
Graag  stel  ons  die  volgende  foute  reg: 

p.5  / 6de  Paragraaf:  vervang  “dele"  met  “dle". 

p.9  / 5de  paragraaf:  vervang  “stadite"  met  “stadige". 

p.37  / 2de  paragraaf:  vervang  “egte"  met  “egter". 

p.44  / Iste  paragraaf:  vervang  “Buffeldornpad”  met  “Buffelsdoornpad". 

p.64  / 3de  paragraaf:  vervang  “beina”  met  “byna”;  5de  paragraaf:  vervang  “JanvRibeeckweg"  met 

“Jan  van  Riebeeckweg”. 

p.  70  / 4de  paragraaf:  vervang  “ie"  met  “die”. 

p.81  / 7de  paragraaf:  vervang  “hierfdie"  met  “hierdie". 

p.85  / 8ste  paragraaf:  vervang  “die"  met  “Die”. 

p.94  / 6de  paragraaf:  vervang  “geskry"  met  “geskryf'. 

p.96  / 4de  paragraaf:  vervang  “St  Helana”  met  “St  Helena". 

p.  98  / 7de  paragraaf:  vervang  “Kempten"  met  “Kempton  Park”. 

p.107  / 5de  paragraaf:  vervang  “Greshaber”  met  “Grieshaber”. 

p.142  / Iste  paragraaf:  vervang  “wysbyeenkomste"  met  “wyksbyeenkomste”. 

p.148  / Iste  paragraaf:  vervang  “afgegee”  met  “afgee". 

p.158  / Iste  paragraaf:  vervang  “gepllant”  met  “geplant”. 

p.163  / 7de  paragraaf:  vervang  “hart”  met  “hard". 

p.166  / 2de  paragraaf:  vervang  “beina"  met  “byna";  5de  paragraaf;  skrap  die  eerste  “’n  paar". 
p.167  / Iste  paragraaf.  Vervang  "tiepe”  met  “tipe"  en  “ongelukking"  met  “ongelukkig” 
p.167  / Iste  paragraaf;  voeg  (sic)  agter  die  volgende  woorde;  “tiepe" ; “ongelukking"; 
“swiergisme". 

p.168  / 3de  paragraaf;  vervang  "tri-projektor”  met  “truprojektor”. 

p.170  / 3de  paragraaf;  skrap  die  “die"  voor  ds.  Botha. 

p.173  / 2de  paragraaf;  vervang  “ho"  met  "hom”  en  “gedra"  met  “gedrag". 

p.177  / 2de  paragraaf;  vervang  “stallietjies"  met  “stalletjies". 

p.178  / 2de  paragraaf;  vervang  “gely"  met  “gelei". 

p.181  / 3de  paragraaf;  skrap  “dien" . 

p.185  / 4de  paragraaf;  vervang  “trugestoot”  met  “tru  gestoot". 

p.189  / 2de  paragraaf.  Vervang  “huH”  met  “hulle”. 

p.189  / 3de  paragraaf.  Vervang  “projector”  met  “projektor” 

p.192  vervang  Suzie  met  Sukie. 

VOORWOORD 


Vir  die  meeste  lidmate  van  'n  gemeente  is  dit  'n  vreugde  om  ‘n  boek  in  die  hande  te 
kan  hou  wat  “ons  gemeente”  se  geskiedenis  vertel.  So  'n  boek  vertel  'n  verhaal  van 
mense  en  omstandighede  wat  ons  self  ken,  dalk  self  beleef  het.  Dit  is  ons  verhaal. 

Hierdie  boek  handel  oor  die  eerste  vyftig  jaar  van  die  Nederduitsch  Hervormde 
Gemeente  Klerksdorp-Oos.  Die  verhaal  begin  reeds  in  die  laat  1940's  toe  die  wêreld 
weer  begin  koers  kry  het  na  die  vernietigende  Tweede  Wêreld  Oorlog,  en  dit  loop 
deur  tot  in  ‘n  nuwe  eeu.  Die  verhaal  soos  dit  voor  u sal  oopvou  is  die  resultaat  van 
heelwat  mense  se  arbeid  en  liefde.  Ek  self  het  aanvanklik  die  opdrag  gekry  om  die 
geskiedenis  op  te  teken.  Vir  hierdie  doel  het  die  kerkraad  goedgunstiglik  my 
losgemaak  van  die  meeste  ander  take  gedurende  April  2003.  Die  bedoeling  was  dat 
die  boek  gereed  sou  wees  met  die  viering  van  die  gemeente  se  vyftigste 
bestaansjaar  wat  plaasgevind  het  die  naweek  van  21/22  Junie  2003.  Daar  is 
aanvanklik  goed  gevorder  met  die  navorsing  en  die  ordening  van  die  materiaal  is 
afgehandel  tot  aan  die  einde  van  die  1960's.  Dit  was  egter  gou  duidelik  dat  April  nie 
genoeg  dae  gehad  het  om  al  die  werk  af  te  handel  nie.  Bykomend  het  daar  ook 
twyfel  ontstaan  of  die  gemeente  die  drukkoste  van  'n  oplaag  sou  kon  bekostig. 
Entoesiasme  om  die  boek  af  te  handel  het  gevolglik  vervaag  en  die  fees  het 
verbygegaan  sonder  dat  die  gemeente  se  geskiedenis  gepubliseer  is.  Die 
halfvoltooide  manuskrip  saam  met  die  persoon-sketse  wat  oom  Attie  Visser  voorberei 
het,  het  gevolglik  op  my  rekenaar  bly  lê  om  eendag  weer  aandag  te  kry  wanneer  dit 
“rustiger”  gaan  in  die  gemeente.  Aanvanklik  het  ek  hier  en  daar  tydjies  afgeknyp  om 
die  manuskrip  te  probeer  voltooi.  Dit  het  egter  gou  duidelik  geword  dat  so  'n 
snippertjie  hier  en  daar  nie  die  gewenste  uitwerking  het  nie.  Ek  het  gevolglik  my 
aandag  bepaal  by  die  opstel  van  'n  kerkraad-lys.  Die  bedoeling  was  om  die  name  j 

van  die  verskillende  persone  wat  op  die  kerkraad  gedien  het  aan  te  teken  en  vir  j 

elkeen  ook  die  verskillende  dienstermyne  te  bepaal.  Vir  hierdie  doel  is  daar  van  die 
gemeentevergaderings  se  notules  gebruik  gemaak  om  te  sien  wie  verkies  is  en  dan 
weer  van  die  kerkraadnotules  om  te  sien  wie  het  sitting  geneem  en  dus  die  roeping 
aangeneem  het.  Hierdie  taak  het  baie  stadig  gevorder  en  kon  ongelukkig  net  tot  ! 
ongeveer  1972  voltooi  word.  Ook  die  dienstyd  van  ds.  du  Plessis  wat  in  aparte 
notules  vervat  is,  kon  bygewerk  word.  Danksy  ons  Skriba  vir  Registrasie,  Jurie  ! 

Wessels,  se  harde  werk  met  die' digitalisering  van  ons  gemeente  se  doop-  en  [ 

lidmaatregisters  kan  ons  ook  vir  u ‘n  byna  volledige  weergawe  gee  van  die  mense 
wat  die  hart  en  siel  van  die  gemeente  was  en  is. 

Die  jare  het  aangestap  en  die  boek  het  darem  nie  heeltemal  vergete  geraak  nie. 
Spoedig  het  2006  aangebreek  en  was  daar  weer  rede  om  'n  mylpaal  in  die  bestaan  j 
van  die  gemeente  te  vier.  Op  9 Junie  2006  sal  dit  50  jaar  wees  sedert  die  kerkgebou 
ingewy  is.  li 

Die  kerkraad  het  gevolglik  dit  goedgekeur  dat  iemand  getaak  kan  word  om  die  boek 
af  te  handel  en  persgereed  te  kry.  Dit  was  juis  in  hierdie  tyd  dat  my  digter-vriend 
Mústie  weer  sy  opwagting  gemaak  het.  Mústie  het  besluit  om  weer  te  trou  en  het  my 
gevra  om  die  huweliksbevestiger  te  wees.  Sy  “Meisiekind”  sou  ek  uitvind  is  self 
iemand  wat  met  woorde  kan  skilder.  Ek  het  verneem  dat  Meisiekind  ondervinding  as 
'n  joernalis  het  en  net  daar  was  die  antwoord  gevind  om  die  gemeente  se  verhaal 
klaar  vertel  te  kry.  Meisiekind  het  die  halfvoltooide  manuskrip  by  my  oorgeneem,  my 
tekortkominge  in  taal  en  spelling  reggestel  en  die  oorblywende  kriptiese  leidrade  uit 

notule-boeke  verkry,  omgeskryf  in  die  verhaal  voor  u.  Mustie  het  van  sy  ander  talente 
ingespan  en  die  beskikbare  foto's  gereed  gekry  vir  die  boek.  Die  koste-faktor  het 
egter  weer  'n  stok  in  die  wiel  gesteek  en  ons  het  besluit  om  maar  eerder  die  foto's  op 
'n  CD  saam  met  die  boek  uit  te  gee. 

Die  feite  voor  u is  hoofsaaklik  ontgin  uit  die  gemeentevergadering  en 
kerkraadsvergadering  se  notules.  Meisiekind  en  oom  Attie  het  bietjie  siel  in  die 
manuskrip  gesit  deur  van  die  mense  betrokke  van  nader  aan  u bekend  te  stel.  Mústie 
het  gesorg  vir  die  foto's  wat  ek  hoop  by  baie  van  u mooi  herinneringe  sal  lewend  hou. 
Vir  elkeen  wat  'n  bydrae  gelewer  het,  al  is  dit  net  om  bietjie  in  die  geheue  te  gaan 
delf,  wil  ek  baie  dankie  sê.  Hierdie  is  julle  verhaal.  Klerksdorp-Oos  is  intussen  nuut 
gebore  as  Mórester  Gemeente,  maar  die  siel  is  nog  altyd  dieselfde.  Ons  skryf  al  'n 
tydjie  aan  die  volgende  vyftig  jaar  - my  bede  is  dat  die  “stryd  om  vrede"  ons  een  en 
elkeen  op  ons  pos  sal  vind.  Ons  is  lief  vir  ons  gemeente,  ons  kompas  na  die  Ewige 
Vrede.  Mag  die  lewe  en  werk  van  hierdie  gemeente  altyd  dien  as  'n  rigtingwyser  na 
die  Helder  Mórester,  ons  Here  Jesus  wat  ons  versekering  is  dat  die  ewige  dagbreek 
van  God  se  liefde  vir  ons  elkeen  sal  aanbreek. 

Ds.  GS  Botha  (jr) 


Ds.  Stephan  Botha  en  sy  gesin 

1.  ‘N  KORT  OORSIG  VAN  DIE  GESKIEDENIS  VAN  KLERKSDORP  EN 

DIE  KERK. 


Geneem  uit:  - Klerksdorp,  Groeiende  Reus.  1837-1987,  deur  Roelf  Marx. 

DIE  EERSTE  BLANKE  BEWONER  VAN  DIE  DISTRIK. 

Twintig  kilometer  Noordwes  van  Klerksdorp  lê  Buisfontein.  Sover  bekend,  is  dit 
moontlik  die  eerste  plaas  in  Transvaal  wat  deur  'n  blanke  bewoon  is.  Dit  is  hier  waar 
Coenraad  Buys  hom  gevestig  het  nadat  hy  in  1 81 5 uit  die  Kaapkolonie  vir  die  Britse 
owerheid  gevlug  het. 

DIE  KOMS  VAN  BLANKES 

Dit  eerste  blanke  eienaar  van  die  plaas  Elandsheuwel,  waarop  Klerksdorp  later 
aangelê  was,  is  'n  raaisel.  Voor  die  koms  van  die  Voortrekkers,  het  niemand  wetlike 
gesag  oor  hierdie  gebied  gehad  nie  en  eiendomsreg  is  nie  geregistreer  nie. 

Die  opvatting  het  geheers  dat  Cornelis  Michiel  du  Plooy,  skoonseun  van  Jacob  de 
Clerq,  hom  voor  die  Groot  Trek  hier  gevestig  het  en  dus  die  eerste  eienaar  was. 
Volgens  twee  van  Klerksdorp  se  vroeë  inwoners  wat  aangestel  was  om  die 
waterverdeling  van  die  Schoonspruit  te  ondersoek,  was  die  oorspronklike  eienaar 
egter  Hendrik  Grobler. 

Die  verdeling  van  Elandsheuvel  tussen  Grobler  (Noord)  en  die  ander  Voortrekkers 
(Suid),  was  m_in  of  meer  waar  Hoofrifweg  vandag  loop.  Die  twaalf 
Voortrekkergesinne  wat  hulle  oorspronklik  hier  kom  vestig  het,  was  waarskynlik 
afkomstig  van  Beaufort-Wes.  In  ruil  vir  hul  hulp  om  'n  dam  en  watervoor  te  bou, 
verkry  hulle  die  helfte  van  die  oorspronklike  eienaar  se  plaas. 

Hierdie  twaalf  gesinne  het  hulle  op  klein  stukkies  grond  gevestig  wat  vanaf  die 
vroegste  jare  nie  as  plase  nie,  maar  as  erwe  bekend  gestaan  het.  Uit  hierdie 
nedersetting  het  Klerksdorp  mettertyd  ontwikkel.  Baie  publikasies  gee  die 
stigtingsdatum  van  Klerksdorp  as  1837  aan.  Klerksdorp  maak  dan  ook  aanspraak 
daarop  dat  dit  die  oudste  dorp  in  die  Transvaal  is. 

Met  hul  aankoms  op  Elandsheuvel  langs  die  Schoonspruit,  het  die  Voortrekkers  hulle 
op  die  Westelike  oewer  van  deie  spruit,  wat  vandag  as  Hendrik  Potgieterpad  bekend 
staan,  gevestig. 

Hulle  het  kleihuise  met  grasdakke  opgerig.  Die  laaste  oorblywende  huis  het 
ongeveer  'n  honderd  jaar  bly  staan  en  is  in  1941  gestroop. 

In  die  deurgang  tussen  die  Gudorp-koppies,  later  bekend  as  Swanepoelsnek,  is  'n 
groot  klipkraal  opgerig  om  hul  vee  teen  leeus  en  ongediertes  te  beskerm.  Daarna  is 
tuine  met  vrugtebome,  groente  en  blomme  in  Gudorp  aangelê. 

Wilde  diere  was  volop  en  daar  was  selfs  seekoeie  in  die  Schoonspruit  en  baie 
staaltjies  in  verband  met  noue  ontkomings  is  vertel. 


Aangesien  hier  nog  geen  winkels  was  nie,  was  klere  en  ander  gebruiksartikels  'n 
probleem.  Smouse  het  af  en  toe  hier  aangedoen  en  die  mans  en  seuns  het  klere 

van  gebreide  velle  gedra.  Tot  in  1860  is  koffie,  tee  en  suiker  met  ossewaens  vanaf 
Durban  gebring. 

In  Desember  1850  vra  die  inwoners  'n  verdere  stuk  grond  35  minute  per  perd  in  die 
vierkant  oos  van  die  dorp  en  dit  word  toegestaan. 

Met  die  Sandrivierkonvensie  van  1852  word  Klerksdorp  deel  van  'n  onafhanklike 
Boerestaat,  "De  Zuid  Afrikaanse  Republiek"  en  het  bekend  gestaan  as  wyk 
Skoonspruit,  wat  deel  uitgemaak  het  van  die  distrik  Potchefstroom. 

Die  kerk  was  aanvanklik  ook  op  Potchefstroom  en  die  kinders  van  sommige  van  die 
1837-nedersetters  is  eers  op  27  Maart  1842  te  Potchefstroom  gedoop  nadat  'n 
gemeente  die  vorige  dag  daar  gestig  is. 

Gedurende  die  eerste  paar  jare  het  Klerksdorp  stadig  ontwikkel,  en  eers  50  jaar  ná 
die  stigting,  met  die  ontdekking  van  goud,  het  skouspelagtige  ontwikkeling 
plaasgevind. 

Klerksdorp  is  lank  voor  sy  proklamasie  tot  dorpstatus,  deur  sy  inwoners  as  'n  dorp 
beskou.  Dit  blyk  daaruit  dat  ds  A.  Murray,  wat  die  Transvaal  deurreis  het,  na  "de 
dorp  aan  de  Schoonspruit"  verwys  het. 

Daar  was  dikwels  probleme  met  die  swart  bevolking.  'n  Strafkommando  is  daarom 
op  die  been  gebring  en  elkeen  wat  skade  gely  het  as  gevolg  van  rooftogte,  is 
vergoed.  In  1845  was  daar 'n  dreigende  aanval  deur  swartes.  Die  swartes  vlug 
egter  voor  die  kommando's  in  die  rigting  van  Botswana  en  geen  geveg  vind  plaas 
nie. 

Die  burgers  kla  ook  oor  swak  voorsiening  van  swart  arbeiders. 

In  1953  kry  die  Transvalers  hul  eie  predikant,  ds  Dirk  van  der  Hoff  en  besluit  om 
onafhanklik  te  bly  van  die  Kaapse  kerk  wat  later  in  die  NG  kerk  ontwikkel  het. 
Woelinge  het  egter  gebly  en  deel  van  die  stryd  was  die  vraag  of  hulle  'n  onafhanklike 
kerk  moet  bly  of  by  die  Kaapse  Sinode  (NG  kerk)  moet  aansluit.  In  'n  memorie  aan 
die  Volksraad  het  H.J.  Pretorius  en  32  ander  burgers  in  1853  gedreig  om  die 
kerkraad  en  ouderlinge  te  ontslaan.  Op  21  Oktober  1856  is  'n  byeenkoms  op 
Klerksdorp  gehou  waar  kommandant-generaal  M.W.  Pretorius  en  assistant- 
kommandant-generaal  J.F.  Dreyer  teenwoordig  was.  Die  vergadering  het  dit  duidelik 
aan  hulle  gestel  dat  hulle  nie  die  Kaapse  kerkwet  wou  aanvaar  nie,  maar  dat  daar  vir 
die  Z.A.R.  'n  eie  kerkwet  opgestel  moes  word.  Voortaan  sou  daar  'n  duidelike 
onderskeid  wees  tussen  die  Kaapse  Kerk  (NGK)  en  die  Transvaalse  Kerk 
(Hen/ormde  Kerk). 

EERSTE  WINKELS. 

Volgens  mev.  Johanna  Roos,  kleindogter  van  een  van  die  oorspronklike 
Voortrekkers,  het  'n  sekere  mnr.  Krige  die  eerste  winkel  op  Klerksdorp  gehad. 

In  1856  het  ene  James  Alexander  Taylor  ook  'n  winkel  hier  oopgemaak  en  Thomas 
Leask,  wat  baie  bekend  in  die  dorp  geword  het,  het  in  1870  sy  vennoot  geword. 

F.C.  Selous,  beroemde  grootwildjagter,  het  Klerksdorp  sy  hoofkwartier  gemaak,  sy 
voorrade  by  hierdie  winkel  gekoop  en  die  ivoor,  horings  en  velle  hier  verkoop. 

Die  winkel  was  geleë  in  Hendrik  Potgieterpad  in  Oudorp,  maar  ná  die  ontdekking  van 
goud  rig  Leask  in  1889  'n  groot  nuwe  winkelgebou  in  Nuwedorp  op.  Dit  was  vir  jare 
een  van  die  grootste  en  bekendste  ondernemings  in  Klerksdorp  en  het  tot  in  1943  bly 
voortbestaan, 

Tot  met  die  ontdekking  van  goud  in  die  1880's,  het  die  dorp  net  uit  die  teenswoordige 
Hendrik  Potgieterpad  bestaan,  Woonhuise,  winkels,  hotelle  en  die  kerk  was  almal 
langs  hierdie  straat. 

ONTDEKKING  VAN  GOUD  IN  1885 

Skielik  word  die  rustige  plattelandse  gemeenskappie  in  'n  miernes  van  bedrywighede 
omskep,  Baie  jare  later  het  nog  twee  groot  dorpe,  Orkney  in  1940  en  Stilfontein  in 
1948  direk  as  gevolg  van  die  goudmyne  in  die  omgewing  ontstaan. 

DIE  ARGITEKTUUR  VAN  KLERKSDORP  - ‘N  OORSIG  OOR  DIE  AFGELOPE  100 
JAAR. 

Die  uitleg  van  Oudorp  is  tipies  die  van  'n  'rydorp'  (geboue  in  'n  lang  ry  langs  mekaar), 
en  is  tans  nog  die  beste  voorbeeld  daarvan  in  ons  land  wat  behoue  gebly  het. 

Teen  1885,  met  die  ontdekking  van  goud  in  die  omgewing,  was  die  "Hoofpad-ruimte" 
in  Oudorp  reeds  goed  gevestig.  Hierdie  kronkelende  ruimte  was  aan  die  Oostekant 
begrens  deur  die  woonhuise  van  die  landbouers  en  aan  die  westekant  deur  die  huise 
van  handelaars  asook  'n  paar  winkels  en  hotelle  of  losieshuise. 

Dit  was  'n  mensgemaakte  ruimte  wat  rustig  en  evolusionêr  tot  stand  gekom  het  en  so 
idillies  as  wat  maar  deur  die  mens  gevorm  kon  word  met  die  enkele  rietdak-kerkie 
(Hervormde  Kerk)  hoër  op  teen  die  koppies,  wat  stil  oor  die  doen  en  late  van  die 
gemeenskappie  gewaak  het. 

As  'n  mens  vandag  in  Hendrik  Potgieterpad  stap,  is  dit  moontlik  om  in  die  verbeelding 
'n  Sondagmóre  in  die  Oudorp  van  honderd  jaar  gelede  op  te  roep:  die  straat  stil, 
behalwe  vir  groepies  kerkgangers  wat  geleidelik  aanwas,  terwyl  hulle  kerk  toe  stap 
en  die  kerkklokke  in  die  stil  oggend  beier. ... 

Die  eerste  huise  was  moontlik  die  een  of  ander  vorm  van  'n  hartbeeshuisie. 

Van  'n  paar  geboue  in  Oudorp,  wat  tussen  1865  en  1885  dateer,  is  daar  meer 
konkrete  voorbeelde  deur  middel  van  foto's  wat  bewaar  gebly  het,  of  geboue  wat  nog 
staan.  Hulle  is:  die  winkel  van  Taylor  en  Leask  (1865);  'n  klein  skoolgeboutjie  met 
grasdak  (1870);  die  Hervormde  Kerkgebou  (1882)  met  sy  tipies  vereenvoudigde 
Gotiese  styl-kenmerke:  Rosenstock  Hotel  (1885);  die  markgebou  (1905). 

Die  Victoriaanse  Fountain  Villa-woonhuis  (±1906)  in  Hendrik  Potgieterpad  kan 
gesien  word  as  toonbeeld  van  die  Engelse  dominasie  in  die  na-oorlogse  jare. 

Klerksdorp  het  geweldig  ontwikkel  in  die  laaste  1 00  jaar.  Om  oor  die  geboue  vir 
godsdiensonderrig  te  praat,  kan  hoofstukke  vul.  Hierdie  tipe  geboue  is  gewoonlik  by 
uitstek  op  simboliese  wyse  die  draers  van  die  beeld  van  'n  gemeenskap  se  kultuur. 
Hier  is  'n  wye  spektrum  van  kerkgeboue  van  verskillende  gelowe  en  wat  die 
Afrikaanse  kerke  betref,  is  hier  verteenwoordiging  van  kerke  uit  die  Boere-republiek, 
deur  die  fase  van  die  Boere-gotiek,  die  Kappiekerk-fase  en  uiteindelik  die  meer 
'moderne'  kerkgeboue  wat  onlangs  voltooi  is. 

KERKE: 

Die  Voortrekkers  was  meestal  diep  gelowige  mense.  Hierdie  tradisie  is  dan  ook 
gedurende  die  afgelope  150+  jaar  voortgesit  en  'n  groot  verskeidenheid  kerke  en 
kerkgenootskappe  is  hier  gevestig. 

DIE  NEDERDUITSCH  HERVORMDE  KERK  VAN  AFRIKA 

Gemeente  Klerksdorp  - Oorgeneem  uit  Gemeente  Klerksdorp  1866  - 1966  deur  ds. 
S.J  Botha,  1966. 

Reeds  in  1837,  nog  voor  die  slag  van  Bloedrivier,  was  daar  al  bewoners  in  die 
omstreke  langs  Schoonspruit,  die  later  plaas  Elandsheuwel.  Ook  Hartbeesfontein 
het  vroeg  bewoners  gehad.  Toe  was  daar  nog  geen  sprake  van  kerkwerk  nie,  want 
die  Trekkers  was  sonder  predikant.  Vir  meer  as  'n  dekade  was  die  hele  Transvaai 
aangewys  op  sporadiese  besoeke  van  predikante  uit  die  Kaap  en  later  die  Vrystaat. 

In  1842  word  'n  paar  kerkraadslede  deur  die  owerheid  aangestel  om  met  kerklike 
reëlings  aan  te  gaan.  Die  belangrikste  kerkplek  was  Potchefstroom.  Nou  word  ook 
aandag  gegee  aan  die  beroep  van  'n  predikant.  Die  eerste  vakature  is  gevul  deur  ds. 
Dirk  van  der  Hoff  uit  Holland,  wat  in  1853  deur  ouderling  F.G.  Wolmarans  in 
Potchefstroom  in  sy  amp  bevestig  is. 

Ds.  Van  der  Hoff  woon  in  Potchefstroom,  maar  deurreis  die  hele  Transvaal  om  die 
sakramente  te  bedien  en  lidmate  te  besoek. 

Vanuit  Hartbeesfontein  het  berigte  gekom  dat  daar  'n  klompie  gesinne  is  wat  nie 
saamgaan  met  die  Transvaalse  Kerk  nie.  Hulle  neem  hul  toevlug  na  predikante  in 
die  Vrystaat  wat  hulle  besoek  en  ook  kerkraadslede  laat  kies,  maar  die  verkosenes 
nie  in  hul  ampte  bevestig  nie.  Hierdie  groep  mense  skaar  hulle  in  1866  heelhartig  by 
die  Nederduitsch  Hervormde  Kerk  en  met  die  bevestiging  van  die  kerkraadslede  in 
hul  amp,  word  dit  'n  volwaardige  gemeente,  met  die  naam  Nederduitsch  Hervormde 
Gemeente  van  Hartbeesfontein.  Dit  het  ook  die  bewoners  van  Klerksdorp  ingesluit. 
Die  datum  van  hierdie  gebeurtenis  is  27  Februarie  1866. 

Die  omgewing  het  dus  twee  kerkplekke  gehad,  naamlik  op  Klerksdorp  en 
Hartbeesfontein.  Op  Klerksdorp  is  dienste  gehou  in  'n  klein  geboutjie  met  klei-mure 
en  'n  rietdak.  Die  gebou  het  eintlik  nie  'n  lang  lewe  gehad  nie.  Dit  was  geleë  in 
Goedehoopstraat,  wat  in  die  gryse  verlede  die  hooftoegangspad  vanuit  die  Suide  na 
Klerksdorp  was.  Daarvandaan  het  die  pad  Hendrik  Potgieterpad  gevolg  en  suid  van 
die  ou  meul  afgeswaai  deur  Skoonspruit  na  die  sentrale  dorp  toe. 

Die  eenheid  wat  in  1866  bereik  is,  het  nie  lank  geduur  nie.  Ds.  Frans  Lion  Cachet 
het  predikant  vir  Utrecht  geword,  maar  eintlik  het  hy  hom  beywer  om  die  Transvalers 
onder  sy  kerklike  vaandel  te  kry.  Ná  sy  besoek  aan  Hartbeesfontein,  ontstaan  hier 
weer  twee  kerklike  strome  wat  blywend  sou  word.  Nog  'n  gevolg  was  dat  die  nuwe 
rigting  die  kerklike  eiendom  opgeëis  het.  Dit  het  tot  'n  hofsaak  gelei  en  die  uitspraak 
was  teen  hulle. 

Hierdie  beginjare  in  die  omgewing  van  Klerksdorp  en  Hartbeesfontein  is  deur 
verwarringe,  twiste  en  onsekerhede  gekenmerk.  Klerksdorp,  waar  ds.  D.  van  der 
Hoff  van  die  begin  van  sy  dienstyd  af  ook  kerk  gehou  het,  was  deel  van  die 
gemeente  Hartbeesfontein.  Klerksdorp  het  egter  in  die  loop  van  enkele  dekades 
vinniger  as  Hartbeesfontein  gegroei  en  die  swaartepunt  het  dus  hierheen  verskuif. 

In  1880  kry  die  gemeente  in  Klerksdorp  'n  stuk  kerkgrond  as  geskenk  en  dit  dien  as 
aansporing  om  met  'n  kerkgebou  te  begin.  Die  kerkgrond  is  die  gedeelte  in  Oudorp, 
teen  die  rantjie,  waar  die  huidige  kerkgebou  staan. 

Die  bouprogram  is  deur  die  Vryheidsoorlog  van  1880-1881  onderbreek.  Nadat  vrede 
gesluit  is,  het  die  gemeente  dadelik  met  die  bouwerk  begin.  Die  gebou  is  in  1882 
voltooi.  Die  afmetings  was:  lengte  80  voet  en  breedte  30  voet. 

'n  Naamsverandering  vir  die  gemeente  was  onvermydelik  en  op  12  Mei  1884  is  die 
naam  as  Nederduitsch  Hervormde  Gemeente  van  Klerksdorp  voorgestel. 

Ná  die  kerkhervorming  van  1885  wou  'n  klomp  hen/ormers  nie  hiermee  saamgaan 
nie.  Hulle  het  nie  beheer  gehad  oor  kerkeiendomme  nie  en  het  twee  keer  vir 
nagmaal,  in  wat  genoem  is  die  bokseilkerkie,  saamgekom.  Kort  hierna  is  die  saak 
opgelos  en  is  die  eiendomme  weer  aan  die  oorspronklike  eienaars  terugbesorg. 

Die  kerklike  bedieningswerk  is  baie  gestrem  deur  die  groot  afstande,  onbegaanbare 
paaie  en  stadite  vervoer,  asook  deur  die  geringe  aantal  predikante.  Selfs  die 
konsulente  moes  lang  afstande  aflê,  bv,  vanaf  Heidelberg  of  Zeerust  na  Klerksdorp. 

Manne  wat  in  die  gemeente  leiersposte  bekleë  het,  was  o.a,  ouderlinge  W.A.  van 
Henvaarde,  B.H.  Swart,  B.H.  Pieterse,  F.W.  Ernst,  P.F.  Visser,  J.J  Terblanche, 

N.J.  Campheren  nog  heelwat  meer. 

In  die  vorige  eeu  was  daar  een  vaste  predikant,  nl.  Ds  Lagerwey,  maar  sy  pastorie 
was  in  Heidelberg. 

Die  driekwart-eeu  sedert  1900  is  deur  'n  geseënde  groei  in  die  gemeente  gekenmerk. 
In  1905  het  ds.  P.W.  Ennis  predikant  van  die  gemeente  geword  en  hy  lê  die 
bediening  in  1928  neer,  Ds.  P.J.J.  Venter  se  dienstyd  is  van  1930-1944  en  hy  is 
opgevolg  deur  dr.  P.W.  Venter,  met  'n  dienstyd  van  1945-1980. 

Die  getal  lidmate  in  1879  was  144.  Aan  die  einde  van  die  vorige  eeu  kon  dit  soveel 
as  450  gewees  het.  Vanaf  die  dertigerjare  het  dit  geweldig  gestyg.  In  1931  was  dit 
993,  in  1939  was  dit  1072,  in  1945  was  dit  1200  en  in  1953  staan  dit  op  1624. 

Die  afstigting  van  gemeentes  was  'n  dringende  saak.  Oorspronklik  was  die  grense 
van  die  moedergemeente  so  duskant  Ventersdorp  en  Coligny,  oor  Erma  na 
Kareeboskuil  tot  Harrisburg.  Dan  loop  die  lyn  op  langs  die  Vaalrivier  tot  by  die  brug 
en  swaai  weg  na  Viljoenskroon  merder  oor  Machavie,  Quest  Myn  na  Westerdam. 
(Binne  hierdie  gebied  val  tans  die  volgende  gemeentes:  Klerksdorp,  Klerksdorp- 
Oos,  Orkney,  Orkney-Oos,  Stilfontein,  Stilfontein-Wes,  Wilkoppies,  Doringkruin, 
Klerksdorp-Suid,  Declerqville,  Hartbeesfontein  en  Viljoenskroon.)  Vir  een  predikant 
was  dit  'n  groot  gebied,  'n  reuse-  uitdaging, 

Klerksdorp  se  gemeente  het  ook  sukkeljare  gehad.  Die  beplanning  om  'n  groot 
genoeg  en  doeltreffende  kerkgebou,  asook  die  woning  van  die  predikant,  was  'n 
ernstige  saak  en  die  geld  wou  nie  instroom  nie.  Tog  is  die  kerk  gebou,  'n  nuwe,  mooi 
kerk,  'n  argiteks-ontwerp.Op  5 Oktober  1945  is  die  nuwe  kerk  ingewy. 

2.  PROP.  P.L.  VAN  JAARSVELD,  1954 


Die  Hervormde  gemeente  Klerksdorp-Oos  is  op  Saterdag,  20  Junie  1953  gestig. 
Hierdie  gemeente  was  die  tweede  Hervormde  gemeente  wat  sedert  1866  in  die 
Klerksdorp  omgewing  gestig  is. 

DIE  PAD  TOT  AFSTIGTING 

Die  proses  wat  tot  die  afstigting  van  Klerksdorp-Oos  gelei  het  was  kenmerkend  van 
die  bepaalde  tyd  in  die  geskiedenis  van  Suid-Afrika.  Soos  die  ekonomiese 
bedrywighede  in  die  Klerksdorp  omgewing  uitgebrei  het,  het  ook  die  lidmatetal  van 
die  moedergemeente  al  meer  geword.  Veral  die  uitbreiding  van  die  mynwese  het  tot 
'n  toestroming  van  mense  na  die  omgewing  gelei.  Die  dorpe  Orkney  en  Stilfontein  is 
gestig.  Hierdie  twee  dorpe,  asook  Hartbeesfontein,  het  binne  die  gemeentegrense 
van  Klerksdorp  Gemeente  geval. 

Aangesien  baie  mense  in  daardie  jare  nie  oor  eie  vervoer  beskik  het  nie,  was  die 
afstand  wat  baie  lidmate  na  die  kerkgebou  in  Klerksdorp  moes  aflê,  vir  hulle  'n 
probleem  gewees.  Veral  die  kategese-onderrig  vir  die  kinders  is  negatief  geraak. 
Hierdie  probleem  is  tot  'n  mate  aangespreek  deur  die  stigting  van  verskeie 
Sondagskole  in  die  verskillende  dorpe  en  gemeenskappe.  So  is  daar  byvoorbeeld 
reeds  op  27  Mei  1950,  op  versoek  van  die  lidmate  in  Stilfontein,  toestemming  verleen 
dat  'n  Sondagskool  ook  op  Stilfontein  gestig  mag  word. 

Afstigting  was  in  die  begin  van  die  1950's  beslis  nie  'n  keuse  wat  deur  die  kerkraad 
van  Klerksdorp  Gemeente  oorweeg  is  nie.  Tog  bewys  die  feit  dat  daar  reeds  in  Junie 
1950  begin  is  om  korrespondensie  te  voer  met  die  oog  op  die  aankoop  van  'n 
kerkstandplaas  in  die  sogenaamde  “Nuwedorp",  dat  die  kerkraad  nie  biind  was  vir  die 
realiteit  van  die  omstandighede  nie.  Die  ''Nuwedorp''  het  verwys  na  die  dorpsgebied 
oos  van  die  Schoonspruit,  terwyl  die  dorpsgebied  direk  wes  van  Schoonspruit 
vandag  nog  as  “Oudorp"  bekend  staan! 

Die  kwessie  van  afstigting  het  formeel  op  11  April  1951  ter  sprake  gekom  toe  ds. 
J.G.M.  Dreyer  tydens  die  vergadering  van  die  Ring  van  Potchefstroom  wou  weet  wat 
Klerksdorp  se  plan  is  ten  opsigte  van  afstigting.^ 

Met  die  oog  op  die  pogings  om  grond  in  die  "Nuwedorp"  te  bekom,  het  die 
afgevaardigdes  van  Klerksdorp  geantwoord  dat  die  saak  wel  aandag  geniet.  Die 
kerkraad  van  Klerksdorp  het  egter  eers  'n  week  voor  die  volgende  Ringsvergadering, 
op  8 Maart  1952,  die  saak  van  afstigting  amptelik  op  die  kerkraadsvergadering 
hanteer.  Tydens  hierdie  vergadering  is  'n  brief  van  die  NHSV  tak  hanteer  waarin 
hulle  aangebied  het  om  geld  in  te  samel  vir  die  aankoop  van  "pastohe-grond”  vir  die 
nuwe  gemeente.  Die  vergadering  het  die  aanbod  met  dank  aanvaar.  Tydens  hierdie 
vergadering  is  die  kwessie  van  die  aankoop  van  geskikte  grond  in  die  “Nuwedorp" 
dan  ook  breedvoerig  bespreek.  'n  Gronde-komitee  het  reeds  bestaan  om  die 
behoorlike  registrasie  van  die  moedergemeente  se  standplaas  te  hanteer.  Die 
vergadering  het  besluit  om  oudl.  V.  Boshoff  by  die  bestaande  Grondekomitee  te 
voeg.  Sy  opdrag  was  om  spesifiek  aandag  te  gee  aan  die  kwessie  van  grond  vir  die 
nuwe  gemeente.^ 


' R 4 1/1/4,  bl.  14. 

'G9  1/1/5  bl.  297/8. 

Tydens  die  ringsvergadering  gehou  op  15  Maart  1952  is  gerapporteer  dat  Klerksdorp 
gemeente  wel  van  voorneme  is  om  af  te  stig.  Die  vergadering  is  ook  meegedeel  dat 
die  gevoel  bestaan  dat  die  moedergemeente  eers  in  staat  moes  wees  om  die  te- 
stigte  gemeente  op  die  been  te  kan  help,  voordat  tot  afstigting  oorgegaan  kon  word. 
Die  Ringsvergadering  het  egter  die  gemeente  versoek  om  die  kwessie  van  afstigting 
aan  te  spreek  voor  die  volgende  ringsvergadering  in  1953.^ 

Tydens  die  kerkraadsvergadering  gehou  op  7 Junie  1952  is  daar  gevolglik 
gerapporteer  dat  die  Ringsvergadering  sterk  daarop  aandring  dat  Klerksdorp 
1 Gemeente  moet  afstig.  Dit  is  gemeld  dat  daar  selfs  gedreig  is  dat  die  saak  na  die 
Algemene  Kerkvergadering  geneem  sou  word  as  daar  nie  met  die  volgende 
Ringsvergadering  afgestig  word  nie!  Die  kerkraad  het  gevolglik,  op  voorstel  van  oudl. 
C.F.  Swart,  besluit  om  by  die  Gemeentevergadering  aan  te  beveel  dat  afgestig  moet 
word.  Die  vergadering  het  besluit  om  die  volgende  redes  aan  te  voer;  1.  Die 
Ringsvergadering  dring  op  afstigting  aan,  2.  Die  gemeente  het  te  groot  geword,  3. 

I Die  gemeente  sal  alleenlik  daarin  kon  slaag  om  grond  in  die  “Nuwedorp"  te  bekom 
' nadat  die  nuwe  gemeente  gestig  is. 

Ds.  P.W.  Venter,  gesteun  deur  oudl.  Visser  was  egter  steeds  baie  bekommerd 
gewees  oor  die  gevolge  van  afstigting.  Hulle  het  gevoel  dat  'n  kerkgebou  en  pastorie 
eers  gebou  moes  word  voor  'n  nuwe  gemeente  gestig  kon  word.  Oudl.  J.D.  Jonker 
i was  egter  van  mening  dat  so  'n  praktyk  nie  sou  slaag  nie.  Die  uiteinde  van  die  saak 
i was  dat  die  Kerkraad  finaal  besluit  het  om  die  beginsel  van  afstigting  na  die 
Gemeentevergadering  te  verwys.  'n  Kommissie  bestaande  uit  ds,  Venter,  oudle.  J.D. 

' Nell,  J.P.  Jonker,  E.  Swart  en  F.  Louw  is  ook  aangewys  om  die  kwessie  verder  te 
ondersoek  en  'n  aanbeveling  te  maak.'* 


Oudeling  J.D.  Nell 

Intussen  het  die  onderhandeling  om  grond  in  die  '‘Nuwedorp”  te  bekom  onverpoosd 
voortgegaan.  Die  Grondekomitee  het  formeel  op  11  Junie  1952  met  die  Stadsraad 
van  Klerksdorp  onderhandel  om  grond  in  die  “Nuwedorp”  te  bekom.  Die  kommissie 
I het  hulle  oog  gehad  op  'n  gedeelte  van  die  plein  voor  President  Laerskool.  Die 
I stadsraad  was  egter  nie  te  vinde  vir  hierdie  voorstel  nie.  Selfs  ‘n  brief  gerig  aan  die 
I Administrateur  van  Transvaal  kon  nie  daarin  slaag  om  ‘n  oplossing  vir  die 


’R4  1/1/4  bl.  36. 

'‘G9  1/1/5  bl.  303. 

grondprobleem  te  vind  nie.  Grond  in  die  “Nuwedorp  " was  reeds  op  hierdie  stadium 
byna  onbekombaar ! 

Tydens  die  Kerkraadsvergadering,  gehou  op  27  September  1952,  is  gerapporteer  dat 
die  Stadsraad  bereid  was  om  'n  gedeelte  aan  Parkstraat,  langs  die  oostelike  oewer 
van  die  Schoonspruit,  vir  ‘n  kerkerf  aan  te  bied.  Die  vergadering  het  egter  met  reg 
gevoel  dat  die  grond  te  naby  aan  Schoonspruit  was.  Die  spruit  het  van  tyd  tot  tyd  sy 
walle  oorstroom  en  sou  'n  wesenlike  bedreiging  vir  die  kerkgebou  inhou.  Verder  is 
daar  ook  besef  dat  die  grondformasie  in  hierdie  gebied  bouwerk  aansienlik  sou 
bemoeilik. 

Tydens  hierdie  kerkraadsvergadering  het  die  Afstigting  Kommissie  ook 
teruggerapporteer.  Die  kommissie  kon  egter  nie  hul  weg  oopsien  om  afstigting  aan  te 
beveel  nie.  As  redes  het  hulle  die  volgende  aangevoer:  1.  Daar  was  geen  aandrang 
by  die  gemeente  om  af  te  stig  nie,  2.  Die  gemeente  was  na  hulle  mening  "te  mobiel" 
en  toekomstige  ontwikkeling  kon  nog  nie  benader  word  nie,  3.  Moeilike  ekonomiese 
omstandighede  sou  dit  moeilik  maak  vir  'n  nuwe  gemeente  om  op  daardie  stadium  te 
begin. 

Die  kommissie  het  aanbeveel  dat  daar  eerder  met  fondsinsameling  begin  moes  word 
met  die  oog  op  die  toekomstige  stigting  van  'n  nuwe  gemeente. 

Oudl.  C.F.  Swart  het  nie  met  die  kommissie  saamgestem  nie  en  was  van  mening  dat 
die  stigting  van  ‘n  tweede  gemeente  belangrik  was  vir  die  uitbreiding  van  die 
Hervormde  Kerk  in  die  omgewing.  Die  mening  is  ook  uitgespreek  dat  twee 
gemeentes,  elk  met  ‘n  eie  predikant,  moontlik  ‘n  oplossing  kon  bied  vir  die  behoefte 
wat  van  die  lidmate  gehad  het  om  meer  huisbesoek  te  ontvang. 

Na  ‘n  bespreking  het  die  vergadering  besluit  om  nie  die  kommissie  se  aanbevelings 
te  aanvaar  nie.  Die  vergadering  het  besluit  om  afstigting  in  beginsel  goed  te  keur. 

Die  vergadering  het  ook  besluit  om  'n  grens  voor  te  stel  tussen  die  twee  gemeentes. 
Daar  is  voorgestel  dat  Schoonspruit  die  grens  sou  vorm  tot  waar  die  Orkney  / 
Leeudoringstad  treinspoor  dit  kruis.  Van  hier  af  sou  die  grens  dan  die  treinspoor  in  ‘n 
westelike  rigting  volg  tot  aan  die  grens  met  Leeudoringstad. 

Oor  die  bedrag  betaalbaar  as  bruidskat  het  daar  egter  ‘n  ernstige  meningsverskil 
ontstaan,  Lede  wat  by  die  moedergemeente  sou  bly  het  gevoel  dat  £800  voldoende 
sou  wees.  Lede  wat  sou  afstig  het  egter  gevoel  dat  £14000  gegee  kon  word,  Na 
bespreking  het  die  vergadering  besluit  om  ‘n  skikkingsbedrag  van  £10000  as 
bruidskat  voor  te  stel.  ^ 

Op  4 Oktober  1952  het  die  tyd  aangebreek  vir  die  gemeentevergadering  om  oor  die 
kwessie  van  afstigting  te  besin.  Tydens  hierdie  vergadering  het  ds.  Venter  versoek 
dat  die  skriba  die  voorsitterstoel  sal  inneem.  Ds.  Venter  het  die  bespreking  ingelei  en 
die  mening  uitge-  spreek  dat  die  Ringsvergadering  se  siening  was  dat  die  gemeente 
te  groot  geword  het  en  daarom  afstigting  op  die  gemeente  wil  afdwing.  Hy  het 
gemeld  dat  die  Kerkraad  afstigting  in  beginsel  aanvaar  het,  maar  dat  hy  persoonlik 
meen  dat  die  tyd  ongeleë  was. 

Tydens  die  bespreking  is  die  alternatiewe  moontlikheid  om  eerder  ‘n  tweede 
predikant  te  beroep,  geopper.  Die  oorwegende  mening  van  die  lede  teenwoordig  was 
egterte  gunste  van  algehele  afstigting.  Die  gevolg  was  dat  die  Gemeentevergadering 
uiteindelik  die  beginsel  van  afstigting  sonder  teenstem  aanvaar  het.  Schoonspruit  is 
as  die  algemene  grens  aanvaar  met  die  voorbehoud  dat  sommige  plase  Wes  van  die 
spruit  ook  sou  oorgaan  na  die  nuwe  gemeente.  Die  bruidskat  is  op  £10000,  plus  ‘n 
derde  van  die  bankbalans,  vasgestel. 

Van  die  lidmate  wou  die  afstigting  sommer  onmiddellik  deurvoer.  Op  voorstel  van  ds. 
Venter  is  daar  egter  besluit  dat  die  twee  gedeeltes  van  die  gemeente  eers 
afsonderlik  moes  vergader  voordat  met  afstigting  voortgegaan  sou  word. 

Ten  slotte  het  die  vergadering  aan  die  Grondekomitee  opdrag  gegee  om  ‘n  poging 
aan  te  wend  om  'n  gedeelte  van  Milnerplein  te  bekom  vir  die  oprigting  van  'n  nuwe 
kerkgebou. 

Indien  dit  nie  moontlik  sou  wees  nie,  het  die  vergadering  toestemming  gegee  dat 
i enige  geskikte  stuk  grond  aangekoop  kon  word.  Toestemming  is  ook  gegee  om 
I grond  vir  'n  pastorie  aan  te  koop.  Oudle.  J.D.  Nell  en  J.P.  Jonker  is  deur  die 
, vergadering  gemagtig  om  namens  die  gemeente  die  koopkontrakte  van  die  grond  te 
teken.® 

Om  'n  geskikte  standplaas  vir  die  nuwe  kerkgebou  te  vind  het  behoorlik  'n  tameletjie 
1 geword!  Tydens  ‘n  vergadering  van  die  Kerkraad  gehou  op  1 November  1952  het  die 
Grondekomitee  voorgestel  dat  dit  eerder  oorweeg  moet  word  om  grond  tussen 
' Irenepark  en  Pienaarsdorp  aan  te  koop  vir  hierdie  doel.  Op  hierdie  stadium  het  die 
I Stadsraad  voorgestel  dat  grond  in  Wilkoppies  vir  die  bou  van  'n  kerkgebou  oorweeg 
moes  word.  Ds.  Venter  het  egter  voet  by  stuk  gehou  dat  die  kerkgebou  in  die 
sentrale  dorp  opgerig  moes  word.  Die  vergadering  het  gevolglik  besluit  om  weer  'n 
poging  aan  te  wend  om  'n  deel  van  Milnerplein  vir  die  oprigting  van  'n  kerkgebou  te 
bekom.'' 

Nadat  die  Kerkraadsvergadering  verdaag  het,  het  die  gedeelte  van  die  gemeente  wat 
die  moedergemeente  sou  vorm,  vergader  om  die  kwessie  van  afstigting  te  bespreek. 
Oudl.  Glen  Swart  wou  weet  wat  sou  gebeur  as  hulle  nie  die  afstigting  wou  aanvaar 
nie.  Hierop  het  ds.  Venter  geantwoord  dat  hy  van  mening  is  dat  die  Ring  hulle  sou 
I dwing  om  af  te  stig  “. . .en  dan  verloor  ons  waarskynlik  alles”. 

i Die  kwessie  van  die  bruidskat  is  toe  bespreek  waarna  die  byeenkoms  met  10 

I stemme  teen  9 besluit  het  om  £4000  as  bruidskat  aan  te  bied.  Die  was  duidelik  dat 

daar  lidmate  was  wat  ernstig  teen  afstigting  gekant  was.  Die  meerderheid  het  egter 
gevoel  dat  die  kwessie  van  afstigting  reeds  gefinaliseer  is.  Die  algemene  mening  was 
dat  díe  wat  teen  afstigting  gekant  was,  hul  stemme  tydens  die  Gemeentevergadering 
moes  laat  hoor  het  - die  geleentheid  om  nog  teen  afstigting  te  wees  was  na  hulle 
j mening  op  daardie  stadium  verby  gewees.® 

Die  gedeelte  van  die  gemeente  wat  sou  afstig,  het  op  6 November  1952  vergader. 
Daar  was  aanvanklik  'n  meningsverskil  oor  die  finaliteit  van  die  besluite  van  die 
Gemeentevergadering.  Sommiges  het  gevoel  dat  die  besluite  slegs  aanbevelings 
was  en  ander  het  gevoel  dat  die  besluit  om  af  te  stig  reeds  geneem  is  en  net 

bekragtig  moes  word.  Die  byeenkoms  het  kennis  geneem  van  die  besluit  van  die 

westelike  gedeelte  om  slegs  £4000  as  bruidskat  aan  te  bied.  Die  byeenkoms  het 
besluit  dat  hulle  nie  bereid  was  om  onder  hierdie  nuwe  voorwaarde  af  te  stig  nie.  Die 
byeenkoms  het  gevolglik  versoek  dat  ‘n  Kommissie  uit  die  Ring  by  die  saak  betrokke 
moes  raak.  Hulle  was  alleen  bereid  om  af  te  stig  op  grond  van  die  voorwaardes  soos 
deur  die  gemeentevergadering  vasgestel.® 

Nieteenstaande  die  meningsverskil  wat  tussen  die  twee  helftes  van  die  gemeente 
ontstaan  het,  het  die  onderhandelinge  om  grond  vir  die  nuwe  gemeente  te  bekom. 


‘G9  1/1/5  bl.  318. 

steeds  voortgegaan,  Op  14  Maart  1953  het  die  saak  weer  voor  die  Kerkraad  gedien. 
Tydens  hierdie  vergadering  is  die  standpunt  steeds  gehandhaaf  dat  'n  deel  van 
Milnerplein,  in  die  sentrale  dorp,  bekom  moes  word.  Daar  is  ook  gerapporteer  dat  'n 
pastorie  erf  in  Flamwood  aangekoop  kon  word.  Die  NHSV  het  intussen  ook  berig  dat 
die  geld  vir  hierdie  doel  reeds  beskikbaar  was.^° 

Op  8 April  1953  het  die  Grondekomitee  weer  met  die  Stadsraad  gesprek  gevoer  oor 
'n  kerkstandplaas  in  die  “Nuwedorp".  Oor  die  uitslag  van  hierdie  onderhandeling  is 
tydens  die  volgende  Kerkraadsvergadering  gerapporteer. 

Intussen  het  die  tyd  aangebreek  vir  die  Ring  van  Potchefstroom  om  weer  te 
vergader,  Die  Ring  het  vanaf  25  April  1953  byeen  gekom.  Tydens  hierdie 
vergadering  is  die  afstigting  van  ‘n  tweede  gemeente  in  Klerksdorp  op  voorstel  van 
ds.  G.J.J.  Roos  gesekondeer  deur  broers  J.D.  Prinsloo,  S.F.  Bloem  en  Du  Preez  en 
in  beginsel  goedgekeur,  Nadat  die  vergadering  van  die  onenigheid  in  die  gemeente 
verneem  het,  is  daarop  voorstel  van  ds.  J.A.  Smit,  besluit  dat  die  Ringskommissie  in 
samewerking  met  die  Kerkraad  ‘n  gemeentevergadering  sou  belê  om  die  saak  van 
afstigting  binne  drie  maande  finaal  af  te  handel,^’ 

Die  Kerkraad  van  Klerksdorp  Gemeente  het  weer  op  22  Mei  1953  vergader.  Die 
kwessie  van  ‘n  kerkstandplaas  vir  die  te-stigte  gemeente  is  weer  bespreek.  Die 
Grondekomitee  het  berig  dat  die  Stadsraad  moontlik  sou  oorweeg  om  ‘n  gedeelte 
van  die  grond  waar  die  "uitspanning"  voorheen  was,  vir  die  gemeente  aan  te  bied. 
Die  Kerkraad  het  op  hierdie  stadium  besluit  dat  hierdie  grond  op  die  oewer  van  die 
Schoonspruit  aanvaarbaar  sou  wees  vir  die  oprigting  van  ‘n  kerkgebou. 

Tydens  hierdie  vergadering  is  daar  ook  verslag  gedoen  oor  die  besluite  tydens  die 
Ringsvergadering.  Die  vergadering  is  ingelig  dat  die  Ringsvergadering  van  mening 
was  dat  die  afsonderlike  vergaderings  van  gedeeltes  van  die  gemeente  nie  in  orde 
was  nie.  Die  vergadering  het  ook  verneem  dat  die  Ringskommissie  die  volgende 
gemeentevergadering  sou  bywoon  om  afstigting  te  help  bewerkstellig.  Hierdie 
gemeentevergadering  is  toe  voorlopig  vir  Saterdag,  20  Junie,  na  die 
voorbereidingsdiens  belê.  ‘n  Kommissie  bestaande  uit  oudle.  J.D.  Nell,  C.  Campher, 
FJ  Louw  en  Smith  en  diak.  R.  Bezuidenhout  is  benoem  om  die  finale  reëlings  vir  die 
afstigting  van  die  nuwe  gemeente  te  tref.  Tydens  hierdie  vergadering  is  daar  ook  met 
dank  kennis  geneem  van  ‘n  aanbod  van  die  Sondagskool  om  n nuwe  kanselbybel  vir 
die  gemeente  te  skenk.  Omrede  die  moedergemeente  reeds  ‘n  nuwe  kanselbybel 
van  een  van  die  lidmate  sou  ontvang,  is  die  versoek  uitgespreek  dat  die 
Sondagskool  die  kanselbybel  aan  die  nuwe  gemeente  sou  skenk.'^  Dit  is  onduidelik 
of  die  voorstel  byval  gevind  het,  die  “Ou  Vertaling"  kanselbybel  wat  steeds  in 
Klerksdorp-Oos  se  besit  is,  is  deur  oudl.  P.F.  Visser  aan  die  gemeente  oorhandig. 

AFSTIGTING  - 20  Junie  1953 

Op  20  Junie  1953  het  die  Ringskommissie  bestaande  uit  di.  J.G.M.  Dreyer  en 
P.A.R.C.  van  Wyk  end  oudle.  P.W.  du  Preez,  S.F.  Bloom  en  L.J.  Fouche  saam  met 
jJie  gemeente  van  Klerksdorp  vergader.  Die  vergadering  het  in  die  kerkgebou 
plaasgevind  en  is  om  14:30  deur  ds.  Dreyer  met  'n  erediens  geopen. 

Tydens  hierdie  belangrike  vergadering  het  ds.  Dreyer  die  voorsitterstoel  ingeneem. 
Die  kwessie  van  die  onenigheid  rondom  die  bruidskat  is  eerste  bespreek.  Die 


"’G9  1/1/5  bl.  333. 

voorsitter  het  begin  deur  te  verduidelik  dat  die  byeenkomste  van  gedeeltes  van  die 
gemeente  geen  regspersoonlikheid  gehad  het  nie  en  dat  besluite  wat  daar  geneem 
is,  dus  kragteloos  was.  Dr.  P.W.  Venter  het  verduidelik  dat  die  ontevredenheid  oor 
die  bruidskat  gekom  het  nadat  vasgestel  is  dat  die  getal  lidmate  wat  sou  oorbly, 
minder  was  as  wat  aanvanklik  gemeen  is.  Toe  die  bedrag  van  die  bruidskat  in 
Oktober  1952  voorgestel  is,  was  daar  gemeen  dat  die  ou  gemeente  uit  900  lidmate 
en  die  nuwe  uit  600  lidmate  sou  bestaan.  Hy  het  sedertdien  persoonlik  vasgestel  dat 
daar  maar  718  lidmate  sou  oorbly  en  was  gevolglik  van  mening  dat  die  nuwe 
gemeente  uit  ongeveer  900  lidmate  sou  bestaan.  Hierop  het  oudl.  Jonker 
geantwoord  dat  die  nuwe  gemeente  beslis  nie  uit  meer  as  600  lidmate  sou  bestaan 
nie.  (In  die  gedenkboek  wat  in  1966  tydens  die  eeufees  van  Klerksdorp  Gemeente 
gepubliseer  is,  skryf  prof.  Botha  dat  Klerksdorp  Gemeente  teen  1953  uit  3195  siele, 
waarvan  1624  belydende  lidmate  was,  bestaan  het.  Hy  meld  ook  dat  Klerksdorp-Oos 
by  afstigting  uit  740  belydende  lidmate  bestaan  het.’^  Lidmaatgetalle  blyk  dus  van 
vroeg  af  'n  probleem  te  wees,  veral  as  dit  aan  geld  gekoppel  word!) 

Die  voorsitter,  ds.  Dreyer,  het  egter  geantwoord  deur  n pleidooi  te  lewer  dat  daar  nie 
op  individuele  gemeentes  se  belange  gelet  moes  word  nie,  maar  eerder  op  die  heil 
van  die  hele  gemeenskap  en  van  die  Nederduitsch  Hervormde  Kerk  in  die  algemeen. 
Na  die  voorsitter  se  pleidooi  het  die  gemeente  tot  stemming  oorgegaan  en  met  64 
stemme  teenoor  18  beslis  dat  die  vorige  besluit  van  die  gemeentevergadering 
gehandhaaf  word. 

Die  grense  is  toe  finaal  vasgestel,  naamlik:  "...dat  Schoonspruit  die  grens  sal 
uitmaak  met  uitsondering  van  die  plase  Gruispan  en  Buffelsvlei,  wat  aan  die  nuwe 
gemeente  sal  behoort”. 

'n  Verdere  probleem  het  egter  opgeduik  toe  'n  naam  vir  die  gemeente  gekies  moes 
word.  Oudl.  Jonker  het  beswaar  gemaak  dat  die  lede  van  die  ou  gemeente  ook  'n  sê 
in  hierdie  saak  sou  hê.  Die  situasie  is  egter  deur  ds.  van  Wyk  ontlont.  Ds.  van  Wyk 
het  geantwoord  deur  daarop  te  wys  “...dat  in  die  daaglikse  lewe  het  die  moeder 
mede-segenskap  by  die  naamgewing  van  haar  dogter  en  hy  betrek  dit  op  die 
moeder-  en  dogtergemeentes”.  Die  vergadering  het  sy  standpunt  aanvaar  en 
oorgegaan  om  voorstelle  vir  n naam  te  maak.  Drie  voorstelle  is  gemaak,  naamlik: 
Klerksdorp-Nuwedorp.  Klerksdorp-Oos  en  Ennis.  Die  vergadering  het  met  n baie 
groot  meerderheid  op  die  naam  Klerksdorp-Oos  besluit. 

Nadat  'n  naam  gekies  is.  het  die  nuut  gestigte  gemeente,  Klerksdorp-Oos,  se 
gemeentevergadering  daartoe  oorgegaan  om  veertien  wyke  te  stig  en  kerkraad  te 
kies.  Die  volgende  persone  is  as  die  eerste  kerkraad  van  Klerksdorp-Oos  verkies.  Na 
die  wyk  se  naam  word  die  ouderling  se  naam  eerste,  en  die  diaken  se  naam  tweede 
aangegee: 

Vrystaat:  R.J.  Pretorius  en  C.  van  Aswegen. 

Orkney:  J.C.  Pieterse  en  W.  Boshoff. 

Nuwedorp  Suid:  J.H.  van  Vuuren  en  C.H.W.  Daught. 

Nuwedorp  Noord:  C.J.  Campheren  L.  Steyn. 

Pienaarsdorp:  E.J.  Smith  en  A.M.  van  der  Westhuizen. 

Irenedorp:  J.D  Nell  en  R.J.  Bezuidenhout. 

Doornfontein:  P.F.  Visseren  J.D.  Cronjé. 

Goedgevonden:  J.  Schoeman  en  C.  Coetzee. 

Dawkinsville:  C.S.  Jacobs  en  P.A.J.  Nel. 

Stilfontein:  L.J.  Meyer  en  A.J.  du  Plessis. 

Koekemoer:  H.  van  Heerden  en  H.  Bezuidenhout. 

Hartebeesfontein:  F.J.  Louw  en  B.  Marais. 

Nadat  die  kerkraad  verkies  is,  het  die  laaste  struikelblok  opgeduik  toe  oudl.  Visser 
wou  weet:  "...of  die  verskuldigde  bedrag  onmiddellik  aan  die  nuwe  gemeente 
uitbetaal  sal  word?" ''' 

Oudl.  P.W.  du  Preez  van  die  Ringskommissie  het  egter  gemaan:  "...  om  stadig  oor 
die  klippe  te  gaan"!  Daarna  het  die  voorsitter  gewys  op  die  aanbeveling  van  die  Ring, 
naamlik:  “...dat  die  bruidskat  geleidelik  betaal  sal  word  om  sodoende  die  ou  en  die 
nuwe  gemeente  tegemoet  te  kom". 

Nadat  die  vergadering  afgehandel  is,  het  ds.  Dreyer  die  verkose  kerkraad  wat 
teenwoordig  was  en  aangeneem  het,  in  hulle  ampte  bevestig.  Ds.  J.G.M.  Dreyer  en 
ds.  G.J.J.  Roos  is  op  versoek  van  die  gemeente  deur  die  Ringskommissie  as  eerste 
en  tweede  konsulent,  onderskeidelik,  aangewys.  Die  vergadering  is  toe  afgesluit  en 
het  verdaag. 

Die  eerste  Kerkraadsvergadering  van  Klerksdorp-Oos  is  direk  na  die 
afstigtingsvergadering  op  20  Junie,  in  die  kerkgebou  van  die  moedergemeente 
gehou.'^  By  hierdie  vergadering  was  die  volgende  persone  teenwoordig:  Ds.  J.G.M. 
Dreyer,  wat  as  voorsitter  opgetree  het.  Ouderlinge  J.D.  Nell,  P.F.  Visser,  C.J. 
Campher,  E Smith,  F.J.  Louw,  L.J.  Meyer,  C.S.  Jacobs,  J.  Pieterse  en  R.J.  Pretorius. 
Diakens  R.J.  Bezuidenhout,  P.A.J.  Nel,  C,  van  Aswegen,  G.  Ftenning,  A.  van  der 
Westhuizen,  J.D.  Cronjé,  W.  Boshoff,  B.  Marais,  A.J.  du  Plessis  en  P.  Steyn.  Broer 
J.P.  Jonker  was  ook  teenwoordig. 

Broer  J.P,  Jonker  is  as  waarnemende  Skriba/Kassier  benoem  tot  tyd  en  wyl  die 
kerkraad  'n  vaste  benoeming  sou  maak. 

Die  eerste  saak  op  die  agenda  van  die  kerkraad  was  die  hou  van  eredienste,  Tydens 
hierdie  vergadering  is  besluit  dat  die  eerste  nagmaal  gehou  sou  word  op  Sondag  23 
Augustus  om  10:00.  Daar  is  ook  besluit  om  die  kerkraad  van  die  moedergemeente  te 
nader  vir  toestemming  om  hulle  kerkgebou  telkens  vir  die  nagmaal  te  gebruik,  Die 
voorbereidingsdiens  sou  die  voorafgaande  Saterdag  om  15:00  plaasvind  en  die 
danksegging  sou  om  14:30  op  die  Sondag  van  die  nagmaal  plaasvind.  Die  kerkraad 
het  ook  besluit  om  later  reëlings  te  tref  om  aanvanklik  een  diens  per  maand  te  hou. 
Die  tweede  saak  op  die  agenda  was  die  kwessie  van  die  aankoop  van  grond  om  'n 
pastorie  te  bou.  ’n  Komitee  bestaande  uit  ouderlinge  J.D.  Nell,  C.J.  Campher,  E.J. 
Smith,  F.J.  Louw,  diaken  R.J.  Bezuidenhout  en  broer  J.P.  Jonker  is  aangewys  om  die 
werksaamhede  van  die  moedergemeente  se  kommissie  voor  te  sit.  Ouderlinge  J.D. 
Nell  en  C.J.  Campher  is  gemagtig  om  namens  die  gemeente  die  kontrakte  te  teken. 
Die  derde  saak  op  die  agenda  was  die  opening  van  'n  bankrekening  vir  die 
gemeente.  Die  vergadering  het  besluit  om  'n  rekening  by  Volkskas  Beperk  te  open. 
Ouderling  J.D.  Nell  en  broer  J.P.  Jonker  is  gemagtig  om  die  tjeks  namens  die 
gemeente  te  teken. 

Die  vierde  saak  ter  sprake  was  die  insameling  van  offergawes.  Daar  is  besluit  om 
voorlopig  soos  gewoonlik  met  die  insameling  voor  te  gaan.  Daar  is  verder  besluit  om 
na  die  volgende  gemeentevergadering,  wat  in  Augustus  gehou  sou  word,  met 
intensiewe  insameling  te  begin.  Daar  is  ook  besluit  dat  die  ouderlinge  die  diakens  in 
hierdie  saak  behulpsaam  sou  wees. 

Verder  is  daar  besluit  dat  gelde  wat  deur  die  moedergemeente  betaalbaar  was, 
aangevra  sou  word  soos  dit  nodig  sou  wees  vir  die  voortsetting  van  die  gemeente  se 
program. 

Na  hierdie  saak  afgehandel  is,  het  die  vergadering  teruggekeer  na  die  kwessie  van 
die  bou  van  'n  pastorie.  Daar  is  besluit  om  by  die  gemeentevergadering  toestemming 

te  kry  om  met  die  oprigting  van  'n  pastorie  te  begin  en  by  die  voltooiing  daarvan  'n 
predikant  te  beroep. 

Daarna  het  die  vergadering  aandag  geskenk  aan  die  aanlê  van  'n  Lidmaatregister, 
Diaken  Roelf  Bezuidenhout  is  as  die  eerste  Skriba  vir  Registrasie  benoem.  Die 
kerkraadslede  is  versoek  om  elk  'n  volledige  lys  te  maak  van  al  die  lidmate  in  hulle 
wyke  sodat  die  name  in  die  Lidmaatregister  geskryf  kon  word. 

Die  skriba  is  versoek  om  'n  volledige  stel  boeke  vir  die  gemeente  aan  te  koop. 

Die  eerste  afgevaardigdes  na  'n  Algemene  Kerkvergadering  is  ook  tydens  hierdie 
eerste  vergadering  aangewys.  Ouderling  C.J.  Campher  en  diaken  C.  van  Aswegen  is 
as  primus  afgevaardigdes  benoem.  Ouderling  E.J,  Smith  en  diaken  P.A.J.  Nel  is  as 
secundus  vir  elk  aangewys.  (Die  afvaardiging  na  die  Algemene  Kerkvergadering  het 
weer  tydens  die  Kerkraadsvergadering  van  14  November  1953  ter  sprake  gekom. 
Hierdie  keer  is  oudle.  J.D.  Nell  en  C.J.  Campher  en  diaks.  J.D.  Cronjé  en  C.  van 
Aswegen  onderskeidelik  as  primus  en  sekundus  afgevaardig,  Dit  is  onduidelik 
waarom  die  vorige  besluit  in  hierdie  verband  sodoende  herroep  is.) 

Die  eerste  versoek  van  'n  lidmaat  wat  oor  die  gemeentegrense  by  Klerksdorp-Oos 
wou  inskakel,  is  ook  tydens  hierdie  vergadering  behandel,  Die  vergadering  het 
besluit  om  die  versoek  van  broer  J.  Greyling  na  die  kerkraad  van  die 
moedergemeente  te  verwys  vir  afhandeling.  Die  broer  en  sy  gesin  het  later 
toestemming  gekry  om  by  Klerksdorp-Oos  in  te  skakel. 

Nadat  ds.  Dreyer  sy  waardering  uitgespreek  het  vir  die  eensgesindheid  wat  tydens 
die  vergadering  geheers  het,  het  die  vergadering  afgesluit  en  verdaag.  Die  eerste 
dag  in  die  bestaan  van  Klerksdorp-Oos  gemeente  het  ten  einde  geloop. 


VESTIGING  VAN  DIE  GEMEENTE 
Junie  1953  - Junie  1954 

Soos  beplan  het  die  eerste  erediens  van  Klerksdorp-Oos  Gemeente  op  Saterdag,  22 
Augustus  1953  plaasgevind.  Die  kerkraad  van  die  moedergemeente  het  reeds  op  31 
Julie  1953  goedgunstiglik  toestemming  verleen  dat  Klerksdorp-Oos  hulle  kerkgebou 
vir  nagmaal  doeleindes  mag  gebruik.^®  Die  eerste  amptelike  erediens  het  gevolglik  in 
die  kerkgebou  van  die  moedergemeente  plaasgevind.  Soos  gebruiklik  was  daardie 
tyd  is  'n  kerkraad-  en  'n  gemeentevergadering  na  die  voorbereidingsdiens  gehou.  Die 
konsulent,  ds.  J.G.M.  Dreyer,  het  tydens  al  hierdie  geleenthede  die  leiding  geneem. 

Tydens  die  kerkraadsvergadering^^  is  daar  op  voorstel  van  ouderlinge  J.D.  Nell  en 
P.F.  Visser  besluit  om  by  die  gemeentevergadering  aan  te  beveel  om  tegelyk  te 
begin  met  die  bou  van  die  kerk  en  pastorie.  Daar  is  ook  besluit  om  die 
gemeentevergadering  te  versoek  om  opdrag  te  gee  dat  'n  predikant  beroep  moet 
word  sodra  die  pastorie  voltooiing  nader.  Om  die  nodige  fondse  te  bekom  het  die 
kerkraad  besluit  dat  die  ouderlinge  saam  met  die  diakens  by  die  lidmate  sal  omgaan 
om  beloftes  van  bydraes  te  ontvang.  Die  kerkraad  het  verder  'n  Boukommissie 
benoem  met  die  oog  op  die  organisering  van  die  bouprojekte.  Hierdie  eerste 
Boukommissie  het  bestaan  uit  ds,  J.G.M.  Dreyer,  ouderlinge  J.D.  Nell,  C.  Campher, 
J.P.  Jonker,  R.J.  Pretorius,  S.C.  de  Kock  en  L.  Meyer  met  ouderling  P.F.  Visser  as 
erelid.  As  dagbestuur  van  die  kommissie  is  aangewys  ouderlinge  J.D.  Nell,  C.J. 
Campher  en  J.P.  Jonker.  Daar  is  verder  besluit  dat  hierdie  komitee  ook  die  finansiële 
kommissie  van  die  gemeente  sou  vorm.  Ouderling  J.D.  Nell  is  as  die  eerste  voorsitter 
van  die  finansiële  kommissie  aangewys. 

Sake  betreffende  lidmaatskap  het  ook  tydens  hierdie  vergadering  ter  sprake  gekom. 

Die  vergadering  het  kennis  geneem  dat  die  kerkraad  van  Klerksdorp  gemeente 
toestemming  verleen  het  aan  broer  Greyling  om  oor  die  gemeentegrense  heen,  by 
Klerksdorp-Oos  in  te  skakel.  Die  kerkraad  het  ook  die  saak  rondom  die  eerste 
katkisante  georden.  Daar  is  besluit  dat  aanneming  in  November  en  Mei  sou 
plaasvind  Die  eerste  groep  se  klasse  sou  op  8 November  1953  in  aanvang  neem  en 
14  dae  duur. 

Die  hou  van  eredienste  en  die  bediening  van  die  doop  het  ook  weer  aan  die  orde 
gekom.  Uiteindelik  is  daar  besluit  om  die  moontlikheid  te  ondersoek  om  elke  derde 
Sondag  van  die  maand  'n  diens  te  hou  waartydens  die  doop  ook  bedien  sou  word. 

Ook  die  inrigting  van  die  Sondagskool  het  aandag  geniet.  Die  besluit  is  geneem  om 
voorlopig  nie  die  Sondagskool  op  verskillende  plekke  in  die  gemeente  aan  te  bied 
nie,  maar  dit  gesamentlik  te  laat  plaasvind.  Dit  blyk  egter  dat  hierdie  besluit  of  gladnie 
uitgevoer  is  nie  of  kort  hierna  as  onprakties  laatvaar  is.  Teen  die  einde  van  1953  het 
Sondagskole  by  elk  van  die  eredienspunte  bestaan. 

Ander  sake  wat  ook  tydens  die  tweede  kerkraadsvergadering  aan  die  orde  gekom 
het  was  die  stigting  van  ‘n  N.H.S.V.  tak  vir  die  gemeente  en  die  verspreiding  van 
kerklike  literatuur.  Daar  is  besluit  om  'n  N.H.S.V.  tak  tydens  die  volgende  nagmaal 
naweek  te  stig  en  broer  J.P.  van  Wyk  is  as  eerste  kolporteur  van  die  gemeente 
aangewys. 

Ten  slotte  het  die  vergadering  besluit  om  oudl.  J.P.  Jonker  permanent  as 
skriba/kassier  van  die  gemeente  te  benoem. 

Tydens  die  gemeentevergadering^®  van  22  Augustus  1953,  is  kerkraad  gekies  vir  drie 
addisionele  wyke  genaamd:  Nooitgedacht,  Stilfontein  - 2de  Wyk  en  Wilkoppies. 

Belangrike  besluite  oor  die  bou  van  ‘n  kerk  en  pastorie  vorm  egter  die  hoogtepunte 
van  hierdie  vergadering.  Die  vergadering  het  die  aankoop  van  "pastohegrond’'  van 
ene  mnr.  Lewis  finaal  goedgekeur. 

Die  moontlikheid  dat  die  Stadsraad  ‘n  gedeelte  van  die  markplein  vir  die  bou  van  ‘n 
kerkgebou  kon  aanbied  het  ter  sprake  gekom.  Die  gemeentevergadering  het 
aangedui  dat  hulle  bereid  sou  wees  om  grond  hier  te  aanvaar  sou  dit  aangebied 
word. 

Ds.  Dreyer  het  ‘n  beroep  op  almal  gedoen  ‘‘...om  skouer  aan  die  wiel  te  sit  en  die 
saak  (van  kerk  bou)  so  veel  as  moontlik  te  bespoedig".  Na  hierdie  ernstige  pleidooi 
het  die  gemeentevergadering  die  aanbeveling  van  die  kerkraad,  dat  daar  so  gou  as  j 

moontlik  met  die  bou  van  beide  ‘n  kerk  en  pastorie  begin  moet  word,  algemeen  j 

aanvaar.  Toe  die  kwessie  van  die  beroep  van  ‘n  predikant  ter  sprake  gekom  het,  is 
daar  egter  besluit  om  die  saak  te  laat  oorstaan  tot  die  volgende  j 
gemeentevergadering. 

Die  lidmate  is  ten  slotte  versoek  om  die  ‘‘beloftelyste"  so  gou  as  moontlik  weer  by  die 
kassier  in  te  handig.  Geen  van  die  besluite  sou  immers  sonder  ‘n  offervaardige 
gemeente  tot  uitvoer  gebring  kon  word  nie!  j 

Die  volgende  geleentheid  waartydens  die  gemeente  weer  sou  bymekaar  kom  om  i 

voorbereidingsdiens  en  vergadering  te  hou,  het  op  Saterdag  14  November  1953  . 

plaasgevind,  Belangrike  besluite  wat  op  hierdie  dag  geneem  is,  sentreer  rondom  die  | 

Sondagskool,  die  ligging  van  die  kerkgebou  en  die  bediening  van  die  Woord  in  die  ; 

gemeente.  Die  stigting  van  ‘n  N.H.S.V.  tak  het  egter  vergete  gebly. 

Tydens  die  kerkraadsvergadering^®  is  die  saak  van  die  Sondagskool  uiteindelik  op  'n 
vaste  voet  geplaas.  Ouderling  J.P.  Jonker  is  as  die  eerste  "Superintendent  van 
Sondagskole’’  benoem.  Die  vergadering  het  ook  besluit  dat  'n  poging  aangewend 
moes  word  om  President  Skool  se  geboue  te  bekom  vir  Sondagskool-doeleindes  in 
Klerksdorp.  Dit  blyk  dat  die  gemeente  reeds  in  hierdie  stadium  'n  Sondagskool  by 
elk  van  die  eredienspunte  gehad  het.  Aan  die  einde  van  1954  het  elke  Sondagskool 
oor  sy  eie  fondse  beskik.  'n  Sondagskool  in  Ellaton  is  ook  aan  die  einde  van  1954 
gestig. 

Tydens  die  gemeentevergadering^®  is  uiteindelik  by  ‘n  punt  gekom  waar  daar 
klarigheid  bereik  is  oor  die  area  waar  die  gemeente  'n  kerkgebou  sou  oprig.  Op  27 
Oktober  1953  is  berig  ontvang  dat  die  Stadsraad  inderdaad  bereid  was  om  ‘n 
gedeelte  van  die  grond  by  die  markplein  (blykbaar  dieselfde  gebied  as  waar  die  ou 
‘‘uitspanning’’  was)  aan  die  gemeente  af  te  staan  vir  die  bou  van  'n  kerk.  Ds.  J.G.M. 
Dreyer  het  egter  die  vergadering  daarop  gewys  dat  die  grond  van  die  markplein  nat 
en  kleierig  is  en  boonop  swak  geleë  is.  Hy  het  gemeld  dat  die  kerkraad  gevolglik 
aanbeveel  dat  grond  eerder  by  die  sameloop  van  Barendstraat  en  Johannesburgweg 
I aangevra  moes  word.  Die  vergadering  het  die  meriete  van  die  saak  ingesien  en  op 
voorstel  van  broer  van  Heerden  en  ouderling  J.D.  Nell  besluit  om  eerder  die  grond 
aan  te  vra  soos  deur  die  kerkraad  aanbeveel. 

Tydens  beide  die  kerkraad-  en  die  gemeentevergadering  het  die  moontlikheid  om  ‘n 
predikant  te  beroep  ter  sprake  gekom.  Die  kerkraad  het  egter  besluit  om  eerder  vir 
tyd  en  wyl  die  dienste  van  'n  proponent  te  bekom.  Die  gedagte  was  dat  die  proponent 
die  gemeente  sou  bedien  totdat  die  gemeente  gereed  sou  wees  om  'n  beroep  uit  te 
bring.  Op  hierdie  wyse  het  die  kerkraad  gehoop  om  ook  daarin  te  slaag  om  weekliks 
‘n  erediens  vir  die  gemeente  in  te  stel.  Die  eredienste  sou  om  die  beurt  in  Klerksdorp, 
Stilfontein,  Orkney,  'Vierfontein  en  te  Mahemsvlei  kon  plaasvind.  Ds.  Dreyer  of  een 
van  die  ander  predikante  van  die  kerk  sou  steeds  elke  derde  Sondag  van  die  maand 
'n  gesamentlike  diens  waarneem.  Sakrament  bediening  sou  tydens  hierdie  dienste 
plaasvind.  Die  gemeentevergadering  het  ook  die  voorstel  aanvaar. 

Uit  die  opvolgende  notules  word  vasgestel  dat  die  dienste  van  prop.  P.L.  van 
Jaarsveld  deur  die  gemeente  bekom  is.  Behalwe  vir  die  eredienste  in  gedeeltes  van 
die  gemeente  het  hy  dadelik  begin  om  huisbesoek  te  doen  by  die  lidmate. 

Ten  slotte  het  die  kerkraad  ook  besluit  om  die  kerkraad  van  die  moedergemeente  te 
versoek  om,  soos  besluit  is,  die  derde  van  die  kontant  op  hande  by  afstigting,  aan 
hulle  oor  te  betaal.  Op  hierdie  stadium  het  die  gemeente  dus  nog  niks  fondse  van  die 
moedergemeente  ontvang  nie. 

Op  24  Februarie  1954  het  die  groot  dag  uiteindelik  aangebreek  waarop  die  kerkraad 
die  eerste  beroep  namens  die  qemeente  sou  uitbring. 

Hierdie  kerkraadsvergadering^^  het  in  die  skoolsaal  van  President  Laerskool 
plaasgevind.  Ds.  J.G.M.  Dreyer  het  weereens  die  vergadering  gelei.  Prop.  Van 
Jaarsveld  was  ook  teenwoordig  gewees.  Nadat  verskeie  nuwe  wyke  gestig  is  en 
addisionele  kerkraad  genomineer  is,  het  die  vergadering  met  sy  werksaamhede 
begin. 

Die  eerste  saak  wat  bespreek  is,  het  gehandel  oor  die  bou  van  die  pastorie.  Op 
hierdie  stadium  is  daar  reeds  ’n  stuk  grond  in  Flamwood  aangekoop.  Dit  het  egter  vir 
die  boukommissie  geblyk  dat  daar  nie  gou  met  die  oprigting  van  die  pastorie  op 

hierdie  grond  begin  sou  kon  word  nie.  Dit  blyk  dat  die  kerkraad  sou  moes  wag  totdat 
Flamwood  as  dorpsgebied  geproklameer  word  voordat  bouwerk  kon  begin.  Die 
kerkraad  het  toe  besluit  om  volmag  aan  die  boukommissie  te  gee  om  ander  grond 
aan  te  koop  indien  die  probleem  nie  spoedig  uit  die  weg  geruim  kon  word  nie.  Die 
onderhandelinge  om  grond  vir  die  kerkgebou  te  bekom  het  ook  goed  gevorder. 

Om  hierdie  belangrike  projekte  te  finansier  sou  die  gemeente  geld  nodig  hê.  Pogings 
is  derhalwe  aangewend  om  van  die  bruidskat  se  geld  te  bekom.  Die  oorbetaling  van 
die  derde  van  die  kontant  op  hande  tydens  afstigting,  het  egter  op  die  punt  gestaan 
■hei  om  in  'n  nuwe  dispuut  met  die  moedergemeente  te  ontaard. 

Klerksdorp-Oos  se  skriba,  oudl.  J.P.  Jonker,  was  van  mening  gewees  dat  die  derde 
van  die  geld  op  hande,  ook  ‘n  derde  van  die  moedergemeente  se  belegging  ingesluit 
het.  Die  kerkraad  van  die  moedergemeente  was  egter  van  mening  dat  die  derde 
slegs  op  die  geld  in  die  bankrekening  betrekking  gehad  het  en  nie  op  geld  wat  elders 
belê  was  nie.  Oudl.  Jonker  het  gemeld  dat  hy  tydens  die  briefwisseling,  op  eie 
inisiatief  ook  van  die  geleentheid  gebruik  gemaak  het  om  te  versoek  dat  die  NHSV 
van  die  moedergemeente  moes  laat  weet  het  “...in  verband  met  die  Pastoriegrond 
wat  hulle  sou  aankoop.’’  Dit  blyk  dus  dat  die  NHSV  van  Klerksdorp  gemeente  nog  nie  j 

op  hierdie  stadium  vir  die  aankoop  van  die  grond  betaal  het,  soos  beloof  is  nie.  Die  , 

kerkraad  het  oudl.  Jonker  se  optrede  in  hierdie  verband  goedgekeur.  i 

Tydens  die  bespreking  het  van  die  lede  van  die  kerkraad  die  mening  uitgespreek  dat  j 
die  verskil  met  die  moedergemeente  oor  die  betaling  van  die  bruidskat  lank  genoeg 
gesloer  het,  hulle  wou  gevolglik  hê  dat  die  hulp  van  die  ring  weer  ingeroep  moes  ^ 
word.  ; 

Ds.  Dreyer  het  die  saak  egter  nugter  hanteer  en  aanbeveel  dat  'n  afvaardiging  van  j 

die  kerkraad  eers  die  saak  tydens  die  volgende  kerkraadsvergadering  van  die  , 

moedergemeente  met  hulle  moes  gaan  bespreek.  Die  kerkraad  het  ingesien  dat 
hierdie  aanbeveling  die  beste  moontlikhede  inhou,  veral  met  die  oog  op  die  j 
daarstelling  van  'n  goeie  verhouding  tussen  die  twee  gemeentes  in  die  toekoms.  As 
lede  van  die  deputasie  is  toe  benoem;  Ds.  Dreyer,  oudle,  J.D.  Nell,  C.J.  Campher, 

P.F.  Visser,  L.J.  Meyer,  F.J.  Louw  en  J.P.  Jonker. 

Nadat  hierdie  netelige  saak  aandag  geniet  het  kon  die  vergadering  uiteindelik 
daartoe  oorgaan  om  'n  predikant  te  beroep.  Drie  name  is  op  die  groslys  geplaas:  Di.  , 

C.S.  van  H.  Steenekamp  en  F.  van  Oosten  en  prop.  P.L.  van  Jaarsveld.  Die  beroep  | 

is  uiteindelik  op  ds.  Steenekamp  uitgebring.  Dat  daar  soos  verwag  kan  word,  tog  'n  , 
mate  van  teleurstelling  by  prop.  van  Jaarsveld  was  omdat  hy  nie  beroep  is  nie,  kan  j 
afgelei  word  uit  sy  mededeling  later  aan  die  vergadering.  Prop.  van  Jaarsveld  het 
aan  die  einde  van  die  vergadering  sy  voorneme  bekend  gemaak  om  net  tot  die  8ste 
Maart  in  Klerksdorp  aan  te  bly.  Op  hierdie  dag  sou  hy  vertrek  om  die  Algemene 
Kerkvergadering  by  te  woon.  Hy  het  ook  die  kerkraad  meegedeel  dat  hy  verwag  om 
na  'n  gemeente  gevra  te  word  waar  hy  moontlik  beroep  sou  word.  Omrede  daar  nog 
wyke  was  wat  nog  nie  'n  beurt  vir  huisbesoek  gehad  het  nie  het  die  kerkraad  dit  aan 
hom  oorgelaat  om  aan  te  gaan  met  die  werk  ’ totdat  hy  elders  heen  wil  gaan". 

Tydens  hierdie  vergadering  het  die  kerkraad  ook  vir  die  eerste  keer  'n  ouderling  en 
diaken  afgevaardig  om  die  ringsvergadering  by  te  woon.  Die  eerste  ringsvergadering 
waar  Klerksdorp-Oos  sitting  geneem  het,  het  te  Bosmansrus  gemeente  plaasgevind. 
Destyds  het  Klerksdorp  nog  in  die  Ring  van  Potchefstroom  geval.  As  ouderlinglede  is 
afgevaardig  oudl.  J.P.  Jonker  as  primus  en  oudl.  J.D.  Nell  as  secundus.  As 
diakenslede  is  afgevaardig  diak.  R.J.  Bezuidenhout  as  primus  en  diak.  vLD.  Cronjé  as 
secundus. 

Ten  opsigte  van  die  bearbeiding  van  hervormde  lidmate  in  Stilfontein  en  Orkney  was 
die  kerkraadsvergadering  van  24  Februarie  1954  ook  van  groot  betekenis.  'n  Skrywe 

is  behandel  waarin  die  sekretaris  van  Stilfontein  Myn  die  maatskappy  se 
bereidwilligheid  verklaar  om  standplase  in  Stilfontein  teen  'n  spesiale  prys  aan  die 
Hervormde  Kerk  af  te  staan.  Die  vergadering  het  besluit  om  dit  aan  die 
grondekomitee  op  te  dra  om  meer  inligting  in  te  win  en  "na  bevinde  te  handel”.  Die 
vergadering  het  hierby  ook  die  grondekomitee  versoek  “om  ook  wat  Orkney 
aanbetref  uit  te  kyk  vir  grond". 

Nog  'n  baie  belangrike  saak  wat  weereens  aandag  geniet  het  was  die  aanlê  van  ‘n 
lidmaatregister  vir  die  gemeente.  Dit  blyk  dus  dat  die  besluit  om  ‘n  register  aan  te  lê, 
wat  reeds  tydens  die  eerste  kerkraadsvergadering  op  20  Junie  1953  geneem  is, 
steeds  nie  tot  uitgevoer  gebring  is  nie.  Prop.  van  Jaarsveld  wat  op  hierdie  stadium 
reeds  die  meeste  wyke  besoek  het,  het  onderneem  om  die  besonderhede  wat  hy 
ingesamel  het  aan  ds.  Steenekamp  te  oorhandig.  Die  vergadering  het  dit  ook  aan  die 
wykskerkraad  opgedra  om  die  name  van  hulle  lidmate  binne  die  volgende  maand  in 
te  samel. 

Uit  die  notule  van  die  kerkraadsvergadering  gehou  in  Januarie  1955  blyk  dit  dat 
hierdie  saak  steeds  uitstaande  was.  Ds.  Steenekamp  het  tydens  hierdie  vergadering 
onderneem  om  sensus  op  te  neem  terwyl  hy  huisbesoek  doen.  Die  stigterslede  se 
name  sou  dan  ingeskryf  word  en  die  ander  se  attestate  sou  aangevra  word.^^  Tydens 
die  vergadering  gehou  op  17  Junie  1955  was  die  belangrike  saak  van  ‘n 
lidmaatregister  egter  steeds  uitstaande!  Ds.  Steenekamp  was  steeds  besig  met  die 
opneem  van  name.  Die  lidmaatregister  was  egter  aangelê  teen  Maart  1956.  Tydens 
hierdie  kerkraadsvergadering  is  dit  vir  die  eerste  keer  nagesien. 

Omdat  die  kerkraadsvergadering  van  24  Februarie  1954  een  van  die  eerste 
kerkraadsvergaderings  van  die  gemeente  was,  is  daar  nog  ander  besluit  geneem  wat 
ook  as  "eerstes"  vir  Klerksdorp-Oos  gemeente  beskou  moet  word. 

Die  eerste  basaar  is  byvoorbeeld  vir  Oktober  1954  beplan.  Geen  besonderhede  kon 
egter  gevind  word  dat  die  basaar  wel  plaasgevind  het  nie. 

Verder  is  die  eerste  ‘‘aanneemkommissie”  benoem;  oudle.  C.J.  Campher,  F.J. 
Nepgen,  R.J.  Meyer  en  G.G.D.  Henning  is  op  die  kommissie  benoem. 

Tydens  hierdie  vergadering  is  ook  die  eerste  versoek  van  ‘n  gesin  wat  om  hulp  by  die 
gemeente  aanklop  behandel.  Die  vergadering  het  besluit  dat  die  betrokke 
kerkraadslede  die  Gelderblom  gesin  van  Hartebeestfontein  se  situasie  sou 
ondersoek  en  indien  nodig,  sou  voorlopig  hulp  verleen  word  totdat  die  saak  weer 
bespreek  kon  word. 

3.  DIE  STRYD  BEGIN  - DS.  C.S.  VAN  H STEENEKAMP 


Die  kerkraad  het  spoedig  na  die  beroep  uitgebring  is  met  dank  verneem  dat  ds.  C.S. 
van  H.  Steenekamp  die  beroep  na  Klerksdorp-Oos  aanvaar  het.  Die  bou  van  die 
pastorie  het  gevolglik  baie  dringend  geword.  Om  onder  andere  hierdie  saak  aan  te 
spreek  is  'n  spesiale  kerkraadsvergadering  op  Vrydag  9 April  1954  in  ‘n  lokaal  van 
die  Klerksdorp  Hoërskool  gehou.^^  Omdat  die  konsulent,  ds.  Dreyer,  nie  teenwoordig 
kon  wees  nie,  is  oudl,  J.D.  Nell  aangewys  om  as  voorsitter  te  ageer.  Ds.  C.S.  van  H. 
Steenekamp  was  egter  ook  teenwoordig  gewees  maar  was  nog  nie  op  daardie 
stadium  in  die  gemeente  bevestig  gewees  nie.  Behalwe  vir  die  saak  rondom  die 
aanbou  van  die  pastorie  het  die  vergadering  ook  oor  die  aankoop  van  grond  in 
Stilfontein  gehandel. 

Die  kerkraad  het  verneem  dat  daar  oor  'n  tydjie  verder  beter  grond  in  Stilfontein 
“oopgesit"  sou  word  as  wat  op  daardie  stadium  beskikbaar  was.  Gevolglik  is  besluit 
om  eerder  te  wag  totdat  die  beter  grond  beskikbaar  was  voordat  daar  grond 
aangekoop  sou  word.  Die  bedoeling  was  immers  dat  ‘n  kerkgebou  op  die  terrein 
opgerig  sou  word. 

Die  sake  rondom  die  aanbou  van  die  pastorie  het  beter  gevlot,  Die  plan  van  die 
pastorie  is  aanvaarbaar  gevind  en  goedgekeur.  Die  vergadering  het  ook  besluit  dat 
die  pastorie  per  subkontrakte  gebou  sou  word. 

Om  fondse  te  bekom  vir  hierdie  projek  het  die  kerkraad  besluit  om  die 
moedergemeente  te  versoek  om  £5000  van  die  bruidskat  so  gou  moontlik  aan  hulle 
oor  te  betaal.  Toestemming  is  ook  verleen  dat  die  Finansiële  Komitee  intussen  kon 
reël  dat  die  gemeente  se  lopende  rekening  tot  'n  bedrag  van  £3000  oortrek  sou  kon 
word  - indien  dit  nodig  sou  wees. 

Tydens  hierdie  vergadering  is  daar  ook  toestemming  gegee  dat  die  gemeente  die 
koste  verbonde  aan  die  versorging  van  hulpbehoewende  gesinne  by  die  “NHSV"  sou 
oorneem.  Dit  blyk  dus  dat  die  materiële  nood  in  die  gemeente  uitgebrei  het  sedert  die 
vergadering  in  Februarie.  Dit  is  interessant  dat  daar  reeds  op  hierdie  stadium  van  die 
NHSV  melding  gemaak  word  in  die  notules.  Die  NHSV  tak  van  Klerksdorp-Oos  is 
eers  op  15  Augustus  1954  gestig.  Die  waardevolle  rol  wat  die  vroue  lidmate  van  die 
begin  af  in  die  gemeente  gespeel  het  word  egter  deur  hierdie  mededeling 
onderstreep.  Dit  blyk  dat  die  werk  van  die  NHSV  selfs  sonder  amptelike  strukture,  in 
die  nuwe  gemeente  voortgegaan  het! 

Die  volgende  vergadering  van  die  kerkraad,  wat  op  Vrydag  13  Mei  1954  in  Laerskool 
President  se  saal  gehou  is,  was  die  laaste  kerkraadsvergadering  waar  die  konsulent, 
ds.  Dreyer,  as  voorsitter  opgetree  het.^'*  Tydens  hierdie  vergadering  het  oudl.  Jonker 
gemeld  dat  ds.  Steenekamp  die  opinie  uitgespreek  het  dat  daar  eerder  met  die  bou 
van  die  pastorie  gewag  moet  word  totdat  hy  in  die  gemeente  gearriveer  het.  Ds. 
Steenekamp  was  ook  van  mening  dat  dit  nie  raadsaam  was  om  ‘n  baie  duur  pastorie 
te  bou  en  later  te  sukkel  as  die  kerk  gebou  moes  word  nie.  Die  kerkraad  het  besluit 
om  ds.  Steenekamp  se  raad  te  aanvaar.  Waardering  is  ook  uitgespreek  vir  sy 
onbaatsugtige  houding  in  hierdie  verband. 

' Die  kwessie  van  grond  waarop  die  kerk  gebou  sou  word  is  ook  tydens  die 
vergadering  van  13  Mei  1954,  uiteindelik  afgehandel.  Nadat  die  myn  maatskappy, 

: Middle  Witwatersrand  (Western  Areas)  Ltd.,  ingestem  het  om  die  oppervlakte  van  'n 
' gedeelte  van  die  oostelike  dorpsgronde  vir  die  doel  van  'n  kerkterrein  vry  te  stel,  was 
' dit  vir  die  Stadsraad  moontlik  om  byna  'n  halwe  morg  grond  by  die  sameloop  van 
Barendstraat  en  Johannesburgweg  vir  die  gemeente  te  skenk.  Die  skenking  was 
egter  nog  onderhewig  aan  die  finale  goedkeuring  van  die  Administrateur  van 
Transvaal. 

Die  eiendom  het  bekend  gestaan  as:  Gedeelte  215  ('n  gedeelte  van  gedeelte)  van 
i die  plaas  Dorpsgronde  van  Klerksdorp  Nr.  44.  geleë  in  die  distrik  van  Klerksdorp.  Die 
I volgende  voorwaardes  is  deur  die  Stadsraad  gestel  vir  die  skenking:^^ 

1.  Die  grond  moet  uitsluitlik  vir  kerk  en/of  godsdienstige  doeleindes  en  doeleindes 
redeliker-  en  noodsaaklikerwys  daarmee  gepaartgaande,  gebruik  word; 
i|  2.  ingeval  die  grond  nie  langer  vir  die  doel  waarvoor  dit  geskenk  is,  gebruik  word 
' nie,  moet  die  kerk  dit  op  eie  koste  aan  die  Raad  terug  transporteer; 

3.  alle  regte  van  minerale,  mineraalprodukte,  mineraalhoudende  bestanddele  en 
edelgesteentes,  word  ten  gunste  van  die  Stadsraad  gereserveer; 

5 4.  sodanige  serwitute  van  pyplyn,  dreineringsvore,  bogrondse  en  ondergrondse 
I elektriese  en  ander  kraglyne  of  kabels,  wat  van  tyd  tot  tyd  nodig  mag  wees,  word 
ten  gunste  van  die  Stadsraad  gereserveer; 

5.  alle  koste  verbonde  aan  die  vervreemding  van  die  gedeelte,  insluitende  koste  van 
opmeting,  advertensies,  transport,  ens.  moet  deur  die  kerk  gedra  word. 

Die  Kerkraad^®  en  Gemeentevergadering^^  het  albei  die  voorwaardes  vir  die  skenking 
aanvaarbaar  gevind  en  besluit  om  die  skenking  met  dank  te  aanvaar.  Ook  die 
Administrateur  van  Transvaal  het  vroeg  in  1955  toestemming  verleen  dat  die  grond 
wel  aan  die  gemeente  geskenk  mag  word.  Hy  het  egter  'n  nuwe  stel  voorwaardes 
gestel  wat  ook  deur  die  Kerkraad  en  Gemeentevergadering  aanvaar  is.  Hierdie 
voorwaardes  het  as  volg  gelees: 

A.  Onderworpe  aan  die  voorbehoud  van  alle  regte  van  minerale,  mineraalprodukte, 
mineraalhoudende  bestanddele,  edelgesteentes  en  aanverwante  regte  ten  gunste 
van  die  Stadsraad  van  Klerksdorp. 

B.  Onderworpe  aan  die  voorwaardes  opgelê  in  terme  van  Artikel  II  (6)  van  wet  Nr.  21 
van  1940  soos  gewysig,  wat  o.a,  die  volgende  bepaal:^® 

i.  Die  grond  mag  nie  onderverdeel  word  nie  tensy  die  skriftelike  goedkeuring 
van  die  Beherende  Gesag  soos  omskryf  in  wet  Nr.  21  van  1940,  gelees 
saam  met  wet  Nr.  44  van  1948  eers  verkry  is. 

ii.  Die  grond  moet  slegs  vir  kerkdoeleindes  gebruik  word,  en  hoegenaamd 
geen  winkel  of  besigheid  of  nywerheid  mag  sonder  die  skriftelike 
goedkeuring  van  die  Beherende  Gesag  soos  omskryf  in  wet  Nr,  21  van 
1940,  gelees  saam  met  wet  Nr,  44  van  1948  op  die  grond  geopen  of  gedryf 
word  nie. 

C.  Onderworpe  aan  die  voorwaardes  dat  behoudens  die  bepalings  van  voorwaarde 
B (i)  hierbo  die  Kerk  indien  die  grond  nie  langer  vir  die  doeleindes  soos  in 
gemelde  voorwaarde  B (i)  bepaal  gebruik  word  nie  of  indien  dit  vervreem  word 
aan  die  Raad  'n  bedrag  van  £750-0-0  sal  betaal,  synde  die  geswore  waardasie 
van  die  grond  tydens  die  skenking. 

Uit  die  kerkraad-notule  blyk  dit  dat  die  uitbetaling  van  die  derde  van  die  kontant  as 
deel  van  die  bruidskat  steeds  probleme  veroorsaak  het.  Die  kerkraad  het  met  spyt 

verneem  dat  dit  nie  moontlik  was  vir  die  moedergemeente  se  kerkraad  om  'n 
afvaardiging  van  Klerksdorp-Oos  tydens  hulle  volgende  vergadering  te  ontvang  nie. 

Die  moontlikheid  is  egter  genoem  dat  so  'n  ontmoeting  tydens  die  opvolgende 
vergadering  sou  kon  plaasvind.  Die  kerkraad  het  noodgedwonge  besluit  om  dinge 
maar  met  geduld  af  te  wag. 

Ds.  en  mev.  Steenekamp  is  op  Saterdag  19  Junie  1954  deur  die  gemeente  ontvang. 

Die  ontmoeting  het  plaasgevind  teenoor  die  Klerksdorpdam,  op  die  Ventersdorp  pad. 

'n  Geselligheid  het  om  15:30  gevolg  waartydens  ds.  Dreyer  as  seremoniemeester 
opgetree  het.  Groeteboodskappe  is  vanuit  verskillende  oorde  gebring.  Dr.  P.W. 
Venter  het  namens  die  Ring  van  Potchefstroom  die  woord  gevoer.  Ds.  Viljoen  het  ‘n 
boodskap  gelewer  namens  die  N.H.  of  G.  Gemeentes  en  oudl.  N.  Arnold  namens  die 
Gereformeerde  Kerk.  ook  die  skole  was  verteenwoordig  in  die  persoon  van  mnr.  W.F.  , 
du  Plessis.  Die  gemeente  is  verder  die  eer  aangedoen  deurdat  die  burgemeester, 
raadslid  R.  Campbell  ook  ‘n  groeteboodskap  gebring  het.  Oudl.  J.D.  Nell  het  die  1 
egpaar  namens  die  gemeente  verwelkom  en  die  skriba,  oudl.  J.P.  Jonker  het  ‘n 
“adres”  aan  hulle  oorhandig.  Petro  Jonker  het  ‘n  ruiker  namens  die  Sondagskool  aan 
mev.  Steenekamp  oorhandig.  Selfs  die  Nederlandse  Hervormde  Kerk  was  i 
verteenwoordig  in  die  persoon  van  ds.  Hoeksema.  Ook  hy  het  ‘n  interessante  bydrae  j 
tydens  die  geleentheid  gelewer.  Oudl.  P.A.  Bentum  het  ‘n  afskeidswoord  namens  die  j 
Gemeente  Rustenburg  aan  die  egpaar  gerig.  Na  al  die  toesprake  was  dit  ds. 
Steenekamp  se  beurt  om  te  antwoord,  iets  wat  hy  op  ‘n  treffende  wyse  gedoen  het, 
aldus  die  skriba,  oudl.  Jonker.^®  j 

Ds.  Steenekamp  is  die  volgende  dag,  op  Sondag  20  Junie  deur  ds.  J.G.M.  Dreyer  in 
die  amp  bevestig.  Sy  intreerede  het  die  Sondagmiddag  plaasgevind.  Dit  was  presies 
'n  jaar  gelede  dat  die  gemeente  gestig  is! 

Die  hartklop  van  enige  gemeente  sal  altyd  die  erediens  bly.  So  was  dit  ook  met  ^ 
Klerksdorp-Oos  gewees.  Die  eerste  amptelike  take  wat  aan  ds.  Steenekamp  opgedra 
is,  was  die  hou  van  eredienste  op  verskillende  piekke  in  die  gemeente.  Op  die  4de 
Julie  het  hy  'n  erediens  te  Mahemsvlei  gelei,  gevolg  deur  een  te  Stilfontein  op  die  ! 
Ilde.  Die  18de  Julie  het  hy  die  erediens  in  Klerksdorp  gelei  gevolg  deur  een  in 
Orkney  op  die  25ste.  Op  daardie  stadium  het  die  eredienste  dus  om  die  beurt,  in  ' 
verskillende  gedeeltes  van  die  gemeente  plaasgevind. 

Hierdie  situasie  het  vanaf  29  Augustus  1954  verander.  Van  hierdie  datum  af  het  die 
gemeente  Sondae  in  die  Skoolsaal  van  die  Klerksdorp  Hoërskool  byeen  gekom  vir 
eredienste.  Dienste  in  die  buitewyke  is  na  Sondagmiddae  verskuif.  Die  buitedienste 
het  steeds  te  Mahemsvlei,  Stilfontein  en  Orkney  plaasgevind.  Die  gemeente  het 
steeds  tydens  nagmaal  naweke  van  die  moedergemeente  se  kerkgebou  gebruik  ' 
gemaak.  Dit  kan  ook  afgelei  word  dat  troues  en  begrafnisse  uit  die  moedergemeente  j 
se  kerkgebou  sou  plaasvind. 

Klerksdorp-Oos  het  nie  van  die  begin  af,  soos  gebruiklik  in  die  kerk,  van  ‘n  ouderling 
gebruik  gemaak  wat  as  voorleser  tydens  eredienste  opgetree  het  nie.  Omrede  ds. 
Steenekamp  egter  die  behoefte  aan  ‘n  voorleser  sterk  gevoel  het,  het  die  kerkraad 
op  31  Julie  1954  besluit  om  ook  ‘n  voorleser  te  benoem.  Oudl.  J.P.  Jonker  is  as 
eerste  voorleser  van  die  gemeente  benoem.  ; 

Die  eerste  sang-begeleier  van  die  gemeente  blyk  Loerien  Steenekamp  te  gewees  • 
het.  Op  18  Maart  1955  het  die  kerkraad  ‘n  bedrag  van  £5  bewillig  om  haar  te  bedank  ! 
vir  die  klavier  begeleiding  tydens  eredienste  in  die  skoolsaal.^° 

KLERKSDORP-OOS  BOU  1954  - 1956 


Ds.  Steenekamp  het  op  Vrydag  2 Julie  1954  vir  die  eerste  keer  as  voorsitter  van  die 
kerkraad  sitting  geneem.^^  Sake  wat  tydens  hierdie  vergadering  aandag  geniet  het 
sluit  onder  ander  in;  die  betaling  van  die  bruidskat,  'n  geskikte  erediensruimte  waar 
gereeld  eredienste  gehou  kon  word  en  die  voorsiening  van  ‘n  pastorie  aan  die 
predikant. 

Die  kerkraad  het  met  dank  verneem  dat  die  kerkraad  van  die  moedergemeente 
ingestem  het  om  die  afvaardiging  van  Klerksdorp-Oos  tydens  hulle  volgende 
vergadering  te  ontvang  om  te  praat  oor  die  betaling  van  die  bruidskat.  Die 
afvaardiging  wat  in  Februarie  aangewys  is  vir  hierdie  doel,  is  onveranderd  gelaat  met 
die  uitsondering  dat  ds.  Steenekamp  in  ds.  Dreyer  se  plek  sou  gaan.  Die  lede  is 
versoek  om  ook  die  kwessie  van  die  geld  wat  die  NHSV  van  die  moedergemeente  vir 
die  bou  van  'n  pastorie  belowe  het,  aan  te  spreek.  Hierdie  was  egter  die  heel  laaste 
keer  wat  van  hierdie  belofte  melding  gemaak  is.  Dit  is  onduidelik  of  die  gemeente  ooit 
hierdie  beloofde  bystand  ontvang  het. 

Om  ‘n  geskikte  erediensruimte  te  bekom  het  die  vergadering  aan  ds.  Steenekamp  en 
oudl.  Jonker  opgedra  om  die  hoof  van  die  Klerksdorp  Hoërskool  te  gaan  spreek  met 
die  oog  op  die  gereelde  benutting  van  die  skoolsaal  vir  hierdie  doel.  Hierdie 
onderhandelinge  het  geslaag  en  die  gemeente  kon  later  beide  die  Hoërskool  op 
Klerksdorp  en  die  skool  op  Stilfontein  se  sale  vir  eredienste  benut.  Ook  die  skole  op 
Mahemsvlei  en  Orkney  se  fasiliteite  is  deur  die  gemeente  vir  eredienste  benut. 

Die  kwessie  van  die  voorsiening  van  'n  pastorie  aan  die  predikant  het  egter  die 
vergadering  oorheers.  Die  kerkraad  het  besluit  om  'n  addisionele  moontlikheid  te 
ondersoek  om  'n  huis  aan  te  koop  wat  as  pastorie  sou  kon  dien.  Dit  blyk  egter  dat  die 
kommissie  wat  in  hierdie  saak  onderhandel  het  spoedig  tot  die  slotsom  gekom  het 
dat  dit  wel  goedkoper  sou  wees  om  'n  pastorie  te  bou  as  om  'n  huis  vir  hierdie  doel 
aan  te  koop.  Ds.  en  mev.  Steenekamp  het  intussen  in  'n  huurhuis  gewoon  solank  die 
pastorie  in  aanbou  was. 

Die  volgende  kerkraadsvergadering  het  op  31  Julie  1954  in  die  tydelike  pastorie 
byeen  gekom.^^  Dit  sou  van  hierdie  datum  af  die  gebruik  wees  dat  die  vergaderings 
in  die  pastorie  plaasvind  totdat  die  kerkgebou  in  Junie  1956  in  gebruik  geneem  is. 
Hierdie  besondere  vergadering  is  gekenmerk  deur  belangrike  besluite  rondom  die 
bou  van  die  pastorie  en  die  kerk. 

As  eerste  stap  is  ds.  Steenekamp  tydens  hierdie  vergadering  tot  die  geledere  van  die 
Boukommissie  gevoeg. 

Die  kwessie  van  die  bou  van  die  pastorie  is  volledig  aan  die  Boukommissie  opgedra 
om  af  te  handel. 

Die  kerkraad  het  ook  besluit  om  'n  lening  aan  te  gaan  om  die  kerk  te  kan  bou.  Die 
gemeentevergadering  van  14  Augustus  1954  het  die  kerkraad  se  voorstel  oorweeg 
en  goedgekeur  dat  die  kerkraad  'n  bedrag  van  £15000  by  die  Ou  Mutual  maatskappy 
kon  leen.^^  Die  koste  verbonde  aan  die  bou  van  ‘n  kerk,  insluitende  die  orrel,  is  op 
daardie  stadium  egter  op  £25000  geraam.  Die  kerkraad  het  gemeen  dat  die 
uitstaande  bedrag  verhaal  sou  kon  word  uit  die  £10000  wat  die  moedergemeente  as 

bruidskat  sou  skenk,  Die  lening  by  Ou  Mutual  is  uiteindelik  toegestaan  en  Verband 
No.  4674/1956  is  op  29  Februarie  1956  in  die  naam  van  die  gemeente  geregistreer. 

Die  kerkraad  het  ook  ander  beleidsbesluite  aangaande  die  bou  van  die  kerk,  op  31 
Julie  1954  geneem.  In  die  eerste  plek  het  die  kerkraad  besluit  om  mnr.  Hendrik 
Vermooten  te  nader  om  as  argitek  vir  die  projek  op  te  tree.  Mnr.  Vermooten  was  ook 
die  argitek  wat  die  kerkgebou  ontwerp  het  wat  onder  leiding  van  ds.  Steenekamp  op 
Rustenburg  gebou  is.  Ds.  Steenekamp  het  voor  die  vergadering  die  moeite  gedoen 
om  van  die  kerkraadslede  na  Rustenburg  te  neem  om  die  resultate  van  mnr. 
Vermooten  se  arbeid  te  besigtig. 

In  die  tweede  plek  het  die  kerkraad  besluit  om  'n  kerk  te  bou  wat  tussen  600  en  650 
mense  sou  kon  akkommodeer. 

In  die  derde  plek  het  die  kerkraad  besluit  om  dit  aan  die  Boukommissie  op  te  dra  om 
reëlings  te  tref  sodat  al  die  toerusting  wat  vir  die  kerkgebou  nodig  sou  wees  bekom 
sou  kon  word.  Die  orrel  was  egter  hierby  uitgesluit.  Die  kerkraad  het  besluit  dat  die 
firma  Cooper,  Gill  en  Tomkins  genader  sou  word  om  die  orrel  te  voorsien. 

Nog  'n  belangrike  saak  wat  tydens  die  Kerkraadsvergadering  van  31  Julie  1954  ter 
sprake  gekom  het  was  die  amptelike  stigting  van  ‘n  NHSV  tak  vir  die  gemeente.  Die 
kerkraad  het  besluit  dat  die  stigting  van  die  NHSV  tak  na  die  middagdiens,  die 
Sondag  waarop  Nagmaal  gevier  sou  word,  sou  plaasvind.  Hierdie  gebeurtenis  het 
dus  op  Sondag,  15  Augustus  1954  plaasgevind.  Mev.  Steenekamp  is,  soos 
gebruiklik,  as  voorsitter  verkies. 

Onder  al  die  boureëlings  heen  het  die  normale  bediening  van  die  gemeente  ook 
aangegaan.  In  Augustus  het  ds.  Steenekamp  gemeld  dat  hy  besig  was  met  “haastige 
huisbesoek".  Dit  was  sy  voorneme  om  die  gemeentelede  so  spoedig  moontlik 
persoonlik  te  ontmoet.  Hy  het  egter  onderneem  om  die  volgende  rondte  huisbesoek 
deegliker  te  doen.  Die  doop  van  kinders  het  ook  aandag  geniet.  Dit  is  baie 
interessant  dat  die  kerkraad  op  18  September  toestemming  aan  ds.  Steenekamp 
verleen  het  om  in  twee  gevalle,  waar  hy  gemeen  het  dit  baie  wenslik  was,  die  kinders 
tuis  te  doop.  Op  hierdie  stadium  het  hierdie  praktyk  blykbaar  geen  opslae  gemaak 
nie! 

Flamwood  is  uiteindelik  gedurende  Augustus  1954  as  dorpsgebied  geproklameer. 
Hierdie  verwikkeling  het  dit  vir  die  Boukommissie  moontlik  gemaak  om  met  die 
bouwerk  aan  die  pastorie  op  die  erf  in  Flamwood  te  begin,  Die  tender  vir  die  bou  van 
die  pastorie  is  aan  Meintjies-bouers  toegeken.  Die  bouwerk  het  die  gemeente  £5750 
gekos.^'*  Hierdie  bedrag  was  aansienlik  minder  as  die  bedrag  van  £9000  wat  vir  die 
aankoop  van  'n  huis  nodig  sou  wees.  Die  pastorie  is  voltooi  en  ds.  en  mev. 
Steenekamp  het  op  17  Desember  1954  hulle  intrek  geneem.^^  Die  eerste  pastorie 
was  geleë  in  Horwitz  Drive  4,  Flamwood. 

Op  10  September  1954  het  die  ontmoeting  tussen  die  afvaardiging  van  Klerksdorp- 
Oos  en  die  kerkraad  van  die  moedergemeente  uiteindelik  plaasgevind.  Tydens  die 
vergadering  is  vasgestel  dat  die  onwilligheid  in  verband  met  die  betaling  van  die 
bruidskat  nie  by  die  kerkraad  van  die  moedergemeente  gelê  het  nie.  Die  notule  meld 
egter  nie  waar  die  probleem  gelê  het  nie!  Die  Kerkraad  van  die  Moedergemeente  het 
onderneem  om  dadelik  'n  tjek  van  £590  aan  te  stuur  wat  die  derde  van  die 
bankbalans  sou  verteenwoordig.  Hulle  het  ook  onderneem  om  in  Januarie  1955  die 

eerste  bedrag  van  £5000  oor  te  betaal.  Die  uitstaande  bedrag  van  £5000  sou  op  'n 
latere  geleentheid  oorbetaal  word.  Hierdie  onderneming  is  tot  uitvoer  gebring.  Op  7 
Junie  1957  is  daar  berig  dat  die  bruidskat  van  £10000  ten  volle  deur  die 
moedergemeente  betaal  is. 

Op  Saterdag  16  Oktober  1954  het  die  kerkraad  in  'n  spesiale  vergadering 
byeengekom  om  die  voorgestelde  planne  van  die  kerkgebou  te  bespreek  en  goed  te 
keur.^°  Ds.  Steenekamp,  gesteun  deurdie  meeste  boukommissielede,  het  voorgestel 
dat  die  planne  wat  vir  Rustenburg  gemeente  se  kerkgebou  gebruik  is  met  geringe 
wysiging  gebruik  word.  Die  wysiging  het  behels  dat  die  vensters  almal  met  'n  Gotiese 
boog  gebou  word.^^ 

Oudl.  Jonker  was  egter  gekant  teen  die  benutting  van  hierdie  plan.  Hy  het  gevoel  dat 
die  bedrag  van  £28500,  wat  die  argitek  beraam  het  nodig  sou  wees  om  die  plan  te 
bou,  'n  te  swaar  las  op  die  gemeente  sou  plaas.  Verder  het  hy  ook  nie  daarvan 
gehou  dat  die  kerk  van  Rustenburg  net  so  nagebou  word  nie.  Hy  het  ook  daarop 
gewys  dat  die  kerkraad  van  Wolmaransstad  reeds  besluit  het  om  'n  soortgelyke  kerk 
te  bou.  Diak.  P.S.  Steyn  het  dit  gestel  dat  die  gemeente  in  elk  geval  iewers  weer  sal 
moes  afstig.  Hierdie  vooruitsig  het  na  sy  mening  die  bou  van  'n  groot  kerkgebou 
onnodig  gemaak. 

Ds.  Steenekamp  was  egter  van  mening  dat  die  kerkraad  beslis  vir  'n  groot  gemeente 
voorsiening  moes  maak.  Hy  het  gevoel  dat  dit  nie  nodig  sou  wees  om  gou  af  te  stig 
nie,  solank  die  gemeente  net  goed  versorg  word.  Omrede  die  kerkgebou  van 
Rustenburg  Gemeente  vir  700  mense  voorsienning  maak  sou  hierdie  plan  aan  die 
vereistes  van  'n  groot  gemeente  voldoen.  Hy  het  ook  gemeld  dat  hy  daarvan  oortuig 
is  dat  dit  moeilik  sou  wees  om  'n  mooier  kerk  as  die  van  Rustenburg  gemeente  te 
bou.  Verder  het  hy  geen  probleem  ervaar  om  die  plan  weer  te  benut  nie,  omdat  dit 
nie  die  produk  van  Rustenburg  gemeente  was  nie,  maar  wel  van  die  argitek, 
bygestaan  deur  homself. 

Op  voorstel  van  oudle.  S.C  de  Kock  en  J.D.  Nell  het  die  kerkraad  in  beginsel  besluit 
om  'n  kerk  te  bou  wat  700  mense  kan  akkommodeer.  Oudl.  Jonker,  gesteun  deur 
oudl.  Nepgen,  het  nog  'n  laaste  poging  aangewend  om  'n  ander  bouplan  te  bekom. 
Ds.  Steenekamp  het  egter  daarop  gewys  dat  daar  nie  voortgegaan  sou  kon  word  om 
in  Januarie  1955  tenders  vir  die  bou  van  die  kerk  te  vra,  indien  die  plan  nie  aanvaar 
word  nie. 

Die  kerkraad  het  toe  oorgegaan  tot  stemming  en  met  'n  meerderheid  van  stemme 
besluit  om  dieselfde  plan  as  Rustenburg  gemeente  te  gebruik. 

Op  26  November  1954  is  ‘n  bedrag  vir  die  eerste  keer  bewillig  om  funksionarisse  te 
vergoed  vir  werk  gedoen.  'n  Donasie  van  £5  elk  is  aan  die  koster  en  orrelis  van  die 
moedergemeente  bewillig  ten  opsigte  van  die  eredienste  wat  daar  plaasvind  het.  'n 
Bedrag  van  £2-10  is  ook  bewiHig  om  Willem  Pretorius  te  vergoed  vir  die  oop  en 
toesluit  en  ordening  van  die  skoolsaal  waar  die  meeste  eredienste  plaasgevind  het.^® 

Die  finansiële  toestand  van  die  gemeente  blyk  'n  bekommernis  te  gewees  het  aan 
die  einde  van  1954.  Tydens  die  laaste  kerkraadsvergadering  van  die  jaar  is  planne 
beraam  om  die  situasie  aan  te  spreek.  Die  gedagte  wat  uiteindelik  byval  gevind  het, 
was  om  te  poog  om  ten  minste  die  waarde  van  een  dag  se  salaris  van  elke  huisgesin 
as  offergawe  te  ontvang.  Ds.  Steenekamp  het  self  ook  aangebied  om  te  help  met  die 
insameling  van  offergawes  in  sommige  wyke. 

n Skrywe  is  vroeg  in  1955  van  mnr.  A.B.  Herbst  ontvang  v/aarin  hy  versoek  om  die 
Boukommissie  of  die  Kerkraad  te  kom  spreek  oor  die  moontlikheid  dat  die  N.H. 
Weeshuis  Bouers  die  geleentheid  gegun  word  om  die  kerk  te  bou.  Die  Kerkraad  het 
egter  besluit  om  eers  verskillende  tenders  in  te  win  vir  die  bou  van  die  kerk  voordat 
daar  met  die  Weeshuis  Bouers  onderhandel  word.  Hulle  het  nietemin  besluit  om 
geboue  wat  deur  die  Weeshuis  Bouers  opgerig  is,  solank  te  gaan  besigtig. 

Die  tenders  moes  almal  voor  die  13de  April  1955  ingehandig  wees.  Die  kerkraad  sou 
op  15  April  1955  vergader  om  die  tenders  te  oorweeg. 

Onder  leiding  van  die  NHSV  is  'n  orrelfonds  aan  die  begin  van  1955  in  die  lewe 
geroep.  Die  diakens  en  ouderlinge  het  die  NHSV  bygestaan  om  geld  vir  hierdie  fonds 
in  te  samel  deur  addisionele  bydraes.  spesifiek  vanaf  die  vroue  lidmate. 

Op  20  Maart  1956  is  berig  dat  die  orrel-parte  op  die  Oranjefontein  uit  Europa 
verskeep  is.  Die  skip  sou  op  4 April  in  Durban  wees  waarna  die  orrel-parte  per  spoor 
na  Klerksdorp  vervoer  sou  word.  Op  3 Mei  is  verneem  dat  die  orrel  £2785  sou  kos. 

Dit  sou  die  gemeente  ‘n  verdere  bedrag  van  £25-30  kos  om  die  orrel  te  laat 
installeer.''° 

Die  NHSV  het  die  laaste  paaiement  op  die  orrel  op  7 Junie  1957  aan  die  kerkraad 
oorhandig. 

Dit  was  van  die  begin  die  plan  dat  die  kinders  van  die  gemeente  die  geld  sou  insamel 
wat  nodig  was  om  die  preekstoel  te  bou.  Die  argitek  mnr.  Vermooten  is  in  Oktober 

1 955  versoek  om  'n  preekstoel  vir  die  kerk  te  ontwerp.  Die  kinders  het  vanaf  Januarie 

1956  begin  om  geld  vir  die  bou  van  die  preekstoel  in  te  samel. 

Die  kerkraad  het  op  28  Oktober  1955  aanvanklik  besluit  om  die  tender  van  S.A.T.I.M. 
te  aanvaar  vir  die  vervaardiging  van  die  kerkbanke.  Hierdie  besluit  was  egter 
onderhewig  daaraan  dat  die  monster  wat  hulle  sou  stuur  aanvaarbaar  sou  wees. 
Hulle  sou  ook  versoek  word  om  die  nagmaaltafels  en  40  stoele  vir  die  gemeente  te 
vervaardig. 

Die  boukommissie  het  egter  op  9 Desember  1955  die  monsters  besigtig  en  besluit  ’ 
om  eerder  die  tender  om  die  kerkbanke  te  voorsien  aan  'n  firma  van  Queenstown  toe 
te  ken.  Hierdie  besluit  is  tydens  die  kerkraadsvergadering  van  27  Januarie  1956  \ 

bekragtig. 

njo  verkr^'gíng  van  nagm.aaltafels  is  eers  op  16  Maa.d  1956  afge.ha.ndel.  Op  hierdie  ' 
dag  is  besluit  dat  vyf  nagmaaltafels  en  een  7'6”  tafel  vir  die  moederskamer,  vir  'n 
totaal  van  £87  van  mnr.  Fred  Fisher  bestel  sal  word.  Oor  die  stoele  is  nog  geen 
besluit  geneem  nie.  Dit  is  aan  die  boukommissie  oorgelaat. 

Terwyl  die  bepianning  vir  die  oprigting  van  die  kerkgebou  in  volle  swang  was,  het  die 
gewone  bearbeiding  van  die  lidmate  nie  agterweë  gebly  nie.  Tydens  die 
Kerkraadsvergadering  van  21  Januarie  1955  is  die  bywoning  van  eredienste  ernstig 
bespreek.  Dit  blyk  dat  van  die  buitedienste,  slegs  die  dienste  wat  te  Mahemsvlei 
gehou  is,  bevredigend  bygewoon  is.  Die  kerkraad  het  gevolglik  die  moontlikheid  om  ' 
die  dienste  in  Orkney  en  Stilfontein  af  te  las  bespreek.  Uiteindelik  is  besluit  om  die 
saak  nog  'n  paar  weke  dop  te  hou  en  dan  eers  'n  besluit  te  neem. 

Ook  die  bearbeiding  van  die  jongmense  het  aandag  geniet.  Die  Kerkraad  het  op  15 
April  1955  besluit  om  'n  Jeugvereniging  in  die  gemeente  te  stig."’^  Oudl.  N.J.  Coetzee 
is  tydens  hierdie  vergadering  benoem  om  die  stigting  van  die  Jeugvereniging  te 
organiseer. 

Tydens  die  volgende  vergadering  gehou  op  17  Junie  1955  is  berig  dat  die 
Jeugvereniging  wel  gestig  is.  Die  datum  waarop  die  stigting  plaasgevind  het,  is 
ongelukkig  nie  vermeld  nie. 

15  April  1955  kan  werklik  as  'n  baie  belangrike  dag  vir  die  vroeë  jeugwerk  in 
Klerksdorp-Oos  gemeente  beskou  word.  Op  hierdie  dag  is  nie  net  besluit  om  die 
Jeugvereniging  te  stig  nie,  maar  is  die  struktuur  van  die  gemeente  se  Sondagskole 
ook  behoorlik  in  orde  gebring."'^ 

Die  Kerkraadsvergadering  van  15  April  1955  kan  ook  bestempel  word  as  die 
geleentheid  waarop  die  werksaamhede  van  die  gemeente  se  Finansiële  Komitee 
uiteindelik  behoorlik  georden  is.  Die  komitee  was  in  hierdie  stadium  reeds  uitgebrei 
om  die  predikant  ook  in  te  sluit.  Omrede  die  verantwoordelikhede  aansienlik  uitgebrei 
is,  is  die  komitee  verder  versterk  deur  die  byvoeging  van  oudl.  L.J.  Meyer  en  T. 
Lourens  en  diak.  F.  Smook  wat  ook  as  ouditeur  van  die  gemeente  opgetree  het. 
Belangrike  besluite  wat  tydens  hierdie  vergadering  oor  die  werking  van  die  Finansiële 
Komitee  geneem  is,  behels  die  volgende: 

1.  Die  Finansiële  Komitee  vergader  een  keer  per  maand  en  hou  notule  van  die 
vergaderings. 

2.  Die  komitee  gee  elke  drie  maande  verslag  aan  die  Kerkraad. 

3.  Die  komitee  behandel  tussen  Kerkraadsvergaderings  al  die  finansiële  sake  van 
die  gemeente. 

4.  Slegs  offisiële  kwitansieboeke  mag  gebruik  word  en  daar  moet  boek  gehou  word 
van  die  nommers. 

5.  Gelde  wat  ingesamel  is  moet  voor  die  15de  van  elke  maand  by  die  Kassier 
afgedra  word. 

6.  Kwitansies  moet  uitgereik  word  vir  deurkollektes  by  eredienste. 

7.  Die  kassier  moet  'n  analise-kasboek  aanhou. 

8.  Die  kassier  lê  elke  drie  maande  'n  rapport  voor  aan  die  Finansiële  komitee. 

9.  Gelde  betaalbaar  aan  die  Algemene  Kerkkantoor  word  een  keer  per  kwartaal 
uitbetaal. 

10. Kwitansienommers  moet  in  die  kasboek  ingeskryf  word. 

1 1 . Alle  betalings  moet  per  tjek  geskied. 

12. Alle  rekenings  moet  eers  deur  die  finansiële  komitee  goedgekeur  en  onderteken 
word  voordat  dit  betaal  word. 

13. Tjeks  moet  deur  die  Kassier  en  twee  ander  persone  onderteken  word. 

14. Die  ouditeur  moet  sertifiseer  dat  hy  alle  stukke  gesien  het. 

15. Behalwe  die  ouditeur  moet  die  Finansiële  komitee  ook  van  tyd  tot  tyd  ouditeuring 
doen. 

Oudl.  J.P.  Jonker  het  aanvanklik  gevoel  dat  die  take  van  die  kassier  as  gevolg  van 
die  besluit  te  veel  geword  het  vir  hom  om  te  hanteer.  Fly  het  gevolglik  aangedui  dat 
hy  wou  bedank.  Dit  blyk  egter  dat  hy  van  opinie  verander  het  en  as  Skriba/Kassier 
aangebly  het. 

15  April  1955  is  'n  datum  wat  ook  van  groot  belang  is  vir  die  geskiedenis  van  die 
Hervormde  Kerk  in  Orkney.  Die  moontlikheid  om  'n  gemeente  in  Orkney  te  stig  het 

amptelik  op  15  April  1955  op  die  agenda  gekom.  Dit  spruit  uit  n berig  wat  ontvang  is, 
naamlik  dat  daar  op  daardie  stadium  'n  groot  moontlikheid  bestaan  het  om  grond  vir 
kerkdoeleindes,  op  billike  voorwaardes,  van  die  dorpsbestuur  van  Orkney  te  bekom. 
Die  vergadering  het  aan  ds.  Steenekamp,  oudl.  J.D.  Nell  en  die  kerkraad  van  Orkney 
opdrag  gegee  om  die  saak  verder  te  ondersoek.  Die  afvaardiging  het  uiteindelik 
vasgestel  dat  drie  enA^e  teen  £25  elk  in  Orkney  aangekoop  kon  word.  Die  kwessie  is 
op  14  Mei  1955  voor  die  gemeentevergadering  gelê  en  daar  is  toestemming  gegee 
dat  die  erwe  aangekoop  mag  word.''^ 

Die  aankoop  van  die  erwe  is  weer  op  28  Oktober  1955  tydens  die 
Kerkraadsvergadering  bespreek.  Die  vergadering  het  verneem  dat  die  Orkney  Myn 
wat  die  eienaar  van  die  erwe  was,  egter  niks  minder  as  £690  vir  die  drie  erwe  wou  hê 
nie!  Oudl.  Nepgen  het  beswaar  daarteen  gemaak  dat  die  erwe  vir  die  hoër  prys 
aangekoop  moes  word.  Hy  was  beswaard,  veral  omdat  die  ander  kerke  hulle  erwe 
baie  goedkoper  gekry  het.  Die  vergadering  het  die  aankoop  van  die  erwe  in  beginsel 
goedgekeur  maar  besluit  om  ds.  Steenekamp  en  oudl.  Nell  af  te  vaardig  om  met  die 
mynbestuur  in  Johannesburg  oor  die  prys  te  gaan  onderhandel.'’'’  Of  die 
onderhandelinge  plaasgevind  het  is  nie  duidelik  nie.  Die  vergadering  het  uiteindelik 
op  27  Januarie  1956  finaal  besluit  om  wel  die  erwe  aan  te  koop. 

Die  opgewondenheid  oor  die  moontlikheid  van  'n  eie  gemeente  in  Orkney  het  ook  na 
die  lidmate  in  Stilfontein  oorgespoel. 

Tydens  die  gemeentevergadering  van  14  Mei  1955  het  die  kwessie  van  grond  in 
Stilfontein  ook  weer  ter  sprake  gekom.  Die  vergadering  het  ook  toestemming  gegee 
dat  grond  in  Stilfontein  aangekoop  mag  word.  Hierdie  toestemming  is  bevestig  op  19 
November  1955.  Dit  is  egter  aan  die  Kerkraad  oorgelaat  om  te  besluit  of  die 
gemeente  die  geld  beskikbaar  het  om  die  grond  te  koop  of  nie. 

15  April  1955  was  ook  'n  baie  belangrike  dag  ten  opsigte  van  die  oprigting  van  die 
kerkgebou.  Tydens  die  kerkraadsvergadering  het  mnr.  H.  Vermooten  en  sy  vader  en 
mnr.  Herbs  die  vergadering  om  die  beurt  bygewoon.  Die  argitek  het  die  verskillende 
tenders  aan  die  Kerkraad  voorgehou  en  gemeld  dat  die  totale  koste,  behalwe  die 
orrel  en  die  klokke,  £29261  sou  beloop.  Die  bedrag  vir  die  aankoop  van  die  klokke  is 
op  £914  beraam.  Mnr.  Vermooten  het  verskeie  bouers,  onder  andere  die  Weeshuis 
Bouers  aanbeveel. 

Nadat  mnr.  Vermooten  sy  inligting  deurgegee  het,  het  mnr.  Herbs  die  vergadering 
toegespreek.  Mnr.  Herbs  het  op  die  voordele  daaraan  verbonde  gewys  - sou  die 
Kerkraad  besluit  om  van  die  Weeshuis  Bouers  gebruik  te  maak  om  die  kerk  te  bou. 
Hy  het  ook  daarop  gewys  dat  die  Weeshuis  Bouers  'n  goeie  doel  dien,  naamlik  dat 
die  winste  binne  die  kerk  bly  en  dat  die  Weeshuis  se  seuns  opgelei  word  vir  werk. 
Die  Weeshuis  Bouers  verseker  ook  verder  'n  inkomste  vir  die  Weeshuis, 

Nadat  die  toeligting  afgehandel  was,  het  die  kerkraad  op  voorstel  van  oudl.  Nell 
besluit  om  van  die  Weeshuis  Bouers  se  dienste  gebruik  te  maak.  Die  kerkraad  het  dit 
aan  die  boukommissie  opgedra  om  uitvoering  te  gee  aan  die  besluite  van  die 
kerkraad.  Die  bouwerk  sou  uiteindelik  kon  begin! 

Die  aansoek  om  goedkeuring  van  die  bouplanne  is  op  25  April  1955  by  die 
Stadsraad  ingehandig.  Op  15  Junie  1955  het  die  Stadsraad  toestemming  verleen  dat 
die  bouwerk  kon  begin. 

I Die  Kerkraad  het  weer  op  17  Junie  1955  vir  n vergadering  byeen  gekom.  Tydens  die 
' vergadering  is  berig  dat  'n  tekort  aan  sement  dreig  om  die  bouwerk  te  vertraag. 

Reëlings  is  getref  om  die  saak  aan  te  spreek.  Die  Kerkraad  het  verder  reëling  getref 
i vir  die  hoeksteenlegging.  Toestemming  is  aan  die  NHSV  gegee  om  'n  funksie  te  reël 
1 met  die  hoeksteenlegging.  Die  hoeksteenlegging  is  beplan  vir  Saterdag  1 Oktober 
' 1955.  Die  kerkraad  het  met  dank  kennis  geneem  dat  A.V.B.O.B.  tak  op  Klerksdorp 
í aangebied  het  om  die  hoeksteen  vir  die  kerkgebou  te  skenk.  Die  skenking  is 
i aanvaar.''^ 


'n  Monument  verrys. 

Die  Boukommissie,  sittende  van  links  na  regs:  R.  Pretorius,  J.Nell,  ds  C.S.  van  H 
Steenekamp  (voors),  R.Bezuidenhout  (skriba),  P.Visser. 

Agter:  C.J.Campher,  L.J.  Meyer,  S.de  Kock. 

Oom  Willie  Lombard  van  die  Weeshuisbouers  was  betrokke  by  die  bou  van  die  kerk 
vandat  die  eerste  fondament  gelê  is.  Hy  was  die  skrynwerker  en  sy  broer,  Johan,  die 
messelaar.  Die  voorman  van  die  bouprojek  was  Dawie  Jooste. 

Oom  Willie  raak  baie  entoesiasties  as  hy  vertel  van  dle  kerk  se  unieke  dak,  die 
eerste  dak  wat  hy  eiehandig  opgerig  het.  Dit  was  ‘n  wonderlike  ervaring. 

Ná  al  die  jare  onthou  hy  dat  die  kerk  agthoekig  is  met  ‘n  vleuel  uit  elke  hoek.  Hy 
vertel  trots  hoe  alles  net  perfek  ultgewerk  het,  al  die  mates  wat  perfek  gepas  het. 

Net  met  die  hoofstruktuur  is  staalkappe,  wat  opgesit  is  met  'n  hyskraan,  gebruik.  Die 
res  is  alles  met  houtkappe  gedoen. 

Daar  is  begin  by  die  vleuels.  Houtkappe  is  gemaak  en  selfs  die  gewels  is  volledige 
houtkappe.  Dit  was  dan  aan  die  hoofstruktuur  se  staalkappe  ingebout.  Oom  Willie 
vertel  hoe  hulle  soos  bobbejane  daar  ingeklim  het. 

Om  die  plafonne  in  te  sit,  is  daar  vir  die  hele  oppervlakte  van  die  dak,  op 
plafonhoogte,  steiers  van  hout  gemaak  en  lyne  is  toe  kruis  en  dwars  gespan.  Hulle 
het  op  die  snypunte  van  die  lyne,  waterpas  boontoe  gewerk.  Die  plafonne  is  presies 
simetries  van  die  middellyn  af  ingesit.  Rolle  en  rolle  lyn  is  gebruik.  Oom  Willie  sé  die 
mense  kon  nie  al  die  lyne  verstaan  nie,  totdat  dit  vir  hulle  begin  sin  maak  het.  Vir 
twee  tot  drie  dae  het  hulle  net  gespan  en  dit  was  'n  inleg  wat  hy  gemaak  het  vir  beter 
produksie  later,  glo  oom  Wlllle. 

Die  toring  is  ook  nie  met  staalsteiers  gemaak  nie,  maar  met  bloekompale.  Die  gallery 
se  bekistlng  was  houtpale  met  planke  op.  Om  die  pilare  is  paneelwerk  van  hout 
gedoen  en  ook  die  mure  se  paneelwerk  is  van  hout.  Al  die  houtwerk  in  die  kerk  is 
gedoen  sonder  elektriese  gereedskap. 

Oom  Willie  vertel  dat  daar  ‘n  stukkie  hout  oorgebly  het  waarmee  hy  vlr  hom  ‘n  kissle 
gemaak  het  vir  sy  oliesteen.  Dit  is  nog  steeds  vir  hom  ‘n  kosbare  besitting. 

Nadat  die  plafonne  Ingesit  is,  is  eers  dle  preekstoel  regoor  die  toring-ingang  ingebou 
en  daarna  die  orrel  langs  die  preekstoel.  Dlt  is  gedoen  deur  Pretoria  Orrelbouers. 
Hy  onthou  die  dik  kasplanke  waarin  die  orrelmateriaal  verpak  was.  Dlt  word  weer 
gebrulk. 

Dle  orrel  Is  een  oktaaf  op  'n  slag  ingeslt  en  dit  word  eers  ingestel  voordat  dle 
volgende  oktaaf  Ingesit  word.  Hulle  het  die  heeldag  geestellke  en  klassleke  musiek 
gespeel  terwyl  hulle  dle  orrel  ingestel  het.  Dit  was  'n  belewenis  om  te  werk  met  die 

hemelse  klank  van  musiek  om  jou.  Oom  Willie  is  vandag  nog  baie  trots  op  sy 
aandeel  aan  die  bou  van  ‘n  wonderlike  monument. 


Met  die  bouwerk  aan  die  kerkgebou  wat  op  dreef  kom  het  die  Kerkraad  dit 
goedgevind  om  'n  koster  vir  die  gemeente  aan  te  stel.  Die  eerste  amptelike  koster  is 
op  17  Junie  1955  aangestel  in  die  persoon  van  oudl.  E.J.  Smith.'*® 

Saam  met  die  stadige  verrysing  van  die  kerkgebou  was  daar  ook  'n  optimisme  te 
bespeur  onder  die  lidmate  van  Klerksdorp-Oos.  Almal  was  trots  om  deel  van  die 
gemeente  te  wees.  Die  eenheidsgevoel  onder  die  totale  gemeente  was  van  so  n 
aard  dat  die  Kerkraad  glad  nie  positief  gereageer  het  toe  die  Ring  op  26  Augustus 
1955  versoek  het  dat  Vierfontein  van  Klerksdorp-Oos  afgesny  word  en  by  Bothaville 
gemeente  gevoeg  word  nie.  Dit  is  natuurlik  ook  moontlik  dat  die  Kerkraad  besef  het 
dat  hulle  elkeen  se  hulp  en  bydrae  sou  nodig  kry  om  uiteindelik  die  kerkgebou  te  kon 
betaal.''^ 

Die  hoeksteenlegging  het,  soos  beplan,  op  1 Oktober  1955  plaasgevind. 

Vroeg  in  1 956  het  die  Kerkraad  reeds  begin  om  reëling  te  tref  vir  die  inwyding  van  die 
kerk.  Die  geleentheid  is  ook  aangegryp  om  fondse  in  te  samel  sodat  die  kerkgebou 
betaal  sou  kon  word.  Op  27  Januarie  1956  het  die  Kerkraad  gevolglik  besluit  om  ‘n 
koevertjie  onder  die  gemeente  te  versprei  met  die  oog  op  n spesiale  bydrae.  Die 
vergadering  het  ook  besluit  om  klein  grafies  te  laat  maak  om  ter  voorbereiding  vir  die 
inwyding,  saam  met  die  koevertjies  te  versprei.  Die  vergadering  het  ook  besluit  om 
van  die  grafies  ook  aan  lede  van  die  Susterkerke  te  oorhandig  om  die  inwyding  van 
die  kerk  onder  hulle  aandag  te  bring. 

Op  10  Januarie  1956  is  berig  dat  die  klokke  wat  deur  die  gemeente  aangekoop  is  op 
die  Winchester  Castle  na  Suid-Afrika  verskeep  is.  Die  skip  sou  op  24  Januarie  in 
Durban  arriveer.  Die  gemeente  het  drie  klokke  aangekoop  om  in  die  toring  van  die 
kerkgebou  te  installeer.  Die  klokke  is  in  Engeland  vervaardig  deur  Taylor  van 
Loughbowough,  wat  in  daardie  stadium  as  die  beste  klokmakers  in  die  wêreld 
beskou  is.  Die  drie  klokke  het  elk  'n  eie  deursnee  en  noot.  Die  21  duim  klok  bring  'n 
G noot  voort;  die  24  duim  klok  'n  E noot  en  die  30  duim  klok  'n  C noot. 

Terwyl  die  kerkgebou  in  aanbou  was,  was  daar  ook  verwikkelinge  op  ander  terreine. 
Die  Kerkraad  het  op  27  Januarie  1956  die  bedanking  van  oudl.  J.P.  Jonker  as 
Skriba/Kassier  van  die  gemeente  hanteer  en  aanvaar.  In  sy  plek  is  diak.  R.J. 
Bezuidenhout  as  skriba/kassier  verkies.  Oudl.  N.J.  Coetzee  is  weer  in  die  plek  van 
diak.  Bezuidenhout  as  Skriba  vir  Registrasie  verkies.'*® 

Op  hierdie  stadium  het  die  vergadering  reeds  'n  besluit  geneem  dat  persone  slegs  vir 
'n  twee  jaar  termyn  verkies  word.  In  sy  dankbetuiging  teenoor  oudl.  Jonker  het  ds. 
Steenekamp  melding  gemaak  van  die  ywerige  harde  werk  en  opofferings  wat  oudl. 
Jonker  se  dienstermyn  gekenmerk  het.  Ds.  Steenekamp  het  gemeld  dat  oudl.  Jonker 
die  bou  van  die  pastorie  deur-  gesien  het  en  die  bouwerk  aan  die  kerkgebou  tot  in  die 
finale  stadium  as  Skriba/Kassier  meegemaak  het.  Oudl.  Jonker  het  geantwoord  dat 

dit  vir  hom  aangenaam  was  om  op  hierdie  manier  saam  met  die  res  van  die  kerkraad 
te  kon  werk  en  dat  dit  ook  vir  hom  'n  voorreg  sou  wees  om  verder  as  wyksouderling 
te  dien. 

Die  eerste  melding  van  'n  gemeentebladjie  word  gevind  in  die  notule  van  die 
Kerkraadsvergadering  gehou  op  27  Januarie  1956.  Die  Finansiële  Komitee  het 
aanbeveel  dat  'n  gemeentebladjie  teen  ‘n  nominale  fooi  onder  die  gemeente  versprei 
word.  Nadat  oudl.  Lourens  die  saak  verduidelik  het,  het  die  Kerkraad  besluit  om 
vanaf  Februarie  1956  'n  gemeentebladjie  maandeliks  te  laat  verskyn.  Die  bladjie  sou 
egter  tydens  Julie  en  Desember  nie  verskyn  nie.  Die  redaksie  van  die  eerste 
gemeente  bladjie  het  bestaan  uit  die  volgende  persone:  Die  predikant,  Skriba, 
Jeugouderling,  Voorsitter  van  die  NHSV,  Superintendent  vir  Sondagskole  en  ‘n 
persoon  vir  gemeentelike  berigte,  naamlik  oudl.  Nepgen.^®  Teen  16  Maart  1956  het 
daar  egter  nog  geen  gemeentebladjie  verskyn  nie  omrede  daar  net  nie  tyd  gevind 
kon  word  om  aan  die  saak  aandag  te  gee  nie.  Ds.  Steenekamp  het  egter  onderneem 
om  so  spoedig  moontlik  daarmee  te  begin. 

Op  27  Januarie  1956  het  die  samestelling  van  die  Finansiële  Komitee  en  die 
Boukommissie  opnuut  aandag  gekry.  Hierdie  verkiesing  sou  vir  twee  jaar  geld  tot  31 
Desember  1957. 

As  Finansiële  Komitee  is  verkies: 

Ds.  Steenekamp  en  diak.  R.J.  Bezuidenhout  ampshalwe,  die  gewese  ses  lede  is  so 
behou:  Naamlik,  oudle.  J.D.  Nell,  C.J.  Campher,  L.J.  Meyer,  J.F.  Lourens,  S.C.  de 
Kock  en  diak.  F.  Smook. 

Die  Boukommissie  is  onveranderd  gelaat:  Naamlik,  ds.  Steenekamp  en  diak.  R.J. 
Bezuidenhout  en  oudle.  J.D.  Nell,  C.J.  Campher,  S.C.  de  Kock,  K.J.  Pretorius,  P.J. 
Visser  en  L.J.  Meyer. 

Op  9 Maart  1956  het  die  eerste  Diakonievergadering  in  die  gemeente  plaasgevind.^° 
Die  Finansiële  Komitee  en  die  diakens  het  saam  vergader.  Die  voorsitter  en 
tesouriere  van  die  NHSV  was  ook  teenwoordig. 

Die  hoofdoel  van  die  vergadering  was  om  die  kwessie  van  die  insameling  van  fondse 
duidelik  onder  elke  diaken  se  aandag  te  bring.  Dit  is  op  die  diakens  se  hart  gedruk 
dat  die  insameling  van  offergawes  van  kardinale  belang  is  om  te  verseker  dat  die 
kerk  van  die  Allerhoogste  en  die  verkondiging  van  sy  Woord  bly  voortbestaan.  Mev. 
Steenekamp  het  ook  tydens  die  vergadering  'n  spreekbeurt  geneem  om  die  NHSV  se 
insameling  van  fondse  ten  bate  van  die  orrelfonds  onder  die  diakens  se  aandag  te 
bring.  Cok  die  werking  van  die  Sondagskool  se  kollekte-kaartjies  is  weer  verduidelik. 
Hierdie  kaartjies  is  ingestel  om  die  kinders  te  help  om  die  geld  in  te  samel  vir  die 
bekostiging  van  die  preekstoel  van  die  kerkgebou.  Die  diakens  is  ook  weer  ingelig 
oor  die  koevertjies  wat  vir  spesiale  dankoffers  uitgereik  sou  word  sodat  hulle  die 
lidmate  hierop  kon  begin  voorberei. 

Ten  slotte  het  die  Finansiële  Komitee  ook  die  werking  van  die  nuwe  offergawe- 
insameling  stelsel,  wat  in  daardie  stadium  in  die  kerk  ge'ímplementeer  is,  aan  die 
diakens  verduidelik,  Daar  is  groot  ven/vagtings  gekoester  dat  die  nuwe  stelsel  baie 
van  die  knelpunte  wat  in  die  verlede  ondervind  is,  sou  uitskakel. 

Die  eerste  Diakensvergadering  kan  dus  as  'n  toerustingsgeleentheid  beskou  word 
om  die  diakens  behoorlik  in  te  lig  rondom  die  verskillende  maniere  waarop  daar 
gepoog  is  fondse  vir  die  gemeente  in  te  samel. 

Die  Gemeente  se  arbeid  was  egter  geensins  slegs  na  binne  gerig  nie.  Op  16  Maart 
1956  het  die  Kerkraad  op  versoek  van  die  Moedergemeente  vir  oudle.  E.J.  Smith, 
L.J.  Meyer  en  D.C.  Pretorius  benoem  om  saam  met  lede  van  die  Moedergemeente 
op  ‘n  Kontak  Komitee  te  dien.  Die  doel  van  hierdie  komitee  was  om  immigrante  in  die 
omgewing  te  ontvang  en  kerklik  te  bearbei. 

Die  finansies  van  die  Gemeente  was  egter  maar  steeds  'n  bekommernis  vir  die 
Kerkraad.  Deel  van  die  rede  kan  gevind  word  in  die  feit  dat  Ou  Mutual  teen  16  Maart 
1956  nog  slegs  £8000  van  die  aangevraagde  £15000  aan  die  gemeente  uitbetaal. 
Om  die  probleem  aan  te  spreek  en  die  bouwerk  aan  die  kerk  te  kon  voltooi,  was  die 
Kerkraad  gevolglik  verplig  om  'n  oortrokke  fasiliteit  van  £8000  by  Volkskas  Bank  aan 
te  vra.  Die  bank  was  bereid  om  die  pastorie  te  aanvaar  as  waarborg  vir  £4000.  As 
waarborg  vir  die  orige  £4000  was  die  bank  bereid  om  dit  te  aanvaar  as  die  hele 
Kerkraad  as  borg  sou  teken.  Die  Kerkraad  het  die  reëling  goedgevind  en  opdrag 
[ gegee  dat  die  oortrokke  fasiliteit  gereël  mag  word.^^ 

Die  bouwerk  aan  die  Kerkgebou  het  einde  se  kant  toe  begin  staan.  Die  elektriese 
I werk  kon  voltooi  word.  Vir  hierdie  doel  is  Roodrick  Elektriese  Dienste  aangestel.  Die 
Kerkraad  het  ook  besluit  om  nie  'n  tydelike  heining  om  die  kerkgebou  aan  te  bring 
nie,  maar  sommer  dadelik  'n  ordentlike  heining  van  sierstene  gebou,  met  traliewerk, 
by  die  kerk  aan  te  bring.  Die  NHSV  het  verantwoordelikheid  aanvaar  vir  die 
insameling  van  fondse  om  die  muur  op  te  rig. 

Die  eerste  Ouderlingevergadering  van  Klerksdorp-Oos  het  op  23  Maart  1956 
plaasgevind.^^  Die  lede  van  die  NHSV  was  ook  tydens  die  opening  van  die 
: vergadering  teenwoordig  aangesien  die  gebruik  ontstaan  het  dat  die  NHSV  se 
vergadering  saam  met  die  Kerkraad  se  vergaderings  plaasgevind  het. 

Aan  die  begin  van  hierdie  vergadering  het  oudl.  P.F.  Visser  'n  kanselbybel  aan  ds. 
Steenekamp  oorhandig  vir  gebruik  in  die  eredienste.  Oudl.  Piet  Visser  het  later, 
tydens  die  inwyding  van  die  kerk  ook  die  eer  gehad  om  die  kanselbybel  op  die 
■ preekstoel  te  gaan  neerlê. 

Die  eerste  Ouderlingevergadering  van  die  gemeente  het  hoofsaaklik  oor  toerusting 
van  die  ouderlinge  gehandel.  Tydens  die  byeenkoms  is  dit  beklemtoon  dat  dit  baie 
belangrik  is  dat  die  ouderlinge  elke  drie  maande  by  die  lidmate  sal  huisbesoek  doen. 
Die  ouderlinge  se  taak  om  toe  te  sien  dat  die  lidmate  eredienste  bywoon  en  dat  die 
kinders  die  Sondagskole  bywoon,  is  egter  as  die  eerste  en  grootste  plig  van  die 
ouderlinge  bestempel.  Die  bystand  wat  die  ouderlinge  aan  die  diakens  moet  verleen 
ten  opsigte  van  die  insameling  van  fondse  vir  die  voortbestaan  en  uitbreiding  van  die 
kerk  en  evangelisasie  in  die  algemeen  is  ook  breedvoerig  verduidelik. 

Ook  die  saak  van  die  verspreiding  van  die  Hervormers  is  bespreek.  Oudl.  Campher 
was  in  daardie  stadium  belas  met  die  ontvangs,  adressering  en  verspreiding  van  die 
Hervormers.  Dit  was  al  vroeg  in  die  gemeente  se  geskiedenis  'n  probleem  om 
genoeg  intekenaars  vir  die  Hervormer  te  werf.  Die  betaling  van  intekengelde  het  ook 
van  tyd  tot  tyd  ter  sprake  gekom.  Ds.  Steenekamp  het  egter  die  belangrikheid 
daarvan  dat  elke  huisgesin  die  Hervormer  moet  ontvang,  uitgelig.  Hy  was  van 
mening  dat  as  elke  huisgesin  die  Hervormer  ontvang,  dit  tot  groter  lojaliteit  teenoor 
die  Kerk  onder  die  lidmate  kon  lei. 

Die  verspreiding  van  kerklike  leesstof  in  die  algemeen  is  ook  bespreek.  Die 
wenslikheid  daarvan  dat  elke  ouderling  oor  'n  eksemplaar  van  die  kerkwet  moes 
beskik  is  byvoorbeeld  genoem.  Br.  J.P.  van  Wyk  was  steeds  verantwoordelik  vir  die 

verspreiding  van  die  geestelike  leesstof  in  die  gemeente.  Verliese  is  egter  gelei  as 
gevolg  van  boeke  wat  nie  betaal  is  nie.  Die  ouderlinge  het  versoek  dat  br.  Van  Wyk 
die  Kerkraadsvergaderings  moes  probeer  bywoon  om  gelde  daarte  kan  invorder. 
Hierdie  vergadering  het  ook  besluite  geneem  wat  die  algemene  orde  in  die  gemeente 
geraak  het.  In  die  eerste  plek  het  die  vergadering  ds.  Steenekamp  en  die  Skriba 
versoek  om  konsep  huishoudelike  reëls  vir  die  gemeente  op  te  stel.  Die  konsep  sou 
dan  op  'n  Kerkraadsvergadering  oorweeg  word.  In  die  tweede  plek  het  die  ouderlinge 
besluit  om  die  Kerkraadsvergadering  te  versoek  om  ‘n  Voorligtingskomitee  in  die 
lewe  te  roep.  Die  doel  van  hierdie  komitee  sou  wees  om  aspirant  kerkraadslede  te 
bearbei  en  hulle  op  hoogte  te  bring  van  wat  hulle  take  alles  sou  behels.  Die 
vergadering  het  in  die  derde  plek  ook  die  werksaamhede  van  die  Jeugouderling  en 
die  Skriba  vir  Registrasie  bespreek  en  georden.  Ten  slotte  is  die  uiters  belangrike 
verpligting  van  kerkraadslede  om  alle  vergaderings  by  te  woon  ten  sterkste 
beklemtoon.  Die  probleem,  dat  die  kerkraadslede  nie  in  staat  sou  wees  om  die 
nodige  inligting  aan  die  lidmate  oor  te  dra  indien  hulle  nie  die  vergaderings  bywoon 
nie,  is  duidelik  gestel. 

Op  9 Junie  1956  het  die  groot  dag  uiteindelik  aangebreek  vir  die  gemeente  om  die 
nuwe  kerkgebou  in  te  wy.  ^ Oor  die  inwyding  het  'n  pragtige  artikel  in  die  Hervormer 
van  Julie  1956  verskyn.  'n  Foto  van  die  kerkgebou  pryk  ook  op  die  voorblad  van 
hierdie  betrokke  uitgawe!  In  die  artikel  word  vermeld  dat  die  kerkgebou,  meublement 
en  orrel  ongeveer  £35000  gekos  het. 

Tydens  die  inwydingsseremonie  het  die  argitek,  mnr.  Hendrik  Vermooten  die  sleutel 
van  die  kerkgebou  aan  mev.  Steenekamp  oorhandig.  Mev.  Steenekamp,  bygestaan 
deur  ds.  Steenekamp,  het  die  deure  van  die  kerkgebou  oopgesluit  en  die  gemeente 
kon  ingaan. 

Die  artikel  in  die  Hervormer  vermeld  dat  "die  kerkgebou  met  sy  800  sitplekke  ...  van 
hoek  to  kant  beset  (was)".  Prof.  dr.  E.S.  Mulder  het  die  wydingsrede  uitgespreek  en 
die  orrel  is  op  hierdie  besondere  dag  deur  br.  van  Kooten,  'n  orrelis  van 
Potchefstroom,  bespeel, 

Na  die  inwyding  is  'n  Gemeentevergadering  in  die  nuwe  kerkgebou  gehou.  Dit  was 
egter  juis  tydens  hierdie  vergadering  wat  gerapporteer  is  dat  die  gedeelte  van  die 
gemeente  in  Stilfontein  aansienlik  gegroei  het  vanweë  die  snelle  uitbreiding  van  die 
myne.®'‘  Dit  is  ironies  dat  die  kwessie  van  afstigting  juis  die  dag  toe  die  groot 
kerkgebou  ingewy  is,  weer  ter  sprake  gekom  het.  Dit  was  immers  die  bedoeling  om 
juis  'n  groot  kerkgebou  te  bou  sodat  daar  nie  gou  afgestig  hoef  te  word  nie! 
Voorbereidings  vir  die  afstigting  van  Stilfontein  het  weer  op  17  November  1956  ter 
sprake  gekom,  Tydens  die  gemeentevergadering  wat  op  hierdie  dag  plaasgevind  het 
is  die  aankoop  van  eiendom  te  Stilfontein  weereens  bespreek.  Die  vergadering  het 
weereens  die  besluit  gehandhaaf  om  erwe  op  Stilfontein  aan  te  koop.  Die  erwe  sou 
aangekoop  word  om  'n  kerk  en  pastorie  daar  te  bou.  Die  vergadering  het  die 
koopsom  van  £150  per  erf  goedgekeur. 

Die  eerste  Kerkraadsvergaderings  wat  in  die  kerkgebou  gehou  is  het  op  15  Junie 
1956  plaasgevind.  Hierdie  vergadering  het  weereens  saamgeval  met  'n  NHSV 
vergadering  en  is  gesamentlik  deur  ds.  Steenekamp  geopen.^^ 

Tydens  hierdie  vergadering  het  ds.  Steenekamp  die  gemeente  se  hartlike  dank  en 
waardering  uitgespreek  teenoor  almal  wat  in  die  verlede  'n  saal  of  'n  skoolvertrek  tot 

»•1  die  gemeente  se  beskikking  gestel  het.  Die  vergadering  het  besluit  om  'n  brief  van 
dank  en  waardering  aan  die  prinsipaal  van  die  Klerksdorp  Hoërskool  te  stuur  en  te 
• ’ vermeld  dat  'n  aanbieding  gemaak  sou  word  wanneer  die  nuwe  skoolsaal  gebou  sou 
word.  Dankbetuigings  is  ook  gestuur  aan  die  prinsipale  van  Orkney  Skool,  President 
t Laerskool  en  Mahemsvlei  se  skool.  Ook  die  sekretarisse  van  Vierfontein  Myn  en 
!'i  Stilfontein  Myn  is  bedank  vir  die  gebruik  van  hulle  fasiliteite  vir  eredienste. 

1 1 Dit  het  egter  spoedig  duidelik  geword  dat  die  gemeente  nie  oor  genoegsame 
f!  parkeerruimte  op  die  kerkerf  beskik  het  nie.  Aanvanklik  het  die  Kerkraad  ‘n  poging 
j aangewend  om  meer  grond  van  die  Stadsraad  te  bekom.  Die  vergadering  is  egte  in 
I Junie  1956  in  kennis  gestel  dat  die  Stadsraad  toestemming  gegee  het  dat  die 
i|  gemeente  van  die  dorpsgronde  wat  aan  die  kerkgebou  grens  kon  gebruik  vir 
f|  parkering.  Die  Stadsraad  het  ook  ingestem  om  'n  voetoorgang  voor  die  kerk  in 
Johannesburgweg  aan  te  bring. 

I Die  Kerkraadsvergadering  van  15  Junie  1956  het  ook  die  rede  waarom  die 
í kerkgebou  in  die  eerste  plek  gebou  is  - naamlik  die  eredienste  - behoorlik  gereël.  In 
I die  eerste  plek  sou  'n  bekwame  persoon  aangestel  moes  word  wat  die  orrel  kon 
;|  bespeel.  Vir  hierdie  doel  is  Mej.  E.  Ennis  as  orrelis  aangestel.  Mej.  Ennis  het 
i ingewillig  om  op  1 Augustus  diens  te  aanvaar.  Sy  het  egter  die  wens  uitgespreek  om 
' die  pos  te  beklee  slegs  totdat  die  gemeente  ‘n  ander  orrelis  kon  aanstel. 

Na  die  voltooiing  van  die  kerkgebou  het  die  Kerkraad  die  hou  van  buite  eredienste 
onnodig  geag.  Die  Kerkraad  het  besluit  om  in  die  plek  daarvan  weekliks  oggend  en 
I aand-eredienste  in  die  kerkgebou  te  hou. 

'j  Om  die  uitstaande  skuld  te  delg  het  die  kerkraad  op  15  Junie  1956  besluit  om  in 
’’  samewerking  met  die  NHSV  en  eggenotes  van  die  kerkraad  funksies  op  verskillende 
plekke  in  die  gemeente  aan  te  bied.  Die  gedagte  was  dat  die  funksies  in  Orkney, 

, Stilfontein  en  Klerksdorp  sou  plaasvind.  Die  moontlikheid  om  'n  funksie  in  Vierfontein 
! te  hou  is  ook  genoem. 

; Basaarlyste  is  vanaf  Augustus  1956  in  die  gemeente  gesirkuleer.  Die  basaar  van 
í 1956  het  na  aftrekkings  die  bedrag  van  £680  opgelewer.  Na  Stilfontein  sy  bydrae  ook 
I verreken  is  het  dit  +-  £900  beloop. 

Op  27  Oktober  1956  het  die  boukommissie  saam  met  verteenwoordigers  van  die  NH 
Weeshuis  Bouers  vergader  vir  “finale  afrekening”.  Die  finale  bedrag  aan  NH 
I Weeshuis  Bouers  betaal,  het  op  £34200  te  staan  gekom.^®  Die  kerkbouprojek  was 
hiermee  finaal  afgesluit. 

DIE  AFSTIGTING  VAN  ORKNEY  GEMEENTE  - 12  Oktober  1956 

■ Dat  dit  van  die  begin  'n  probleem  was  vir  lidmate  om  by  die  eredienste  uit  te  kom  is 
duidelik.  In  daardie  jare  het  al  die  mense  nie  oor  motors  beskik  nie.  Selfs  lidmate  wat 
in  Klerksdorp  se  Suidelike  woongebied,  Ellaton,  gewoon  het,  het  dit  moeilik  gevind 
om  by  die  kerkgebou  uit  te  kom.  Die  Kerkraad  het  egter  verneem  dat  die  Stadsraad 
van  Klerksdorp  van  plan  was  om  vanaf  1 Januarie  1957  'n  gesubsidieerde  busdiens 
vir  die  inwoners  in  te  stel.  Die  Kerkraad  het  gevolglik  besluit  om  die  Stadsklerk  te  vra 
of  daar  nie  op  Sondae  'n  bus  vanaf  Ellaton,  via  die  sentraal  dorp  tot  by  die  kerkgebou 
kon  loop  nie.  Die  bedoeling  was  om  dit  sodoende  vir  Sondagskool-kinders  en  ander 
kerkgangers  makliker  te  maak  om  by  die  kerk  uit  te  kom. 

Dit  blyk  dat  die  afskaffing  van  buitedienste,  kort  nadat  die  kerkgebou  ingewy  is,  nie  'n 
goeie  besluit  was  nie.  Op  20  September  1956  het  die  Kerkraad  ‘n  skriftelike  versoek 
ontvang  van  die  afdeling  Orkney  / Vierfontein  waarin  hulle  gevra  het  dat  ‘n  gemeente 
te  Orkney  gestig  sal  word. 

Die  kerkraad  van  Orkney  was  haastig  gewees  om  af  te  stig  omdat  hulle  van 
voorneme  was  om  vanaf  1 Januarie  1957  met  Leeudoringstad  gemeente  te  verenig 
Een  van  die  voordele  wat  hulle  gemeld  het  was  dat  hulle  een  of  twee  keer  per  maand 
eredienste  in  Orkney  sou  kon  bywoon.  Die  Kerkraad  van  Klerksdorp-Oos  het  die 
saak  gunstig  oorweeg  en  voorwaardes  is  geformuleer  vir  voorlegging  aan  die 
gemeentevergadering. 

‘n  Spesiale  gemeentevergadering  het  die  saak  op  Maandag,  1 Oktober  1956 
hanteer.  Die  vergadering  het  die  afstigting  eenparig  goedgekeur  en  die  afstigting  is 
vir  12  Oktober  1956  beplan. 

Die  grens  tussen  die  twee  gemeentes  is  vasgestel  as  die  Munisipale  grenslyn  vanaf 
die  Schoonspruit,  min  of  meer  in  ‘n  oostelike  rigting,  tot  by  die  oostelike  hoek  van 
Nootgedacht.  Vanaf  die  oostelike  hoek  van  Nootgedacht,  met  'n  reguit  lyn  min  of 
meer  in  ‘n  suid-oostelike  rigting,  tot  aan  die  Vaalrivier  met  Buffelsfontein  aan  die  kant 
van  Klerksdorp-Oos  en  Vaalreefs  aan  die  kant  van  Orkney.  Dan  met  Vaalrivier,  min 
of  meer  in  ‘n  Suid-westelike  rigting  tot  by  die  treinbrug.  En  dan  al  met  die  treinspoor 
tot  by  Vierfontein.  Vanaf  Vierfontein  sou  die  bestaande  pad  oor  Ratpan  en  De 
Grendel  na  Viljoenskroon  die  grens  vorm.  Vierfontein,  die  kragstasie,  die  koolmyn  en 
Viljoenskroon  sou  binne  die  gebied  van  Orkney  val.  Die  grenslyn  tussen  Bothaville 
en  Orkney  en  Klerksdorp  en  Orkney  sou  onveranderd  bly. 

Die  bruidskat  sou  bestaan  uit  slegs  die  drie  erwe  wat  te  Orkney  aangekoop  is. 
Hierdie  besluit  is  geneem  omrede  Klerksdorp-Oos  op  daardie  stadium  steeds  met  'n 
skuldlas  van  £24000  gesit  het  om  te  betaal.  Die  ledetal  van  die  nuwe  gemeente  is  op 
350  belydende  lidmate  bereken. 

Die  kerkraad  van  Klerksdorp-Oos  het  die  kerkgebou  tot  die  beskikking  van  die  nuwe 
gemeente  gestel  vir  nagmaal,  troues  en  begrafnisse.  Aan  die  einde  van  die 
Gemeentevergadering  het  ds.  Steenekamp  sy  blydskap  en  waardering  uitgespreek 
dat  die  saak  so  goed  verloop  het.  Hy  het  ook  die  wens  uitgespreek  dat  daar  altyd 
tussen  die  gemeentes  Klerksdorp-Oos  en  Orkney  ‘n  gees  van  hartlikheid  sal  wees. 

Op  12  Oktober  1956  het  die  Ringskommissie  saam  met  die  lidmate  van  Orkney  en 
Vierfontein  vergader.  Tydens  hierdie  vergadering  is  Orkney  gemeente  gestig 
verklaar. 


TOT  AAN  DIE  EINDE  VAN  1957  - DIE  VESTIGING  VAN  ‘N 

BEDIENINGSPATROON 

Gedurende  September  1956  is  die  gemeente  se  administrasie-stelsel  aansienlik 
aangepas  nadat  daar  besluit  is  dat  die  skriba/kassier  se  take  sodanig  uitgebrei  het 
dat  dit  nie  meer  deur  een  persoon  alleen  behartig  kon  word  nie.  Op  20  September  is 
oudl.  N.J.  Coetzee  eenparig  as  skriba  verkies.  Oudl.  Bezuidenhout  het  die  kassier 
take  behou.  Oudl.  Coetzee  is  gevolglik  ook  as  lid  van  die  Finansiële  Kommissie 
benoem.^®  Die  Kerkraad  het  dit  oorweeg  om  vergoeding  aan  oudl.  Coetzee  te  betaal 
wat  as  skriba  en  skriba  vir  registrasie  gedien  het.  Omdat  oudl.  Coetzee  egter  geweier 
het  om  enige  vergoeding  te  aanvaar  is  die  saak  nie  eers  verder  bespreek  nie. 

'1  Die  gemeente  het  steeds  gegroei  en  verskeie  nuwe  wyke  is  van  tyd  tot  tyd  bygevoeg. 

! Dit  was  altyd  vir  die  Kerkraad  belangrik  dat  die  wyke  nie  te  groot  sou  raak  nie  omdat 
dit  gewoonlik  'n  negatiewe  invloed  gehad  het  op  die  suksesvolle  insameling  van  die 
I offergawes.  In  hierdie  verband  kan  vermeld  word  dat  die  eerste  wyk  in  Adamayview 
i op  8 November  1956  van  die  Irene  Park  wyk  afgesny  is. 

. ; Al  was  die  insameling  van  fondse  om  die  gemeente  se  skuld  te  betaal  vir  die 
kerkraad  in  hierdie  stadium  'n  baie  groot  prioriteit  gewees,  was  daar  steeds  geld 
: ’ beskikbaar  gestel  vir  barmhartigheidswerk. 

Die  gemeente  het  van  die  begin  af  meegedoen  aan  die  insameling  vir  die 
: ; Kersfeesfonds.  Lyste  is  weer  aan  die  einde  van  1956  onder  die  gemeente  versprei 
: ' waarop  mense  'n  bydrae  vir  hierdie  fonds  kon  maak.  Die  geld  wat  met  hierdie  lyste 
)'  ingesamel  is  het  vir  die  Kerk  se  armsorg  werk  gegaan.  Die  deurkollektes  van  die 
oggend-  en  aanddienste  van  9 Desember  1956  is  ook  afgestaan  aan  die 
j noodlydendes  van  Hongarye. 

i Die  bediening  van  nagmaal  is  ook  op  die  gemeentevergadering  van  17  November 
‘ ' bespreek.  Dit  het  vir  ds.  Steenekamp  geblyk  dat  daar  baie  mense  was  wat  op 
' : Sondae  moes  werk  en  dit  het  tot  swak  bywoning  van  die  eredienste  en  die  nagmaal 
t , gelei.  Hy  het  die  vergadering  versoek  om  hulle  uit  te  spreek  oor  die  moontlikheid  om 
t ' ook  Sondagaande  nagmaal  te  bedien.  Die  vergadering  het  te  kenne  gegee  dat  daar 
wel  behoefte  is  om  ook  nagmaal  tydens  die  aanddiens  te  bedien.  Ds.  Steenekamp 
het  dit  so  aanvaar  maar  dit  ook  op  almal  se  hart  gedruk  om  nie  moedswillig  van  die 
oggenddiens  nagmaal  weg  te  bly,  of  aan  die  ander  kant,  van  die  aanddiens  omdat 
daar  nagmaal  bedien  word  nie.  Die  aanddiens  na  nagmaal  sou  steeds  ook  as 
danksegging  dien. 

Aan  die  einde  van  1956  het  diak.  Van  Rensburg,  'n  teologiese  student  wat  aan  die 
einde  van  1957  sy  studies  sou  voltooi,  in  die  gemeente  gehelp  om  ondervinding  op  te 
; doen.  Diak.  Van  Rensburg  het  by  ds.  Steenekamp  tuis  gegaan  tydens  sy  verblyf  in 
Klerksdorp.  Hy  het  ook  die  Kerkraadsvergadering  van  7 Desember  1956  bygewoon. 
As  blyk  van  waardering  vir  sy  hulp  het  die  Kerkraad  besluit  om  addisioneel  tot  die 
; gratis  losies  wat  hy  kon  geniet  het,  ook  £5  aan  hom  te  gee. 

Die  eerste  kersdiens  wat  in  die  nuwe  kerkgebou  plaasgevind  het,  het  om  9;00 
plaasgevind  op  Kersoggend  1956.  Die  kerkraad  het  ook  besluit  dat  'n  oujaarsdiens 
voortaan  'n  instelling  in  die  gemeente  sou  wees.  Hierdie  diens  het  plaasgevind  om 
23:15,  op  Oujaarsaand. 

. . Aan  die  einde  van  1956  was  die  totale  skuld  van  die  gemeente  nog  'n  ietsie  oor  die 
£21000  gewees.  Die  totale  inkomste  vir  1956  het  by  die  £8000  beloop.  Alhoewel  die 
afstigting  van  Orkney  vir  die  gemeente  'n  verlies  aan  inkomste  beteken  het,  blyk  dit 
dat  dit  beter  met  die  gemeente  begin  gaan  het  aan  die  begin  van  1957.  Tydens  die 
Kerkraadsvergadering  van  22  Februarie  1957  kon  ds.  Steenekamp  met  dank 
rapporteer  dat  die  bedrag  wat  tydens  wykskollektes  ingesamel  word,  vermeerder  het. 
Hy  het  ook  vermeld  dat  die  bydraes  aan  die  NHSV  ook  verbeter  het.  Dat  hierdie 
vooruitgang  deels  toegeskryf  moet  word  aan  harde  werk  en  'n  pragtige  samewerking 
: tussen  predikant  en  Kerkraad  kan  afgelei  word  uit  'n  dankbetuiging  wat  oudl.  Nell  op 
22  Februarie  tot  ds.  en  mev.  Steenekamp  gerig  het.  Die  notule  gee  dit  as  volg  weer: 
“Oudl.  Nell  meld  ook  met  trots  dat  ons  Pastoriepaar  se  portret  wel  verdienstelik  in  die 

Almanak  verskyn,  en  is  dit  ook  ons  trots  om  te  kan  beaam  dat  ons  'n  Leraar  en 
eggenote  het  wie  hart  en  siel  werk  in  die  belang  van  hierdie  gemeente."^® 

Daar  was  ook  ander  faktore  wat  tot  die  verbetering  in  die  gemeente  se  finansiële 
posisie  gelei  het.  Die  betaling  van  die  Hervormer  het  byvoorbeeld  sodanig  verbeter 
dat  daar  in  Februarie  gemeld  kon  word  dat  slegs  'n  paar  sjlelings  onbetaald  was. 

Die  erediens-  en  Sondagskool-bywoning  was  egter  steeds  'n  bekommernis.  Die 
Kerkraad  het  gevolglik  op  22  Februarie  1957  ‘n  kommissie  benoem  om  aandag  te 
gee  aan  die  kwessie  van  busvervoer  vir  die  lidmate  wat  in  die  Suidelike  dorp  en 
koshuis  gewoon  het.  Die  munisipaliteit  was  wel  van  plan  om  ‘n  busdiens  in  te  stel, 
maar  die  busdiens  was  in  hierdie  stadium  nog  in  die  beplanningsfase.  Op  hierdie 
kommissie  is  benoem:  Oudl.  T.J.  Herselman,  C.J.  Campher,  W.H.B.  Muller,  C.  Dauth 
en  Z.W.  Pienaar. 

Tydens  die  volgende  Kerkraadsvergadering  van  29  Maart  1957  het  die  kerkraad 
besluit  om.  totdat  'n  busdiens  beskikbaar  sou  wees,  'n  bus  te  kry  om  die  kinders  na 
die  Sondagskool  toe  te  vervoer.  Die  ouers  sou  busgeld  moes  betaal.  'Voorslenning  is 
egter  gemaak  dat  behoeftige  gesinne  se  kinders  gratis  sou  kon  ry. 

Ook  die  gemeente  se  verpligtinge  teenoor  die  Algemene  Kerk  strukture  het  nie 
agtenweë  gebly  nie.  In  1957  is  die  heffings  bereken  op  'n  basis  van  £2-10-0  per 
dopeling  en  belydende  lidmaat.  Soos  vandag  nog  was  die  kwessie  van  heffings  'n 
netelige  saak  gewees.  Die  Kerkraad  van  Klerksdorp-Oos  het  besluit  om  voor  te  stel 
dat  die  Ring  die  saak  ondersoek  dat  die  heffings  bereken  word  aan  die  hand  van  die 
gemeentes  se  jaarlikse  inkomste.  Van  hierdie  voorstel  het  egter  niks  gekom  nie. 

Die  Kerkraad  het  dit  nodig  geag  om  'n  swart  arbeider  aan  te  stel  om  die  koster 
behulpsaam  te  wees  met  die  skoonmaak  van  die  kerk  en  die  instandhouding  van  die 
tuin. 

Op  22  Februarie  1957  het  die  kerkraad  verneem  dat  die  gemeente  se  arbeider  hulle 
in  ‘n  slegte  verleentheid  gebring  het.  Die  arbeider  het  £3  uit  die  baadjiesak  van  mnr. 
Hill  gesteel  terwyl  laasgenoemde  besig  was  om  die  gemeente  se  orrel  te  herstel. 

Die  arbeider  het  darem  die  ordentlikheid  gehad  om  eers  die  kerk  se  sleutels  by  die 
koster  se  vrou  af  te  gee  voordat  hy  hom  uit  die  voete  gemaak  het.  In  daardie  jare 
was  die  polisie  en  die  regstelsel  nog  baie  effektief  gewees,  gevolglik  is  die  arbeider 
kort  hierna  in  hegtenis  geneem  en  gevonnis.  Omrede  die  geld  egter  nie  teruggevind 
is  nie  het  die  Kerkraad  dit  goed  gedink  om  die  £3  aan  mnr.  Hill  te  vergoed.  'n 
kommissie  is  ook  aangewys  om  'n  nuwe  hulp  vir  die  koster  te  bekom.  Ds. 
Steenekamp,  oudle.  J.D.  Nell,  D.C.  Pertorius,  W.J.R.  Terblanche  en  C.J.  Smith  is  op 
die  kommissie  benoem. 

Die  rol  wat  die  vrouelidmate  in  die  bestuur  van  die  gemeente  gespeel  het,  het  in 
1957  'n  baie  groot  tree  vorentoe  gegee.  Die  Algemene  Kerkvergadering  het 
goedkeuring  gegee  dat  vrouelidmate  ook  tydens  die  gemeentevergadering  mag 
stem. 

Die  susters  van  Klerksdorp-Oos  gemeente  het  hierdie  voorreg  vir  die  eerste  keer 
uitgeoeffen  tydens  die  gemeentevergadering  wat  gehou  is  op  18  Mei  1957. 

Die  Algemene  Kerkvergadering  het  ook  besluit  dat  die  mans-  en  vrouelidmate 
voortaan  saam  nagmaal  sou  gebruik.  Tot  op  daardie  stadium  was  dit  gebruik  in  die 
Kerk  dat  die  mans-  en  vrouelidmate  aan  aparte  tafels  aangesit  het. 

In  April  1957  was  die  gemeente  se  finansiële  posisie  egter  weer  ‘n  kommer  vir  die 
kerkraad.  Die  wyke  was  reeds  op  hierdie  stadium  kleiner  gesny  om  dit  vir  die  diakens 
makliker  te  maak  om  die  offergawes  in  te  samel.  Die  gemeente  kon  egtei  nie  daarin 
slaag  om  meer  as  £1100  per  maand  af  te  dra  nie.  Hierdie  bedrag  was  ongelukkig  nie 
voldoende  om  al  die  gemeente  se  verpligtinge  na  te  kom  nie.  Die  bankrekening  was 
gevolglik  op  hierdie  stadium  steeds  £7000  oortrokke. 

Dit  is  egter  duidelik  dat  die  probleem  beslis  nie  by  die  offervaardigheid  van  die 
lidmate  gelê  het  nie!  Tydens  die  Ringsvergadering  van  1957  het  dit  rugbaar  geword 
dat  Klerksdorp-Oos  tweede  in  die  Ring  gestaan  het  met  betrekking  tot  die  bedrag  van 
die  bydrae  per  lidmaat!  Die  Kerkraad  het  dus  besef  dat  ekstra  moeite  nodig  sou  wees 
om  die  gemeente  se  skuld  te  kon  delg.  Een  van  die  dinge  wat  besluit  is,  was  om  die 
Dankdag  vir  die  Oes,  wat  op  9 Junie  - ‘n  jaar  nadat  die  kerk  ingewy  is  - sou 
plaasvind,  per  brief  onder  die  lidmate  se  aandag  te  bring.  Die  Kerkraad  het  ook 
besluit  om  weer  ‘n  basaar  te  hou. 

Die  koster  van  die  gemeente  het  op  26  April  1957  te  kenne  gegee  dat  hy  net  tot  30 
Junie  as  koster  sou  aanbly.  Dit  het  gebeur  omrede  hy  nie  die  Kerkraad  se  aanbod 
van  £12  vergoeding  ‘n  maand  wou  aanvaar  nie  en  die  Kerkraad  nie  sy  versoek  om 
£15  per  maand  te  verdien  wou  goedkeur  nie.  Dit  blyk  egter  dat  die  koster  sy 
bedanking  teruggetrek  het.  Die  koster,  oudl.  Smith,  se  volgende  bedanking  is  egter 
op  7 Maart  1958  deur  die  Kerkraad  goedgekeur.  Dit  blyk  dat  oudl.  Smith  hierdie  keer 
nie  tevrede  was  met  die  nuwe  pligtestaat  wat  die  Kerkraad  vir  die  Koster  goedgekeur 
het  nie. 

Op  7 Junie  1957  is  'n  aantal  beleidsbesluite  geneem  ten  opsigte  van  die  jaarprogram 
van  die  gemeente.  Die  Kerkraad  het  besluit  dat  die  nagmaal  voortaan  die  eerste 
naweek  van  Februarie,  Mei,  Augustus  en  November  sou  plaasvind.  Daar  is  ook 
besluit  dat  die  eredienste  in  die  vervolg  om  10:00  en  19:00  sou  begin. 

Die  aanneming  sou  steeds  gedurende  November  en  Januarie  plaasgevind.  'n 
Kommissie  is  telkens  aangewys  om  die  aanneming  te  hanteer. 

Aanvanklik  was  dit  die  gebruik  in  die  gemeente  dat  ‘n  ouderling  die  diens  gelei  het 
wanneer  die  predikant  afwesig  was.  Behalwe  vir  verlof  wat  hy  geneem  het  was  ds. 
Steenekamp  betrokke  by'  die  bearbeiding  van  lidmate  in  Suid-Wes-Afrika  en 
Swellendam.  Hy  mos  ook  soms  ander  gemeentes  gaan  besoek  in  verband  met  die 
insameling  van  bydraes  vir  die  hulpbehoewende  gemeentes.  In  Junie  1957  het  die 
kerkraad  egter  besluit  om  'n  poging  aan  te  wend  om  die  dienste  van  'n  student  te  kry 
tydens  ds.  Steenekamp  se  verlof  in  Julie.  Die  student  sou  £25  vir  die  maand  ontvang 
en  van  gratis  losies  voorsien  word. 

Tydens  die  Kerkraadvergadering  van  7 June  1957  het  die  Kerkraad  'n  versoek  van 
Ventersdorp  Gemeente  hanteer  om  die  gemeente-grense  met  die  distrik-grense  te 
laat  saamval.  Omdat  so  'n  skuif  die  lidmatetal  van  Klerksdorp-Oos  negatief  sou 
beïnvloed,  het  die  Kerkraad  nie  hul  weg  oopgesien  om  aan  die  versoek  te  voldoen 
nie.  Daar  was  nog  heelwat  skuld  om  te  betaal  en  elkeen  se  hulp  was  baie  nodig. 

Oudl.  Coetzee  het  op  7 Junie  1957  as  Skriba  / Skriba  vir  Registrasie  bedank  omdat 
hy  'n  pos  by  ‘n  skool  in  Brits  aanvaar  het.  Die  twee  poste  is  toe  geskei. 

Oudl.  N.J.  R Terblanche  is  as  skriba  aangewys  en  oudl.  C.J.  Campher  as  Skriba  vir 
Registrasie. 

'n  Bedrag  van  £2-1-0  is  aan  die  skriba  en  £7-10-0  aan  die  Skriba  vir  Registrasie 
toegeken  vir  die  koop  van  seëls,  posorders  en  koeverte. 

Dit  blyk  dat  die  verhouding  tussen  die  moedergemeente  en  Klerksdorp-Oos 
aansienlik  verbeter  het  in  1957.  Ook  die  band  tussen  Klerksdorp-Oos  en  die  ander 
Susterkerke  blyk  hartlik  te  gewees  het. 

Op  9 Augustus  1957  het  die  Kerkraad  besluit  om  twee  ouderlinge  af  te  vaardig  om 
die  bevestiging  van  ds.  Swanepoel  van  die  NGK  by  te  woon.  Oudle.  Herselman  en 
Campher  is  afgevaardig  om  die  Kerkraad  te  verteenwoordig. 

Op  13  September  het  die  Kerkrade  van  Klerksdorp  en  Klerksdorp-Oos  saam 
vergader  ter  wille  van  toerusting.  Die  bespreking  op  hierdie  dag  het  gehandel  oor  die 
amp  van  ouderling. 

Die  tweede  Diakensvergadering  van  die  gemeente  het  op  23  Augustus  1957 
plaasgevind.  Soos  voorheen  gemeld  is  hierdie  vergaderings  op  daardie  stadium 
slegs  vir  toerusting  benut.  Die  diakonale  werksaamhede  is  steeds  deur  die 
Kerkraadsvergadering  hanteer.  So  byvoorbeeld  is  diakens.  J.M.  Botha,  A.M.  van  der 
Westhuizen  en  B.G.  Muller  deur  die  Kerkraad  afgevaardig  om  op  die  gemeente  se 
Armsorg  Komitee  te  dien. 

Die  kwessie  van  die  verhouding  tussen  Blank  en  Swart  in  Suid-Afrika  het  op  11 
Oktober  1957  vir  die  eerste  keer  amptelik  in  die  gemeente  ter  sprake  gekom.  Op 
hierdie  dag  is  'n  herderlike  brief  hanteer  wat  die  algemene  opinie  omtrent  die  Swart 
mense  bespreek  het  en  'n  interpretasie  gebied  het  oor  wat  deur  die  Bybel  in  hierdie 
verband  toegelaat  word. 

'n  Omsendbrief  van  die  Algemene  Kommissie  is  ook  voorgelees  waarin  verduidelik  is 
wat  die  amptelike  houding  van  die  Hervormde  Kerk  en  die  kerkorde,  teenoor  Swart 
mense  was. 

Op  1 1 Oktober  1957  het  die  kerkraad  besluit  om  in  die  vervolg  nie  weer  'n  basaar  te 
hou  nie  maar  eerder  'n  dankoffer  van  elke  lidmaat  te  vra. 

Die  kerkraad  is  in  1957  ook  op  die  padveiligheids-vergadering  verteenwoordig  deur 
ds.  Steenekamp  en  oudl  Campher.  Mev.  Venter,  die  eggenote  van  dr.  Venter  van 
die  moedergemeente,  het  as  voorsitter  van  hierdie  vergadering  gedien. 

Die  Hervormingsdiens  van  31  Oktober  1957  was  beplan  om  'n  besondere 
geleentheid  te  wees.  Die  erediens  het  onder  andere  nagmaal  en  koorsang  ingesluit. 
Om  selfs  nog  meer  gewig  en  luister  aan  die  geleentheid  te  voeg  is  prof.  Jooste  van 
Potchefstroom  genooi  om  ook  'n  toespraak  te  lewer. 

Die  gemeente  se  totale  inkomste  vir  1957  was  oor  die  £6000  gewees. 

DIE  AFSTIGTING  VAN  STILFONTEIN  - 16  Maart  1958 

1958  was  'n  jaar  van  groot  uitdagings  vir  Klerksdorp-Oos  gewees. 

Vroeg  reeds  het  die  kerkraad  kennis  ontvang  van  die  Ringskriba,  dat  'n  visitasie  by 
die  gemeente  gehou  sou  word  op  24  Januarie  1958.  Die  rede  vir  die  besoek  was  om 
die  moontlike  stigting  van  'n  gemeente  te  Stilfontein  te  bespreek. 

Die  afleiding  kan  tog  gemaak  word  dat  ds.  Steenekamp  nie  ten  gunste  van  so  'n 
besluit  was  nie.  Soos  reeds  gemeld  is,  het  hy  reeds  die  bou  van  'n  groot  kerkgebou 
voorgestel  en  deurgevoer  sodat  die  gemeente  nie  gou  sou  hoef  af  te  stig  nie!  Op 
hierdie  stadium  was  ‘n  groot  deel  van  die  gemeente  reeds  prysgegee  toe  Orkney 
afgestig  het.  Die  gemeente  het  steeds  heelwat  van  die  skuld,  wat  aangegaan  is  om 

die  groot  kerkgebou  te  bou,  gehad  om  te  betaal.  By  alles  was  daar  ook  groot  kommer 
gewees  omdat  die  eredienste  swak  bygewoon  is! 

Ds.  Steenekamp  was  egter  bereid  om  die  opinie  van  die  mense  van  Stilfontein  oor 
die  saak  in  te  win.  Die  kerkraad  van  Stilfontein  se  agt  wyke  is  versoek  om  hulle 
opinie  oor  hierdie  saak  uit  te  spreek.  Dit  is  onduidelik  waarom  dit  so  was,  maar  aan 
die  begin  van  1958  was  almal  van  hulle  dit  eens  gewees  dat  Stilfontein  nie  op 
daardie  stadium  'n  selfstandige  gemeente  kon  stig  nie.  Dit  kan  dus  afgelei  word  dat 
die  beplande  visitasie  nie  plaasgevind  het  nie. 

Te  midde  van  die  onsekerheid  oor  die  moontlike  afstigting  van  Stilfontein  het  die 
gemeente  ook  op  14  Februarie  1958  'n  nuwe  skriba  gekry.  Oudl.  C.J.  Campher  is  op 
hierdie  dag  verkies  tot  skriba  van  die  gemeente. 

Die  stigting  van  'n  gemeente  op  Stilfontein  is  ook  verder  bespreek  tydens  die 
kerkraadsvergadering  van  14  Februarie  1958.  Uit  die  gesprek  het  dit  egter  duidelik 
geword  dat  die  kerkraad  van  Stilfontein  tog  daarvan  oortuig  was  dat  dit  wel  die  beste 
sou  wees  om  'n  gemeente  op  Stilfontein  te  stig. 

Die  grootste  rede  vir  die  opinie  moet  sekerlik  lê  by  die  feit  dat  die  mense  van 
Stilfontein  dit  'n  beslommernis  beleef  het  om  na  Klerksdorp  toe  te  ry  om  eredienste 
by  te  woon.  Die  NG  Kerk  het  op  hierdie  stadium  reeds  'n  gemeente  op  Stilfontein 
gehad  en  die  veronderstelling  kan  gemaak  word  dat  heelwat  Hervormers  op 
Stilfontein  besluit  het  om  oor  te  gaan  na  die  NG  Kerk. 

Die  kerkraad  het  gevolglik  besluit  om  'n  gemeentevergadering  in  Stilfontein  te  hou. 

Die  gemeentevergadering  het  op  Sondag,  16  Februarie  1958  plaasgevind. 

Tydens  hierdie  vergadering  het  ds.  Steenekamp  sy  eie  belange  en  die  belange  van 
Klerksdorp-Oos  gemeente  ondergeskik  gestel  aan  die  belange  van  die  lidmate  op 
Stilfontein  en  die  Hervormde  Kerk  in  die  algemeen.  Hy  het  gevolglik  die  opinie 
uitgespreek  dat  die  stigting  van  ‘n  gemeente  op  Stilfontein  tot  voordeel  van  die 
lidmate  van  Stilfontein,  asook  van  die  Hervormde  Kerk  in  die  algemeen  sal  wees. 
Hiermee  was  die  saak  beslis  gewees.  Die  vergadering  het  die  afstigting  van  'n 
gemeente  op  Stilfontein  goedgekeur.  Slegs  twee  teë-stemme  is  aangedui. 

Dat  ds.  Steenekamp  'n  rtierkwaardige  mens  was  wat  beslis  sy  eie  belange 
ondergeskik  geag  het  aan  die  van  die  Koninkryk  van  God,  blyk  verder  uit  die 
volgende  uitspraak  wat  hy  gemaak  het  tydens  die  kerkraadsvergadering  van  7 Maart 
1958.  Ds.  Steenekamp  het  hom  soos  volg  oor  die  afstigting  van  Stilfontein  uitgelaat: 
“Die  byvoeging  van  'n  nuwe  Gemeente  meen  dat  die  Koninkryk  van  God  groei  wat  vir 
ons  'n  saak  van  blydskap  is.” 

Ook  die  praktiese  sake  soos  die  verkryging  van  'n  ruimte  om  eredienste  in  te  hou  het 
begin  in  plek  val.  Daar  is  met  dank  kennis  geneem  van  die  skriftelike  instemming  van 
die  N.G.  Gemeente  op  Stilfontein  dat  die  Hervormde  Gemeente  wat  gestig  sou  word, 
hulle  kerkgebou  sou  mag  gebruik. 

Die  kerkraad  het  uiteindelik  op  7 Maart  1958  amptelik  besluit  om  die 
Ringsvergadering  te  versoek  om  'n  gemeente  op  Stilfontein  te  stig.  Hulle  het  ook 
besluit  dat  die  gemeente  se  naam  sou  wees  “Die  Nederduits  Hervormde  Gemeente 
van  Stilfontein". 

Die  volgende  voorwaardes  vir  afstigting  is  gestel: 

1.  Grens:  Die  munisipale  grenslyn  tussen  Klerksdorp  en  Stilfontein  sal  die  Oostelike 
grenslyn  wees  tussen  Klerksdorp-Oos  en  Stilfontein  gemeente,  dit  wil  sê  die 
grenslyn  tussen  Sandpan  en  Stilfontein,  wat  beteken  dat  Sandpan  aan  kant  van 

Klerksdorp-Oos  sou  val.  Vanaf  die  Suidelike  punt  van  die  grenslyn  tussen 
Sandpan  en  Stilfontein,  sal  die  grenslyn  in  'n  Suidelike  rigting  gaan  om  aan  te 
sluit  by  die  grenslyn  tussen  Klerksdorp-Oos  en  Orkney  met  dien  verstande  dat 
Buffelsfontein  myn  aan  die  kant  van  Stilfontein  sal  val.  Hierdie  gedeelte  van  die 
grenslyn  loop  tot  aan  die  Vaalrivier,  en  het  tot  toe  die  grenslyn  gevorm  tussen 
Klerksdorp-Oos  en  Orkney.  Dit  sou  gevolglik  ook  die  grenslyn  vorm  tussen 
Stilfontein  en  Orkney.  Vanaf  die  Noordelike  punt  van  die  grenslyn  tussen 
Sandpan  en  Stilfontein  (wat  aan  die  nasionale  pad  tussen  Klerksdorp  en 
Potchefstroom  grens)  sal  die  grenslyn  in  'n  noordelike  rigting  gevorm  word  deur 
die  grenslyn  tussen  die  plase  Palmietfontein  en  Stilfontein  tot  aan  die 
Buffeldornpad.  Dan  sal  die  Buffeldoringpad  in  ‘n  noordelike  rigting  die  grenslyn 
vorm  verby  die  ou  Questmyn,  tot  op  die  grenslyn  tussen  die  plase  Rietfontein  en 
Eleasar.  Vanaf  hierdie  punt  sal  die  grenslyn  aan  in  'n  Suidelike  rigting  gevorm 
word  deur  die  grenslyn  tussen  die  distrikte  Klerksdorp  en  Potchefstroom  wat  eers 
die  grenslyn  was  tussen  Klerksdorp-Oos  en  Potchefstroom  en  Potchefstroom- 
Suid  Gemeentes. 

2.  Bruidskat;  Die  twee  standplase  te  Stilfontein,  naamlik  'n  Kerkplein  en  'n  woonerf 
word  aan  die  gemeente  geskenk.  Alle  agterstallige  belasting  sal  deur  Klerksdorp- 
Oos  betaal  word.  Die  nuwe  gemeente  moes  egter  die  oordragkoste  betaal.  'n 
Kontant  bedrag  van  £500  sal  betaal  word  sodra  dit  benodig  word  om  'n  pastorie 
of  kerk  te  bou. 

Die  vergadering  het  dit  ook  goedgevind  om  die  kerkgebou  van  Klerksdorp-Oos  aan 
die  nuwe  gemeente  beskikbaar  te  stel  vir  die  hou  van  nagmaal,  huweliksbevestigings 
en  begrafnisse. 

Ds.  Steenekamp  het  weereens  die  hoop  uitgespreek  dat  daar  altyd  tussen  die 
gemeentes  Klerksdorp-Oos  en  Stilfontein  'n  gees  van  hartlikheid  sal  wees. 

Dat  die  afstigting  van  Stilfontein  egter  swaar  op  ds.  Steenekamp  se  gemoed  gedruk 
het  kan  afgelei  word  uit  sy  bemoedigende  woorde  aan  die  kerkraad  van  Klerksdorp- 
Oos:  “...hoe  swaar  ons  las  ook  al  gaan  wees  moet  ons  trou  ons  verpligtinge  nakom. 
Ons  moet  ons  mense  bearbei  in  die  eerste  plek  in  Kerkbesef  asook  Kerkbesoek.  Ons 
mag  nie  moedeloos  word  nie.  Ons  moet  maar  aanhoudend  die  gewete  wakker  maak, 
want  dit  is  ons  plig  en  dit  is  ons  roeping.  Werk  doelbewus  en  met  toewyding  vir  die 
Koning  van  die  kerk." 

Die  afstigting  van  Stilfontein  is  finaal  gereël  tydens  ‘n  buitengewone 
gemeentevergadering  wat  op  Maandag,  10  Maart  1958  gehou  is.  Tydens  hierdie 
vergadering  het  ds.  Steenekamp  die  rede  vir  die  afstigting  baie  mooi  saamgevat  deur 
daarop  te  wys  dat  die  afstigting  van  Stilfontein  noodsaaklik  geword  het  omrede 
Stilfontein  snel  uitgebrei  het  en  die  lidmate  weens  vervoerprobleme  dit  moeilik  gevind 
het  om  by  die  eredienste  in  Klerksdorp  uit  te  kom. 

Die  gemeentevergadering  het  spoedig  al  die  besluite  van  die  kerkraad  in  verband 
met  die  afstigting  bekragtig. 

Die  Ringskommissie  is  vervolgens  versoek  om  die  stigting  op  16  Maart  1958  te  laat 
plaasvlnd.  Die  getal  belydende  lidmate  van  Stilfontein  is  op  oor  die  400  gereken.®° 

'n  Amptelike  afskeids-erediens  is  op  1 Junie  1958  vir  die  lidmate  van  Stilfontein 
gehou°’ 

DIE  VERTREK  VAN  DS.  STEENEKAMP  - 27  Julie  1958 

Na  die  atstigting  van  Stilfontein  het  die  druk  om  die  skuldlas  van  Klerksdorp-Oos  te 
betaal  swaar  op  die  oorblywende  lidmate  gerus. 

Die  kerkraad  van  Klerksdorp-Oos  het  op  9 Mei  1958  die  gemeente  se  finansiële 
posisie  in  oënskou  geneem.  Tydens  hierdie  vergadering  is  daarop  gewys  dat  die 
deurkollektes  beslis  baie  ruimte  vir  verbetering  gehad  het.  Die  enigste  manier  om 
hierdie  probleem  daadwerklik  aan  te  spreek  was  egter  om  die  erediensbywoning  te 
verbeter.  Die  ouderlinge  is  versoek  om  aan  die  saak  aandag  te  gee. 

Die  kerkraad  is  ook  versoek  om  toe  te  sien  dat  die  mense  die  tydskrifte  en  boeke  wat 
hulle  bestel  het,  getrou  te  betaal.  Die  gemeente  het  verliese  gelei  as  gevolg  van 
mense  wat  nie  betaal  het  nie. 

Om  die  hoë  rente  wat  op  daardie  stadium  betaal  is  te  probeer  afbring,  het  die 
kerkraad  besluit  om  'n  poging  aan  te  wend  om  geld  teen  'n  laer  rentekoers  by  lidmate 
van  die  gemeente  te  leen.  Heelwat  van  die  kerkraadslede  het  hulle  gewillig  verklaar 
om  rentevrye  lenings  aan  die  gemeente  te  maak.  Daar  was  selfs  persone  wat  ekstra 
dankoffers  belowe  het.  Die  NHSV  het  ook  tydens  hierdie  vergadering  weer  £100  aan 
die  gemeente  geskenk. 

Tydens  die  gemeentevergadering  van  10  Mei  1958  is  berig  dat  die  gemeente  nog 
£18000  geskuld  het.  Die  gemeentevergadering  het  die  voorstel  van  rentevrye  lening 
ondersteun  en  verdere  lenings  is  deur  lidmate  aan  die  gemeente  toegestaan.  Op  8 
November  1958  is  berig  dat  ‘n  bedrag  van  £1500  op  hierdie  wyse  getn  is. 

Kort  na  hierdie  vergadering  het  'n  baie  groot  terugslag  egter  die  gemeente  getref.  Ds. 
Steenekamp  het  besluit  om  'n  beroep  na  Primrose  gemeente  aan  te  neem. 

Die  Kerkraad  het  op  13  Junie  byeengekom  om  die  nodige  reëlings  in  verband  met 
die  afskeid  van  ds.  Steenekamp  te  tref.  Di.  J.G.M.  Dreyer  en  Naude  het,  as  eerste  en 
tweede  konsulent,  ook  die  vergadering  bygewoon. 

Alhoewel  ds.  Steenekamp  die  wens  uitgespreek  het  dat  geen  afskeidgeselligheid  vir 
hulle  gereël  sal  word  nie,  het  die  kerkraad  besluit  om  na  afloop  van  sy  afskeidspreek 
van  die  gesin  afskeid  te  neem. 

Ds.  Dreyer  het  gevoel  dat  dit  onnodig  sou  wees  dat  'n  afvaardiging  van  die  kerkraad 
ds.  Steenekamp  by  sy  nuwe  gemeente  sou  gaan  afgee.  Die  kerkraad  het  aanvanklik 
sy  leiding  in  hierdie  verband  aanvaar,  maar  op  18  Julie  tog  besluit  om  oudle.  J.D. 
Nell  en  C.J.  Theunissen  af  te  vaardig  om  ds.  en  mev.  Steenekamp  te  gaan  afgee. 

Nadat  die  afskeid  van  ds.  Steenekamp  bespreek  is  het  die  Kerkraad  aandag  gegee 
aan  die  moontlikhede  om  'n  nuwe  predikant  te  bekom. 

Die  kerkraad  het  besluit  om  verskeie  predikante  uit  te  nooi  om  gedurende  Julie  die 
gemeente  se  eredienste  te  lei.  Die  name  van  di.  J.J.  Joubert,  B.  Huyzers,  A.  Nolte,  C. 
Smit,  F.  Booysens,  D.B.  Snyman  en  Hubert  Dreyer  is  op  hierdie  lys  geplaas. 

Ds.  Steenekamp  het  op  27  Julie  1958  van  die  gemeente  afskeid  geneem.  Oudl.  Nell, 
as  oudste  ouderling,  het  namens  die  gemeente  'n  afskeidswoord  aan  ds.  en  mev. 
Steenekamp  gerig.  Mev.  C.  Botha  het  namens  die  NHSV  die  woord  gevoer.  Ds. 
Naude  het  in  die  afwesigheid  van  ds.  Dreyer,  wat  in  Tanganjika  diens  gedoen  het,  'n 
boodskap  namens  die  Ring  gebring,  'n  Afskeidsgeskenk  van  £20  is  aan  ds. 
Steenekamp  oorhandig.  Die  Kerkraad  het  al  die  plaaslike  predikante  van  Klerksdorp 
en  hulle  kerkrade,  die  Stadsklerk  en  personeel,  die  markmeester  en  personeel,  die 
mynbestuurders  en  die  bestuurders  van  Volkskas  Bank  en  Ou  Mutual  genooi  om  die 
afskeid  ook  by  te  woon. 

Die  Kerkraad  het  op  15  Augustus  1958  onder  voorsitterskap  van  die  konsulent,  ds. 
J.G.M.  Dreyer  vergader.  Tydens  hierdie  vergadering  is  onder  andere  reëlings  getref 
vir  die  opknapping  van  die  pastorie  en  het  die  Kerkraad  dadelik  weer  'n  beroep 
uitgebring. 

Die  volgende  name  is  op  die  groslys  geplaas;  Di.  J.  Joubert,  C.J  Smit,  H.M.E.  Dreyer, 
F.  Booysens,  S.P.  Viljoen  en  W.G.  Roos.  Die  beroep  is  met  'n  meerderheid  van 
stemme  uitgebring  op  ds.  C.J.  Smit. 

Terwyl  die  gemeente  vakant  was,  het  die  kerkraad  besluit  om  die  dienste  van  ds. 
P.A.  Theron  van  die  N.G.  Kerk  te  bekom.  Ds.  Theron  het  hoofsaaklik  die  prediking 
waargeneem  maar  het  ook  in  'n  beperkte  mate  pastorale  versorging  behartig.  Of 
hierdie  reëling  van  die  kerkraad  ‘n  aandeel  gehad  het  in  wat  sou  volg  is  moeilik  om  te 
bepaal.  Dit  blyk  egter  dat  van  die  lidmate  dit  in  hierdie  tyd  goedgevind  het  om  maar 
eerder  oor  te  gaan  na  die  N.G.  Kerk.  Die  kerkraad  het  op  'n  stadium  so  bekommerd 
geraak  oor  hierdie  toedrag  van  sake  dat  ‘n  brief  aan  die  Kommissie  van  die 
Algemene  Kerkvergadering  geskryf  is  waarin  vermeld  is  dat  19  lidmate,  waarvan  een 
‘n  ouderling  was,  reeds  die  gemeente  verlaat  het  en  oor  is  na  die  N.G.  Kerk.  Die 
mense  het  die  vakante  standplaas  as  rede  vir  die  skuif  aangegee.®^ 

Soos  dit  dikwels  in  daardie  tyd  van  die  kerk  se  geskiedenis  gebeur  het,  het  die 
gemeente  se  eerste  beroep  nie  geslaag  nie.  Ds.  Smit  het  die  beroep  bedank.  Die 
kerkraad  het  weer  op  19  September  1958  byeengekom  om  opnuut  te  beroep. 
Tydens  hierdie  vergadering  is  ds.  H.M.E.  Dreyer  van  Ogies  gemeente  beroep.  Die 
Kerkraad  het  spoedig  met  groot  dankbaarheid  verneem  dat  ds.  Dreyer  die  beroep 
aangeneem  het. 

4,  DS.  EN  MEV.  H.M.n.  DREYËR  ARRI\'EER-4  DESHMBER  1958 


Die  gemeente  het  ds.  en  mev.  Dreyer  op  Donderdag  4 Desember  1958  ontvang.  Die 
ontvangs  het  om  19:00  in  die  Theronsaal  van  die  N.G.  Kerk  plaasgevind.  Ds.  Dreyer 
is  op  Saterdag  6 Desember  om  19:00  in  die  gemeente  bevestig  en  hy  het  sy 
intreerede  op  Sondag,  7 Desember  om  10:00  gelewer.  Verskeie  instansies  is 
uitgenooi  om  die  ontvangs  by  te  woon.  Die  Kerkraad  het  ook  besluit  om  nie  n “adres" 
aan  die  predikant  aan  te  bied  nie  maar  eerder  n geskenk  aan  hom  te  oorhandig. 

Ds.  Dreyer  het  op  12  Desember  1958  vir  die  eerste  keer  n kerkraadsvergadering  van 
Klerksdorp-Oos  gelei.  Uit  die  staanspoor  het  ds.  Dreyer  dit  baie  duidelik  gemaak  dat 
hy  besorg  is  oor  die  oortrokke  bankbalans  van  die  gemeente.  In  reaksie  op  ds. 
Dreyer  se  pleidooi  het  die  kerkraad  n besluit  geneem  om  in  samewerking  met  die 
N.H.S.V.,  dadelik  skouer  aan  die  wiel  te  sit  om  die  oortrokke  bankbalans  uit  te  wis. 

Al  het  die  gemeente  self  geld  nodig  gehad,  het  die  kerkraad  nie  hulle  oë  gesluit  vir 
die  nood  van  ander  nie.  Tydens  hierdie  selfde  vergadering  het  die  kerkraad  besluit 
om  positief  te  reageer  op  ‘n  skriftelike  versoek  dat  fondse  geskenk  word  aan  die  Oos- 
Afrika  Opleidingsfonds.  Die  Kerkraad  het  besluit  om  n bedrag  van  £36  namens  die 
gemeente  te  skenk.  Daar  is  ook  besluit  dat  elke  lid  van  die  kerkraad  'n  verdere 
bedrag  van  £1  elk  vir  hierdie  saak  sal  skenk.  Die  totale  bedrag  van  die  skenking  sou 
dan  op  £72  staan. 

Onder  voorsitterskap  van  ds.  Dreyer  het  die  kerkraad  ook  nuut  gekyk  na  die  inrigting 
van  die  gemeentelewe.  Die  kerkraad  het  byvoorbeeld  besluit  om  die  Nagmaal  te 
skuif  na  die  tweede  Sondag  van  die  maande  Februarie,  Mei,  Augustus  en  November. 
Op  voorstel  van  ds.  Dreyer  is  ook  besluit  dat  die  ouderlinge  die  voorlesing  tydens  die 
erediens  om  die  beurt  sou  waarneem.  Tydens  die  eerste  Gemeentevergadering  van 
1959  is  daar  verder  gemeld  dat  die  gebruik  om  die  doop  saam  met  nagmaal  te 
bedien  ook  sou  verval.  In  die  plek  hiervan  het  die  kerkraad  besluit  om  die  eerste 
Sondag  van  elke  maand  doop  te  laat  bedien,  indien  daar  babatjies  was.  Daar  is  ook 
meer  verantwoordelikheid  in  hierdie  verband  na  die  ouderlinge  verskuif.  Die 
ouderlinge  sou  verantwoordelik  wees  om  toe  te  sien  dat  die  lidmate  weet  waaroor  die 
doop  gaan  voordat  hulle  hul  kindjie  ten  doop  mag  hou  n Egpaar  sou  ook  in  die 
vervolg  'n  toestemmingsbrief  van  die  ouderling  moes  ontvang  voordat  hulle  mag 
doop. 

Op  15  April  1959  het  die  Kerkraad  ook  die  eredienstye  verander.  Die  oggend 
erediens  sou  voortaan  om  10:30  begin  en  die  aanddienste  om  19:00. 

Nog  'n  saak  wat  met  nuwe  oë  bekyk  is,  was  die  kwessie  van  busvervoer  vir  lidmate 
wat  in  Ellaton  woonagtig  was.  Die  vergadering  het  opnuut  besluit  om  wel  so  'n  diens 
in  te  stel.  Hierdie  keer  het  die  besluit  nie  in  die  lug  bly  hang  nie,  maar  het  dit 
uiteindelik  op  iets  uitgeloop.  Tydens  die  volgende  kerkraadsvergadering,  gehou  op  4 
Februarie  1959,  is  gerapporteer  dat  die  dienste  van  die  Greyhound  Company  verkry 
is.  Die  busdiens  sou  lidmate  op  Sondae  na  en  van  die  kerk  vervoer  teen  £1.10  per 
maand. 

Dit  het  egter  spoedig  geblyk  dat  die  gebrek  aan  vervoer  soos  dikwels  die  geval  is, 
maar  net  as  gerieflike  verskoning  gedien  het  waarom  die  lidmate  nie  die  eredienste 
kon  bywoon  nie.  Reeds  op  15  April  1959  is  daar  besorgdheid  uitgespreek  omdat  die 

lidmate  van  Ellaton  nie  na  wense  van  die  busdiens  gebruik  maak  nie!  Die  kerkraad 
het  gevolglik  besluit  om  die  saak  te  heroorweeg  indien  daar  nie  ‘n  verbetering  in  die 
toedrag  van  sake  kom  nie.  Die  situasie  het  maar  problematies  gebly  en  die  kerkraad 
het  uiteindelik  op  21  Desember  1959  besluit  om  die  busdiens  te  beëindig. 

Tydens  hierdie  eerste  vergadering  wat  ds.  Dreyer  gelei  het,  het  die  kerkraad  van 
Klerksdorp-Oos  ook  vir  die  eerste  keer  ‘n  Hoof  Ouderling  en  ‘n  Hoof  Diaken 
aangewys.  Oudl.  L.J.  Meyer  is  as  eerste  Hoof  Ouderling  benoem  en  diak.  D.S.L.  de 
Bruin  as  eerste  Hoof  Diaken. 

OFFERVAARDIGHEID  EN  HULPVERLENING 


Vroeg  in  1959  was  die  kwessie  van  die  hervestiging  van  Afrikaners  wat  uit  Angola  na 
die  Unie  van  Suid  Afrika  terugkeer,  hoog  op  die  agenda  van  die  Kerk.  Klerksdorp- 
Oos  gemeente  het  ook  gesoek  na  'n  oplossing  vir  hierdie  mense  se  nood.  Tydens  die 
eerste  kerkraadsvergadering  van  1959  is  daar  besluit  dat  die  gemeente 
verantwoordelikheid  sou  aanvaar  om  een  van  hierdie  gesin®  in  hulle  midde  te 
hervestig.  Dit  blyk  dat  die  saak  uiteindelik  deur  ‘n  plaaslike  skakelkomitee  behartig  is 
aangesien  daar  op  15  April  1959  'n  bedrag  van  £20  bewillig  is  vir  “die  plaaslike 
skakelkomitee  ten  opsigte  van  die  Angola  mense". 


Op  hierdie  stadium  was  die  infrastruktuur  rondom  die  kerkgebou  nog  glad  nie 
ontwikkeld  gewees  soos  vandag  nie.  Toegang  tot  die  kerkgebou  was  egter  geen 
probleem  nie.  Daar  het  vyf  grondpaaie  na  die  kerkgebou  gelei.  Die  probleem  was 
egter  dat  op  winderige  dae  en  veral  in  die  winter  het  soveel  stof  vanaf  die  grondpaaie 
in  die  kerkgebou  beland  dat  die  situasie  soms  ondraaglik  was. 

Die  kerkraad  het  gevolglik  gedurende  Februarie  1959  besluit  dat  iets  aan  die  saak 
gedoen  moes  word.  Om  die  probleem  aan  te  spreek,  het  die  kerkraad  dit  aan  die 
Finansiële  Komitee  opgedra  om  die  Stadsraad  te  nader  om  die  pad  na  kerkgebou  te 
vergruis  en  randstene  aan  te  bring.  ^ 

Die  kerkraad  het  terselfdertyd  versoek  dat  ‘n  bouvallige  geboutjie  wat  langs  die 
kerkgebou  gestaan  het,  gesloop  moes  word.  Die  geboutjie  is  deur  swart  mense  beset 
wat  dikwels  op  Sondae  so  ‘n  lawaai  gemaak  het  dat  dit  die  mense  in  die  erediens 
gesteur  het! 

Die  pragtige  verhouding  wat  op  hierdie  stadium  tussen  die  Stadsraad  en  die  kerke 
van  die  dorp  bestaan  het,  word  weerspieël  in  die  feit  dat  die  Stadsraad  positief  op  al 
hierdie  versoeke  gereageer  het.“  Stadig  maar  seker  het  dus  ook  die  omgewing  om 
die  kerkgebou  begin  vorm  aanneem. 


In  reaksie  op  die  kerkraad-besluit  om  daadwerklik  aandag  te  gee  aan  die  aflos  van 
die  gemeente  se  skuld,  het  ds.  Dreyer  tydens  die  gemeentevergadering  van  7 
Februarie  1959  die  saak  ter  sprake  gebring.  Hy  het  die  gemeente  daarop  gewys  dat 
die  vrywillige  kontant-bydraes  wat  in  hierdie  stadium  die  plek  van  ‘n  jaarlikse  basaar 
ingeneem  het,  nie  daarin  geslaag  het  om  die  nodige  fondse  te  genereer  nie.  Ds. 
Dreyer  het  gevolglik  versoek  dat  die  gemeente  dit  weer  sal  oorweeg  om  jaarliks  ‘n 
basaar  te  hou. 


Nog  ‘n  baie  netelige  kwessie  wat  gedurende  1959  op  die  agenda  van  die  kerkraad 
gekom  het  was  die  saak  van  finansiële  ondersteuning  aan  die  sendingwerk.  Tydens 
die  kerkraadsvergadering  van  15  April  1959  het  ds.  Dreyer  die  saak  op  die  agenda 
geplaas.  Hy  het  gemeld  dat  hy  bewus  is  daarvan  dat  daar  met  reg  baie  negatiewe 

gevoelens  jeens  hierdie  saak  by  baie  kerkraadslede  aanwesig  is.  Hy  het  egter  gevoel 
dat  die  Kerkraad  nie  ongehoorsaam  mag  wees  aan  ons  Here  en  Heiland  nie.  Na  die 
saak  bespreek  is  het  die  Kerkraad  besluit  om  wel  £20  aan  die  Evangelisasie 
Kommissie  van  die  Kerk  te  skenk.  Daar  sou  egter  aan  elke  ouderiing  n lys  gegee 
word  om  die  bedrag  weer  van  die  lidmate  in  te  vorder.  Indien  daar  egter  ‘n  tekort  sou 
wees  na  die  insameling  sou  ds.  Dreyer  en  die  skriba  die  verskil  moes  inbetaal!  Indien 
daar  meer  sou  inkom  sou  die  addisionele  bedrag  ook  oorbetaal  word.  Op  hierdie 
wyse  het  ds.  Dreyer  daarin  geslaag  om  ook  die  kerkraad  van  Klerksdorp-Oos  by  die 
sendingtaak  van  die  kerk  te  betrek. 

Die  kerkraad  het  ook  besluit  om  ander  gemeentes  wat  swaarkry  by  te  staan.  Op  18 
November  1959  is  daar,  op  versoek  van  die  Algemene  Kommissie,  'n  bedrag  van 
£10  aan  die  gemeente  Windhoek  bewillig. 

Balans  tussen  hulpverlening  na  buite  en  na  binne  is  egter  gehandhaaf.  So  het  die 
kerkraad  op  dieselfde  dag  op  voorstel  van  diak.  De  Bruin  besluit  om  ook  die 
deurkollekte  van  die  Nagmaal  Sondag  aan  die  "armesorg",  soos  die  diakonale  fonds 
genoem  is,  af  te  staan. 

Geen  gemeente  kan  vir  lank  oor  die  weg  kom  sonder  om  geld  aan  die 
instandhouding  van  die  geboue  en  infrastruktuur  te  spandeer  nie.  Op  7 Augustus 
1959  is  vir  die  eerste  keer  gerapporteer  dat  van  die  kerkgebou  se  klokke  buite 
werking  was.  Die  kerkraad  was  gelukkig  om  bekwame  manne  in  hul  midde  te  hê  wat 
aan  die  saak  aandag  kon  gee.  Oudl.  E.  Smith  is  versoek  om  die  herstelwerk  aan  die 
klokke  te  doen. 

Maar  ook  nie  nét  ‘n  gemeente  se  infrastruktuur  het  onderhoud  nodig  nie!  Die 
belangrikste  bate  van  ‘n  gemeente  is  die  lidmate.  Om  die  geestehke  paraatheid  van 
die  lidmate  op  standaard  te  hou  moet  die  kerkraad  voortdurend  aandag  gee  aan 
probleme  en  tendense  wat  ontstaan.  Die  probleem  dat  ouers  nie  die  kinders  na  die 
erediens  vergesel  nie,  maar  slegs  na  die  Sondagskool  stuur,  is  nie  ‘n  nuwe  probleem 
in  die  kerk  nie.  In  Augustus  1959  het  die  kerkraad  hierdie  probleem  bespreek  en 
uiteindelik  by  'n  baie  sinvolle  besluit  uitgekom. 

Omrede  die  Sondagskool  op  hierdie  stadium  voor  die  erediens  plaasgevind  het,  het 
die  moontlikheid  bestaan  om  die  kinders  te  dwing  om  vir  die  erediens  agter  te  bly. 
Die  kerkraad  het  egter  besluit  om  nie  die  druk  op  die  kinders  te  plaas  nie,  maar 
eerder  n beroep  op  die  ouers  te  doen  om  die  erediens  saam  met  hulle  kinders  by  te 
woon. 

Selfs  kultuursake  is  nie  deur  die  kerkraad  afgeskeep  nie.  Op  2 Oktober  1959  het  die 
kerkraadsvergadering  besluit  om  lewenslange  lidmgiét  van  die  Stigting  Simon  van  der 
Stel  te  word.  Die  intekenfooi  van  £10  sou  aangestuur  word. 

DS.  DREYER  BEDANK 

Op  2 Oktober  1959  het  ds.  Dreyer  die  kerkraad  versoek  om  drie  maande  se  verlof 
aan  hom  toe  te  staan  om  die  boedel  van  sy  skoonvader,  H.J.  Visser,  af  te  handel. 
Ds.  Dreyer  was  steeds  bereid  om  in  dringende  gevalle  te  help,  die 
voorbereidingsdiens  en  nagmaal  waar  te  neem  en  as  voorsitter  op  te  tree  tydens 
kerkraadsvergaderings.  Hy  was  ook  bereid  om  afstand  te  doen  van  ‘n  deel  van  sy 
traktement  vir  hierdie  tydperk.  Die  kerkraad  het  egter  besluit  om  die  verlof  aan  hom 
toe  te  staan  sonder  om  van  hom  te  verwag  om  van  'n  deel  van  sy  traktement  afstand 
te  doen.  Die  vergadering  het  weereens  die  dienste  van  ds.  P.A.  Theron  vir  die 


- 49  - 


tydperk  verkry.  Ds.  Theron  het  ingewillig  om  al  die  uitstaande  werk,  behalwe 
huisbesoek  en  huweliksbevestigings  te  verrig. 

Op  18  November  1959  het  die  kerkraad  egter  moet  groot  hartseer  verneem  dat  ds. 
Dreyer  besluit  het  om  van  lewenstaat  te  verander.  Dit  was  met  groot  leed  dat  die 
kerkraad  sy  versoek  aan  die  Kommissie  van  die  Algemene  Kerkvergadering 
deurgegee  het  vir  afhandeling. 

Ds.  Dreyer  het  met  die  oujaarsdiens  1959  van  die  gemeente  afskeid  geneem. 

Ds.  Theron  van  die  N.G.  Kerk  het  ingestem  om  die  gemeente  verder  te  bearbei  totdat 
'n  volgende  predikant  gevind  kon  word. 


BEROEPE  WORD  UITGEBRING 

Die  kerkraad  het  selfs  voor  die  afskeid  van  ds.  Dreyer,  op  Maandag,  21  Desember 
1959  onder  voorsitterskap  van  die  konsulent,  ds.  S.J.  Swanepoel  van  Stilfontein, 
vergader  met  die  oog  op  die  uitbring  van  'n  beroep. 

Die  volgende  predikante  se  name  is  op  die  groslys  geplaas:  Di.  J.A.  Naudé,  T.N.  H. 
Janson,  L.M.  Le  Roux,  I.J.  Joubert,  J.A.  Viljoen,  T.F.  Dreyer  en  J.M,  Fourie. 

Die  beroep  is  met  ‘n  meerderheid  van  stemme  uitgebring  op  ds.  J.M.  Fourie. 

Ds.  Fourie  het  die  beroep  egter  nie  aangeneem  nie  en  die  kerkraad  het  weer  op  10 
Februarie  1960  byeengekom  om  te  beroep.  Hierdie  keer  is  ds.  J.A.  Viljoen  beroep, 
ook  hy  het  nie  die  beroep  aangeneem  nie. 

Die  volgende  beroep  is  op  11  Maart  1960  op  ds.  G.  J.  van  Jaarsveld  van  Sannieshof 
uitgebring.  Ook  hy  sou  uiteindelik  nie  die  beroep  aanneem  nie. 

Al  het  die  gemeente  nie  op  hierdie  stadium  oor  'n  predikant  beskik  nie,  het  die  werk 
nie  alles  tot  stilstand  gekom  nie. 

Tydens  die  vergadering  van  11  Maart  1960  is  die  kerkraad  deur  ds.  J.H.  van  Staden 
besoek.  Ds.  Van  Staden  was  op  daardie  stadium  in  opdrag  van  die  Algemene 
Kommissie  besig  om  gemeentes  te  besoek  ten  einde  fondse  in  te  samel  om  die 
hulpbehoewende  gemeentes  mee  te  help.  Die  kerkraad  van  Klerksdorp-Oos  het 
weereens  positief  gereageer  op  hierdie  versoek  om  hulp.  n Besluit  is  geneem  om  vir 
die  volgende  vyf  jaar,  'n  bedrag  van  £100  per  jaar,  vir  hierdie  doel  af  te  staan. 

Tydens  die  vergadering  van  11  Maart,  het  die  vergadering  ook  kennis  geneem  van 
oudl.  Campher  se  versoek  om  van  die  skriba-take  losgemaak  te  word.  oudl. 
Campher  se  bedanking  is  aanvaar  en  oudl,  J.P.  Jonker  is  weer  as  skriba  verkies. 

Die  begin  van  die  sestiger  jare  het  ook  ander  skommelings  vir  die  gemeente  ingehou. 
Op  2 Mei  1960  het  oudl.  T.  Herselman  as  superintendent  van  Sondagskole  bedank. 
Oudl.  G.J.  Smith  is  in  sy  plek  as  superintendent  van  Sondagskole  benoem.  Oudl. 
D.S.L.  Muller  in  weer  in  die  plek  van  oudl.  Smith  as  hoof  van  die  Sondagskool  in  die 
kerk  aangewys, 

Om  die  saak  selfs  nog  meer  te  kompliseer  het  oudl.  Combrinck  ook  op  dieselfde  dag 
as  Jeugouderling  bedank!  Hy  het  gekla  dat  daar  'n  gebrek  aan  belangstelling  en 
samewerking  vanaf  die  gemeente  ondervind  word,  Nadat  sy  bedanking  aanvaar  is 
het  die  vergadering  besluit  om  voorlopig  nie  weer  'n  Jeugouderling  aan  te  wys  nie 
maar  dit  aan  diak.  Muller  oorgelaat  om  sy  bes  te  probeer  om  die  Jeugvereniging 
weer  op  dreef  te  kry. 

Daar  is  ook  op  2 Mei  1960  ‘n  beroep  uitgebring.  Hierdie  keer  is  dr.  P.J.T.  Koekemoer 
beroep.  Ook  hy  sou  die  beroep  nie  aanneem  nie. 

Soos  te  verwagte  het  die  bywoning  van  eredienste  en  vergaderings  stelselmatig  'n 
probleem  begin  word.  Op  8 Junie  1960  het  die  konsulent,  ds.  Swanepoel  sy 
teleurstelling  uitgespreek  dat  daar  so  min  kerkraadslede  teenwoordig  was,  veral 
aangesien  die  vergadering  ook  sou  moes  beroep.®'* 

Ook  die  finansies  het  begin  vasdraai.  Om  hierdie  saak  aan  te  spreek  het  die  diakens 
op  1 September  1960  ‘n  vleisbraaiaand  gehou  om  fondse  in  te  samel.  Die  mooi 
bedrag  van  £127  is  met  die  funksie  ingesamel. 

Alles  het  egter  nie  net  sleg  gegaan  nie.  Tydens  hierdie  vergadering  is  ook  ‘n  brief 
behandel  waarin  die  Jeugvereniging  rapporteer  dat  hulle  geherorganiseer  het.  Br. 
Prinsloo  is  as  voorsitter  gekies,  br.  C..  Muller  as  sekretaris  en  sr.  Volschenk  as 
addisionele  lid.  Die  Jeugvereniging  het  die  Kerkraad  versoek  om  weer  belangstelling 
in  hulle  byeenkomste  te  toon  en  weer  'n  Jeugouderling  en  ‘n  Jeugdiaken  aan  te  wys. 
Die  Kerkraad  het  egter  nie  hulle  weg  oopgesien  om  ‘n  Jeugdiaken  aan  te  wys  nie, 
maar  oudl.  D.S.L.  Muller  is  as  Jeugouderling  benoem. 

Die  kerkraad  het  op  8 Junie  1960  ‘n  beroep  uitgebring  op  ds.  J.H.  van  Staden.  Weer 
sou  die  teleurstelling  groot  wees  toe  hy  nie  die  beroep  aanneem  nie. 

Intussen  is  daar  maar  voortgegaan  om  die  pastorie  van  die  gemeente  te  verhuur.  Op 
7 Julie  1960  is  berig  dat  die  pastorie  teen  £30  per  maand  verhuur  is. 

Die  kerkraad  het  weer  op  7 Julie  beroep.  Hierdie  keer  is  ds.  P.T.  Jacobs  beroep. 
Nadat  hy  die  beroep  bedank  het  is  ds.  J.A.A.A.  Schroeder  van  Sundra  beroep. 
Weereens  is  die  beroep  bedank.  Hierna  is  ds.  C.J.S.  van  Niekerk  op  23  September 
1960  beroep,  maar  ook  hierdie  beroep  het  nie  geslaag  nie. 

Intussen  het  die  kerkraad  verneem  dat  ds.  H.M.E.  Dreyer  besluit  het  om  weer  tot  die 
bediening  terug  te  keer.  Nadat  daar  met  hom  gesprek  gevoer  is  oor  die  moontlikheid 
dat  hy  weer  ‘n  beroep  na  die  gemeente  sal  aanneem  is  ds.  Dreyer  op  29  November 

1960  beroep.  Die  kerkraad  was  so  seker  dat  hy  die  beroep  sou  aanneem  dat  hulle 
sommer  tydens  dieselfde  vergadering  sy  bevestiging  begin  reël  het! 

DS.  DREYER  KEER  TERUG  NA  DIE  GEMEENTE 

1961  sou  'n  groot  jaar  in  die  geskiedenis  van  die  gemeente  wees.  Nie  net  omdat  dit 
die  jaar  is  waarin  die  Brits-onderdanige  Unie  van  Suid-Afrika  weer  ‘n  Afrikaner 
gedomineerde  vrye  Republiek  geword  het  nie  - vir  die  gemeente  was  daar  weer 
blydskap  oor  ‘n  eie  predikant  in  hulle  midde. 

Ds.  Dreyer  het  inderdaad  die  beroep  aangeneem  en  is  op  8 Januarie  1961  deur  ds. 
T.F.  Dreyer  in  die  gemeente  bevestig.®^ 

Soos  dit  die  vorige  keer  gebeur  het,  het  die  gemeente  spoedig  pragtig  gereageer  op 
die  bekwame  wyse  waarop  ds.  Dreyer  sy  amp  uitgeleef  het. 

Die  ernstige  kwessie  rondom  die  betaling  van  die  gemeente  se  skuld  het  ook  weer 
die  nodige  aandag  begin  kry.  Aan  die  einde  van  1960  het  die  kerkskuld  nog  £16  000 

beloop.  Soos  verwag  kon  word  het  die  offergawes  vir  1960  drasties  agteruit  gegaan. 
In  die  Ring  van  Potchefstroom,  wat  heelwat  klein  plattelandse  gemeentes  ingesluit 
het,  was  Klerksdorp-Oos  se  inkomste  vir  1960  die  tweede  laagste  gewees!  Om  die 
saak  daadwerklik  aan  te  spreek  het  ds.  Dreyer  weer  aan  die  hand  gedoen  dat  die 
gemeente  'n  basaar  moes  aanpak  om  die  inkomste  aan  te  vul. 

Terwyl  die  gemeente  weer  in  goeie  hande  was  het  oudl.  J.D.  Nell,  een  van  die  groot 
steunpilare  van  die  gemeente,  op  25  Januarie  1961  sy  uittrede  as  ouderling 
aangekondig.  Oudl.  Nell  het  versoek  om  as  ouderling  losgemaak  te  word  aangesien 
hy  weens  toenemende  doofheid  nie  meer  gesprekke  so  goed  kon  volg  nie.  Die 
kerkraad  het  oudl.  Nell  se  probleem  ingesien  en  het  met  waardering  vir  al  die  werk 
wat  hy  oor  al  die  jare  in  die  Kerk  verrig  het,  sy  bedanking  aanvaar.  Op  voorstel  van 
ds.  Dreyer  is  oudl.  Nell  egter  gevra  om  as  ere-ouderling  met  volle  stem  op  die 
kerkraad  aan  te  bly.  Oudl.  Nell  het  hom  die  benoeming  laat  geval  en  het  dus  ‘n  volle 
lid  van  die  Kerkraad  gebly. 

Die  gemeente  het  spoedig  weer  'n  aktiewe  gemeente  geword.  Ook  die 
Jeugvereniging  het  goeie  vordering  gemaak  en  gereeld  bymekaar  gekom.  Een  van 
die  probleme  wat  die  Jeugvereniging  egter  ondervind  het  was  die  gebrek  aan  'n 
kerksaal.  Die  Jeugvereniging  het  gevolglik  teen  Augustus  1961  die  bal  aan  die  rol 
gesit  om  uiteindelik  ‘n  eie  kerksaal  vir  die  gemeente  op  te  rig.  Op  4 Augustus  1961  is 
gerapporteer  dat  die  Jeugvereniging  besluit  het  om  fondse  te  begin  insamel  vir  die 
bou  van  ‘n  eie  kerksaal. 

'n  Eie  saal  sou  egter  nie  net  vir  die  Jeugvereniging  voordeel  inhou  nie.  Ook  die 
susters  van  die  N.H.S.V.  het  die  voordeel  van  'n  eie  saal  vir  die  gemeente  ingesien. 
Die  N.H.S.V.  tak  het  gevolglik  besluit  om  ook  te  begin  fondse  in  samel  vir  die 
oprigting  van  'n  saal.  Soos  in  die  verlede  is  die  diakens  weer  versoek  om  spesifiek 
van  die  vrouelidmate,  fondse  in  te  samel  vir  hierdie  doel.  Die  N.H.S.V.  het  op  3 
November  1961  die  eerste  bedrag  van  R600.00  ten  bate  van  die  Saalfonds  inbetaal. 

Gedurende  1961  het  daar  ook  vooruitgang  gekom  in  die  gemeentes  se  strukture  as 
gevolg  van  besluite  wat  op  ring-  en  sinodalevlak  geneem  is. 

Op  4 Augustus  1961  is  berig  dat  die  Ring  van  Potchefstroom  'n  Rings  Diakonale 
Raad  in  die  lewe  geroep  het.  Die  kerkraad  is  gevolglik  versoek  om  twee  diakens  op 
hierdie  raad  te  benoem.  Die  kerkraad  het  diaks.  N.M.  Smith  en  A.N,  van  der 
Westhuizen  op  die  raad  benoem.  Die  N.H.S.V.  kon  ook  twee  lede  op  die  raad 
benoem.  Mev.  C.  Botha  en  mev.  Herselman  het  namens  die  N.H.S.V.  van 
Klerksdorp-Oos  sitting  geneem. 

Op  3 November  1961  het  die  kerkraad  berig  ontvang  dat  die  Algemene  Kommissie 
skale  vir  die  traktering  van  die  predikante  aanvaar  het.  Die  skale  is  as  aanbevelings 
aan  die  gemeentes  voorgelê.  Die  kerkraad  van  Klerksdorp-Oos  het  besluit  om  wel 
ds.  Dreyer  se  traktement  by  die  skale  aan  te  pas.  Die  kerkrade  is  verder  versoek  om 
ook  die  predikant  se  mediese  uitgawes  te  bekostig.  In  hierdie  verband  was  die 
kerkraad  van  Klerksdorp-Oos  egter  bevoorreg  gewees. 

Ds.  Dreyer  het  die  kerkraad  daarop  gewys  dat  dit  nie  nodig  sou  wees  om  vir  mediese 
uitgawes  voorsienning  te  maak  nie  aangesien  die  plaaslike  dokters  op  daardie 
stadium  hulle  dienste  gratis  aan  die  pastorieë  van  Klerksdorp  beskikbaar  gestel  het. 
Hoe  het  die  tye  nie  verander  nie! 

Reeds  op  25  Januarie  1961  het  die  kerkraad  op  versoek  van  die  Raad  vir 
Evangelisasie  (soos  die  Sending  Raad  toe  bekend  gestaan  het)  die  eerste  Komitee 
vir  Evangelisasie  in  die  gemeente  aangewys.  Op  hierdie  komitee  is  benoem:  Oudl. 
C.J.  Jooste,  C.J.  Campher,  T.  Herselman  en  diak.  C.J.J.  Wolmarans  en  N.M.  Smith. 


Daar  was  ook  ander  verwikkelinge  op  die  algemene  terrein  van  die  sending  in  die 
Klerksdorp  omgewing.  Op  3 November  is  daar  ook  berig  dat  ds.  P.S.  Dreyer  die 
gemeentes  rondom  Klerksdorp  toegespreek  het  in  verband  met  die  plasing  van  'n 
sendeling  onder  die  plaaslike  swart  bevolking.  Ds.  P.S.  Dreyer  het  egter  gemeld  dat 
die  dienste  van  ‘n  evangelis  op  daardie  stadium  moeilik  bekombaar  sou  wees.  Hy  het 
gevolglik  voorgestel  dat  die  gemeentes  geld  moes  insamel  om  ‘n  geboutjie  op  te  rig 
om  studente  vir  opleiding  te  Turfloop  te  herberg.  Die  oprigtingskoste  van  die 
geboutjie  sou  ongeveer  R400.00  beloop. 

Die  kerkraad  van  Klerksdorp-Oos  het  besluit  om  die  bedrag  wat  nog  uitstaande  sou 
wees,  nadat  al  die  ander  gemeentes  ‘n  bydrae  gemaak  het,  te  skenk. 

Die  saak  van  evangelisasie  of  sending  het  verbasend  goeie  ondersteuning  onder  die 
gemeente  geniet.  Nadat  lyste  onder  die  lidmate  gesirkuleer  is,  kon  oudl.  Campher 
rapporteer  dat  met  van  die  lyste  steeds  uitstaande,  'n  bedrag  van  R1 22.00  reeds  vir 
evangelisasie  ingesamel  is.  Die  kerkraad  het  ook  besluit  om  Bybels  in  swart  tale 
beskikbaar  te  stel  sodat  lidmate  dit  vir  hulle  arbeiders  kon  aankoop. 

Die  aanstelling  van  ‘n  swart  evangelis  vir  die  Klerksdorp  / Stilfontein  area  het  rondom 
1961/62  ‘n  werklikheid  geword.  Soos  vandag  nog  die  geval  is,  het  die  getalle  wat 
bereik  kon  word  altyd  die  beskikbare  werkkragte  oorskry.  Daar  is  dus  spoedig 
oorweging  geskenk  aan  die  aanstelling  van  ‘n  tweede  evangelis  vir  die  area. 
Klerksdorp-Oos  gemeente  het  op  1 November  1962  ondersteuning  beloof  vir  die 
aanstelling  van  ‘n  tweede  evangelis. 

AFSTIGTING  OF  ‘N  TWEEDE  STANDPLAAS? 

Op  15  Junie  1962  het  die  saak  van  afstigting  weer  op  die  agenda  van  die  Kerkraad 
gekom.  ‘n  omsendbrief  is  vanaf  die  Algemene  Kommissie  ontvang  waarin  groot 
gemeentes  gevra  is  om  afstigting  te  oorweeg,  of  ten  minste  die  beroep  van  'n  tweede 
predikant.  Die  gedagte  was  om  meer  werkgeleenthede  vir  predikante  te  skep. 
Omrede  Klerksdorp-Oos  op  daardie  stadium  ook  weer  tot  een  van  die  groot 
gemeentes  gegroei  het,  het  ds.  Dreyer  die  kerkraad  daarop  gewys  dat  hulle  beslis 
nie  hulle  hierdie  versoek  kon  ignoreer  nie.  Vir  baie  kerkraadslede  was  die  kwessie 
van  die  ruim  kerkgebou  - wat  op  hierdie  stadium  nog  nie  ten  volle  betaal  was  nie  - 
steeds  ‘n  netelige  saak!  Dsi  Dreyer  het  begrip  getoon  en  ingestem  dat  die  stigting 
van  ‘n  tweede  standplaas  wel  'n  beter  opsie  sou  wees  as  afstigting.  Nog  ‘n 
moontlikheid  waarop  hy  gewys  het  was  dat  twee  gemeentes  die  een  kerkgebou  kon 
deel. 

Die  uiteinde  van  die  saak  was  dat  die  kerkraad  die  beroep  van  n tweede  predikant  in 
beginsel  goedgekeur  het  en  daar  is  opdrag  aan  die  Finansiële  Komitee  gegee  om  te 
begin  uitkyk  vir  ‘n  erf  wat  vir  'n  tweede  pastorie  ontwikkel  kon  word. 

Meer  as  ‘n  jaar  later,  op  31  Oktober  1963  is  daar  tydens  die  kerkraadsvergadering 
gerapporteer  dat  die  Finansiële  Komitee  twee  erwe,  Nrs.  851  en  853,  in  La  Hoff  kon 
aankoop  om  op  ‘n  latere  tydstip  ‘n  kerkgebou  en  pastorie  op  te  bou.  ‘n  Komitee 
bestaande  uit  ds.  Dreyer  en  oudie.  J.P.  Jonker  en  J.D.  Nell  is  aangewys  om  namens 
die  kerkraad  en  gemeente  die  kooptransaksie  af  te  handel.  Die 
gemeentevergadering  van  9 November  1963  het  finaal  toestemming  gegee  dat  die 
erwe  aangekoop  mag  word. 

Die  erwe  sou  egter  vir  ‘n  hele  paar  jaar  onbenut  gelaat  word. 

GEMEENTELEWE  IN  DIE  VROEË  SESTIGS 

Gedurende  1962  het  dit  Klerksdorp-Oos  te  beurt  geval  om  die  voorreg  te  ervaar  dat 
hulle  predikant  tot  die  voorsitter  van  die  Ring  van  Potchefstroom  verkies  is.  Hierdie 
was  die  eerste  keer  dat  'n  predikant  van  Klerksdorp-Oos  tot  voorsitter  van  die  ring 
verkies  is. 

Nog  ‘n  eerste  vir  Klerksdorp-Oos  was  die  aanbieding  van  'n  “kerswyding”  diens  aan 
die  einde  van  1962.  Hierdie  geleentheid  is  verder  spesiaal  gemaak  omdat  dit  onder 
leiding  van  die  gemeente  se  eie  koor  geskied  het.  Die  kwessie  van  gemeentesang 
het  op  1 November  1962  vir  die  eerste  keer  op  die  agenda  van  die  kerkraad  gekom. 
Tydens  hierdie  vergadering  is  daar  besluit  om  sangoefening  voor  die  eredienste  in  te 
stel.  Soos  vandag  nog  steeds  die  geval  is,  was  dit  in  1962/3  ook  'n  probleem  gewees 
om  die  lidmate  sover  te  kry  om  betyds  by  die  erediens  op  te  daag  sodat  daar  ook  tyd 
vir  sangoefening  sal  wees!  Om  hierdie  probleem  aan  te  spreek  het  die  kerkraad  op 
31  Januarie  1963  besluit  dat  die  erediens  voortaan  om  9:45  in  plaas  van  10:00  sou 
begin  ten  einde  tyd  te  laat  vir  sangoefening.  Daar  is  op  hierdie  stadium  ‘n 
daadwerklik  poging  aangewend  om  ook  die  minder  bekende  psalms  en  gesange  aan 
te  leer.  Om  die  aanleer  van  die  onbekende  liedere  makliker  te  maak  het  die 
gemeente  sangoefening  swaar  geleun  op  die  insette  van  die  gemeente  koor. 

Op  26  April  1963  het  'n  vergadering  plaasgevind  in  verband  met  die  bearbeiding  van 
buitekerklikes  onder  leiding  van  dr.  P.W.  Venter.  Klerksdorp-Oos  gemeente  is 
verteenwoordig  deur:  oudle.  T.J.  Herselman,  F.J.  Combrinck,  J.  Pretorius  en  diaks. 
J.D.  Cronjé,  J,  van  Rensburg,  F.  Pretorius  en  J.W.  Meintjies. 

In  1963  was  daar  'n  poging  gewees  om  die  amptelike  naam  van  die  Hervormde  Kerk 
te  verander  na  “Die  Hervormde  Kerk  van  Suidelike  Afrika”.  Die  gemeentevergadering 
van  Klerksdorp-Oos  het  op  9 November  1963  instemming  met  die  verandering 
getoon.  Die  voorstel  het  egter  nie  op  sinodale  vlak  deurgegaan  nie. 


DIE  TIENDE  BESTAANSJAAR  VAN  DIE  GEMEENTE  EN  DIE  DELGING  VAN 
SKULD 

Gedurende  1963  het  die  gemeente  tien  jaar  oud  geword.  Ds.  Dreyer  het  in  die  bereik 
van  hierdie  mylpaal  die  geleentheid  gesien  om  die  gemeente  te  motiveer  om  ekstra 
moeite  te  doen  sodat  die  uitstaande  skuld  gedelg  sou  kon  word.  Die  gemeente  het 
nog  sowat  R18000  op  die  kerkgebou  geskuld. 

Die  eerste  groot  poging  in  hierdie  verband  het  saamgeval  met  die  jaarlikse  basaar 
Daar  is  besluit  om  die  opbrengs  van  die  basaar  hoofsaaklik  vir  skulddelging  te 
oormerk.  Die  basaar  het  op  4 Mei  plaasgevind  en  uiteindelik  die  mooi  bedrag  van  by 
die  R2800  ingebring.  Ds.  Dreyer  kon  gevolglik  tydens  die  gemeentevergadering  van 
1 1 Mei  rapporteer  dat  'n  verdere  bedrag  van  R4000  op  die  kerkskuld  afbetaal  is. 

Die  gemeentevergadering  van  11  Mei  het  op  voorstel  van  ds.  Dreyer  besluit  om  die 
tiende  verjaardag  van  die  gemeente  op  'n  spesiale  manier  te  vier.  ‘n  Reëlingskomitee 
bestaande  uit  broers  Van  der  Heuvel,  Fourie,  Cronjé,  Botha  en  die  koster  en  hierdie 
broers  se  gades  is  aangewys  om  die  geleentheid  te  organiseer. 

Omrede  die  gemeente  op  20  Junie  verjaar,  is  die  geleentheid  vir  Saterdag  22  Junie 
beplan.  Daar  is  besluit  dat  die  viering  van  die  gemeente  se  verjaardag  sou  geskied 
deur  middel  van  'n  braaivleis  op  die  kerkterrein.  Na  die  geselligheid  sou  daar  ook  n 
buitengewone  gemeentevergadering  gehou  word,  spesifiek  met  die  oog  daarop  om 
planne  te  maak  om  die  uitstaande  skuld  te  delg. 

Soos  beplan  is  die  gemeente  se  tiende  verjaardag  op  22  Junie  1963  gevier.  Uit  die 
notule  van  die  gemeentevergadering  wat  na  die  braaivleis  gehou  is,  blyk  dit  dat  daar 
teleurstelling  was  by  ds.  Dreyer  oor  die  aantal  mense  wat  die  geleentheid  bygewoon 
het. 

Die  dag  is  nietemin  gesellig  deurgebring  en  na  die  braaivleis  is  met  die 
gemeentevergadering  begin.  Die  gemeentekoor  het  luister  aan  die  dag  verleen. 

Die  rede  vir  die  gemeentevergadering  was  egter  spesifiek  om  die  skuld  posisie  van 
die  gemeente  in  oënskou  te  neem.  Ds.  Dreyer  het  begin  om  'n  kort  oorsig  te  gee  van 
die  gemeente  se  geskiedenis.  Daarna  het  hy  die  goeie  nuus  gedeel,  dat  oudle. 
Jonker  en  Nell  reeds  by  ‘n  aantal  gesinne  besoeke  afgelê  het  en  reeds  beloftes  vir 
R8000  gekry  het.  Hy  het  gemeld  dat  die  NHSV  het  'n  verdere  bedrag  van  R2000 
belowe  het  en  dat  hulle  gevolglik  in  die  posisie  was  om  slegs  R4000  kort  te  wees. 
Nog  lidmate  het  tydens  die  vergadering  beloftes  gemaak  en  die  skuld  het  gevolglik 
op  R3000  te  staan  gekom! 

Om  die  laaste  R3000  in  te  samel  het  die  vergadering  besluit  dat  die  kerkraad 
spesiale  kollektes  in  hulle  wyke  moes  hou. 

HOOGTEPUNTE,  LAAGTEPUNTE  EN  DIE  BUSDIENS 


Ds.  Dreyer  het  in  Julie  1963  'n  baie  aantreklike  beroep  ontvang.  Daar  was  groot 
bekommernis  by  die  gemeente  dat  hy  die  beroep  sou  aanneem.  Die  vreugde  was 
uiteindelik  baie  groot  toe  hy  die  beroep  bedank  het.  As  blyk  van  erkenning  teenoor 
ds.  en  mev.  Dreyer  omdat  hulle  besluit  het  om  te  bly,  het  die  kerkraad  op  8 Augustus 
1963  besluit  om  'n  bedrag  van  R500  aan  die  egpaar  te  skenk.  Oudl.  S.C.  de  Kock  het 
tydens  die  kerkraadsvergadering,  in  die  teenwoordigheid  van  die  susters  van  die 
NHSV,  voorlopig  die  tjek  aan  ds.  en  mev.  Dreyer  oorhandig.  Die  oorhandiging  sou 
egter  amptelik  na  die  nagmaalviering  namens  die  gemeente  gedoen  word.  Ds. 
Dreyer  het  die  Kerkraad  bedank  vir  die  mooi  blyk  van  toegeneentheid.  Hy  het  erken 
dat  die  besluit  'n  moeilike  besluit  was  maar  het  verklaar  dat  hy  reeds  in  Klerksdorp- 
Oos  wortel  geskiet  het  en  dat  hy  gevoel  het  dat  die  saak  van  hierdie  gemeente  skade 
sou  ly  as  hy  op  daardie  stadium  sou  weggaan.  Hy  het  ook  met  lof  gespreek  van  die 
samewerking  wat  hy  in  die  gemeente  ervaar  het. 


Daar  was  egter  nog  steeds  probleme  om  al  die  lidmate  by  die  eredienste  te  kry.  Een 
van  die  grootste  probleme  was  dat  almal  nie  oor  eie  vervoer  beskik  het  nie.  Daar  was 
veral  besorgdheid  omdat  al  die  kinders  nie  geleentheid  het  om  die  gemeente  se 
Sondagskool  gereeld  by  te  woon  nie.  Om  hierdie  probleem  aan  te  spreek,  het  veral 
oudl.  D.J.  Booysen  hom  reeds  in  1962  begin  beywer  vir  die  hervatting  van  'n 
Sondag-busdiens  vanaf  Ellaton  na  die  kerkgebou. 

Die  kwessie  van  'n  busdiens  sou  vir  byna  die  res  van  die  1960’s  'n  brandpunt  bly.  Op 
31  Oktober  1963  is  gerapporteer  dat  'n  busdiens  vanaf  Wilkoppies,  Flamwood  en 
Adamayview  ingestel  is  om  kinders  na  die  kerk  te  vervoer.  Die  Greyhound 
busmaatskappy  het  ook  later  hulle  diens  vanaf  Ellaton  hervat  en  kinders  is  op 
Sondae  na  die  kerkgebou  aangery. 

Hierdie  busdiens  vanaf  Ellaton  is  egter  teen  die  einde  van  1964  gestaak.®®  Die 
kerkraad  het  in  reaksie  hierop  versoek  dat  ds.  Dreyer  en  oudl.  Bezuidenhout  met  die 
stadsraad  onderhandel  om  weer  'n  diens  in  te  stel.  Tot  tyd  en  wyl  dit  sou  plaasvind  is 
die  kerkraadslede  versoek  om  te  help  met  die  aanry  van  kinders  vanaf  Ellaton.  Dit 
blyk  dat  die  busdiens  toe  wel  weer  ingestel  is  want  op  28  Januarie  1985  het  die  ^ ^ 
busdiens  vanaf  Ellaton  en  Adamayview  weer  op  die  agenda  gekom.  Op  hierdie 

vergadering  het  die  kerkraad  tot  die  gevolgtrekking  gekom  dat  die  busdiens  te  duur 
geword  het  om  in  stand  te  hou.  Daar  is  besluit  om  met  die  busbestuurder,  wat  ‘n 
lidmaat  was,  te  onderhandel  om  te  kyk  of  hy  nie  bereid  sou  wees  om  minder 
vergoeding  vir  sy  dienste  te  aanvaar  nie.  As  alternatief  is  besluit  dat  ‘n  komitee 
bestaande  uit  ds.  Dreyer,  oudle.  J.P.  Jonker,  R.P.  Bezuidenhout,  J.  Swart  en  C. 
Jooste  ‘n  ondersoek  moes  loots  om  vas  te  stel  of  die  gemeente  'n  bus  teen  ‘n 
redelike  prys  sou  kon  bekom  vir  die  aanry  van  Sondagskool-  kinders. 

Erediensbywoning  het  dus  vir  lank  'n  baie  groot  bekommernis  gebly.  Om  agter  die 
kap  van  die  byl  te  kom,  het  ds.  Dreyer  op  'n  stadium  toestemming  gevra  om  ‘n 
vraelys  onder  die  gemeente  te  sirkuleer  om  van  die  mense  self  te  hoor  wat  die  fout 
is.  Die  kerkraad  het  op  31  Oktober  1963  toestemming  gegee  vir  die  vraelys.  Dit  is  nie 
duidelik  of  die  vraelys  wel  gesirkuleer  het  nie.  Geen  terugvoer  van  die  vraelys  is 
genotuleer  nie.  Die  swak  bywoning  van  eredienste  het  weer  op  5 Maart  1964  ter 
sprake  gekom.  Bykomend  is  ook  die  swak  bywoning  van  kerkraadsvergaderings 
genoem.  Ds.  Dreyer  het  die  Kerkraad  reguit  gevra  of  die  fout  by  hom  lê.  Die 
Kerkraad  het  hom  egter  verseker  dat  dit  beslis  nie  so  was  nie  maar  dat  daar  ‘n 
algemene  laksheid  onder  beide  kerkraad  en  gemeente  ingetree  het.  Daar  is  gevolglik 
besluit  om  daadwerklike  stappe  te  neem  om  die  dissipline  onder  die  kerkraad  aan  te 
spreek.  Kerkraadslede  wat  twee  of  meer  vergaderlngs  sonder  verskoning  nie 
bygewoon  nie  sou  aangespreek  word. 

Saam  met  die  besorgdheid  oor  die  bywoning  van  eredienste  het  daar  ook 
besorgdheid  ontstaan  oor  die  offergawes  van  lidmate. 

Aan  die  begin  van  1964  is  daar  opgemerk  dat  die  maandelikse  offergawes  van  die 
lidmate  ‘n  dalende  tendens  begin  toon  het.  Ds.  Dreyer  het  daarop  gewys  dat  daar 
veral  verliese  gely  word  in  wyke  waar  daar  nie  gereeld  gekollekteer  word  nie.  Wat 
egter  ook  bekommernis  veroorsaak  het  is  dat  die  beloftes  wat  gemaak  is  om  die 
skuld  te  delg  ook  teen  hierdie  tyd  nog  nie  alles  ingekom  het  nie.  Daar  is  ook  met 
teleurstelling  vermeld  dat  die  grootste  gedeelte  van  die  lidmate  geen  beloftes 
gemaak  het  nie  - die  meeste  beloftes  is  deur  die  kerkraad  gemaak.  Indien  al  dle 
beloftes  inbetaal  gewees  het  - sou  die  gemeente  aan  die  begin  van  1964  nog  R4000 
geskuld  het.  Die  bedrag  het  intussen  meer  geword  nadat  addisionele  kerkgrond 
aangekoop  is. 

By  al  die  ander  verpligtinge,  was  die  gemeente  ook  op  hierdie  stadium  genoodsaak 
om  addisionele  bydraes  van  lidmate  te  vorder  sodat  die  Algemene  Kerk  se 
regskostes,  tydens  die  Geyser  hofsaak  aangegaan,  betaal  kon  word! 

DIE  BOU  VAN  DIE  KERKSAAL  EN  DIE  AANLÊ  VAN  ’N  TWEEDE  STANDPLAAS 

As  mens  lees  oor  die  bekommernisse  waarmee  die  kerkraad  op  hierdie  stadium 
geworstel  het,  kan  mens  amper  nie  glo  wat  volgende  gebeur  het  nie!  Finansiële 
bekommernisse  lei,  veral  in  vandag  se  tyd,  daartoe  dat  gemeentes  begin  afskaal.  Ds. 
Dreyer  en  die  kerkraad  van  Klerksdorp-Oos  het  hulle  egter  nie  so  gou  laat  afskrik  nie. 
Tydens  die  kerkraadsvergadering  van  30  Januarie  1964  het  twee  punte  gedien  wat 
beslis  verdere  druk  op  die  gemeente  se  finansiële  posisie  sou  plaas.  Die  kerkraad 
het  die  bou  van  'n  saal  en  die  aanlê  van  ‘n  tweede  standplaas  bespreek. 

Nieteenstaande  die  besorgdheid  wat  oor  die  inkomste  van  die  gemeente  bestaan 
het,  besluit  die  kerkraad  om  by  die  gemeentevergadering  aan  te  beveel  dat  daar 
oorgegaan  moet  word  tot  die  bou  van  ‘n  saal  asook  die  bou  van  ‘n  tweede  pastorie! 

Die  noodsaaklikheid  van  'n  kerksaal,  veral  vir  die  Sondagskool  en  ten  opsigte  van  die 
aanbieding  van  funksies  is  op  8 Februarie  1954  aan  die  gemeentevergadering 
verduidelik.  Op  dieselfde  vergadering  he!^  ds.  Dreyer  ook  vir  die 
gemeentevergadering  verduidelik  dat  die  uitbreiding  van  die  gemeente  dit 
noodsaaklik  gemaak  het  dat  daar  begin  dink  word  aan  die  beroep  van  ‘n  tweede 
predikant. 

Ds.  Dreyer  het  die  opinie  uitgespreek  dat  dit  die  beste  sou  wees  om  te  begin  werk  in 
die  rigting  van  twee  gemeentes  wat  een  kerkgebou  deel.  Die  beginpunt  sou  egter 
wees  om  'n  tweede  pastorie  te  bou. 

Sonder  veel  bespreking  het  die  gemeentevergadering  toestemming  gegee  dat  albei 
bouprojekte  begin  kon  word.  Die  vergadering  het  ook  dit  ook  goedgekeur  dat  daar  in 
die  rigting  van  twee  gemeentes  met  een  kerkgebou  gewerk  kon  word. 

Op  5 Maart  1964  het  die  kerkraad  vergader  om  beginsel  besluite  te  neem  in  verband 
met  die  bou  van  die  saal  en  die  tweede  pastorie. 

In  verband  met  die  saal  is  besluit  dat  die  saal  min  of  meer  aan  die  westekant  van  die 
kerkgebou  opgerig  moes  word.  Die  grootte  sou  plus-minus  40  by  100  vt.  met  'n  stoep 
wees.  Die  vergadering  het  dit  goedgekeur  dat  die  koste  tot  R16000  kon  beloop. 

In  verband  met  die  pastorie  is  besluit  om  'n  soortgelyke  huis  as  die  bestaande 
pastorie  te  bou. 

Die  vergadering  het  die  volgende  persone  op  die  Boukommissie  benoem:  Ds.  H.M.E. 
Dreyer,  oudle.  J.P.  Jonker,  R.J.  Bezuidenhout,  P.C.  van  Wyngaardt,  M.A.  J.van 
Rensburg,  S.C.  de  Kock,  D.J.  van  Wyngaardt,  J.A.  du  Toit,  diak.  I.S.  Cronjé  en  broer 
J.F.  Bezuidenhout. 

Daar  is  met  alle  erns  begin  om  die  aanvoorwerk  vir  die  konstruksie  projekte  te  doen. 
Die  konstruksie  van  die  saal  het  egter  prioriteit  geniet.  Mnr.  van  Rooyen  is  aangestel 
as  argitek  vir  die  saal.  Op  8 Augustus  1964  het  ds.  Dreyer  gerapporteer  dat  die 
bouplanne  van  die  saal  deur  die  Stadsraad  goedgekeur  is.  'n  Tender  van  R17742.00, 
ingedien  deur  Br.  J.F.  Bezuidenhout,  is  op  17  September  1964  aanvaar. 

Op  hierdie  stadium  is  daar  egter  besluit  om  nie  dadelik  voort  te  gaan  met  die  bou  van 
'n  tweede  pastorie  nie. 

Die  boek  van  'n  tweede  pastorie  het  op  die  ou  einde  onnodig  geword.  Op  17 
September  1964  het  ds.  Dreyer  die  kerkraad  vertel  dat  hy  van  voorneme  was  om 
eerder  sy  eie  huis  te  koop.  Ds.  Dreyer  het  gemeen  dat  hierdie  besluit  'n  uitkoms  sou 
bied  uit  die  dilemma  waarmee  die  boukommissie  gesit  het  oor  die  ligging  van  die 
tweede  pastorie.  Omdat  dit  in  daardie  stadium  nog  nie  duidelik  was  waar  die 
toekomstige  uitbreidings  aan  die  dorp  sou  plaasvind  nie,  was  dit  moeilik  om  vir  die 
langtermyn  te  beplan. 

Die  kerkraad  het  ds.  Dreyer  se  punt  ingesien  en  sy  voorstel  aanvaar.  Daar  is 
gevolglik  besluit  om  ds.  Dreyer  se  traktement  sodanig  aan  te  pas  dat  hy  in  staat  sou 
wees  om  sy  eie  huis  aan  te  koop. 

Nadat  hierdie  probleem  opgelos  is,  was  alles  in  plek  vir  die  gemeente  om  'n  tweede 
standplaas  te  skep.  Die  Kerkraad  het  gevolglik  besluit  om  by  die  volgende 
gemeentevergadering  aan  te  beveel  dat  'n  tweede  predikant  beroep  kon  word. 

Onderwyl  die  bou  van  die  saal  baie  aandag  geverg  het,  is  die  geestelike  bediening 
van  die  gemeente  ook  nie  nagelaat  nie.  Tydens  die  gemeentevergadering  gehou  op 
9 Mei  1964  het  ds.  Dreyer  'n  ernstige  pleidooi  gelewer  dat  die  lidmate  meer  by  die 
werk  van  die  gemeente  betrokke  moes  raak.  Hy  het  veral  klem  gelê  op  die  uitdra  van 
die  evangelie  in  die  wêreld.  Ds.  Dreyer  het  verduidelik  dat  daar  tydens  die  Algemene 

Kerkvergadehng  ook  baie  klem  gelê  is  op  hierdie  saak.  Om  die  betrokkenheid  van 
die  lidmate  te  stimuleer  het  ds.  Dreyer  besluit  om  elke  Vrydagaand  ‘n  gemeentelike 
byeenkoms  aan  te  bied  waar  godsdiens  kwessies  bespreek  is.  Hierdie  geleenthede 
is  ook  as  voortgesette  kategese  beskou. 

Om  finansiering  vir  die  bou  van  die  kerksaal  te  bekom,  het  die  kerkraad  op  29 
Oktober  1964  besluit  om  'n  bedrag  van  R16000  van  Ou  Mutual  te  leen.  Die 
gemeentevergadering  het  hierdie  lening  op  7 November  goedgekeur.  Op  13 
Februarie  1965  is  die  besluit  aangepas  om  voorsienning  daarvoor  te  maak  dat  die 
geld  by  Volkskas  geleen  kon  word  indien  dit  goedkoper  sou  wees. 

Diakens  E.J.  Smith  en  V.  Minnaar  het  die  elektriese  beplanning  vir  die  saal  gedoen 
en  onderneem  om  die  bedrading  gratis  te  installeer.  Vir  hierdie  onbaatsugtige  gebaar 
was  daar  groot  waardering  teenoor  beide  broers. 

Bouwerk  aan  die  saal  het  fluks  gevorder  en  op  28  Januarie  1945  het  die  Kerkraad 
besluit  dat  die  saal  se  naam  die  “Johanna  Dreyersaal”  sou  wees. 

'n  Saal  moet  egter  meubels  hê,  en  op  4 Maart  1965  het  die  Kerkraad 
verteenwoordigers  van  die  Redoli  fabriek  ontmoet  om  die  aankoop  van  meubels  te 
bespreek.  Nadat  verskeie  monsters  besigtig  is,  het  die  Kerkraad  300  stoele,  teen 
R5.75  stuk  vir  die  saal  bestel.  Die  tafels  vir  die  saal  is  deur  Afristeel  gelewer  teen 
ongeveer  R400  vir  die  lot. 

'n  Klavier  is  ook  vir  die  saal  aangekoop.  Die  klavier  is  vir  R430.00  aangekoop  van  die 
elektriese  kontrakteur,  Rosdicks. 

Op  6 Mei  1965  is  gerapporteer  dat  die  bou  van  die  saal  afgehandel  was.  Die 
gemeente  was  nog  ongeveer  R12000  verskuldig  ten  opsigte  van  die  bou  van  die  saal 
en  omtrent  R2000  ten  opsigte  van  toerusting  vir  die  saal.  Die  Kerkraad  het  ook  met 
dank  kennis  geneem  dat  die  argitek,  mnr.  Van  Rooyen,  met  die  afrekening  besluit  het 
om  van  sy  fooi  aan  die  gemeente  terug  te  skenk. 

Die  saal  is  offisieel  op  30  April  1965  tydens  die  basaar  in  gebruik  geneem. 

Nadat  die  arbeid  verbonde  aan  die  skoonmaak  van  die  saal  tot  die  koster  se  werk 
toegevoeg  is,  het  die  kerkraad  besluit  om  sy  salaris  te  verhoog  na  R50  per  maand. 
Die  Kerkraad  het  ook  'n  arbeider  tot  sy  beskikking  gestel  teen  'n  fooi  van  R15  per 
maand.  Die  koster  het  voorheen  R40  per  maand  ontvang  waaruit  hy  ook  die  lone  van 
'n  arbeider  moes  bekostig. 

‘N  TWEEDE  PREDIKANT 

Op  7 November  1964  het  die  gemeentevergadering,  sonder  teenstem,  finaal 
toestemming  gegee  dat  'n  tweede  predikant  beroep  mag  word. 

Die  gemeente  het  gedurende  Julie  1964  met  prop.  H.N.  Botha  kennis  gemaak  toe  hy 
verskeie  eredienste  waargeneem  het  terwyl  ds.  Dreyer  weg  was  met  verlof.  Dit  was 
dus  geen  verrassing  gewees  nie,  toe  prop.  Botha  op  26  November  1964  as  tweede 
leraar  van  die  gemeente  beroep  is. 

Prop.  Botha  het  egter  nie  die  beroep  aangeneem  nie. 

Nadat  prop.  Botha  die  beroep  na  die  gemeente  bedank  het,  was  daar  onsekerheid  of 
die  gemeente  daarin  sou  slaag  om  'n  tweede  predikant  te  bekom.  Op  hierdie  stadium 
was  daar  weer  'n  tekort  aan  predikante  in  die  kerk.  Ds.  Dreyer  het  gevolglik  voelers 
uitgesteek  om  te  verneem  of  ds.  M.W.  Pretorius  van  Hartbeesfontein  nie  bereid  sou 

wees  om  as  pastoralehulp  by  Klerksdorp-Oos  betrokke  te  raak  nie.  Ds.  Pretorius  was 
gewillig  om  dit  te  doen  en  ds.  Dreyer  het  op  28  Januarie  1965  voorgestel  dat  die 
kerkraad  hom  as  pastorale  hulp  by  die  gemeente  betrek. 

Die  plan  was  dat  ds.  Pretorius  300  lidmate  sou  bedien  teen  'n  vergoeding  van 
ongeveer  R600  per  jaar.  Die  ooreenkoms  is  aanvanklik  beplan  om  vanaf  1 April  1965 
in  werking  te  tree.  Daar  is  egter  eers  tydens  die  gemeentevergadering  van  8 Mei 
1965  gerapporteer  dat  die  onderhandelinge  afgehandel  is  en  dat  die  huisbesoek 
eersdaags  sou  begin. 

Ds.  Dreyer  het  intussen  sy  eie  huis  betrek.  Die  kerkraad  het  gevolglik  besluit  om  die 
pastorie  te  verf  en  in  orde  te  bring  met  die  oog  daarop  om  dit  te  verhuur.  Die  pastorie 
is  spoedig  aan  die  bestuurder  van  Edwaad  Motors  verhuur  vir  R80  per  maand.  Die 
kontrak  is  vir  ‘n  jaar  gesluit  met  die  opsie  om  dit  vir  nog  'n  jaar  te  verleng. 

Die  ooreenkoms  met  ds.  Pretorius  sou  egter  van  korte  duur  wees.  Die  kerkraad  van 
Gerdau  gemeente  het  beswaar  gemaak  oor  die  samewerkingsooreenkoms  tussen 
Klerksdorp-Oos  en  Hartbeesfontein  gemeentes.®^  Hierdie  beswaar  het  gedien  tydens 
die  Ringsvergadering  van  die  Ring  van  Potchefstroom  wat  vanaf  2 Junie  in  die 
kerkgebou  van  Klerksdorp-Oos  plaasgevind  het. 

Gerdau  gemeente,  wat  in  kombinasie  met  Hartbeesfontein  gemeente  was,  het 
ongelukkig  gevoel  omdat  hulle  nie  in  die  onderhandelingsproses  geken  is  nie.  Die 
Ringsvergadering  het  hulle  probleem  ingesien  en  gevolglik  besluit  om  die 
ooreenkoms  tussen  Klerksdorp-Oos  en  Hartbeesfontein  gemeentes  nietig  te 
verklaar. 

In  reaksie  hierop  het  die  kerkraad  op  23  September  1965  besluit  om  maar  weer  die 
gemeentevergadering  te  versoek  om  toestemming  te  gee  om  'n  tweede  predikant  te 
beroep.  Die  huurkontrak  van  die  pastorie  sou  gevolglik  ook  opgesê  moes  word! 

Op  13  November  1965  het  die  gemeentevergadering  toestemming  gegee  dat  die 
Kerkraad  weer  'n  tweede  predikant  kon  beroep. 

Ds.  Dreyer  het  te  hore  gekom  van  'n  ene  ds.  Gýmmink  van  Holland  wat  begerig  was 
om  'n  beroep  na  Suid-Afrika  te  ontvang.  Omdat  predikante  steeds  skaars  was,  het 
ds.  Dreyer  aan  die  gemeentevergadering  gevra  of  daar  beswaar  sou  wees  as  ds. 
Gýmmink  beroep  sou  word.  Die  beroep  sou  uitgebring  word  met  die  oog  op 
afstigting.  Die  verstandhouding  sou  wees  dat  die  twee  gemeentes  dieselfde 
kerkgebou  sou  gebruik  en  alle  kerklike  eiendomme  gesamentlik  sou  besit  totdat  die 
gemeentes  later  anders  sou  besluit.®® 

Die  gemeentevergadering  het  die  voorstel  so  goedgekeur. 

Die  kerkraad  het  egter  besluit  om  slegs  'n  pastorale  hulp  te  beroep  om  vir  'n  twee- 
jaar  tydperk  te  dien.  Die  plan  was  om  in  hierdie  twee-jaar  tydperk  voorbereidings  te 
tref  vir  die  afstigting  van  'n  nuwe  gemeente.  Johannesburgweg  en  Palmietspruit  is 
voorlopig  as  grens  tussen  die  noordelike  en  suidelike  deel  van  die  gemeente 
voorgestel.  Dit,  nieteenstaande  die  feit  dat  die  kerkgebou  in  Johannesburgweg  geleë 
was! 

Ds.  Gýmink  is  op  2 Desember  1965  beroep.  Die  beroep  het,  soos  besluit,  gestel  dat 
hy  slegs  vir  'n  twee  jaar  termyn  beroep  word  om  as  pastoralehulp  in  die  gemeente  te 
dien. 


tCtrkraadsvergadcring  23  .Scptember  1965 

Indien  ds.  Gýmink  die  beroep  sou  aanneem,  sou  die  kerkraad  die  Algemene 
Kommissie  nader  om  hom  beroepbaar  te  stel  en  te  help  om  hom  na  Suid-Afrika  oor 
te  bring.  Ds.  Gýmink  het  egter  nie  sy  weg  oopgesien  om  onder  hierdie  voorwaardes 
die  beroep  aan  te  neem  nie. 

Op  20  Januarie  1966  het  die  kerkraad  besluit  om  ds.  P.J.J.  Venter  te  nader  om  as 
pastoralehulp  in  die  gemeente  te  dien,  onder  dieselfde  voorwaardes  as  'n 
diensdoenende  predikante.  Die  gedagte  was  dat  di.  Dreyer  en  Venter  om  die  beurt 
die  twee  helftes  van  die  gemeente  sou  bedien.  Ds.  Venter  het  ook  nie  die  beroep  as 
pastoralehulp  aangeneem  nie. 

Op  24  Februarie  1966  het  die  kerkraad  gevolglik  besluit  om  die  twee  jaar  plan  te  laat 
vaar. 

Daar  is  besluit  om  eerder  dadelik  'n  nuwe  gemeente  af  te  stig  sodra  'n  tweede 
predikant  aangeneem  het.  Ds.  J.C.  de  Lange  van  Witfontein  is  toe  as  tweede 
voltydse  predikant  beroep.  Ook  ds.  de  Lange  het  egter  die  beroep  van  die  hand 
gewys. 

GEMEENTELEWE  IN  DIE  MID  1960’s 

Gedurende  die  mid  1960's  het  die  gemeente  voorspoed  begin  beleef.  Verskeie  nuwe 
woongebiede  is  in  Klerksdorp  aangelê.  Een  daarvan  was  die  woongebied  Neserhof 
wat  aangelê  is  op  die  terrein  waar  die  vorige  Swart  woongebied  geleë  was. 
Gekleurdes  is  onder  die  groepsgebiede-wet  uit  hierdie  area  verskuif. 

Die  kerkraad  van  Klerksdorp-Oos  het  vooruit  gedink  en  op  29  Oktober  1964  het  die 
saak  van  kerkgrond  te  Neserhof  vir  die  eerste  keer  op  die  agenda  van  die  kerkraad 
gekom.  Daar  is  berig  dat  die  stadsraad  beslis  'n  aansoek  om  grond  in  Neserhof  te 
bekom,  gunstig  sou  oorweeg.  Die  saak  sou  egter  eers  afgehandel  kon  word  nadat 
die  uitleg  van  díe  deel  van  die  dorp  goedgekeur  is.  In  hierdie  stadium  is  bereken  dat 
dit  eers  in  1965  sou  plaasvind.  Die  volgende  melding  van  hierdie  saak  het  egter  eers 
in  1967  plaasgevind.  Op  1 1 Mei  1967  het  die  kwessie  van  'n  erf  te  Neserhof  weer  op 
die  agenda  van  die  Kerkraad  gekom.  Die  aangeleentheid  is  egter  na  die  Finansiële 
Kommissie  verwys  vir  aanbeveling. 

Terwyl  nuwe  woongebiede  in  die  vooruitsig  gestel  is,  is  die  bestaande  woongebiede 
van  die  gemeente  nie  uit  die  oog  verloor  nie.  Die  middedorp  van  Klerksdorp  het  oor 
verskeie  woonstelblokke  beskik.  Die  tendens  dat  nuwe  intrekkers  in  hierdie  gebied 
nie  noodwendig  kom  aanmeld  nie,  het  egter  reeds  op  hierdie  vroeë  stadium  bestaan. 
Om  hierdie  probleem  aan  te  spreek  het  die  gemeentevergadering  in  Januarie  1965  'n 
aantal  diakens  verkies,  spesiaal  met  die  opdrag  om  die  woonstelblokke  deur  te  gaan 
om  Hervormers  wat  nie  aangemeld  het  nie,  op  te  spoor. 

Dit  blyk  dat  hierdie  stap  vrugte  afgewerp  het.  Bietjie  meer  as  'n  jaar  later  het  die 
kerkraad  dit  nodig  geag  om  'n  Evangelisasie-komitee  te  benoem  om  aandag  te  gee 
aan  gevalle  waar  mense  nie  in  'n  kerklike  huis  grootgeword  het  nie.  Die  komitee  is  op 
21  April  1966  aangewys  en  het  in  samewerking  met  die  predikant  en  wyk  kerkraad 
besluit  of  sodanige  persoon  genoeg  weet  om  aangeneem  te  word.  Op  die  komitee  is 
benoem;  Oudle.  T.J.  Herselman,  M.C.  van  der  Westhuizen,  A.H.J.  Oosthuizen  en  H. 
Geels. 

Aan  die  begin  van  1965  het  die  gemeente  die  einde  van  'n  era  bereik  toe  die  orrelis, 
mej.  Ennis,  as  orrelis  bedank  het.  Mej.  Ennis,  die  dogter  van  die  baie  bekende  ds. 
Ennis,  was  van  voorneme  om  Klerksdorp  te  verlaat.  As  blyk  van  v/aardering  vir  die 

jare  wat  sy  as  orrelis  gedien  het,  het  die  kerkraad  besluit  om  R200  vir  mej.  Ennis  as 
afskeidsgeskenk  te  gee.  Mej.  Ennis  het  vanaf  Augustus  1956  as  orreliste  gedien! 

Mev  Lenie  van  Heerden,  ‘n  lid  van  Oos-Gemeente  van  kindsbeen  af,  onthou  vandag 
hoe  hulle  een  keer  koor  geoefen  het  onder  leiding  van  mej  Ennis.  Oom  Tobie 
Herselman,  die  Koster,  het  op  daardie  spesifieke  dag  aan  die  horlosie  op  die 
kerktoring  gewerk  toe  juffrou  Ennis  ewe  ernstig  opmerk:  “Ag  Tobie  man,  vat  my  tog 
saam  boontoe.  dit  is  die  naaste  wat  ek  nou  aan  die  hemel  kan  koml’’ 

Twee  aansoeke  vir  die  pos  is  ontvang  en  mev.  Esterhuizen  is  as  orrelis  aangestel. 
Soos  so  dikwels  gebeur  met  ‘n  gemeente  wat  vir  jare  gewoond  was  aan  'n  orrelis  en 
dan  ‘n  nuwe  kry,  was  die  vet  spoedig  in  die  vuur!  Tydens  die  kerkraadsvergadering 
van  6 Mei  1965  het  oudl.  J.A.  du  Toit  gekla  dat  die  orrelspel  gedurende  die  erediens 
nie  bevredigend  was  nie.  Die  kerkraad  het  saamgestem  dat  die  sang  verswak  het. 
Ds.  Dreyer  en  oudle.  Jonker  en  Bezuidenhout  is  afgevaardig  om  met  die  orrelis  oor 
die  saak  gesprek  te  voer.  Die  saak  is  weer  op  23  September  1965  deur  oudl.  du  Toit 
geopper.  Hierdie  keer  het  die  Kerkraad  oudle.  J.A.  du  Toit,  J.P.  Jonker  en  C.J. 
Jooste  afgevaardig  om  met  die  orrelis  te  gaan  praat  oor  die  spel.  Toe  dit  tydens  die 
opvolgende  vergadering  steeds  duidelik  is  dat  die  orrelspel  nie  na  wense  was  nie, 
het  die  Kerkraad  op  2 Desember  1965  besluit  om  die  orrelis  met  'n  maand 
kennisgewing  af  te  dank. 

Die  pos  is  weer  gevul  toe  die  kerkraad  op  24  Eebruarie  1966  mnr.  E.H.  Bekker  as 
orrelis  van  die  gemeente  aangestel  het. 

Dit  was  ook  nie  net  die  arme  orrelis  wat  die  trekpas  gekry  het  nie.  ‘n  Gedeelte  van 
die  muurtjie  om  die  kerk  is  ook  in  1965  afgebreek.  Die  noordelike  en  westelike 
gedeelte  van  hierdie  muurtjie  staan  vandag  nog. 

In  1965  word  daar  ook  aanduidings  gevind  van  hartlike  samewerking  met  die  N.G. 
Kerk.  In  die  week  voor  Pinkster  1965  is  die  kerkgebou  aan  een  van  die  N.G. 
gemeentes  geleen  vir  die  hou  van  pinkster-bidure. 

Nog  ‘n  nuwigheid  het  in  Mei  1965  gekom.  Ten  einde  meer  mense  by  die 
gemeentevergadering  te  betrek  is  begin  om  die  gemeentevergadering  voor  die 
voorbereidingsdiens  te  hou. 

Gedurende  Junie  1965  het  die  kerkraad  van  Klerksdorp-Oos  ook  aktief  tot  die  stryd 
teen  Kommunisme  toegetree.  Op  24  Junie  is  besluit  om  500  eksemplare  van  die 
boekie  “Komunisme,  die  Vuurrooi  Draak’’  te  bestel  teen  5c  elk.  Die  boekies  is  onder 
die  lidmate  versprei. 

Op  23  September  1965  is  die  kerkraad  ook  aangemoedig  om  'n  vergadering  van  die 
Anti-Kommunistiese  Beweging  in  die  Hoërskool  saal  by  te  woon.  Die  vergadering  het 
op  28  September  plaasvind. 

Tydens  die  kerkraadsvergadering  van  23  September  1965  het  die  kerkraad  in 
reaksie  op  die  ringsvergadering  se  bespreking  ook  gesprek  gevoer  oor  die  gebruik 
van  pille  vir  geboortebeperking!  Die  ringsvergadering  het  reeds  'n  sterk  standpunt 
ingeneem  teen  die  gebruik  van  voorbehoedmiddels.  Ds.  Dreyer  het  gevoe!  dat  daar 
'n  onrusbarende  tendens  van  sedelike  verval  onder  die  volk  posgevat  het.  Hy  het 
reeds  op  vorige  vergaderings  kommer  uitgespreek  oor  die  toenemende  aantal  babas 
wat  te  vroeg  na  die  huweliksbevestiging  gebore  word!  Ds.  Dreyer  was  van  mening 
dat  die  gebruik  van  voorbehoedmiddels  met  onsedelikheid  gepaard  gegaan  het.  ‘n 
Beroep  is  gevolglik  op  die  Kerkraad  gemaak  om  hulle  invloed  in  hierdie  verband  te 

-61  - 


laat  geld.  Ds.  Dreyer  het  ook  onderneem  om  ‘n  onlangse  preek  in  verband  met 
onsedelikheid  vir  die  lidmate  te  laat  afrol. 

BENUTTING  VAN  DIE  SAAL 

Nadat  die  saal  in  gebruik  geneem  is,  het  dit  spoedig  geblyk  dat  ’n  koelkamer  kort!  Die 
kerkraad  het  gevolglik  op  23  September  1965,  in  oorleg  met  die  NHSV  besluit  om  die 
spens  in  die  saal  om  te  bou  tot  'n  koelkamer.  Die  koelkamer  het  R720  gekos  en  die 
werk  is  deur  oudl.  P.C.  van  Wyngaardt  gedoen. 

Ten  opsigte  van  die  verhuring  van  die  saal  is  die  volgende  reëlings  getref; 

1 . Vir  die  gebruik  van  die  saal  vir  ongeveer  5 ure  lank  word  R30  gevra.  As  die  NHSV 
sou  spyseneer  sou  R20  betaalbaar  wees.  Lidmate  van  die  gemeente  sou  R5 
afslag  kry. 

2.  Vir  die  V.L.U.  sou  slegs  R10  per  maand  gevra  word  om  die  saal  te  gebruik. 

3.  Ander  funksies  sou  volgens  meriete  oorweeg  word. 

4.  Slegs  tydens  huweliksonthale  sou  een  glas  sjampanje  per  persoon  toegelaat 
word. 

5.  Geen  dans  sou  in  die  saal  toegelaat  word  nie. 

DIE  AFSTIGTING  VAN  KLERKSDORP  WILKOPPIES 

Op  24  Maart  1966  het  die  kerkraad  voorstelle  vir  'n  grens  met  die  oog  op  afstigting 
bespreek.  Daar  was  hoofsaaklik  twee  voorstelle  op  die  tafel.  Die  eerste  het  gestel  dat 
Palmietspruit  die  grens  sou  vorm,  wat  die  kerkgebou  in  die  noordelike  deel  van  die 
gemeente  sou  laat  val,  Die  tweede  voorstel  was  dat  Johannesburgweg  hoofsaaklik 
die  grens  sou  vorm. 

Die  kassier,  oudl.  Bezuidenhout.  het  egter  daarop  gewys  dat  as  Johannesburgweg 
die  grens  vorm,  daar  ‘n  groot  verskil  sou  wees  tussen  die  inkomste  van  die 
noordelike  en  die  suidelike  gemeentes  wat  gevorm  sou  word.  Hy  het  gevolglik 
voorgestel  dat  Irenepark  ook  by  die  suidelike  gemeente  moes  val.  Hy  het  bereken 
dat  so  ‘n  grens  sou  meebring  dat  die  noordelike  gemeente  uit  ongeveer  414  lidmate 
en  die  suidelike  gemeente  uit  ongeveer  693  lede  sou  bestaan.  Die  kerkraad  het 
hierdie  voorstel  van  oudl.  Bezuidenhout  aanvaarbaar  gevind. 

‘n  Kommissie  is  daarna  benoem  om  voorwaardes  te  formuleer  op  grond  waarvan  die 
afstigting  sou  kon  plaasvind.  Op  hierdie  kommissie  is  benoem:  Oudle.  C.J.  Jooste, 
T.J.  Herselman,  J.H  van  Vuuren,  M.A.J.  van  Rensburg,  J.A.  du  Toit,  S.C.  de  Kock, 
J.P.J.  Kok  en  J.P.  Jonker.  Ds.  Dreyer  en  oudl.  Bezuidenhout  sou  albei  ook  die 
vergadering  bywoon  om  inligting  te  gee.  Laasgenoemde  sou  as  sameroeper  optree, 
Nadat  hierdie  saak  afgehandel  is  het  die  vergadering  oorgegaan  om  weer  ‘n  beroep 
uit  te  bring.  Ds.  B.J.  van  Staden  van  Derdepoort  gemeente  is  beroep. 

Daar  is  ook  dadelik  begin  om  planne  te  maak  vir  die  oprigting  van  'n  kerkgebou  vir 
die  noordelike  gemeente  wat  gestig  sou  word.  Die  kerkraad  het  verneem  dat  'n  plot 
in  die  Wilkoppies  omgewing  opgeveil  sou  word  wat  besonder  geskik  sou  wees  vir  die 
oprigting  van  ‘n  kerkgebou.  Ds.  Dreyer  en  oudl.  R.J.  Bezuidenhout  is  gevolglik 
afgevaardig  om  die  veilig  by  te  woon  en  tot  'n  maksimum  van  R4000  vir  die  grond  te 
bie. 

Op  21  April  1966  het  die  kerkraad  antwoord  ontvang  en  met  dank  verneem  dat  ds. 
van  Staden  die  beroep  as  tweede  predikant  van  Klerksdorp-Oos  aangeneem  het.  Sy 

ontvangs  is  beplan  vir  Saterdagaand,  30  April  en  sy  bevestiging  vir  Sondag,  1 Mei 
om  15:00.  Sy  intreërede  sou  die  aand  om  19:00  plaasvind. 

Intussen  het  die  huurder  van  die  pastorie  'n  aanbod  van  R18000  gemaak  vir  die 
pastorie.  Die  kerkraad  het  besluit  om  die  gemeentevergadering  te  adviseer  om  die 
aanbod  te  aanvaar.  Die  kerkraad  het  gevolglik  besluit  om  in  die  tussentyd  'n  huurhuis 
te  bekom  vir  ds.  van  Staden  en  sy  gesin. 

Die  saak  van  afstigting  is  finaal  beplan  tydens  die  kerkraadsvergadering  van  21  April 
1966.  Die  kommissie  wat  aangewys  is  om  voorwaardes  vir  afstigting  te  bepaal  het 
die  volgende  voorstel  gemaak: 

1 . Die  afstigtende  gemeente  kry  die  pastorie  te  Flamwood,  die  erwe  Nrs.  581  en  583 
te  La  Hoff  en  Plot  51  Wilkoppies  indien  die  onderhandelinge  sou  slaag  om  die  plot 
aan  te  koop.  Andersins  sou  huile  die  R4000  ontvang  wat  geoormerk  was  om  die 
plot  mee  aan  te  koop. 

2.  Die  moedergemeente  betaal  aan  die  afstigtende  gemeente  die  bedrag  van 
R10000,  betaalbaarop  1 Mei  1974. 

3.  Die  twee  gemeentes  gebruik  alle  bestaande  kerkeiendomme  saam  vir  'n 
onbepaalde  tyd. 

4.  Alle  lopende  uitgawes  sal  op  gelyke  basis  deur  die  twee  gemeentes  gedra  word, 
terwyl  elke  gemeente  verantwoordelikheid  vir  sy  eie  predikant  standplaas 
aanvaar. 

5.  Die  Moedergemeente  aanvaar  verantwoordelikheid  vir  die  bestaande  verband 
vanaf  datum  van  afstigting. 

6.  Nadat  alle  gesamentlike  verpligtinge  nagekom  is,  sal  by  datum  van  afstigting  ‘n 
gelykop  verdeling  van  die  balans  kontant  gemaak  word. 

7.  Na  datum  van  afstigting  sorg  elke  gemeente  vir  sy  eie  geldelike  belange, 
behalwe,  deurkollektes,  nagmaalkollektes  en  Sondagskoolkollektes  wat  om  die 
helfte  verdeel  word. 

8.  Die  afstigtende  gemeente  aanvaar  om  een  van  die  twee  predikante  van 
Klerksdorp-Oos  te  beroep  en  die  beroepe  predikant  sal  die  beroep  moet 
aanneem. 

Die  voorstel  is  deur  die  kerkraad  eenparig  aanvaar  vir  aanbeveling  aan  die 
gemeentevergadering. 

5.  DS.  EN  MEV.  VAN  STADEN  WORD  ONTVANG  EN  DtE 

AFSTIGTING  WORD  VVERKLIKHEID 


Soos  beplan  is  ds.  en  mev.  van  Staden  aan  die  einde  van  April  in  die  gemeente 
ontvang.  Kort  hierna  op  1 Mei  1966,  is  ds.  van  Staden  deur  ds.  H.M.E.  Dreyer  as 
mede-leraar  bevestig.®® 

Die  gemeentevergadering  het  op  7 Mei  1966  vergader  om  die  saak  rondom  afstigting 
te  bespreek.  Tydens  hierdie  vergadering  is  toestemming  gegee  dat  die  plot 
aangekoop  word  vir  die  afstigtende  gemeente  en  dat  die  pastorie  in  Horwitz  Drive  4 
verkoop  word. 

Op  voorstel  van  broers  Van  Biljon  en  Harmzen  is  eenparig  besluit  om  die  afstigting 
van  'n  dogtergemeente  by  die  ringsvergadering  aan  te  beveel.  Die  voorwaardes 
soos  deur  die  kerkraad  voorgestel  is  beipa  net  so  aanvaar.  Slegs  punt  8 kom  nie  in 
die  notule  van  die  gemeentevergadering  voor  nie.  Hier  is  dit  vervang  met  ‘n  nuwe 
punt  wat  lees: 

"Voorlopig  sal  alle  dienste  nog  gesamentlik  gehou  word  totdat  later  ander  besluit 
word.” 

Die  grens  is  as  volg  vasgestel: 

“Die  afstigtende  gemeente  sal  bestaan  uit  die  gebied  van  die  gemeente  Klerksdorp- 
Oos  wat  geleë  is  ten  Noorde  van  'n  grenslyn  beginnende  van  die  aansluiting  met 
Stilfontein  langs  Johannesburgweg  Weswaarts  tot  aan  die  R.  Katolieke  blok;  vanaf 
die  R.  Katolieke  blok  met  Josephstraat  tot  in  Buffeldoringweg;  met  Buffeldoringweg 
Weswaarts  tot  sy  aansluiting  met  JanvanRibeeckweg  en  vandaar  verleng  langs  'n 
denkbeeldige  lyn  tot  aan  Schoonspruit." 

Op  12  Mei  1966  het  die  kerkraad  nog  as  ‘n  eenheid  vergader.  Dit  was  die  eerste 
kerkraadsvergadering  van  Klerksdorp-Oos  wat  deur  ds.  van  Staden  bygewoon  het. 
Ds.  Dreyer  het  egter  as  voorsitter  opgetree. 

Tydens  hierdie  vergadering  het  ds.  van  Staden  toestemming  gevra  om  sy  eie  huis  te 
kan  aankoop.  Die  vergadering  het  daartoe  ingestem. 

Die  kerkraad  het  besluit  om  ‘n  bedrag  van  R4000  aan  ds.  Van  Staden  te  leen  om  op 
die  huis  af  te  betaal.  ‘n  ooreenkoms  is  aangegaan  waarvolgens  hy  die  bedrag  in 
paaiemente  van  R1000  per  jaarsou  terug  betaal.  Die  lening  was  'n  rentevrye  lening. 
Op  11  Mei  1967  het  die  kerkraad  toestemming  gegee  dat  ds.  van  Staden  die  lening 
maandeliks  kon  terug  betaal  en  dat  die  tydperk  van  betaling  verleng  mag  word. 

Klerksdorp  Wilkoppies  is  vroeg  in  1966  gestig  en  ds.  H.M.E.  Dreyer  het  die  beroep 
na  die  nuwe  gemeente  aangeneem. 

Die  twee  gemeentes  het  die  kerkgebou  gedeel  tot  op  2 April  1967.  Op  hierdie  dag 
het  Wilkoppies  die  kerkgebou  vir  die  laaste  keer  vir  ‘n  amptelike  erediens  gebruik, 
daar  hulle  besluit  het  om  van  die  9de  April  eredienste  in  ‘n  skoolsaal  te  hou. 

Die  2de  April  was  gevolglik  ook  die  dag  waarop  Klerksdorp-Oos  amptelike  van  ds. 
H.M.E.  Dreyer  afskeid  geneem  het.  Ds.  Dreyer  het  op  hierdie  dag  sy  afskeidspreek 
gelewer  waarna  oudl.  Herselman  hom  namens  die  gemeente  bedank  het  vir  die 
tydperk  wat  hy  in  die  gemeente  gedien  het. 

Wilkoppies  het  die  kerkgebou  steeds  vir  begrafnisse  en  troues  benut  tot  in  Mei  1968 
toe  hulle  eie  kerkgebou  in  gebruik  geneem  is. 

HERORGANISERING 

Op  1 Julie  1966  het  die  Kerkraad  van  Klerksdorp-Oos  byeengekom  om  weer  te 
herorganiseer  en  funksionarisse  vir  die  gemeente  te  benoem. 

Oudl.  T.F.J.  Pretorius  is  as  skriba  verkies. 

Oudl.  A.C.  Friedman  is  as  Kassier  verkies. 

As  Superintendent  van  Sondagskool  is  oudl.  D.J.  Booysen  verkies. 

As  Finansiële  Kommissie  is  verkies: 

Ds.  B.J.  van  Staden,  oudle.  T.F.J.  Pretorius,  A.C.  Friedman,  M.C.  van  der 
Westhuizen,  J.H.  van  Vuuren,  T.J.  Herselman  en  diak.  A.N.  van  der  Westhuizen. 

Die  volgende  persone  is  gemagtig  om  namens  die  gemeente  tjeks  en  /of  dokumente 
te  teken:  Ds.  B.J.  van  Staden,  oudle.  T.F.J.  Pretorius  en  A.C.  Friedman. 

Die  groot  taak  wat  op  ds.  van  Staden  en  die  kerkraad  se  skouers  gerus  het  na  die 
afstigting  van  Wilkoppies,  word  duidelik  met  die  besef  dat  die  sleutel-ieiers  van 
Klerksdorp-Oos  tot  ‘n  groot  mate  na  die  afstigting  weg  was.  Die  gemeente  het  ook  op 
hierdie  stadium  uitstaande  skuld  van  R17000  gehad  om  te  betaal.'’°  By  hierdie 
bedrag  kom  ook  die  R10000  bruidskat  wat  aan  Wilkoppies  verskuldig  was. 

Die  kerkraad  het  begin  om  weer  die  drade  op  te  tel  en  aan  uitstaande  sake  aandag 
te  gee.  Een  van  hierdie  sake  was  die  aankoop  van  ‘n  bus  om  die  kinders  van  Ellaton 
aan  te  ry  kerk  toe.  ‘n  Nuwe  kommissie  is  aangewys  om  aan  die  saak  aandag  te  gee. 
Op  hierdie  kommissie  is  benoem:  Ds.  van  Staden,  oudle.  D.J  Booysen,  C.J.  Jooste, 
C.A.  Venter,  T.J.  Herselman,  A.C.  Friedman  em  T.F.J.  Pretorius. 

Die  kommissie  het  tydens  die  volgende  vergadering  op  5 Augustus  1966, 
gerapporteer  dat  hulle  nie  die  aankoop  van  ‘n  bus  steun  nie.  Die  Kerkraad  het  die 
aanbeveling  aanvaar  en  die  saak  daar  gelaat.  Die  busdiens  sou  dus  gehandhaaf 
word  en  die  lidmate  van  Ellaton  sou  gevra  word  om  ‘n  vrywillige  bydra  te  maak  ten 
einde  die  kostes  daarvan  te  bestry. 

GEMEENTELEWE  IN  DIE  LAAT  1960’s 

Finansies  het  ook  weer  ‘n  kwessie  geword.  Na  die  afstigting  van  Wilkoppies  het 
Klerksdorp-Oos  al  die  plaaswyke  afgestaan.  Na  die  suide,  tussen  Klerksdorp  en 
Orkney  is  daar  slegs  plotte  geleë.  Op  5 Augustus  1966  het  die  Kerkraad  gevolglik 
besluit  om  ‘n  basaarfonds  in  die  lewe  te  roep.  ‘n  Spesiale  kolom  is  in  die 
offergaweboeke  aangebring  wat  lidmate  kon  gebruik  om  maandeliks  ‘n  bydrae  te 
opsigte  van  hierdie  fonds  te  maak. 

Daar  is  nietemin  besluit  om  steeds  ‘n  basaar  te  hou  indien  daar  genoeg  produkte  op 
hande  was.  Daar  is  dadelik  begin  om  beloftes  van  produkte  onder  die  lidmate  te  werf. 
Op  29  September  1966  het  die  kerkraad  besluit  dat  daar  wel  genoeg  produkte  op 
hande  was  en  ‘n  basaar  is  vir  4 November  1966  onder  leiding  van  die  Finansiële 
Kommissie  gereël.  Hierdie  basaar  het  ongeveer  R1700  opgelewer. 

Op  12  November  1966  het  ‘n  versoek  van  oudl.  Jooste  gekom  dat  omgesien  moet 
word  na  die  klokke  in  die  kerktoring  aangesien  dit  ingereën  het.  Die  Kerkraad  het 
oudl.  van  Rensburg  versoek  om  op  onkoste  van  die  gemeente,  hortjies  aan  te  bring 
om  die  klokke  te  beskerm. 

'n  Nuusbrief  is  weer  gedurende  1967  aan  die  lidmate  van  Klerksdorp-Oos 
beskikbaar  gestel.  Op  21  Maart  1967  het  die  Kerkraad  besluit  dat  die  nuusbrief  in  die 
vervolg  netjies  getik  sou  word  voordat  dit  afgerol  is. 

Op  11  Mei  1967  is  die  besluit  geneem  dat  die  voorbereidingsdiens  nie  meer  die 
Saterdag  voordie  nagmaal  sal  plaasvind  nie,  maarwel  die  voorafgaande  Sondag. 

Vanaf  27  Augustus  1967  het  die  Sondagskool  en  katkisasie  nie  meer  voor  die 
erediens  plaasgevind  nie,  maar  wel  direk  na  die  erediens.  Die  vertrektyd  van  die 
busdiens  vanaf  Ellaton  is  dienooreenkomstig  gewysig. 

Tydens  die  gemeentevergadering  van  11  Februarie  1968  was  daar  steeds  lidmate 
wat  ontevrede  was  oor  die  skuif  van  die  voorbereidingsdiens  en  die  erediens  tye.  Ds. 
Van  Staden  het  weereens  die  saak  verduidelik  en  versoek  dat  die  kwessies  as 
afgehandel  beskou  moet  word. 

Op  hierdie  tydstip  was  die  kontantvloei  van  die  gemeente  maar  boomskraap  en  het 
die  Kerkraad  gevolglik  versoek  om  uitstel  ten  opsigte  van  die  uitbetaling  van  R3650 
wat  as  deel  van  die  koopsom  van  die  plot,  as  bruidskat  betaalbaar  was  aan 
Wilkoppies  gemeente. 

Dit  blyk  egter  dat  Wilkoppies  nie  die  gevraagde  uitstel  kon  verleen  nie.  Die  kerkraad 
was  gevolglik  verplig  om  op  9 November  1967  die  Ou  Mutual  maatskappy  te  versoek 
om  die  bestaande  verband  (No.  36266)  met  R3650  te  vergroot. 

Die  kontantvloei-probleem  van  die  gemeente  het  sodanig  verswak  dat  die  kerkraad 
op  9 November  1967  besluit  het  dat  hulle  nie  meer  kon  voortgaan  om  die  versorging 
van  ‘n  weeskind  vir  een  jaar  te  borg  nie.  Dit  was  al  vir  etlike  jare  wat  die  gemeente 
een  van  die  kinders  in  die  kerk  se  kinderhuis  kon  borg. 

Waar  die  gemeente  in  staat  was  om  te  help  was  daar  egter  altyd  bereidheid  voor 
gewees.  Vanaf  30  September  tot  6 Oktober  1968  het  die  kerkraad  die  kerkgebou  en 
saal  op  versoek  van  die  Presbiteriaanse  Kerk  tot  hulle  beskikking  gestel.  Die 
Presbiteriaanse  Kerk  het  die  kerkgebou  gereeld  Sondagmiddae  benut  en  die  onkoste 
verbonde  daaraan  self  gedra. 

N NUWE  PASTORIE  EN  DIE  VERTREK  VAN  DS.  VAN  STADEN 

Op  9 Mei  1968  het  die  Kerkraad  ‘n  brief  van  ds.  van  Staden  behandel  waarin  hy  die 
kerkraad  versoek  om  huisvesting  in  die  vorm  van  ‘n  pastorie  te  verskaf.  Die  Kerkraad 
het  besluit  om  die  aangeleentheid  na  die  Finansiële  Kommissie  te  verwys. 

Die  Finansiële  Komitee  het  die  saak  ondersoek  en  aanbeveel  dat  ‘n  huis  in  Irenepark 
vir  die  bedrag  van  R26000  aangekoop  moes  word.  Ten  einde  die  huis  aan  te  koop, 
was  die  gemeente  verplig  om  ‘n  verdere  bedrag  van  R11500  by  Ou  Mutual  of  ‘n 
ander  instansie  te  leen. 

Omrede  ds.  van  Staden  gevolglik  nie  meer  van  sy  eie  huisvesting  gebruik  sou  maak 
nie,  het  die  kerkraad  besluit  dat  hy  die  uitstaande  balans  van  sy  lening  by  die 
gemeente,  moes  terugbetaal  en  dat  die  huistoelaag  van  R100  per  maand  wat  aan 
hom  betaal  is  sou  verval.  Hierdie  voorstelle  is  op  24  Mei  1968  deur  die  kerkraad 
goedgekeur. 

Die  gemeentevergadering  gehou  op  2 Junie  1968  het  ook  al  hierdie  aanbevelings 
goedgekeur.  Die  huidige  pastorie,  geleë  te  Gouldstraat  5 op  erf  1767,  Uitbreiding  18, 
Irene  Park,  is  as  uitvloeisel  van  hierdie  besluite  aangekoop  en  word  vanaf  Junie  1968 
as  pastorie  benut. 

Op  8 Augustus  1968  het  oudl.  Friedman  gerapporteer  dat  die  pastorie  op  die  ou  end 
R25500  gekos  het.  Ou  Mutual  het  slegs  R6625  bykomende  tot  die  bestaande  lening 
toegestaan.  ‘n  Lening  van  R17000  is  gevolglik,  met  die  pastorie  as  sekuriteit,  by  'n 
bougenootskap  aangegaan. 

Gedurende  November  1968  het  ds.  van  Staden  'n  beroep  ontvang  wat  hy 
aangeneem  het.  Weereens  sou  die  gemeente  ‘n  predikant  moes  vind! 

Ds.  van  Staden  het  sy  afskeidspreek  op  22  Desember  1968  gelewer.  Teenstrydig 
met  sy  versoek  het  die  kerkraad  besluit  om  ‘n  afskeidsfunksie  vir  die  gesin  te  reël. 
Oudl.  Manie  van  der  Merwe  het  ‘n  afskeidswoord  namens  die  gemeente  aan  ds.  en 
mev.  van  Staden  gerig  en  ‘n  geskenk  aan  hulle  oorhandig.  Die  NHSV  en  die 
Jeugvereniging  het  ook  hulle  insette  gelewer  tydens  die  afskeid. 

Ds.  van  Staden  is  amptelik  op  14  Januarie  1969  van  die  gemeente  losgemaak.^^ 

Die  kerkraad  het  dadelik  nadat  hulle  gehoor  het  dat  ds.  Van  Staden  die  beroep 
aangeneem  het  begin  planne  begin  maak  om  weer  ‘n  predikant  te  beroep.  Daar  is 
sommer  dadelik,  reeds  op  28  November  1968,  oorgegaan  om  ‘n  beroep  uit  te  bring! 
Op  hierdie  stadium  was  die  finansies  van  die  gemeente  egter  nie  in  ‘n  goeie  toestand 
nie.  Baie  van  die  lede  het  gevolglik  gevoel  dat  ‘n  proponent  beroep  moes  word  om 
die  onkoste  vir  die  gemeente  so  laag  moontlik  te  hou.  Ds.  Marais,  die  konsulent,  het 
die  name  van  beroepbare  predikante  en  proponente  aan  die  vergadering  voorgehou. 
Hy  het  ook  die  naam  van  ds.  A.A.J.  Swart  onder  die  aandag  van  die  kerkraad 
gebring.  Ds.  Marais  het  verduidelik  dat  ds.  Swart  voorheen  predikant  was,  maar  ‘n 
aantal  jare  gelede  uit  die  bediening  getree  het.  Ds.  Swart  het  egter  aansoek  gedoen 
om  hertoelating  tot  die  evangelie-bediening.  Die  Algemene  Kommissie  het  hom 
toegelaat  om  vir  twee  jaar  vir  'n  proeftydperk  op  te  tree  as  pastoralehulp.  Die 
bedoeling  was  dat,  indien  hierdie  proeftydperk  bevredigend  afgehandel  sou  word,  ds. 
Swart  weer  beroepbaar  gestel  sou  word  in  die  kerk.  Ds.  Marais  het  ook  verduidelik 
dat  ds.  Swart  se  aanvang-traktement  dieselfde  sou  wees  as  dié  van  ‘n  proponent. 
Die  Kerkraad  het  per  stembriefie  gestem  en  die  keuse  het  met  ‘n  volstrekte 
meerderheid  op  ds.  A.A.J.  Swart  geval. 


Kerkraadsvergadering,  28  November  1968. 

6.  DS.  A.A.J.  SWART.  VAN  PASTORALE  HULP  TOT  VOLWAARDIGE 

PREDIKANT 


Die  Algemene  Kommissie  het  die  benoeming  van  ds.  A.A.J.  Swart  as  pastoralehulp 
van  Klerksdorp-Oos  gemeente  op  4 Desember  1968  goedgekeur.^^ 

Ds.  en  mev.  Swart  het  op  15  Januarie  1969  vanaf  Alberton  na  Klerksdorp  verhuis. 
Hulle  is  gevolglik  ook  op  hierdie  dag,  veral  deur  die  dames  van  die  NHSV,  verwelkom 
met  die  nodige  hulp  en  verversings.  Die  amptelike  ontvangs  van  ds.  en  mev.  Swart 
het  op  17  Januarie  1969  plaasgevind.  Hy  het  ook  op  hierdie  dag  sy  intreerede  tydens 
die  oggend-erediens  gelewer. 

Die  eerste  kerkraadsvergadering  waarby  ds.  Swart  teenwoordig  was,  is  gehou  op  24 
Januarie  1969  onder  voorsitterskap  van  die  konsulent,  ds.  Marais.  Tydens  hierdie 
vergadering  is  ds.  Swart  as  Jeugouderling  genomineer. 

Met  ‘n  nuwe  predikant  aan  die  stuur  van  sake  het  die  gemeente  stadig  maar  seker 
weer  begin  koers  kry.  Daar  is  opnuut  na  die  funksionering  van  die  gemeente  gekyk 
en  een  van  die  sake  wat  aandag  gekry  het  is  die  funksionering  van  die 
diakensvergadering.  Die  kerkraad  het  op  24  Januarie  1969  besluit  dat  die  diakonie 
voortaan  elke  maand  in  ‘n  nie-amptelike  vergadering  sou  bymekaar  kom.  Hierdie 
besluit  dui  op  ‘n  besliste  poging  om  die  werksaamhede  van  die  diakonie  goed  te 
organiseer. 

Ook  die  funksionering  van  die  Sondagskool  is  in  heroorweging  geneem.  Die  kerkraad 
het  oor  die  tyd  van  die  Sondagskool  besin  en  besluit  dat  die  Sondagskool  weer  vanaf 
2 Februarie  1969  voor  die  erediens,  om  9:00  sou  begin.  Die  kerkraad  het  ook  besluit 
dat  die  busdiens  nie  meer  met  nagmaal,  langnaweke  of  gedurende  skoolvakansie 
verskaf  sou  word  nie.  Slegs  tydens  skooltyd,  dus  hoofsaaklik  ten  opsigte  van  die 
Sondagskool. 

Die  nuwe  optimusme  in  die  gemeente  was  ook  duidelik  sigbaar  by  die  eerste 
gemeentevergadering  van  1969.  Omrede  ds.Swart  nog  nie  in  sy  amp  as  predikant 
herstel  was  nie  het  ook  hierdie  vergadering  onder  voorsitterskap  van  ds.  Marais 
plaasgevind.  Ds.  en  mev.  Swart  is  egter  spesiaal  verwelkom  by  die  vergadering. 
Tydens  die  vergadering  is  ds.  Swart  as  jeugouderling  verkies  en  verskeie  lede  wat  in 
die  verlede  die  tuig  neergelê  het  is  ook  weer  op  die  kerkraad  verkies. 

Ds.  Swart  het  dadelik  ingespring  om  die  grootste  gevaar  wat  die  gemeente  in  die 
gesig  gestaar  het  aan  te  spreek.  Tydens  die  bespreking  oor  die  gemeente  se 
finansies  het  ds.  Swart  die  gemeente  ingelig  dat  R2  per  lidmaat  nodig  was  om  die 
gemeente  se  finansiële  posisie  te  bestendig.  Daar  was  maar  baie  bekommernis  oor 
die  finansies  en  ds.  Swart  het  ‘n  beroep  gedoen  vir  kontant  bydrae.  Die  lidmate  het 
gereageer  en  beloftes  virongeveer  R1000  is  tydens  die  vergadering  gemaak. 

Op  25  Maart  1969  is  die  boorgat  by  die  pastorie  geboor.  Oudl.  E.  Smith  het  die 
boormasjien  verskaf  en  Oudl.  Herselman  het  R25  geskenk  om  die  koste  te  help 
bestry. 

Tydens  dieselfde  vergadering  is  broer  Van  Wyk  aangewys  as  aktivaris  en  'n 
belangrike  besluit  oor  sleutelbesit  vir  kerkfasiliteite  is  geneem,  naamlik  dat  die  Koster 
‘n  sleutel  vir  elke  deur  sou  hé  en  dat  die  duplikaatstel  in  die  kluis  gebêre  sou  word; 
dat  slegs  die  Koster,  NHSV  en  die  Jeugvereniging  oor  ‘n  voordeursleutel  vir  die  saal 
sal  beskik  en  dat  die  jeugvereginig  en  die  Koster  ‘n  sleutel  vir  die  klavier  sou  hê. 


Ds  Swart  het  die  jeug  nie  verwaarloos  nie  en  het  toestemming  gegee  dat  hulle 
Afrikaanse  films  in  die  saal  mag  vertoon.  Hulle  mag  speletjies  in  die  saal  speel,  mits 
dit  kaalvoet  of  met  seilskoene  aan,  is. 

‘n  Ander  aanstelling  wat  in  hierdie  tyd  gedoen  is,  is  dié  van  Oudi.  A.A.G.J.  van 
Vuuren  as  Skriba  in  die  plek  van  diak.  I.S.  Cronjé,  wat  as  skoolhoof  aangestel  is. 

VERSOEK  OM  DS  SWART  IN  SY  AMP  TE  HERSTEL 

Op  25  Mei  1969  het  die  Kerkraad  besluit  om  dr.  Venter  te  vra  om  by  die 
Ringskommissie  aan  te  beveel  dat  ds.  Swart  in  volle  status  herstel  sal  word.  In 
hierdie  stadium  was  die  konsulent  of  tweede  konsulent  telkens  verplig  om  die 
kerkraad-  en  gemeentevergaderings  asook  nagmaal  en  dooperedienste  in  die 
gemeente  te  lei.  Die  Kerkraad  het  op  6 Februarie  1970  besluit  om  hierdie  versoek 
per  brief  aan  die  Algemene  kommissie  te  rig.  Die  Algemene  Kerkvergadering  van 
1970  het  ds.  Swart  se  saak  in  oorweging  geneem.  Op  3 Junie  1970  het  ds.  Marais 
die  Kerkraad  ingelig  dat  die  Algemene  Kommissie  besluit  het  om  ds.  Swart  ten  volle 
in  sy  amp  te  herstel.  Die  Kerkraad  was  dus  nou  in  die  posisie  om  weer  ‘n  beroep  uit 
te  bring.  Die  Kerkraad  het  eenparig  besluit  om  ds.  Swart  as  volwaardige  predikant 
van  die  gemeente  te  beroep. 

Op  19  Junie  1969  het  die  Kerkraad  verneem  dat  hulle  aansoek  vir  ‘n  permit,  dat  die 
swart  arbeider  op  die  kerkterrein  mag  oornag,  nie  geslaag  het  nie.  Die  kerkraad  was 
dus  verplig  om  sy  loon  te  verhoog  sodat  hy  elders  verblyf  kon  reël. 

Ds  Swart  was  in  Julie  afwesig  en  prop.  Claassen  het  in  hierdie  tyd  die  eredienste 
waargeneem. 

Hierdie  was  die  begin  van  ‘n  bloeitydperk  vir  die  gemeente.  Die  bazaar  in  1969  het 
R3  500  opgelewer,  die  nuusblaadjie  het  gereeld  maandeliks  verskyn  en  op  20 
November  het  die  gemeente  weer  funksionarisse  en  voorlopers  gekies. 

Oudl.  D.J.  Booysen  is  as  Sondagskoolsuperintendent  herkies  en  Oudl.  F.J.C. 
Giessing  as  Jeugouderling. 

Klein  haakplekkies  wat  in  hierdie  dae  geskaaf  het,  was  onder  andere  die  klagtes  oor 
skade  wat  skoolkinders  van  die  Handelskool  aan  kerkeiendom  aangerig  het.  Oudl. 
A.A.  van  Vuuren  is  versoek  om  die  saak  met  die  skoolhoof  op  te  neem. 

Op  20  November  1969  is  die  Kerkraad  gewys  op  die  bepaling  in  die  kerkwet  dat 
ouderlinge  en  diakens  ook  apart  moet  vergader.  Die  vergadering  het  gevolglik  weer 
‘n  ouderlingevergadering  vir  27  Februarie  1970  belé.  ‘n  Diakensvergadering  sou  later 
gereél  word. 

Die  Nagmaalsondae  is  aan  die  einde  van  1969  vasgestel  as  die  derde  Sondag  van 
die  maande  Februarie,  Mei,  Augustus  en  November. 

Aan  die  einde  van  1969  het  die  gemeente  ‘n  surplus  inkomste  bo  uitgawes  van 
R2537.41  getoon.  Die  gemeente  kon  dus  weer  van  die  skuld  delg. 

Die  orreliste  van  die  gemeente  het  op  6 Februarie  1970  bedank  en  broer  Sarel 
Venter  is  op  23  April  aangestel  as  nuwe  orrelis. 

Die  gemeente  se  finansiële  toestand  het  groot  verbeterings  getoon  in  vergelyking 
met  die  vorige  jaar.  So  is  daar  op  23  April  1970  gerapporteer  dat  beloftes  van  tussen 
R500  en  R600  ontvang  is,  waarvan  ie  helfte  reeds  inbetaal  was.  Ds.  Swart  was 
egter  steeds  bekommerd  dat  die  gemeente  se  lopende  uitgawes  nie  deur  die 
offergawes  gedek  wou  word  nie,  en  dat  dit  aangewend  sou  moes  word  om  die 
gemeente  se  boeke  te  laat  klop. 

Vroeg  in  1970  het  die  gemeente  ook  in  die  vreugde  van  ds.  en  mev.  Swart  gedeel 
met  die  geboorte  van  hul  dogter.  Dit  blyk  dat  hierdie  die  eerste  pastoriebaba  in  die 
geskiedenis  van  die  gemeente  was!!! 

Die  gemeente  het  nie  net  op  finansiële  gebied  vooruitgang  getoon  nie.  In  1970  het 
die  Kerkraad,  op  versoek  van  ds.  Swart,  al  die  Sondagskoolkinders  vir  die  Kerk  se 
Bybelkennis-eksamen  ingeskryf.  Al  was  daar  van  die  kinders  wat  nie  wou  deelneem 
nie,  het  ds.  Swart  gevoel  dat  dit  die  gemeente  se  plig  is  om  hierdie  saak  ten  volle  te 
ondersteun.  Die  kerkraad  het  al  die  kinders  se  inskrywingsfooie  betaal.  Van  die  134 
kinders  wat  uiteindelik  deelgeneem  het,  het  net  sowat  20  nie  die  eksamen  geslaag 
nie.  Die  Kerkraad  was  baie  trots  op  hierdie  poging. 

DS  SWART  BEROEP  AS  VOLWAARDIGE  PREDIKANT  VAN  DIE  GEMEENTE 

Op  3 Junie  1970  het  die  Kerkraad  verneem  dat  ds.  Swart  weer  ten  volle  in  sy  amp 
herstel  is.  Dit  was  dus  onnodig  om  hom  verder  slegs  as  Pastorale-hulp  van  die 
gemeente  te  beskou.  Die  Kerkraad  het  eenparig  besluit  om  ds.  Swart  as  volwaardige 
predikant  van  die  gemeente  te  beroep. 

Hy  kon  sy  werksaamhede  sonder  enige  beperkings  in  die  gemeente  hervat. 

Die  werksaamhede  van  die  gemeente  het  vlot  verloop.  Een  van  die  sake  wat  op  die 
vergadering  van  10  September  1970  gedien  het,  is  die  versoek  dat  sangoefeninge 
voor  die  diens  sou  plaasvind  om  onbekende  gesange  en  psalms  aan  te  leer.  Dit  is 
so  goedgekeur.  Op  hierdie  datum  het  ds.  Swart  ook  magtiging  van  die  Kerkraad 
ontvang  om  buitedienste  op  Boetrand  te  hou  om  sodoende  ‘n  geleentheid  te  skep  vir 
die  groot  aantal  bejaarde  lidmate  wat  hier  gewoon  het,  en  nie  meer  by  die  kerkgebou 
kon  uitkom  nie,  om  as  ‘n  groot  groep  aan  die  nagmaal  te  kon  deelneem. 

Ongeveer  19  lede  van  die  NHJV  van  Klerksdorp-Oos  het  gedurende  1970  ‘n  kamp 
op  die  Ringskampterein  te  Veepos  bygewoon  en  die  jeug  het  ook  aan  die 
Bybelvasvra  deelgeneem,  alles  tekens  van  ‘n  gesonde  gemeentelewe. 

Vanaf  1970  het  die  Kerkraad  maandeliks  vergader.  Die  vergadering  het  vanaf 
November  op  die  derde  Woensdagaand  van  die  maand  plaasgevind.  Die  Finansiële 
Kommissie  het  ook  elke  derde  Maandagaand  van  die  maand  vergader. 

Op  21  Oktober  1970  het  die  Kerkraad  besluit  om  die  Hervormer  gratis  vir  'n  jaar  lank 
op  'n  proefbasis  aan  elke  huisgesin  van  die  gemeente  beskikbaar  te  stel.  Die 
Kerkraad  het  steeds  versoek  dat  mense  wat  kon,  'n  donasie  in  hierdie  verband  sou 
maak. 

Die  Kerkraad  het  ook  besluit  om  'n  nuwe  16mm  kleurprojektor  aan  te  koop  vir  die 
vertoning  van  rolprente.  Die  ou  projektor  wat  vir  die  doel  gebruik  is,  was  nie  meer 
voldoende  nie.  Geld  moes  egter  eers  ingesamel  word. 

Op  18  November  1970  het  die  Kerkraad  weer  'n  Evangelisasiekommissie  benoem. 
Oudle.  P.J.  Raath,  C.J.  Jooste,  M.C.  van  der  Westhuizen,  M.A.J.  van  Rensburg  en 
W.G.  van  Rensburg  is  verkies. 

Aan  die  einde  van  1970  het  die  NHSV  'n  bedrag  van  R1000  aan  die  Kerkraad 
geskenk.  Die  NHSV  het  ook  nuwe  nagmaaltafeldoeke  laat  maak  en  aan  die 
gemeente  geskenk.  Veral  susters  Blake  en  Cronjé  was  gemoeid  met  die  maak  van 
die  tafeldoeke. 

1971-  GEMEENTESKULD  EN  JEUG  DIÉ  JAAR  SE  KOPSERE. 

Op  20  Januarie  1971  het  oudl.  A.A.G.J.  van  Vuuren  weens  werksomstandighede 
bedank  as  Skriba  en  diak.  J.P.  Jacobs  is  in  sy  plek  verkies. 

Op  dieselfde  datum  het  die  kerkraad  besluit  dat  die  Finansiële  Komitee  weer  met  die 
Stadsraad  moet  onderhandel  oor  grond  in  Neserhof  omdat  die  NGK  na  bewering 
grond  daar  gekry  het. 

Op  17  Februarie  het  oudl.  D.J.  Booysen  gerapporteer  dat  die  Katkisante  en  ouers 
“baie  ligsinnig  staan  teenoor  Katkisasie”.  Hierdie  tendens  het  die  Kerkraad 
onaanvaarbaar  gevind.  Daar  is  gevoel  dat  aflegging  van  Belydenis  van  Geloof  so  'n 
belangrike  saak  in  iemand  se  lewe  moet  wees  dat  hy  of  sy  bereid  moes  wees  om  die 
Kerk  eerste  aanspraak  op  hul  tyd  te  gee.  Die  Kerkraad  het  nietemin  volgehou  om 
individuele  gevalle  op  meriete  te  beoordeel  en  het  wel  simpatiek  gestaan  teenoor 
ernstige  probleme. 

Dit  was  vir  die  Kerkraad  'n  probleem  dat  die  kinders  nie  deur  hul  ouers  begelei  word 
in  die  voorbereiding  vir  die  Sondagskool  nie.  Die  ouderlinge  is  op  19  Mei  1971  gevra 
om  die  saak  met  die  ouers  op  te  neem. 

Op  17  Maart  1971  het  die  Kerkraad  oudle.  D.J.  Booysen  en  T.J.  Herselman 
afgevaardig  om  die  Kongres  vir  Kategese  namens  die  gemeente  by  te  woon. 

Die  NHJV  was  egter  steeds  op  dreef,  al  het  oudl  Giessing  aangedui  dat  die 
byeenkomste  swak  bygewoon  word.  Die  jeug  het  nogtans  steeds  geld  ingesamel  om 
'n  projektor  aan  te  koop.  Hulle  het  ook  'n  byeenkoms  saam  met  Wilkoppies  se  jeug 
bygewoon.  Alhoewel  die  NHJV  aanvanklik  ter  wille  van  die  jeug  wat  reeds  belydenis 
van  geloof  afgelé  het,  gestig  is,  is  die  byeenkomste  meestal  deur  koshuisleerlinge 
bygewoon.  Die  moontlikheid  is  geopper  om  die  JV  in  'n  senior  en  junior  groep  te 
verdeel.  Geen  besluit  is  egter  geneem  nie.  Die  gemeente  het  106  jongmense  gehad 
wat  aan  die  JV  kon  deelneem. 

Op  28  Maart  1971  het  die  Gemeentevergadering,  op  versoek  van  Wilkoppies 
Gemeente,  besluit  om  die  ooreenkoms  ten  opsigte  van  die  bruidskat  te  wysig. 
Wilkoppies  het  ‘n  koper  vir  die  twee  erwe  in  La  Hoff  bekom  en  omdat  die  erwe  steeds 
op  die  naam  van  Klerksdorp-Oos  was,  is  versoek  dat  die  opbrengs  van  die  verkoop 
daarvan  eerder  as  bruidskat  geskenk  word.  Die  erwe  is  vir  R6000.00  verkoop  en  die 
bedrag  is  aan  Wilkoppies  geskenk  as  deel  van  die  bruidskat. 

Vanaf  1971  is  die  Hemelvaartdiens  in  die  aand  gehou.  Op  19  Mei  1971  is  'n  besluit 
voorgelê  om  hierdie  diens  af  te  skaf,  maar  ds,  Swart  het  gewaarsku  dat  die 
gemeente  nie  moet  verwêrelds  nie. 

Die  Susters  van  die  gemeente  het  nie  op  hul  louere  gerus  nie.  Die  NHSV  het 
toestemming  gekry  om  die  kansellap  te  vervang.  Die  Kerkraad  het  net  gevra  dat  die 
ou  een  goed  bewaar  moes  word  aangesien  dit  die  eerste  een  is  wat  vanaf  inwyding 
gebruik  is.  Op  1 2 Mei  1 973  het  ds.  Swart  vir  suster  T reia  Blake  bedank  vir  die  uitwerk 
van  die  nuwe  kansellap. 

Tydens  die  Ringsvergadering  van  1971  het  dit  geblyk  dat  Klerksdorp-Oos  die 
gemeente  met  die  meeste  skuld  in  die  Ring  was.  Tog  het  die  gemeente  die  derde 
hoogste  inkomste  gehad  en  vierde  gestaan  ten  opsigte  van  gemiddelde  offergawe 
per  lidmaat. 

Alles  was  egter  geensins  gemaklik  wat  die  finansies  aanbetref  het  nie.  Op  7 
Augustus  1971  het  ds.  Swart  gemeld  dat  daar  “nood  in  die  Huis  van  die  Here  is 
omdat  ons  as  gemeente  - enkelinge  uitgesluit  - nog  nie  offervaardig  genoeg  is 
nie...”  Dit  blyk  dat  daar  nog  heelwat  lidmate  was  wat  nie  die  R2.00  per  lidmaat  per 
maand,  wat  nodig  was  om  die  gemeente  se  lopende  uitgawes  te  dek,  geoffer  het  nie. 

Ds.  Swart  het  die  gemeente  se  hulp  gevra  met  die  basaar  sodat  die  tekort  opgemaak 
kon  word.  Die  basaar  van  29  Oktober  het  plus-minus  R5200.00  opgelewer. 

Op  16  Junie  1971  het  die  Kerkraad  ingestem  dat  Declercqville  Gemeente  die  saal 
mag  gebruik  vir  jeugbyeenkomste.  Hulle  het  ook  toestemming  gegee  dat  pluimbal  in 
die  saal  gespeel  mag  word  onder  leiding  van  ds.  Hans  Dreyer. 

Op  18  Augustus  was  die  Kerkraad  weer  verplig  om  ‘n  nuwe  Skriba  te  kies  nadat  diak. 
J.P.  Jacobs  verhuis  het.  Oudl.  G.N.  de  Lange  is  as  Skriba  verkies. 

Die  Gemeente  het  in  hierdie  jaar  ook  deelgeneem  aan  die  Krugerdag-vierings.  ‘n 
Krans  van  R6.00  is  aangekoop  en  oudle.  Herselman  en  vd  Westhuizen  is 
afgevaardig  om  die  krans  namens  die  Gemeente  te  gaan  lê. 

Op  23  September  1971  het  die  jeug  van  die  gemeente  ‘n  opvoering  van  die 
toneelstuk  “Die  Spaanse  vlieg"  opgevoer  ten  bate  van  die  gemeente.  Die  opvoering 
het  in  die  skoolsaal  van  die  Hoër  Handelskool  (HTS  vandag)  plaasgevind.  Die 
toneeigroep  is  deur  die  orrelis,  br.  Sarel  Venter,  afgerig. 

Sake  rakende  die  JV  wou  maar  net  nie  vlot  nie.  Op  15  September  1971  het  oudl. 
Booysen  gerapporteer  dat  daar,  veral  wanneer  hulle  uitkamp,  probleme  ondervind 
word  met  die  kinders.  Die  aard  van  die  probleme  is  egter  nie  gemeld  nie. 


1972  - JAAR  VAN  BAIE  BESLUITNEMINGS 

Die  jaar  het  vroeg  begin  met  nuwe  aanstellings.  Op  19  Januarie  is  oudl.  G.N.  de 
Lange  as  kassier  verkies  in  die  plek  van  oudl.  A.C.  Freedman.  Broer  A.J.  Visser  is 
weer  in  die  plek  van  oudl.  de  Lange  as  Skriba  verkies.  Die  Kerkraad  het  ook  besluit 
om  hom  as  ouderling  te  nomineer.  Op  12  Februarie  het  die  Kerkraad  ‘n  geskenk  aan 
oudl.  Freedman  oorhandig  om  hom  te  bedank  vir  die  puik  wyse  waarop  hy  as  kassier 
gedien  het. 

Ds.  Swart  was  trots  om  vir  br.  Buddy  Dupper,  seun  van  diak.  J.E.W.  Dupper,  geluk  te 
wens  met  sy  besluit  om  vir  predikant  te  studeer. 

Op  15  Maart  het  die  Kerkraad  besluit  om  voortaan  ‘n  rentevrye  lening  van  R1 20.00 
per  jaar  beskikbaar  te  stel  aan  jongmanne  uit  die  gemeente  wat  Teologie  aan  ‘n 
erkende  universiteit  wou  gaan  studeer.  Die  Kerkraad  sou  aan  die  einde  van  die 
termyn  besluit  of  die  geld  terug  betaal  moes  word,  of  slegs  ‘n  gedeelte  daarvan,  en  of 
dit  as  'n  skenking  beskou  sou  word. 

Op  17  April  is  gerapporteer  dat  die  Gemeente  se  inkomste  gestyg  het  van  R5600  in 
1968  na  R11000  - R12000  in  daardie  stadium.  Oudl.  Cronjé  het  egter  gevoel  dat 
daar  ‘n  daadwerklike  poging  aangewend  moes  word  om  die  Gemeente  se  skuldlas 
aan  te  spreek.  Die  skenking  van  Leningsheffing-sertifikate  van  die  Regering  is  weer 
as  keuse  genoem.  Oudl.  Herselman  het  voorgestel  dat  skenkings  weer  tydens  die 
volgende  Gemeentevergadering  gevra  moes  word.  Op  13  Mei  1972  het  die  Kerkraad 
skenkings  tydens  die  Gemeentevergadering  gevra.  Die  Gemeente  se  skuld  het  op 
R44000.00  gestaan.  Tydens  hierdie  vergadering  is  egter  slegs  ongeveer  R600  deur 
die  gemeentelede  belowe. 

Op  17  April  is  daar  vir  die  eerste  melding  gemaak  van  Burgermag-diens  wat  deur  die 
predikant  verrig  moes  word.  Ds.  Swart  het  die  Kerkraad  ingeiig  dat  hy  verwag  om 
enige  dag  opgeroep  te  word  vir  drie  weke  Burgermag-diens  as  kapelaan. 

DS  SWART  BEDANK  BEROEP 

Ds.  Swart  het  op  13  Mei1972  aangekondig  dat  hy  'n  beroep  na  Newlands  Gemeente 
nie  aangeneem  het  nie.  Oudl.  Manie  vd  Merwe  het  hom  namens  die  Kerkraad  en 
Gemeente  bedank  en  hom  verseker  dat  die  Gemeente  met  “groot  blydskap’’  van  sy 
besluit  kennis  neem. 

Op  21  Junie  1972  is  die  Kerkraad  ingelig  dat  die  naam  Sondagskool  vervang  word 
met  Kategese. 

Op  dieselfde  vergadering  is  die  pastorie  bespreek.  Dit  blyk  dat  ds.  Swart  uitgekyk  het 
vir  ‘n  ander  erf  in  die  gemeente  waarop  ‘n  nuwe  pastorie  gebou  kon  word.  Omdat 
daar  geen  grond  beskikbaar  was  nie,  het  die  Kerkraad  besluit  om  eerder  aan  die 
bestaande  pastorie  te  laat  verander  om  dit  meer  prakties  te  maak. 

Oudl.  H.F.  Stutterheim  het  die  inisiatief  geneem  om  die  argitek,  mnr.  Van  Rooyen,  te 
nader  vir  ‘n  voorstel  in  hierdie  verband.  Mnr.  van  Rooyen  het  aanbeveel  dat  die 
slaapkamer  wat  aan  die  voorste  stoep  gegrens  het,  omgebou  moes  word  as  ‘n 
studeerkamer.  Die  motorhuis  en  bediendekamer  kon  weer  in  nog  ‘n  slaapkamer 
omskep  word  en  dan  kon  ‘n  nuwe  motorhuis  aangebou  word.  Die  koste  vir  hierdie 
veranderings  is  op  tussen  R1 0000.00  en  R1 5000.00  bereken.  Die  Kerkraad  het 
besluit  dat  die  argitek  kon  voortgaan  om  planne  op  te  trek,  die  finale  besluit  sou  egter 
eers  geneem  word  nadat  die  planne  beskikbaar  was. 

Die  Kerkraad  het  op  9 Augustus  besluit  om  Kerkraadkategese  in  te  voer  as  'n  middel 
om  veral  nuwe  Kerkraadslede  voor  te  berei  vir  hul  taak. 

Die  Kerkraad  het  ook  besluit  om  die  aanbou  van  ‘n  studeerkamer  aan  die  pastorie 
aan  te  beveel  en  die  Gemeentevergadering  van  12  Augustus  het  die  voorstel 
goedgekeur.  Die  Finansiële  Kommissie  het  ook  as  Boukommissie  opgetree.  Die 
planne  is  gratis  opgetrek  deur  mnr.  Botha.  Die  Gemeente  het  self  as  eienaar-bouers 
opgetree  maar  van  die  werk  is  deur  B.A.  van  der  Merwe  Bouers  gedoen.  Oudle. 
Jopie  Wolmarans  en  Mike  van  Rensburg  het  die  houtwerk  in  die  studeerkamer 
gedoen.  Materiaal  vir  die  aanbouing  is  deur  verskillende  persone  geskenk,  onder 
andere  deur  broer  Nick  Benadé.  Die  koste  verbonde  aan  die  aanbou  van  die 
studeerkamer  was  dus  maar  ongeveer  R3000.00. 

Die  Kerkraad  het  op  9 Augustus  1972  op  aanbeveling  van  die  Finansiële  Komitee 
besluit  om  Wilkoppies  Gemeente  te  vra  vir  vrystelling  ten  opsigte  van  die  bedrag  van 
R1 0000.00  wat  nog  uitstaande  was  op  die  bruidskat  en  betaalbaar  was  in  1974.  Die 
uitbreiding  van  Klerksdorp-Oos  Gemeente  was  nie  na  wense  nie,  die  huisgesinne 
wat  vanaf  Neserhof  bygekom  het  was  nog  maar  min  en  die  gesinne  wat  in  Boetrand 
gewoon  het,  was  oor  die  algemeen  nie  in  staat  om  baie  geld  as  offergawe  te  gee  nie. 
Hierdie  situasie  was  in  kontras  met  Wilkoppies  Gemeente  wat  groot  uitbreidings 
beleef  het  en  meer  florerend  was. 

In  1972  is  ‘n  register  ingestel  om  die  maand  tot  maand  offergawes  van  lidmate  aan  te 
teken.  Uit  hierdie  register  het  dit  duidelik  geword  dat  die  lidmate  wat  as  "nie  tuis" 
aangegee  word,  'n  beduidende  invloed  op  die  inkomste  van  die  gemeente  het.  Om 
die  probleem  aan  te  spreek  het  die  Kerkraad  op  9 Augustus  1972  besluit  dat  die 
diakens  laaste  by  die  ouderling  huisbesoek  sou  doen  sodat  die  ouderling  toesig  kon 
hou  oor  hierdie  saak.  In  een  wyk  het  25%  van  die  huisgesinne  geen  offergawe  gegee 
of  was  hulle  gewoonlik  nie  tuis  nie! 

SKULDLAS  WORD  ’N  GROTER  PROBLEEM 

Op  12  Augustus  1972  het  ds.  Swart  weer  die  probleem  van  die  Gemeente  se 
skuldlas  onder  die  aandag  van  die  lidmate  gebring.  Hy  het  gemeld  dat  15  lidmate 
reeds  R500  elk  geskenk  het,  en  het  die  res  versoek  om  ook  by  te  dra  wat  hulle  kon, 
sodat  die  skuld  aangespreek  kon  word.  Op  19  Oktober  1972  het  die  Kerkraad  besluit 
om  rentevrye  lening  by  die  gemeentelede  te  probeer  bekom. 

Op  20  September  1972  het  die  Kerkraad  R80.00  beskikbaar  gestel  om  lede  van  die 
NHJV  te  help  om  die  groot  Jeug-saamtrek  wat  in  die  tweede  helfte  van  Oktober  1972 
te  Rondalia  Naboomspruit  plaasgevind  het,  by  te  woon.  Busvervoer  is  in 
samewerking  met  Wilkoppies  Gemeente  gereël  vir  die  jongmense. 

Oudl.  de  Lange  het  by  dieselfde  vergadering  voorgestel  dat  verskeie  instansies,  bv. 
die  polisie,  stadsraad,  verpleegsters,  ens  genooi  word  om  die  eredienste  by  te  woon, 
Ds.  Swart  het  egter  gemaan  dat  daar  gewaak  moet  word  om  nie  die  eredienste  af  te 
plat  deur  net  vir  een  groep  te  bid  nie.  Hy  was  ook  van  mening  dat  daar  elke  Sondag 
vir  hierdie  instansies  gebid  word.  Hy  het  egter  voorgestel  dat  die  algemene  gevoel  in 
die  Gemeente  oor  hierdie  saak  getoets  word. 

In  Oktober  1972  het  die  Kerkraad  besluit  om  nie  meer  maandeliks  nie  maar  elke 
twee  maande  te  vergader. 

Op  11  November  1972  het  die  Gemeentevergadering  van  Wilkoppies  Gemeente 
besluit  om  van  die  bedrag  van  R1 0000.00  wat  nog  op  die  bruidskat  uitstaande  was, 
afstand  te  doen.'’^  Die  Kerkraad  het  op  22  November  1972  “met  groot  blydskap’’ 
kennis  geneem  van  die  kwytskelding  van  die  R1 0000.00  en  Wilkoppies  Gemeente 
van  harte  bedank  vir  die  grootmoedige  daad. 

Op  22  November  1972  is  oudl.  A.J.  Visser  as  Superintendent  vir  Kategese  gekies  in 
die  plek  van  oudl.  Booysen.  'n  Tweede  kategesepunt  is  egter  weer  op  24  November 
1972  in  die  suidelike  gedeelte  van  die  gemeente  gestig. 

Vir  1972  het  die  NHSV  ‘n  bedrag  van  R1280  aan  die  Kerkraad  geskenk.  Die  basaar 
van  1972  het  R5516.00  opgelewer.  Gedurende  1972  was  die  Gemeente  se  totale 
inkomste  R21 343.10  en  die  uitgawes  R1 8556.35.  Die  skuldlas  het  op  R33327.00 
gestaan. 

Die  Gemeente  het  'n  maandblaadjie  uitgegee  was  as  “Die  Anker’’  bekend  gestaan 
het. 

1973-  NUWE  FUNKSIONARISSE 

Op  1 Januarie  1973  is  oudl.  J.P.  Nell  oorlede.  Oudl.  I.S.  Cronjé  het  'n  huldeblyk  ter 
ere  aan  sy  nagedagtenis  gelewer. 

Vroeg  in  1973  blyk  dit  dat  die  NHJV  doodgeloop  het  oudl.  Giesing  het  onderneem  om 
weer  tydens  ‘n  aanddiens  die  JV  te  probeer  stig.  In  Maart  was  die  JV  weer  op  dreef, 
maar  hoofsaaklik  met  kinders  as  lede. 

Die  erediensbywoning  van  die  kinders  wás  vroeg  in  1973,  soos  in  die  vorige  jaar, 
weer  ‘n  bekommernis.  Wanneer  hulle  wel  die  eredienste  bywoon,  was  daar  klagtes 
dat  hulle  te  woelig  was  en  hulle  is  daaroor  berispe.  Die  Kerkraad  het  besluit  dat  die 
galery  toe  sou  wees  tydens  aand-eredienste. 

Die  busvervoer  van  kinders  vanaf  Boetrand,  Ellaton  en  die  suidelike  plotte  is  weer  op 
21  Maart  1973  breedvoerig  bespreek.  Op  hierdie  stadium  is  die  busvervoer  in 
samewerking  met  die  NG  Kerk  gereël,  omdat  Greyhound  dit  nie  lonend  geag  het  om 
slegs  vir  die  Hervormers  ‘n  diens  aan  te  bied  nie.  Die  NG  Kerk  het  egter  hulle 
voorneme  te  kenne  gegee  om  ‘n  eie  bus  te  bekom.  Die  Kerkraad  het  gevolglik  besluit 
dat  die  busdiens  gestaak  sou  moes  word  sodra  die  NG  Kerk  nie  meer  sou  voortgaan 
om  van  die  diens  gebruik  te  maak  nie.  Dit  was  ook  die  gevoel  dat  die  meeste  mense 
op  daardie  stadium  oor  eie  vervoer  beskik  het. 

Die  busdiens  is  teen  Augustus  1973  beëindig.  Mense  met  vervoer-probleme  is  gevra 
om  met  die  Kerkraad  te  skakel. 

Op  21  Maart  1973  besluit  die  Kerkraad  dat  die  finalejaar  katkisante  een  periode  per 
week  by  die  wyksouderling  en  een  periode  op  Sondag  by  oudle.  Herselman  en 
Venter  moes  katkiseer. 

‘n  Ander  belangrike  wysiging  is  dat  op  9 Mei  1973  berig  is  dat  die  Algemene 
Kerkvergadering  doop  by  huise  afgeskaf  het. 

Op  8 Augustus  1973  het  oudl.  Giesing  as  Jeugouderling  bedank,  maar  aangebly  as 
‘n  gewone  ouderling.  Ds.  Swart  het  ouderling  Giesing  en  sy  vrou  hartlik  bedank  vir 
die  moeite  wat  hulle  met  die  jeug  gedoen  het.  Ds.  Swart  het  die  mening  uitgespreek 
dat  die  Jeug  problematies  geword  het  en  dat  die  Kerkraad  hulle  moes  toerus  met 
kennis  deur  hulle  te  onderrig. 

Dit  het  op  8 Augustus  1973  bekend  geword  dat  diak.  Arden  Botha,  wat  ook  as  Koster 
gedien  het,  uit  die  gemeente  verhuis  het.  Die  Kerkraad  het  dit  goedgekeur  dat  ds.  en 
mev.  Swart  die  kosterwerk  tydelik  self  sou  behartig.  Oudl.  Koos  Botes  het  egter  kort 
hierna  oorgeneem  as  waarnemende  Koster. 

Op  8 Augustus  1973  het  die  Kerkraad  ook  ‘n  nuwe  kassier  aangewys  omdat  oudl. 
G.N.  de  Lange  ook  verhuis  het.  Oudl.  H.F.  Stutterheim  is  as  nuwe  kassier  aangewys. 

Gedurende  Augustus  1973  het  mnr.  J.  Smuts  die  orrel  gediens  en  twee  nuwe 
stemme  bygevoeg.  Die  werk  het  die  gemeente  R2005.00  gekos. 

Op  7 November  1973  het  oudl.  A.J.  Visser  as  Skriba  bedank  en  is  diak.  G.C.  Beukes 
in  sy  plek  verkies.  Ook  oudl.  D.S.L.  Muller  (jr)  het  weens  werksomstandighede  as 
Skriba  vir  Registrasie  bedank.  Oudl.  T.N.  Hefer  is  in  sy  plek  verkies. 

Op  7 November  1973  is  broer  J.G.  Stróh  as  Koster  aangestel. 

Op  7 November  1973  is  broer  Boet  Pretorius  as  Jeugouderling  genomineer.  Oudl. 
J.C.  Blake  is  aangewys  as  Superintendent  van  Kategese.  Op  30  Januarie  1974  het 
die  Kerkraad  egter  besluit  dat  oudl.  D.J.  Booysen  weer  Superintendent  vir  Kategese 
sou  wees  en  dat  oudle.  Kosie  Blake  en  Manie  van  der  Merwe  sy  assistente  sou 
wees. 

Een  van  die  Gemeente  se  twee  swart  Arbeiders,  One  Boy,  se  afdanking  is  op  7 
November  1973  bekragtig.  Die  ander  werker  was  'n  kleurling  genaamd  Bob.  In  1975 
het  ‘n  swarte  genaamd  John  by  hom  aangesluit.  John  is  later  deur  Lukas  opgevolg. 

Aan  die  einde  van  1973  is  ds.  Swart  na  Kemptonpark-Oos  beroep.  Weereens  het  hy, 
tot  groot  blydskap  van  die  gemeente,  nie  die  beroep  aangeneem  nie. 

1974  - OFFERGAWES  AANGESPREEK. 

Vanaf  5 Februarie  tot  1 Maart  1974  het  ds.  Swart  Burgermag  diens  verrig. 

Hy  is  tydens  die  Ringsvergadering  van  1974  as  Skriba  van  die  Ring  van 
Potchefstroom  verkies. 

Die  lidmaatgetal  in  Mei  1974  het  op  648  gestaan.  In  hierdie  tyd  het  oudl.  Muller  sy 
misnoë  uitgespreek  dat  daar  lidmate  was  wat  binne  die  grense  van  Klerksdorp-Oos 
gewoon  het  wat  by  ander  gemeentes  ingeskakel  het  en  selfs  op  die  Kerkraad  gedien 
het.  Ds.  Swart  het  egter  gemaan  dat  die  saak  met  groot  takt  hanteer  moes  word. 

Op  8 Mei  1974  is  diak.  J.H.DeV.  Botha  aangewys  om  met  die  organisering  van  die 
Jeug  te  help  en  op  10  Augustus  is  hy  ook  as  Jeugouderling  verkies. 

Kategeseonderrig  op  Nagmaal-sondae  is  weerop  7 Augustus  1974  afgestel. 

Op  2 Oktober  1974  is  die  bedanking  van  broer  Stroh  as  koster  aanvaar.  Die  kerkraad 
het  besluit  om  hierdie  keer  ‘n  koster  uit  te  soek  eerder  as  om  die  pos  te  adverteer. 
Op  6 November  1974  het  die  Kerkraad  broer  Yssel  as  Koster  aangestel. 

Aan  die  einde  van  1974  het  statistiek  getoon  dat  25%  van  die  lidmate  66%  van  die 
offergawes  gegee  het  en  dat  die  ander  75%  maar  34%  bygedra  het!  Tydens  die 
Gemeentevergadering  van  9 November  1974  is  gevolglik  gemeld  dat 
wyksbyeenkomste  gehou  sou  word  om  aan  hierdie  saak  aandag  te  gee. 

Aan  die  einde  van  1974  het  die  Stadsraad  die  aanbring  van  rigtingwysers  na  die 
kerkgebou  goedgekeur.  Die  oprigting  moes  egter  op  die  gemeente  se  eie  onkoste 
geskied.  Op  9 April  1975  is  gerapporteer  dat  oudl.  J.E.W.  Dupper  en  br.  J.P.  van 
Wyk  die  eerste  naambord  van  die  Gemeente  staangemaak  het  voor  die  kergebou. 
Ook  die  rigtingwysers  was  aangebring  teen  19  November,  weer  met  dank  aan  die 
twee  broers. 

Aan  die  einde  van  1974  het  die  gemeente  se  skuld  op  R25970.92  gestaan.  Die 
Gemeente  het  'n  inkomste  van  R26596.65  vir  die  jaar  gehad. 

1975-  EERSTEVROUE  IN  DIAKENBANK! 

Die  eerste  veranderinge  wat  vroeg  in  die  jaar  plaasgevind  het,  was  die  besluit  op  19 
Maart  1975  dat  Kerkraadsvergaderings  op  die  tweede  Woensdag  van  die  maand 
waarin  Nagmaal  val,  sal  plaasvind. 

Op  dieselfde  datum  is  oudl.  P.R.  Minnaar  aangewys  as  Jeugouderling.  Oudl  Minnaar 
het  in  hierdie  posisie  gedien  tot  19  November  1975,  toe  hy  as  ouderling  bedank  het. 
In  sy  plek  is  oudl.  Boet  Pretorius  verkies. 

Op  9 April  1975  het  die  Kerkraad  vir  die  eerste  keer  susters  genomineer  vir 
verkiesing  as  diakonesse.  Susters  Minnaar  en  G.J.  Coetzee  was  die  eerste  dames 
wat  genomineer  is  vir  verkiesing  op  die  Kerkraad.  Hierdie  susters  is  op  12  April  1975 
deur  die  Gemeentevergadering  verkies.  Ds.  Swart  het  tog  maar  verduidelik  dat  'n 
nypende  tekort  aan  diakens  die  Kerk  dwing  om  ook  susters  as  diakonesse  te  kies. 
Slegs  diakones  Coetzee  se  naam  verskyn  onder  die  lys  kerkraadslede,  in  die  notule 
van  die  eerste  Kerkraadsvergadering  na  die  verkiesing,  ongelukkig  onder  díe  wat 
afwesig  was  met  verskoning.  Dit  blyk  egter  dat  suster  Minnaar  ook  bevestig  is 
aangesien  sy  op  19  November  1975  weer  as  diakones  bedank  het. 

Op  22  Junie  1975  is  oudl.  I.S.  Cronjé  as  Skriba  vir  Registrasie  verkies.  Die 
benoeming  is  op  9 Julie  tydens  die  Kerkraadsvergadering  bekragtig. 

Op  9 Julie  1975  is  gerapporteer  dat  die  offergawes  met  ongeveer  33%  gestyg  het  in 
vergelyking  met  die  situasie  in  1974! 

Die  basaar  het  weer  op  31  Oktober  1975  plaasgevind.  Hierdie  keer  is  R7934.25 
ingesamel.  Die  totale  inkomste  vir  1975  het  R32339.16  beloop  en  die  uitgawes  was 
R24587.02.  Goeie  nuus  vir  die  gemeente! 

Op  19  November  1975  het  dames  vir  die  eerste  keer  die  Kerkraadsvergadering  as 
volle  lede  bygewoon.  Diakonesse  J.  Stutterheim  en  P.  Bekker,  wat  albei  op  18 
Oktober  verkies  is,  het  sitting  geneem.  Diakones  Bekker  het  gedien  met  spesiale 
opdrag  van  die  Verpleegsterskollege. 

Op  19  November  1975  het  die  kategese  R300  geskenk  wat  op  die  skuld  van  die 
Gemeente  afbetaal  moes  word.  Ook  die  NHSV  het  'n  bedrag  van  R1 000.00  aan  die 
Kerkraad  geskenk. 

Op  7 Desember  1975  het  die  Gemeentevergadering  toestemming  gegee  dat  die 
verbandlening  by  die  Permanente  Bouvereniging  weer  oortrek  word  tot  sy  maksimum 
van  R1 6000.00.  Die  stap  is  geneem  om  die  maksimum  bedrag  op  die  Ou  Mutual 
verband  te  kon  aflos,  omdat  laasgenoemde  se  rentekoers  toe  reeds  na  13y2%  gestyg 
het  teenoordie  1014%  van  eersgenoemde  instansie. 

Nadat  ‘n  verdere  R5000.00  by  Ou  Mutual  afbetaal  is,  het  ‘n  bedrag  van  ongeveer 
R4000.00  op  hierdie  lening  oorgebly. 

Aan  die  einde  van  1975  het  die  Gemeente  se  skuldlas  as  volg  uitgesien: 
Bouvereniging  - R14336.93;  Ou  Mutual  - R3838.12. 

Die  Kerkraad  het  besluit  om  tydens  die  volgende  Gemeentevergadering  die  lidmate 
se  hulp  te  vra  sodat  die  Ou  Mutual-lening  binne  die  volgende  6 maande  afgelos  kon 
word. 

Hierdie  Gemeentevergadering  het  op  17  Januarie  plaasgevind.  Omdat  daar  egter 
baie  min  mense  vir  die  vergadering  gebly  het,  het  ds.  Swart  besluit  om  die  saak  op  ‘n 
volgende  vergadering  te  hanteer. 

Op  14  Januarie  1976  is  oudl.  Herselman  bedank  vir  die  feit  dat  hy  bereid  was  om  die 
kosterwerk  voorwaardelik  gratis  te  verrig. 

Tydens  die  Gemeentevergadering  van  17  Januarie  1976  het  ds.  Swart  verduidelik 
dat  die  gemeente  aansienlik  gegroei  het.  Hy  het  egter  genoem  dat  daar  eerder  nie 
aan  afstigting  gedink  moet  word  nie.  Hy  het  ook  gemeld  dat  die  gemeentegrense 
hersien  sou  word,  wat  daartoe  kon  lei  dat  Klerksdorp-Oos  selfs  nog  meer  lidmate  sou 
bykry.  Omdat  die  kerkgebou  groot  genoeg  was,  het  hy  geen  probleem  hiermee 
voorsien  nie.  Hy  het  egter  gemeld  dat  die  moontlikheid  van  'n  tweede  predikant  wel 
ondersoek  moes  word. 

1976  - DIE  GEMEENTE  GROEI 

Op  14  Januarie  1976  is  gerapporteer  dat  die  gemeente  gedurende  1975  aansienlik 
gegroei  het  in  die  Sentrale  dorp,  Neserhof  en  Boetrand.  Die  gemeente  se  wyke  is 
gevolglik  uitgebrei  na  31. 

Op  17  Maart  1976  het  ds.  Swart  gevra  dat  die  Kerkraad  weer  die  aankoop  van  ‘n  eie 
bus  moes  oorweeg.  Daar  was  egter  ‘n  hewige  meningsverskil  onder  die  Kerkraad  en 
die  saak  is  eerder  na  die  Finansiële  Komitee  verwys  vir  beredenering.  Ds.  Swart  het 
nietemin  die  Kerkraad  daarop  gewys  dat  die  Sektes  baie  moeite  doen  in  hierdie 
verband  en  dat  dit  dus  ‘n  gevaar  inhou  vir  die  gemeente  as  mense  nie  oor  vervoer 
beskik  om  by  die  kerk  uit  te  kom  nie. 

Op  12  Mei  1976  is  gerapporteer  dat  die  lidmate-  tal  by  die  750  was.  Daar  is  ook  ‘n 
toename  van  buitekerklikes  wat  by  die  Gemeente  wou  inskakel,  ervaar. 

Alles  het  egter  nie  om  finansies  gegaan  nie.  Op  26  Maart  1976  het  die  eerste  Vasvra 
in  die  gemeente  plaasgevind.  Oudl.  B.M.  Dupper  het  die  geleentheid  gereël  en  die 

Jeug,  kategese,  Kerkraad,  NHSV  en  Gemeente  het  spanne  ingeskryf.  Die  kategese 
kinders  het  die  vasvra  gewen. 

En  in  1976  het  die  NHJV  in  samewerking  met  die  Jeug  van  die  Moedergemeente  ‘n 
geslaagde  uitstappie  na  die  Randse  Paasskou  onderneem. 

Op  12  Mei  1976  het  die  Kerkraad  met  groot  dankbaarheid  kennis  geneem  dat  die 
verband  by  Ou  Mutual  ten  volle  afgelos  was.  Op  7 Julie  1976  het  die  skuld 
R1 3346.00  beloop. 

ERWE  GESKENK  VIR  NUWE  PASTORIE 

Op  7 Julie  1976  is  berig  dat  die  Gemeente  moontlik  twee  erwe  in  Neserhof  as  ‘n 
geskenk  van  die  Stadsraad  ontvang  het.  Die  erwe  Nr.  161  en  162,  sou  gebruik  word 
om  ‘n  pastorie  op  te  bou. 

Die  voorwaardes  vir  die  skenking  was  as  volg: 

1.  Die  erwe  mag  slegs  vir  die  oprigting  van  ‘n  pastorie  en  die  nodige  buitegeboue 
daarop  gebruik  word. 

2.  Die  erwe  moet  gekonsolideer  word. 

3.  Geboue  moes  binne  twee  jaar  op  die  erwe  opgerig  word. 

4.  Ooreenkomstig  die  vereiste  deur  die  Administarteur  in  die  geval  van  vorige 
soortgelyke  skenkings  gestel,  moet  die  Gemeente,  indien  die  grond  nie  meer  vir 
die  doel  waarvoor  dit  aan  die  Gemeente  geskenk  is  gebruik  word  nie,  of  indien 
die  Gemeente  die  eiendom  in  die  toekoms  sou  vervreem,  ‘n  bedrag  van 
R4500.00  synde  die  beëdigde  waardasie  van  die  erwe,  as  vergoeding  aan  die 
Stadsraad  betaal. 

5.  Die  Kerk  moes  alle  koste  in  verband  met  die  skenking  van  die  erwe  insluitende 
advertensiekoste,  die  koste  van  die  beëdigde  waardasie,  die  opstelling  van  ‘n 
Skenkingsakte  en  oordrag  van  die  eiendom  betaal. 

Die  Kerkraad  en  Gemeentevergaderings  het  die  voorwaardes  aanvaarbaar  gevind. 

Die  moontlikheid  om  weer  die  voorbereidingsdiens  na  die  Sondag  voor  nagmaal  te 
skuif  het  weer  op  10  Julie  1976  tydens  die  Gemeentevergadering  ter  sprake  gekom. 
Die  saak  het  egter  hewige  bespreking  ontlok  en  is  na  die  Kerkraadsvergadering 
verwys  vir  beredenering.  Dit  blyk  egter  dat  die  voorbereiding  op  Saterdagaand  maar 
swak  bygewoon  is.  Nadat  ‘n  skriftelike  meningspeiling  onder  die  lidmate  gedoen  is, 
het  die  Kerkraad  op  17  November  1976  besluit  om  by  die  Saterdagaand 
voorbereidingsdiens  te  volstaan.  Die  lidmate  sou  egter  aangemoedig  word  om  dit  by 
te  woon. 

Op  29  Oktober  1976  het  ds.  Van  Schalkwyk  van  die  Bybelgenootskap  die  erediens 
gelei  en  die  gemeente  oor  Bybelverspreiding  kom  inlig. 

Op  18  Augustus  1976  het  oudle.  Borman  en  Booysen  weer  die  saak  van 
vervoerprobleme  van  lidmate  van  Boetrand  geopper.  Oudl.  Borman  het  voorgestel 
dat  van  ‘n  huurmotor-  stelsel  gebruik  gemaak  sal  word.  Na  bespreking  het  die 
Kerkraad  besluit  om  sy  voorstel  op  ‘n  proefbasis  te  implementeer.  Die  wyk-kerkraad 
is  versoek  om  met  oudl  Borman  te  skakel  in  verband  met  lidmate  wat  van  die  stelsel 
wou  gebruik  maak.  Oudl.  Borman  sou  dan  met  die  huurmotors  skakel. 

Op  15  September  1976  is  diakones  J.  Stutterheim  gelukgewens  omdat  sy  op  die 
Burgemeesters-Kersfonds  se  komitee  verkies  is.  Sy  het  die  Gemeente  op  hierdie 
komitee  verteenwoordig.  Die  Burgemeesters-Kersfonds  was  al  ‘n  hele  aantal  jare 

bedrywig.  Hierdie  fonds  het  eetgoed  verskaf  aan  bejaardes  en  behoeftiges  in  die 
gemeenskap  tydens  Kerstyd.  Die  gemeente  het  aanvanklik  nie  meegedoen  nie,  maar 
het  in  1976  begin  deelneem. 

Op  15  September  1976  is  dit  weer  duidelík  onder  die  Kerkraad  se  aandag  gebring 
dat  die  Algemene  Kerkvergadering  besluit  het  dat  kerkraadslede  ‘n  donker  pak  en  wit 
strikdas  moes  dra.  Die  Kerkraad  is  ook  daarop  gewys  dat  hierdie  steeds  die 
amptelike  drag  tydens  vergaderings  sou  wees. 

‘n  Teken  van  die  bloeiende  tendens  in  die  gemeente,  is  dat  gedurende  1976,  die 
gemeente  350  Hervormers  onder  die  lidmate  versprei  het. 

Op  15  September  1976  was  die  kerkraad  verheug  om  te  verneem  dat  die  offergawes 
met  bykans  25%  toegeneem  het  in  die  afgelope  tyd.  Ds.  Swart  het  egter  die 
Kerkraad  gemaan  om  daarop  te  let  dat  dit  eers  werklik  met  die  gemeente  sou  goed 
gaan  wanneer  dit  nie  meer  heel  bo  aan  die  lys  staan  as  dit  kom  by  swakste 
erediensbywoning  in  die  Ring  nie!  Dit  blyk  dat  die  vermaning  vrugte  afgewerp  het, 
aangesien  daar  tydens  die  volgende  vergadering  in  Oktober  genoem  is  dat  die 
erediensbywoning  ook  verbeter  het. 

Op  17  November  1976  is  die  bedanking  van  oudl.  D.J.  Booysen  as  superintendent  vir 
Kategese  aanvaar.  Daar  is  groot  waardering  uitgespreek  vir  die  nougesette  en 
toegewyde  diens  wat  hy  gelewer  het.  Oudl.  J.C.  Blake  is  verkies  om  hom  op  te  volg. 

Op  11  Desember  1976  het  ds.  Swart  se  dogter  in  die  huwelik  getree  en  het  die 
Kerkraad  die  gebruik  van  die  saal  gratis  tot  hulle  beskikking  gestel. 

KLEM  OP  KERKRAADSLEDE  IN  1977 

Op  19  Januarie  1977  het  die  Gemeente  se  finansiële  posisie  sodanig  verstewig  dat 
die  Kerkraad  besluit  het  dat  alle  deurkollektes  in  die  vervolg  aan  die  diakonale  fonds 
geskenk  sou  word. 

Aan  die  einde  van  1976  het  die  gemeente  se  skuld  R8031.00  beloop.  Die  gemeente 
het  'n  inkomste  van  R37714.33  vir  die  jaar  gehad.  Die  uitgawes  het  R27907.30 
beloop.  Op  16  April  1977  het  die  skuld  verder  afgekom  na  R5800.00. 

Vanaf  1976  is  'n  lidmaatbord  en  lêer-stelsel  geïmplementeer.  Diak.  H.J.  Grobler  is  op 
9 Februarie  1977  aangewys  om  die  Skriba  vir  Registrasie  behulpsaam  te  wees  met 
die  byhou  van  die  stelsel. 

Op  9 Februarie  1977  het  die  Kerkraad  ernstig  besin  oor  die  nominering  van  lidmate 
vir  verkiesing  as  kerkraad.  Die  volgende  prosedure  is  geformuleer  en  aanyaar: 
i.  Daar  sou  geen  kommissie  wees  wat  die  saak  hanteer  of  ondersoek  nie. 

II.  Die  vakatures  sou  bekend  gemaak  word. 

iii.  Die  Kerkraad  soek  'n  geskikte  persoon  en  sal  dan  beraadslaag  oor  sy 
bereidwilligheid. 

iv.  Die  Kerkraad  moet  ernstig  besin  oor  wie  hulle  in  die  vakature  wil  aanstel. 

V.  Die  Gemeentevergadering  verkies  die  kerkraad. 

vi.  Die  predikant  en  die  wyksouderling  sou  kerkraadskategese  met  die 
betrokkene  doen,  nadat  hy  of  sy  deur  die  Gemeentevergadering  verkies  is. 

Ds.  Swart  het  tydens  hierdie  vergadering  ook  ‘n  inligtingstuk  uitgedeel  aan  elke 
kerkraadslid.  Hierdie  stuk  het  breedvoerig  uitgespel  presies  wat  die  take  van  die 
ouderlinge  en  diakens  was.  Die  inligting  is  ook  met  die  kerkraad  bespreek. 

Op  9 Februarie  1977  is  gemeld  dat  aansoek  gedoen  is  by  die  Stadsraad  om  erf  491 
in  Boetrand  te  bekom.  Hierdie  erf  sou  gebruik  word  vir  die  daarstelling  van  kategese- 
geriewe  en  ‘n  saal  in  Boetrand.  In  daardie  stadium  het  groot  probleme  bestaan  om 
kinders  uit  hierdie  area  by  die  kategese  te  kry.  Van  die  kerkraadslede  het  gehelp  om 
van  die  kinders  aan  te  ry.  Die  Kerkraad  het  dit  op  1 1 mei  1 977  duidelik  gestel  dat  die 
bedoeling  met  die  verkryging  van  hierdie  erwe  nie  afstigting  insluit  nie. 

Die  Kerkraad  het  ook  op  16  April  1977  die  aanbou  van  ‘n  addisionele  slaapkamer  in 
die  pastorie  goedgekeur.  Hierdie  stap  was  noodsaaklik,  omdat  ds.  Swart  se  vader 
permanent  by  hulle  kom  inwoon  het. 

Op  16  April  1977  is  die  uitslae  van  ‘n  vraelys  met  die  Gemeentevergadering  hanteer. 
Veral  die  statistieke  in  verband  met  erediensbywoning  is  interessant.  Hieruit  blyk  dat 
35%  van  die  lidmate  ten  minste  1 tot  2 keer  op  ‘n  Sondag  eredienste  bygewoon  het. 
42  % het  ten  minste  een  keer  per  maand  ‘n  erediens  bygewoon.  15%  het  slegs  een 
keer  in  drie  maande  ‘n  erediens  bygewoon.  6%  het  slegs  een  keer  in  ‘n  jaar  ‘n 
erediens  bygewoon  en  2%  het  erken  dat  hulle  slegs  met  geleenthede  soos  doop, 
troues  en  begrafnisse  in  die  kerk  kom. 

Tydens  die  vergadering  het  die  gemeente  oorweldigend  verkies  dat  die  kategese 
vóór  die  erediens  plaasvind  en  dat  die  erediens  altyd  om  10:00  begin.  Ook  die 
voorbereidingsdiens  op  die  Saterdagaand  voor  nagmaal  is  gehandhaaf. 

Op  15  Junie  1977  het  die  Kerkraad  besluit  om  na  die  Julie  skoolvakansie  weer  die 
busdiens  op  ‘n  proef-basis  in  te  stel.  Die  bus  sou  lidmate  van  Boetrand,  Ellaton, 
Neserhof  en  die  middedorp  geleentheid  bied  om  by  die  kerkgebou  uit  te  kom  vir 
eredienste  en  kategese.  Die  Kerkraad  het  egter  besluit  om  die  huurmotordiens 
steeds  tot  beskikking  van  die  bejaardes  te  stel.  Vanaf  14  Augustus  1977  is  die 
busdiens  weer  vir  ‘n  proeftydperk  van  een  maand  ingestel. 

Ander  noemenswaardige  gebeurtenisse  in  hierdie  jaar  is  dat  die  intekening  op  die 
Hervormer  op  15  Junie  1977  van  350  na  400  vermeerder  is,  en  gedurende  Junie, 
Julie  het  diak.  P.A.  Harmzen  as  Skriba  waargeneem  terwyl  die  Skriba  Burgermag- 
diens  moes  verrig.  Diak.  R.  Hattingh  het  ook  in  hierfdie  maand  addisionele  ligte 
onder  die  galery  in  die  kerkgebou  aangebring. 

Op  15  Junie  1977  het  die  Kerkraad  besluit  om  oudl.  Buddy  Dupper  se  las  ten  opsigte 
van  die  jeugwerk  ligter  te  maak  deur  ‘n  tweede  Jeugouderling  te  benoem  om  hom  by 
te  staan.  Oudl.  Buddy  Dupper  was  in  hierdie  stadium  besig  met  teologiese  studies 
aan  die  Universiteit  van  Potchefstroom.  Oudl.  J.S.  Ludwick  is  as  tweede 
Jeugouderling  benoem. 

Die  Kerkraad  het  op  6 Julie  1977  kennis  geneem  dat  ds.  Swart  vanaf  14  Julie  tot  in 
September  opgeroep  is  om  as  kapelaan  gensdiens  in  Suid-Wes-Afrika  te  verrig.  Die 
kerkraad  het  hulle  volle  steun  aan  hom  toegesê  in  die  uitvoering  van  hierdie  plig. 

Op  12  Oktober  1977  het  die  Kerkraad  die  vergaderings  geherstruktureer.  Oudl.  D.J. 
Booysen  is  as  Hoofouderling  aangewys.  Sy  take  sou  wees  die  reël  van 
voorleesbeurte  en  openingsbeurte  in  die  konsistorie  en  hy  was  verantwoordelik 

daarvoor  om  iemand  te  reël  om  die  eredienste  te  lei  wanneer  ds.  Swart  afwesig  sou 
wees,  hetsy  leesdienste  of  aflos-predikante. 

Die  kerkraad  het  verder  besluit  om  weer  elke  tweede  maand  te  vergader  en  in  die 
maande  tussen-in,  ouderlinge-  en  diakensvergaderings  te  hou.  (Die  besluit  rondom 
die  ouderlinge-  en  diakensvergadering  is  op  15  Februarie  1978  herroep  en  die 
vergaderings  is  belê  soos  nodig.) 

Op  finansiële  gebied  het  dit  goed  gegaan.  Op  12  Oktober  1977  het  die  skuld  op 
R3500.00  gestaan.  Ná  onder  andere  die  bazaar  van  4 November  het  die  skuld  op  23 
November  slegs  R1919.00  beloop.  Op  29  Januarie  1978  is  aan  die 
Gemeentevergadering  gemeld  dat  die  gemeente  se  skuld  ten  volle  gedelg  is! 

Die  inkomste  van  die  gemeente  gedurende  1977  het  R36020.45  beloop  terwyl  die 
uitgawes  het  R28456.31  was. 

GEMEENTEGRENSE  ONDER  DIE  LOEP  IN  1978 

Aan  die  begin  van  1978  het  ds.  Swart  weer  ‘n  beroep  ontvang,  die  keer  na 
Potchefstroom-Noord  Gemeente.  Weereens  tot  groot  blydskap  van  die  gemeente  het 
hy  die  beroep  nie  aangeneem  nie. 

Tydens  die  Kerkraadsvergadering  van  15  Februarie  1978  is  die  netelige  kwessie  van 
die  aanpassing  van  gemeentegrense  bespreek.  Die  vergadering  het  besluit  om 
Wilkoppies  Gemeente  te  nader  in  verband  met  die  aanpassing  van  die  grens  tussen 
die  twee  gemeentes  sodat  'n  groter  deel  by  Klerksdorp-Oos  sou  val.  Die  saak  het 
uiteindelik  op  die  Ringskommissie  se  tafel  beland  en  is  gedurende  die 
Ringsvergadering  van  1978  bespreek. 

25  JAAR-VIERING! 

Dit  was  ook  tydens  die  vergadering  van  15  Februarie  1978  dat  besluit  is  om  die  25ste 
bestaan  van  die  gemeente  te  vier.  Die  vergadering  het  besluit  dat  die  feesviering  die 
naweek  van  23  - 25  Junie  1978  sou  plaasvind.  Daar  sou  ook  hierdie  naweek 
nagmaal  bedien  word.  Die  Finansiële  Komitee  is  aangewys  om  ook  die  Feeskomitee 
te  wees. 

Op  15  Februarie  1978  het  die  Kerkraad  besluit  om  met  die  aanbouing  by  die  pastorie 
voort  te  gaan.  Daar  is  ook  besluit  om  aandag  te  gee  aan  restourasiewerk  aan  die 
dakke  van  die  kerk,  saal  en  pastorie.  Die  vergadering  het  besluit  om  spesiale 
dankoffers  te  vra  om  die  restourasiewerk  asook  die  feesviering  te  kon  bekostig.  Die 
plan  vir  die  aanbouing  by  die  pastorie  is  op  8 Maart  1978  goedgekeur.  Die  bouwerk 
was  in  Mei  1978  reeds  aan  die  gang.  In  Augustus  1978  is  oudle.  Mike  van  Rensburg, 
Tobie  Wolmarans,  Attie  Visser  en  diaks.  C.  Bekker  en  Roelf  Hatting  bedank  vir  hulle 
hulp  met  die  aanbouing  by  die  pastorie. 

Daar  is  ook  op  dieselfde  vergadering  besluit  om  voort  te  gaan  met  die 
onderhandelings  om  die  erf  in  Boetrand  te  bekom.  Op  29  Maart  1978  het  die 
Kerkraad  besluit  om  erf  nr.  471  teen  R2500.00  van  die  munisipaliteit  aan  te  koop.  Die 
Gemeentevergadering  van  2 April  1978  het  die  besluit  bekragtig.  Ds.  Swart  het  die 
gemeentevergadering  ook  meegedeel  dat  die  Kerkraad  ook  poog  om  grond  in  Ellaton 
in  die  hande  te  kry,  maar  dat  die  saak  nog  op  niks  uitgeloop  het  nie.  Dit  was 
noodsaaklik  om  grond  in  hierdie  gebiede  te  bekom  omdat  hierdie  areas  in  daardie 
stadium  aansienlike  uitbreiding  getoon  het. 

Op  8 Maart  1 978  het  die  Kerkraad  besluit  dat  die  eredienste  vanaf  die  eerste  Sondag 
in  die  nuwe  skooltermyn  om  9:00  sou  begin  en  dat  die  kategese  ná  die  erediens  sou 
plaasvind. 

Op  8 Maart  1978  het  ds.  Swart  die  kerkraad  versoek  om  met  die  lidmate  te  praat 
sodat  die  offergawes  nie  minder  as  R5.00  per  huisgesin  sou  beloop  nie.  Hy  was 
bevrees  dat  die  gemeente  nie  kop  bo  water  sou  kon  hou  as  hierdie  mikpunt  nie 
bereik  kon  word  nie. 

Op  8 Maart  1978  is  daar  weer  'n  versoek  tot  die  Kerkraad  gerig  om  waaiers  in  die 
kerkgebou  aan  te  bring.  Daar  is  ook  versoek  om  ‘n  plan  te  maak  sodat  die 
moederskamer  beter  ingerig  kon  word.  Hierdie  sake  is  na  die  Finansiële  Komitee 
verwys. 

In  hierdie  gees  van  voorspoed  en  welwillendheid  het  die  Kerkraad  op  29  Maart  1978 
vir  oudl.  Herselman  vergoed  vir  die  kosterwerk  wat  hy  gedoen  het.  Oudl.  Herselman 
het  dit  met  dank  so  aanvaar. 

Op  17  Mei  1978  is  berig  dat  die  lidmatetal  van  die  gemeente  op  858  belydende 
lidmate  gestaan  het.  Dit  is  bereken  dat  die  lidmatetal  na  ‘n  1000  kon  uitbrei  indien  die 
grens  met  Wilkoppies  geskuif  sou  word.  In  Mei  was  daar  reeds  431  besoekpunte  in 
die  gemeente.  Mens  kan  verstaan  waarom  ds.  Swart  dit  nodig  geag  het  om  die 
ouderlinge  te  versoek  om  hom  met  die  hospitaalbesoek  behulpsaam  te  wees! 

Ds.  en  mev.  Swart  het  die  gemeentelede  wat  belanggestel  het,  op  Sondae  ná  die 
erediens  vir  tee  ontvang.  In  Mei  1978  wou  die  Kerkraad  weet  of  hulle  met  die  koste 
hieraan  verbonde  moes  help.  Ds.  Swart  het  egter  gemeld  dat  hulle  dit  nog  self  kon 
hanteer,  maar  hy  sou  sê  indien  die  situasie  sou  verander. 

Tydens  die  Gemeentevergadering  van  4 Junie  1978  is  berig  dat  die 
grensverskuiwing  met  Wilkoppies  Gemeente  deur  die  Ringsvergadering  goedgekeur 
is  en  dat  ongeveer  150  lidmate  tot  die  gemeente  gevoeg  sou  word.  In  Augustus  is 
berig  dat  die  verskuiwing  waarskynlik  gedurende  Januarie  1979  afgehandel  sou 
wees. 

Die  Gemeente  se  25ste  bestaansjaar  is  die  naweek  van  23  - 25  Junie  1978  gevier 
met  ‘n  funksie  in  die  Roderick  Campbellsaal.  Oudl.  en  mev.  J.E.W.  Dupper  het  die 
aand  as  gasheer  en  gasvrou  opgetree.  Die  verrigtinge  is  om  19:00  deur  dr.  P.W. 
Venter  met  skriflesing  en  gebed  geopen.  Nadat  ds.  A.A.J.  Swart  almal  welkom 
geheet  het,  kon  daar  met  nostalgie  geluister  word  na  die  persoonlike  herinneringe 
wat  di.  C.S.  van  H.  Steenekamp  en  H.M.E.  Dreyer  gelewer  het.  Mev.  J.  Dreyer  het 
ook  haar  herinneringe  met  die  aanwesiges  gedeel.  Gelukwensing  en  groete  is  ook 
tydens  hierdie  geleentheid  oorgedra.  Ds.  A.P.C.  Duvenhage  het  namens  die  N.G. 
Kerk  gepraat  en  ds.  R.J.P.  du  Plessis  namens  die  Gereformeerde  Kerk.  Die 
gemeente  was  ook  geëerd  om  die  burgemeester,  raadslid  P.C.J.S.  Cronjé,  by  die 
feesvieringe  te  hê.  Ook  hy  het  ‘n  groeteboodskap  gebring.  Soos  die  gebruik  in 
daardie  dae  was,  was  die  ondenwys  ook  verteenwoordig.  Mnr.  B.J.  van  Rensburg  het 
groete  namens  die  onderwys  oorgedra.  Die  program  is  afgewissel  met  samesang  en 
koorsang  onder  leiding  van  die  orrêlis,  br.  S.J.  Venter.  Verversings  is  aangebied  deur 
die  dames  van  die  NHSV. 


- 83  - 


Op  Saterdag,  24  Junie  is  die  voorbereidingsdiens  gelei  deur  ds.  Steenekamp.  'n 
Groot  aantal  van  die  kerkraadslede  is  tydens  hierdie  erediens  vir  ’n  volgende  termyn 
bevestig. 

Sondag  die  25ste  Junie  is  'n  Nagmaalerediens  deur  ds.  Swart  gelei,  gevolg  deur  'n 
dankseggingsdiens,  gelei  deur  ds.  Herbert  Dreyer.  Verdere  gelukwensing  is  die 
Sondag  deur  dr.  P.J.T.  Koekemoer  (namens  die  kommissie  van  die  Algemene 
Kerkvergadering),  ds.  J.H.  Viljoen  (namens  die  Ring  van  Potchefstroom)  en  dr.  P.W. 
Venter  (namens  Klerksdorp  Gemeente  van  waar  afgestig  is).  Die  feesvieringe  is 
afgesluit  met  ‘n  geselligheid  in  die  kerksaal.^'* 

Op  15  Augustus  1978  is  gemeld  dat  die  nuwe  Psalm  en  Gesangeboek  vanaf  1 
Oktober  beskikbaar  sou  wees  teen  R5.50  elk.  Die  ingebruikneming  sou  geskied  op 
Hervormingsdag,  Sondag,  29  Oktober  1978.  Die  Kerkraad  het  besluit  om  weer  voor 
die  erediens  sangoefening  in  te  stel  sodat  die  nuwe  liedere  geleer  kon  word. 

Op  15  Augustus  1978  het  die  Kerkraad  besluit  om  die  Gemeentevergadering  te  vra 
dat  'n  oortrokke  fasiliteit  vir  R3000.00  gereël  mag  word.  Die  geld  is  benodig  vir  die 
aankoop  van  die  erf  in  Boetrand  en  die  restourasiewerk  aan  die  dakke.  Die 
Gemeentevergadering  van  3 September  1978  het  toestemming  verleen. 

Geen  bazaar  is  in  1978  gehou  nie. 

Op  20  September  1978^^  is  besluit  om  weer  elke  derde  Woensdag  van  die  maand 
Kerkraadsvergadering  te  hou. 

ANDERSKLEURIGES 

Die  kwessie  van  anderskleuriges  in  die  erediens  het  aan  die  einde  van  1978  vir  die 
eerste  keer  op  die  agenda  van  die  Kerkraad  gekom.  Op  15  Augustus  is  'n  skrywe 
van  die  kommissie  van  die  Algemene  Kerkvergadering  oor  die  aangeleentheid 
behandel.  Die  Kerkraad  het  toe  besluit  dat  'n  kommissie  versoeke  van 
naasbestaandes  sou  oorweeg  indien  hulle  sou  wou  hê  dat  anderskleuriges  ‘n 
geliefde  se  begrafnis  bywoon.  Op  20  September  1978  het  die  Kerkraad  weer  die 
kwessie  bespreek  en  onomwonde  gestel  dat  anderskleuriges  nie  tydens  die  normale 
eredienste  toegelaat  sou  word  nie.  Ds.  Swart,  die  Skriba  en  oudl.  D.J.  Booysen  is 
aangewys  om  te  besin  oor  versoeke  in  verband  met  begrafnisse.  Die  kerkraad  is 
egter  versoek  om  hulle  lidmate  te  bearbei  sodat  sulke  versoeke  nie  gerig  sou  word 
nie. 

Op  6 Desember  1978  het  die  kerkraad  verneem  dat  die  grens  met  Wilkoppies 
Gemeente  amptelik  vanaf  1 Januarie  1979  geskuif  sou  wees.  Die  Hervormde  lidmate 
in  Adamayview  sou  vanaf  hierdie  datum  lidmate  van  Klerksdorp-Oos  Gemeente 
word.  Die  Kerkraad  het  besluit  om  die  lidmate  wat  sou  oorkom  tydens  die  naweek 
van  13/14  Januarie,  wanneer  Nagmaal  ook  gevier  sou  word,  te  ontvang  en  te 
onthaal. 

Op  6 Desember  1978  is  ‘n  Vervoerkommissie  benoem  om  die  bus  en 
huurmotorvervoer  te  reël.  Op  die  kommissie  is  benoem:  J.F.  Nel,  P.N.  Jvan 
Rensburg,  M.  Jvan  Rensburg,  P.A.  Harmzen  en  die  Kassier,  oudl.  H.F.  Stutterheim 
as  voorsitter. 

'n  Spesiale  geleentheid  vir  die  gemeente  was  die  eerste  liturgiese  diens  wat  op  10 
Desember  gehou  is.  Hierdie  diens  het  hoofsaaklik  uit  sang  en  skriflesing  bestaan. 

Op  finansiële  gebied  het  die  gemeente  nog  goed  kop  bo  water  gehou.  Die 
Gemeente  se  inkomste  vir  1978,  wat  ingesluit  het  'n  skenking  van  R900.00  van  die 
NHSV,  was  R37516.90  teenoor  die  uitgawes  van  R32022.37. 

1979  - GRENSE  IS  VERSKUIF  EN  GEMEENTELEWE  BLOEI. 

Op  10  Januarie  1979  het  die  Kerkraad  vir  die  eerste  keer  vergader  nadat  die  grense 
met  Wilkoppies  verskuif  is.  Tydens  hierdie  vergadering  is  die  kerkraadslede  wat 
vanaf  Wilkoppies  oorgekom  het,  hartlik  verwelkom.  Hulle  was  oudle.  J.Swart,  S. 
t’Haert,  S.J.  du  Bruyn,  P,  van  Rensburg  en  H.  Geels  asook  diaks.  J.Brits,  0. 
Wolmarans,  Z.  Snyman,  J.  Fourie  en  H.  Geels.  Die  broers  is  eers  amptelik  tydens  die 
gemeentevergadering  van  13  Januarie  1979  verkies.  Hierdie  was  die  eerste 
Gemeentevergadering  wat  die  nuwe  lidmate  vanaf  Wilkoppies  bygewoon  het. 

Die  Finansiële  Komitee  vir  1979  is  as  volg  saamgestel:  Oudle.  H.F.  Stutterheim 
(Kassier),  J.P.  Jacobs  (Skriba),  J.E.W.  Dupper,  J.  Swart,  P.J.  van  Rensburg,  S.J.  de 
Bruyn,  diak.  H.J.  Grobler  en  br.  J.P.  van  Wyk. 

10  Nuwe  gesangeboeke  is  deur  die  diakonie  aangekoop  vir  gebruik  deur 
koshuiskinders  van  die  Keurhofskool.  Die  boeke  het  egter  die  eiendom  van  die 
gemeente  gebly  en  oudl.  Gissing  en  diak.  Grobler  is  gevra  om  beheer  oor  die  boeke 
uit  te  oefen. 

'N  Belangrike  aankondiging  op  20  Februarie  1979  is  dat  erf  741  in  Boetrand 
aangekoop  is  met  die  oog  op  afstigting.^® 

Die  vergadering  van  14  Februarie  1979  het  'n  paar  noodsaaklike  sake  aangespreek. 
Die  susters  het  die  moontlikheid  van  'n  aandtak  van  die  NHSV  te  bespreek. 

die  Kerkraad  het  ook  besluit  om  25  Hervormers  vir  die  jaar  aan  Nasionale 
Dienspligtiges  te  voorsien.  Die  koste  van  ongeveer  R1 00.00  is  oorbetaal  vir  hierdie 
doel. 

Die  benoeming  van  'n  Eiendomskommissie  is  weer  op  14  Februarie  1979  bevestig. 
Hierdie  kommissie  het  bestaan  uit  oudle.  J.E.W.  Dupper  en  Mike  van  Rensburg,  brs. 
J.P.  van  Wyk,  D.S.L.  Muller  (jr)  en  die  Koster,  br.  J.  Botes. 

Daar  was  natuurlik  ook  klein  jakkalsies.  Op  14  Maart  1979  is  die  probleem  bespreek 
dat  ouers  hul  kinders  by  die  kerk  aflaai  en  dan  van  hulle  verwag  om  met  die 
busvervoer  terug  te  keer  huis  toe.  Hierdie  ongelukkige  manier  het  veroorsaak  dat 
daar  nie  genoeg  sitplek  in  die  bus  was  vir  die  terugrit  nie! 

Die  Kerkraad  het  ook  met  kommer  daarvan  kennis  geneem  dat  slegs  422  Psalm  en 
Gesangeboeke  verkoop  is  in  die  gemeente  wat  meer  as  1000  belydende  lidmate  het. 
Die  kerkraad  is  versoek  om  vas  te  stel  wie  nog  nie  boekies  gehad  het  nie. 

Op  4 April  1979  het  oudl  P Swanepoel  toegeslaan.  Die  Kerkraad  het  ‘n  baie 
ontstellende  insident  beleef  toe  hy  hewige  teenkanting  teen  die  nuwe  Psalm  en 

Gesangeboek  uitgespreek  het.  As  gevolg  van  die  onwelvoeglike  taal  wat  die 
ouderling  gebesig  het,  en  omdat  hy  sy  Psalm  en  Gesangeboek  in  die  vergadering 
opgeskeur  het,  het  die  Kerkraad  hom  versoek  om  die  vergadering  te  verlaat  en 
besluit  om  verdere  stappe  teen  hom  te  neem.  Twee  ander  lede  het  ook  die 
vergadering  verlaat.  Op  9 Mei  het  die  Kerkraad  weer  byeengekom.  Daar  is  besluit 
dat  'n  kommissie  bestaande  uit  oudle.  H.F.  Stutterheim,  A.A.  van  Vuuren  en  J.P. 
Jacobs  met  oudl.  Swanepoel  gesprek  sou  voer  oor  sy  uitbarsting.  Die  verduideliking 
van  die  ander  broers  wat  die  vergadering  verlaat  het,  naamlik  dat  hulle  slegs  ontsteld 
was  en  geen  kwade  gevoelens  gehad  het  nie,  is  aanvaar.  Die  Kerkraad  het  as 
gevolg  van  hierdie  insident  weer  die  prosedure  van  die  vergadering  uitgespel  en 
opgeskerp.  Die  besluit  om  maandeliks  te  vergader  is  ook  gehandhaaf. 

Op  20  Junie  1979  is  berrig  dat  ds.  Hans  Dreyer  ook  by  die  gesprek  met  oudl. 
Swanepoel  betrek  is.  Die  vergadering  het  egter  kennis  geneem  dat  oudl.  Swanepoel 
besluit  het  om  vanself  te  bedank  as  ouderling. 

Op  4 April  1979  het  die  Kerkraad  besluit  om  nie  die  moederskamer  te  verander  nie, 
maar  slegs  'n  beter  luidspreker  in  die  moederskamer  aan  te  bring.  Die 
moederskamer  was  in  hierdie  stadium  slegs  deur  die  luidspreker  met  die 
erediensruimte  verbind. 

Op  1 Mei  1979  het  die  ouderlinge  vir  die  eerste  keer  in  baie  jare  in  'n 
ouderlingevergadering  byeengekom.  Oudl.  D.J.  Booysen  het  as  voorsitter  gedien. 
Hierdie  vergadering  het  spesifiek  gehandel  oor  die  studiestuk  wat  van  die  Algemene 
Kommissie  ontvang  is  aangaande  die  verskillende  aspekte  van  die  erediens.  Die 
doel  van  die  studiestuk  was  om  nuwe  erediensordes  aan  die  gemeentes  bekend  te 
stel  vir  oorweging  en  kommentaar. 

Een  van  die  gevolgtrekkings  van  hierdie  studiestuk  was  dat:  "Vir  koorsang  en 
solosang  is  daar  nie  plek  in  'n  Reformatoriese  erediens  nie.” 

Dit  was  ook  na  aanleiding  van  hierdie  studiestuk  dat  die  lesing  van  die  wet  en  die 
geloofsbelydenis  na  die  prediking  geplaas  kon  word. 

Die  ouderlingevergadering  het  egter  gevoel  dat  die  bestaande  diensorde  aan  die 
voorskrifte  voldoen  en  het  geen  rede  gesien  waarom  dit  verander  moes  word  nie. 
Daar  is  egter  toegegee  dat  die  ouderlinge  en  gemeente  nie  die  erediens  beleef  het 
soos  dit  beleef  moes  word  nie  en  die  ouderlinge  het  besluit  om  'n  poging  aan  te  wend 
om  dit  reg  te  stel.  Die  ouderlinge  het  erken  dat  hulle  nie  bewus  was  van  die 
bestaande  diensboek  en  die  wyse  waarop  hulle  dit  kon  bekom  nie.  Tydens  hierdie 
vergadering  is  daar  ook  gestel:  ''Die  nuwe  sangbundel  het  nuwe  lig  gewerp  op  die 
kerklied  en  lê  die  krag  in  die  aanleer  daarvan  in  sangoefening." 

Die  moontlikheid  om  weer  'n  gemeenteblad  te  publiseer,  is  weer  op  9 Mei  1979 
geopper. 

Op  14  Junie  1979  is  die  Ring  van  Potchefstroom  verdeel  en  het  die  Ring  van 
Klerksdorp  ontstaan.  Die  Ring  van  Klerksdorp  het  ook  op  hierdie  dag  vir  die  eerste 
vergadering  byeengekom  by  Klerksdorp-Gemeente. 

Op  die  gebied  van  fondsinsameling  het  die  susters  weer  hard  gewerk.  Hulle  het  'n 
mini-basaar  gehou  ten  bate  van  die  Kerk  se  Weeshuis  op  28  Junie,  en  het  R700.00 
geïn.  Hulle  het  weer  'n  basaar,  in  die  vorm  van  'n  'Gesellige  Samesyn',  op  26 
Oktober  gehou. 

Op  15  Augustus  1979  het  die  Kerkraad  kennis  geneem  dat  die  nuwe  vertaling  van 
die  Nuwe  Testament  binnekort  beskikbaar  sou  wees. 

DS  ATTIE  SWART  GROET,  GEMEENTE  TREUR. 


Op  24  Oktober  1979  het  die  Kerkraad  onder  somber  omstandighede  vergader.  Ds. 
Attie  Swart  het  ‘n  beroep  na  Wolmaransstad  Gemeente  ontvang  en  besluit  om  dit 
aan  te  neem.  Hierdie  was  dus  sy  laaste  vergadering  saam  met  die  kerkraad  van 
Klerksdorp-Oos.  Die  konsulent  van  die  gemeente,  ds.  J.P.  Fourie,  was  ook 
teenwoordig.  Ds.  Swart  sou  sy  afskeidspreek  op  18  November  1979  om  11:00  lewer, 
die  normale  oggenddiens  sou  ook  om  9:00  plaasvind.  Die  Kerkraad  het  vroeër  die 
jaar  'n  lening  aan  ds.  Swart  toegestaan  om  hom  te  help  om  ‘n  nuwe  motor  te  bekom. 
Nadat  hy  die  beroep  aangeneem  het,  het  die  Kerkraad  grootmoedig  besluit  om  die 
uitstaande  bedrag  van  sy  skuld  as  afskeidsgeskenk  aan  hom  te  skenk.  Ook  die 
vrieskas  wat  die  pastorie-paar  gebruik  het,  is  aan  hulle  geskenk. 

Dit  was  die  begin  van  'n  baie  moeilike  tyd  vir  die  gemeente. 

Op  24  Oktober  1979  het  die  Kerkraad  besluit  om  die  huurmotordiens  te  staak  nadat 
dit  duidelik  geword  het  dat  slegs  een  lidmaat  nog  van  die  diens  gebruik  maak. 
Hierdie  lidmaat  sou  op  'n  ander  manier  geakkommodeer  kon  word.  Die  gemeente  het 
egter  al  meer  van  die  busdiens  gebruik  gemaak  en  die  Kerkraad  het  besluit  om  die 
saak  te  monitor. 

Op  24  Oktober  1979  het  die  Kerkraad  ook  met  spyt  die  bedanking  van  oudl.  A.A.  van 
Vuuren  as  Skriba  vir  registrasie  aanvaar.  Hartlike  dank  is  uitgespreek  teenoor  oudl. 
van  Vuuren  vir  die  uitstekende  diens  wat  hy  in  hierdie  verband  gelewer  het.  Sy 
plaasvervanger,  oudl.  S.  T’Hart,  is  later  is  per  konsistorie-besluit  aangewys.  Hierdie 
besluit  is  op  21  November  1979  bekragtig. 

Op  24  Oktober  1979  het  die  Kerkraad  nog  teleurstellende  nuus  verneem  toe  hulle  in 
kennis  gestel  is  dat  oudl.  Stutterheim  slegs  tot  einde  November  as  Kassier  sou 
aanbly.  Oudl.  Stutterheim  het  op  die  punt  gestaan  om  af  te  tree  en  was  van  plan  om 
die  omgewing  te  verlaat.  Ook  hy  is  bedank  vir  die  uitmuntende  diens  wat  hy  gelewer 
het.  Ook  mevr.  Stutterheim  is  bedank  vir  haar  bydrae  as  voorsitter  van  die  diakonie 
dagbestuur  en  die  goeie  werk  wat  sy  verrig  het.  Br.  H.J.  Grobler  is  verkies  as  Kassier 
in  die  plek  van  oudl.  Stutterheim.  Oudl.  B.  van  der  Merwe  is  gekies  om  oudl. 
Stutterheim  op  te  volg  as  verteenwoordiger  by  die  Ringsraad  vir  Buitekerklikes  en  lid 
van  die  Finansiële  Komitee. 

Op  18  November  1979  het  ds.  en  mev.  Swart  afskeid  geneem  van  die  Gemeente.  ‘n 
Woord  is  namens  die  Ring  van  Klerksdorp  gespreek  en  oudl.  Ben  van  der  Menwe  het 
die  afskeidswoord  namens  die  Gemeente  gerig.  Die  Skriba  het  ‘n  skrywe  aan  ds. 
Swart  oorhandig  waarin  gemeld  word  dat  die  uitstaande  bedrag  van  die  lening  aan 
hom  geskenk  word.  Die  NHSV  het  verversings  ná  die  verrigtinge  in  die  saal  bedien. 

Na  die  afskeid  van  ds.  Swart,  het  die  Kerkraad  vergader  om  te  beroep.  Die  volgende 
predikante  is  op  die  groslys  geplaas:  Di.  H.J.  Botes,  G.  van  R.  Els,  A.J.  Conradie  en 
J.  Swanepoel.  Ds.  Els  is  met  ‘n  volstrekte  meerderheid  deur  die  vergadering  beroep. 

Hierdie  was  egter  maar  die  begin  van  ‘n  moeisame  pad  om  weer  ‘n  predikant  vir 
Klerksdorp-Oos  te  vind.  Ds.  G van  R Els  van  Boksburg  het  twee  weke  uitstel  gevra 
om  te  antwoord  maar  het  uiteindelik  nie  die  beroep  aangeneem  nie.  (Ná  hom  is  die 
volgende  beroepe  op  die  volgende  datums  uitgebring:  Ds.  H.J.  Botes  van  Sasolburg 
op  9 Desember  1997,  ds.  H.C.  van  der  Merwe  van  Durban  op  10  Januarie  1980,  ds. 

T.F.J.  Dreyer  van  Florida  op  26  Januarie  1980,  ds.  F.G.  Engeibrecht  van  Pietersburg 
op  20  Februarie  1980,  ds.  J.J.P  Muiier  van  Potchefstroom  Studente  / Weermag  op 
12  Maart  1980,  ds.  J.N.  Woimarans  van  Aiberton  op  13  Aprii  1980  en  ds  H.J.J.  van 
Rensburg  op  4 Mei  1980.) 

intussen  het  die  normaie  wrerksaamhede  van  die  Gemeente  aangegaan.  Op  10 
Januarie  1980  het  die  vergadering  besiuit  om  nog  ‘n  seun  van  die  gemeente  te  heip 
met  sy  Teologiese  studies.  ‘n  Bedrag  van  R300.00  per  jaar  is  bewillig  om  broer  A. 
Roets  te  help  met  die  kostes  verbonde  aan  sy  studies.  Die  Kerkraad  het  weer  besluit 
dat  daar  later  besluit  sou  word  of  die  geld  as  ‘n  skenking  of  lening  beskou  sou  word. 
Die  Kerkraad  het  as  voorwaardes  gestel  dat  die  broer  sy  proefpreek  in  die  gemeente 
sou  hou  en  dat  hy  ten  minste  vir  die  aantal  jare  wat  hy  gehelp  is,  predikant  van  die 
Kerk  sou  bly. 

Op  10  Januarie  1980  is  oudl.  Herselman  in  die  plek  van  oudl.  van  der  Merwe  verkies 
op  die  Ringsraad  vir  Buitekerklikes. 

Die  positiewe  gees  wat  in  ds  Swart  se  tyd  geheers  het,  het  geleidelik  verander.  Dit 
was  sigbaar  ook  in  die  jeugsake.  Oudl.  Boet  Pretorius  is  as  Jeugouderling  vir  1980 
verkies.  Hy  het  egter  nie  die  benoeming  aanvaar  nie  en  oudl.  Giesing  is  gevolglik 
tydens  die  volgende  vergadering  op  20  Februarie  1980  in  die  plek  van  oudl.  Ludwich 
verkies.  Diak.  F.C.  Hamilton  is  aangewys  om  oudl.  Giesing  behulpsaam  te  wees. 
Vanaf  Augustus  1980  was  die  posisie  van  Jeugouderling  egter  weer  vakant. 

Die  probleem  met  broer  J.P.  Swanepoel  hetweer  in  Januarie  1980  opgevlam.  Hy  het 
valse  aantygings  teen  die  Kerkraad  versprei.  Die  Kerkraad  het  besluit  om  hom  op  te 
roep  vir  'n  gesprek  tydens  die  volgende  vergadering.  Uit  die  notule  van  20  Februarie 
1980,  waartydens  die  verhoor  plaasgevind  het,  blyk  dat  die  probleem  sentreer  het 
rondom  die  vraag  of  br.  Swanepoel  as  ouderling  bedank  het  of  nie.  Dit  blyk  dat  br. 
Swanepoel  nie  as  ouderling  bedank  het  nie,  maar  omdat  sy  termyn  in  elk  geval 
verstrek  het,  is  hy  nie  tydens  die  Gemeentevergadering  van  November  1979  herkies 
nie.  Dr.  P.W.  Venter  het  tydens  hierdie  vergadering  as  voorsitter  gedien  en  sy  skok 
uitgespreek  oor  die  broer  se  verset  en  die  feit  dat  hy  ook  ander  lidmate  teen  die 
gesangeboek  beïnvloed  het.  Die  hoofsaak  teen  die  broer  was  egter  dat  hy  die 
integriteit  van  die  Kerkraad  aangetas  het  deur  hulle  tot  leuenaars  te  maak.  Br. 
Swanepoel  het  aanvanklik  probeer  aantoon  dat  sy  termyn  nie  verstryk  het  soos 
gestel  nie.  Nadat  aan  hom  getoon  is  dat  die  notules  nie  sy  saak  ondersteun  nie,  het 
hy  uiteindelik  om  verskoning  gevra  vir  sy  aantygings  en  vir  die  vergadering  gevra  om 
vir  hom  te  bid.  Hy  het  egter  besluit  om  daarby  te  staan  dat  hy  teen  die  nuwe  Psalm 
en  Gesange  boek  was  en  het  die  vergadering  versoek  om  uit  die  ou  boek  te  sing. 
Indien  dit  nie  moontlik  was  nie  sou  hy  maar  eerder  nie  weer  sing  in  die  erediens  nie. 
Die  voorsitter  het  hom  toe  versoek  om  dan  maar  liewer  nie  te  sing  nie. 

Die  Kerkraad  het  egterfinaal  as  volg  besluit:  Broeder  Swanepoel  se  verskoning  word 
aanvaar  vir  sy  aantygings  teen  die  kerkraad.  Die  Kerkraad  volstaan  by  die  besluit  dat 
die  broeder  moet  dink  aan  die  goeie  orde  in  die  erediens.  Die  Gemeente  sing  ‘n 
nuwe  lied  tot  eer  van  God  en  hy  word  versoek  om  dit  saam  met  die  Gemeente  te 
kom  sing.  Hy  moet  ook  vir  hom  ‘n  nuwe  boek  gaan  aankoop. 

Op  20  Februarie  1980  het  die  Kerkraad  hom  uitgespreek  oor  die  beplande 
Jeugstandplaas  wat  in  die  Ring  van  Klerksdorp  beplan  is.  Die  vergadering  was  nie 
ten  gunste  daarvan  nie  omdat  hulle  self  ‘n  probleem  ondervlnd  het  om  ‘n  predikant  te 
kry. 


‘n  Spesiale  vergadering  van  die  kerkrade  van  die  vier  gemeentes  in  Klerksdorp  is  op 
24  Maart  1980  gehou  om  hierdie  saak  te  bespreek. 

Op  7 Mei  1980  is  as  volg  berig:  Die  probleem  met  die  Jeugstandplaas  het  tussen 
Klerksdorp-Oos  en  Wilkoppies  gelê.  Klerksdorp-Oos  het  ongeveer  1020  lidmate 
gehad  en  Wilkoppies  ongeveer  980.  Beide  gemeentes  sou  dus  ongeveer  R7500.00 
per  jaar  vir  hierdie  standplaas  moes  bydra  terwyl  nie  een  werklik  gehelp  word  om  die 
werklading  van  hul  predikantte  verlig  nie. 

As  alternatief  is  daar  berig  dat  Wilkoppies  bereid  was  om  die  grens  tussen  die  twee 
gemeentes  te  verskuif  vanaf  Centraallaan  na  Buffeldoring  op  tot  by  Monicalaan. 
Hierdie  skuif  sou  beteken  dat  Klerksdorp-Oos  ongeveer  180  lidmate  sou  bykry.  Die 
gedagte  was  dan  dat  Klerksdorp-Oos  die  gedagte  van  afstigting  sou  oorweeg  na  die 
Suide  en  intussen  'n  addisionele  pastorie  bekom  en  ‘n  tweede  predikant  beroep.  Die 
vier  gemeentes  sou  dan  aan  die  ter  stigte  gemeente  elk  ‘n  bedrag  van  ongeveer 
R1 6000.00  gee  om  die  pastorie  te  bou.  Die  nuwe  gemeente  sou  self  die  addisionele 
R1 6000.00  moes  insamel.  Die  bedoeling  was  dat  Trens  Erasmusweg  die  grens 
tussen  Klerksdorp-Oos  en  die  nuwe  gemeente  sou  vorm.  Dit  sou  die  nuwe  gemeente 
met  ongeveer  520  lidmate  laat  en  Klerksdorp-Oos  met  ongeveer  680  lidmate.  Met  die 
uitbreidingsmoontlikhede  in  Neserhof,  Ellaton  en  Boetrand,  het  die  vergadering 
gemeen  dat  die  nuwe  gemeente  in  elk  geval  verder  sou  groei  tot  ongeveer  700  tot 
800  lidmate.  Klerksdorp-Oos  sou  ook  oor  uitbreidingsmoontlikhede  in  Flamwood  en 
Adamayview  beskik. 

Die  kerkraad  het  die  voorstel  goed  gevind  en  besluit  om  ondersoek  in  te  stel  of  erf 
Nr.  371  in  Neserhof  beskikbaar  sou  wees  vir  die  bou  van  die  pastorie  van  ‘n  nuwe 
gemeente. 

(Die  Ringsvergadering  van  3 Junie  1980  sou  verder  oor  die  saak  handel.) 

‘n  Begroting  vir  1980  is  op  12  Maart  1980  aanvaar.  Dit  was  die  eerste  amptelike 
begroting  van  die  gemeente. 

7.  DS  VAN  RENSBURG  AANVAAR  BERQEP  - 'N  NUWE  TYDPERK 

BEGIN 


Tot  groot  verligting  van  die  Kerkraad  en  Gemeente  het  ds  J.H.H.  van  Rensburg  die 
beroep,  wat  op  4 Mei  1980  uitgebring  is,  aangeneem.  Op  11  Junie  1980  het  die 
Kerkraad  die  bevestiging  van  ds.  Van  Rensburg  bespreek.  Die  bevestig  is  vir  29 
Junie  1980  beplan.  Daar  is  besluit  om  ‘n  geselligheid  na  die  bevestiging  in  die  saal 
aan  te  bied.  Vir  hierdie  doel  sou  600  uitnodigingskaartjies  gedruk  word.  'n  Bedrag 
van  R500.00  is  bewillig  om  ds.  Van  Rensburg  in  staat  te  stel  om  benodighede  vir  die 
pastorie  aan  te  koop.  Die  aankope  sou  dan  sy  eiendom  word.  Hy  sou  ook  drie  weke 
verlof  ontvang  en  eers  op  21  Julie  met  sy  werksaamhede  begin.  Die  bevestiging  het 
uiteindelik  soos  beplan  plaasgevind^^  en  die  gemeente  was  gereed  om  weer  hard  te 
werk  om  die  verslapping  wat  ingetree  het,  na  die  vertrek  van  ds.  Swart,  reg  te  stel. 

Ds  VAN  RENSBURG  SE  WERKSAAMHEDE  BEGIN 

Op  20  Augustus  1980  het  ds.  Van  Rensburg  vir  die  eerste  keer  as  voorsitter  van  die 
Kerkraad  opgetree.  Ds.  Van  Rensburg  se  eerste  prioriteit  was  om  die  gemeentelede 
te  ontmoet  en  weer  by  die  werksaamhede  betrek  te  kry.  Vir  hierdie  doel  het  hy 
voorgestel  dat  hy  met  wykbesoeke  begin.  Dit  sou  beteken  dat  die  hele  wyk  by  die 
ouderling  of  diaken  se  huis  bymekaar  kom  om  die  predikant  te  ontmoet.  Daar  was 
egter  van  die  kerkraad  wat  nie  hul  weg  oopgesien  het  om  op  hierdie  manier 
huisbesoek  te  doen  nie.  Hulle  is  versoek  om  sélf  ander  reëlings  met  ds.  Van 
Rensburg  te  tref. 

Die  gemeente  het  voortgegaan  met  sy  normale  take  en  besluitnemings.  Op  die 
vergadering  van  20  Augustus  1980  is  besluit  om  alle  diakonale  skenkings  telkens  in 
November  van  elke  jaar  te  hanteer,  die  basaar  is  weer  vir  31  Oktober  1980  beplan, 
en  tydens  die  Gemeentevergadering  van  6 September  1980  is  gemeld  dat  ‘n 
gemeenteblad  beplan  word.  Die  gemeenteblad  het  inderdaad  verskyn  en  die 
begroting  van  die  gemeente  en  datums  van  vergaderings  bevat. 

Op  6 September  1980  het  die  Gemeentevergadering  verneem  dat  die  Stadsraad  die 
gemeente  net  tot  28  Februarie  1981  gee  om  met  die  bou  van  ‘n  pastorie  in  Neserhof 
te  begin.  Die  Gemeentevergadering  het  gevolglik  toestemming  gegee  dat  met  die 
bou  van  die  pastorie  begin  mag  word. 

Op  15  Oktober  1980  is  oudle.  J.F.  Roodt  en  F.J.  Sullivan  as  Jeugouderlinge  verkies. 
Omdat  hulle  nie  teenwoordig  was  nie,  sou  hul  verkiesing  eers  nadat  hulle  aanvaar 
het,  van  krag  word.  Beide  het  nie  aanvaar  nie  en  die  broers  P.N.  van  Rensburg  (jr) 
en  R.  Hattingh  is  as  Jeugouderlinge  verkies.  Hulle  sou  mekaar  afwissel. 

Op  19  November  1980  het  die  Kerkraad  besluit  dat  kerkraad-,  ouderlinge-  en 
diakensvergaderings  vanaf  1981  drie  maandeliks  sou  plaasvind.  Die  idee  was  dat  die 
vergaderings  een  per  maand  gehou  word. 

1981  -‘N  BESIGE  JAAR 

Die  Gemeente  het  1981  met  ‘n  batige  saldo  van  R1 6000.00  begin. 

Tydens  die  Kerkraadsvergadering  van  28  Januarie  1981  is  daar  kommissies  ingestel 
om  die  leiding  te  neem  in  die  verskillende  velde  van  die  Gemeente  se 
werksaamhede.  Die  lede  van  die  Finansiële  Komitee  is  aangewys  as  voorsitters  van 
elk  van  die  kommissies. 

Die  volgende  kommissies  is  in  die  lewe  geroep  onder  leiding  van  die  volgende 
persone; 

1 . Eiendomskommissie  - Oudl.  J.E.W.  Dupper. 

2.  Bou  en  beplanning  - Oudl.  J.  Jacobs 

3.  Evangelisasie  en  tug  - Oudl.  Ben  van  der  Merwe. 

4.  Kategese  - Oudl.  J.  Swart. 

5.  Jeug  - Oudle.  P.  van  Rensburg  en  R.  Hattingh. 

6.  Basaar  - Diak.  A.P.  Britz. 

7.  Finansies  - Diaks.  H.  Kotze  en  H.J.  Grobler. 

8.  Redaksie  Kwartaalblad  - Oudl.  I.S.  Cronjé. 

Die  basaar  vir  1981  is  beplan  vir  1 Mei  1981.  Die  verkope  vir  die  dag  het  R3300.00 
wins  opgelewer. 

Vanaf  1981  het  die  finalejaar-katkisante  gedurende  Oktober  belydenis  van  Geloof 
afgelê.  Voorheen  het  dit  vir  etlike  jare  gedurende  Januarie  of  Februarie  plaasgevind. 
Die  kinders  moes  16  word  voor  die  einde  van  die  jaar  waarin  hulle  belydenis  van 
Geloof  aflê.  ‘n  Addisionele  dag  in  die  week-kategese  is  vir  die  finalejaars  ingestel.  Dit 
het  egter  nie  die  14  dae  katkisasie  voor  aanneming  vervang  nie.  Hiermee  is  ook 
volgehou. 

Die  jeug  het  in  1981  weer  ‘n  filmvertoning  en  ‘n  verskeidenheidskonsert  beplan. 

Die  pastorie  is  gedurende  1981  met  ‘n  lugversorger  toegerus. 

Die  ouderlinge  het  weer  op  18  Maart  1981,  vir  die  eerste  keer  sedert  Mei  1979,  in  ‘n 
ouderlingevergadering  byeen  gekom.  Van  hier  af  sou  die  ouderlinge  meer  gereeld 
vergader.  Oudl.  Booysen  het  steeds  as  voorsitter  gedien.  Die  ouderlingevergaderings 
is  spesifiek  benut  om  die  ouderlinge  toe  te  rus  vir  hul  dienswerk.  Tydens  hierdie 
vergadering  het  ds.  van  Rensburg  spesifiek  aandag  gegee  aan  die  ouderlingsamp  en 
die  toepassing  daarvan.  Tydens  die  volgende  vergadering  gehou  op  27  Mei  1981,  is 
egter  gestel  dat  die  ouderlingevergadering  ook  gebruik  sou  word  as  ‘n  opsig- 
vergadering  waartydens  verslag  gelewer  sou  word  oor  die  wyke.  Tugsake  sou  egter 
steeds  na  die  kerkraad  verwys  word  vir  afhandeling.  Die  vergaderings  is  egter 
meestal  vir  toerusting  benut. 

Op  29/30  Mei  1981  het  die  Jeug  ‘n  kamp  gehou  op  die  plaas  van  Servaas  van 
Niekerk.  Ds.  Van  Rensburg  het  self  van  18-21  Mei  ‘n  kursus  vir  Jeugwerk 
bygewoon. 

Op  22  April  1981  het  die  Kerkraad  besluit  om  nie  meer  al  die  deurkollektes  aan  die 
diakonie  af  te  staan  nie,  maar  wel  die  diakens  na  behoefte  van  fondse  te  voorsien. 

Op  24  Mei  1981  het  die  Gemeentevergadering  tydens  ‘n  spesiale  vergadering 
besluit: 

1.  Dat  die  Neserhof  erwe  161  en  162  wat  die  Stadsraad  as  pastoriegrond  geskenk 
het  aan  die  Stadsraad  teruggegee  word. 

2.  Dat  erf  371  in  Neserhof  as  kerkerf  aangekoop  word  waarop  ‘n  kerk,'Saal  en 
pastorie  gebou  kan  word. 

3.  Dat  daar  so  spoedig  moontlik  'n  pastorie  gebou  sou  word  asook  oorgegaan  sai 
word  tot  die  beroep  van  ‘n  tweede  predikant  om  die  tweede  standplaas  te  vul. 

Die  Stadsraad  het  die  versoek  van  die  Gemeente  aanvaar  en  erf  371  vir  R30000.00 
aan  die  gemeente  verkoop.  Die  gemeente  was  egter  verplig  om  R1 685.60 
eiendomsbelasting  aan  die  Stadsraad  te  betaal  voordat  hulle  erwe  161  en  162  in 
Neserhof  kon  vervreem.  Die  Stadsraad  wou  nie  die  erwe  terugneem  nie.^® 

Op  24  Junie  1981  is  ‘n  kommissie  aangewys  om  met  Wilkoppies  te  onderhandel  oor 
die  gemeentegrense  tussen  die  twee  gemeentes.  Op  die  kommissie  is  verkies: 
Oudle.  F.  Hamilton,  H.  Gates,  B.  van  der  Merwe,  F.  Giessing  en  D.  Booysen.  Die 
kommissie  moes  voor  Augustus  1981  verslag  doen  aan  die  Ringskommissie  oor 
hierdie  aangeleentheid. 

Op  24  Junie  1981  is  ook  ‘n  Boukommissie  benoem  om  die  aanbou  van  die  tweede 
pastorie  te  behartig.  Op  hierdie  kommissie  is  benoem:  Oudle.  P.J.  Coetzee,  J.F. 
Roodt,  H.  Berg,  F.  Hamilton,  H.  Kotzee,  A.  Visser,  N.J.  van  der  Westhuizen,  G. 
Vosloo  en  broer  J.P.  Jacobs.  Ook  die  voorsitter  en  twee  lede  van  die  NHSV  sou  tot 
die  kommissie  toegevoeg  word. 

In  Junie  1981  het  die  diakonie  ‘n  addisionele  20  Psalm  en  Gesangeboeke  aan  die 
kinders  van  die  Keurhofkoshuis  geskenk. 

Die  kategese  het  ook  gedurende  1981  ‘n  baie  geslaagde  uitstappie  na  die  plaaslike 
natuurreservaat  meegemaak.  Oudl.  Swart  het  op  24  Junie  1981  versoek  dat  die 
Kerkraad  die  aanbring  van  afskortings  in  die  saal  ondersoek  om  die  kategese  te 
vergemaklik.  Op  28  Oktober  1981  het  die  Kerkraad  besluit  om  hierdie  saak  eers  te 
laat.  In  Mei  1982  is  dit  steeds  gelaat  omdat  daar  nie  fondse  beskikbaar  was  nie  in  die 
lig  van  die  Neserhof  bouprojek. 

Op  24  Junie  1981  het  die  Kerkraad  met  dank  kennis  geneem  van  die  R5000.00  en 
R1 5000.00  wat  Wilkoppies  en  Declercqville  Gemeentes  onderskeidelik  bewillig  het 
vir  die  totstandkoming  van  ‘n  vyfde  predikantstandplaas  in  Klerksdorp. 

Die  negatiewe  groei  in  die  gemeente  het  duidelik  geword  toe  in  Junie  1981  berig  is 
dat  ongeveer  66%  van  die  lidmate  nie  die  minimum  begrote  bedrag  van  ongeveer 
R5.00  per  lidmaat  per  maand  offer  nie. 

Op  24  Junie  1981  het  die  Kerkraad  besluit  dat  voornemende  huwelikspare  voortaan 
gevra  sou  word  om  van  “streamers"  gebruik  te  maak  en  nie  konfetti  nie.  In  Oktober 
1981  is  die  gebruik  van  was-kerse  ook  verbied  omdat  dit  skade  aan  die  mat  en 
preekstoel  aangerig  het. 

Die  susters  van  die  gemeente  was  egter  nog  baie  aktief.  Vanaf  Junie  1981  het  die 
diakens  nie  meer  namens  die  NHSV  gekollekteer  nie,  aangesien  die  dames  besluit 
het  om  self  te  kollekteer. 

In  1981  het  die  Gemeente  ‘n  Golfdag  by  die  Klerksdorp  Golfklub  aangebied.  Een  van 
die  twee  beeste  wat  vir  die  basaar  geskenk  is,  is  tydens  hierdie  geleentheid  benut. 
Die  dag  het  R21 00.00  wins  opgelewer.  Die  Golfdag  is  onder  leiding  van  br.  en  sr. 
Bekker  gereël. 

Op  28  Oktober  1981  is  berig  dat  die  onderhandelinge  met  Wilkoppies  Gemeente  in 
verband  met  die  grensskuif  na  Monicalaan  onsuksesvol  was.  Wilkoppies  Gemeente 
het  self  besluit  om  af  te  stig  en  was  dus  nie  meer  bereid  om  hierdie  gedeelte  van 
hulle  gemeente  aan  Klerksdorp-Oos  af  te  staan  nie.  Verdere  onderhandelinge  het 
plaasgevind,  maar  op  5 Mei  1982  is  finaal  berig  dat  die  vertoë  wat  tot  Wilkoppies 
Gemeente  in  hierdie  verband  gerig  is,  onsuksesvol  was. 

Op  28  Oktober  1981  het  oudl.  Holtzhauzen  gemeld  dat  daar  lidmate  is  wat  ontevrede 
is  omdat  die  predikant  nog  nie  by  hulle  huisbesoek  gedoen  het  nie.  Ds.  Van 
Rensburg  was  egter  van  mening  dat  die  eise  baie  onredelik  is  aangesien  hy  150 
bejaardes  en  300  besoekpunte  gehad  het  om  te  bedien.  Probleemgevalle,  sieke-  en 
hospitaalbesoek  en  hartseer  oor  geliefdes  wat  afgesterf  het,  het  ook  baie  van  sy  tyd 
in  besiag  geneem.  Die  gemeente  het  in  hierdie  stadium  uit  1035  belydende  lidmate 
bestaan.  Ds.  Van  Rensburg  het  gevolglik  ‘n  baie  ernstig  beroep  op  die  Kerkraad 
gedoen  om  oor  te  gaan  tot  die  beroep  van  ‘n  tweede  predikant  sodat  hy  hulp  kon 
ontvang.  Ds.  Van  Rensburg  het  ook  onderneem  om  hom  in  die  vervolg  op  Maandae 
en  Dinsdae  op  huisbesoek  toe  te  spits.  Hy  het  die  hulp  van  die  Kerkraad  in  hierdie 
verband  gevra. 

’n  TWEEDE  PREDIKANT  BEROEP 

Die  Kerkraad  het  na  die  pleidooi  van  ds.  Van  Rensburg  dadelik  oorgegaan  tot  die 
beroep  van  ‘n  tweede  predikant.  Di.  A.A.J.  Swart  en  Smit  van  Kriel  is  voorgestel.  Ds. 
Swart  is  egter  met  meerderheid  van  stemme  verkies  en  beroep.  Ds.  Swart  het  egter 
nie  die  beroep  aangeneem  nie.  Nadat  ds.  Swart  nie  die  beroep  aangeneem  het  nie, 
is  nog  twee  onsuksesvolle  beroepe  per  konsistoriebesluit  uitgebring.  Ds.  R.M.  Naude 
van  Noord-Westelike  Pretoria  is  op  22  November  1981  beroep  en  ds.  J Buitendag 
van  Parkrand  op  13  Desember  1981. 

Op  28  Oktober  1981  het  die  Kerkraad  'n  wettige  dokument  goedgekeur  wat  gebruik 
sou  word  om  lening  by  lidmate  van  die  gemeente  en  mense  uit  die  gemeenskap  mee 
aan  te  gaan.  Hierdie  geld  sou  gebruik  word  om  die  aankoop  van  die  erf  en  die 
bouprojek  in  Neserhof  te  befonds.  Die  Raad  van  Finansies  van  die  Kerk  het  egter 
later  die  Kerkraad  afgeraai  om  dit  te  doen.^® 

Boufonds  beloftelyste,  spesifiek  met  die  oog  op  fondse  vir  die  bou  van  die  pastorie,  is 
ook  onder  die  gemeente  versprei. 

Gedurende  1981  het  die  kerk  lidmaatskapboekies  ingestel  waarin  ‘n  lidmaat  se  volle 
kerklike  lewe  aangeteken  kon  word.  Die  boekie  maak  vir  'n  doop-,  belydenis  van 
Geloof-  en  ‘n  huweliksinskrywing  voorsiening.  Daar  is  ook  plek  om  eíke  jaar  se 
kategese-betrokkenheid  op  te  teken.  Op  31  Oktober  1981  is  die  ouers  versoek  om 
vir  hul  kinders  lidmaatboekies  te  bekom  aangesien  die  infasering  net  met  die  doop 
van  kinders  te  lank  sou  duur  om  af  te  handel.  Daar  is  later  besluit  om  boekies  te 
skenk  aan  gesinne  wat  dit  nie  kon  bekostig  nie. 

1982  ‘N  BAIE  SLEGTE  JAAR  VIR  DIE  GEMEENTE 

Op  3 Februarie  1982  is  die  moontlikheid  geopper  om  ds.  W.H.  Swart  van 
Hartbeesfontein  as  Pastorale  hulp  by  die  gemeente  te  betrek.  Die  bedoeling  was  dat 
hy  ongeveer  10  wyke  sou  hanteer  asook  hospitaalbesoek  om  sodoende  ds.  Van 
Rensburg  se  las  te  verlig.  Oudl.  Giesing  was  egter  bekommerd  dat  die  Gemeente  dit 

nie  sou  kor  bekostig  om  'n  Pastorale  hulp  en  die  koste  aan  die  bouwerk  en  die 
afbetaling  van  die  erf  gelyk  sou  kon  behartig  nie.  Hy  het  versoek  dat  daar  eerder  so 
gou  as  moontlik  ‘n  tweede  predikant  beroep  moes  word  sodat  daar  volstoom  gewerk 
kon  word. 

Die  Kerkraad  het  toe  oorgegaan  om  weer  te  beroep  en  ds.  J.A.C.  Rossouw  van 
Kimberley  is  beroep.  Hy  het  ook  nie  die  beroep  aangeneem  nie. 

Op  3 Februarie  1982  is  berig  dat  die  planne  vir  die  pastorie  ingedien  is  en  die 
antwoord  word  afgewag.  Die  Kerkraad  het  ook  besluit  om  'n  lening  by  die 
Kerkkantoor  aan  te  vra  indien  daar  nie  genoeg  fondse  op  ‘n  ander  wyse  bekom  kon 
word  nie.  Die  koste  verbonde  aan  die  bou  van  die  pastorie  is  aanvanklik  op 
R90000.00  bereken.  Uiteindelik  is  die  tender  toegeken  aan  Tri-era  Bouers  wat 
onderneem  het  om  die  werk  vir  R1 19060.00  te  doen.  Die  grou  van  die  fondasie  het 
op  5 Mei  1982  in  aanvang  geneem.  Die  Gemeente  het  in  daardie  stadium  nog 
R40000.00  gekort  en  die  Kerkraad  het  besluit  om  ‘n  oortrokke  fasiliteit  by  Volkskas 
vir  hierdie  bedrag  te  reël.  Die  bedrag  is  op  4 Augustus  1982  na  R50000.00  verhoog. 
Die  lening  is  deur  Volkskas  toegestaan  teen  20%  rente. 

Op  3 Februarie  1980  het  die  Kerkraad  besluit  om  die  pos  van  Administratiewe 
beampte  in  te  stel  om  sodoende  die  administratiewe  pligte  van  die  Skriba,  Kassier  en 
Kolporteur  te  verminder.  ‘n  Maandelikse  salaris  van  R250  - R300  is  bewillig.  Dit  is 
aan  die  Finansiële  Komitee  oorgelaat  om  ‘n  pligtestaat  op  te  stel  en  ‘n  persoon  in 
diens  neem.  Op  5 Mei  is  berig  dat  mev.  Van  Rensburg  die  pos  van  Administratiewe 
beampte  tydelik  beklee  met  die  oog  op  die  daarstelling  van  ‘n  vaste  basis  vir  die  pos. 
Die  Administratiewe  beampte  het  die  pligte  van  die  Skriba,  Kassier  en  Kolporteur 
oorgeneem  en  sou  later  ook  verdere  pligte  ontvang.  Die  Skriba  vir  Registrasie,  oudl. 
S.  ‘tHart,  sou  steeds  sy  take  uitvoer,  maar  nadat  hy  nie  meer  sou  wou  aangaan  nie, 
sou  die  Administratiewe  beampte  hierdie  taak  ook  oorneem.  Die  ampte  van  Skriba, 
Kassier  en  Kolporteur  sou  egter  steeds  voortbestaan,  veral  met  die  oog  op  toesig, 
maar  sonder  vergoeding  daaraan  verbonde. 

Gedurende  Maart  en  April  1982  was  ds.  Van  Rensburg  op  siekverlof. 

Vroeg  in  1982  het  ‘n  baie  groot  probleem  vir  die  Gemeente  opgeduik.  Die 
Transvaalse  Paaiedepartement  het  besluit  om  die  kerkgebou  se  direkte  aansluiting 
met  Johannesburgweg,  wat  voor  die  kerkgebou  verby  loop,  toe  te  maak.  Hierdie 
padverleggings  het  dit  noodsaaklik  gemaak  om  met  ‘n  ompad  die  kerkgebou  te 
bereik.  Baie  mense  vind  vandag  nog  hierdie  ompad  ‘n  irritasie.  ‘n  Brief  is  gevolglik  op 
29  Maart  1982  aan  die  TPA  geskry  om  te  versoek  dat  ‘n  meer  direkte  toegang  tot  die 
kerkgebou  geskep  sou  word.  Op  25  Augustus  1982  het  die  TPA  egter  geantwoord 
dat  dit  onmoontlik  was  om  ‘n  aansluiting  tussen  die  dienspad  voor  die  kerkgebou  en 
die  hoofroete  te  bewerkstellig  omdat  die  aansluiting  baie  gevaarlik  sou  wees.  Hulle 
het  toegegee  dat  die  verlenging  van  die  dienspad  voor  die  hoofkantoor  van  Sentraal- 
Wes-Koóperasie  verby,  ‘n  tydelike  oplossing  sou  bied.  Omdat  ‘n  wisselaar  hier 
beplan  is,  het  hulle  egter  nie  hul  weg  oopgesien  om  dit  aan  te  beveel  nie.  Die 
verandering  aan  die  pad  het  die  kerkgebou  vanaf  die  noordelike  woongebiede  van 
Klerksdorp  moeilik  bereikbaar  gemaak. 

Op  5 Mei  1982  is  berig  dat  verdere  onsuksesvolle  beroepe  sedert  die  vorige 
vergadering  op  3 Februarie  per  konsistoriebesluit  uitgebring  is.  Ds.  S.P.  Pretorius 
van  Magaliesmoot  is  op  28  Februarie  1982  beroep,en  nadat  hy  ook  bedank  het,  is 
ds.  F.H.  van  der  Merwe  van  Stella  op  21  Maart  1982  beroep.  Ook  hy  het  bedank  en 

ds.  H.A.  Retief  van  Empangeni  is  op  25  April  1982  beroep.  Tydens  die 
Kerkraadsvergadering  van  5 Mei  1982  was  sy  antwoord  steeds  uitstaande.  Hy  sou 
egter  ook  die  beroep  bedank. 

Op  5 Mei  1982  het  oudl.  A.J.  Visser  sy  misnoë  te  kenne  gegee  oor  'n  gerug  wat 
versprei  is  dat  hy  sou  gesê  het  dat  "hyself  die  deure  van  die  Kerk  wil  oopgooi  vir  die 
Swartes”.  Oudl.  Visser  was  baie  ongelukkig  hieroor,  aangesien  hy  vermoed  het  dat 
dit  as  'n  propaganda-set  teen  hom  gebruik  is  wat  daartoe  gelei  het  dat  hy  tydens  die 
Munisipale  Verkiesing  uitgeval  het.  Ds.  Van  Rensburg  het  dit  as  ‘n  baie  netelige  saak 
beskou  en  die  Skriba  versoek  om  die  notules  na  te  gaan  om  te  kyk  of  oudl.  Visser 
ooit  so  iets  sou  gesê  het.  Hy  het  ook  daarop  gewys  dat  kerkraadsbesluite  en 
besprekings  nie  na  buite  gedra  mag  word  nie.  Op  4 Augustus  1982  het  die  Skriba 
gerapporteer  dat  geen  so  ‘n  bewering  in  enige  notule  aangeteken  is  nie  en  dat  die 
bewering  dus  van  alle  waarheid  ontbloot  is.  Ds.  Van  Rensburg  het  gesê  dat  hy  alle 
laakbare  metodes  om  die  Kerk  in  enige  vorm  by  propaganda  te  betrek,  betreur. 
Hiermee  was  baie  van  die  probieme  wat  tot  verdeeldheid  en  verskille  in  die  Kerkraad 
gelei  het,  opgeklaar.  Oudl.  Visser  moes  om  'n  stadium  bedank  het  as  ouderling  en  sy 
bedanking  is  gevolglik  teruggetrek. 

Op  5 Mei  1982  het  die  Kerkraad  besluit  om  die  Raad  vir  Kerkmusiek  se  aanbeveling 
te  aanvaar  en  die  sangoefening  om  9;00  te  laat  begin  sodat  almal  kan  deelneem.  Die 
erediens  sou  egter  van  tyd  tot  tyd  steeds  9;00  begin  om  te  verhoed  dat  die  lidmate  ‘n 
gewoonte  daarvan  maak  om  eers  om  9;10  vir  die  erediens  op  te  daag. 

Op  8 Mei  1982  is  aan  die  Gemeentevergadering  berig  dat  die  begrote  minimum 
bedrag  per  lidmaat  per  maand  op  R10.00  vasgestel  is.  Die  vergadering  is  ook  ingelig 
dat  sodra  ‘n  tweede  predikant  aangeneem  het,  hierdie  bedrag  sou  opgaan  na  R12.50 
per  lidmaat. 

Op  16  Junie  1982  is  oudl.  A.J.  Visser  as  vise-voorsitter  van  die  ouderlinge  verkies. 
Hy  het  waargeneem  in  die  afwesigheid  van  die  voorsitter.  Op  22  September  1982  het 
oudl.  Booysen  vir  die  laaste  keer  as  voorsitter  opgetree  aangesien  hy  die  gemeente 
verlaat  het  ná  die  afstigting  van  Klerksdorp-Suid  aan  die  begin  van  1983 

Op  13  Junie  1982  het  die  Kerkraad  weer  per  konsistoriebesluit  ‘n  beroep  uitgebring 
op  ds.  P van  Staden  van  Roedtan.  Weereens  is  die  beroep  van  die  hand  gewys. 

DS  VAN  RENSBURG  GROET 

Die  Gemeente  kon  net  nie  daarin  slaag  om  ‘n  tweede  predikant  te  bekom  nie.  Om  hul 
probleem  net  nog  verder  te  bemoeilik,  het  ds.  Van  Rensburg  in  Julie  1982  besluit  om 
‘n  beroep  na  Leeudoringstad  Gemeente  aan  te  neem.  Die  Gemeente  sou  nou  twee 
predikante  moes  probeer  bekom! 

Die  Kerkraad  het  op  4 Augustus  1982  vergader  om  ‘n  akte  van  losmaking  aan  ds. 
H.J.J  van  Rensburg  te  oorhandig.  Di.  Fourie  en  van  der  Westhuizen  was  ook  tydens 
die  vergadering  teenwoordig.  Die  konsulent,  ds.  Fourie,  het  die  vergadering  ingelig 
dat  die  Ringskommissie  toestemming  gegee  het  dat  ds.  Van  der  Westhuizen  die 
gemeente  in  sy  plek  as  konsulent  sou  bedien.  Oudle.  Hansie  Gates  en  Willie  van 
Rensburg  is  aangewys  om  ds.  Van  Rensburg  in  Leeudoringstad  te  gaan  afgee. 

Die  Kerkraad  het  op  4 Augustus  1982  besluit  dat  die  pos  van  Administratiewe 
beampte,  wat  deur  mev.  Van  Rensburg  beklee  is,  verval  het . 

Op  4 Augustus  1982  is  die  volgende  persone  as  Afstigtingskomitee  verkies:  Oudle. 
F.  Giesing,  J.  Swart,  G.  Vosloo,  R.  Bekker  en  diak.  B.  van  der  Westhuizen  namens 
Klerksdorp-Oos  Gemeente  en  oudle.  A.J.  Visser,  H.  Gates,  W.  van  Rensburg,  F. 
Hamilton  en  K.  Roodt  namens  die  te  stigte  gemeente.  Die  Kassier  is  in 
administratiewe  hoedanigheid  tot  die  komitee  gevoeg. 

Op  4 Augustus  1982  het  die  Kerkraad  besluit  om  die  busdiens  tydens  skoolvakansies 
op  te  skort  aangesien  daar  nie  mense  is  wat  dan  daarvan  gebruik  maak  nie. 

Ds.  Van  Rensburg  se  afskeidspreek  het  op  8 Augustus  1982  plaasgevind.  Oudl. 
Johan  Coetzee  het  namens  die  Kerkraad,  Gemeente,  Jeug  en  Kategese  'n 
afskeidswoord  aan  ds.  Van  Rensburg  gerig.  Diakones  M.  van  Rensburg  het  namens 
die  NHSV  die  woord  gevoer.  ‘n  Afskeidspersent  is  aan  ds.  en  mev.  Van  Rensburg 
oorhandig. 

Die  volgende  onsuksesvolle  beroepe  vir  beide  standplase  is  vervolgens  per 
konsistoriebesluit  uitgebring:  Ds.  L.J.  Meyer  van  St  Helana  op  4 Augustus  1982,  ds. 
J.S.  Naude  van  Jac  van  Belkum  op  8 Augustus  1982,  ds.  F.G.J.  Loots  van 
Kroonstad  op  29  August  1982,  ds.  W.H.  Swart  op  26  September  1982. 

Op  21  Augustus  1982  het  die  orrelis,  br.  Sarel  Venter,  versoek  dat  die  Kerkraad  die 
hou  van  die  Voorbereidingsdiens  op  'n  Saterdagaand  sal  heroorweeg  omdat  die 
diens  baie  swak  bygewoon  word. 

Op  29  September  1982  het  die  Kerkraad,  onder  voorsitterskap  van  ds.  Fourie,  in  'n 
Spesiale  vergadering  bymekaargekom  om  afstigting  te  bespreek.  Ds.  Fourie  het  die 
bespreking  ingelei  deur  daarop  te  wys  dat  Klerksdorp-Oos  weens  die  groot  getal 
lidmate  nie  na  behore  bearbei  kan  word  nie.  Hy  was  van  mening  dat  daar  gevolglik 
baie  ruimte  vir  verbetering  was  in  die  gemeente  se  funksionering.  Hy  het  ook  gesê 
dat  die  lidmate  die  eredienste  swak  bywoon  en  min  offergawes  gee  omdat  hulle  nie 
deur  ‘n  predikant  besoek  word  nie.  Na  sy  mening  moes  die  Gemeente  reeds  drie  jaar 
gelede  afgestig  het.  Dit  was  vir  ds.  Fourie  belangrik  dat  daar  konsensus  onder  die 
kerkraad  moes  wees  ten  einde  die  saak  onder  die  lidmate  te  kon  verdedig.  Nadat  die 
Kerkraad  oor  die  saak  gesprek  gevoer  het,  is  besluit  om  afstigting  by  die 
Gemeentevergadering  aan  te  beveel  op  grond  van  die  volgende  voorwaardes  en 
realiteite: 

1 . Die  grens  tussen  die  twee  gemeentes  sou  Trens  Erasmusstraat  wees. 

2.  Oos  sou  ongeveer  450  lidmate  behou  en  Suid  sou  uit  ongeveer  550  lidmate 
bestaan. 

3.  Oorsig  van  Finansies:  ‘n  Staat  van  gemiddeldes  toon  dat  beide  gemeentes  sal 
kan  oorleef,  met  baie  ruimte  vir  verbetering. 

4.  Akkommodasie:  Op  Sondagoggende  sou  twee  eredienste  in  die  kerkgebou  van 
Oos  gehou  word  en  Sondagaande  sleg  een. 

a)  Die  kinders  gebruik  om  die  beurt  die  kerksaal  vir  kategese. 

b)  Die  koste  van  instandhouding  van  die  kerkgebou  word  gedeel  asook 
honorariums  betaalbaar  aan  die  koster  en  orrelis. 

5.  Verdeling  van  gesamentlike  en  diakonale  besittings  en  skulde: 

a)  Oos  skenk  as  bruidskat  aan  Suid,  Erf  nr.  371  met  die  pastorie  te  volle 
opbetaal  en  vry  van  verbande. 

b)  Die  skenkings  ontvang  van  Declercqville  en  Wilkoppies  Gemeentes  word  aan 
Oos  betaal. 

c)  ‘n  Bedrag  gelykstaande  aan  die  gemiddeld  van  een  maand  se  offergawes, 
gebaseer  op  die  laaste  drie  maande  van  die  jaar  se  offergawes  sal  op  2 
Januarie  1983  aan  Suid  betaal  word. 

d)  Oos  neem  alle  skulde  oor  soos  op  31  Desember  1982. 

e)  Oordragkoste,  van  toepassing  op  vaste  eiendom,  sal  deur  Oos  Gemeente 
betaal  word. 

f)  Die  moontlikheid  dat  Oos  Gemeente  sekuriteit  sal  verskaf  te  opsigte  van 
toekomstige  verbande  deur  Suid  Gemeente  aangegaan  moet  ondersoek 
word. 

g)  Elke  gemeente  sou  soggens  self  deurkollekte  opneem  en  die  aanddiens  se 
deurkollekte  sou  afwisselend  opgeneem  word. 

h)  Die  kolporteur  van  Oos  sou  vir  albei  gemeentes  voorraad  hou  aangesien  daar 
nie  voldoende  bergplek  is  nie. 

i)  Drie  notule  boeke  asook  'n  kasboek  sal  aan  Suid  geskenk  word. 

‘n  Spesiale  Gemeentevergadering  is  op  17  Oktober  1982  gehou  om  die  kwessie  van 
afstigting  te  bespreek.  Ds.  Fourie  het  weer  as  voorsitter  opgetree  en  sy  standpunte 
tydens  die  Kerkraadsvergadering  herhaal.  Hy  het  bygevoeg  dat  die  groot  gemeente 
daartoe  lei  dat  baie  lidmate  agter  ander  wegkruip  en  gevolglik  hul 
verantwoordelikheid  en  verpligtinge  ontduik. 

Tydens  die  vergadering  is  die  voon/vaardes  en  realiteite  soos  deur  die  Kerkraad 
gestel  aanvaar  met  die  volgende  wysigings  en  byvoegings. 

1.  Die  vergadering  het  dit  goedgekeur  dat  die  Klerksdorp  Hoërskool  ook  by  Suid 
Gemeente  sou  val.  Tydens  die  Gemeentevergadering  van  6 November  1982  is 
Presidentstraat  as  die  grens  vasgestel. 

2.  Ironies  genoeg  het  hierdie  voorstel  nie  ‘n  vermindering  in  lidmate  vir  Oos  beteken 
nie.  Tydens  die  Gemeentevergadering  is  gemeld  dat  Oos  uit  ongeveer  500 
lidmate  sou  bestaan  en  Suid  steeds  uit  550. 

3.  Die  finale  datum  vir  die  oordrag  van  eiendomsreg  van  die  erf  in  Neserhof  aan 
Suid  is  op  31  Desember  1984  gestel. 

4.  Erf  Nr.471  te  Boetrand  sou  ook  aan  die  nuwe  gerneente  geskenk  word. 

DS  WILSON  NEEM  BEROEP  AAN 

Ds.  J.F.  Wilson,  Dienspligkapelaan  te  Voortrekkerhoogte,  is  op  3 Oktober  1982  deur 
die  Kerkraad  van  Klerksdorp-Oos  per  konsistoriebesluit  beroep  ten  opsigte  van  die 
tweede  standplaas.  Op  3 November  1982  is  tydens  die  Kerkraadsvergadering  berig 
dat  ds.  Wilson  die  beroep  na  Klerksdorp-Oos  gemeente  aangeneem  het. 

Ten  opsigte  van  die  standplaas  wat  vakant  geraak  het  na  ds.  Van  Rensburg  se 
vertrek,  is  die  volgende  onsuksesvolle  beroepe  tot  die  einde  van  1982  uitgebring:  Ds. 
J.M.J.  de  Wet  van  Bloemfontein-Wes  op  17  Oktober  1982,  ds.  J.H.  Kay  van  Volksrust 
op  3 November  1982,  prop.  R.G.  Lee  op  28  November  1982  en  weer  ds.  A.A.J. 
Swart  van  Wolmaranstad  op  19  Desember  1982. 

Op  3 November  is  berig  dat  die  bouwerk  aan  die  nuv/e  pastorie  goed  vorder  en  dat 
die  gebou  teen  einde  November  1982  voltooi  behoort  te  wees. 

Op  1 Desember  1982  het  Wilkoppies  Gemeente  R5000.00  aan  Klerksdorp-Oos 
geskenk  met  die  oog  op  die  afstigting  van  die  nuwe  gemeente. 

Klerksdorp-Suid  Gemeente  is  op  9 Januarie  1983  gestig.  Klerksdorp-Oos  het  voor 
die  afstigting  van  Suid  uit  998  belydende  lidmate  bestaan.  Na  die  afstigting  het  die 

gemeente  slegs  403  belydende  lidmate  oorgehad.  Die  feit  dat  mense  nie  kan  tel  nie, 
veral  as  dit  by  afstigting  kom,  was  op  hierdie  stadium  steeds  'n  probleem! 

1983  - GEMEENTE  HERDERLOOS 

Die  eerste  Kerkraadsvergadering  ná  afstigting  het  op  19  Januarie  1983  plaasgevind. 
Ds.  Wilson  is  intussen  as  predikant  van  Klerksdorp-Suid  Gemeente  bevestig,  dus  is 
die  vergadering  weer  deur  ds.  Van  der  Westhuizen  gelei.  Ds.  Wilson  en  die  skriba 
van  Suid,  oudl.  Hamilton,  het  ook  die  vergadering  bygewoon.  Tydens  hierdie 
vergadering  het  Klerksdorp-Oos  geherorganiseer  ná  afstigting. 

Oudl.  J.C.  Blake  is  as  hoofouderling  verkies  en  diak.  Bertus  van  der  Westhuizen  as 
hoofdiaken.  Oudl.  P.H.R.  du  Plooy  is  as  Skriba  verkies  en  diak.  Fanie  Erasmus  as 
Kassier. 

Oudl.  Swart  was  steeds  superintendent  vir  Kategese.  Daar  was  egter  ‘n  tekort  aan 
kategete  en  die  kerkraad  is  gevra  om  te  help.  As  Finansiële  Komitee  is  die  volgende 
persone  verkies:  Oudle.  P.H.R.  du  Plooy,  Gert  Vosloo,  Fanie  de  Bruin,  Louw  Muller, 
Fred  Giessing  en  diaks.  S.  Erasmus  en  Charl  du  Plooy. 

Gedurende  1983  het  geen  ouderlingevergaderings  plaasgevind  nie. 

Ds.  Wilson  het  aanvanklik  beide  gemeentes  se  eredienste  gelei  aangesien  ds.  Van 
der  Westhuizen  aan  die  begin  van  1983  weg  sou  wees  om  lidmate  in  Zimbabwe  te 
besoek  en  daarna  om  grensdiens  te  verrig. 

Gedurende  1983  is  die  volgende  predikante  sonder  sukses  deur  Klerksdorp-Oos 
beroep;  Ds.  W.J.  Steyn  van  Kempten  op  19  Januarie  1983,  ds.  J.H.  Breytenbach  van 
Vaalwater  op  13  Februarie  1983,  ds.  W.C.  J van  Rensburg  van  Marikana  op  13 
Maart  1983,  ds.  L.J.  Steyn  van  Delareyville  op  17  April  1983  en  ds.  L.J.  van  Staden 
van  Bronkhorstspruit  op  12  Junie  1983. 

Op  27  April  1983  is  die  probleem  met  erf  Nr.  471  in  Boetrand,  wat  intussen  tot 
Randlespark  herdoop  is,  bespreek.  Die  erf  is  onder  voorwaardes  aan  Klerksdorp-Oos 
verkoop  vir  die  bou  van  kategese-fasiliteite  en  'n  saal.  Een  van  die  voorwaardes  was 
dat  die  gemeente  nie  die  erf  kon  vervreem  sonder  toestemming  van  die  Stadsraad 
nie.  Dit  was  dus  nie  so  maklik  om  die  erf  oor  te  dra  op  die  naam  van  die  nuwe 
gemeente  nie!  'n  Verdere  probleem  het  ontstaan  omdat  'n  verdere  voorwaarde 
gelees  het  dat  die  erf  ontwikkel  moes  word  binne  drie  jaar  van  die  datum  wat 
Klerksdorp-Oos  dit  bekom  het.  Hierdie  tydperk  het  reeds  op  23  Januarie  1982 
verstryk  en  meegebring  dat  die  Gemeente  biootgestel  was  aan  boetes.  Op  voorstel 
van  die  Finansiële  Komitee  het  die  Kerkraad  besluit  om  Suid  Gemeente  te  versoek 
om  die  saak  met  die  Stadsraad  op  te  neem  sodat  hulle  die  erf  op  hulle  naam  kon 
transporteer.  Die  Kerkraad  het  ook  versoek  dat  Suid  Gemeente  aan  hulle  'n 
skriftelike  onderneming  gee  dat  indien  die  eiendom  na  die  Stadsraad  terug 
getransporteer  moes  word,  dat  Suid  alle  kostes  asook  eiendomsbelasting  en  enige 
ander  heffings  en  boetes  sou  betaal.  Daar  is  ook  versoek  dat  Suid  uitstel  sou  vra  vir 
die  oprigting  van  geboue  op  die  erf  indien  dit  nodig  sou  wees. 

Daar  het  ook  'n  probleem  opgeduik  ten  opsigte  van  die  koste  van  die  bou  van  die 
pastorie  in  Neserhof.  Die  finale  rekening  wat  Oos  moes  betaal  was  R4474.53  meer 
as  die  bedrag  wat  getender  is.  Die  Finansiële  Komitee  het  die  fakture  bestudeer  en 
vasgestel  dat  R3721.15  van  hierdie  bedrag  gekom  het  as  gevolg  van  luukshede  wat 
bygevoeg  is.  Die  Kerkraad  het  dus  besluit  dat  Suid-Gemeente  versoek  sou  word  om 

hierdie  bedrag  aan  Oos-Gemeente  uit  te  betaal,  omrede  dit  nie  deel  van  die 
oorspronklike  beplanning  w/as  nie.  Toe  die  Kerkraad  op  10  Augustus  1983  weer 
byeenkom  vir  'n  vergadering,  was  daar  egter  nog  geen  antwoord  van  Suid-Gemeente 
ontvang  nie.  Die  Kerkraad  het  besluit  om  ‘n  afskrif  van  die  brief  aan  ds.  Wilson 
persoonlik  te  stuur,  met  die  versoek  dat  hulle  sal  reageer. 

Vanaf  Junie  1983  het  dr.  P.W.  Venter  die  bearbeiding  van  die  Gemeente  op  hom 
geneem.  Dr.  Venter  het  met  ywer  huisbesoek  in  die  gemeente  gedoen  en  hy  en  mev. 
Venter  het  die  gemeente  met  raad  en  hulp  bygestaan. 

8.  BLOEITYDPERK,  DS.  F.G.J.  LQOTS. 


Op  10  Augustus  1983  het  die  Kerkraad  weer  ds.  F.G.J.  Loots  van  Kroonstad  beroep. 
Tot  groot  verligting  en  blydskap  van  almal  het  ds.  Loots  hierdie  keer  die  beroep 
aangeneem.®° 

Ds.  Loots  is  op  2 Oktober  1983  ontvang  en  deur  ds.  J.P.J.  Fourie  bevestig.®^ 

Ella  Marais,  jarelange  lidmaat  van  die  gemeente,  deel  ‘n  staaltjie  oor  ds  Loots,  een 
van  die  ‘onthou-jy’s  wat  altyd  in  ‘n  gemeente  lewendig  gehou  word.  Sy  onthou  dat  ds 
Loots  met  alle  geweld  wou  bome  plant  toe  hy  hier  kom.  Hy  leen  toe  ‘n  boor  om  gate 
te  boor  sodat  die  bome  behoorlik  ingesit  kon  word  - en  toe  boor  hulle  al  Sentraalwes 
se  drade  af! 

Dit  sou  later  blyk  dat  ds  Loots  'n  fenomenale  fondsinsamelaar  was.  Dit  was  die 
begin  van  'n  nuwe  bloeitydperk  vir  die  gemeente,  maar  dit  sou  harde  werk  vra. 

Die  gemeente  op  27  Augustus  1983  'n  basaar  aangebied,  hierdie  keer  by  die 
Checkers  sentrum  en  dit  het  "Karnaval”  as  tema  gehad.  Die  kerkraad  en  hul 
eggenote  en  die  lede  van  die  NFISV  en  hul  mans  is  as  Basaarkomitee  aangewys. 
R1 1264.42  is  ingesamel.  Die  sentrum  het  op  17  Desember  1983  ‘n  eie  funksie  gereël 
en  die  gemeente  uitgenooi  om  weer  voedsel  tydens  die  funksie  te  voorsien.  Die  tema 
van  hierdie  funksie  was  “Kersfees” 

Een  van  die  eerste  sake  waaraan  ds.  Loots  aandag  gegee  het,  was  om  die 
verswakte  toestand  van  die  Gemeente  se  finansies  aan  te  spreek.  Die  Kerkkantoor 
het  reeds  aan  die  Gemeente  'n  skrywe  gerig  waarin  hulle  aangespreek  is  oor 
R2520.00  agterstallige  heffing.®^  Om  die  probleem  te  help  aanspreek  het  die 
Kerkraad  op  23  Oktober  1983  besluit  om  nie  meer  die  Flervormer  aan  al  die 
huisgesinne  te  lewer  nie.  Die  Kerkraad  het  besluit  dat  Flervormers  slegs  aan  lidmate 
wat  daarop  inteken  en  daarvoor  betaal,  voorsien  sal  word.  Tydens  die 
Gemeentevergadering  van  12  Februarie  1984  is  die  gemeente  se  finansiële  posisie 
breedvoerig  bespreek.  Ds.  Loots  het  gemaan  dat  Klerksdorp-Oos  ‘n 
konsulentsgemeente  sou  word  indien  die  lidmate  nie  die  bedrag  wat  nodig  is  per 
maand  sou  kon  bybring  nie.  Op  voorstel  van  br.  Peet  Swanepoel  is  'n  baie  geslaagde 
spesiale  insameling  net  daar  en  dan  geloots  om  die  agterstand  wat  reeds  ontstaan 
het,  uit  te  wis.  ‘n  Bedrag  van  R9000.00  is  op  hierdie  wyse  ingesamel. 

Op  8 November  1983  het  ds.  Loots  vir  die  eerste  keer  ‘n  kerkraadsvergadering  van 
Klerksdorp-Oos  gelei. 

Op  8 November  1983  het  die  Kerkraad  besluit  dat  ‘n  donker  pak  klere  en  ‘n  wit 
strikdas  steeds  die  amptelike  drag  van  die  Kerkraad  sal  wees.  In  die  lig  van  die 
Algemene  Kerkvergadering  se  besluit  dat  die  dra  van  die  wit  strikdas  nie  meer 
afgedwing  mag  word  nie,  is  egter  toegegee  dat  van  die  drag  afgewyk  kon  word 
indien  dit  vir  iemand  nie  moontlik  was  om  dit  te  bekom  nie. 

Op  8 November  1983  het  die  Kerkraad  besluit  dat  die  gemeente  uit  respek  vir  die 
votum,  as  God  se  groet  aan  sy  gemeente,  die  votum  in  die  vervolg  staande  sal 
aanhoor. 

Die  kwessie  van  die  bywoning  van  begrafnisse  en  troues  deur  anderskleuriges  het 
weer  op  8 November  1983  op  die  agenda  van  die  Kerkraad  gekom.  Daar  is  egter 
besluit  om  die  saak  te  laat  oorstaan  tot  die  vergadering  in  Februarie  1984.  Op  7 
Februarie  1984  het  die  Kerkraad  besluit  dat  anderskleuriges  verbied  word  om 
eredienste  tydens  huwelike  en  begrafnisse  by  te  woon. 

1984  - EEN  VAN  DIE  BESTE  JARE  IN  DIE  GESKIEDENIS! 

Op  8 November  1983  is  die  kwessie  van  die  verbetering  van  die  moederskamer  weer 
op  die  agenda  geplaas.  Die  Kerkraad  het  besluit  dat  die  aangeleetheid  ondersoek 
sou  word.  Ds.  Loots  en  oudl.  P.H.R.  du  Plooy  is  versoek  om  tydens  die  volgende 
vergadering  oor  die  saak  te  rapporteer. 

Die  volgende  persone  is  as  ampsdraers  en  as  lede  van  komitees  vir  1984  verkies: 
Oudl.  S.J.  de  Bruyn  as  ondervoorsitter  van  die  Kerkraad,  oudl.  P.H.R.  du  Plooy  is  as 
Skriba  herkies,  oudl.  F.J.C.  Giessing  is  as  Vise-Skriba  verkies,  Diak.  S.P.  Erasmus  is 
as  Kassier  herkies  en  oudl.  S.  t'Hart  as  Skriba  vir  Registrasie.  Oudl.  J.G.  Swart  is  as 
Superintendent  vir  Kategese  herkies  en  oudl.  D.S.L.  Muller  as  kolporteur  verkies. 

Die  volgende  kommissies  is  ingestel  en  deurdie  genoemdes  gevorm: 
Doopkommissie:  Ds.  F.G.J.  Loots,  oudle.  F.S.  Nel  en  G.L.C.  Vosloo. 
Katkisasiemeesters:  Ds.  Loots,  oudle.  J.G.  Swart,  F.J.C.  Giesing  en  diaks.  J.  Fourie 
en  P.J.  Raath. 

Finansiële  Komitee:  Ds.  Loots  (voorsitter),  oudle.  P.H.R.  du  Plooy  (ondervoorsitter), 
F.J.C.  Giessing  (sekretaris),  S.J.  du  Bruyn,  D.S.L.  Muller,  G.L.C.  Vosloo,  diaks.  C.  du 
Plooy  en  S.P.  Erasmus,  brs.  A.A.G.J.  van  Vuuren  en  I.S.  Cronjé. 

Die  Finansiële  Komitee  het  ook  as  Boukommissie  en  Nasienkommissie  opgetree. 
Eiendomskommissie:  Oudle.  G.L.C.  Vosloo,  D.S.L.  Muller,  M.A.  Jvan  Rensburg  en 
diak.  A.N.  van  der  Westhuizen.  Die  Eiendomskommissie  is  op  8 Mei  uitgebrei  om  ook 
oudle.  Bekker  en  de  Bruyn  en  diak.  Raath  in  te  sluit. 

Die  volgende  ouderlinge  het  die  gemeente  op  ringsrade  verteenwoordig:  Oudl.  J.C. 
Blake  - Ringsraad  vir  Evangelisasie,  Oudl.  S.  Roets  - Ringsraad  vir  Immigrante,  oudl. 
J.W.B.  Meyer-  Ringsendingraad. 

Interressant  genoeg  is  al  die  ouderlinge  as  Jeugouderlinge  aangewys! 

Diak.  D.  Stoltz  is  op  8 Mei  1984  as  Vise-Kassier  verkies. 


Op  8 Februarie  1984  het  die  Kerkraad  besluit  dat  solosang  tydens 
huweliksbevestigings  nie  meer  toegelaat  sou  word  nie.  Op  8 Mei  1984  is  hierdie 
besluit  na  'n  breedvoerige  bespreking  verander  om  te  lei  dat  slegs  die  Onse  Vader 
deur  'n  solis  gesing  mag  word,  maar  dit  sou  na  die  uitspreek  van  die  laaste  seën 
moes  geskied. 

Op  8 Februarie  1984  het  ds.  Loots  gerapporteer  dat  hy  reeds  al  die  wyke  besoek  het 
en  besig  is  om  vir  die  tweede  keer  deur  die  gemeente  te  gaan.  Hierdie  groot 
prestasie  is  deur  die  ouderlinge  beaam. 

Op  20  Februarie  1 994  het  die  eerste  beplanningsvergadering  vir  die  basaar  van  1 984 
plaasgevind.  Die  basaar  is  vir  1 September  1984  beplan.  Al  die  senior  lidmate  is 
aangemoedig  om  Donderdag-oggende  in  die  saal  byeen  te  kom  om  laslappiewerk  te 
doen  en  hangers  oor  te  trek  om  uiteindelik  ten  bate  van  die  gemeente  te  verkoop. 
Die  geesdrif  het  hoog  geloop. 

Op  26  Februarie  1984  is  oudl.  Steve  Beukes  as  Skriba  vir  Registrasie  verkies  na  die 
afsterwe  van  oudl.  t’Hart.  Oudl.  Swart  het  te  kenne  gegee  dat  hy  aan  die  einde  van 
Maart  1984  sou  verhuis  en  daarom  is  oudl.  Giesing  in  sy  piek  as  Superintendent  vir 
Kategese  verkies. 

Gedurende  1983  het  geen  ouderlingevergaderings  plaasgevind  nie.  Die  volgende 
ouderlingevergadering  het  eers  na  die  aankoms  van  ds.  Loots,  op  6 Maart  1984 
plaasgevind.  Ds.  Loots  het  as  voorsitter  gedien.  Tydens  hierdie  vergadering  is  besluit 
om  die  ouderlingevergadering  in  die  toekoms  te  benut  vir  die  bespreking  van 
belangwekkende  onderwerpe.  Daar  is  ook  besluit  dat  die  hele  gemeente  en  ook  die 
diakens  na  die  geleenthede  genooi  sou  word. 

Nadat  die  saak  vanaf  April  1983  gesloer  het,  het  die  Gemeentevergadering  van 
Klerksdorp-Suid  gemeente  op  29  April  1984  toestemming  gegee  dat  erf  Nr.  471  in 
Randelspark  (voorheen  Boetrand)  aan  die  Stadsraad  terug  verkoop  mag  word.  Hulle 
het  ingestem  dat  die  opbrengs  eers  al  die  onkoste  moes  dek  en  as  daar  geld  oorbly, 
dat  dit  dan  aan  hulle  oorbetaal  sou  word.  Diak.  C.  du  Plooy  het  as  prokureur,  die 
saak  namens  die  gemeente  hanteer  en  tot  afhandeling  gebring. 

Op  die  vergadering  van  8 Mei  1984  is  berig  dat  die  gemeente  op  daardie  stadium  uit 
375  belydende  lidmate,  115  doop  lidmate  en  8 ongedooptes  bestaan  het.  Daar  was 
85  kinders  by  die  kategese  betrokke. 

Op  dieselfde  vergadering  is  besluit  om  die  hemelvaartdiens  voortaan  die  naaste 
Sondag  aan  die  dag  te  hou,  en  die  Kerkraad  het  besluit  om  telefone  in  die  saal  en 
konsistorie  te  laat  installeer. 

1983  sal  ook  onthou  word  as  die  jaar  waarin  die  'Nuwe  Vertaling’  van  die  Bybel 
beskikbaar  gestel  is.  Hierdie  Bybels  is  met  groot  entoesiasme  begroet  en  is  spoedig 
verkoop  en  betaal. 

Oudl.  D.S.L.  Muller  het  in  die  begin  van  1984  die  kerkgebou  en  saal  uitgeverf.  'n 
Rekening  is  aan  Suid-Gemeente  gelewer  om  die  helfte  van  die  onkoste  te  betaal. 
Suid  het  egter  samesprekings  oor  die  betaling  aangevra  wat  vir  18  Augustus  1984 
belê  was.  Die  Finansiële  Komitee  is  versoek  om  die  samesprekings  te  hanteer. 

Gemeentegrense  het  nog  steeds  ‘n  teer  puntjie  gebly.  Op  8 Mei  1984  is 
gerapporteer  dat  die  Ringsvergadering  die  versoek  van  Klerksdorp-Oos,  dat  die 
grense  weer  ondersoek  word,  na  die  Ringskommissie  verwys  het  om  ondersoek  in  te 
stel  en  op  te  tree. 

Vanaf  19  Augustus  1984  is  die  nuwe  vertaling  van  die  "Wet  van  God"  tydens  die 
eredienste  voorgelees. 

Gedurende  1984  is  daar  weer  twee  verkopings  by  die  Checkers  sentrum  beplan.  Die 
eerste  verkoping  het  op  1 September  plaasgevind.  Die  verkoping  wat  vir  15 
Desember  beplan  is,  is  egter  deur  ‘n  Spesiale  Gemeentevergadering®^  met  ‘n 
kontantbasaar  vervang.  Op  5 Februarie  1985  is  berig  dat  die  kontantbasaar  'n 
bedrag  van  R8325.50  ingebring  het. 

Op  23  September  1984  het  die  Kerkraad  besluit  om  die  totale  bedrag  uitstaande  op 
die  aankoopprys  van  Erf  Nr.  371  te  Neserhof,  aan  die  Stadsraad  oor  te  betaai.  Diak. 
C.  du  Plooy  is  op  6 November  1984  versoek  om  alle  dokumente  vir  die  oordrag  van 
erf  nr.  371,  Neserhof  en  erf  nr.  471,  Randelspark  gereed  te  kry.  Die  erf  in 
Randelspark  is  aan  die  begin  van  1985  teruggetransporteer  in  die  naam  van  die 
Stadsraad.  Op  5 Februarie  1985  was  die  erf  in  Neserhof  nog  op  die  naam  van 
Klerksdorp-Oos  en  het  die  Stadsraad  aan  Klerksdorp-Oos  uitstel  verleen  vir  die  bou 
van  die  kerkgebou  in  Neserhof.  Die  erf  is  eers  later  oorgedra  op  die  naam  van 
Klerksdorp-Suid  Gemeente. 

Die  orrelis,  br.  Sarel  Venter  se  bedanking  is  op  6 November  1984  behandel.  Sy 
bedanking  sou  vanaf  30  November  1984  van  krag  word.  Omrede  daar  ‘n 
ongelukkigheid  bestaan  het  wat  tot  hierdie  stap  gelei  het,  het  die  Kerkraad  ds,  Loots, 
oudl.  P.H.R.  du  Plooy  en  die  wyksouderling,  oudl.  Steve  Beukes  afgevaardig  om  eers 
met  br.  Venter  oor  die  saak  in  gesprek  te  tree. 

Op  6 November  1984  het  die  moontlikheid  om  die  saal  se  kombuis  te  vergroot  vir  die 
eerste  keer  op  die  agenda  van  die  Kerkraad  gekom.  Die  Kerkraad  het  ook  tydens 
hierdie  vergadering  die  Eiendomskommissie  versoek  om  aandag  te  gee  aan  die 
pastorie  se  dak  wat  gelek  het. 

Tydens  die  Gemeentevergadering  van  11  November  1984  is  besluit  om  die  pastorie 
se  leiklipdak  te  vervang  omdat  die  plastiek  waterdigting  onherstelbaar  verweer  het. 
Die  kwessie  van  die  gesamentlike  aand-erediens  met  Suid  Gemeente  is  op  8 
November  1984  bespreek.  Oudl.  de  Bruyn  het  versoek  dat  Oos  en  Suid  se  aand- 
eredienste  afsonderlik  sou  plaasvind.  Die  Kerkraad  het  egter  besluit  om  voort  te  gaan 
met  die  gesamentlike  aand-erediens  maar  om  af  te  kondig  wie  die  erediens  sou  lei. 
Die  Kerkraad  het  ook  tydens  hierdie  vergadering  besluit  om  die  voorbereidingsdiens 
nie  meer  op  die  Saterdagaand  voor  die  nagmaal  te  hou  nie  maar  dit  die  Sondag 
voorafgaande  aan  die  nagmaal  te  laat  plaasvind. 

Die  NHSV  het  onder  leiding  van  mev.  Loots  baie  hard  gewerk  en  groot  sukses 
behaal  gedurende  1984.  R1 8000.00  is  vir  die  jaar  met  spyseniering  ingesamel. 
R14000.00  is  gebruik  om  deftige  eetgerei  aan  te  koop  en  die  oorblywende  R4000.00 
is  aan  die  gemeente  geskenk. 

Die  gemeente  se  inkomste  vir  1984  het  R1 13580.00  beloop  en  die  uitgawes 
R64445.00. 

Almal  was  dit  eens  dat  1984  een  van  die  beste  jare  nog  in  die  geskiedenis  van  die 
gemeente  was. 

GEBOUE  WORD  VERBETER  IN  1985 

Tydens  die  kerkraadsvergadering  van  5 Februarie  1985  het  ds.  Loots  versoek  dat  die 
pastorie  se  dak  sou  gou  moontlik  aandag  moet  geniet  aangesien  die  saak  baie 
ernstig  was.  Die  kwessie  van  die  opknapping  van  die  pastorie  is  op  5 Maart  tydens 
die  ouderiingevergadering  en  weer  op  18  Maart  1985  tydens  'n  buitengewone 
Kerkraadsvergadering  bespreek. 

Op  5 Maart  1985  het  die  ouderlingevergadering  vir  die  eerste  keer  'n  opsigtaak 
verrig  deur  gesprek  te  voer  oor  broer  J.P.  Swanepoel  se  kwetsende  aanmerkings 
teenoor  die  orrelis  en  die  kerkraad.  Tydens  hierdie  vergadering  het  die  ouderlinge 
ook  vir  die  eerste  keer  aan  algemene  kwessies  soos  instandhouding  en  die 

gemeente  se  begroting  aandag  gegee.  Aanbevelings  is  aan  die 
kerkraadsvergadering  gemaak. 

Ds.  Loots  het  begin  deur  die  ondoelmatigheid  van  die  pastorie  onder  die  aandag  van 
die  vergadering  te  bring.  Verder  was  die  gebou  op  daardie  stadium  werklik  in  ‘n  swak 
toestand  gewees,  veral  ten  opsigte  van  die  dak.  Tenders  vir  die  herstel  en 
opknapping  van  die  pastorie  het  ongeveer  R35000.00  beloop. 

Nadat  die  vergadering  die  kwessie  bespreek  het  is  besluit: 

1 . Om  die  pastorie  tot  'n  verkoopbare  toestand  te  verbeter  en  dan  te  verkoop. 

2.  'n  Poging  aan  te  wend  om  'n  geskikte  erf  te  bekom  waar  ‘n  nuwe  pastorie  gebou 
sou  kon  word. 

Die  voorstelle  is  op  24  Maart  1985  tydens  ‘n  Buitengewone  Gemeentevergadering 
behandel. 

Die  Gemeentevergadering  het  die  voorstelle  aanvaar  en  die  Finansiële  Komitee 
opdrag  gegee  om  die  saak  verder  te  voer. 

Die  gedagte  om  ‘n  nuwe  pastorie  op  die  kerkterrein  te  bou  het  algemeen  begin 
posvat.  Die  pastorie  en  saal  sou  ‘n  gesamentlike  kombuis  deel  wat  as  verbinding 
tussen  die  pastorie  en  saal  sou  dien.®^  Hiermee  sou  die  probleem  van  die 
saalkombuis  wat  te  klein  was  vir  al  die  werksaamhede,  ook  aangespreek  kon  word. 

Soos  bepaal  deur  ‘n  besluit  van  die  Algemene  Kerkvergadering,  is  die  beplande 
projek  aan  die  Raad  van  Finansies  voorgelê  vir  kommentaar.  Die  Raad  van 
Finansies  het  op  1 Mei  1985  laat  weet  dat  hulle  nie  ten  gunste  daarvan  was  om  die 
pastorie  op  die  kerkterrein  te  bou  nie  en  het  die  gedeelde  kombuis  tussen  saal  en 
pastorie  onaanvaarbaar  gevind.®®  Die  Raad  van  Finansies  het  aanbeveel  dat  die 
bestaande  pastorie  behoorlik  verbeter  word.  In  reaksie  op  hierdie  aanbevelings  van 
die  Raad  van  Finansies  het  die  Kerkraad  op  7 Mei  1985  besluit  om  die 
Gemeentevergadering  as  volg  te  adviseer: 

1.  Dat  die  Gemeentevergadering  van  24  Maart  1985  se  besluit  in  hierdie  verband 
herroep  word  en  dat  die  bestaande  pastorie  herbeplan  en  verbeter  word  om  ‘n 
doelmatige  pastorie  te  wees. 

2.  Dat  ‘n  argitek  aangestel  word  om  behoorlike  beplanning  in  hierdie  verband  te 
doen. 

Die  Gemeentevergadering  het  op  12  Mei  1985  die  aanbevelings  van  die  Kerkraad 
aanvaar.  Die  vergadering  het  addisioneel  besluit  om  ook  die  saal  se  dak  te  vervang 
en  die  saal  se  kombuis  te  vergroot.  Daar  is  ook  besluit  dat  die  nodige  finansiering 
bekom  kon  word  om  die  projekte  af  te  handel.  ‘n  Oortrokke  fasiliteit  vir  R1 00000.00  is 
vir  hierdie  doel  by  die  bank  gereël. 

Op  6 Augustus  1985  het  die  Kerkraad  die  argitek,  br.  Willie  Theil,  aangehoor  in 
verband  met  voorstelle  vir  die  veranderings  aan  die  pastorie  en  saal  se  kombuis.  Die 
voorstelle  van  die  argitek  is  aanvaar  en  die  Kerkraad  het  besluit  om  die  R1 57000.00 
tender  van  L.J.  Botha  en  Seuns  te  aanvaar  vir  die  werk  aan  die  pastorie  en  die  saal. 
Die  Kerkraad  het  ook  aan  br.  Thiel  opdrag  gegee  om  onder  toesig  van  die 
boukommissie,  verdere  reëlings  met  die  bouers  te  tref  sodat  die  werk  so  gou 
moontlik  afgehandel  sou  word. 

Die  verbeterings  aan  die  pastorie  het  die  volgende  behels: 

1 . Die  bestaande  motorhuis  is  omskep  in  ‘n  gastekamer  met  eie  badkamer. 

2.  Die  ingang  tot  die  studeerkamer  is  verander  en  'n  instapkas,  toilet  en  wasbak  is 
aangebring. 

3.  Die  eetkamer,  woonkamer  en  kombuis  is  vergroot  en  die  hoofslaapkamer  is  ook 
vergroot  en  met  meer  kaste  toegerus. 

4.  Die  leiklipdak  van  die  pastorie  is  vervang  en  die  fasies  is  verbeter  en  vervang 
waar  nodig. 

Die  koste  verbonde  aan  die  veranderinge  by  die  pastorie  is  op  R87000.00  bereken. 

By  die  saal  is  die  kombuis  vergroot  en  die  leiklipdak  is  vervang  met  ‘n  sementteëldak. 
Fasies  en  plafonne  is  ook  vervang  waar  nodig  en  die  plaveisel  is  vervang.  Die  koste 
aan  die  werk  by  die  saal  is  op  ongeveer  R40000.00  bereken.  Die  Kerkraad  het 
besluit  om  die  boukoste  met  ‘n  oortrokke  bankfasiliteit  te  befonds. 

Op  18  Augustus  1985  het  die  Kerkraad  besluit  om  die  Kerksaal  te  verbreed  deur  die 
stoep  ook  in  te  bou.  Die  koste  verbonde  aan  hierdie  projek  het  R4000.00  beloop. 

Op  18  September  is  die  besluite  weer  aan  die  Raad  van  Finansies  deurgegee.®^  Op 
30  Oktober  1985  het  die  Raad  van  Finansies  sy  onrus  uitgespreek  oor  die  hoë  koste 
van  ongeveer  R1 30000.00,  verbonde  aan  die  restourasie  van  en  aanbouings  by  die 
pastorie  en  saal.  Hulle  was  ook  baie  ontevrede  omdat  daar  klaarblyklik  reeds  met  die 
werk  begin  is.®® 

Ds.  Loots  het  hierop  geantwoord  dat  dit  nie  sy  interpretasie  was  dat  die  Raad  van 
Finansies  eers  moes  toestemming  gee  voordat  die  werk  kon  begin  nie.  Die  feit  dat 
die  Raad  oor  die  aangeleenthede  ingelig  is,  was  na  sy  mening  bloot  uit  hoflikheid. 

Op  29  September  1985  het  die  Gemeentevergadering  dit  goedgekeur  dat  ‘n 
swembad  ook  by  die  pastorie  gebou  sou  word.  ‘n  Tender  vir  R4950.00  is  vir  hierdie 
doel  aanvaar. 

Op  5 November  1985  is  besluit  om  voorlopig  die  R4450.00  tender  van  Johan  Smit 
ten  opsigte  van  kaste  in  die  saal  se  kombuis  te  aanvaar.  Die  Boukommissie  kon 
daarmee  voortgaan  nadat  hulle  sy  vorige  werk  bevredigend  bevind  het. 

Tydens  die  aanbouings  en  restourasie  van  die  pastorie  het  ds.  Loots  en  sy  gesin 
twee  keer  na  ander  akkommodasie  verhuis. 

In  November  1985  was  die  bouwerk  aan  die  pastorie  voltooi  en  kon  die  pastorie- 
gesin  weer  hul  intrek  neem.  Die  bou  van  die  swembad  is  egter  gelaat. 

Gedurende  1984  en  weer  in  1985  is  ds.  Loots  verkies  as  voorsitter  van  die  Ring  van 
Klerksdorp. 

Op  26  November  1985  aanvaar  die  ouderlingevergadering  die  bedanking  van  oudl. 
de  Bruyn  na  twee  jaar  as  voorsitter.  Oudl.  G.  Vosloo  is  in  sy  plek  verkies. 

Op  5 Februarie  1985  het  ds.  Loots  gerapporteer  dat  hy  om  ‘n  baie  goeie  rede 
geweier  het  om  geskeides  in  die  huwelik  te  bevestig. 

Op  5 Februarie  1985  het  die  Kerkraad  besluit  om  die  bedrag  van  R1 2000.00,  wat 
Declercqville  Gemeente  belowe  het  ten  opsigte  van  die  afstigting  van  Klerksdorp- 
Suid,  af  te  skryf.  Dit  het  geblyk  dat  al  die  ander  gemeentes  wat  aanvanklik  geld 

belowe  het  met  die  afstigting,  nl  Oudorp,  Declecrqville  en  Wilkoppies,  nie  meer  hul 
weg  oopgesien  het  om  dit  te  doen  nie, 

Op  7 Mei  1985  is  berig  dat  die  Gemeente  uit  212  huisgesinne,  392  belydende 
lidmate  en  125  dooplidmate  bestaan  het.  Die  kategese  het  uit  81  kinders  bestaan. 

Die  erediens  van  Hervormingsondag,  27  Oktober  1985,  is  deur  ds.  Steyn  van  die 
Bybelgenootskap  waargeneem. 

Op  31  Augustus  1985  het  die  gemeente  weer  basaar  gehou  by  die  Checkers 
sentrum.  Die  tema  van  die  basaar  was  “Lente”.  Die  Boereorkes  van  die  Tegniese 
Hoërskool  het  op  die  dag  opgetree.  Daar  is  ook  deurlopend  vir  die  res  van  die  jaar, 
onder  leiding  van  sr.  Thelma  Vosloo,  koeksisters  gebak  en  verkoop. 

Op  6 Augustus  1985  kon  die  kolporteur,  oudl.  Muller,  rapporteer  dat  daar  weer  Nuwe 
vertalings  beskikbaar  was.  Op  hierdie  stadium  was  die  Bybels  redelik  moeilik 
bekombaar. 

Tydens  die  Kerkraadsvergadering  van  10  September  1985  is  daar  besluit  om  ook  ‘n 
swembad  by  die  pastorie  te  laat  aanbou.  Die  Kerkraad  het  besluit  om  ‘n  praktiese 
swembad  te  bou  op  die  mees  ekonomiese  terme  en  prys,  maar  op  5 November  1985 
het  die  Kerkraad  op  versoek  van  ds.  Loots  besluit  om  die  bou  van  ‘n  swembad 
eerder  te  laat. 

Op  5 November  1985  is  berig  dat  die  Koster,  br.  Koos  Botes,  bedank  het.  Die 
Finansiële  Komitee  het  die  vakature  laat  afkondig  en  daarna  die  enigste  aansoeker, 
mev.  H.  Stolts  vir  'n  proeftydperk  van  drie  maande  aangestel. 

Op  dieselfde  datum  het  oudl.  Klopper  te  kenne  gegee  dat  hy  slegs  tot  die  volgende 
Kerkraadsvergadering  sou  aanbly  as  Superintendent  vir  Kategese. 


Op  26  November  1985  is  daar  tydens  die  ouderlingevergadering  beswaar  gemaak 
omdat  die  orrelis,  br.  S,  Venter,  sy  baadjie  tydens  die  erediens  uittrek.  Oudle.  P.H.R 
du  Plooy  en  Riek  Botha  is  versoek  om  met  hom  oor  die  saak  te  praat.  ‘n  Onderonsie 
het  egter  tussen  ds.  Loots  en  br.  Venter  plaasgevind  en  tydens  die  volgende 
ouderlingevergadering,  gehou  op  3 Januarie  1986,  is  berig  dat  br.  Venter  as  orrelis 
bedank  het.  Op  5 Augustus  1986  het  die  Kerkraad  mev.  Van  Jaarsveld  as  orrelis 
aangestel. 


In  Desember  1985  het  die  Gemeente  uit  392  belydende  lidmate  bestaan  waarvan 
122  ouer  as  60  jaar  was.®® 

1985  sal  onthou  word  as  ‘n  jaar  waarin  die  NHSV  ‘n  uitsonderlik  tempo  gehandhaaf 
het  ten  opsigte  van  spysenerings.  Hierdie  ywer  het  daartoe  gelei  dat  die  NHSV  aan 
die  einde  van  1995  R25000.00  aan  die  kerkraad  kon  skenk. 

Daar  was  tog  kommer  oor  die  algemene  finansiële  toestand  van  die  gemeente.  Op 
24  November  1985  het  ds.  Loots  daarop  gewys  dat  daar  ‘n  afname  in  die  offergawe, 
skulddelging  en  heffing-bydraes  was.  Hy  het  ‘n  beroep  op  die  gemeente  gedoen  om 

meer  míldelik  te  gee.  Die  gemeente  se  inkomste  gedurende  1985  was  R1 22000.00 
teenoor  ‘n  uitgawe  van  R74000.00. 

Uit  die  gemeentevergadering  van  24  November  1985  blyk  dit  dat  die  bouprojek 
spanning  in  die  gemeente  veroorsaak  het.  Hierdie  afleiding  word  verder  ondersteun 
deur  die  feit  dat  ds.  Loots  dit  nodig  geag  het  om  die  gemeente  daarop  te  wys  dat  die 
geboue  steeds  gemeentelike  eiendom  bly.  Tydens  die  vergadering  het  hy  moontlike 
redes  verstrek  waarom  hy  ‘n  beroep  mag  aanneem.  Hy  het  daarop  gewys  dat  die 
gemeente  moontlik  ‘n  jonger  predikant  makliker  sou  kon  bekostig.  Hy  het  ook 
gemeld  dat  hy  nie  sal  toelaat  dat  negatiewe  kritiek  sy  besluit  oor  'n  beroep  sal 
beïnvloed  nie. 

1986  - DIE  JAAR  BEGIN  MET  HEELWAT  SKULD 

Aan  die  begin  van  1986  het  die  gemeente  nog  ongeveer  R74000.00  aan  die  bank 
geskuld. 

Gedurende  1986  het  die  Jeugvereniging  onder  leiding  van  oudl.  M.D.J.  (Thys)  Kruger 
gestaan. 

Hy  is  ook  aan  die  begin  van  die  jaar  as  kategesehoof  verkies.  Ongeveer  20 
jongmense  het  die  byeenkomste  bygewoon.  Hennie  Vosloo  het  as  voorsitter  van  die 
Jeug  komitee  opgetree  en  byeenkomste  georganiseer.  Daar  is  ook  weer  een  keer 
per  week  pluimbal  in  die  saal  gespeel.  Dit  is  deur  br.  Johnny  Greshaber  gereël. 

1986  was  die  jaar  waarin  die  voortsetting  van  die  Hervormde  Kerk  ná  die  mislukte 
vereniging  met  die  NG  Kerk  in  Transvaal  herdenk  is.  ‘n  Gedenkmuur  is  by  Witfontein 
Gemeente  opgerig  en  op  4 Februarie  1986  het  die  Kerkraad  besluit  om  ook  ‘n  steen 
te  laat  maak  met  Klerksdorp-Oos  se  naam  daarop  om  by  die  gedenkmuur  aan  te 
bring.  ‘n  Bedrag  van  R500.Ó0  is  ook  bewillig  ten  opsigte  van  die  fonds  om  die  100- 
jarige  voortbestaan  van  die  Hervormde  Kerk  te  gedenk. 

Op  voorstel  van  broer  Tol  du  Plessis  het  die  gemeente  weer  op  9 Februarie  1986  'n 
spesiale  kontant-kollekte  geloots  tydens  die  Gemeentevergadering.  Die  kollekte  is 
spesiaal  met  die  oog  op  die  delging  van  die  gemeente  se  skuld  gehou. 

Op  3 Mei  het  die  NHSV  weer  ‘n  basaar  gehou.  Die  NHSV  het  ‘n  beduidende  rol  in 
die  fondsinsameling  van  die  gemeente  gespeel,  en  die  Kerkraad  het  op  6 Mei  1986 
besluit  om  ‘n  amptelike  brief  aan  mev.  Loots  en  die  susters  te  rig  waarin  die  Kerkraad 
se  dank  en  waardering  uitgespreek  word.  ‘n  Basaar  is  weer  op  30  Augustus  by 
Checkers  gehou. 

Die  verbeterde  saal-  en  kombuiskompleks  is  amptelik  op  9 Maart  1986  in  gebruik 
geneem.  Die  funksie  het  die  vorm  van  ‘n  gemeente-ete  aangeneem. 

Die  situasie  in  die  land  het  gedurende  1986  baie  versleg  en  onrus  het  uitgebreek 
onder  die  swart  bevolking.  Op  6 Mei  1986  is  besluit  dat  'n  diaken  tydens  die 
erediens  wagdiens  sou  verrig  om  die  gemeente  se  veiligheid  te  verseker. 

In  Augustus  1986  is  berig  dat  Klerksdorp-Oos  se  offergawes  per  lidmaat  per  jaar  baie 
goed  vergelyk  het  met  die  gemiddeld  in  die  Ring.  Die  gemiddeld  in  die  Ring  het 
R1 78.65  beloop  teenoor  R286.97  van  Klerksdorp-Oos. 

'n  Omsendskrywe  van  die  Kommissie  van  die  Algemene  Kerkvergadering,  gedateer 
29  September  1986,  het  Kerkrade  versoek  om  te  sorg  dat  'n  prosedure  in  plek  is 
waarvolgens  oor  die  bywoning  van  begrafnisse  en  huweliksbevestigings  deur 
anderskleuriges  gehandel  kan  word.  Die  omsendskrywe  het  dit  duidelik  gestel  dat 
geen  Kerkraad  'n  besluit  in  hulle  boeke  mag  hê  wat  die  saak  gewoonweg  verbied  nie. 

Hierdie  skrywe  was  verwarrend  vir  die  Kerkraad  omdat  hulle  van  mening  was  dat 
hierdie  standpunt  ’n  weerspreking  is  van  vorige  standpunte  van  die  Kommissie  van 
die  Algemene  Kerkvergadering.  Op  4 November  1986  het  die  Kerkraad  gevolglik 
besluit  om  ‘n  besluit  oor  die  saak  te  laat  oorstaan  totdat  die  Ringskommissie 
uitsluitsel  oor  die  saak  vanaf  die  Algemene  Kommissie  ontvang  het. 

Op  3 Februarie  1987  het  die  Kerkraad  besluit  dat  geen  anderskleuriges  by 
begrafnisse  en  huweliksbevestigings  toegelaat  sou  word  nie.  Slegs  oudl.  P.H.R.  du 
Plooy  het  'n  teenstem  teen  die  besluit  uitgebring. 

Op  5 Mei  1987  is  ‘n  brief  van  die  S.A.  Perm  oor  hierdie  aangeleentheid  deur  die 
Kerkraad  behandel.  Omrede  die  brief  verontwaardiging  oor  die  verbod  op  bywoning 
van  begrafnisse  ens.  deur  anderskleuriges  in  Wes  Transvaal  verwys  het,  is  besluit 
om  die  aangeleentheid  na  die  Ringsvergadering  te  verwys  vir  behandeling. 

Op  3 November  1987  het  die  Kerkraad  besluit  om  diskresie,  waar  anderskleuriges 
begrafnisse  of  troues  wou  bywoon,  aan  die  predikant  oor  te  laat.  Die  predikant  sou 
die  meriete  van  elke  versoek  oorweeg  en  'n  besluit  neem.  'n  Antwoord  in  hierdie 
verband  is  ook  aan  die  S.A.  Perm  gestuur.  Op  8 Augustus  1989  is  hierdie  besluit 
herroep.  Die  Kerkraad  het  hewig  van  mekaar  verskil  oor  hierdie  aangeleentheid.  ( 
Die  saak  het  later,  tydens  ds  du  Plessis  se  termyn,  weer  ter  sprake  gekom.  Op  sy 
voorstel  is  met  13  stemme  teen  10  besluit  om  'n  kommissie  daar  te  stel  wat  oor 
hierdie  aangeleentheid  beslissings  sou  maak.  Op  hierdie  kommissie  is  verkies: 
Oudle.  P.H.R.  du  Plooy,  G.L.C.  'Vosloo,  C.  du  Plooy,  N.W.  Smit  en  diak.  W.P. 
Duvenhage.) 

In  November  1986  is  berig  dat  die  Round  Table  R1000.00  aan  die 
Ondersteuningsraad  geskenk  het  ten  bate  van  lidmate  van  Klerksdorp-Oos. 
Ouderling  du  Plooy  se  betrokkenheid  het  vir  hierdie  welkome  meevaller  gesorg. 

Die  kerkgebou  se  tuin  het  gedurende  November  1986  aandag  geniet.  Verskeie 
lidmate  het  donasies  gemaak  om  die  tuin  op  te  knap.  Daar  is  ook  moeite  gedoen  om 
die  boorgat  van  die  kerk  weer  aan  die  gang  te  kry.  Nadat  die  gat  getoets  is,  is  besluit 
om  weer  ’n  pomp  te  installeer.  Veral  broer  en  suster  Stoltz  het  heelwat  gedoen  vir  die 
verfraai'íng  van  die  kerkgebou  se  tuin  deur  etlike  kere  bome  en  struike  uit  hulle  eie 
sak  daarvoor  aan  te  koop. 

'n  Gemeente-nuusbrief  is  weer  in  November  1986  van  stapel  gestuur.  Diak.  Smit  het 
verantwoordelikheid  daarvoor  aanvaar. 

Gedurende  Desember  1986  is  die  aanddienste  afgestel  omdat  die  dienste  uiters 
swak  bygewoon  is. 

Die  gemeente  se  inkomste  vir  1986  was  ongeveer  R1 16000.00  en  die  uitgawes 
R95000.00. 

Aan  die  einde  van  1986  het  die  Kerkraad  weer  probleme  met  broer  Swanepoel 
ondervind. 


- 108  - 


Nadat  hy  geweier  het  om  sy  saak  tydens  die  Kerkraadsvergadehng  te  kom  stel,  het 
die  Kerkraad  op  3 Februarie  1987  besluit  dat  'n  Bewys  van  Lidmaatskap  aan  broer 
Swanepoel  uitgereik  sou  word  indien  hy  skriftelik  daarvoor  sou  aansoek  doen.  Hy 
het  besluit  om  na  Klerksdorp-Suid-gemeente  oor  te  gaan. 


Oom  Attie  Visser,  jarelange  gemeentelid,  onthou  broer  Swanepoel  goed.  'n  Moeilike 
manl'  Hy  onthou  dat  oom  Swannie,  wat  toevallig  ds  Swart  se  skoonpa  was,  oor  is  na 
Klerksdorp-Suid  gemeente  toe.  Daar  het  hy  hom  eenkeer  by  ‘n  senior-burger- 
byeenkoms  so  vervies  dat  hy  ‘n  gedekte  tafel  summier  omgesmyt  het.  Hy  is  later 
terug  Klerksdorp-Oos  toe.  Hier  het  hy  een  keer  met  ‘n  bazaar  op  ‘n  onregmatige  plek 
parkeer,  en  toe  die  diaken  hom  aanspreek,  summier  ‘n  rewolwer  uitgeplukl’ 

Ds  Stephan  Botha  is  ook  al  met  die  rewolwer  gedreigl  Broer  Swanepoel  is  daama  vir 
‘n  tyd  lank  oor  na  Bosmansrus-gemeente,  maar  het  weer  teruggekom  vir  nog 
probleme!  


1987  - GEMEENTEGRENSE  WEER  ONDER  DIE  RING  SE  AANDAG  GEBRING 

Die  Gemeente  het  gedurende  1987  aan  die  ISOste  bestaansjaar-fees  van  Klerksdorp 
deelgeneem.  Die  rol  van  die  Hervormde  Kerk  in  die  dorp  is  spesifiek  onder  die  loep 
geneem. 

Op  3 Februarie  1987  het  die  Kerkraad  besluit  om  amptelik  by  die  kerkrade  van  die 
ander  gemeentes  in  Klerksdorp  toestemming  te  verkry  vir  6 gesinne  wat  oor  die 
grense  heen  by  Klerksdorp-Oos  wou  inskakel.  Onder  andere  die  Slabbert-gesin  van 
La  Hoff. 

Die  NHSV  het  sy  goeie  werk  voortgesit  en  het  weer  op  2 Mei  1987  'n  basaar 
aangebied.  Aan  die  einde  van  1986  het  die  NHSV  weer  R6000.00  aan  die  gemeente 
oorbetaal.  Die  gemeente  het  self  ook  fondsinsameling  gedoen.  ‘n  Jagpakket- 
kompetisie  is  aan  die  begin  van  1987  aangepak  en  R1 830.00  is  ingesamel.  Die 
gemeente  het  self  weer  op  29  Augustus  1987  ‘n  basaar  by  Checkers  gehou.  Die 
basaar  het  ongeveer  R1 4000.00  opgelewer. 

Aan  die  begin  van  1987  is  Op  8 Februarie  1987  het  ds.  Loots  die  Roets-  gesin  geluk 
gewens  met  die  bevestiging  van  hul  seun,  Adriaan  Roets,  as  die  predikant  van 
Lydenburg. 

Aktiwiteite  wat  in  hierdie  jaar  plaasgevind  het,  was  die  evangelisasie-kursus  te 
Wilkoppies  Gemeente  op  18  tot  20  Mei,  die  oorhandiging  van  die  Nuwe  Vertaling 
Kanselbybel,  wat  steeds  in  gebruik  is,  deur  die  oudste  lidmaat  van  die  gemeente, 
mev.  Du  Plessis,  en  op  5 Mei  1987  het  die  Kerkraad  ‘n  Jeugkomitee  in  die  lewe 
geroep  om  die  Jeugvereniging  by  te  staan  en  te  adviseur.  Op  die  komitee  is  verkíes, 
ds.  Loots,  oudle.  Gert  Vosloo,  Fanie  de  Bruin,  Dries  Britz  en  diak.  Hennie  Vosloo.  5 
Mei  1987  het  die  Kerkraad  'n  Jeugkomitee  in  die  lewe  geroep  om  die  Jeugvereniging 
by  te  staan  en  te  adviseur.  Op  die  komitee  is  verkies,  ds.  Loots,  oudle.  Gert  Vosloo, 
Fanie  de  Bruin,  Dries  Britz  en  diak.  Hennie  Vosloo.  Gedurende  1987  het 
Klerksdorp-Oos  se  jeug  vir  die  eerste  keer  'n  eersteplek  behaal  in  die  Ring  se 
Bybelvasvra.  Die  gemeente  se  spanne  het  ook  'n  eerste  en  'n  tweedeplek  behaal  in 
die  Ringskaskenades.  Daar  is  elke  eerste  Vrydag  van  die  maand  'n  byeenkoms  vir 
die  jeug  gehou 

Middel  1987  is  daar  weer  'n  poging  aangewend  om  die  roete  na  die  kerkgebou  meer 
toeganklik  te  maak.  Die  Stadsraad  is  versoek  om  die  dienspad  voor  die  kerkgebou 
noord  van  Sentraal-Wes  Koóperasie  se  hoofkantoor  verby  te  verleng  om  by  die 
hoofroete  aan  te  sluit.  Die  stadsraad  het  egter  die  versoek  afgekeur  en  die  kerkraad 
het  gevolglik  op  4 Augustus  1987  besluit  om  in  samewerking  met  die  Koóperasie  en 
die  Presbiteriaanse  gemeente  die  saak  met  die  provinsiale  administrasie  op  te  neem. 

Op  4 Augustus  1987  het  die  Kerkraad  kennis  geneem  van  die  besluit  om  ook  ‘n 
Afrikaanse  Protestante  Kerk  gemeente  in  Klerksdorp  te  stig.  Ds.  Loots  het  dit  as  baie 
jammer  beskou  dat  ‘n  vierde  Afrikaanse  kerk  nou  ook  'n  gemeente  in  Klerksdorp  sou 
stig.  Hy  het  ook  daarop  gewys  dat  die  nuwe  kerk  nog  nie  amptelik  erken  word  nie,  en 
dat  Hervormde  predikante  dus  nie  dienste  daar  mag  waarneem  nie. 

Tydens  die  Ringsvergadering  van  1987  is  besluit  dat  die  Ringskommissie  weer  na 
die  gemeentegrense  in  die  Klerksdorp  omgewing  sou  kyk.  Die  Ringskommissie  sou 
aanbevelings  aan  die  gemeentes  in  hierdie  verband  maak.  In  November  is  al  die 
Klerksdorp  gemeentes  versoek  om  die  offergawestate  vir  Juliemaand  aan  die 
Ringskommissie  voor  te  lê  om  hulle  in  die  ondersoek  te  lei.  Gedurende  Mei  1988  is 
berig  dat  die  Ringskommissie  ‘n  subkomitee  aangewys  het  om  die  saak  verder  te 
ondersoek.  Die  Ringsvergadering  het  op  16  Junie  1988  plaasgevind.  Uiteindelik  was 
die  besluit  van  die  Ringsvergadering  om  ‘n  Ringsopboufonds  in  die  lewe  te  roep.  Die 
bedoeling  was  dat  gemeentes  in  die  Ring,  wat  in  finansiële  nood  beland  het,  vanuit 
hierdie  fonds  hulp  sou  ontvang.  Die  mikpunt  is  gestel  om  R1  per  lidmaat  per  maand 
tot  die  fonds  by  te  dra.  Stilfontein  Gemeente  het  op  27  Oktober  1988  die  eerste 
gemeente  geword  wat  hulp  uit  die  fonds  ontvang  het.  Dit  het  noodsaaklik  geword 
nadat  die  gemeente  120  belydende  lidmate  gedurende  1988  verloor  het  as  gevolg 
van  afleggings  in  die  mynbedryf  en  gevolglike  verhuising  van  lidmate. 

Op  25  Oktober  1987  het  die  Kerkraad  besluit  om  ‘n  addisionele  arbeider  aan  te  stel 
om  behulpsaam  te  wees  met  die  instandhouding  van  die  pastorie  en  kerktuine. 

Op  22  November  1987  is  ‘n  gemeente-ete  aangebied  om  fondse  in  te  samel. 
Ongeveer  R2000.00  is  ingesamel. 

Aan  die  einde  van  1987  is  besluit  om  die  klokke  van  die  gemeente  te  ondersoek  en 
indien  dit  moontlik  is,  ‘n  tou  aan  een  vas  te  maak  sodat  die  koster  weer  die  klok  kan 
lui. 

Middel  1987  het  die  gemeente  se  skuld  op  R55000.00  gestaan.  Die  inkomste  vir 
1987  is  aangegee  as  R43904.00  en  die  uitgawes  as  R39524.00.  Aan  die  einde  van 
1987  was  die  gemeente  se  skuld  R37200.00. 

DS  LOOTS  VIER  20STE  JAAR  IN  DIE  BEDIENING  IN  1988 

Gedurende  Februarie  1988  het  die  gemeente  saam  met  ds.  Loots  sy  20ste  jaar  in  die 
bediening  gevier.  Die  erediens  is  spesiaal  om  llhOO  geskeduleer  sodat  die  ander 
predikante  ook  in  die  vreugde  kon  deel.  Die  Kerkraad  en  NHSV  het  ook  besluit  om  ‘n 
nuwe  toga  aan  ds.  Loots  te  skenk  om  die  geleentheid  te  onthou.  Na  die  verrigtinge 
het  almal  in  die  saal  byeengekom  om  verversings  te  geniet.  Omdat  die  gemeente  nie 
daarin  kon  slaag  om  ‘n  geskikte  toga  in  Pretoria  te  bekom  nie,  het  suster  Truia  Blake 
‘n  toga  vir  ds.  Loots  gemaak. 

Ds  Loots  se  persoonlikheid  het  duidelik  na  vore  gekom  in  die  volgende  staaltjie: 
Oom  Attie  Visser  vertel  van  die  keer  toe  mev  Loots  se  kinders  bietjie  woelig  in  die 
kerk  was.  Hul  pa  het  hulle  van  die  preekstoel  af  dopgehou  en  toe  dit  uiteindelik  te 
veel  raak,  sê  hy  daar  van  bo  af:  ‘Mev  Loots,  neem  asseblief  jou  stout  kinders  uit  die 
kerkl’  Sy  was  natuurlik  baie  kwaad  vir  hom  en  het  geweier  om  weer  sy  dienste  by  te 
woon,  totdat  sy  noodgedwonge  een  keer  ‘n  begrafnis  moes  bywoon.  Nou  ja,  sy  het 
besef  dat  sy  ‘n  verlore  stryd  voer. 

Op  16  Febnjarie  1988  is  oudl.  F.  de  Bruyn  weer  as  voorsitter  van  die 
ouderlingevergadering  verkies.  Oudl.  G.L.C.  Vosloo  is  as  vise-voorsitter  verkies. 
Tydens  hierdie  ouderlingevergadering  is  daar  ontsteltenis  uitgespreek  omdat  een  van 
die  lidmate  beweer  het  dat  ds.  Loots  eerder  ‘n  besigheidsman  is.  Die  ouderlinge  het 
daarteenoor  ds.  Loots  van  harte  bedank  vir  die  vier  en  'n  half  jaar  se  onvermoeide 
arbeid  in  die  gemeente.  (Uit  die  notules  van  die  ouderlingevergadering  blyk  dit  egter 
dat  oudl.  Vosloo  weer  vanaf  die  volgende  vergadering  die  leisels  oorgeneem  het.) 

GEMEENTE  NEEM  AFSKEID  VAN  DS  LOOTS 

1 988  het  uiteindelik  groot  hartseer  vir  die  gemeente  gebring.  Ds.  Loots  het  'n  beroep 
ontvang  en  die  gemeente  het  gedurende  Maart  gehoor  dat  hy  dit  aangeneem  het. 
Die  gemeente  het  met  groot  hartseer  op  27  Maart  1988  van  hom  en  sy  gesin  afskeid 
geneem.  Die  gemeente  is  na  die  vertrek  van  ds.  Loots  deur  die  konsulent  ds.  W.H. 
Swart  bedien. 

Die  werksaamhede  in  die  gemeente  het  voortgegaan  en  gedurende  1988  is  die 
NHSV  se  basaar  vir  30  April  en  die  gemeente  basaar  vir  3 September  beplan.  Albei 
sou  weer  by  Checkers  plaasvind.  Dit  blyk  dat  die  NHSV  basaar  deur  die  mat  geval 
het  na  die  vertrek  van  ds.  en  mev.  Loots.  Die  basaar  van  3 September  het  egter 
plaasgevind. 

Na  die  vertrek  van  ds.  Loots  is  oudl.  A.  van  Vuuren  op  3 Mei  1988  as  superintendent 
vir  kategese  aangewys.  Hy  sou  in  hierdie  saak  bygestaan  word  deur  oudl.  du  Bruyn. 
Oudl.  Van  Vuuren  het  egter  nie  die  benoeming  aanvaar  nie  en  oudl.  R.M. 
Esterhuizen  is  op  16  Augustus  1988  as  Kategesehoof  verkies. 

Op  3 Mei  1988  het  die  Kerkraad  ds.  H.P.F.  Kern  van  Groot  Marico/Mafeking  beroep 
na  die  gemeente.®°  Ds.  Kern  het  egter  nie  aangeneem  nie. 

Dit  blyk  dat  daar  redelike  kommer  bestaan  het  oor  die  effektiwiteit  van  die  kerkraad 
terwyl  die  gemeente  vakant  was.  In  hierdie  krisis  het  twee  ouderlinge  na  vore  getree 
om  die  span  weer  saam  te  bind.  Op  22  Mei  1988  het  die  kerkraad  toestemming 
gegee  dat  oudle.  A.J.  Visser  en  D.S.L.  Muller  die  kerkraadslede  na  goeddenke  kon 
besoek.  Die  bedoeling  was  om  lede  wat  begin  uitrafel  het  weer  aan  te  spoor  om  hul 
verantwoordelikheid  ernstig  op  te  neem. 

9,  KONFLIKJARE.  DS.  D.Z.  DU  PLESSIS 


Op  5 Junie  1988  het  die  Kerkraad  ds.  D.Z.  du  Plessis  van  Joachim  Prinsloo- 
Gemeente  per  konsistoriebesluit  beroep.  Ds.  Du  Plessis  het  die  beroep  aangeneem. 
Hy  het  ingestap  in  'n  gemeente  wat  moeg  was  vir  fondsinsameling  en  in  sy  tyd  sou 
dit  finansiëel  al  hoe  slegter  en  slegter  gaan. 

Vanaf  28  Julie  1988  tot  die  Sondag  voor  7 Augustus  1988  het  die  Kerkraad  besluit 
om  aanderedienste  gesamentlik  met  Wilkoppies  Gemeente  te  hou. 

Ds.  Du  Piessis  is  op  7 Augustus  1988  deur  die  konsulent,  ds.  W.H.  Swart  in  die 
gemeente  bevestig.  'n  Verwelkomingswoord  is  deur  oudl.  P.H.R.  du  Plooy  aan  die 
gesin  gerig. 

Op  16  Augustus  1988  het  hy  vir  die  eerste  keer  ‘n  Kerkraadsvergadering  van 
Klerksdorp-Oos  gelei.  Ds.  Du  Plessis  het  baie  klem  gelê  op  die  noodsaaklikheid 
daarvan  dat  kerkraadslede  die  kerkraadsvergaderings  sou  bywoon.  Hy  het  ook  ‘n 
diagram  aan  die  vergadering  voorgelê  en  duidelik  uiteen  gesit  hoe  die  verskillende 
kommissies  en  werkgroepe  sou  funksioneer. 

Op  16  Augustus  1988  het  die  Kerkraad  besluit  dat  die  werkende  jeug  van  die 
gemeente  eerder  met  werkende  jeug  van  ander  gemeentes  in  die  ring  moes 
kombineer  om  ‘n  gesamentlike  Jeugvereniging  te  vorm.  ‘n  Na-skoolse  jeuggroep  is 
onder  leiding  van  ds.  Roets  van  Stiifontein  gestig.  Aktiwiteite  vir  die  jongmense  is  in 
Ringsverband  gereël  terwyl  elkeen  steeds  deur  hulle  eie  kerkraad  versorg  is. 

Gedurende  Augustus  1988  het  die  gemeente  se  oortrokke  rekening  op  R22582.00 
gestaan.  Teen  September  het  dit  reeds  weer  vermeerder  na  R26220.00. 

Op  2 Oktober  1988  is  daar  ‘n  Buitengewone  Kerkraadsvergadering  gehou  om  die 
leiers  van  die  gemeente  te  verkies  en  komitees  weer  behoorlik  saam  te  stei. 

Oudl.  P.H.R.  du  Plooy  is  as  skriba  herkies  en  oudl.  D.S.L.  Muller  as  kassier. 

Oudl.  G.L.C.  Vosloo  is  as  voorsitter  van  die  ouderiinge  en  visie-voorsitter  van  die 
Kerkraad  verkies. 

Diak.  Deon  Pretorius  is  as  voorsitter  van  die  diakens  verkies. 

Die  volgende  persone  is  as  Finansiële  Kommissie  verkies:  Oudle.  D.S.L.  Muller, 
G.L  C Vosloo,  A.J.  Visser,  diaks.  E.J.J.  van  Rensburg,  W.P.  Duvenhage,  D.  du 
Preez,  D.  Pretorius,  broers  C.  du  Plooy,  R.  Tarr  (sekretaris),  C.P.A.  du  Plessis  en  ds. 
du  Plessis. 

As  Instandhoudingskommissie  is  verkies: 

Oudle.  Nick  Smit  (voorsitter),  Koos  A.  Jacobs,  F.S.  Nel,  D.  Coetzee  en  A.  Lombaard. 
Daar  is  ook  katkisasiemeesters,  ‘n  Jeugkomitee,  Diakonale  Dienskomitee, 
Werkgroep  vir  Erediens,  Prediking  en  Sakramente  en  ‘n  Werkgroep  Apostolaat 
aangewys. 

Op  30  Oktober  1988  het  ds.  Jan  de  Wet  van  die  Bybelgenootskap  die  gemeente 
besoek  en  die  erediens  gelei. 

Die  orrelis,  mev.  C.M  Pretorius,  se  bedanking  is  op  10  November  1988  deur  die 
Kerkraad  aanvaar.  Sy  net  tot  die  einde  November  1988  as  orrelis  opgetree. 

Die  NHSV  het  besluit  dat  teeskinkbeurte  na  die  erediens  vanaf  1989  op  ‘n  wyksbasis 
hanteer  sou  word.  Die  ouderling  se  vrou  sou  verantwoordelik  wees  vir  die  reëlings. 

1989-  NEGATIEWE  GROEITYDPERK 


Vanaf  1 Januarie  1989  is  'n  2de  Lidmaat-  en  Doopregister  in  gebruik  geneem  nadat 
die  eerstes  vol  was. 

Aan  die  begin  van  1989  het  kategete  van  die  gemeente  ‘n  kategetekursus  wat  deur 
die  Ring  aangebied  is,  bygewoon.  Die  volgende  kategete  het  sertifikate  ontvang; 
Oudl.  W.A.  Hitge.  mevv.  C.  Hitge,  P.F.  Coetzee,  A.F.  Viljoen,  M.  Janse  van  Rensburg 
en  mejj.  M.  Nel  en  W.  Bruyns. 

Op  11  Januarie  1989  bedank  oudl.  R.M.  Esterhuizen  as  Kategesehoof  as  gevolg  van 
werksomstandighede  en  hy  word  op  7 Februarie  deur  oudl.  W.A.  Hitge  opgevolg. 
Ook  die  koster,  mev.  B.  du  Plessis,  gee  op  31  Januarie  kennis  dat  sy  bedank. 

Vanaf  15  Februarie  1989  is  beplan  om  die  GETP  kursus  aan  te  bied,  maar  dit  blyk 
dat  daar  nie  genoeg  belangstelling  was  nie.  Vrywilligers  is  weer  aan  die  begin  van 
1990  gevra. 

'n  Kwartaallikse  Nuusbrief  is  weer  in  Februarie  1989  ingestel.  Die  koste  sou  deur 
middel  van  advertensie  en  borgskappe  gedek  word.  Die  voorsitters  van  die 
verskillende  groepe  in  die  gemeente  is  gevra  om  almal  bydraes  tot  die  blad  te  maak. 
Gedurende  Augustus  is  gerapporteer  dat  die  nuusbrief  'n  dooiepunt  bereik  het.  Die 
koordineerder  van  die  projek,  br.  Nic  Ferreira,  wou  graag  die  nuusbrief  in 
koerantformaat  met  fotos  uitgee,  maar  dit  sou  te  duur  kos.  Die  kerkraad  het  op  7 
November  1989  besluit  om  die  saak  so  ekonomies  moontlik  aan  te  pak. 

Op  12  Februarie  1989  het  ds.  Du  Plessis  tydens  die  gemeentevergadering  versoek 
dat  vrywilligers  hulle  sal  kom  aanmeld  om  deel  te  word  van  beplande  diensgroepe  vir 
bejaarde-  en  siekebesoek. 

Teen  15  Junie  1989  was  daar  340  belydende  lidmate.  69%  bo  40jaar.  Die 
gemiddelde  ouderdom  was  50jaar.®^ 


Een  van  die  tuinwerkers,  Wiliam,  het  op  30  Januarie  1989  gedros  en  die  gemeente 
se  grassnyer  saamgeneem.  Moses  se  vrou  is  aangestel  om  die  skoonmaak  van  die 
geboue  te  behartig.  ‘n  Tweede  tuinier  is  nie  weer  aangestel  nie. 

Op  7 Februarie  1989  aanvaar  die  Kerkraad  die  Finansiële  Komitee  se  aanbeveling 
dat  ‘n  Sekretariële  Beampte  in  ‘n  halfdagpos  aangestel  word.  Die  Sekretariële 
Beampte  het  verantwoordelik  geword  vir;  Take  voorheen  deur  die  Kassier  hanteer, 
kolporteur,  Skriba  vir  Registrasie,  koster  en  afneem  van  notules  op  kerkraads-  en 
gemeentevergaderings.  Mev.  Marie  van  Rensburg  is  aangestel.  Die  moederskamer 
is  in  'n  kantoor  vir  die  Sekretariële  Beampte  omskep.  Die  nodige  diefwering  en 
veiligheidshekke  is  gevolglik  ook  hier  aangebring.  ‘n  Lessenaar  is  deur  oudl.  A.A.A. 
Lombaard  vir  gebruik  deur  die  Sekretariële  Beampte  geskenk.  ‘n  Tafelrekenaartjie  is 
deur  oudl.  G.L.C.  Vosloo  geskenk.  Die  moontlikheid  om  weer  ‘n  moederskamer  in  die 
erediensruimte  in  te  rig,  is  gevolglik  weer  ondersoek. 

Op  7 Februarie  1989  is  mej.  S.  Rautenbach  aangestel  as  orrelis. 

Oudl.  F.S.  Nel  is  op  7 Februarie  1989  aangewys  om  die  Gemeente  by  die 
Immigrante-bearbeiding  te  verteenwoordig. 

Die  kolporteur,  mev.  M.G.  du  Bruin,  se  bedanking  is  op  7 Februarie  1989  aanvaar. 
Ook  die  bedanking  van  oudl.  D.S.L.  Múller  as  kassier. 

Die  misdaadsiluasie  in  die  iand  het  veiligheidshekke  en  diefwering  genoodsaak  en  dit 
is  in  1989  in  die  saal  aangebring. 

Op  12  Maart  1989  het  die  Kerkraad  voor  die  erediens  in  'n  buitengewone 
vergadering  byeen  gekom  om  die  veranderde  bedieningstrukture  in  die  Kerk  weer  te 
verduidelik.  Ná  die  erediens  sou  die  res  van  die  gemeente  ook  weer  hieroor  ingelig 
word.  Beide  byeenkomste  het  onder  leiding  van  die  konsulent,  ds.  W.FI.  Swart, 
plaasgevind.  Die  afleiding  kan  gemaak  word  dat  daar  onkunde  en  dus 
ontevredenheid  was  oor  die  nuwe  werkswyse  wat  ds.  Du  Plessis  begin  implementeer 
het. 

Gedurende  1989  het  die  maatskaplike  werker  van  die  Ondersteuningsraad,  mev. 
Alida  van  Wyk,  die  gemeente  en  kerkraad  toegespreek  oor  die  stigting  van  'n 
Diensgroep  vir  Behoeftiges.  Die  bedoeling  van  hierdie  diensgroep  was  nie  net  om 
behoeftiges  van  kos  te  voorsien  nie,  maar  hulle  ook  leiding  te  gee  met  betrekking  tot 
die  hantering  en  beplanning  van  finansiële  sake. 

Die  gemiddelde  erediensbywoning  van  die  gemeentelede  gedurende  die  eerste 
kwartaal  van  1989  was  'n  teleurstellende  23%.  Die  nagmaal  is  32%  bygewoon. 

Op  9 Mei  1989  is  berig  dat  die  gemeente  uit  340  belydende  lidmate  en  431  siele 
bestaan  het.  Hierdie  getalle  was  onderskeidelik  20  en  34  minder  as  1988. 

Die  Jeugwerk  onder  leiding  van  die  Jeugouderling,  oudl.  N.W.  Smit  was  egter  goed 
bekendgestel  en  beplan.  'n  Jeugprogram  is  aan  die  jeug  beskikbaar  gestel  met  dle 
nodige  inligting  in  verband  met  byeenkomste  en  telefoonnommers  wat  geskakel  kon 
word  ingeval  die  jongmense  vervoer-probleme  ondervind. 

Gedurende  Mei  1989  was  daar  reeds  besorgdheid  oor  die  balans  van  die  oortrokke 
bankrekening.  Die  gemeentevergadering  het  op  14  Mei  besluit  dat  die  balans  tydens 
elke  gemeentevergadering  voorgelê  sou  word.  Tydens  Augustus  1989  het  die 
oortrokke  rekening  reeds  op  R45000.00  gestaan. 

GEMEENTEGRENSE  WEER  ONDER  LOEP 

Tydens  die  Ringsvergadering  van  15  Junie  1989  het  die  Kerkraad  weereens  'n 
voorlegging  gemaak  ten  einde  ‘n  versoek  te  motiveer  dat  die  gemeente  se  grense 
geskuif  word  om  die  gemeente  te  vergroot.  Die  Ringsvergadering  het  die  saak 
weereens  na  die  Ringskommissie  verwys. 

Op  7 November  1989  is  berig  dat  die  Ringskommissie  die  gemeente  wou  besoek  ten 
opsigte  van  die  kwessie  van  die  gemeentegrense.  Op  27  November  1989  het  die 
Ringskommissie  visitasie  kom  doen  by  die  Kerkraad  oor  hierdie  aangeleentheid. 
Hierdie  vergadering  het  aanleiding  gegee  tot  'n  volgende  vergadering  gehou  op  18 
Januarie  1990  waar  verteenwoordigers  van  al  die  Klerksdorp  gemeentes 
teenwoordig  was.  Klerksdorp-Oos  is  tydens  hierdie  vergadering  verteenwoordig  deur 
ds.  du  Plessis  en  oudle.  P.H.R.  du  Plooy  en  G.L.C.  Vosloo.  Hierdie  byeenkoms  is 

ingelei  met  'n  inligtingsessie  deur  iemand  uit  die  kantore  van  die  Stadsraad 
waartydens  toekomstige  ontwikkeling  in  Klerksdorp  aan  die  verteenwoordigers 
uitgewys  is.  Die  stand  van  sake  na  die  byeenkoms  was  as  volg: 

1.  Die  vergadering  was  dit  eens  dat  daar  nie  net  na  Klerksdorp-Oos  se  posisie 
gekyk  moet  word  nie,  maar  dat  die  grense  van  al  die  Klerksdorpse  gemeentes 
aandag  moet  kry. 

2.  Daar  is  nog  geen  besluite  geneem  oor  moontlike  grenswysigings  en  derhalwe 
toevoeging  van  lidmate  tot  Klerksdorp-Oos  nie. 

3.  Al  die  gemeentes  is  versoek  om  voor  14  Februarie  1990  'n  kaart  in  te  handig 
waarop  die  gemeente  se  grense  aangedui  word. 

Die  gemeentes  se  verteenwoordigers  sou  weer  op  14  Mei  1990  vergader  om  die 
saak  verder  te  bespreek. 

Op  9 Mei  1989  het  die  Kerkraad  besluit  om  die  basaar  wat  vir  2 September  by 
Checkers  beplan  was,  af  te  stel  en  ‘n  Spesiale-Dankofferlys  in  die  plek  daarvan  te 
sirkuleer.  Die  besluit  het  gevolg  nadat  die  NHSV  ‘n  spyseniering-projek  vir  hierdie 
dag  aanvaar  het.  Die  moontlikheid  is  geopper  om  ‘n  basaar  in  die  eerste  helfte  van 
1990  by  die  kerk  of  ‘n  ander  geskikte  plek  te  hou.  Die  gemeentevergadering  van  14 
Mei  1989  het  die  besluit  aanvaar  en  dank  is  uitgespreek  omdat  hierdie  stap  vir 
sommiges  daarop  gedui  het  dat  die  kerkraad  nie  net  op  die  kommersiëie  sy  van 
fondsinsameling  ingestel  was  nie,  maar  ook  die  saambind  van  die  gemeente  op  die 
hart  gedra  het.  Daar  is  ook  bekendgemaak  dat  die  kerkraad  n fondsinsamelings- 
werkgroep  in  die  lewe  sou  roep  om  verskillende  projekte  aan  te  pak.  Die  gemeente  is 
gevra  om  voorstelle  vir  projekte  te  doen.  Die  spesiale  dankoffer  kollekte  het  ongeveer 
R7000.00  opgelewer. 

Op  8 Augustus  1989  is  die  instelling  en  aanwysing  van  ‘n  Beplanningskomitee 
bekragtig.  Die  volgende  persone  het  op  hierdie  komitee  gedien;  Mnr.  J.N.J.  van 
Rensburg,  oudl.  G.L.C.  Vosloo  en  ds.  D.Z.  du  Plessis. 

Op  8 Augustus  1989  is  verslag  gedoen  oor  die  Algemene  Kerkvergadering.  Daar  is 
veral  rondom  Artikel  III  gerapporteer.  Daar  is  gemeld  dat  die  artikel  steeds 
gehandhaaf  word  en  die  vergadering  het  besluit  om  dit  aan  te  spreek  tydens  die 
totale  hersiening  van  die  Kerkwet.  Dit  is  ook  genoem  dat  Art.  III  oor  lidmaatskap 
handel  en  nie  oor  erediensbywoning  nie. 

Op  8 Augustus  1989  het  die  Kerkraad  besluit  dat  anderskleuriges  nie  in  die  saal 
toegelaat  word  nie,  omdat  sosiale  verkeer  daar  plaasvind.  In  Augustus  is  ook  nuwe 
riglyne  vir  die  uithuur  van  die  kerk  en  saal  daargestel.  Slegs  twee  glasies  wyn  of 
vonkelwyn  is  toegelaat. 


Op  voorstel  van  die  Raad  vir  Evangelisasie  besluit  die  Kerkraad  op  8 Augustus  om 
voortaan  briewe  aan  lidmate,  wat  volhou  om  hul  pligte  in  die  gemeente  te  versuim, 
veral  ten  opsigte  van  erediensbywoning,  te  stuur. 


In  Augustus  1989  het  oudl.  D.J.D.W.M.  Coetsee  sy  besorgdheid  oor  die 
gemeentesang  uitgespreek  en  voorgestel  dat  ‘n  sanggroep  op  die  been  gebring  word 
om  na  aand-eredienste  aan  sangoefening  deel  te  neem.  Hierdie  groep  kon  dan 
tydens  die  erediens  sterk  leiding  gee  met  die  sang.  Die  kwessie  van  sangoefeninge 
voor  die  erediens  het  lewendige  bespreking  ontlok  tydens  die  gemeentevergadering 
van  27  Augustus  1989.  Broer  Peet  Swanepoel  het  veral  die  geleentheid  gebruik  om 

sy  misnoë  met  enige  nuwe  dinge  in  die  erediens  aan  te  dui.  Hy  het  ook  nie  van  die 
afwisseling  van  die  verskillende  diensordes  gehou  nie  en  het  gevoel  dat  die  erediens 
ingerig  moes  word  “soos  dit  deur  ons  voorouers  gedoen  is“.  Broer  S.J.  de  Bruyn  het 
gevoel  dat  sangoefening  daartoe  lei  dat  die  gemeente  soos  skoolkinders  behandel 
word.  Die  meerderheid  van  die  gemeente  het  egter  die  belangrikheid  van 
sangoefeninge  ingesien  en  besluit  dat  die  tien  minute  voor  elke  erediens  aan 
sangoefening  spandeer  sou  word.  Die  sangoefening  voor  die  erediens  het  egter  die 
weeklikse  werksaamhede  van  die  kerkraad  in  die  wiele  gery.  Daar  is  gevolglik 
gedurende  November  besluit  om  die  eerste  vyf  minute  na  die  aanvang  van  die 
erediens  aan  sangoefening  te  wy.  Die  daarstelling  van  ‘n  gemeentekoor  is  ook 
oorweeg  maar  geen  besluit  is  geneem  nie. 

Daar  was  ook  groot  besorgdheid  oor  die  bywoning  van  die  Dankseggings-erediens 
wat  direk  na  die  nagmaal  plaasgevind  het.  Die  helfte  van  die  mense  wat  die  nagmaal 
bygewoon  het,  het  nie  vir  danksegging  gebly  nie. 


Ook  in  Augustus  is  besluit  om  die  gemeente  se  fondsinsameling  oor  twee  jaar  te  laat 
loop.  Die  volgende  projekte  is  beplan;  Basaar-  Maarf/April  1990;  Rina  Hugo  Konsert 
- Julie  1990;  Plantverkoping  - September  1990;  Huisvlytverkoping  - Maart/April 
1991;  Hoogtepunt  van  rommelverkoping  - Julie  1991;  Gemeente  ete  - September 
1991.  Tydens  November  1989  is  gerapporteer  dat  die  herwinningsprojek  van  die 
gemeente  goed  op  dreef  is.  Ou  koerante,  bottels,  skrootyster  en  ander  metale  is 
herwin.  Die  planteverkoping  is  later  met  die  basaar  in  November  gekombineer.  Van 
die  Rina  Hugo  konsert  en  die  huisvlytverkoping  het  niks  gekom  nie. 

Die  jeug  het  positief  gebly  en  'n  Finalejaar  Katkisante-kamp  is  in  Oktober  gehou  op 
die  plaas  "Wag  ‘n  Bietjie”  van  mnr.  Carel  Kruger.  Hierdie  kamp  het  die  weeklikse 
bywoning  van  lesings  vervang.  Gedurende  1989  het  die  Jeugvereniging,  onder 
leiding  van  oudl.  N.W.  Smit,  met  die  louere  weggestap  tydens  die  Ringskaskenades 
speletjies  wat  gehou  is  om  die  kinders  te  verenig. 

Gedurende  November  1989  is  berig  dat  ‘n  nuwe  jeugbestuur  en  ouerkomitee  verkies 
is.  Broer  G.  Vosloo  is  as  voorsitter  verkies  en  saam  met  hom  het  Cathleen  Pretorius, 
Maryna  Coetzee  en  Johan  Pretorius  gedien.  Br.  N.W.  Smit  het  vroeg  in  1990  as 
Jeugouderling  bedank. 

Op  3 Desember  1989  neem  die  Kerkraad  kennis  dat  die  orrelis,  mev.  Susan 
Pretorius,  bedank  het  weens  gesondheidsredes.  Mnr.  Gert  Potgieter,  'n 
koshuisleerling  van  die  Klerksdorpse  Hoërskool,  daarna  die  orrel  vir  die  gemeente  op 
'n  deeltydse  basis  bespeel.  Omdat  hy  vakansies  nie  beskikbaar  was  nie,  het  die 
gemeente  hom  Sondag  vir  Sondag  vergoed  en  nie  voltyds  aangestel  nie. 


KONFLIK  IN  1990 

Op  6 Februarie  1990  het  die  Kerkraad  die  ondoeltreffendheid  van  die  kategese 
bespreek  as  gevolg  van  die  feit  dat  die  kinders  in  die  kerkbanke  onderrig  is.  Die 
moontlikheid  is  oorweeg  om  afskortings  in  die  saal  aan  te  brlng  om  die  klasse  te 
akkommodeer.  Die  koste  is  bereken  en  aan  die  Kerkraad  voorgelê.  Dit  sou  die 
gemeente  ongeveer  R1 30.00  per  afskorting  kos  wat  vir  die  Kerkraad  onaanvaarbaar 
was. 

Op  6 Februarie  1990  het  die  Kerkraad  weer  probleme  ondervind  met  br.  J.P. 
Swanepoel.  Hierdie  keer  oor  die  1983-vertaling  van  die  Bybel  in  Afrikaans.  In  daardie 
stadium  was  daar  ‘n  algemene  verdagmaking  van  hierdie  vertaling  in  omloop  onder 
die  mense.  Dit  het  selfs  die  Algemene  Kerkvergadering  genoop  om  in  1989  opdrag  te 
gee  dat  ‘n  populêre  antwoord  op  die  verdagmaking  geformuleer  en  versprei  moes 
word.  Br.  Swanepoel  het  die  standpunt  van  die  verdagmakers  aanvaar  en  die  nuwe 
vertaling  as  ‘n  verdraaiïng  bestempel.  Hy  het  ook  weer  sy  ou  argumente  teenoor  die 
Psalm  en  Gesangeboek  herhaal  en  geweier  om  aan  die  sangoefening  deel  te  neem. 
Br.  Swanepoel  het  uitsprake  teen  die  Algemene  Kerkvergadering  en  die  Kerkraad 
gemaak.  Hy  was  ook  ongelukkig  omdat  ds.  du  Plessis  nie  die  gebruik  van  wissel- 
ordes  wou  staak  nie.  Die  wissel-ordes  was  reeds  in  Mei  1989  tydens  ‘n 
gemeentevergadering  verduidelik  en  aanvaarbaar  gevind. 

Op  15  November  1989  het  die  Kerkraad  besluit  om  die  Ringskommissie  se  hulp  in 
hierdie  verband  in  te  roep.  Die  Ringskommissie  het  op  18  Januarie  1990  die  versoek 
hanteer  en  die  Kerkraad  gevra  om  die  saak  te  hanteer  aangesien  die  broer  nie  op  die 
Kerkraad  gedien  het  nie.  Omdat  die  broer  ‘n  geskiedenis  van  konflik-wekking  gehad 
het,  is  versoek  dat  die  Kerkraad  onmiddellik  teen  hom  optree.  Br.  Swanepoel  is  op  6 
Februarie  1990  opgeroep  om  voor  die  Kerkraad  te  verskyn.  Hy  het  egter  geweier  om 
dit  te  doen  en  het  selfs  te  kenne  gegee  dat  hy  die  gemeente  wou  verlaat.  Hy  is 
gevolglik  op  8 Mei  1990  aangekla.  Die  klag  is  op  12  Junie  1990  tydens  ‘n  spesiale 
Kerkraadsvergadering  behandel.  Broer  Swanepoel  het  opgedaag  vir  die  vergadering 
maar  dit  later  verlaat.  Die  Kerkraad  het  besluit  om  hom  onder  sensuur  te  plaas.  Die 
sensuur  is  weer  op  6 November  1990  deur  die  kerkraad  opgehef  nadat  die  broer 
berou  uitgespreek  het  en  versoek  het  dat  dit  gedoen  word.  Uit  die  notules  blyk  dit 
dat  hierdie  die  enigste  keer  in  die  geskiedenis  van  die  gemeente  was  dat  ‘n  lidmaat 
onder  sensuur  geplaas  is 

Konteks,  die  destyds  nuwe  gesinstydskrif  van  die  Kerk  is  op  11  Februarie  1990 
tydens  die  gemeentevergadering  aan  die  lidmate  bekend  gestel.  Konteks  het  vanaf 
April  1990  verskyn. 

Oudl.  J.D.  Oberholzer  is  begin  1990  as  voorsitter  van  die  ouderlinge  verkies.  Hy  het 
op  13  Februarie  1990  die  vergadering  vir  die  eerste  keer  gelei. 

Oudl.  D.J.  Coetzee  het  tydens  Mei  1990  as  voorsitter  waargeneem. 

Augustus  het  oudl.  Oberholzer  gedien  en  tydens  die  vergadering  in  November  1990 
het  oudl.  G.  Vosloo  weer  as  voorsitter  gedien. 

Op  25  Februarie  1992  lei  oudl.  A.J.  Visser  die  vergadering  as  voorsitter. 

Oudl.  Pierre  Esterhuizen  lei  weer  die  vergaderings  vanaf  28  Julie  1992. 

Gedurende  1989  was  die  gemeente  nie  in  staat  om  die  volle  bedrag  van 
barmhartigheidsdiens-oorbetalings  te  bekostig  nie.  Die  gemeente  het  nie  oor  genoeg 
fondse  beskik  nie. 

Op  27  Februarie  1990  is  ‘n  Buitengewone  Kerkraadsvergadering  gehou  om  die 
Gemeente  se  finansiële  toestand  te  bespreek.  Ds.  du  Plessis  en  br.  D.S.L.  Muller  het 
op  14  Februarie  ‘n  besoek  gebring  aan  die  bestuurder  van  Volkskas  Bank.  Op 
daardie  stadium  het  die  gemeente  se  oortrokke  rekening  tot  so  hoog  as  R63000.00 
gestyg.  Die  bestuurder  wou  weet  tot  waar  die  gemeente  van  pian  was  om  oortrokke 
te  gaan!  Op  daardie  stadium  het  die  gemeente  ‘n  tekort  van  ongeveer  R6000.00  per 
maand  gehad.  Die  Kerkraad  het  ‘n  indringende  gesprek  oor  die  probleem  gevoer. 
Probleme  soos  'n  gebrek  aan  offervaardigheid,  persone  wat  kronies  as  “nie  tuis  nie" 
aangegee  word  of  sommer  van  die  offergaweboeke  weggeiaat  word,  is  genoem. 


Daar  is  gesprek  gevoer  oor  die  aanpak  van  meer  projekte  om  fondse  in  te  samel.  Die 
noodsaaklikheid  om  die  uitgawes  tot  die  been  te  besnoei  is  geopper.  Die  Kerkraad 
het  uiteindelik  besluit  om  die  probleem  na  ‘n  spesiale  Gemeentevergadering  te 
verwys.  Tydens  hierdie  vergadering  sou  die  kassier,  oudl.  Muller,  ‘n  staat  van 
uitgawes  aan  die  gemeente  voorhou  en  ds.  du  Plessis  is  gevra  om  ‘n  skrywe  saam  te 
stel  oor  die  Bybelse  gedagte  van  offervaardigheid.  Die  kerkraad  is  ook  versoek  om 
die  gemeente  se  begroting  met  al  die  lidmate  tuis  te  behandel.  Die  Finansiële 
Komitee  het  ook  opdrag  ontvang  om  met  ouderlinge  en  diakens  te  praat  wat  nie  hulle 
werk  getrou  doen  nie.  Oudl.  P.H.R.  du  Plooy  het  'n  jagpakket  geskenk  wat  uitgeloot 
is  om  bietjie  verligting  te  bring. 

Die  finansiële  probleem  is  breedvoerig  op  11  Maart  1990,  tydens  ‘n 
gemeentevergadering,  bespreek.  Groot  klem  is  daarop  gelê  dat  heelwat  van  die 
lidmate  nie  na  vermoë  bydra  nie,  terwyl  ander  selfs  bo  hulle  vermoë  bydra.  Veral  die 
arm  mense  het  dikwels  meer  as  een  dertigste  wat  as  riglyn  genoem  is,  bygedra 
terwyl  mense  in  die  hoër  inkomste  groepe  soms  net  die  begrote  bedrag  per  lidmaat 
bygedra  het  en  dus  nie  gehelp  het  om  die  armes  se  bydraes  aan  te  vul  nle.  Die 
moontlikheid  dat  die  gemeente  se  grense  geskuif  sou  word  en  daar  op  hierdie  manier 
meer  lidmate  by  die  gemeente  gevoeg  sou  word  het  ook  baie  skraal  gelyk.  Ds.  Du 
Plessis  het  gemeen  dat  die  Ring  met  reg  versigtig  was  om  nie  nog  foute  te  maak  wat 
vorentoe  meer  probleme  sou  oplewer  nie. 

Suster  Gerrie  Dreyer  het  daarop  gewys  dat  die  gemeente  vier  jaar  gelede  baie 
spysenierings  behartig  het  maar  dat  almal  ouer  geword  het  en  nie  meer  kan  byhou 
nie.  Die  NHSV  het  ook  nie  jong  mense  bygekry  nie.  Daar  het  weer  'n  voorstel  gekom 
dat  lidmate  gevra  sou  word  om  beloftes  te  maak  ten  opsigte  van  ‘n  spesiale  bydrae 
daar  en  dan.  Ds.  Du  Plessis  het  egter  gesê  “...dat  die  gemeente  sal  merk  dat  hy 
wegskram  van  die  voorstel  want  hy  besef  dat  daar  mense  is  wat  brand  om  te  gee 
maar  werklik  nie  kan  nie.”  Hy  het  versoek  dat  lidmate  wat  beloftes  wil  maak  dit  op  ‘n 
papiertjie  skryf  en  in  die  kollektesakkie  sal  gooi. 

Tydens  die  volgende  gemeentevergadering  op  13  Mei  1990,  het  die  kassier,  oudl. 
D.S.L  Muller,  gerapporteer  dat  die  offergawes  van  die  gemeente  na  die  vorige 
vergadering  verbeter  het,  maar  dat  dit  weer  begin  afneem  het.  Ná  die  suksesvolle 
verkoping  in  April  en  as  gevolg  van  die  verhoging  in  offergawes,  het  die  gemeente  se 
oortrokke  rekening  gedaal  na  R47500.00.  Teen  Augustus  1990  was  die  skuldlas 
egter  weer  terug  op  R60000.00  gewees.  Dle  inkomste  -tekort  is  in  Augustus  op 
R4000.00  permaand  bereken. 

Op  Donderdag  29  Maart  1990  is  ‘n  toerustingsgeleentheid  vir  Kerkraadslede  oor 
offervaardigheid  gereél. 

Op  28  April  1990  het  die  gemeente  ‘n  verkoping  by  die  West  End  Gebou  gehou. 
Daar  is  groot  klem  daarop  gelê  dat  die  verkoping  nie  meer  slegs  ‘n  aangeleentheld 
vir  die  NHSV  was  nie,  maar  dat  almal  daarby  betrokke  moes  raak.  Die  verkoping  het 
die  mooi  bedrag  van  R14000.00  opgelewer. 

‘n  Tweede  basaar  is  aanvanklik  vir  30  Junie  1990  beplan.  Ds.  du  Plessis  het 
onderneem  om  as  voorsitter  van  die  Basaarkomitee  op  te  tree  en  die  bedoeling  is 
uitgespreek  om  die  basaar  op  die  kerkterrein  te  hou.  Na  die  pragtige  poging  aan  die 
einde  van  April  1990  is  die  basaar  in  Mei  verskuif  na  3 November  1990.  Die  basaar 
het  op  die  kerkterrein  plaasgevind  maar  slegs  32%  van  die  lidmate  het  die  basaar 
ondersteun. 


Die  Sekretariële  Beampte,  mev.  M.J.  Janse  van  Rensburg,  het  einde  April  1990 
bedank  nadat  sy  ‘n  ander  pos  aanvaar  het.  Sy  het  die  take  op  ‘n  deeltydse  basis 
verrig  tot  einde  Mei.  Op  5 Augustus  1990  is  die  aanstelling  van  mev.  C.W.  Hitge  as 
Sekretariële  Beampte  bekragtig.  Sy  het  diens  aanvaar  reeds  vanaf  1 Julie  1990. 

Die  Gemeente  was  nie  die  enigste  een  wat  in  'n  finansiële  verknorsing  was  nie!  Op  3 
April  1990  het  die  Kommissie  van  die  Algemene  Kerkvergadering  laat  weet  dat  ook 
die  Raad  van  Finansies  ‘n  kontantvloei  probleem  ondervind!  Kerkrade  is  versoek  om 
spesiale  vergaderings  te  hou  om  aan  die  saak  aandag  te  gee  en  teen  30  Junie  aan 
die  Kommissie  terug  te  rapporteer. 

Op  8 Mei  1990  is  die  studiestuk  oor  Groepsminderheidsregte  of  volksregte  aan  die 
Kerkraad  voorgelees  sodat  die  Kerkraad  kon  kennis  neem  van  die  Kerk  se  standpunt 
in  hierdie  verband. 

Op  13  Mei  1990  het  mev.  Du  Plessis  tydens  die  gemeentevergadering  daarop  gewys 
dat  die  NHSV  verswak  het  as  gevolg  van  die  onbetrokkenheid  van  die  dames  van  die 
gemeente.  Sy  het  die  voorneme  uitgespreek  om  die  dames  in  wykgroepe  te  besoek 
om  te  poog  om  betrokkenheid  aan  te  wakker.  Uit  hierdie  besoeke  het  'n  projek 
gegroei  waarvolgens  veral  die  vrouelidmate  in  wyksverband  fondse  ingesamel  het 
ten  bate  van  die  gemeente.  Mev.  Du  Plessis  het  op  12  Augustus  tydens  die 
gemeentevergadering  daarop  gewys  dat  hierdie  wyksgroepe  nie  die  NHSV  vervang 
nie,  maar  die  bedoeling  was  om  meer  dames  betrokke  te  kry  by  'n  poging  om  die 
kerkskuld  te  delg. 

Op  6 November  1990  het  ds.  Du  Plessis  gemeld  dat  die  NHSV  tak  beoog  om  by  die 
Hoofbestuur  aansoek  te  doen  om  tydelik  as  ‘n  rustende  tak  verklaar  te  word.  Die 
bedoeling  was  nie  om  werksaamhede  te  staak  nie,  maar  om  wel  uitbetalings  na  buite 
te  staak.  Die  NHSV  se  fondsinsameling  sou  dan  ten  volle  ten  bate  van  die  gemeente 
aangewend  kon  word.  Die  saak  is  tydens  ‘n  NHSV  vergadering  bespreek,  maar  geen 
besluit  is  geneem  nie.  Alhoewel  daar  versoek  is  dat  die  beoogde  plan  vertroulik 
gehou  word  is  dit  aan  ander  lidmate  oorvertel  en  die  saak  is  tydens  die 
gemeentevergadering  van  11  November  1990  opgehaal.  'n  Misverstand  het  ontstaan 
dat  die  tak  op  die  punt  gestaan  het  om  te  ontbind.  Dit  het  baie  onmin  veroorsaak  en 
die  besluit  is  uiteindelik  geneem  om  nie  aansoek  te  doen  om  die  tak  rustend  te 
verklaar  nie.  Die  gerugte  het  egter  steeds  in  omloop  gebly  en  ds.  Du  Plessis  was 
weer  op  19  Mei  1991  verplig  om  tydens  die  gemeentevergadering  die  saak  te 
hanteer  en  daarop  te  wys  dat  die  gedagte  laat  vaar  is. 

Oudl.  P.H.R.  du  Plooy  het  op  21  Julie  1990  te  kenne  gegee  dat  hy  op  29  Julie  1990 
as  Skriba  sou  uittree.  Oudl.  F.J.R.  Janse  van  Rensburg  is  op  7 Augustus  1990  tot 
Skriba  verkies.  Oudl.  G.L.C.  Vosloo  het  as  Jeugouderling  oorgeneem. 

Op  13  Oktober  1990  het  die  gemeente  vir  die  eerste  keer  aan  die  Klerksdorp 
Staatfees  deelgeneem.  ‘n  Kosstalletjie  is  bedryf. 

Op  16  September  1990  besluit  die  Kerkraad  om  weer  ‘n  skrywe  te  rig  aan  die 
Ringskommissie  om  ‘n  gesprek  aan  te  vra  tussen  die  Ringskommissie  en  die 
Finansiële  Komitee  oor  die  gemeente  se  finansiële  posisie  en  die  gemeentegrense. 
Die  Finansiële  Kommissie  en  die  Ringskommissie  het  op  4 November  1990,  na 
afloop  van  die  aanderediens,  ontmoet  om  oor  beide  sake  gesprek  te  voer.  Die 
uiteinde  van  die  gesprek  was  dat  die  Ringskommissie  aanbeveel  het  dat  die 

gemeente  aansoek  moes  doen  vir  hulp  uit  die  Ringsopboufonds.  Die  kerkraad  het  op 
6 November  1990  besluit  om  aansoek  te  doen  vir  hulp  uit  die  fonds.  Daar  was  egter 
die  probleem  dat  die  Ringsopboufonds  op  daardie  stadium  primêr  aangewend  sou 
word  om  kerkbou-skuld  te  betaal  en  sekondêr  om  gemeentes  met  finansiële 
probleme  te  help.  Nogtans  het  die  Ringskommissie  op  17  Januarie  1991  besluit  om 
voorlopig  R1 5000.00  uit  die  Ringsopboufonds  aan  die  Gemeente  te  skenk.  Die 
Ringskommissie  het  ook  weer  ‘n  kommissie  aangestel  om  inligting  in  te  win  van  al  die 
gemeentes  in  Klerksdorp  met  die  oog  op  die  gemeentegrense. 

Tydens  die  gemeentevergadering  van  11  November  1990  het  ds.  Du  Plessis  gemeld 
dat  daar  lidmate  was  wat  die  gerug  begin  versprei  het  dat  die  gemeente  bankrot  sou 
wees.  Hy  het  versoek  dat  die  persone  wat  die  gerugte  versprei,  se  name  aan  die 
kerkraad  verstrek  sou  word.  Hy  het  ook  gemeld  “Die  Kerk  van  Christus  kan  alleen 
bankrot  wees  as  daar  nie  meer  geloof  is  nie." 

Die  GETP  Kursus  het  uiteindelik  van  die  grond  af  gekom  nadat  Orkney  Gemeente  se 
Evangelisasiegroep  die  gemeente  op  23  September  1990  na  die  erediens 
toegespreek  het.  Vier  lidmate  het  hulle  bereidwilligheid  te  kenne  gegee  om  die 
kursus  te  deurloop. 

Erediensbywoning  van  gemeentelede  in  1990  vir  oggenderedienste  was  32%  en 
vir  aand-eredienste  14%. 

Op  15  Desember  1990  het  die  gemeente  'n  handwerk-verkoping  gehou.  Die 
verkoping  het  ongeveer  R600.00  opgelewer  en  baie  artikels  het  oorgebly.  Die  projek 
is  nie  as  'n  sukses  beskou  nie  en  die  artikels  is  oorgedra  na  volgende  verkopings. 
Gedurende  1990  het  die  kategese  nagereg  verkoop  tydens  Nagmaal-Sondae.  Omdat 
die  vrugte  te  duur  geword  het,  is  dit  aan  die  einde  van  1990  gestaak. 

Gedurende  1990  het  die  gemeente  ‘n  inkomste  van  R178455.13  gehad  teenoor 
uitgawes  van  R1 76000.00.  Die  skuld  het  na  die  skenking  uit  die  Ringsopboufonds  op 
R42800.00  gestaan. 

1991  - FINANSIËLE  SITUASIE  BEROERD 

Kontrakte  vir  lidmate  wat  geld  aan  die  gemeente  wou  leen,  is  op  5 Februarie  1991 
behandel  en  goedgekeur. 

Vroeg  in  1991  het  die  NHSV  vir  die  gemeente  ‘n  rekenaar  aangekoop  nadat  dit 
duidelik  geword  het  dat  die  tikmasjien  op  sy  einde  was. 

Tydens  die  Kerkraadsvergadering  van  5 Februarie  1991  is  'n  skrywe  van  die 
sameroeper  van  die  Ring  se  kommissie  vir  die  ondersoek  van  gemeentegrense. 
gedateer  14  Januarie  1991,  behandel.  Hierdie  kommissie  van  die  Ring  het  bestaan 
uit  oudl.  J.  Koekemoer  (sameroeper)  en  di.  P.J.E.  Botha  en  P.  van  Zyl. 

Die  kommissie  het  fotostate  van  die  gemeente  se  offergawestate  en  wit  sensusvorms 
aangevra. 

Die  Kerkraad  het  op  5 Februarie  1991  die  moontlikheid  oorweeg  om  die  gemeente  se 
finansiële  situasie  en  die  saak  van  gemeentegrense  met  die  Algemene  Kommissie 
en  die  Raad  van  Finansies  te  bespreek.  'n  Kommissie  sou  vir  hierdie  doel 
afgevaardig  word.  Die  Kerkraad  het  egter  besluit  om  eers  te  wag  vir  die 
Ringsvergadering  se  beslissing  oor  die  saak.  Tydens  hierdie  vergadering  is  daar  ook 

antwoord  ontvang  dat  Wilkoppies  Gemeente  goeie  rede  het  waarom  hulle  nie 
Wilkeville  aan  Klerksdorp-Oos  kan  afstaan  nie. 

Op  24  Maart  1991  het  die  Kerkraad  kennis  geneem  van  die  Ringskommissie  se 
versoek  dat  daar  inderdaad  met  die  Algemene  Kommissie  en  Raad  van  Finansies 
gesprek  gevoer  moet  word  oor  die  gemeente  se  finansiële  posisie  en  die 
gemeentegrense.  Die  Kerkraad  het  die  Finansiële  Komitee  afgevaardig  om  die  saak 
te  behartig.  Dit  blyk  dat  die  Ringskommissie  iewers  verneem  het  dat  die  Kerkraad 
hierdie  stap  oorweeg  het  en  dit  dalk  negatief  as  'n  dreigement  beleef  het.  Op  29 
Maart  1991  het  die  Kerkraad  besluit  om  die  saak  per  brief  reg  te  stel  en  hulle 
voorneme  aan  die  Ringskommissie  te  kenne  te  gee  om  nie  met  die  Algemene 
Kommissie  of  Raad  van  Finansies  te  gaan  praat  nie.  Tydens  die 
gemeentevergadering  van  10  November  1991  is  egter  gemeld  dat  die  kerkraad 
besluit  het  om  die  saak  met  die  Algemene  Kommissie  en  die  Raad  van  Finansies  op 
te  neem. 

In  'n  poging  om  die  gemeente  meer  positief  te  maak,  is  daar  gedurende  1991 
wyksgesellighede  by  die  pastorie  beplan  sodat  die  lidmate  mekaar  beter  kon  leer 
ken. 

Op  22  Mei  1991  het  die  gemeente  ‘n  konsert  in  die  Stadsaal  aangebied  waartydens 
André  Schwartz  en  Amanda  Luyt  opgetree  het.  Die  konsert  is  deur  diak.  Rina 
Knoetze  gereël.  Die  projek  het  R2720.00  opgelewer. 

Gedurende  1991  het  Suid-Afrikaanse  Orrelbouers  die  pyporrel  van  die  gemeente 
omvattend  gediens.  Die  diens  het  R9200.00  plus  AVB  beloop.  As  deel  van  die  10 
jaar  waarborg  het  die  Kerkraad  'n  stem-  en  instandhoudingsooreenkoms  met  Suid- 
Afrikaanse  Orrelbouers  aangegaan.  Die  ooreenkoms  het  behels  dat  die  maatskappy 
die  orrel  twee  maal  per  jaar  sou  diens  teen  R770.00  plus  AVB  per  jaar. 

Klein  jakkalsies  het  al  hoe  meer  begin  kop  uitsteek!  Op  5 Februarie  1991  besluit  br. 
en  sr.  Van  den  Heever  om  na  Wilkoppies  Gemeente  oor  te  gaan  omdat  die  predikant 
nie  hul  van  reg  uitspreek  nie  en  toe  hy  met  hulle  daaroor  gepraat  het,  na  bewering 
met  hulle  ongeskik  was.  Die  gesin  is  opgeroep  om  tydens  die  volgende 
Kerkraadsvergadering  die  saak  te  kom  uitpraat.  Hulle  het  hierop  geantwoord  dat 
hulle  oorgaan  na  die  NG  Kerk. 

Gedurende  Februarie  1991  is  berig  dat  die  Ondersteuningsraad  dienste  aan  26 
lidmate  van  die  gemeente  lewer.  Die  gemeente  wat  die  tweede  meeste  gevalle  in  die 
Ring  gehad  het,  was  die  Moedergemeente  met  20  gevalle.  As  in  ag  geneem  word 
dat  die  Moedergemeente  in  hierdie  stadium  twee  maal  groter  as  Klerksdorp-Oos 
was,  kan  die  omvang  van  die  probleem  verstaan  word. 

Vir  die  laaste  termyn  van  1991  het  die  kategese  ‘n  gemeente  talent-konsert  beplan. 
Hierdie  projek  sou  aangepak  word  in  samewerking  met  die  spesiale  projekte- 
werkgroep,  die  NHSV  en  Kerkraad.  Die  gebruik  het  ook  in  1991  ontstaan  dat  die 
Jeug  Vrydagaande  pluimbal  speel  in  die  saal. 

Die  basaar  van  2 November,  op  die  kerkterrein,  het  R61 13.31  opgelewer. 
Straattafels  sou  ook  op  5 April  en  23  Augustus  by  Pick  ‘n  Pay  gehou  word.  Die 
verkoping  in  April  het  R1 900.00  opgelewer  maar  in  Augustus  is  slegs  R811.01  wins 
getoon. 


Op  7 Mei  1991  besluit  die  Kerkraad  om  'n  skriftelike  versoek  tot  die  Paaie 
Superintendent  te  rig  waarin  versoek  word  dat  die  dienspad  voor  die  kerkgebou  weer 
met  die  hoofpad  voor  die  kerk  verbind  word.  Op  6 Augustus  is  gerapporteer  dat  die 
aangeleentheid  met  mnr.  De  Lange  van  die  Ingenieursdepartement  van  die 
Stadsraad  bespreek  is.  Mnr.  De  Lange  het  gemeld  dat  die  verantwoordelikheid  vir  die 
Klerksdorp-Wolmaransstad  pad  wat  voor  die  kerkgebou  verby  loop,  deur  die 
plaaslike  owerheid  en  die  TPA  gedeel  word.  ‘n  Aansoek  vir  ‘n  op-  of  afrit  van  hierdie 
pad  moet  deur  'n  konsepplan  vergesel  word.  Op  hierdie  plan  moet  besonderhede 
met  betrekking  tot  die  afrit  naamlik  afstande,  padtekens,  ens.  aangebring  word.  Dit  is 
ook  baie  duidelik  gestel  dat  die  aansoeker  verantwoordelik  gehou  sou  word  vir  enige 
kostes  wat  aangegaan  mag  word.  Die  koste  aan  ‘n  afrit  sou  die  gemeente  dus 
ongeveer  R26896.50  kos.  Kostes  vir  padtekens  en  aansluiting  by  die  huidige 
dienspad  was  nog  nie  hierby  ingesluit  nie.  Die  Kerkraad  het  in  die  lig  van  die  kostes 
daaraan  verbonde  besluit  om  die  saak  te  laat. 

Gedurende  Mei  1991  het  die  Jeugouderling,  oudl.  de  Beer,  gevra  of  die  Jeug  ‘n 
Sokkie-jol  in  die  saal  mag  aanbied  om  fondse  in  te  samel.  Op  voorstel  van  oudl. 
D.J.D.W.M.  Coetzee  is  besluit  dat  die  Jeug  nêrens  ‘n  Sokkie-jol  mag  aanbied  nie. 

Gedurende  1991  het  die  gemeente  338  belydende  lidmate  gehad.  104  Belydende 
lidmate  het  die  gemeente  verlaat  en  103  het  weer  bygekom.  Die  omset  was  baie 
hoog. 

Op  7 Mei  1991  het  ds.  Du  Plessis  die  Kerkraad  meegedeel  dat  hy  deur  die  Kapelaan- 
Generaal  van  die  Gevangenisdiens  besoek  is  nadat  sy  naam  deur  die  Algemene 
Kommissie  op  ‘n  groslys  geplaas  is  vir  kandidate  wat  oorweeg  word  vir  aanstelling  in 
hierdie  diens.  Die  Ringskommissie  het  al  voorheen  die  moontlikheid  geopper  dat  ‘n 
kapelaan-pos  by  die  plaaslike  gevangenis  moontlik  aan  die  bediening  van 
Klerksdorp-Oos  gekoppel  kon  word.  Ds.  Du  Plessis  wou  dit  egter  baie  duidelik  stel 
dat  hy  self  nie  besig  is  om  vir  'n  ander  pos  aansoek  te  doen  nie. 

Oudl.  D.S.L.  Muller  het  aan  die  begin  1991  nuwe  mikrofone  geskenk  vir  die  gebruik 
by  die  kansel  en  kateder. 

Vanaf  Mei  1991  het  die  gemeente  elke  eerste  Sondag  van  die  maand  ‘n  insameling 
van  nie-bederfbare  voedsel  gehou.  Die  voedsel  is  aan  hulpbehoewende  gesinne 
uitgedeel. 

Aan  die  begin  van  1991  het  Wilkoppies  Gemeente  besluit  om  hul  bydrae  tot  die 
Ringsopboufonds  te  staak  en  dit  om  te  skakel  in  ‘n  noodfonds  vir  betaling  aan 
Klerksdorp-Oos  Gemeente.  'n  Bedrag  van  R541.00  is  maandeliks  oorbetaal.  Ds.  Du 
Plessis  en  die  skriba  het  die  dank  van  die  gemeente  persoonlik  gaan  oordra  tydens 
‘n  Kerkraadsvergadering  van  Wilkoppies  Gemeente. 

Die  Kerkraad  het  op  5 Februarie  1991  besluit  om  ook  ‘n  groeteboodskap  aan 
Potchefstroom  Gemeente  te  stuur  met  die  viering  van  hul  150ste  bestaansjaar.  Ds. 
Du  Plessis,  oudl.  D.S.L.  Muller  en  br.  I.S.  Cronjé  is  afgevaardig  om  die 
groeteboodskap  te  formuleer.  Die  fees  het  20  - 22  Maart  1992  plaasgevind. 

Op  23  Junie  1991  besluit  die  Kerkraad  om  weer  die  pos  van  Sekretariële  Beampte  te 
vul,  maar  die  kosterwerk  daarvan  te  skei.  Mev.  B.  du  Plessis  is  op  6 Augustus  1991 
aangestel  Die  kantoor  is  na  die  pastorie  verskuif  en  die  skriba  het  weer 

verantwoordelik  geword  vir  die  hou  van  notules  tydens  Kerkraads-  en 
Gemeentevergaderings. 

Die  Ringsvergadering  van  1991  het  geen  besluit  rakende  die  gemeentegrense 
gemaak  nie.  Daar  is  gerapporteer  dat  daar  steeds  gewerk  word  aan  die  verwerking 
van  al  die  data.  Die  vergadering  het  wel  besluit  dat  lidmate,  met  toestemming  van 
beide  Kerkraadsvergaderings  betrokke,  na  ‘n  ander  gemeente  mag  oorgaan.  Toe 
daar  later  lidmate  vanuit  Klerksdorp-Oos  by  ander  gemeentes  wou  inskakel,  het  die 
Ringskommissie  dit  betreur  aangesien  hulle  gemeen  het  dat  hierdie  reëling  getref  is 
om  Klerksdorp-Oos  te  bevoordeel.  Volgens  die  Ringskommissie  was  Klerksdorp-Oos 
nie  veronderstel  om  lidmate  op  grond  van  hierdie  reëling  af  te  staan  nie.  Tog  het  dit 
gebeur. 

Vanaf  begin  1991  is  die  gemeenteregister  op  rekenaar  bygehou  en  is  daar 
weggedoen  metdie  kaartstelsel  in  die  konsistorie. 

Tydens  die  Ringsvergadering  van  1991  het  dr.  D.J.C.  van  Wyk  bekend  gemaak  dat 
die  SA  Polisie  'n  kapelaanspos  vir  die  Hervormde  Kerk  in  Klerksdorp  goedgekeur 
het.  Die  Gemeente  Doringkruin  het  aangebied  dat  die  pos  aan  hulle  gemeente 
gekoppel  kan  word. 

Gedurende  Augustus  1991  het  die  gemeente  'n  erf  in  La  Hoff  ontvang  wat  deur  'n 
lidmaat  van  een  van  die  ander  Hervormde  gemeentes  in  Klerksdorp  geskenk  is.  Die 
erf  is  uitgeloot  en  het  aanvanklik  'n  wins  van  R6210.00  opgelewer.  Die  proses  om  die 
erf  om  die  naam  van  die  wenner  oor  te  dra  het  egter  vir  byna  twee  jaar  gesloer  en 
addisionele  uitgawes  teweeg  gebring. 

Die  NHSV  het  ook  twee  projekte  ten  bate  van  die  gemeente  geloots.  Die  eerste  het 
behels  dat  hulle  R20.00  vir  ‘n  huisgesin  gee  om  mee  te  woeker.  Die  mikpunt  is  op 
R250.00  - R500.00  wins  per  gesin  gestel. 

Die  tweede  projek  was  'n  deftige  ete  met  'n  restaurant-atmosfeer.  ‘n  Fondue-aand  is 
ook  deurdie  Kerkraad  beplan. 

Op  6 Augustus  1991  is  die  bedanking  van  oudl.  F.J.R.  Janse  van  Rensburg  as 
Skriba  aanvaar.  Oudl.  Jvan  Rensburg  het  op  die  punt  gestaan  om  na  Pretoria  te 
verhuis.  Oudl.  G.P.  Pretorius  is  verkies  om  oudl.  Jvan  Rensburg  op  te  volg. 

Op  26  September  1991  is  daar  weer  ‘n  vergadering  gehou  om  die  gemeentegrense 
in  Klerksdorp  te  bespreek.  Die  vergadering  het  by  Declercqville  Gemeente 
plaasgevind.  Die  Finansiële  Komitee  het  die  gemeente  verteenwoordig.  Tydens  die 
Ringsvisitasie  gehou  op  17  Oktober  is  die  saak  ook  weer  geopper.  Dit  het  daartoe 
gelei  dat  die  Ringskommissie  weer  op  24  Oktober  1991  ‘n  spesiale  vergadering 
saam  met  die  Kerkraad  van  Klerksdorp-Oos  gehou  het  om  die  grense  te  bespreek. 
Voorstelle,  soos  dat  die  pastorie  van  die  gemeente  verkoop  moes  word,  of  dat  'n 
kombinasie  met  'n  ander  gemeente  oorweeg  moet  word,  is  gemaak.  Daar  is  egter 
verder  met  Doringkruin  Gemeente  gesprek  gevoer  en  die  uiteinde  van  die  saak  was 
dat  Doringkruin  Gemeente  bereid  was  om  ‘n  strook  tussen  die  twee  gemeentes  as  ‘n 
“niemandsland"  te  beskou.  Die  predikant  van  Doringkruin,  ds.  Piet  van  Zyl,  het 
onderneem  om  met  die  lidmate  in  hierdie  gebied  te  praat  om  te  hoor  of  hulle  bereid 
sou  wees  om  by  Klerksdorp-Oos  in  te  skakel. 

Op  5 November  1991  het  die  Kerkraad  verslag  ontvang  oor  hierdie  onderhandelinge. 
Oudl.  A.J.  Visser  het  sy  teleurstelling  uitgespreek  oor  die  skynbaar  negatiewe 

houding  van  die  Ringskommissie.  Hy  was  van  mening  dat  die  Ringskommissie  kits- 
oplossings  en  geen  langtermynoplossings  voorstel  nie.  Hy  het  voorgestel  dat  die 
saak  met  die  Algemene  Kommissie  opgeneem  word. 

Ds.  Du  Plessis  het  in  die  lig  van  die  krisis  met  die  Batefonds  gemeen  dat  die 
Algemene  Kommissie  ook  nie  sal  kan  help  nie. 

‘n  Gevoel  het  by  die  Kerkraad  en  ds.  Du  Plessis  ontstaan  dat  die  Ringskommissie  nie 
werklik  wou  help  om  oplossings  te  vind  nie.  Die  saak  is  telkens  na  die  Kerkraad 
verwys  om  self  oplossings  te  bewerkstellig.  Alhoewel  die  Kerkraad  gevoel  het  dat 
hulle  ondersteuning  van  Wilkoppies  Gemeente  geniet,  veral  in  die  lig  van  die 
finansiële  bystand,  was  daar  ‘n  gevoel  dat  die  ander  gemeentes  in  Klerksdorp  nie 
werklik  omgee  nie.  Hulle  was  veral  negatief  ingestel  ten  opsigte  van  die  moontlikheid 
dat  lidmate  van  Doringkruin  Gemeente  hul  gewig  by  Klerksdorp-Oos  sou  kom  ingooi 
om  hand  by  te  sit.  Ds.  Du  Plessis  het  die  gevolgtrekking  gemaak  dat  die  kans  vir  ‘n 
amptelike  grensverskuiwing  tussen  Klerksdorp-Oos  en  Doringkruin  baie  skraal  is.  Hy 
het  gemeen  daar  moes  eerder  op  hoër  produktiwiteit  met  die  oog  op  die  beplanning 
vir  1992  gekonsentreer  word. 

Die  Kerkraad  het  op  voorstel  van  oudl.  D.S.L.  Muller  besluit  om  die  gemeente  se 
bydrae  tot  die  Ringsopboufonds  na  ‘n  Skulddelgingsfonds  om  te  skakel.  Die 
algemene  gevoel  was  dat  dit  geen  doel  gedien  het  om  die  probleem  met  die  Ring  te 
probeer  deel  nie. 

Op  5 November  1991  is  die  saak  van  die  Batefonds  op  die  agenda  van  die  Kerkraad 
geplaas.  Die  doel  van  hierdie  fonds  was  om  die  Algemene  Kerkvergadering  se  skuld 
te  delg.  Omrede  baie  gemeentes,  soos  Klerksdorp-Oos  ook,  self  finansiële  probleme 
gehad  het,  het  dit  nie  goed  gegaan  met  die  ontvangstes  vir  die  Batefonds  nie.  Die 
Kerkrade  is  versoek  om  planne  te  beraam  om  die  geld  te  bekom. 

Op  26  Oktober  1991  het  die  NHSV  ‘n  koektafel  by  die  Klerksdorp  Straatfees  behartig. 
Die  projek  het  R1 21 1.85  opgelewer.  Gedurende  die  tydperk  Januarie  1990  tot 
November  1991  het  die  NHSV  R26689.75  bygedra  vir  die  Gemeente  se  oorlewing. 

Op  5 November  1991  het  die  Kerkraad  onder  andere  opdrag  gegee  dat  oudl.  G.P. 
Pretorius  met  die  gemeentevergadering  moes  praat  oor  die  moontlikheid  van 
erflatings  aan  die  Gemeente.  Die  gesprek  het  op  10  November  1991  plaasgevind. 

Daar  is  ook  met  dank  kennis  geneem  dat  heelwat  skenkings  in  plaas  van  lenings 
deur  die  lidmate  aan  die  Gemeente  toegestaan  is. 

Op  5 November  1991  het  oudl.  A.A.  de  Beer  versoek  om  nie  meer  as  Jeugouderling 
ook  te  dien  nie.  Sy  versoek  is  aanvaar  en  oudl.  J.P.  du  Bois  is  in  sy  plek  as 
Jeugouderling  aangewys.  Oudl.  Du  Bois  het  egter  nie  sy  weg  oopgesien  om  die 
benoeming  te  aanvaar  nie. 

Die  basaar  van  1991  het  nie  heeltemal  na  wense  afgeloop  nie  en  die  Kerkraad  is 
versoek  om  voorstelle  vir  ‘n  ander  terrein  te  maak. 

Die  huidige  samewerking  tussen  die  gemeente  en  Janie  Schneider  Skool,  dat  die 
skool  die  kerksaai  kosteloos  vir  hul  prysuitdelingsfunksies  kan  gebruik,  dateer  vanaf 
3 November  1991.  Die  eerste  keer  dat  hulle  van  hierdie  ooreenkoms  gebruik  gemaak 

het,  was  op  15  November  1991.  Die  gemeente  gebruik  op  Sondae  die  skool  se 
klaskamers  vir  kategese-klasse. 

Na  die  bedanking  van  Mej.  M.  van  der  Westhuizen  as  orrelis  is  mev.  Wilma  Crafford 
aangestel  vanaf  1 Januarie  1992.  Die  koster,  mnr.  G.  Ferreira,  het  op  8 Desember 

1991  bedank  en  is  opgevolg  deur  mev.  M.J.J.F.  van  der  Merwe. 

Die  gemeente  se  skuldlas  het  aan  die  einde  van  1991  byna  R70000.00  beloop. 

1992  - LERAARSPAAR  MIDDE-IN  ONENIGHEID 

Op  12  Januarie  1992  het  die  Kerkraad  toestemming  gegee  dat  'n  no.  2 bankrekening 
by  Volkskas  geopen  mag  word. 

'n  Buitengewone  Ringsvergadering  is  op  10  Januarie  1992  gehou  om  die  situasie 
van  Klerksdorp-Oos  te  bespreek.  Die  Ringskommissie  het  op  26  Maart  1992  weer 
met  'n  kommissie  van  die  Kerkraad  in  gesprek  getree  om  sekere  besluite  van  hierdie 
vergadering  verder  te  bespreek.  Die  Finansiële  Komitee  is  weer  aangewys  om 
namens  die  Kerkraad  te  onderhandel. 

Gedurende  1991/2  het  6 huisgesinne  van  Doringkruin  besluit  om  by  Klerksdorp-Oos 
in  te  skakel. 

Op  10  Maart  1992  het  die  Kerkraad  ‘n  baie  netelige  saak  op  die  agenda  gehad.  Drie 
van  die  sleutelleiers  van  die  gemeente,  te  wete  oudle.  D.S.L.  Muller  (Kassier)  en 
oudl.  A.J.  Visser  (Voorsitter  van  die  Ouderlinge)  en  diak.  J.E.  Smit  (Voorsitter  van  die 
Diakens)  het  skriftelik  as  kerkraad  bedank.  Oudl.  Muller  het  dit  onomwonde  gestel 
dat  hy  ongelukkig  is  oor  die  manier  waarop  hy  deur  ds.  en  mev.  Du  Plessis  behandel 
is  tydens  ‘n  Finansiële  Komitee  vergadering  gehou  op  2 Maart  1992.  Oudl.  Visser  het 
ook  die  onenigheid  wat  tydens  hierdie  selfde  vergadering  na  die  oppervlakte  gekom 
het,  as  sy  rede  aangevoer.  Beide  oudle.  Muller  en  Visser  het  gevoel  dat  hulle  valslik 
deur  ds.  en  mev.  Du  Plessis  van  liegstories  en  skindery  beskuldig  word.  Diaken 
Smith  het  bedank  omdat  sy  nie  meer  kans  gesien  het  vir  die  onenigheid  wat  ontstaan 
het  in  die  Finansiële  komitee  nie. 

In  oudl.  Visser  se  brief  is  verder  vermeld  dat  hy  daarvan  oortuig  is  dat  aansoek 
gedoen  moet  word  by  die  Ringskommissie  om  die  gemeente  en  standplaas  op  te  hef. 
Dit  was  vir  hom  duidelik  dat  die  gemeente  nie  lewensvatbaar  is  nie.  Hy  het  gevoel 
dat  as  daar  aangegaan  word,  die  gemeente  net  nog  verder  in  onnodige  skuld 
gedompel  sou  word  wat  sou  beteken  dat  hulle  uiteindelik  in  elk  geval  alles  sou 
verloor. 

Ds.  Du  Plessis  het  tydens  die  behandeling  van  die  bedankings  gemeld  dat  hy  die 
bedankings  as  'n  mosie  van  wantroue  in  homself  en  sy  vrou  as  Sekretariële  Beampte 
beskou.  Ds.  Du  Plessis  het  vervolgens  die  agtergrond  geskets  en  gestel  dat  hy  op  1 
Maart  1992  deur  oudl.  G.P.  Pretorius,  die  Skriba,  ingelig  is  dat  die  Finansiële 
Komitee  hom  op  2 Maart  oor  sy  traktement  wou  spreek.  Ds.  Du  Plessis  het  sy  vrou 
ook  saamgeneem  na  die  vergadering  omdat  hy  gevoel  het  dat  die  saak  haar  ook 
raak.  Dit  blyk  dat  hierdie  vergadering  van  die  begin  af  skeef  geloop  het.  Ds.  Du 
Plessis  het  die  hantering  van  die  saak  baie  negatief  beleef  omdat  dit  vir  hom  van  die 
begin  af  voorgekom  het  dat  daar  agter  sy  rug  gewerk  word  “met  die  doel  om  die 
standplaas  vakant  te  kry”.  Tog  was  hy  van  mening  dat  die  vergadering  kon  dien  as  ‘n 
geleentheid  om  sake  wat  hinder  uit  te  praat. 

Tydens  die  bespreking  het  oudl.  S.A.  Jansen  van  Rensburg  daarop  gewys  dat  oudl. 
A.J.  Visser  reeds  op  15  Februarie  1992  die  moontlikheid  dat  die  standplaas  opgehef 
moet  word,  pertinent  geopper  het.  Omdat  ds.  Du  Plessis  gedurende  Februarie  'n 
Weermagkamp  gedoen  het,  was  hy  egter  nie  by  hierdie  vergadering  teenwoordig  nie. 
Ds.  Du  Plessis  was  egter  steeds  nie  tevrede  dat  die  moontlikheid  van  opheffing  van 
standplaas  as  'n  laaste  moontlikheid  oorweeg  is  nie.  Na  sy  mening  is  dit  as  'n 
maklike  uitweg  gesien.  Oudl.  Janse  van  Rensburg  het  egter  verskil  omdat  hy 
daarvan  oortuig  was  dat  dit  wel  as  ‘n  laaste  uitweg  oorweeg  was. 

Oudl.  M.H.  Meyer  het  voorgestel  dat  die  bedankings  aanvaar  word  en  klaar.  Oudl. 
Janse  van  Rensburg  wou  egter  hê  dat  die  persone  wat  bedank  het,  hul  saak  eers 
tydens  'n  Kerkraadsvergadering  moes  kom  stel.  Ds.  Du  Plessis  het  egter  gemeld  dat 
die  bedankings  ook  as  " beklaging  teen  hom  beskou  moet  word  wat  beteken  dat  hy 
nie  sodanige  vergadering  kan  lei  nie.  Op  sy  voorstel  het  die  Kerkraad  besluit  om  wel 
die  bedankings  te  aanvaar  maar  ook  die  Ringskommissie  te  versoek  om  op  26  Maart 
1992  hul  beoogde  besoek  in  'n  visitasie  te  verander.  Tydens  hierdie  vergadering  kon 
al  die  beswaardes  dan  hul  saak  in  ‘n  onpartydige  situasie  stel. 

Politiek  het  ook  'n  invloed  op  die  kerk  gehad  en  gebeure  in  die  land  het  bygedra  tot 
die  spanning  in  die  gemeente.  Op  1 April  1992  het  Model  C-skole  in  werking  getree. 
Ds.  Du  Plessis  het  die  besorgdheid  uitgespreek  dat  die  hoër  skoolfonds  wat  dit 
teweeg  sou  bring,  heel  waarskynlik  negatief  op  die  offergawes  sou  inwerk. 

Oudl.  S.A.  Janse  van  Rensburg  is  op  10  Maart  1992  tot  kassier  en  voorsitter  van  die 
Finansiële  Komitee  verkies.  Hy  het  egter  nie  sy  weg  oopgesien  om  die  benoemings 
te  aanvaar  nie  en  die  werk  is  deur  ds.  Du  Plessis  self  behartig. 

Daar  is  weer  van  hierdie  dag  af,  naas  die  skuld-delgingsfonds,  weer  voorsiening 
gemaak  om  ook  vir  die  Ringsopboufonds  by  te  dra.  Die  kerkraad  het  dit  as  oneties 
beskou  om  hulp  uit  die  fonds  te  ontvang  en  nie  self  daarvoor  by  te  dra  nie. 

Op  15  Maart  1992  besluit  die  Kerkraad  om  die  aanddiens  met  ‘n  Bybelstudie- 
geleentheid  te  vervang.  Die  geleentheid  sou  steeds  met  skriflesing,  gebed  en  sang 
begin  word  en  met  sang  en  gebed  afgesluit  word. 

Op  22  Maart  1992  is  oudl.  M.H.  Meyer,  en  broers  A.A.G.  Janse  van  Vuuren  en  I.S. 
Cronjé  op  die  Finansiële  Komitee  benoem.  Oudl.  R.M.  Esterhuizen  is  ook  op  26  April 
toegevoeg. 

DIE  RING  ANTWOORD  OP  FINANSIËLE  KRISIS 

Die  Ringskommissie  het  op  1 April  1992  die  volgende  aanbeveling  aan  die  gemeente 
deurgegee  in  verband  met  die  gemeente  se  finansiële  probleme: 

1.  Aangesien  die  gemeente  in  lidmaattal  redelik  klein  is,  en  die  nood  groot  is,  word 
aanbeveel  dat  die  sekretariële  pos  met  ingang  1 April  1992  afgeskaf  word. 

2.  Dat  daar  weer  gekyk  word  na  die  vergoeding  van  die  predikant. 

- die  beroepsbrief  en  traktement  aandag  sal  kry 

- die  predikant  sy  eie  pensioen  sal  bydra 

- die  predikant  die  helfte  van  die  medies  sal  bydra  soos  die  gebruik  is  in  die 
kerk. 

3.  Dat  daar  onmiddelik  'n  no.  2 rekening  ge'ímplimenteer  sal  word  en  die 
rekeningnommer  onverwyld  aan  die  Ringskommissie  deurgegee  sal  word. 

4.  Dat  daar  maandeliks  verslag  van  die  totale  skuldlas  van  die  gemeente  aan  die 
Ringskommissie  gelewer  sal  word  Die  situasie  sal  ses-maandeliks  hersien  word 
en  aandag  geniet. 

Die  Finansiële  Kommissie  en  kerkraad  het  nie  al  die  aanbevelings  van  die 
Ringskommissie  gunstig  ontvang  nie.  Omdat  die  Ringskommissie  en  Doringkruin 
Gemeente  daarop  aangedring  het  om  hul  bydraes  in  'n  no.  2 rekening  te  deponeer,  is 
daar  tog  'n  no.  2 rekening  geopen. 

Oor  die  pensioen  en  mediese  fonds-bydraes  wou  die  Kerkraad  nie  aan  die 
aanbevelings  gehoor  gee  nie.  Hulle  het  die  standpunt  gehandhaaf  om  ds.  Du  Plessis 
skaal  plus  10%  traktement  te  betaal.  Sy  deel  van  die  pensioen  en  mediese  fonds- 
bydrae  sal  ook  namens  hom  betaal  word.  Ds.  Du  Plessis  het  wel  sy  bereidheid  te 
kenne  gegee  om  afstand  te  doen  van  sy  verhoging  of  alternatiewelik  dat  die  lede- 
pensioenfondspremie,  wat  die  gemeente  namens  hom  betaal  het,  geleidelik 
uitgefaseer  word.  Hy  het  egter  versoek  dat  die  besluit  sou  oorstaan  tot  ná  die 
Algemene  Kerkvergadering  se  besluit  oor  die  verhoging  in  traktementskale.  Die 
Kerkraad  het  gevolglik  besluit  dat  die  lede-pensioenfondspremie  wat  die  gemeente 
namens  ds.  Du  Plessis  betaal  het,  ná  die  verhoging  in  Augustus  deur  die  predikant 
self  betaal  sou  word. 

Die  Finansiële  Kommissie  het  die  Sekretariële  Beampte  se  pos  gehandhaaf  en  die 
Kerkraad  gevra  om  oor  die  saak  te  besluit.  Daar  is  egter  gemeld  dat  niemand  die 
werk  wou  oorneem  nie.  Op  5 Mei  het  die  Kerkraad  besluit  om  die  pos  te  handhaaf. 
Daar  is  ook  besluit  om  'n  behoorlike  analise  te  maak  van  die  situasie  in  elke  wyk  wat 
die  offergawes  aanbetref.  Die  gedagte  was  dan  om  voorstelle  te  maak  om  die  daling 
in  sommige  wyke  se  offergawes  teë  te  werk. 

Lidmate  van  Viljoenskroon  Gemeente  het  ook  vroeg  in  1992  op  ‘n  informele  wyse 
voelers  begin  uitsteek  om  die  moontlikheid  te  ondersoek  van  ‘n  kombinasie  tussen 
Klerksdorp-Oos  en  Viljoenskroon.  Op  5 Mei  1992  is  egter  besluit  om  die  saak  van  die 
agenda  van  die  Kerkraad  af  te  haal  aangesien  niks  konkreets  van  Viljoenskroon 
Gemeente  se  kant  ontvang  is  nie. 

Gedurende  1992  is  allerhande  kleiner  projekte  ook  geloots  om  geld  in  te  samel 
byvoorbeeld,  brandstofdonasie  - waar  'n  gedeelte  van  die  iidmate  se  brandstof- 
aankope  by  'n  spesifieke  motorhawe,  aan  die  gemeente  oorbetaal  is  en  herwinning 
van  koerante  en  tydskrifte. 

Ook  die  inkomste  wat  die  NHSV  gegenereer  het,  is  aangewend  om  die  gemeente  se 
skuldlas  te  verminder. 

Op  5 Mei  1992  is  ds.  Du  Plessis  as  voorsitter  van  die  Finansiële  komitee  verkies 
nadat  oudl.  Janse  van  Rensburg  nie  kans  gesien  het  om  as  voorsitter  of  kassier  te 
dien  nie.  Die  Finansiële  Komitee  van  die  gemeente  was  redelik  ontwrig  in  hierdie 
stadium.  Broer  R.G.  Tarr,  wat  die  skriba  van  die  vergadering  was,  het  as  lidmaat  van 
die  gemeente  bedank  omdat  hy  hom  meer  tuis  sou  voel  in  ‘n  Engelse  kerk  en  die 
finansiële  probleme  van  die  gemeente  te  veel  druk  op  hom  geplaas  het.  Broer  C.  du 
Plooy  het  sedert  Maart  1992  nie  meer  vergaderings  bygewoon  nie  en  is  gevolglik  nie 
meer  as  lid  beskou  nie.  Broer  I.S.  Cronjé  wat  op  die  komitee  benoem  is  het  nie  sy 
weg  oopgesien  om  te  aanvaar  nie. 

Omdat  die  koster  die  meeste  van  die  skoonmaakwerk  in  die  kerkgebou  self  moes 
doen,  het  die  Finansiële  komitee  reeds  op  15  Januarie  1992  aanbeveel  dat  die 
Kerkraad  besluit  om  die  bediende  te  ontslaan  en  die  koster  se  vergoeding  te 
verhoog.  Die  Kerkraad  het  die  saak  op  5 Mei  hanteer  en  die  aanbeveling  wat  reeds 
geïmplementeer  was  aanvaarbaar  gevind. 


- 127- 


Op  10  Mei  1992  het  ds.  Du  Plessis  die  gemeentevergadering  in  kennis  gestel  dat  die 
kerkraad  toestemming  gegee  het  dat  die  normale  huisbesoekpatroon  verander  kon 
word  gedurende  1992.  Ds.  Du  Plessis  sou  fokus  op  gesinne  wat  in  die  verlede  nie 
besoek  is  nie,  nuwe  intrekkers,  mense  met  probleme  en  opvolg-besoeke.  Weereens 
het  die  saak  tol  ernstige  onmin  gelei.  Daar  was  lidmate  wat  die  afleiding  gemaak  het 
dat  die  predikant  voortaan  slegs  op  “uitnodiging"  sou  huisbesoek  doen.  Tydens  die 
volgende  gemeentevergadering  van  9 Augustus  1992  is  die  saak  breedvoerig 
bespreek.  Broer  A.J.  Visser  het  die  opinie  uitgespreek  dat  daar  wegbeweeg  word  van 
huisbesoek  en  dat  die  lidmate  ernstig  voel  oor  die  saak.  Ook  broer  J.C.  Blake  het 
daarop  gewys  dat  die  lidmate  onrustig  sou  word  as  hulle  nie  besoek  word  nie,  hy  het 
gevoel  dat  die  lidmate  juis  tydens  huisbesoek  beïnvloed  word.  Broer  D.S.L.  Muller 
het  nie  probleme  onden/ind  met  die  predikant  se  huisbesoek  reëlings  nie.  Hy  het 
egter  gevoel  dat  die  ouderlinge  wat  nie  huisbesoek  doen  nie,  'n  baie  groot  probleem 
was.  Ds.  Du  Plessis  het  weereens  verduidelik  dat  die  reëling  juis  daarop  ingestel  was 
om  lidmate  wat  nie  meer  kerk  toe  kom  nie,  intensief  te  besoek.  Omdat  die  saak  egter 
soveel  onmin  veroorsaak  het,  het  hy  onderneem  om  met  die  normale  huisbesoek 
voort  te  gaan. 

Basaar  is  weer  op  29  Augustus  1992  gehou. 

Die  terrein  oorkant  MCC  Spar  is  vir  die  basaar  oorweeg. 

Tydens  1992  het  die  gemeente  ‘n  rekenaar  en  drukker  uitgeloot.  Die  trekking  het 
tydens  die  basaar  op  29  Augustus  1992  plaasgevind.  Die  basaar  is  op  die  kerkterrein 
gehou.  Die  basaar  is  op  9 Augustus  1992  uitgestel  na  28  November  1992. 

Op  5 Mei  1992  is  oudl.  R.M.  Esterhuizen  tot  voorsitter  van  die  Ouderlinge  verkies. 
Diak.  J.P.  van  der  Merwe  is  as  voorsitter  van  die  Diakens  verkies.  Oudl.  G. 
Nieuwoudt  is  as  Jeugouderling  aangewys. 

Op  7 Junie  1992  het  'n  besondere  eer  die  gemeente  te  beurt  geval.  Dit  het  rugbaar 
geword  dat  die  gemeente  as  ‘n  begunstigde  in  die  boedel  van  wyle  mnr.  J.F.  Nel 
benoem  is.  Die  gemeente  het  R140395.95  uit  die  boedel  ontvang. 

Die  Sekretariële  Beampte,  mev.  B.  du  Plessis,  het  op  14  Junie  1992  te  kenne  gegee 
dat  sy  bedank.  Sy  sou  die  take  afhandel  tot  aan  die  einde  van  Junie  1992.  Haar 
bedanking  is  aanvaar.  Nadat  hierdie  saak  afgehandel  was  het  die  Kerkraad  gevoel 
dat  hulle  aan  al  die  aanbevelings  van  die  Ringskommissie  voldoen  het.  Die  saak  sou 
op  15  Junie  tydens  die  Ringsvergadering  ter  sprake  kom. 

Op  4 Augustus  1992  is  gerapporteer  dat  drie  gesinne  wat  in  die  “neutrale  gebied’’ 
ingetrek  is  en  deur  Doringkruin  voor  die  keuse  gestel  is  waar  hulle  wil  ipskakel, 
gekies  het  om  by  Klerksdorp-Oos  in  te  skakel. 

Ds.  D.Z.  du  Plessis  is  gedurende  1992  as  skriba  van  die  Ring  van  Klerksdorp 
verkies. 

Nadat  die  Algemene  Kerkvergadering  in  1992  besluit  het  dat  die  aand-erediens  nie 
met  Bybelstudie  vervang  mag  word  nie,  het  die  gemeente  weer  gereëlde  aand- 
eredienste  ingestel  en  Bybelstudie  ná  die  erediens  gehou. 

Die  Algemene  Kerkvergadering  het  in  1992  goedgekeur  dat  kelkies  ook  tydens  die 
nagmaal  gebruik  mag  word.  Die  Kerkraad  het  besluit  om  eers  ‘n  opname  te  maak  om 
vas  te  stel  of  daar  enige  behoefte  by  die  lidmate  was  vir  die  gebruik  van  kelkies. 

Op  3 Junie  1992  kon  die  Finansiële  Komitee  weer  volwaardig  funksioneer.  Sleg  broer 
P.H.R.  du  Plooy  was  weens  ongesteldheid  nie  teenwoordig  nie. 

Op  3 Julie  1992  versoek  die  RvF  inligting  insake  die  gemeente  se  probleme.®^ 

Op  4 Augustus  1992  het  die  Kerkraad  besluit  om  'n  opslaan-karavaan  te  bekom  vir 
omskepping  as  ‘n  mobiele  kos-stalletjie.  Broer  A.A.G.  Janse  van  Vuuren  het 
onderneem  om  die  R700.00  aankoopprys  te  betaal.  Oudle.  R.M.  Esterhuizen  en 
G.L.C.  Vosloo  het  die  omskepping  gedoen.  Die  gemeente  het  ‘n  geleentheid  gehad 
om  gereëlde  verkopings  by  Uraniaville  Motors  te  behartig  en  het  die  koswaantjie  vir 
hierdie  doel  benodlg. 

Tot  aan  die  einde  van  Junie  1992  het  die  NHSV  R8000.00  aan  die  gemeente 
geskenk.  Twee  lidmate  het  onderskeidelik  R9828.00  en  R6000.00  aan  die  gemeente 
geskenk. 

Op  4 Augustus  1992  het  oudl.  S.A.  Janse  van  Vuuren  ook  sy  besorgdheid 
uitgespreek  oor  ‘n  gerug  wat  onder  die  publiek  versprei  word  rakende  aantygings 
teen  die  predikant  wat  sy  ampswerk  aanbetref.  Daar  was  ook  gerugte  in  omloop  dat 
die  gemeente  in  twee  groepe  verdeel  was.  Die  kerkraad  het  besluit  dat  daar  iets 
gedoen  sal  moet  word  om  die  gerugte  die  nekslag  toe  te  dien.  Vir  hierdie  doel  is 
besluit  dat  oudl.  Van  Rensburg  tydens  die  volgende  Gemeentevergadering  die  saak 
met  die  gemeente  sou  bespreek. 

Die  saak  is  op  9 Augustus  1992  tydens  die  gemeentevergadering  hanteer.  Oudl.  S.A. 
Janse  van  Rensburg  het  die  vergadering  op  die  aanvaarbare  prosedure  gewys  sou 
iemand  ‘n  probleem  met  iemand  anders  in  die  gemeente  ondervind.  Hy  het  daarop 
gewys  dat  die  kerkraad  sou  optree  teen  mense  wat  onwaarhede  versprei.  Hy  het 
gesê:  “Die  verspreiding  van  aantygings  veroorsaak  skeuring  in  die  kerk  en  skade  aan 
die  koninkryk  van  God." 

Op  4 Augustus  1992  is  oudl.  S.A.  Janse  van  Rensburg  weer  versoek  om  as  kassier 
en  voorsitter  van  die  Finansiële  Komitee  te  dien.  Hy  sou  dit  oorweeg.  Op  4 
November  1992  is  berig  dat  hy  ingewillig  het  om  die  taak  op  hom  te  neem. 

Op  4 Augustus  1992  het  die  Kerkraad  mev.  B.  du  Plessis  se  aanbod  om,  sonder 

vergoeding,  die  ontvangstes  te  hanteer,  die  geld  te  bank,  rekeninge  te  betaal  en  die 

kasboek  op  te  skryf,  met  dank  aanvaar.  Diak.  E.M.S.  de  Lange  het  ook  aangebied 
om  die  Skriba  vir  Registrasie  werk  sonder  vergoeding  te  doen.  Haar  aanbod  is  ook 
aanvaar. 

Op  4 Augustus  1992  besluit  die  Kerkraad  op  voorstel  van  oudl.  S.A.  Janse  van 

Rensburg  om  die  kwessie  rondom  Artikel  III  van  die  Kerkorde  tydens  ‘n 

gemeentevergadering  en  die  volgende  Kerkraadsvergadering  te  bespreek. 

Op  30  Augustus  1992  is  die  versoek  van  oudl.  G.P.  Pretorius,  dat  hulle  huishulp  sy 
oorlede  moeder  se  begrafnis  mag  bywoon,  as  gevolg  van  een  teenstem  tydens  ‘n 
konsistorie-besluit  nie  toegestaan  nie. 

Die  Kerkraad  het  op  4 November  besluit  om  ‘n  nuwe  dagbestuur  te  kies  om  in  die 
vervolg  sulke  versoeke  te  hanteer.  Die  predikant  en  voorsitters  van  die  ouderlinge  en 
diakens  sou  hierdie  komitee  vorm.  Riglyne  sou  opgestel  word  om  die  saak  in  die 

vervolg  te  reël  Teen  9 November  1993  was  daar  steeds  geen  voorstelle  gemaak  nie 
en  het  die  Kerkraad  besluit  om  die  saak  soos  in  die  verlede  te  hanteer. 

ERFGELD  BRING  VERLIGTING 

Op  14  September  1992  is  die  erflating  direk  in  die  gemeente  se  bankrekening 
inbetaal.  Die  gemeente  het  R1 50559.06  uit  die  boedel  ontvang.  Op  25  Oktober  1992 
was  die  Gemeente  gevolglik  in  die  vermoë  om  ‘n  bedrag  van  R60000.00  by  die  Raad 
van  Finansies  te  belê.  Danksy  hierdie  baie  welwillende  nalatenskap  was  daar  nog 
R1 9000.00  in  die  gemeente  se  lopende  rekening  oor  nadat  al  die  skuld  vereffen  is. 

Die  kerkraad  het  gevolglik  ook  besluit  om  rekening  no.  2,  wat  uitsluitlik  aangewend  is 
om  hulpfondse  in  te  ontvang,  te  sluit. 

‘n  Versoek  is  van  broer  A.J.  Visser  ontvang  dat  daar  maandeliks  van  die  gemeente 
se  finansies  aan  die  gemeente  verslag  gedoen  moes  word.  Die  Kerkraad  het  op  3 
November  1992  besluit  om  in  die  lig  van  die  feit  dat  die  Kerkorde  slegs  vereis  dat 
daar  een  keer  per  jaar  verslag  gedoen  word,  en  daar  reeds  vier  keer  per  jaar  verslag 
gedoen  word,  daar  nie  aan  die  versoek  voldoen  sou  word  nie. 

Gedurende  Januarie  tot  Augustus  1992  het  gemiddeld  56  lidmate  per  maand  niks  tot 
die  finansiële  oorlewing  van  die  gemeente  bygedra  nie.  Ander  se  offergawe  was 
minder  as  die  verpligte  heffing  wat  betaal  moes  word. 

Die  Finansiële  Komitee  het  gevolglik  besluit  om  die  tendense  in  elke  wyk  noukeurig 
te  ondersoek  en  oplossings  te  probeer  vind. 

Op  12  Oktober  1992  is  ‘n  skrywe  deur  die  Direkteur  Ingenieursdienste  van  die 
Stadsraad  aan  die  Kerkraad  gerig  waarin  vermeld  is  dat  die  kerkgebou  se 
straatadres  voortaan  Charl  de  Klerkstraat  10  sou  wees. 

1993  - OFFERGAWES  DROOG  OP 

Aan  die  begin  van  1993  is  berig  dat  die  aantal  kategesepligtiges  in  die  gemeente 
tussen  35  en  40  gewissel  het. 

Tydens  die  ouderlingevergadering  gehou  op  26  Januarie  1993  is  besluit  om  die 
diakens  te  versoek  om  'n  diensgroep  vir  Senior  Burgers  te  stig.  Die  gedagte  was  dat 
die  groep  een  keer  per  maand  bymekaar  sou  kom. 

Op  4 November  1992  het  die  Kerkraad  besluit  om  tydens  die  volgende 
Gemeentevergadering  'n  reëlingskomitee  te  kies  wat  feesvierings  rondom  die  40- 
jarige  bestaan  van  die  gemeente  in  1993  kon  reël.  'n  Reëlingskomitee  is  op  22 
November  onder  voorsitterskap  van  broer  D.S.L.  Muller  saamge'stel.  Die  volgende 
lede  is  ook  verkies:  broer  en  suster  A.J.  Visser,  broer  en  suster  C.  du  Plooy,  broer  en 
suster  I.S.  Cronjé,  broer  J.C.  Blake  en  suster  J.E.  Smit. 

Op  9 Februarie  1993  het  die  komitee  besluit  om  op  Saterdagaand,  19  Junie  1993,  'n 
ete  in  die  Stadsaal  aan  te  bied.  Hulle  het  die  NHSV  genader  om  die  ete  voor  te  berei. 
Die  NHSV  het  egter  nie  hul  weg  oopgesien  om  met  die  beperkte  hulp  tot  hulle 
beskikking  so  ‘n  groot  ete  aan  te  bied  nie  Hulle  het  kans  gesien  vir  ‘n  ete  in  die 
kerksaal.  Die  reëlingskomitee  was  baie  teleurgesteld  oordie  besluit  van  die  NHSV  en 
het  gevolglik  voorgestel  dat  daar  eerder  ‘n  groot  fees  tydens  die  gemeente  se  50ste 
bestaan  gereël  word.  Die  Kerkraad  het  egter  besluit  om  voort  te  gaan  met  die  reël 
van  'n  fees.  Daar  is  besluit  om  ‘n  nagmaalnaweek  en  ‘n  verkoping  die 

- 130- 


Saterdagoggend  te  reël.  Indien  die  oorspronklike  komitee  dit  me  wou  reël  nie  ‘iou  ‘n 
nuwe  komitee  aangewys  word. 

Tydens  die  gemeentevergadering  van  22  November  1992  is  op  die  ontstellende 
tendens  gewys  dat  van  die  lidmate  hul  offergawes  verminder  het  of  selfs  opgehou 
gee  het  nadat  die  gemeente  danksy  die  erflating  nie  meer  skuld  gehad  het  nie. 

Op  10  Desember  1992  het  die  Ringskommissie  laat  weet  dat  hulle  besluit  het  om  die 
kwessie  van  Klerksdorp-Oos  se  finansiële  posisie  van  hul  agenda  te  verwyder  ná  die 
ontvangs  van  die  erflating.  Dit  was  ook  nie  meer  nodig  vir  die  Kerkraad  om 
maandeliks  aan  die  Kommissie  verslag  te  doen  nie. 

Op  24  Januarie  1993  is  toestemming  verleen  dat  Janie  Schneiderskool  die  saal  op 
27  Maart  gratis  kon  gebruik  vir  'n  fondsinsameling. 

‘n  Beplanningskomitee  is  in  die  gemeente  ingestel  en  het  op  19  Januarie  1993  virdie 
eerste  keer  vergader.  Die  lede  tydens  hierdie  vergadering  was:  Ds.  Du  Plessis, 
oudle.  G.P.  Pretorius  (Skriba),  S.A.  Janse  van  Rensburg  (Kassier  en  voorsitter  van 
Finansies),  oudl.  G.  Nieuwoudt  (Jeugouderling),  diaks.  P.F.  Coetzee  (Kategesehoof) 
en  J.P.  van  der  Merwe  (Voorsitter  van  Diakens).  Oudle.  R.M.  Esterhuizen  (Voorsitter 
van  Ouderlinge)  en  W.P.  Duvenhage  (Voorsitter  van  werkgroep  vir  opvoeding  en 
onderwys)  was  met  verskoning  afwesig.  Die  doel  van  die  vergadering  was  om  'n 
bedieningstruktuur  vir  die  gemeente  te  ontwerp.  Tydens  die  eerste  vergadering  is 
veral  op  die  taak  van  die  predikant  in  die  gemeente  gefokus. 

Na  ‘n  deeglike  ondersoek  gedoen  is,  het  die  Kerkraad  op  9 Februarie  1993  besluit 
om  die  kelkies  naas  die  bekertydens  nagmaalbedienning  te  gebruik. 

Tydens  die  Kerkraadsvergadering  van  9 Februarie  1993  het  ds.  Du  Plessis 
besorgdheid  uitgespreek  dat  die  tendens  in  die  gemeente  begin  posvat  het  om  die 
kerk  demokraties  deur  middel  van  die  gemeentevergadering  te  regeer  eerder  as 
teokraties  deur  middel  van  die  ampte  wat  in  gehoorsaamheid  aan  die  Woord  besluite 
neem.  ‘n  Beroep  is  op  die  Kerkraad  gedoen  om  ernstig  aandag  te  gee  aan  hierdie 
saak. 

Op  dieselfde  vergadering  het  ds.  Du  Plessis  gemeld  dat  hy  nog  nie  in  die  vermoë 
was  om  sy  deel  van  die  pensioenfondspremie  self  by  te  dra  nie.  Hy  het  onderneem 
om  dit  vanaf  Maart  te  doen. 

Die  kerkraad  het  ook  besluit  om  diak.  E.M.S.  de  Lange  aan  te  stel  as  Sekretariële 
Beampte. 

Op  14  Maart  1993  keur  die  Kerkraad  dit  goed  dat  die  NHSV  ‘n  grasdak  op  die  stoep 
voor  die  saal  mag  oprig. 

Gedurende  Mei  1993  is  die  veiligheidsituasie  tydens  eredienste  bespreek.  Daar  was 
besorgdheid  oor  die  saak  in  die  lig  van  die  klimaat  van  geweld  wat  in  die  land 
geheers  het.  Dit  is  oorweeg  om  kerkraad  gewapen  tydens  eredienste  te  ontplooi 
maar  die  gevoel  was  dat  dit  histerie  onder  die  lidmate  kon  veroorsaak.  Daar  is  besluit 
om  later  weer  oor  die  saak  te  praat  maar  dit  nie  na  die  gemeentevergadering  te 
verwys  nie. 

Tydens  die  Kerkraadsvergadering  van  4 Mei  1993  is  berig  dat  daar  reeds  aan  die 
einde  van  Maart  1993  weer  'n  oortrokke  rekening  van  R13601.42  ontstaan  het.  Dit 
blyk  dat  daar  'n  negatiewe  houding  by  sommige  lidmate  teenoor  offergawes  en 
fondsinsamelingsprojekte  ontstaan  het  nadat  die  besonderhede  oor  die  erflating 
bekend  geword  het.  Die  Finansiële  Komitee  is  versoek  om  die  saak  te  ondersoek  en 
voorstelle  te  maak  hoe  dit  reggestel  kon  word. 

In  Mei  1993  is  berig  dat  die  nodigheid  om  die  kerk  se  dak  te  herstel  baie  ernstig 
begin  raak.  ‘n  Kwotasie  van  R47000.00  is  van  Visagie  Slaters  ontvang  om  die  dak  te 
herstel.  Mnr.  Visagie  het  ook  te  kenne  gegee  dat  hy  die  saal  se  dak  gratis  sou  herstel 
as  hy  die  kontrak  sou  kry.  Herstelwerk  ter  waarde  van  R1 380.00  moes  aan  die  saal 
se  dak  gedoen  word. 

Die  gemeente  se  inkomste  vir  1991  was  R1 82567.45  teenoor  R1 81 736.78  vir  1992 
voordie  erflating.  Die  uitgawes  was  R1 90461 .69  en  R1 97589.89  onderskeidelik. 

Nieteenstaande  die  verswakkende  tendens  in  die  gemeente  se  finansies,  het  die 
gemeentevergadering  op  9 Mei  1993  besluit  om  nie  gedurende  1993  'n  basaar  te 
hou  nie.  Die  gevoel  was  dat  die  grootste  gedeelte  van  die  basaarinkomste  op  die 
kontantlys  vir  die  basaar  ingesamel  word.  Omdat  daar  van  elke  lidmaat  gevra  is  om 
'n  skenking  van  R40.00  te  maak,  gekoppel  aan  die  gemeente  se  veertigste 
verjaarsdag,  is  gevoel  dat  'n  verdere  kontant-  insameling  nie  haalbaar  is  nie. 

Daar  is  ook  daarop  gewys  dat  die  gewone  kerkbasaar-gedagte  besig  was  om  te 
verdwyn  en  vervang  sou  word  deur  groter  en  meer  omvattende  funksies  waarvoor 
Klerksdorp-Oos  nie  genoeg  mense  gehad  het  nie.  Daar  is  gevoel  dat  die  gemeente 
eerder  iets  op  'n  meer  deurlopende  basis  moes  aanpak  wat  ‘n  inkomste  sou 
genereer.  Die  koswaentjie  wat  in  aanbou  was,  sou  in  hierdie  behoefte  kon  voorsien. 
Tydens  die  volgende  gemeentevergadering  gehou  op  22  Augustus  1993  is  berig  dat 
‘n  basaar  tog  gehou  sou  word  maar  weer  by  die  Checkers  sentrum.  Die  basaar  is  vir 
27  November  1993  beplan. 

Op  16  Mei  is  'n  nuwe  feeskomitee  aangewys  maar  die  40-jarige  feesviering  het 
uiteindelik  nie  plaasgevind  nie  omdat  ds.  Du  Plessis  se  moeder  in  Junie  oorlede  is. 

Op  16  Mei  1993  het  die  Kerkraad  besluit  om  ‘n  skrywe  te  rig  aan  Orkney-Oos 
Gemeente  met  die  oog  op  'n  moontlike  verbinding  met  die  gemeente.  Kommissies 
van  die  twee  gemeentes  het  mekaar  op  2 Junie  1993  ontmoet  om  samesperkings  te 
voer.  Die  samesperkings  het  positief  verloop  en  Orkney-Oos  het  die  kwessie  tydens 
'n  Spesiale  Kerkraadsvergadering  bespreek.  Die  onderhandelinge  het  egter 
skipbreuk  gely  nadat  Orkney-Oos  daarin  kon  slaag  om  'n  beroepafwagtende 
predikant,  ds.  Le  Roux,  teen  verminderde  traktement  te  beroep.  Ds.  Le  Roux  is  op  8 
Augustus  1993  bevestig. 

Die  HSV  studente  van  Pretoria  het  die  nag  van  29  Junie  1993  in  die  saal  oornag 
tydens  hul  fietstoer  deur  Wes-Transvaal  en  die  Noord  Kaap.  Die  NHSV  het  vir  hulle 
aandete  en  ontbyt  voorsien.  Sondag,  27  Junie  se  deurkollekte  is  ook  afgestaan  aan 
die  groep. 

Op  4 Julie  1993  het  die  Kerkraad  die  uitbetaling  van  R8140.37  vir  gordyne  vir  die 
saal  goedgekeur. 

Op  4 Julie  is  oudle.  J.C.  Klopper  en  A.J.  Visser  asook  diak.  J.P.  van  der  Merwe  op 
die  Finansiële  Komitee  benoem.  Oudl.  J C.  Klopper  is  op  22  Augustus  1993  as 
voorsitter  van  die  Finansiële  Komitee  verkies. 

Die  oortrokke  bankrekening  van  die  gemeente  het  op  31  Julie  1993  reeds  weer  op 
R24488.06  gestaan. 

Op  1 Augustus  1993  het  die  Kerkraad  besluit  om  'n  sekuriteitsfirma  aan  te  stel  om  'n 
blanke  gewapende  wag  tydens  die  eredienste  te  ontplooi.  Oudl.  S.A.  Janse  van 
Rensburg  het  onderneem  om  die  kostes  te  dra.  Op  9 November  is  berig  dat  die  diens 
gestaak  is  aangesien  die  wag  nie  sy  vergoeding  ontvang  het  nie.  Oudle.  L.J.B. 
Claase,  F.J.  Goosen,  J.F.  Scheepers  en  diak.  C.  de  Beer  is  aangewys  om  die  saak 
te  ondersoek. 

Op  10  Augustus  1993  besluit  die  Kerkraad  om  'n  samewerkingsooreenkoms  met 
Janie  Schneider  Skool,  langs  die  kerkgebou,  te  sluit.  Volgens  hierdie  ooreenkoms 
kon  die  skool  die  kerksaal  gedurende  die  week  gebruik  terwyl  die  gemeente  van  die 
klaskamers  op  Sondae  vir  kategeselokale  kon  gebruik.  ‘n  Hek  is  in  die  heining  tussen 
die  kerk  en  saal  aangebring  om  die  saak  makliker  te  maak.  Die  skool  se 
Bestuursliggaam  het  die  versoek  op  19  Oktober  1993  goedgekeur.  Die  samewerking 
het  vanaf  begin  1994  in  aanvang  geneem. 

Oudl.  M.H.  Meyer  het  middel  1993  te  kenne  gegee  dat  hy  van  plan  was  om  die 
gemeente  te  verlaat  en  by  Doringkruin  Gemeente  in  te  skakel.  Een  van  die  redes  wat 
hy  vir  sy  besluit  aangevoer  het  was  dat  hy  van  mening  was  dat  ds.  Du  Plessis  alle 
vergaderings  wat  hy  lei  so  manipuleer  dat  lede  maar  net  eenvoudig  sy  gedagtes 
steun. 

Op  10  Augustus  1993  het  die  Kerkraad  ‘n  nuwe  datum  vir  die  Gemeente  se 
feesvieringe  vasgestel  en  wel  tydens  die  vyftigste  beslaansjaar.  Daar  is  egter  besluit 
om  steeds  ‘n  gemeente-ete  aan  te  bied. 

Op  10  Augustus  1993  het  oudl.  F.S.  Janse  van  Rensburg  as  kassier  en  voorsitter 
van  Finansies  en  kerkraadslid  bedank.  Mev.  Rina  Klopper  sou  genader  word  om  as 
kassier  by  hom  oor  te  neem.  Die  Finansiële  Komitee  se  werksaamhede  was  weer  erg 
ontwrig.  Tydens  die  Kerkraadsvergadering  van  9 November  1993  is  berig  dat  die 
vergaderings  so  swak  bygewoon  word  dat  die  notules  nie  goedgekeur  kon  word  nie. 
Ook  die  afdra  van  offergawes  was  besig  om  uit  te  rafel  en  van  die  wyke  het  vir  etlike 
maande  nie  afgedra  nie.  Die  afhandeling  van  die  oordrag  van  die  erf  wat  uitgeloot  is 
op  die  wenner  se  naam,  is  na  twee  jaar  se  gesukkel  afgehandel.  Die  Finansiële 
Komitee  het  weereens  tot  die  beslissing  gekom  dat  die  Gemeente  nie  lewensvatbaar 
is  nie.  Om  hierdie  rede  het  die  Finansiële  Komitee  die  Kerkraad  versoek  om 
onderhandelinge  met  Wilkoppies  Gemeente  te  open  met  die  oog  op  samesmelting. 

Tydens  die  gemeentevergadering  van  22  Augustus  1993  is  ‘n  Projektekomitee 
aangewys  om  met  idees  en  planne  na  vore  te  kom  om  die  fondsinsameling  op  dreef 
te  bring.  Broers  C.  du  Plooy,  P.H.R.  du  Plooy,  D.S.L.  Muller,  R.F.  Hattingh  en  F.J. 
van  Rensburg  is  op  die  komitee  verkies.  Daar  is  weereens  verwys  na  die 
spyseniering  wat  die  NHSV  in  die  verlede  gedoen  het,  maar  mev.  Du  Plessis  het 
daarop  gewys  dat  die  NHSV  nie  oor  genoegsame  hulp  beskik  om  weer  so  ‘n 
besigheid  op  die  been  te  bring  nie. 

Op  22  Augustus  1993  het  die  Kerkraad  besluit  om  as  gevolg  van  die  tydsduur  van 
vorige  Gemeentevergaderings,  voortaan  die  vergadering  tot  40  minute  te  beperk. 

Op  5 September  1993  is  ds.  Du  Plessis,  oudl.  J.C.  Klopper  en  diak.  V.  Blake  op  die 
projektekomitee  benoem. 

Op  19  September  1993  het  die  Kerkraad  op  aanbeveling  van  die  Finansiële  Komitee 
besluit  om  die  moontlikheid  van  samesmelting  met  Wilkoppies  Gemeente  te 
ondersoek.  Die  Finansiële  Komitee  het  opdrag  gekry  om  die  saak  te  hanteer. 
Wilkoppies  se  Kerkraad  het  amptelik  op  13  Oktober  1993  geantwoord  dat  hulle 
simpatiek  staan  teenoor  so  ‘n  ondersoek  en  het  ‘n  kommissie  saamgestel  wat  met  'n 
kommissie  van  Klerksdorp-Oos  in  hierdie  verband  kon  onderhandel.  Die  eerste 
ontmoeting  tussen  die  twee  kommissies  het  op  8 November  1993  plaasgevind. 
Namens  Klerksdorp-Oos  het  ds.  Du  Plessis,  oudle.  R.M.  Esterhuizen,  W.P. 
Duvenhage,  A.J.  Visser  en  J.C.  Klopper  onderhandel.  Wilkoppies  het  egter  die 
vergadering  van  8 November  gekanseleer  en  versoek  dat  hulle  eers  op  22  November 
1993  die  saak  tydens  hulle  Kerkraadsvergadering  wou  bespreek. 

Die  onderhandelinge  het  op  28  November  1993  tydens  die  gemeentevergadering  ter 
sprake  gekom.  Broer  D.S.L.  Muller  het  gesê  dat  hy  gehoor  het  dat  die  kerkgebou 
verkoop  sou  word  en  dat  die  gemeente  by  Wilkoppies  gaan  inskakel.  Ds.  Du  Plessis 
het  bevestig  dat  die  kerkraad  nie  by  magte  is  om  die  kerkgebou  te  verkoop  sonder 
die  toestemming  van  die  gemeentevergadering  nie.  Hy  het  daarop  gewys  dat  die 
gerugte  voortspruit  uit  die  kerkraad  se  pogings  om  wyer  te  kyk  na  oplossings  vir  die 
gemeente  se  probleme.  Samesmelting  met  Wilkoppies  was  een  moontlikheid  wat 
ondersoek  is.  Ds.  Du  Plessis  het  daarop  gewys  dat  die  saak  aan  die 
gemeentevergadering  voorgelê  sou  word  nadat  die  ondersoek  afgehandel  was. 
Heelwat  lidmate  het  skok  uitgespreek  oor  die  kerkraad  se  onderhandelinge  en  die 
opinie  is  gelig  dat  die  kerkraad  nie  al  die  opsies  oorweeg  het  nie  en  dat  opsies  wat 
oorweeg  word  eers  met  die  gemeentevergadering  uitklaar  moes  word  voordat  daar 
amptelike  onderhandelinge  gevoer  word.  Die  uiteinde  van  die  saak  was  dat  ds.  Du 
Plessis  versoek  het  dat  die  lidmate  moontlike  opsies  op  skrif  moes  stel  en  dit  dan 
aan  die  kerkraad  moes  voorlê  vir  oorweging. 

Gedurende  Oktober  1993  is  die  Diensgroep  vir  Siekes  van  Klerksdorp-Oos  versoek 
om  lidmate  van  buite  die  Ring  wat  in  die  Sunningdale  Hospitaal  opgeneem  word  te 
besoek.  Die  ander  hospitale  is  by  ander  gemeentes  ingedeel. 

Die  Ringskommissie  het  in  Oktober  1993  'n  versoek  tot  al  die  gemeentes  in  die  Ring 
gerig  om  nie  kapitale  projekte  aan  te  pak  nie,  behalwe  as  die  fondse  daarvoor  reeds 
bygebring  is. 

In  1993  is  ‘n  voorlegging  aan  die  Finansiele  Kommissie  gedoen  insake  die 
samestelling  van  die  lidmate  van  die  gemeente  Klerksdorp-Oos: 

Voorlegging  aan  Ringskommissie  op  15  Junie  1989: 

Die  rede  vir  daling  in  lidmate-tal  kan  gesoek  word  in  die  feit  dat  ‘n  groot  gedeelte  van 
die 

wyk  bestaan  uit  woonstelle,  daar  is  gedurig  wisseling  van  lidmate,  en  ouer  lidmate 
verhuis  na  tehuise.  Dit  is  ‘n  feit  dat  byna  geen  lidmate,  wat  eiendom  binne  die 
gemeentegrense  koop  en  hier  bly,  toegevoeg  is  nie.®^ 

Die  gevoltrekkings  wat  hieruit  gemaak  word,  is  dat  daar  geen 
uitbreidingsmoontlikhede  bestaan  nie;  daar  is  weining  toevoeging  in  terme  van 
permanente  en  melewende  lidmate; 

Evangelisasie  en  barmhartigheidsgevalle  neem  toe;  pensioentrekkers  en  ouer 
lidmate  gaan  toeneem.  Die  kern  van  gemeente  sal  dus  kleiner  word  en  finansiel  gaan 
gemeente  baie  sukkel. 

Gedurende1993  het  reeds  29  belydende  lidmate  en  9 kinders  oor  grense  ingeskakel. 

Lidmatetal  het  in  10  jaar  met  30%  gedaal.  Die  volgende  statistiek  is  bekend  gemaak: 
30.7%  van  lidmate  is  ouer  as  61 ; 

24.2%  is  ouer  as  66; 

46.3%  verdien  'n  salaris; 

21.9%  is  huisvroue; 

8.1  % is  studente,  skoliere  of  doen  nasionale  diensplig; 

23.8  % is  met  pensioen; 

44.%  is  getroud; 

26.4%  is  wewenaars/weduwees; 

22.3%  is  ongetroud; 

6.7%  is  geskei; 

43.3  % besit  ‘n  eie  huis; 

25.5%  huur  woonstelle; 

Slegs  9 gesinne  het  huise  binne  die  grense  gekoop  die  afgelope  5 jaar.. 

Minder  kinders  is  ook  gebore. 

1 -1 , 2 - 2;  3 - 5;  4 - 5;  5 - 5;  6 - 3;  7 - 5;  8 - 4;  9 - 3. 

Die  oplossings  wat  voorgestel  is,  is: 

Samesmelting  met  Orkney-Oos,  met  die  veronderstelling  dat  hulle  hul  eie  predikant 
beroep;  opheffing  van  die  standplaas  - gemeente  sal  ten  gronde  gaan. 

Op  4 November  1990  is  die  volgende  voorlegging  aan  die  Ringskommissie  gemaak; 
Lidmate  tussen  21  en  40  jaar  -25.2% 

Lidmate  vanaf41  - 60  jaar  - 60.1% 

Lidmate  bo  60  - 32% 

Lidmate  wat  ‘n  salaris  verdien  - 60.6% 

Lidmate  wat  op  pensioen  is  - 32.2% 

Getroude  lidmate  - 52%®'* 

1994  -OPHEFFING  VAN  STANDPLAAS  WORD  VOORGESTEL. 

'n  Spesiale  Ringsvergadering  is  op  14  Januarie  1994  gehou  om  die  konsep  van  die 
herskryfde  kerkorde  te  behandel.  Tydens  hierdie  vergadering  het  die  Ring  ook  besluit 
dat  die  ander  gemeentes  lOc  per  lidmaat  per  maand  aan  die  gemeente  sou 
oorbetaal  om  te  help. 

Op  8 Februarie  1994  het  die  kerkraad  die  skrywes  van  broers  J.C.  Blake  en  D.S.L. 
Muller  behandel  en  na  die  gemeente-vergadering  verwys  vir  behandeling.  Die  broers 
het  voorgestel  dat  die  opsie  oorweeg  sal  word  om  die  standplaas  van  die  gemeente 
op  te  hef  en  sodoende  'n  oplossing  te  vind  uit  die  gemeente  se  finansiële  krisis. 

Van  die  kerkraadslede  het  gevoel  dat  die  Ring  versoek  moet  word  om  meer  te  help 
sodat  so  iets  nie  nodig  sal  wees  nie. 

Vir  die  kortermyn  het  die  kerkraad  besluit  om  die  belegging  van  R60000.00  by  die 
Raad  van  Finansies  op  te  vra  om  die  oortrokke  bankrekening  af  te  los.  Dit  is  op  31 
Maart  1994  gedoen.®^ 

Ds.  Du  Plessis  het  op  8 Februarie  1994  versoek  dat  die  langverlof  waarvoor  hy 
kwalifiseer  vanaf  21  Februarie  tot  6 April  aan  hom  toegestaan  word.  Die  kerkraad  het 
dit  so  goedgekeur.  Daar  is  ook  besluit  om  die  aanddienste  vir  hierdie  tydperk  af  te 
stel. 

GEBREK  AAN  FINANSIES  LAAT  GEMEENTE  LAM 

Die  gemeentevergadering  het  weer  op  13  Februarie  1994  byeengekom.  Tydens 
hierdie  vergadering  is  drie  voorstelle  van  gemeentelede  hoe  om  die  probleem  van  die 
gemeente  aan  te  spreek,  behandel.  Veral  die  voorstel  dat  die  predikant-standplaas 
opgehef  word.  is  bespreek.  Broer  C.  du  Plooy  het  gevoel  dat  daar  nie  meer  tyd  was 
om  ondersoeke  en  besprekings  te  loods  nie,  maar  dat  iets  daadwerkliks  gedoen 
moes  word. 

Broer  J.  Le  Roux  was  sterk  gekant  teen  die  opheffing  van  die  standplaas.  Hy  het 
gevoel  dat  die  probleem  oor  suur  verhoudings  in  die  gemeente  gaan  en  dat  dit 
reggestel  moes  word. 

Oudl.  A.J.  Visser,  gesteun  deur  broer  I.S.  Cronjé,  het  daarop  gewys  dat  die  probleem 
baie  ernstiger  is.  Die  gegewe  beperkings  in  die  gemeente  se  vermoë  om  fondse  te 
genereer  maak  dit  onmoontlik  om  die  status  quo  te  handhaaf. 

Die  vergadering  het  besluit  om  'n  inkomste-  en  uitgawestaat  aan  al  die  lede  van  die 
gemeente  beskikbaarte  stel  sodat  hulle  tydens  die  volgende  vergadering  ‘n  ingeligte 
besluit  sou  kon  neem. 

Dit  is  goedgekeur  dat  die  belegging  opgevra  word  en  op  voorstel  van  broer  C.  du 
Plooy  het  die  vergadering  besluit  om  die  oortrokke  fasiliteit  in  die  vervolg  op 
R20000.00  vas  te  stel. 

Die  gemeentevergadering  het  weer  op  24  April  1994  bymekaar  gekom  onder 
voorsitterskap  van  die  Ringsvoorsitter,  ds.  P.J.  E.  Botha. 

Ds.  Botha  het  kortliks  geskets  hoe  die  Here  self  sy  kerk  regeer  deur  middel  van 
ampsdraers,  waarvan  die  predikant  die  opdrag  het  om  die  Woord  te  verkondig. 

Hy  het  kortliks  die  situasie  geskets  wat  daartoe  gelei  het  dat  die  gemeente  nie  meer 
daarin  kon  slaag  om  'n  predikant  te  bekostig  nie. 

Vervolgens  het  hy  verduidelik  wat  die  kerkwet  bepaal  rakende  die  opheffing  van  ‘n 
standplaas.  Die  kruks  van  die  saak  was  dat  die  gemeente  ‘n  konsulentsgemeente 
sou  word  wat  hoofsaaklik  deur  die  ouderlinge  bedien  sou  word  en  net  in  uiterste 
gevalle  deur  ‘n  predikant.  Hy  het  die  gemeente  ook  daarop  gewys  dat,  sou  hulle  nie 
die  standplaas  ophef  nie,  hulle  verantwoordelikheid  sou  moes  aanvaar  om  die  tekort 
aan  te  vul  sodat  die  gemeente  nie  weer  al  meer  oortrokke  sou  gaan  soos  die 
maande  aanstap  nie. 

Ds.  Botha  het  ten  slotte  daarop  gewys  dat  sou  die  gemeente  hul  standplaas  ophef, 
hulle  eers  die  Ringskommissie  sou  moes  oortuig  dat  hulle  werklik  ‘n  standplaas  sal 
kan  bekostig  voordat  hulle  weer  toegelaat  sou  word  om  te  beroep. 

Broer  J.  le  Roux  het  weer  daarop  gewys  dat  interpersoonlike  verhoudinge  na  sy 
mening  ‘n  groot  oorsaak  van  die  gemeente  se  probleme  was.  Hy  het  ook  die 
probleem  dat  lidmate  nie  hulle  tiendes  gee  nie  genoem  as  ‘n  probleem. 

Die  kassier,  oudl.  D.S.L.  Muller,  het  die  begroting  van  die  gemeente  vir  die  lidmate 
uitgedeel.  Nadat  die  moontlike  opbrengs  uit  fondsinsameling  by  die  begroting 
ingewerk  was,  het  die  begroting  steeds  ‘n  tekort  van  R60000.00  getoon. 

Heelwat  lidmate  het  weer  daarop  gewys  dat  die  lidmate  hul  offergawes  moet  verhoog 
sodat  die  standplaas  behou  kan  word.  Oudl.  Muller  het  egter  daarop  gewys  dat  die 
gemeente  se  offergawe  per  lidmaat  baie  goed  vergelyk  met  ander  gemeentes  in  die 
Ring.  Na  sy  mening  was  dit  nie  die  oplossing  nie,  die  gemeente  kon  net  al  vir  vier 
jaar  lank  nie  die  standplaas  bekostig  nie. 

Oudl.  I.S.  Cronjé  het  versoek  dat  bereken  moes  word  hoeveel  die  gemeente  sou 
bespaar  indien  die  standplaas  opgehef  word.  Hy  het  daarop  gewys  dat  die 
standplaas  in  elk  geval  nie  die  enigste  uitgawe  van  die  gemeente  was  nie. 

Nadat  ds.  Botha  verduidelik  het  wat  die  besparing  behels,  het  die  vergadering 
oorgegaan  om  per  stembriefie  te  stem.  Die  opheffing  van  die  standplaas  is  met  'n 
groot  meerderheid  van  stemme  aanvaar. 

Ds.  Du  Plessis  is  volgens  bepaling  26  van  Kerkwet  op  24  April  1994  deur  die 
Ringskommissie  van  die  gemeente  losgemaak.®® 

Verskeie  redes  kan  as  moontlike  oorsake  vir  die  verskriklike  situasie  in  die  gemeente 
se  geskiedenis  aangevoer  word,  naamlik: 

Dat  die  gemeentelede  nie  meer  gemotiveer  was  om  voort  te  gaan  met  die 
uitsonderlike  hoë  tempo  van  fondsinsameling  wat  tot  ongeveer  1986  gehandhaaf  is 
nie. 

Die  situasie  het  ontstaan  dat  amper  ‘n  derde  van  die  gemeente  se  lidmate  bo  60  jaar 
oud  was  en  meestal  uit  weduwees  bestaan  het  wat  van  pensioene  afhanklik  was. 
Klein  kategeseklasse  het  die  gemeente  onaantreklik  gemaak  vir  jong  lidmate  met 
kinders.  Sommige  jongmense  het  dus  die  keuse  uitgeoefen  om  by  ander  gemeentes 
of  kerke  in  te  skakel. 

Die  woongebiede,  Middestad,  Pienaarsdorp  en  Dawkinsville  was  meestal  deur  laer 
inkomste  mense  bewoon.  En  voortdurende  ontvolking  van  die  Middestad  as  gevolg 
van  die  instroming  van  mense  van  ander  kulture  en  die  ontvolking  van  Pienaarsdorp 
as  gevolg  van  die  hersonering  van  die  woongebied  as  besigheidspersele  het  van 
1983  tot  1993  tot  ‘n  30%  afname  in  lidmaatgetalle  bygedra.  In  1993  het  die  gemeente 
slegs  282  belydende  lidmate  oor  gehad. 

Dat  daar  probleme  op  die  vlak  van  interpersoonlike  verhoudinge  tussen  ds.  Du 
Plessis  en  sommige  kerkraadslede  aan  die  eenkant  en  ander  kerkraadslede  en 
lidmate  aan  die  anderkant  ontstaan  het,  is  nie  te  betwyfel  nie. 

Maar  hierdie  probleme  kan  eerder  as  simptome  van  die  probleem  beskou  word  as 
die  oorsaak.  Dit  is  baie  duidelik  dat  die  gemeente  van  die  begin  van  ds.  Du  Plessis 
se  dienstermyn  af,  nie  in  staat  was  om  die  versorging  van  skaal  plus  tien  persent  en 
ander  vergunnings,  wat  hulle  onderneem  het  om  te  gee,  te  bekostig  nie.  Na  my 
mening  was  die  hoofoorsaak  van  die  probleem  die  onrealistiese  versorgingsvoordeel 
wat  vir  ds.  Du  Plessis  aangebied  is  toe  hy  beroep  is.  Sy  onbuigsaamheid  om  hierdie 
probleem  aan  te  spreek  het  natuurlik  daartoe  bygedra  dat  die  probleem  nie  opgelos 
kon  word  nie.  Dit  het  ook  daartoe  gelei  dat  daar  polarisasie  tussen  homself  en  van 
die  sleutel-  leiers  in  die  gemeente  en  van  die  ander  predikante  in  die  Ring  ontstaan 
het.  Die  oortrokke  fasiliteit  van  die  gemeente  het  gevolglik  konstant  gegroei  en  sou 
nooit  op  ‘n  normale  manier  van  binne  die  gemeente  afgelos  kon  word  nie. 

Dat  die  Ring  van  Klerksdorp  ook  ‘n  aandeel  het  aan  die  onvermoë  om  die  probleem 
op  te  los,  is  ook  waar.  In  hierdie  verband  kan  die  probleem  selfs  voor  die  afstigting 
van  Doringkruin  en  Klerksdorp-Suid  Gemeentes  gevind  word.  As  die  aanvanklike 

beplanning  deurgevoer  is  om  die  grens  tussen  Wilkoppies  en  Klerksdorp-Oos  na 
Monicalaan  te  skuif  voordat  Klerksdorp-Suid  afgestig  het,  kon  dit  die  gemeente  meer 
lewensvatbaar  gemaak  het  in  latere  tye.  Die  Ring  se  onwilligheid  om  later  die  saak 
reg  te  stel  deur  die  grens  te  verskuif  soos  herhaalde  kere  versoek  is,  moet  ook 
betreur  word,  veral  in  die  lig  van  die  feit  dat  Doringkruin  Gemeente  van  krag  tot  krag 
gegaan  het  en  vandag  selfs  die  grootste  gemeente  in  die  ring  is. 

Van  die  ander  opsies,  soos  om  'n  samesmelting  met  ‘n  ander  gemeente  te  sluit,  sou 
ook  die  probleem  kon  aanspreek.  Tog  sou  hierdie  opsie  maar  weer  ander  probleme 
teweeg  gebring  het. 

Die  moontlikheid  om  Klerksdorp-Oos  by  Klerksdorp-Wilkoppies  in  te  skakel  was 
onaanvaarbaar  vir  die  meeste  lidmate  en  sou  die  Hervormde  Kerk  in  Klerksdorp  arm 
gelaat  het  in  terme  van  ‘n  ryke  geskiedenis  wat  afgesny  sou  word  en  ‘n  pragtige 
kerkgebou  en  pastorie  wat  verlore  sou  gaan.  Veral  die  armer  lidmate  van  die 
gemeente  wat  dikwels  kerk  toe  stap,  sou  ook  van  die  Hervormde  kerk  afgesny  word 
of  per  bus  na  die  kerk  aangery  moes  word. 

DIE  WERK  MOET  AANGAAN 

Nadat  die  standplaas  opgehef  is,  was  al  die  probleme  nie  eensklaps  opgelos  nie.  Die 
gemeente  was  tot  'n  mate  verdeeld  deurdat  ds.  Du  Plessis  se  ondersteuners  die 
ander  baie  kwalik  geneem  het  vir  wat  gebeur  het.  Van  die  lidmate  wat  ds.  du  Plessis 
ondersteun  het,  het  die  gemeente  verlaat  of  hulle  aan  die  aktiwiteite  onttrek.  Party 
het  weer  betrokke  geraak  maar  sommiges  was  verlore  vir  die  gemeente  en  die  werk 
van  die  Here.  Die  kerk  het  ook  ‘n  puik  predikant  en  sy  gesin  verloor,  deurdat  hulle  oor 
jare  gebreek  is  deur  die  omstandighede  waarin  hulle,  hulle  bevind  het  en  verbitterd 
en  seegemaak  gevoel  het  nadat  die  onafwendbare  uiteinde  bereik  is. 

Nadat  die  gemeente  se  standplaas  opgehef  is,  het  ds.  P.J.E.  Botha  as  konsulent  die 
gemeente  bedien.  Tydens  die  eerste  kerkraadsvergadering  na  die  opheffing,  gehou 
op  17  Mei  1994,  is  heelwat  moeilike  sake  hanteer.  Van  die  lidmate  het  versoek  om 
by  ander  gemeentes  in  te  skakel.  Ander  het  versoek  dat  hul  lidmaatskap  van  die 
Hervormde  Kerk  opgehef  sou  word. 

Ds.  Botha  het  die  kerkraad  bemoedig  en  gevra  dat  hulle  positief  moes  wees  en  hard 
werk.  Hy  het  versoek  dat  ouderlinge  aangewys  moes  word  om  spesifieke  take  soos 
hospitaalbesoek  te  doen.  Hy  het  ook  die  voorstel  gemaak  dat  ds.  Manda  le  Roux,  die 
eggenoot  van  ds.  Sarel  le  Roux  van  Orkney-Oos  Gemeente,  genader  kan  word  om 
tuisbesoeke  te  doen. 

Die  kategese  was  ook  effens  ongeorganiseerd  deurdat  daar  nie  meer  ‘n 
kategesehoof  was  nie. 

Oudle.  F.  Scheepers  en  A.  van  Rensburg  is  aangewys  om  die  finalejaar-katkisante 
verder  te  behartig. 

Op  17  Mei  1994  het  die  kerkraad  besluit  om  die  kerkkantoor  in  Pretoria  te  versoek 
om  nie  meer  boek-publikasies  aan  die  gemeente  te  stuur  nie. 

Tydens  die  kerkraadsvergadering  van  17  Mei  1994  het  diak.  V.  Blake  daarop  gewys 
dat  die  NHSV  ‘n  effense  probleem  ervaar  omdat  hulle  niemand  het  om  die 
vergaderings  te  lei  nie.  Ds.  Botha  het  onderneem  om  mev.  Botha  te  vra  of  sy  sal  kan 
uithelp. 

Op  26  Mei  1994  het  die  kerkraad  navraag  gedoen  by  die  Algemene  Kommissie 
aangaande  die  uitbetaling  van  68  dae  opgehoopte  verlof  aan  ds.  Du  Plessis.  Die 
Algemene  Kommissie  het  geantwoord  dat  al  is  net  ‘n  gedeelte  uitkoopbaar,  die 

gemeente  as  ‘n  gebaar  van  vvíelwillendheid  maar  kan  oorweeg  om  die  volle  getal 
verlofdae  uit  te  betaal.  Die  kerkraad  het  die  aanbeveling  aanvaar.  Die  kerkraad  het 
ingestem  om  vir  ses  maande  na  die  opheffing  van  die  standplaas  huisvesting  aan  ds. 
Du  Plessis  en  sy  gesin  te  verskaf. 

Tydens  die  kerkraadsvergadering  van  9 Augustus  1994  is  berig  dat  ‘n  kommissie  van 
die  kerkraad  met  die  Ringskommissie  onderhandel  het  in  verband  met  die 
moontlikheid  om  die  Polisiekapelaan  van  Klerksdorp,  ds  A.  Oosthuizen,  wat  'n 
Hervormde  predikant  was,  te  kry  om  die  gemeente  deeltyds  te  bedien. 

Ds.  Botha  het  egter  voorgestel  dat  die  gemeente  eerder  van  beide  die  kapelaan  en 
ds.  M.  le  Roux  se  dienste  gebruik  moet  maak  aangesien  die  kapelaan  se  eerste 
prioriteit  altyd  die  polisie  sal  moet  wees.  Die  vergadering  het  dit  so  aanvaar  en  besluit 
om  van  beide  se  hulp  gebruik  te  maak  teen  vergoeding. 

Die  finansiële  posisie  van  die  gemeente  het  egter  steeds  agteruit  gegaan.  Op  9 
Augustus  1994  is  berig  dat  die  saldo  in  die  bank  teen  einde  Oktober  1994  op 
ongeveer  R53000.00  oortrokke  sou  staan.  Daar  is  besluit  om  ‘n  nuwe 
fondsinsamelingskomitee  te  verkies.  Hierdie  keer  slegs  een  tot  drie  persone  wat 
projekte  kon  reël.  Die  situasie  het  egter  effens  verbeter  en  die  gemeente  was  teen 
Oktober  slegs  R47452.00  oortrokke.  ‘n  Oortrokke-fasiliteit  vir  R50000.00  was  gereël. 

Op  11  Oktober  1994  het  die  kerkraad  in  ‘n  buitengewone  vergadering  byeengekom 
om  ‘n  versoek  van  ds.  Du  Plessis,  om  tot  die  einde  van  1994  in  die  pastorie  aan  te 
bly,  te  behandel. 

Die  kerkraad  het  besluit  dat  die  gesin  tot  Desember  in  die  pastorie  mag  aanbly.  Die 
ring  sou  egter  verantwoordelikheid  aanvaar  vir  die  munisipale  dienste  en  die 
telefoonrekening. 

Aangesien  die  polisiekapelaan,  ds.  A.  Oosthuizen,  nie  daarin  belang  gestel  het  om  in 
die  pastorie  te  woon  nie,  is  besluit  om  die  pastorie  uit  te  verhuur  nadat  ds.  Du  Plessis 
verhuis  het. 

Die  ouderlingevergadering  het  sedert  26  Januarie  1993  eers  weer  op  27  Oktober 

1994  vergader.  Tydens  hierdie  vergadering  het  oudl.  D.S.  L.  Muller  as  voorsitter 
opgetree  en  is  die  kwessie  van  aanddienste  weer  na  die  kerkraadsvergadering 
verwys.  Daar  is  ook  op  voorstel  van  ds.  Oosthuizen  besluit  om  stiptelik  vier 
ouderlingevergaderings,  telkens  voor  nagmaal,  te  hou.  Oudl.  Muller  het  tot  in  Mei 

1995  die  vergaderings  gelei.  Vanaf  30  Oktober  1995  het  oudl.  A.J.  Visser  weer  as 
voorsitter  gedien. 

9.  I)S.  A.  OOSTHULZKN  RAAK  BETROKKE  AS  PASTORALE  HULP 


Op  1 November  1994  is  die  kerkraadsvergadering  vir  die  eerste  keer  deur  ds.  A. 
Oosthuizen,  die  polisiekapelaan  van  Klerksdorp,  gelei.  Nadat  die  bearbeiding  van  die 
gemeente  aan  ds  Oosthuizen  toegewys  is,  het  dit  weer  begin  beter  gaan. 

Tydens  hierdie  vergadering  is  kennis  geneem  dat  oudl.  W.  Duvenhage  as  skriba 
bedank  het.  In  sy  plek  is  oudl.  A.J.  Vlsser  as  skriba  aangewys. 

Die  vergadering  het  ook  die  mate  waarin  ds.  Oosthuizen  by  die  gemeente  betrokke 
sou  wees,  vasgelê.  Ds.  Oosthulzen  het  daarop  gewys  dat  die  polisie  geen 
beperkings  op  sy  betrokkenheid  by  'n  gemeente  plaas  nie,  solank  dit  net  nie  inbreek 
maak  op  sy  daaglikse  werk  nie. 

Hy  het  sy  bereidheid  verklaar  om  elke  Sondag  die  eredienste  waar  te  neem  met  die 
uitsondering  dat  hy  elke  agtste  Sondag  nie  beskikbaar  was  nie. 

Die  polisie  het  hom  toegelaat  om  een  begrafnis  per  week  te  hanteer. 

Hy  was  ook  bereid  om  verantwoordelikheid  te  aanvaar  vir  die  geestelike  vorming  van 
die  jeug  en  die  kategese. 

Hy  het  ook  aangedui  dat  hy  die  pastoraat  in  die  gemeente  sou  kon  hanteer  asook  die 
huisbesoek.  Hy  sou  ook  by  opsig  en  tug  in  die  gemeente  betrokke  kon  wees. 

Ds.  Oosthuizen  het  al  die  werk  gedoen  terwyl  hy  slegs  R2500.00  vergoeding  ontvang 
het.  Hierdie  bedrag  moes  ook  sy  reiskoste  verbonde  aan  die  werk  dek. 

Tydens  die  kerkraadsvergadering  van  1 November  1994  is  besluit  dat  'n  diensgroep 
vir  die  versorging  van  bejaardes  in  die  gemeente  gestig  moes  word.  Die  saak  is  na 
die  gemeentevergadering  verwys. 

Op  1 November  1994  het  diak.  P.  Coetzee  as  kategesehoof  bedank  en  is  oudl.  D. 
Pottas  in  haar  plek  verkies.  Die  Jeugwerk  het  onder  leiding  van  oudl.  J.F.  Scheepers 
gestaan  en  ‘n  bedrywige  1994  beleef.  Die  gemeente  het  die  ringskaskenades 
aangebied,  'n  verskeidenheidskonsert  gehou  en  aan  'n  uitstappie  deelgeneem. 

Ander  gemeentes  het  gehelp  waar  hulle  kan.  Op  1 November  1994  het  die  kerkraad 
besluit  om  'n  dankbetuigingsbrief  aan  die  moedergemeente  te  stuur  vir  die 
nagmaalkelkies  wat  hulle  vir  die  gemeente  geskenk  het. 

Oudl.  D.S.L.  Muller  het  die  instandhouding  van  die  kerk  se  tuin  op  hom  geneem  en 
ook  toesig  gehou  oor  die  arbeider.  Hy  het  uit  sy  eie  sak  uit  plantjies  vir  die  tuin 
aangekoop. 

Tydens  die  gemeentevergadering  van  6 November  1994  is  daar  gerapporteer  dat  die 
gemeente  se  uitgawes  gemiddeld  R1 4500.00  was,  terwyl  die  inkomste  gemiddeld 
R7760.00  was.  Ds.  Oosthuizen  het  gevolglik  'n  beroep  op  die  gemeente  gedoen  om 
hard  te  werk  “...ten  einde  die  groei  van  ons  geestelike  sowel  as  materiële  welsyn  te 
bevorder." 

‘n  Kolom  sou  ook  in  die  offergawe  boeke  aangebring  word  spesifiek  vir  skulddelging. 
Die  gemeente  is  gevra  om  addisionele  kontantbydraes  vir  hierdie  doel  te  maak. 

Op  4 Desember  is  daar  weer  begin  met  die  aanbied  van  gemeente-etes. 

1995  - GRENSWYKE  WEER  BESPREEK 

Op  15  Februarie  1995  is  berig  dat  oudl.  Koos  Blake  bedank  het  as  voorsitter  vir  die 
Diensgroep  vir  Senior  Burgers.  'n  Nuwe  diensgroep  is  aangewys  wat  bestaan  het  uit: 
Sr.  P.  Muller,  H.  Pottas,  A.  Claase  en  W.  Ward. 

Gedurende  die  eerste  helfte  van  1995  het  die  diensgroep  'n  geslaagde  funksie  gehou 
vir  die  bejaardes  van  Dawkinsville.  Dle  groep  het  later  onder  leiding  van  diak.  Petro 
Coetzee  gefunksioneer.  Tydens  die  kerkraadsvergadering  van  13  Februarie  1996  is 
daar  na  hierdie  groep  as  die  Senior  Klub  verwys.  Diak.  Petro  Coetzee  is  versoek  om 
'n  komitee  saam  te  stel  om  die  klub  se  aktiwiteite  van  die  grond  af  te  kry.  As 
moontlike  lede  is  die  name  genoem  van  I.J.  Stoltz  en  P.  Muller  en  Winnle  Ward. 

Op  13  Augustus  1996  is  oudl.  Sakkie  Stoltz  aangewys  as  die  nuwe  sameroeper  van 
die  senior  burger  groep.  Hy  is  opnuut  versoek  om  'n  klub  vlr  die  senior  burgers  te 
stig. 

Die  klub  is  op  16  September  1996  gestig.  Op  voorstel  van  sr.  Elize  Visser  is  die 
naam  Reik-uit-na-mekaar  Seniorburgerklub  gekies.  Oudl.  I.J.  Stoltz  is  as  voorsitter 
aangewys  en  oudl.  J.D.  Oberholzer  as  vise  voorsitter.  Sr.  Rita  Stoltz  is  as 
sekretaresse  aangewys  en  sr.  Katrien  Oberholzer  as  addisionele  lid  van  die  bestuur. 
Die  klub  sou  In  Januarie  1997  met  alle  erns  begln  funksioneer. 

Op  15  Februarie  1995  het  ds.  Oosthuizen  voorgestel  dat  daar  opnuut  by  die  Ring 
aansoek  gedoen  moes  word  vir  indringende  grensverskuiwings  in  die  Ring.  Die 
kerkraadsvergadering  het  sy  voorstel  aanvaar  en  besluit  om  opnuut  ‘n  deeglik 
voorbereide  en  voldoende  gemotiveerde  versoek  tot  die  Ringsvergadering  te  rig. 
Tydens  die  volgende  kerkraadsvergadering,  gehou  op  10  Mei  1995,  het  die  kerkraad 
toestemming  gegee  dat  ds.  Oosthuizen  met  ds.  Piet  van  Zyl  van  Doringkruin- 
Gemeente  oor  die  grense  mag  onderhandel.  Op  10  Augustus  1995  het  ds. 
Oosthuizen  gerapporteer  dat  ds.  Van  Zyl  steeds  nle  oortuig  is  dat  gedwonge 
grensverskuiwing  die  beste  opsie  in  hierdie  verband  is  nie.  Ds.  Van  Zyl  het 
voorgestel  dat  hy  en  ds,  Oosthuizen  die  vier  grenswyke  saam  sou  besoek  en  met  die 
lidmate  'n  gesprek  voer  oor  inskakeling  by  Klerksdorp-Oos.  Doringkruin  gemeente 
sou  moontlik  80  tot  100  huisgesinne  aan  Klerksdorp-Oos  kon  afstaan.  Name  sou 
deurgegee  word  wat  dan  opgevolg  sou  moes  word.  'n  Vergadering  is  vir  27  Oktober 
1995  belê  om  die  saak  verder  te  bespreek.  Ook  ander  predikante  by  wie  lidmate 
inskakel  wat  eintlik  binne  Klerksdorp-Oos  se  grense  woon,  is  versoek  om  die 
vergadering  by  te  woon.  Klerksdorp-Oos  is  tydens  hierdie  vergadering 
verteenwoordig  deur  ds.  Oosthuizen,  oudle.  A.J.  Visser,  D.S.L.  Muller,  C.  du  Plooy 
en  R.  Hattlngh. 

Die  vergadering  het  by  Doringkruin  se  kerkgebou  plaasgevind  en  is  deur  ongeveer 
20  lidmate  bygewoon  wat  in  Klerksdorp-Oos  se  grense  woon,  maar  by  Doringkruin 
inskakel.  Van  hierdie  lidmate  het  ongeveer  8 te  kenne  gegee  dat  hulle  vanaf  1996 
weer  na  Klerksdorp-Oos  sou  terugkeer.  Op  13  Februarie  1996  het  ds.  Oosthuizen 
berig  dat  hy  en  dr.  Van  Zyi  nog  op  ‘n  werkswyse  sal  besluit  om  die  rándwyke  te 
besoek.  Hy  het  aangedui  dat  dit  eers  sou  plaasvind  nadat  hy  die  gewone  huisbesoek 
afgehandel  het.  In  daardie  stadium  het  die  gemeente  reeds  met  60  lidmate  gegroei. 
Op  15  Mei  1996  is  berig  dat  die  grenswyke  aandag  sou  geniet  nadat  die  toerusting 
van  die  kerkraad  afgehandel  was.  Dr.  Van  Zyl  het  eerste  gedurende  September 
1996,  n beroep  aangeneem  en  kort  na  sy  vertrek  het  ook  ds.  Oosthuizen  vertrek.  Die 
gesamentlike  huisbesoek  het  dus  nooit  gerealiseer  nie  en  sou  eers  weer  ter  sprake 
kom  na  die  aankoms  van  ds.  G.S.  Botha  (jr). 

Op  voorstel  van  oudl.  A.J.  Visser  het  die  kerkraad  op  15  Februarie  1995  besluit  om 
op  Sondagaande  groepsbyeenkomste  op  sentrale  plekke  te  hou.  Die  bedoelling  was 

dat  die  gemeente  geleentheid  sou  hê  om  mekaar  beterte  ieer  ken.  Die  moontlikheid 
is  ook  geopper  om  Bybelstudie  en  samesang  en  gebed  tydens  hierdie  geleenthede 
te  laat  plaasvind.  Later  is  besluit  dat  ongeveer  4 wyke  op  'n  informele  wyse  by  die 
kerksaal  sou  vergader.  Die  byeenkomste  sou  vanaf  September  1995  plaasgevind. 
Daar  sou  ook  vanaf  September  elke  Woensdagaand  om  19:00  Bybelstudie 
aangebied  word  vir  belangstellende  persone.  Tydens  die  kerkraadsvergadering  van  8 
November  1995  is  egter  gemeld  dat  die  Bybelstudie  voorlopig  gestaak  sou  word  en 
daar  eers  vanaf  Januarie  1996  met  die  wysbyeenkomste  begin  sou  word. 

Al  het  die  land  in  1994  ‘n  nuwe  bedeling  binnegegaan,  was  daar  steeds  woelinge  in 
die  kerk.  Die  saak  van  anderskleuriges  in  die  erediens  het  weer  op  15  Februarie 
1995  tydens  die  kerkraadsvergadering  ter  sprake  gekom.  Op  voorstel  van  die 
ouderlingevergadering  is  eenparig  besluit  om  nie  drasties  te  reageer  teen 
anderskleuriges  wat  die  erediens  bywoon  nie,  mits  hulle  geen  ontwrigting  veroorsaak 
nie.  Die  besluit  was  as  noodsaaklik  geag  in  die  lig  van  die  anti-diskriminasie- 
bepalings  wat  in  die  oorgangsgrondwet  vervat  is. 

Die  Jeug  het  onder  leiding  van  diak.  Rudi  Hattingh  gefunksioneer  gedurende  1995. 
Tydens  Maart  is  daar  ‘n  stomstreke-aand  aangebied  en  daar  is  hard  gewerk  aan  die 
Bybelvasvra  vir  1995.  Die  Hoërskool  jeug  het  ‘n  eerste  plek  behaal  en  die  werkende 
jeug  ‘n  tweede  plek  tydens  die  Ringsbybelvasvra.  Die  Bybelvasvra  voorbereidings 
het  onder  leiding  van  oudl.  J.  Frik  Scheepers,  die  Jeugouderling,  gestaan.  Die 
Hoërskool-span  het  uiteindelik  ook  die  Streekbybelvasvra  gewen  en  op  14  Oktober 
1995  op  Sinodalevlak  in  Pretoria  deelgeneem.  Die  span  het  uiteindelik  ‘n  tiende  plek 
uit  twee-en-twintig  spanne  behaal. 

Probleme  met  die  geboue  het  sporadies  voorgekom.  Die  kerk  se  dak  het  steeds 
verder  verswak  en  gelek.  Gedurende  Februarie  1995  het  die  kerkraad  besluit  om  vir 
eers  emmers  in  die  kerkdak  op  te  hang  om  verder  skade  weens  lekkasies  te 
voorkom. 

In  1995  het  die  gemeente  vir  die  eerste  keer,  ter  wille  van  fondsinsameling,  aan  die 
Roosfees  in  Stilfontein  deelgeneem. 


TOESTANDE  VERBETER 

Vanaf  1995  het  die  erediensbywoning  begin  verbeter  en  daarmee  saam  ook  die 
offergawes.  Die  oortrokke  rekening  het  op  R38000.00  gestgan  gedurende  Februarie. 
Aan  die  einde  van  Maart  het  die  oortrokke  rekening  gedaal  na  R24523.00.  Teen 
Augustus  1995  het  die  gemeente  die  oortrokke  rekening  afgelos  en  ‘n  batige  saldo 
van  R6349.00  getoon. 

Op  3 Maart  1995  het  die  gemeente  sosiaal  verkeer  en  saam  braaivleis  gehou.  Dit  is 
opgevolg  deur  ‘n  gemeente-ete  wat  op  26  Maart  plaasgevind  het  om  fondse  in  te 
samel. 

‘n  Werkgroep  vir  Erediens  Prediking  en  sakramente  is  weer  op  10  Mei  1995  in  die 
lewe  geroep.  Oudl.  A.J.  Visser  is  as  voorsitter  verkies  met  oudl.  I.  Cronjé  en  diak.  H. 
du  Plooy  en  D.  Pottas  (jr)  as  lede. 

Op  10  Mei  1995  het  oudl.  Dirk  Pottas  as  kategesehoof  bedank  Die  jeugouderling, 
oudl.  J.F.  Scheepers,  is  in  sy  plek  aangewys.  Hiermee  is  die  posisies  van 
Kategesehoof  en  Jeugoudering  effektief  met  mekaar  versmelt. 

Op  10  Mei  1995  is  diak.  H.  du  Plooy  verkies  as  kolporteur  van  die  gemeente. 

Die  oprigting  van  ‘n  afdak  vir  die  gemeente  se  koskar  het  gedurende  Mei  1995  in 
aanvang  geneem.  Die  werk  is  hoofsaaklik  deur  oudl.  R.  Hattingh  gedoen. 
Fondsinsameling  het  weer  'n  plesier  geword!  Dit  is  duidelik  uit  die  verskillende 
projekte  wat  aangepak  is: 

Op  8 Oktober  1995  is  daar  'n  gemeente-ete  aangebied  met  die  doel  om  fondse  in  te 
samel  om  blinders  vir  die  saal  aan  te  koop.  Gedurende  1995  het  die  gemeente  'n 
Zebravel  uitgeloot  wat  deur  oudl.  P.H.R.  du  Plooy  geskenk  is.  Op  9 September  1995 
het  die  gemeente  ‘n  mini-basaar  by  Pick  n Pay  gehou.  Die  basaar  het  ongeveer 
R1 8000.00  opgelewer.  Op  2 September  het  die  gemeente  aan  die  Klerksdorp 
Straatfees  deelgeneem. 

Die  NHSV  het  op  9 September  ‘n  mini-basaar  by  Pick  ‘n  Pay  gehou. 

Op  8 November  1995  keur  die  Kerkraad  dit  goed  dat  die  voorbereidingsdiens, 
nagmaal  en  danksegging  op  drie  verskillende  Sondae  gehou  sou  word. 

Die  nuwe  bedeling  in  die  land  het  ook  nuwe  probleme  gebring.  Tydens  die 
kerkraadsvergadering  van  8 November  1995  is  daar  vir  die  eerste  keer  besorgdheid 
uitgespreek  oor  die  Godsdiensonderrig  in  skole. 

Oudl.  Frik  Scheepers  het  op  8 November  1995  kennis  gegee  dat  hy  'n 
aanmoedigings-program  vir  die  kategese  kinders  beplan.  Die  gebruik,  om  aan  die 
kinders  wat  die  kategese  getrou  bywoon,  ‘n  boekprys  te  gee,  is  van  hierdie  jaar  af 
ingestel. 

GEMEENTE  WERK  AAN  ‘N  POSITIEWE  GESINDHEID  IN  1996 

Tydens  die  kerkraadsvergadering  van  13  Februarie  1996  is  berig  dat  broer  I.J  Stoltz 
die  hospitaal  en  tuisbesoeke  sou  doen.  Broer  Stoltz  is  ook  as  ouderling  voorgestel. 

Op  13  Februarie  1996  het  die  kerkraad  besluit  om  'n  spesiale  vergadering  te  belê 
met  die  doel  om  ‘n  werkswinkel  te  hou.  Die  tema  van  die  werkswinkel  was  "Qua 
Vadis  Klerksdorp-Oos".  Die  gedagte  was  dat  as  die  kerkraad  'n  positiewe  gesindheid 
sou  hê,  dat  die  gemeente  ook  positief  sou  wees.  Tydens  die  werkswinkel  het  die  doel 
en  betekenis  van  die  Kerk,  Gemeente,  en  gemeenskap  van  gelowiges  opnuut  na 
vore  gekom. 

Tydens  die  gesprek  het  die  kerkraad  tot  die  gevolgtrekking  gekom  dat  die  gemeente 
se  infrastruktuur  nie  na  wense  is  nie.  Om  die  saak  reg  te  stel  het  die  kerkraad  besluit 
dat  die  toerusting  van  die  ouderlinge  en  diakens  die  hoogste  prioriteit  moes  kry.  Om 
aan  hierdie  saak  aandag  te  gee,  het  die  kerkraad  besluit  om  die  huisbesoek  vir  1996 
uit  te  stel  sodat  ds.  Oosthuizen  op  toerusting  kon  konsentreer. 

Daar  is  ook  besluit  om  die  lidmate  wat  nooit  eredienste  bywoon  nie,  as  evangelisasie 
gevalle  te  reken  en  daadwerklik  aandag  te  gee. 

Ten  opsigte  van  moontlike  werwing  van  lidmate  van  die  NG  Kerk  het  die  yergadering 
dit  afgekeur  en  besluit  dat  mense  wat  wil  oorkom  na  die  Hervormde  Kerk  eers  ‘n 
vorm  van  voorneme  moes  teken  en  self  hul  bewys  van  lidmaatskap  moes  aanvra. 

Die  kerkraad  het  ook  besluit  om  die  Senior  Klub  uit  te  brei  sodat  al  die  senior  burgers 
van  die  gemeente  daarby  kon  aansluit.  Die  stigting  van  die  klub  sou  ook  prioriteit 
geniet. 

Ten  einde  beter  kommunikasie  te  bevorder,  het  ds.  Oosthuizen  weer  die  kwessie  van 
'n  gemeenteblad  aangeroer.  Die  kerkraad  het  die  uitgee  van  sodanige  blad  opnuut 
goedgekeur  en  ds.  Oosthuizen  het  onderneem  om  die  eerste  uitgawe  te  borg.  Sr. 
Elsabe  de  Beer  sou  genader  word  om  as  redakteur  op  te  tree. 

Die  werkswyse  van  die  gemeente  se  Diakonale  Diens  Komitee  sou  ook  weer  aandag 
geniet. 

Die  kerkraad  het  die  voorstel  van  ds.  T.  Móller  dat  die  Jeugwerk  en  Kategese  formeel 
moes  saamsmelt,  aanvaarbaar  gevind  en  besluit  om  dit  te  implementeer. 

Die  kerkraad  het  op  14  April  1996  besluit  dat  twee  wyke  voortaan  verantwoordelik 
sou  wees  vir  die  skink  van  tee  en  koffie  na  die  erediens. 

Die  pastorie  is  gedurende  1995/6  verhuur  aan  privaat-huurders.  Aangesien  die 
huurder  inbraak-  probleme  met  sy  voertuie  wat  nie  in  die  motorhuis  kon  staan  nie, 
ondervind  het,  het  die  kerkraad  gedurende  April  1996  toestemming  verleen  dat  'n 
motordeur  aan  die  agterkant  van  die  motorhuis  ingebreek  kon  word  sodat  hy  die 
voertuie  agter  die  motorhuis  kon  parkeer.  Die  kerkraad  het  egter  besluit  om  die 
versoek,  om  'n  heining  aan  die  voorkant  van  die  pastorie  aan  te  bring,  eers  te  laat 
oorstaan. 

Op  16  Junie  1996  het  die  kerkraad  'n  spesiale  kerkraadsvergadering  gehou  om  die 
konsep  van  die  voorgestelde  nuwe  kerkorde  te  bespreek. 

'n  Spesiale  Ringsvergadering  het  op  15  November  1996  plaasgevind  om  die  saak 
verder  te  bespreek. 

Tydens  die  gemeentevergadering  van  16  Junie  1996  het  mev.  C.  Oosthuizen  die 
insameling  van  fondse  vir  die  instandhouding  van  die  Kerk  se  aftree-oorde  onder  die 
aandag  van  die  gemeente  gebring.  Veral  die  NHSV  het  baie  aandag  aan  die  saak 
gegee  omdat  die  regering  besig  was  om  subsidies  vir  die  versorging  van  bejaardes 
te  verminder. 

'n  Gemeente-ete  is  vir  15  September  1996  beplan  ten  bate  van  die  ouetehuis, 

Oudl.  R.F.  Hattingh  is  aangewys  as  die  gemeente  se  verteenwoordiger  op  die 
Ringsraad  vir  Sending.  Oudl.  Hattingh  was  gedurende  1998  baie  betrokke  by  die 
oprigting  van  die  kerkgebou  van  die  HKSA  in  die  Kanana  swart  woongebied.  Onder 
sy  leiding  is  daar  selfs  fondse  ingesamel  om  die  bouwerk  te  ondersteun. 

Op  13  Augustus  1996  is  oudl.  Annetjie  van  der  Westhuizen  in  die  plek  van  diak.  H du 
Plooy  verkies  as  kolporteur.  Diak.  du  Plooy  het  bedank  omdat  sy  baie  betrokke  was 
by  die  NHSV. 

Gedurende  1996  het  die  gemeente  weereens  aan  die  Straatfees  (31  Augustus)  en 
die  Roosfees  (27/28  September)  deelgeneem. 

Tydens  die  gemeentevergadering  van  1 September  1996  het  daar  stemme 
opgegaan  wat  frustrasie  uitspreek  met  die  situasie  dat  ds.  en  mev.  Oosthuizen  nie 
ten  volle  by  die  gemeente  betrokke  was  nie.  Ds.  Oosthuizen  het  die  gemeente 
daarop  gewys  dat  Klerksdorp-Oos  eintlik  'n  konsulentsgemeente  was  en  dat  hy  en  sy 
vrou  in  'n  deelsorg  hoedanigheid,  met  vergunning  van  die  SAPD,  by  die  gemeente 
betrokke  is.  Hy  het  dit  dus  baie  duidelik  gestel  dat  hulle  nie  altyd  beskikbaar  sal  kan 
wees  nie. 

Mev.  Oosthuizen  het  gestel  dat  sy  sou  verkies  om  nie  as  voorsitter  van  die  NHSV  te 
dien  nie.  Sy  was  ook  in  daardie  stadium  besig  met  verdere  studies  en  het  'n  voltydse 
betrekking  by  die  biblioteek  beklee. 

Die  predikantspaar,  gesteun  deur  oudle.  I.J.  Stoltz  en  I.S.  Cronjé,  het  'n  ernstige 
beroep  op  die  gemeente  gedoen  om  positief  te  bly  en  hulle  volle  gewig  in  te  gooi  by 
die  stryd  om  die  gemeente  se  voortbestaan  te  verseker. 

Gedurende  November  1996  het  ds.  Oosthuizen  'n  beroep  na  Meyerton  toe 
aangeneem  en  sou  hulle  gevolglik  nie  meer  beskikbaar  wees  om  die  gemeente  te 
bedien  nie. 

DS  OOSTHDIZEN  NEEM  AFSKEID 

Ds.  Oosthuizen  het  tydens  die  kerkraadsvergadering  van  12  November  1996  van  die 
kerkraad  afskeid  geneem.  Sy  afskeidswoord  is  as  volg  in  die  notule  opgeteken: 

U as  kerkraad  moet  'n  mooi  gesindheid  kweek  in  die  gemeente  en  almal  moet 
die  predikant  bystaan  met  die  verkondiging  van  die  evangelie.  Spanwerk  en 
entoesiasme  is  'n  beproefde  resep  vir  sukses. 

'n  Predikant  moet  met  u dankoffers  betaal  word  nie  met  opgeboude  fondse 
nie. 

Ons  het  goeie  vriende  gemaak  in  die  gemeente  wat  ons  baie  gaan  mis.  Maak 
seker  dat  u die  regte  predikant  beroep  wat  u met  vrymoedigheid  aan  die 
gemeente  kan  voorstel.  Ons  is  dankbaar  teenoor  die  Here  dat  hy  ons  die 
geleentheid  gegee  het  om  25  maande  die  pad  saam  met  die  gemeente  en 
kerkraad  van  Klerksdorp-Oos  kon  loop,  wat  intiem  is,  en  baie  krisisse  geërf 
het.  ook  het  ons  geleer  hoe  om  spanning  en  konflik  te  hanteer.  Dikwels  ook 
mondhou  maar  boweal  geduld. 

Dit  is  met  dank  teenoor  die  Here  dat  ek  te  alle  tye  die  evangelie  van  liefde  kon 
verkondig,  dat  ek  in  mededeelsaamheid  gelewe  het  en  in  nederigheid  en 
liefde  in  my  hart. 

Ek  laat  die  volgende  teks  in  u midde  nl  Filipense  2 wat  soos  volg  lui; 
"Aangesien  julle  die  troos  in  Christus  ondervind  het,  die  aansporing  deur  die 
liefde,  die  gemeenskap  deur  die  Heilige  Gees,  die  innige  meegevoel  en 
meelewing-  maak  dan  my  blydskap  volkome  deur  eensgesind  te  wees:  een  in 
liefde,  een  van  hart,  een  van  strewe.  Moet  niks  uit  selfsug  of  eersug  doen  nie, 
maar  in  nederigheid  moet  die  een  die  ander  hoër  ag  as  homself.  Julle  moenie 
elkeen  aan  sy  eie  belange  dink  nie,  maar  ook  aan  die  van  'n  ander." 

Die  ouderlingevergadering  het  reeds  op  29  Oktober  1996  vir  oudle.  D.S.L.  Muller  en 
A.J.  Visser  afgevaardig  om  met  die  Ringsvoorsitter,  ds.  P.J.E.  Botha  gesprek  te  gaan 
voer  oor  die  moontlikheid  om  weer  'n  predikant  te  beroep. 

Na  ds.  Oosthuizen  se  vertrek,  het  die  kerkraad  op  12  November  1996  op  voorstel 
van  oudl.  D.S.L.  Muller  besluit  om  die  moontlikheid  te  ondersoek  om  'n  jong 
predikant  te  beroep  wat  voltyds  in  die  gemeente  kon  werk  teen  'n  billike  pakket  op  'n 
deelsorg-basis.  'n  Buitengewone  gemeentevergadering  is  vir  1 Desember  1996  belê 
ten  einde  vas  te  stel  of  die  kerkraad  'n  beroep  sou  mag  uitbring  of  nie.  Oudle.  A.J. 
Visser  en  D.S.L.  Muller  is  afgevaardig  om  meer  inligting  in  te  win  te  einde  die 
gemeentevergadering  te  lei  in  hulle  besluit. 

Gedurende  November  1996  het  die  gemeente  se  belegging  by  die  Raad  van 
Finansies  al  die  R80000.00  kerf  oorgesteek.  Finansiëel  het  die  gemeente  hulself 
weer  bewys. 

Die  gemeenle  het  op  17  November  1996  van  ds.  en  mev.  Oosthuizen  afskeid 
geneem. 

‘N  DEELSORG  STANDPLAAS  WORD  GESKEP  EN  DS.  GS  BOTHA  WORD 
BEROEP 

Die  buitengewone  gemeentevergadering  van  1 Desember  1996  het  onder 
voorsitterskap  van  ds.  P.J.E.  Botha  plaasgevind.  Ds.  Botha  het  die  vergadering 
meegedeel  dat  hy  opdrag  van  die  Ringskommissie  ontvang  het  om  die  gemeente  by 
te  staan  tydens  hul  vakantskap. 

Die  kerkraad  het  'n  voorlegging  rakende  die  moontlikheid  om  weer  ‘n  standplaas  te 
skep,  en  wel  op  'n  deelsorg  basis  aan  die  vergadering  voorgelê.  Daarna  is  die  saak 
oorweeg  en  het  die  gemeentevergadering  eenparig  besluit  om  'n  deelsorgstandplaas 
vir  die  gemeente  te  skep.  Die  kerkraad  het  opdrag  ontvang  om  weer  op  hierdie  basis 
te  beroep. 

Op  hierdie  stadium  het  die  proses  om  'n  geskikte  predikant  vir  die  gemeente  te  kry 
drasties  verander  in  vergelyking  met  die  vroeë  1980's  waar  die  een  onsuksesvolle 
beroep  na  die  ander  uitgebring  is.  Weens  die  ooraanbot  van  predikante  was  daar 
geen  tekort  aan  kandidate  nie. 

Op  8 Januarie  1997  is  daar  weer  'n  ouderlingevergadering  gehou.  Tydens  hierdie 
vergadering  het  die  ouderlinge  besin  oor  watter  kandidaat  die  beste  vir  die  gemeente 
sou  wees.  Na  bespreking  is  daar  besluit  om  by  die  kerkraad  aan  te  beveel  dat  ds. 
G.S.  Botha  GO  van  die  ParysA/redefort  kombinasie  beroep  word.  Ds.  Botha  was  op 
daardie  stadium  reeds  twee  jaar  in  die  bedienning  en  het  pas  'n  gemeenteboukursus 
by  die  kenner,  prof.  Malan  Nel  voltooi.  Ds.  Oosthuizen  het  reeds  begin  om  met  groot 
vrug  gemeentebou  beginsels  in  die  gemeente  toe  te  pas  en  die  ouderlinge  het  gevoel 
dat  die  mooi  werk  wat  tot  op  hierdie  stadium  verrig  is  sodoende  voortgesit  kan  word. 
Ds,  Botha  was  in  'n  deelsorgstandplaas  gewees  en  die  kanse  was  dus  baie  goed  dat 
hy  die  beroep  sou  kon  aanneem  sonder  om  sy  gesin  onder  verdere  finansiële  druk  te 
plaas. 

Omrede  die  kandidaat  wat  die  oudelinge  vergadering  wou  aanbeveel,  ds.  G.S. 
Botha,  die  seun  van  ds.  Piet  Botha  is,  het  hy  hom  as  voorsitter  van  die  kerkraad 
onttrek.  Die  kerkraad  het  gevolglik  op  13  Januarie  1997  onder  voorsitterskap  van  ds. 
J.F.  Wilson  bymekaar  gekom  om  'n  beroep  uit  te  bring.  Na  bespreking  het  die 
kerkraad  eenparig  besluit  om  ds.  G.S.  Botha  Gr),,te  beroep.  ‘n  Kontantdeel  van 
R30000.00  per  jaar  is  hom  aangebied.®^  Die  kerkraad  het  later  ook  met  dank  kennis 
geneem  dat  die  Ringskommissie  'n  bedrag  van  R1 200.00  per  maand  uit  die 
Ringsopboufonds  bewillig  het  ten  einde  ds.  G.S.  Botha  in  staat  te  stel  om  by  die  Kerk 
se  pensioenfonds  en  medies  aan  te  sluit.  Ds.  Botha  het  op  24  Januarie  1997  die 
beroepsbriewe  via  die  kerkkantoor  in  Pretoria  ontvang.  En  op  7 Februarie 
geantwoord  dat  hy  die  beroep  aanneem.®® 

Gedurende  1996  was  die  gemeente  se  inkomste  R1 8831 5.00  teenoor  'n  uitgawe  van 
R121423.00. 

Onderwyl  die  gemeente  vakant  was  het  die  normale  werksaamhede  voortgegaan. 
Twee  interesante  kwessies  het  in  hierdie  tyd  opgeduik. 


''  BcioepsbriL’l'  in  clie  gemccnte  argiel'. 

Korresponi.iensie  in.  argiet' van  gemeente. 

Op  versoek  van  oudl.  Muller  dat  sy  take  afgeskaal  word  het  die  kerkraad  op  26 
Januarie  1997  vir  oudl.  I.J.  Stoltz  as  kassier  verkies.  Die  bedoelling  was  dat  oudle 
Muller  en  Stoltz  die  werk  wat  oudl.  Muller  gedoen  het  onder  hulle  sou  verdeel.  Oudl. 
Muller  sou  as  voorsitter  van  Finansiële  Komitee  dien  en  oudl.  Stoltz  sou  die 
administrasie  take  hanteer.  Dit  het  egter  gou  geblyk  dat  daar  'n  te  groot  botsing  van 
persoonlikhede  tussen  die  twee  ouderlinge  was  en  oudl.  Stoltz  het  binne  die  eerste 
maand  weer  bedank  as  kassier!  Oudl.  Muller  het  gevolglik  weer  al  die  take  op  hom 
geneem. 

Op  10  Februarie  1997  het  die  kerkraad  weer  onder  voorsitterskap  van  ds.  P.J.E. 
Botha  vergader.  Tydens  hierdie  vergadering  is  'n  versoek  van  oudl.  Dries  de  Beer, 
die  koshuisvader  van  die  FITS  seunskoshuis  behandel  waarin  hy  vra  dat  'n  bruin 
seun,  Lowell  Clayton  Dryling,  toegelaat  sou  word  om  sy  finalejaarkatkisasie  in  die 
gemeente  te  voltooi.  Hierdie  versoek  het  die  potesiaal  gehad  om  groot  verdeeltheid 
in  die  gemeente  te  veroorsaak.  Onder  die  bekwame  leiding  van  ds.  Piet  Botha  het 
die  kerkraad  die  saak  egter  rustig  beredeneer  en  besluit  dat  die  seun  toegelaat  sou 
word.  Die  kwessie  van  waar  die  seun  belydenis  van  geloof  sou  aflê  is  ook  by 
voorbaat  aangespreek  deurdat  daar  besluit  is  dat  daar  aan  die  einde  van  die  jaar  'n 
brief  aan  sy  tuisgemeente  (NG  Sendingkerk)  gerig  sou  word  waarin  hy  aanbeveel 
word  of  nie.  Die  kwessie  het  tot  ‘n  mate  beroering  in  die  gemeente  veroorsaak  maar 
dit  is  goed  hanteer  en  slegs  enkele  lidmate  het  die  gemeente  verlaat.  Die  veranderde 
omstandighede  in  die  land  kon  nie  meer  geïgnoreer  word  nie. 

Die  seun  se  betrokkenheid  by  die  gemeente  se  kategese  sou  egter  later  die  jaar 
weer  'n  strydpunt  word!  lewers  gedurende  die  jaar  het  Stilfontein  gemeente  se 
kategese  dit  goedgedink  om  Klerksdorp-Oos  se  kategese  oor  te  nooi  om  een  Sondag 
by  hulle  te  kom  kuier.  In  die  opgewondenheid  oor  die  uitstappie  het  niemand  daaraan 
gedink  dat  "Smiley"  se  teenwoordigheid  dalk  nie  vir  die  ander  Hervormers  so 
aanvaarbaar  sou  wees  soos  hy  vir  Klerksdorp-Oos  geword  het  nie.  Smiley  is  dus  ook 
saam!  Laat  ek  maar  net  daarby  volstaan  om  te  sé  - by  Stilfontein  gemeente  het  die 
teenwoordigheid  van  'n  bruin  seun  groot  opskudding  veroorsaak!  Danksy  die  vinnige 
dinkwerk  van  oudl.  Dirk  Visagie,  toe  nog  van  Stilfontein  gemeente,  is  die  saak  egter 
op  so  'n  manier  beredder  dat  die  kinders,  Smiley  inkluis,  niks  agter  gekom  het  nie. 
Die  saak  het  egter  'n  nadraai  gehad  tydens  die  Ringsvergadering  van  1998.  Tydens 
die  vergadering  is  die  kwessie  van  anderskleuriges  wat  die  kategese  onderrig  by 
sommige  gemeentes  bywoon  bespreek.  Die  Ring  het  besluit  dat  daar  begrip  getoon 
sal  word  vir  Klerksdorp-Oos  se  situasie  deurdat  daar  in  daardie  stadium  heelwat 
koshuiskinders  was  wat  kategese  by  Klerksdorp-Oos  bygewoon  het.  Die  Ring  het 
egter  versoek  dat  die  saak  met  groter  omsigtigheid  hanteer  word  indien  daar  weer 
besoeke  aan  ander  gemeentes  se  kategese  beplan  word.  Smily  sou  egter  die  eerste 
en  die  laaste  anderskleurige  wees  wat  via  die  koshuis  by  die  gemeente  se  kategese 
betrokke  sou  raak.  Oor  hierdie  seun  kon  daar  net  goed  getuig  word  Daar  is  nooit 
probleme  met  hom  ondervind  nie  en  hy  het  selfs  die  kategese  se  afsluiting  uitstappie 
ook  meegemaak.  Aan  die  einde  van  die  jaar  het  die  ouderlinge  hom  met  groot 
vrymoedigheid  aanbeveel  vir  Belydenis  van  Geloof  in  sy  tuisgemeente. 

11.  ONS,  SY  DIENAARS,  GAAN  BOU.  - DS  G.S.  BOTHA  (JR) 


Ds.  G.S.  Botha  (jr)  en  sy  gesin  het  op  23  Februarie  afskeid  geneem  van  Vredefort  en 
Parys-gemeentes  en  is  die  volgende  Sondag  op  2 Maart  1997  in  Klerksdorp-Oos 
gemeente  ontvang  en  bevestig.  Die  ontvangs  van  'n  eie  predikant  so  te  sê  drie  jaar 
nadat  die  standplaas  opgehef  is,  het  groot  opgewondenheid  by  die  gemeente 
gebring.  Ds.  Botha  is  deur  sy  pa  bevestig  en  sy  intreepreek  het  as  teksvers  geneem 
Nehemia  2:20b  “Die  God  van  die  Hemel  sal  ons  laat  slaag  in  wat  ons  doen  Ons, 
sy  dienaars,  gaan  bou'.  Na  die  eredlens  is  die  gesin  amptelik  verwelkom  in  die 
gemeente  en  gemeenskap.  Oudl.  Louw  Muller  het  as  aankondiger  gedien.  Oudl.  Piet 
'Venter  van  Vredefort  het  die  gesin  aan  die  nuwe  gemeente  kom  afgegee  waarna 
woorde  van  verwelkoming  deur  ds.  Jan  Wilson,  namens  die  Ring  van  Klerksdorp, 
oudl.  Attie  Visser  namens  die  kerkraad  en  gemeente  en  sr.  Hannelie  Smit  namens 
die  NHSV  gespreek  is.  Ds.  en  mev.  Botha  het  daarna  geleentheid  gekry  om  te 
antwoord.  Oudl.  Muller  het  die  bedankings  hanteer  en  oudl.  Sakkie  Stoltz  het  'n 
tafelgebed  gedoen.  Die  gemeente  het  toe  na  die  saal  gegaan  vir  'n  vingerete  en 
almal  het  geleentheid  gekry  om  self  die  nuwe  predikant  en  sy  gesin  te  ontmoet.  Die 
egpaar  se  babaseuntjie,  Piet,  was  op  hierdie  stadium  ses  maande  oud  en  het 
sommer  baie  nuwe  ouma's  en  oupa's  bygekry! 

Die  kerkraad  het  goedgunstiglik  die  volgende  week  vir  ds.  Botha  verlof  gegee  om  sy 
trek  in  Klerksdorp  te  kry  en  uit  te  pak.  Die  gesin  se  trek  het  op  Dinsdag  4 Maart 
aangekom.  Daar  was  egter  nie  baie  tyd  vir  rondsit  nie!  'n  Gemeente-ete  was  beplan 
vir  die  volgende  Sondag  en  die  pastoriepaar  het  ook  'n  hand  bygesit.  Ds.  Kalfie  Loots 
en  sy  huisgesin  sou  ook  die  ete  bywoon  en  daar  is  sommer  gereël  dat  hy  die 
erediens  sou  lei.  Ds.  Botha  het  díe  Sondagoggend  by  Orkney-gemeente  gaan  preek. 
Die  naweek  het  egter  genoeg  geleentheid  gebied  vir  ds.  Botha  om  uit  die  rykdom 
ervarings  van  ds.  Loots  te  put.  Hierdie  naweek  is  daar  goeie  raad  gegee  wat  nie  op 
dowe  ore  geval  het  nie. 

Ds.  Botha  het  dadelik  met  siekebesoek  en  huisbesoek  begin.  Tannie  Babsie  Nell  was 
die  eerste  persoon  waarby  siekebesoek  gedoen  is.  Haar  verstommende  stryd  teen 
kanker  sou  later  'n  bemoedigende  boodskap  van  hoop  vir  die  hele  gemeente  dra. 

Met  die  hulp  en  leiding  van  die  kerkraad  en  veral  oudle.  Attie  Visser  en  Louw  Muller 
het  ds.  Botha  spoedig  koers  begin  kry  met  die  groot  taak  om  die  gemeente  weer  op 
te  bou. 

Op  12  Maart  1997  het  ds.  Botha  vir  die  eerste  keer  'n  ouderlingevergadering  van 
Klerksdorp-Oos  bygewoon.  Omdat  die  voorsitter  nie  teenwoordig  kon  wees  nie,  het 
ds.  Botha  die  vergadering  gelei.  Tydens  hierdie  vergadering  het  ds.  Botha  sy 
werkswyse  aan  die  ouderlinge  bekend  gestel.  Ds.  Botha  het  die  kwaliteit  van  die 
erediensbelewenis  as  van  deurslaggewende  belang  vir  die  geslaagtheid  van  die 
gemeente  beskou,  en  daarom  het  hy  ook  versoek  dat  ‘n  werkgroep  vir  prediking  en 
erediens  weer  so  gou  moontlik  op  die  been  gebring  word.  Die  ouderlinge  het  dié 
saak  ondersteun  en  'n  aanbeveling  in  hierdie  verband  aan  die  kerkraadsvergadering 
gemaak.  Tydens  die  kerkraadsvergadering  van  14  Mei  1997  is  hierdie  aanbeveling 
aanvaar  en  'n  werkgroep  vir  prediking  en  erediens  is  gestig.  Oudl.  I.  van  der 
Westhuizen  is  as  sameroeper  aangewys.  Die  groep  sou  verantwoordelik  wees  vir  die 
evaluering  van  die  prediking  en  die  reël  van  alles  wat  met  die  erediens  verband  hou. 
Ds.  Botha  het  in  dieselfde  week  op  16  Maart  ook  sy  eerste  diakensvergadering  in  die 
nuwe  gemeente  bygewoon. 

Op  aandrang  van  oudl.  Attie  Visser  het  ds.  Botha  dadelik  aandag  gegee  aan  die 
moontlikheid  om  die  grenswyke  tussen  Klerksdorp-Oos  en  Doringkruin  saam  met  die 
predikant  van  Doringkruin  te  besoek.  Dr.  Flip  Schutte  is  kort  voor  ds.  Botha  se 
aankoms  as  die  nuwe  predikant  van  Doringkruin  bevestig.  Ds.  Botha  het  op  14  Mei 
1997  vir  die  eerste  keer  'n  kerkraadsvergadering  van  Klerksdorp-Oos  gelei.  Tydens 
hierdie  vergadering  het  hy  oor  hierdie  saak  gerapporteer.  Die  nuus  was  egter  nie 
goed  nie.  Nadat  hy  oor  die  saak  genader  is,  het  dr.  Schutte  ds.  Botha  meegedeel  het 
dat  hy  van  sy  kerkraad  verneem  het  dat  dr.  Van  Zyl  voor  sy  vertrek,  reeds  hierdie 
lidmate  besoek  het  en  dat  dié  wat  na  Klerksdorp-Oos  wou  oorkom,  dit  reeds  gedoen 
het.  Hy  het  gevoiglik  gevoel  dat  dit  geen  doel  sal  dien  om  die  lidmate  weer  te  besoek 
nie.  Dr.  Schutte  het  nietemin  onderneem  om  al  die  nuwe  intrekkers  in  hierdie  gebied 
die  opsie  te  gee  om  by  Klerksdorp-Oos  in  te  skakel. 

Die  kerkraad  het  gevolglik  besluit  om  die  onderhandelings  oor  die  verskuiwing  van 
die  grense  as  afgehandel  te  beskou  en  hard  te  werk  om  die  gemeente  wat  bestaan 
op  te  bou. 

Omdat  daar  ‘n  persepsie  by  van  die  ander  gemeentes  ontstaan  het  dat  die  kerkraad 
van  Klerksdorp-Oos  hul  lidmate  probeer  afrokkel,  het  die  vergadering  ook  besluit  dat 
geen  georganiseerde  poging  aangewend  mag  word  om  lidmate  van  ander 
gemeentes  oor  te  haal  om  by  Klerksdorp-Oos  in  te  skakel  nie. 

Van  die  begin  af  was  die  tee  en  koffie-drink  geleentheid  na  die  erediens  vir  ds.  Botha 
van  groot  belang.  Hy  het  die  kerkraad  daarop  gewys  dat  hulle  die  geleentheid  moet 
gebruik  om  gereeld  met  hul  wyksmense  in  aanraking  te  kom.  Om  hierdie  saak  te 
stimuleer,  het  die  kerkraad  gedurende  April  1997  besluit  om  nie  meer  ná  die  erediens 
in  die  konsistorie  af  te  sluit  nie.  Die  kerkraad  is  versoek  om  moeite  te  doen  om  hul 
wyksmense  in  die  hande  te  kry  voordat  hulle  huiswaarts  vertrek  en  sodoende  aan  te 
moedig  om  by  die  saal  'n  draai  te  maak. 

Ook  die  aanbieding  van  ‘n  evangelisasie-gerigte  kursus  het  uiteindelik  gerealiseer 
toe  die  kerkraad  op  14  Mei  1997  toestemming  gegee  het  dat  ds.  Botha  die  Getroue 
Getuies-kursus  op  Sondagaande  tussen  18:00  - 20:00  kon  aanbied.  Die  kursus  het 
egter  nie  dadelik  gerealiseer  nie  omdat  die  ring  gevra  het  dat  ds.  Botha  in 
samewerking  met  dr.  Schutte,  die  kursus  in  ringsverband  moes  aanbied.  Slegs 
Sakkie  en  Annetjie  van  der  Westhuizen  van  Klerksdorp-  Oos  het  die  ring  se  kursus 
bygewoon.  Die  kursus  is  gedurende  1998  slegs  vir  die  gemeente  aangebied  en 
ongeveer  twintig  lidmate  het  dit  bygewoon. 

Ook  die  jeug  en  kategese  het  aandag  gekry.  Op  14  Mei  1997  het  die  kerkraad  besluit 
om  twee  kategete,  op  onkoste  van  die  kerkraad,  na  'n  kursus  in  Pretoria  te  stuur 
sodat  hulle  weer  die  res  van  die  kategete  sou  kon  oplei.  Die  kursus  het  23  - 25  Mei 
plaasgevind  en  is  deur  susters  Elize  Scheepers  en  Elmarie  Dukes  bygewoon.  Beide 
susters  het  moeite  gedoen  om  weer  die  kennis  aan  die  ander  kategete  oor  te  dra. 
Onder  leiding  van  oudl.  Frik  Scheepers  het  die  jeug  ook  gedurende  1997  presteer. 
Die  gemeente  se  hoërskool-jeug  het  vir  die  vierde  agtereenvolgende  keer  die  ring  se 
Bybelvasvra  gewen  en  uiteindelik  vir  die  tweede  keer  deurgedring  tot  die  Sinodale 
Bybelvasvra  kompetisie  in  Pretoria.  Die  spannetjie  het  hard  gewerk  en  die  uitstappie 
baie  geniet.  Op  9 September  is  daar  'n  speletjiesaand  vir  die  kinders  aangebied  en 
op  19  Oktober  1997  het  die  jeug  'n  uitstappie  onderneem  na  die  wildplaas  van  Tjaart 
van  Rensburg.  Hierdie  geleentheid  was  ook  die  jaarlikse  afsluiting  gewees. 

Finansiëel  het  dit  ook  baie  beter  gegaan.  Teen  Mei  1997  het  die  gemeente  se 
belegging  ongeveer  R95000.00  beloop.  Die  belegging  was  egter  geoormerk  om  vir 
die  instandhouding  van  die  gemeente  se  geboue  voorsienning  te  maak  en  dus  is 

daar  nie  vir  'n  oomblik  verslap  met  die  insameling  van  offergawes  en  met 
fondsinsameling  nie,  Die  eerste  basaar  van  die  gemeente  waarby  ds.  Botha  betrokke 
was  het  op  7 Junie  1997  by  Pick  'n  Pay  plaasgevind.  'n  Basaarkomitee  is  reeds  op 
20  April  1997  tydens  die  gemeentevergadering  saamgestel.  Ds.  Botha  het  self  as 
voorsitter  gedien.  Gedurende  die  jaar  het  die  gemeente  verskeie 
fondsinsamelingsprojekte  geloots.  Vir  hierdie  doel  is  oudl.  Roelf  Hattingh  middel 
1997  as  voorsitter  van  die  projektekomitee  aangewys.  Onder  sy  leiding  is  daar  weer 
aan  beide  die  Straatfees  en  Roosfees  deelgeneem.  ‘n  Maalvleis-  en  worsprojek  is  in 
Julie  geloots  en  die  NHSV  het  op  7 September  'n  “lente-ete”  ten  bate  van  die 
gemeente  aangebied.  Al  die  fondsinsamelingsprojekte  het  teen  die  einde  van  1997  'n 
bedrag  van  R23835.00  opgelewer. 

Alhoewel  die  gemeente  se  finansiële  posisie  baie  noukeurig  dopgehou  is  was  dit  nie 
die  belangrikste  saak  op  die  agenda  van  die  kerkraad  nie.  Die  kerkraad  en  hul  nuwe 
predikant  wou  gemeente  bou!  Op  25  Junie  1997  het  die  kerkraad  in  'n  buitengewone 
kerkraadsvergadering  bymekaar  gekom  ten  einde  die  kwessie  van  Gemeentebou 
behoorlik  te  bespreek.  Op  versoek  van  ds.  Botha  het  dr.  Schutte,  wat  ook  die  kursus 
by  prof.  Nel  voltooi  het,  ook  die  vergadering  bygewoon  om  raad  te  gee. 

Die  doel  van  die  vergadering  was  om  vas  te  stel  of  die  gemeente  gereed  sou  wees 
om  die  meer  formele  stappe  in  die  Gemeentebou-proses  te  onderneem.  Ds.  Botha 
het  aan  die  kerkraad  verduidelik  dat  die  Gemeentebou-proses  in  fases  gebeur.  Die 
eerste  fase  behels  motivering,  ontvriessing  en  missieformulering.  Nadat  daar 
voldoende  aan  hierdie  saak  gewerk  is  kan  'n  gemeente  oorgaan  na  die  tweede  fase 
en  'n  gemeente-analise  doen.  Die  analise  word  dan  in  die  derde  fase  gebruik  om 
strategiese  beplanning  te  doen.  Die  laaste  fase  behels  die  evaluering,  stabilisering 
en  herhaling  van  die  vooruitgang  wat  plaasgevind  het.  Die  vergadering  moes  besin  of 
die  gemeente  voldoende  gemotiveer  en  ontvries  was  om  'n  formele  gemeente- 
analise  te  kon  doen.  Na  deeglike  besinning  het  die  vergadering  besluit  dat  hulle  eers 
meer  toerusting  oor  die  saak  moes  ontvang.  'n  Toerustingsgeleentheid  is  gevolglik  vir 
10  Augustus  1997  by  die  Faan  Meintjies  Natuurreservaat  belê.  Hierdie  byeenkoms  is 
goed  deur  die  kerkraad  bygewoon.  Tydens  die  byeenkoms  het  ds.  Botha  die 
beginsels  van  Gemeentebou  aan  die  kerkraad  verduidelik  en  hulle  verder  toegerus 
oor  die  implimentering  daarvan  in  die  gemeente.  Daar  was  egter  konsensus  dat  die 
gemeente  nog  nie  gereed  was  om  tot  'n  formele  gemeente-analise  oor  te  gaan  nie. 

Dit  was  egter  nie  net  faktore  binne  die  gemeente  wat  vir  ingrypende  verandering  in 
die  toekoms  sou  sorg  nie.  'n  Buitengewone  Algemene  Kerkvergadering  het  vanaf  30 
Junie  tot  4 Julie  1997  sitting  geneem  om  finaal  oor  die  voorgestelde  nuwe  kerkorde 
te  handel.  Ds.Botha  en  oudl.  D.S.L.  Muller  het  die  gemeente  verteenwoordig.  Die 
nuwe  kerkorde  is  uiteindelik  goedgekeur  en  sou  die  begin  1998  in  werking  tree. 

Tydens  die  daaropvolgende  ouderlingevergadering,  gehou  op  13  Augustus  1997  is 
daar  'n  skriftelike  wyksverslag  vir  die  ouderlinge  ingestel.  Die  bedoeling  van  die 
verslag  was  om  die  werksaamhede  van  die  ouderlinge  meer  doelgerig  en 
evalueerbaar  te  maak.  Daar  is  ook  tydens  hierdie  vergadering  besluit  om  aan  te 
beveel  dat  die  kerkraad  spesifiek  'n  wyk  vir  lidmate  buite  die  grense  van  die 
gemeente  sou  stig.  Op  hierdie  stadium  het  dit  toenemend  begin  gebeur  dat  lidmate 
wat  nie  in  die  gemeente  se  grense  gewoon  het  nie,  by  die  gemeente  begin  inskakel 
het.  Die  saak  van  Gemeentebou  het  ook  weer  aandag  gekry  en  daar  is  besluit  om 
dit  'n  vaste  punt  op  die  agenda  te  maak. 

1997  sal  ook  onthou  word  as  die  jaar  waarin  die  gemeente  begin  het  om  die 
potensiaal  van  elektoniese  toerusting  in  die  erediens  te  ontdek.  Op  20  Augustus 

- 150  - 


1997  is  'n  versoek  tot  die  kerkraad  gerig  om  die  preke  op  band  te  laat  opneem, 
Hierdie  versoek  het  op  19  November  1997  vrugte  begln  lewer  toe  die  kerkraad  die 
Finansiële  Komitee  versoek  het  om  die  koste  verbonde  aan  die  aankoop  van  'n 
opnemer  vas  te  stel. 

Ook  die  diakens  het  ontwikkeling  in  hul  werksaamhede  ondervnd.  Op  20  Augustus 

1997  het  die  kerkraad  op  aanbeveling  van  die  Diakensvergadering  ‘n  Diensgroep  vir 
Materiële  Nood  in  die  lewe  geroep.  Diak.  Amy  Claase  is  as  sameroeper  aangewys. 
Op  19  November  1997  is  ook  'n  Diensgroep  vir  Chemies  afhanklikes  onder  leiding 
van  sr.  Isa  Kropman  gestig.  Die  Diensgroep  vir  Materiële  Nood  het  spoedig  goed 
ontwikkel  en  lewer  steeds  goeie  diens  in  die  gemeente.  Die  Diensgroep  vir  Chemies 
afhanklikes  het  goed  gedien  om  inligting  aan  die  gemeente  beskikbaar  te  stel  maar 
het  natuurlik  ophou  bestaan  na  'n  tyd. 

Die  pastoriegesin  het  van  die  begin  af  verkies  dat  die  vergaderings  by  die  pastorie 
gehou  sal  word.  Die  groot  eetkamer  is  gevolglik  in  ‘n  vergader-lokaal  omskep  en  met 
gemeente  tafels  en  stoele  toegerus.  Daar  het  egter  gevalle  voorgekom  dat  daar  by 
van  die  motors  ingebreek  is  terwyl  die  vergaderings  aan  die  gang  was.  Ook  die 
pastoriegesin  het  die  behoefte  aan  'n  behoorlike  muur  voor  die  pastorie  gevoel  om  te 
verseker  dat  hul  kleuter  nie  gevaar  staan  om  voor  ‘n  motor  te  beland  nie.  Die 
kerkraad  het  gevolglik  op  20  Augustus  1997  besluit  om  ‘n  muur  aan  die  voorkant  van 
die  pastorie  aan  te  bring.  Oudl.  Roelf  Hattingh  het  in  hierdie  verband  leiding  geneem 
en  baie  moeite  gedoen  om  ook  ‘n  boom  te  verwyder  waar  die  muur  gebou  sou  moes 
word.  'n  Doelmatige  sement-palisade  heining  is  gevolglik  opgerig.  Deur  bemiddeling 
van  oudl.  Sakkie  Stoltz  Is  goeie  verf  bekom  en  het  die  muur  spoedig  ook  mooi  gelyk. 
Die  kerkraad  het  br.  Kobus  van  Vuuren  aangestei  om  die  ysterhekke  vir  die  pastorie 
te  maak. 

Dit  was  egter  nie  net  die  veiligheid  van  die  motors  by  vergaderings  wai  kommer 
gewek  het  nie.  Die  tendens  het  ook  ontstaan  dat  booswigte  by  motors  inbreek  terwyl 
die  erediens  aan  die  gang  is.  So  het  ds.  Botha  se  Honda  motortjie  een  aand  tydens 
'n  aand-erediens  by  Declercqville-gemeente  deurgeloop.  Om  te  verhoed  dat 
dieselfde  dinge  ook  by  Klerksdorp-Oos  se  eredienste  gebeur,  het  die  kerkraad  besluit 
om  vrywilligers  uit  die  gemeente  te  vra  om  op  ‘n  rotasie-basis  die  motors  tydens 
eredienste  op  te  pas.  Hierdie  stelsel  word  steeds  deur  Nico  Mynhardt  georganiseer 
en  het  meegehelp  dat  Klerksdorp-Oos  een  van  die  min  gemeentes  is  wat  nog  nooit 
onder  inbrake  in  motors  deurgeloop  het  nie. 

Die  Reik-uit-na-mekaar  Seniorburger  Klub  het  steeds  gereeld,  elke  tweede  Dinsdag 
van  die  maand,  in  die  saal  vergader.  Die  byeenkomste  is  goed  bygewoon,  veral  deur 
lidmate  van  Dawkinsville.  Die  klub  het  ook  na  seniors  van  ander  gemeentes 
uitgereik.  Gedurende  Oktober  is  die  senior  burgers  van  Stilfontein  Gemeente  genooi 
en  heerlik  onthaal. 

Die  dames  van  die  NHSV  het  nie  aan  die  einde  van  die  jaar  weer  ‘n  ete  vir  al  die 
bejaardes  van  die  gemeente  aangebied  nie,  daar  is  wel  op  Saterdag  14  Februarie 

1998  ‘n  oggendtee  vir  hulle  aangebied.  Hierdie  geseligheid  was  egter  die  laaste  keer 
dat  die  NHSV  die  bejaardes  onthaal  het.  Daar  is  besluit  dat  die  afsluitingsete  van  die 
Reik-uit-na-mekaar  Klub  aan  die  einde  van  elke  jaar  reeds  in  hierdie  behoefte 
voorsien.  Die  bejaardes  is  dus  aangemoedig  om  by  die  klub  aan  te  sluit. 

Die  instandhouding  van  die  gemeente  se  geboue  is  ook  as  'n  knelpunt  gesien  wat 
aandag  moet  geniet.  Vir  hierdie  doel  het  die  kerkraad  op  20  Augustus  1997  weer  'n 
Instandhoudingskomitee  in  die  lewe  geroep.  Oudl.  C.J.  du  Toit  is  as  sameroeper 
benoem.  Die  eerste  groot  projek  van  die  komitee  was  om  die  broodnodige 


herstelwerk  aan  die  saal  te  reël.  Op  12  Oktober  1997  het  die  kerkraad  dit 
goedgekeur  dat  R1 5300.00  spandeer  mag  word  om  die  saal  se  dak  te  herstel  en  dit 
aan  die  binnekant  uit  te  verf. 

Omrede  die  pastoriegesin  self  'n  klein  babatjie  gehad  het,  is  die  ontoereikendheid 
van  die  moederskamer  uiteindelik  gevoel  waar  dit  'n  verskil  kon  maak!  Daar  is 
spoedig  begin  om  planne  te  beraam  om  die  moederskamer  te  verbeter.  Op  26 
Oktober  1997  het  die  kerkraad  in  'n  buitengewone  vergadering  byeengekom  om  die 
ombouing  van  die  moederskamer  te  bespreek.  Br.  Willie  Theil,  'n  argitek  wat  ook  'n 
lidmaat  van  die  gemeente  was,  het  die  voorstel  van  Louw  Muller  dat  die  muur  tussen 
die  moederskamer  en  die  erediensruimte  uitgebreek  word,  prakties  verwerk  en 
voorgestel  dat  'n  houtpaneel  met  dubbele  glasruite  so  aangebring  word  dat  die 
persone  in  die  moederskamer  die  kansel  sal  kan  sien.  Twee  bankies  sou  van  die 
gallery  af  verwyder  kon  word  en  in  die  moederskamer  aangebring  word.  Die 
gemeentevergadering,  gehou  op  9 November  1997,  het  toestemming  gegee  dat  die 
moederskamer  sodanig  omgebou  kon  word.  Oudl.  Freek  du  Toit  is  as  projekleier 
aangewys.  Die  NHSV  het  'n  bedrag  van  R4000.00  vir  die  projek  geskenk  en  tenders 
om  die  moederskamer  in  te  bou  is  toegeken  aan  mnre.  Nic  Benade  vir  die  houtwerk 
en  Willem  le  Roux  vir  die  breek  en  bouwerk.  Die  bouwerk  het  fluks  gevorder  en  die 
moeders  van  die  gemeente  was  spoedig  baie  meer  gelukkig, 

Gedurende  November  1997  het  het  ook  die  toring-horlosie  aandag  gekry.  Br.  Nikkie 
van  der  Westhuizen  het  die  horlosie  se  elektriese  motors  herstel  en  vir  die  eerste 
keer  in  'n  lang  tyd  kon  mense  in  die  omgewing  weer  die  reëlmatige  uurslag  aanhoor. 
Daar  is  ook  'n  poging  aangewend  om  die  kerkklokke  se  motors  weer  te  herstel,  maar 
dit  was  onsuksesvol. 

Op  Sondag  5 Oktober  1997  het  oudl.  D.S.L.  Muller  finaal  besluit  om  uit  die  kerkraad 
te  tree.  Hy  het  sy  bedanking  as  ouderling  en  kassier  ingedien.  Die  kerkraad  het  oudl. 
Muller  se  bedanking  aanvaar  en  oudle.  J.C.  Pretorius  en  C.  du  Plooy  onderskeidelik 
as  kassier  en  voorsitter  van  die  Finansiële  Komitee  verkies.  Oudl.  Muller  het  vir  baie 
jare  met  hart  en  siel  in  die  kerkraad  gedien.  Hy  het  in  die  gemeente  grootgeword  en 
het  altyd  die  gemeente  se  beste  belange  op  die  hart  gedra.  Sy  bedanking  was  nie 
heeltemal  uit  die  bloute  nie  omdat  hy  reeds  aan  die  begin  van  die  jaar  te  kenne 
gegee  het  dat  hy  wou  uittree.  Die  kerkraad  was  nietemin  spyt  dat  hulle  sy  insette  in 
die  vervolg  sou  ontbeer.  Oom  Louw  het  egter  steeds  by  die  gemeente  betrokke  gebly 
en  sy  gewig  altyd  ingegooi  waar  hy  nodig  was.  Daar  is  veral  swaar  op  hom  gesteun 
wanneer  die  gemeente  vleis  verwerk  het  vir  verkopings.  Dit  was  vir  die  gemeente  'n 
groot  skok  gewees  toe  hy  onverwags  op  5 Augustus  1999  oorlede  is.  Niemand  het 
besef  dat  sy  gesondheid  só  erg  agteruit  gegaan  het  nie. 

Na  die  einde  van  1997  het  die  gemeente  die  hartseer  nuus  verneem  dat  die  orrelis, 
Fanus  Kriel,  tragies  vermoor  is.  Fanus  was  die  orrelis  van  Declercqville-gemeente 
wat  ook  by  Klerksdorp-Oos  gespeel  het,  Hy  was  baie  geliefd  gewees  onder  die 
mense  omdat  hy  die  orrel  baie  lewendig  bespeel  het.  Daar  is  soms  gekla  dat  hy  te 
vinnig  speel! 

Die  kerkraad  het  die  dienste  van  Henning  Joubert  bekom.  Almal  wat  vir  Henning  ken, 
sal  kan  getuig  dat  hy  die  rustigheid  self  is.  Die  kontras  van  die  vurige  na  die  rustige 
was  baie  groot  en  die  aanpassing  om  aan  Henning  se  begeleiding  gewoond  te  raak 
was  vir  baie  lidmate  moeilik.  Alhoewel  Henning  se  begeleiding  altyd  van  'n 
hoogstaande  gehalte  was,  was  daar  gevolglik  gedurig  klagtes  gewees  dat  die  sang 
nie  vinnig  genoeg  was  nie! 

Op  21  Desember  1997  het  die  gemeente  'n  eie  kerssangdiens  gehou.  Die  voorstel 
dat  so  'n  geleentheid  gehou  moet  word  is  op  12  November  1997  deur  oudl.  J.F. 
Scheepers  tydens  die  ouderlingevergadering  gemaak. 

1998  - DIE  NUWE  KERKORDE  WORD  GEIMPLIMENTEER 


Die  nuwe  kerkorde  het  op  1 Januarie  1998  in  werking  getree.  Die  ingrypendste 
gevolg  was  dat  die  ouderlinge-  en  diakensvergadenngs  self 
besluitnemingsbevoegdheid  ontvang  het  en  heelwat  werk  van  die 
kerkraadsvergadering  oorgeneem  het.  Vanaf  1998  het  die  kerkraadsvergadering 
hoofsaaklik  oor  die  administrasie  en  stoflike  belange  van  die  gemeente  gewaak.  Die 
ouderlinge  het  volle  verantwoordelikheid  geneem  het  vir  geestelike  sake  en  die 
diakens  het  volle  verantwoordelikheid  geneem  vir  die  barmhartigheids  taak  van  die 
Kerk. 

Nog  'n  ingrypende  verandering  was  dat  die  Ringsvergadering  nie  meer  deur  diakens 
bygewoon  is  nie  maar  dat  die  diakens  voorttaan  in  n eie  Ringsdiakensvergadering 
sou  byeenkom.  Die  eerste  Ringsdiakensvergadering  van  die  Ring  van  Klerksdorp  het 
op  26  Maart  1998  plaasgevind.  Klerksdorp-Oos  het  as  primusse  afgevaardig  diaks. 
M.J.  Wessels  en  C.  van  Wyngaardt  en  diaks.  E.J.  Harmzen  en  H.  du  Plooy  was  hulle 
sekundi  onderskeidelik. 

Die  nuwe  kerkorde  het  ook  die  saak  van  die  belydensskrifte  weer  duidelik  onder  die 
aandag  van  die  ouderlinge  gebring.  Om  aan  die  belydenisskrifte  die  nodige  aandag 
te  gee  wat  dit  verdien  het  die  ouderlingevergadering  op  28  Januarie  1998  besluit  dat 
die  belydenisskrifte  een  vir  een,  stuk  vir  stuk.  tydens  ouderlingevergaderings 
behandel  sal  word.  Daar  word  steeds  met  die  uitvoering  van  hierdie  besluit  volgehou. 

Op  18  Januarie  1998  het  ds.  Botha  begin  om  die  Getroue  Getuies-evangelisasie 
kursus  aan  te  bied  vir  'n  groep  van  23  lidmate.  Die  kursus  is  op  22  Maart  voltooi. 
Lidmate  wat  hierdie  kursus  voltooi  het.  het  op  19  April  1998  hul  sertifikate  tydens  die 
gemeentevergadering  ontvang.  Die  kursus  het  baie  daartoe  bygedra  dat  daar 
genoeg  mense  was  wat  bereid  was  om  op  die  kerkraad  te  dien.  Ongelukkig  het  daar 
nie  'n  georganiseerde  evangelisasie-groep  uit  die  geledere  ontstaan  nie. 

Gedurende  Februarie  1998  is  daar  besluit  om  weer  die  gemeenteblad  te  laat  herleef. 
Die  kerkraad  het  dit  goedgekeur  dat  die  onkoste  deur  middel  van  advertensies 
verhaal  mag  word.  Die  vorige  redakteur,  Elsabé  de  Beer,  is  weer  genader  om  die 
saak  op  haar  te  neem.  Elsabé  het  'n  pragtige  nuwe  formaat  "Oos  Nuus”  die  lig  laat 
sien.  Die  “Oos  Nuus”  het  vir  etlike  jare  kwartaaliks  verskyn  totdat  dit  onlangs,  nadat 
daar  met  die  Sondag-bladjies  begin  is,  afgeskaal  is  na  twee  per  jaar. 

Op  Saterdag  18  April  1998  het  ds.  Theo  Moller  van  die  Raad  vir  Jeugwerk  die  eerste 
been  van  sy  uitstekende  jeugwerkkursus  in  die  Ring  kom  aanbied.  Ds.  Botha  en 
verskeie  van  die  kategete  het  die  kursus  wat  by  Doringkruin  aangebied  is  bygewoon. 
Hierdie  kursus  was  spesifiek  daarop  ingestel  om  die  samesmelting  van  die  kategese 
en  jeugwerk  beter  te  fasiliteer.  Dit  het  veral  daarop  neergekom  dat  die  kategese  werk 
verpraktiseer  moes  word.  Die  tweede  been  is  op  23  Mei  aangebied  en  het  die  keer  in 
Klerksdorp-Oos  se  saal  plaasgevind. 

Ook  die  werkende  jeug  het  besondere  aandag  gekry  gedurende  1998.  Ds.  Botha  het 
verneem  van  plekke  wat  nog  beskikbaar  was  op  'n  staptoer  wat  deur  'n  vriend  van 
hom,  Petrus  Boshoff,  gereël  is.  Die  staptoer  was  beplan  vir  27  April  tot  1 Mei  en  sou 
die  Blyderevier  Canyon  roete  volg.  Daar  is  besluit  om  'n  poging  aan  te  wend  om  van 
die  gemeente  se  jongmense  by  die  staproete  te  betrek.  Theo  Botha  en  sy  meisie 
Adrie  Joubert,  was  egter  die  enigstes  wat  aangemeld  het.  Hulle  het  daarin  geslaag 
om  'n  paar  van  hul  vriende  en  familie  te  oortuig  om  ook  saam  te  kom.  Ds.  Botha  het 

toe  die  res  van  die  plekke  gevul  met  'n  groepie  van  Bothaville-gemeente  se 
werkende  jeug.  Die  staptoer  was  hard  maar  lekker  en  die  jongmense  het  mekaar  en 
hulle  predikant  beslis  beter  geken  na  afloop  van  die  paar  dae  van  saam  swoeg  en 
sweet.  Kort  ná  die  staptoer  is  daar  op  8 Mei  ‘n  bring  en  braai  by  die  kerkkompleks 
gehou  om  weer  te  poog  om  die  werkende  jeug  aan  die  gang  te  kry.  Heelwat  van  die 
gemeente  se  jongmense  het  die  geleentheid  bygewoon  en  daar  was  groot  optimisme 
dat  'n  mooi  groepie  rondom  die  kern  van  die  “gesoute  stappers"  sou  kon  ontwikkel. 
Die  volgende  byeenkoms,  'n  rondte  “Blits  Bal”  - binnehuise  krieket  is  vir  15  Mei 
beplan.  Ongelukkig  het  daar  vir  hierdie  aksie  nie  eers  genoeg  jonges  opgedaag  om 
een  span  op  te  maak  nie.  Die  paar  wat  opgedaag  het,  het  toe  maar  die  predikant  vir 
'n  bier  “gestiek"  en  besluit  om  die  saak  te  laat  vaar.  Daar  sou  'n  hele  tyd  verloop 
voordat  daar  weer  'n  poging  aangewend  sou  word  om  'n  werkende  jeuggroep  op  die 
been  te  bring.  Ook  hierdie  tweede  poging  het  ongelukkig  nie  verder  as  die  eerste 
goed  bygewoonde  “gratis  ete  by  die  Spur"  gevorder  nie! 

Op  14  Junie  is  die  Ring  se  Jeugdiens  in  die  kerkgebou  van  Klerksdorp-Oos  gehou. 
Ds.  van  den  Berg  van  Hartbeesfontein  het  die  diens  geiei. 

Gedurende  Maart  1998  is  ds.  Botha  deur  sy  pa  genader  om  te  hoor  of  hy  nie  as  'n 
huisbesoek-  en  preekhulp  by  Declercqville-gemeente  betrokke  wil  raak  nie.  Op 
daardie  stadium  het  die  besluite  van  die  Algemene  Kerkvergadering  gestel  dat  'n 
deelsorg-predikant  se  opdrag  en  sy  vergoeding  moes  korreleer.  Die  kerkraad  van 
Klerksdorp-Oos  het  aan  hierdie  vereiste  uitvoering  gegee  deur  te  besluit  dat  ds. 
Botha  nie  aanddienste  hoef  te  hou  nie.  Die  tyd  wat  hy  sou  gebruik  het  om  'n  tweede 
preek  in  die  week  voor  te  berei,  was  dus  beskikbaar  om  die  deelsorg  traktement  aan 
te  vul.  Ds.  Botha  sou  dus  tyd  beskikbaar  kon  hê  om  by  Declercqville  gemeente 
betrokke  te  raak.  Ds.  Botha  was  bereid  om  die  taak  op  hom  te  neem  en  sodoende 
ook  die  versorging  van  sy  huisgesin  te  verbeter.  Hy  wou  egter  nie  die  saak  sonder 
die  instemming  van  die  kerkraad  verder  voer  nie.  'n  Buitengewone 
kerkraadsvergadering  is  gevolglik  op  23  Maart  1998  gehou  om  die  kerkraad  in  te  lig 
omtrent  die  aanbod  van  Declercqville-gemeente.  Die  vergadering  is  ook  deur  ds. 
P.J.E.  Botha  en  oudle.  Kemp,  Koekemoer  en  Conradie  van  Declercqville  bygewoon. 
Nadat  die  saak  aangehoor  is  en  behoorlik  beredeneer  is,  het  die  kerkraad  van 
Klerksdorp-Oos  ingestem  dat  ds.  G.S.  Botha  ook  by  Declercqville-gemeente 
betrokke  kon  raak. 

Ds.  G.S.  Botha  se  benoeming  as  huisbesoek-  en  preekhulp  by  Declercqville 
gemeente  het  op  1 April  1998  in  werking  getree.  Volgens  die  ooreenkoms  was  ds. 
Botha  verantwoordelik  om  een  Sondag  per  maand  beide  eredienste  by  Declercqville 
waar  te  neem  asook  om  vir  dertig  weke  per  jaar,  twee  aande  huisbesoek  daar  te 
doen.  Die  teiken  van  vyf  besoekpunte  per  aand  is  gestel.  Declercqville  het  die 
vergoeding  direk  aan  Klerksdorp-Oos  uitbetaal  wat  dit  as  deel  van  ds.  Botha  se 
traktement  uitbetaal  het.  Die  beter  inkomste  het  ds.  Stephan  in  staat  gestel  om 
uiteindelik  'n  beter  voertuig  aan  die  koop.  Die  Honda  was  'n  1983  model  en  het  al 
lank  in  die  tand  geword.  Deur  bemiddeling  en  met  die  hulp  van  Sakkie  van  der 
Westhuizen  het  ds.  Botha  sy  dogter  se  Nissan  Sentra  by  haar  oorgeneem. 

Gedurende  die  Ringsvergadering,  gehou  op  24  Mei  1998  is  ds.  G.S.  Botha  as  vise- 
skriba  van  die  Ring  van  Klerksdorp  verkies.  Die  goedgesindheid  van  die  Ring 
teenoor  die  gemeente  het  weereens  geblyk  uit  hul  bereidwilligheid  om  die  gemeente 
finansiëel  te  ondersteun.  'n  Bedrag  van  R1 8000.00  is  gedurende  1998  vanuit  die 
Ringsopboufonds  vir  die  befondsing  van  die  standplaas  bewillig. 

Fondsinsameling  is  en  sal  altyd  deel  van  die  gemeente  se  bestaan  bly.  Gedurende 
1998  is  daar  weereens  verskeie  projekte  geloots.  Die  basaar  het  op  27  Junie  1998 

weer  by  Pick  'n  Pay  plaasgevind.  Pick  ‘n  Pay  het  op  hierdie  stadium  nog  nie 
beperkings  geplaas  op  die  goedere  wat  daar  verkoop  kon  word  nie.  Die  gemeente 
was  gevolglik  instaat  om  'n  redelike  bedrag  met  die  verkoping  daar  te  in.  Hierdie 
situasie  sou  egter  verander  en  tans  word  instansies  baie  beperk  met  wat  hulle  daar 
mag  verkoop.  In  1998  het  die  kerkraad  ook  goedgekeur  dat  'n  "Projek  100"  in  die 
gemeente  ingestel  kon  word.  Hierdie  projek  behels  dat  elke  huisgesin  met  'n  eie 
projek  poog  om  R100.00  per  jaar  ten  bate  van  die  gemeente  in  te  samel.  Van  die 
wyke.soos  Dawkinsville  2,  het  die  gesinne  se  RlOO'e  ingesamel  deur  gesamentlik  'n 
straattafel  te  hou.  ‘n  Totaal  van  R1 9676.91  is  gedurende  die  jaar  ingesamel.®® 

Die  NHSV  het  ook  met  hulle  eie  projekte  aangegaan.  So  is  daar  op  28  Maart  'n 
straattafel  gehou  en  op  Sondag  10  Mei  1998  is  die  eerste  moedersdagete  vir  die 
gemeente  aangebied. 

Gedurende  1998  het  die  jeugwerk  van  die  gemeente  ook  verder  ontwikkel.  Onder  die 
bekwame  leiding  van  Elize  Scheepers  en  Sonja  Fourie  het  ‘n  tweeweeklikse  program 
vir  die  voor-  en  laerskooljeug  op  dreef  gekom.  Die  groepie  het  op  Woensdag  21 
Januarie  1998  vir  die  eerte  keer  bymekaar  gekom.  Later  het  die  groepie  die  naam 
"Sterretjies"  gekry.  Die  Hoërskooljeug  het  by  die  aktiwiteite  wat  op  Ringsvlak  gereël 
was  ingeskakel  en  'n  ysskaats-uitstappie  meegemaak.  Die  Ring  se  “kleinjeug"  kamp 
het  die  naweek  van  28  - 30  Augustus  plaasgevind.  Daar  is  ook  weereens  op  5 
September  aan  die  Ring  se  “suikerkaskenades”  deelgeneem. 

Om  die  werk  van  die  ander  diensgroepe  en  werkgroepe  te  stimuleer  het  die  kerkraad 
gedurende  1998  een  aand  per  kwarfaal  geoormerk  vir  die  vergadering  van 
verskillende  diensgroepe  en  werkgroepe.  Die  saak  het  egter  steeds  nie  behoorlik  van 
die  grond  af  gekom  nie  omrede  die  sameroeppers  nie  eie  insisiatief  met  die  reel  van 
vergaderings  geneem  het  nie.  Die  skedulering  van  die  aande  is  gevolglik  in 
daaropvolgende  jare  van  die  jaarprogram  verwyder.  'n  Naweekkamp  is  op  18-20 
September  by  die  Orkney  Vaal  oord  vir  die  finalejaar-katkisante  gehou.  Oudl.  Frik 
Scheepers  was  altyd  gewillig  om  sy  fasiliteite  daar  tot  beskikking  van  die  gemeente 
te  stel.  Die  kategese  het  almal  die  naweek  van  9-11  Oktober  gaan  kamp. 

Soos  reeds  vertel,  was  September  behoorlik  'n  bedrywige  maand  gewees.  Die  NHSV 
het  op  die  4de  ‘n  “lente  fees"  in  die  vorm  van  'n  gemeente  braai  aangebied  en  op  die 
5de  het  die  Reik-uit-na-mekaar  Klub  weer  een  van  hulle  gereëlde  straattafels  by  Pick 
'n  Pay  gehou.  Sterftes  en  geboortes  was  daar  ook  in  hierdie  maand  soos  dikwels  in 
al  die  ander.  Op  7 September  is  tannie  Philpa  Muller  onverwags  oorlede.  Sy  was  die 
eggenote  van  oom  Louw  Muller  en  baie  geliefd  in  die  gemeente.  'n  Week  na  haar 
dood  was  daar  weer  vreugdevure  toe  klein  Sumarie  op  14  September  gebore  is. 
Sumarie  se  geboorte  het  'n  lang  droogte  van  babatjies  in  die  pastorie  gebreek! 

Oktober  self  was  uitsonderlik.  Daar  moes  weer  Pretoria  toe  gegaan  word  vir  die  drie- 
jaarlikse  Algemene  Kerkvergadering.  Ds.  Botha  en  oudl.  Sakkie  van  der  Westhuizen 
is  deur  die  kerkraad  afgevaardig. 

Gedurende  November  het  Annetjie  van  der  Westhuisen  bedank  as  kolporteer.  Die 
gemeentevergadering  het  op  22  November  1998  vir  broer  J.D.  Oberholzer  verkies  as 
kolporteur  en  versoek  dat  hy  ook  die  Bybelverspreiding  moes  behartig.  Br. 
Oberholzer  het  egter  nie  aangeneem  nie  en  sr.  Ida  Pretorius  is  kort  hierna  as 
kolporteur  en  persoon  verantwoordelik  vir  Bybelverspreiding  verkies.  Ida  het  die  taak 

met  groot  ywer  op  haar  geneem  en  haar  spoedig  as  'n  deeglike  en  hardwerkende 
persoon  bewys. 

Gedurende  November  het  die  kerk  se  dak  sodanig  begin  lek  dat  die  kerkraad  Visagie 
Slaters  moes  inroep  om  nood  herstelwerk  te  doen.  Die  dak  sou  egter  nog  baie  werk 
nodig  hê  voordat  dit  beter  sou  wees.  Daar  is  selfs  op  ‘n  stadium  daarvan  gepraat  dat 
die  dak  vervang  sou  moes  word.  Dit  sou  egter  honderde  duisende  rande  kos! 

Die  kwessie  van  leesdienste  deur  ouderlinge  is  maar  altyd  ‘n  saak  wat  verskillende 
opinies  by  mense  teweeg  bring.  Hierdie  saak  het  op  22  November  1998  op  die 
agenda  van  die  gemeentevergadering  gekom.  Die  kerkraad  wou  die  gemeente  se 
opinie  toets  oor  die  kwessie  of  ‘n  ouderling  wel  ‘n  leesdiens  mag  hou  indien  daar  nie 
'n  predikant  binne  die  omgewing  van  Klerksdorp  beskikbaar  was  om  die  erediens 
waar  te  neem  nie.  Die  kerkraad  het  gevoel  dat  dit  nie  koste-doeltreffend  is  om 
iemand  van  ver  af  te  kry  om  die  erediens  te  lei  nie  omdat  die  reiskoste  betaalbaar  ‘n 
beduidende  bedrag  kan  wees.  Die  saak  is  bespreek  en  die  gemeentevergadering  het 
instemming  betoon  met  die  kerkraad  se  redenasie.  Ds.  Stephan  het  self  ‘n 
interessante  ervaring  in  hierdie  verband  gehad  op  16  Desember.  Ds.  Dawie  Jacobs 
het  hom  genader  om  Oudorp  se  Golofte-erediens  te  lei  maar  iewers  besluit  om  dit 
tog  maar  self  te  doen.  Die  boodskap  het  egter  nie  by  ds.  Stephan  uitgekom  nie  met 
die  gevolg  dat  beide  predikante  die  oggend  opgedaag  het,  gereed  om  die  erediens  te 
lei!  Ds.  Stephan  het  toe  maar  die  gelofte  voorgelees. 

Die  erediensbywoning  gedurende  1998  was  ongeveer  40%.  Ongelukkig  was  slegs 
sowat  10%  van  die  lidmate  by  gereelde  aktiwiteite  betrokke. 

Die  inkomste  gedurende  1998  was  R246742.72  en  die  uitgawes  het  R247982.23 
beloop. 

1999  - DAAR  WORD  WEER  BASAAR  BY  DIE  KERK  GEHOU  EN  DIE 
GEMEENTEBOU  VORDER 

1999  het  met  groot  bedrywighede  afgeskop.  Die  gemeente  het  na  lank  dink  en  baie 
praat  reeds  in  1998  besluit  om  weer  te  waag  om  'n  basaar  by  die  kerkgebou  te  hou 
en  nie  meer  by  Pick  'n  Pay  nie.  Hierdie  waagstuk  is  vir  Saterdag  27  Februarie 
beplan.  Ten  einde  te  verseker  dat  die  basaar  die  aandag  sal  trek  van  die  motoriste 
op  die  dubbelpad  voor  die  kerkgebou  is  daar  toestemming  van  die  stadsraad  verkry 
om  die  basaar  op  die  publieke  grond  voor  die  kerkgebou  te  hou.  Daar  is  ook  besluit 
om  helicopter-ritte  aan  te  bied  om  sodoende  meer  mense  na  die  basaar  te  lok.  In 
hierdie  verband  was  die  gemeente  in  die  bevooregte  posisie  om  Jan  van  Staden  as 
een  van  die  lidmate  te  hê.  Jan  het  gereël  dat  Anglo  se  helikopter  vir  die  ritte 
beskikbaar  sou  wees.  Die  basaar  was  uiteindelik  'n  groot  sukses  en  het  baie  meer 
wins  opgelewer  as  die  verkopings  by  Pick  'n  Pay.  Die  vleistafel  onder  br.  Louw 
Muller,  alleen  het  'n  netto  inkomste  van  R1 6392.65  getoon.  Die  verkope  in  totaal  het 
'n  wins  van  R331 26.00  opgelewer.  Van  hier  af  vorentoe  sou  die  gemeente  dus  weer 
anders  begin  dink  oor  basaar  hou. 

Dit  het  egter  maar  steeds  'n  probleem  gebly  dat  die  gemeente  nie  oor  boere  beskik 
het  wat  vleis  kon  voorsien  nie.  So  nou  en  dan  het  van  die  lidmate  daarin  geslaag  om 
'n  bees  by  'n  familielid  te  bedel  of  teen  'n  goeie  prys  aan  te  koop.  So  het  ds.  Stephan 
se  groot-oom,  oom  Gert  Harmzen,  die  gemeente  meer  as  een  keer  met  sy 
vrygewigheid  bederf  Die  ander  groot  staatmaker  in  hierdie  verband  is  br.  Tol  du 
Plessis.  Oom  Tol  sorg  steeds  dat  die  gemeente  ten  minste  een  bees  het  om  mee 
basaar  te  hou! 

Die  basaar  van  1999  sal  ook  onthou  word  vir  ‘n  insident  v/at  weereens  vir  oom  Peet 
Swanepoel  in  die  kalklig  geplaas  het.  Oom  Peet  het  vroeg  by  die  basaar  opgedaag 
om  sy  vleisaankope  te  doen  voor  daar  niks  meer  oor  was  nie.  Ongelukkig  het  hy  op 
'n  plek  geparkeer  waar  die  "wit  olifante"  wou  besigheid  doen.  Toe  hy  gevra  is  om  sy 
motor  te  verwyder  het  hy  homself  vererg  en  sommer  sy  rewolwer  ook  uitgepluk  om 
die  erns  van  sy  ontevredenheid  te  demonstreer!  Ds.  Botha  het  uiteindelik  gesien  dat 
daar  geen  ander  uitweg  was  as  om  oom  Peet  maar  by  die  vleistafel  uit  te  kry  sodat 
hy  sy  vleis  kon  koop  en  huistoe  gaan  nie.  Die  saak  het  egter  'n  nadraai  gehad.  Die 
kerkraad  het  daarop  aangedring  dat  ds.  Botha  iets  aan  die  saak  moes  doen.  Ds. 
Stephan  het  toe  ‘n  brief  opgestel  waarin  hy  namens  oom  Peet  verklaar  dat  as  hy  hom 
ooit  weer  in  die  gemeente  misdra  die  kerkraad  dit  as  'n  versoek  moes  interpreteer 
dat  sy  lidmaatskap  opgehef  moet  word.  Oom  Peet  het  heel  gewillig  die  brief  geteken 
en  dit  was  die  laaste  keer  dat  daar  'n  probleem  met  hom  ondervind  is. 

Alhoewel  die  gemeente  se  finansiële  posisie  van  jaar  tot  jaar  verbeter  het  was  daar 
nog  ‘n  lang  en  moeisame  pad  voor  tot  volwaardige  selfstandigheid.  Daar  is  dus  met 
groot  dankbaarheid  kennis  geneem  dat  die  Ring  weer  aan  die  begin  van  1999  is  ‘n 
bedrag  van  R1 8000.00  vanuit  die  Ringsopboufonds  aan  die  gemeente  bewillig  het. 
Hierdie  geld  is  uitsluitlik  gebruik  om  die  predikant  in  staat  te  stel  om  aan  die  Kerk  se 
pensioenfonds  en  mediese  fonds  te  kon  deelneem. 

Gedurende  1999  is  daar  voortgegaan  met  die  nodige  herstelwerk  asook  verbeterings 
aan  die  gemeente  se  fasiliteite.  Die  dakke  van  die  pastorie,  saal  en  kerk  is  in  1999 
herstel.  Die  saal  en  pastorie  se  dakke  en  buitemure  is  ook  geverf.  ‘n  Groot  waterlek 
in  een  van  die  binnemure  van  die  pastorie  is  herstel  en  die  saal  is  ook  binne 
uitgeverf.  Ook  die  kerk  se  geute  is  geverf  en  die  kerkbanke  wat  stukkend  geraak  het 
is  herstel.  Die  kerkgebou  se  toilette  is  opgeknap  en  die  mure  is  heeltemal  geteël  om 
meer  sinlik  te  vertoon.  Ter  voorbereiding  vir  die  herstel  van  die  kraak  in  die  saal  se 
vloer  is  'n  strook  sement  rondom  die  saal  gegooi.  Die  Suid-westelike  hoek  van  die 
saal  se  fondasie  is  ook  met  beton  gestabiliseer  sodat  die  kraak  in  die  vloer  nie  wyer 
sal  word  nie.  Die  bedoeling  was  om  die  kraak  later  te  laat  herstel  wanneer  die 
fondasies  gestabiliseer  het. 

Nadat  verskeie  inbrake  in  die  kerk  voorgekom  het  is  die  konsistorie-buitedeur  se 
glaspanele  met  soliede  houtpanele  vervang. 

Met  die  sang  tydens  die  eredienste  wou  dit  steeds  maar  nie  heeltemal  vlot  nie.  Daar 
was  steeds  lidmate  wat  nie  vrede  kon  maak  met  die  gemeente  se  sang  nie.  Die  druk 
wat  dit  op  die  orrelis  teweeg  gebring  het,  het  uiteindelik  daarop  uitgeloop  dat  br. 
Henning  Joubert  sy  bedanking  ingedien  het.  Henning  se  bedanking  is  op  10  Mei 
1999  deur  die  ouderlinge  aanvaar.  Tydens  dieselfde  vergadering  is  oudl.  E.E. 
Scheepers  as  nuwe  orrelis  aangestel.  Alhoewel  daar  by  'n  groter  gedeelte  van  die 
geeente  meer  tevredenheid  was  na  haar  aanstelling  was  daar  steeds  stemme  wat 
opgegaan  het  oor  die  gemeente  se  sang  nie  na  wense  was  nie.  Die  gemeente  het 
nietemin  op  23  Mei  aan  die  Ring  se  sangkompetiesie  by  Declercqville  gemeente 
deelgeneem.  Die  gereëlde  oeffensessies  onder  leiding  van  Elize  het  uiteindelik 
daarop  uitgeloop  dat  'n  sangroepie  gereeld  op  Sondae  aande  na  Bybelstudie 
bymekaar  gekom  het  om  van  die  meer  onbekende  liedere  aan  te  leer.  Hierdie 
groepie  sou  in  latere  jare  tot  'n  pragtige  koor  ontwikkel  wat  werklik  vir  die  gemeente 
tot  groot  seën  is. 

Soos  reeds  gemeld  het  ds.  Botha  van  die  begin  af  aandag  gegee  aan  die  ontvriesing 
en  motiverings-fase  van  gemeentebou.  Pogings  is  aangewend  om  die  gemeentelede 

meer  betrokke  te  kry  by  mekaar.  Veral  die  tee-  en  koffie-drink  ná  die  erediens  is 
hiervoor  benut. 

Die  ouderlingevergadering  het  weer  op  10  Mei  1999  besin  of  die  gemeente  gereed 
was  om  tot  die  volgende  fase  van  gemeentebou  oor  te  gaan.  Nadat  die  ouderlinge 
tevrede  was  dat  die  tyd  ryp  was  is  die  kerkraad  op  18  Julie  1999  versoek  om  voort  te 
gaan  om  met  Prof.  Malan  Nel  te  onderhandel  om  as  fasiliteerder  vir  die  analise  en 
strategiese  beplanning  op  te  tree.  'n  Kommissie  van  die  ouderlingevergadering  het 
op  Vrouedag,  9 Augustus  1999  Pretoria  toe  gery  om  met  prof.  Malan  Nel  oor  die 
saak  te  gaan  praat.  Oudl.  Sakkie  van  der  Westhuizen  het  sy  motor  vir  die  rit 
beskikbaar  gestel  en  is  op  die  ou  end  met  ‘n  heftige  boete  uit  die  Randfontein  area 
beloon!  Die  samesprekings  met  prof.  Nel  was  egter  baie  positief  en  daar  is  gereël  dat 
die  analise  vroeg  in  die  jaar  2000  sou  plaasvind.  Tydens  die  gesprek  met  prof.  Nel 
het  die  gebruik  wat  toe  in  die  NG  Kerk  begin  posvat  het  om  gemeentes  saam  te 
smelt  terwyl  elk  steeds  sy  eie  kerkgebou  / bedienningspunt  behou,  ook  te  sprake 
gekom.  Hierdie  gesprek  het  ‘n  saadjie  gepllant  wat  later  gevolge  sou  hê. 

Die  ouderlingevergadering  het  ook  op  10  Mei  besluit  om  addisioneel  by  die 
gemeentebou,  weer  'n  poging  aan  te  wend  om  met  Doringkruin  gemeente  in  gesprek 
te  tree  oor  die  moontlike  verskuiwing  van  die  grense  tussen  die  gemeentes.  Die 
ouderlinge  was  van  mening  dat  'n  geografies  groter  en  meer  stabiele  gemeente, 
beide  die  tekorte  aan  leiers  en  fondse  in  Klerksdorp-Oos  kon  help  aanspreek.  Ds. 
Botha  en  oudle.  A.J.  Visser,  I.  van  der  Westhuizen,  J.C.  Pretorius  en  J.F.  Scheepers 
is  aanvanklik  aangewys  om  namens  die  gemeente  met  Doringkruin  te  onderhandel. 
Hierdie  versoek  het  'n  interessante  kettingreaksie  aan  die  gang  gesit.  Doringkruin  het 
die  versoek  toegestaan  en  afgevaardigdes  van  die  twee  gemeentes  het  mekaar  op 
11  Augustus  1999  ontmoet.  Tydens  die  gesprek  oor  gemeentegrense  is  die  opinie 
uitgespreek  dat  Klerksdorp-Oos  en  Doringkruin  ook  die  moontlikheid  kan  oorweeg 
om  eerder  saam  te  smelt  tot  een  gemeente  wat  steeds  rondom  twee 
bedieningspunte  (kerkgeboue)  kan  funksioneer. 

Die  aanwesiges  het  aanvanklik  baie  positief  gevoel  oor  die  moontlikheid  en  het 
besluit  om  aan  die  twee  ouderlingevergaderings  voor  te  stel  dat  ‘n  memorandum 
opgestel  word  wat  al  die  voor  en  nadele  lys  van  'n  grensverskuiwing  aan  die  een  kant 
en  die  moontlikheid  van  samesmelting  tussen  die  twee  gemeentes  aan  die  ander 
kant.  Ds.  Botha  en  oudl.  Swart  van  Doringkruin  is  versoek  om  die  konsep 
memorandum  op  te  stel  indien  die  voorstel  goedgekeur  word.  Beide  gemeentes  het 
besluit  om  met  die  ondersoek  voort  te  gaan.  Die  memorandum  is  opgestel  en  op  23 
Augustus  1999  tydens  'n  buitengewone  kerkraadsvergadering  van  Klerksdorp-Oos 
bespreek. 

Die  volgende  gegewens  het  op  grond  van  die  memorandum  aan  die  lig  gekom: 

Op  grond  van  statistieke  was  dit  duidelik  dat  heelwat  van  die  redes  wat  oorspronklik 
aanleiding  gegee  het  tot  die  swak  finansiële  posisie  van  Klerksdorp-Oos,  steeds 
bestaan  het.  Die  ontvolking  van  die  Middestad  en  veral  Pienaarsdorp  het  selfs 
versnel.  Waar  hierdie  woongebiede  op  'n  stadium  die  grootste  gedeelte  van  die 
gemeente  uitgemaak  het,  het  daar  in  1998  maar  5%  en  6%  van  die  lidmate 
onderskeidelik  hier  gewoon!  Die  veroudering  van  die  sleutel-lidmate  en  die  gevolglike 
uitbeweeg  na  tehuise  en  selfs  afsterwes  het  al  groter  gapings  in  die  geledere  gelaat. 
Die  gevestigde  woongebiede  waar  nuwe  intrekkers  en  veral  jongmense  skaars  is,  het 
'n  faktor  gebly.  Die  samestelling  van  die  gemeente  het  nie  veel  verander  nie. 

Die  gemeente  het  egter  goed  gereageer  op  die  voltydse  bediening  en  die  pogings 
om  weer  selfrespek  en  trots  by  die  gemeente  op  te  bou  het  begin  vrugte  afwerp.  Die 
offergawes  van  die  lidmate  was  nog  altyd  persentasie-gewys  in  lyn  met  die  res  van 
die  gemeentes  in  die  ring.  Hulle  het  ook  hul  heelhartige  steun  toegesê  aan  ds.  Botha 
in  die  realisering  van  'n  gemeentebou-  proses  in  die  gemeente.  Die  gemeente  se 

aantreklikheid  het  sodanig  verbeter  dat  die  gemeente  gedurende  1999  reeds  oor  drie 
wyke,  41  besoekpunte,  buite  die  gemeentegrense  beskik  het.  Aan  die  einde  van 
1999  het  die  gemeente  bestaan  uit  185  huisgesinne,  17  wyke,  345  belydende 
lidmate  en  447  siele  in  totaal. 

146  of  liewer  33%  van  die  gemeente  se  lidmate  was  egter  ouer  as  56  jaar.  Die 
meeste  was  steeds  weduwees  wat  van  pensioene  afhanklik  is.  96  of  22%  was  tussen 
40  en  55  jaar  oud.  109  of  24%  was  belydende  lidmate  onder  40  jaar  oud.  72  of  16% 
was  kategesepligtig  en  24  of  5°/o  was  voorskool. 

Die  negatiewe  implikasies  hiervan  was; 

1)  Dat  klein  kategeseklasse  en  die  gevolg  daarvan  op  effektiewe  jeugwerk,  die 
gemeente  steeds  onaantreklik  gemaak  het  vir  jong  lidmate  met  kinders.  Sommige 
jongmense  het  gevolglik  die  opsie  uitgeoefen  om  by  ander  gemeentes  of  kerke  in  te 
skakel.  2)  Die  gemeente  het  nie  oor  genoeg  persone  beskik  wat  fisies  en  geestelik 
sterk  genoeg  was  om  as  leiers  in  die  gemeente  op  te  tree  nie.  Dit  het  veroorsaak  dat 
wyke  baie  groot  was  en  dat  daar  nie  behoorlike  bearbeiding  deur  ouderlinge  en 
diakens  kon  plaasvind  nie.  Die  Herder/kudde  model  waar  die  predikant  die  primêre 
versorger  is  het  gevolglik  nog  oorwegend  in  die  gemeente  gefunksioneer.  Daar  was 
ook  nie  genoeg  persone  wat  gemotiveer  en  bereid  was  om  as  leiers  van  diensgroepe 
en  werkgroepe  op  te  tree  nie. 

Gedurende  1998  het  73  lidmate  van  buite  die  grense  gekom.  Dit  het  op  hierdie 
stadium  20%  van  die  gemeente  behels. 

Die  woongebiede,  Middestad,  Pienaarsdorp  en  Dawkinsville  word  om  meestal  deur 
mense  met  'n  laer  inkomste  bewoon.  Die  moontlikheid,  dat  die  natuurlike  verlaging  in 
getalle  van  Dawkinsville  as  gevolg  van  ouderdom  en  dood,  versnel  kan  word  deur  die 
feit  dat  mense  van  ander  kulture  ook  daar  koop,  is  steeds  'n  bedreiging.  Die  feit  dat 
Irene  Park  ook  naby  aan  die  Middestad  geleë  is,  veroorsaak  ook  dat  veral  die  ouer 
mense  hul  huise  verkoop  en  na  meenthuise  verhuis.  Geen  moontlikheid  bestaan  dat 
nuwe  woongebiede  binne  die  grense  van  Klerksdorp-Oos  ontwikkel  sal  word  nie. 
Klerksdorp-Oos  se  finansiële  toestand  was  egter  onder  beheer  Die  inkomstes  het  in 
daardie  stadium  die  uitgawes,  waarvoor  beplan  is,  oorskry.  Die  uitgawes  is  ook 
pragtig  in  lyn  met  die  begroting  gehou. 

Na  die  herstelwerk  aan  die  pastorie,  kerk  en  saal  se  dak  voltooi  was,  het  die 
gemeente  steeds  oor  ‘n  belegging  van  meer  as  R60,000.00  beskik. 

Die  offergawe-bron  van  die  gemeente  is  egter  deur  die  volgende  statistieke  bepaal: 
Gedurende  1998  het  33%  van  die  mense  in  die  gemeente  'n  salaris  verdien.  25% 
was  van  een  of  ander  pensioen  afhanklik.  41%  was  kinders,  studente  of 
tuisteskeppers  wat  geen  inkomste  verdien  het  nie  en  1%  was  werkloos. 

Die  gemiddelde  offergawe  het  ongeveer  R37.60  per  belydende  lldmaat  per  maand 
beloop.  Die  gemeente  se  inkomste  was  nog  nooit  weer  genoeg  om  'n  vol  standplaas 
en  heffingslading  te  dra  nie.  ‘n  Maandelikse  bydra  van  R1,500.00  is  uit  die 
Ringsopboufonds  aan  die  gemeente  gemaak.  Hierdie  bedrag  het  gedien  om  ds. 
Botha  se  bydra  tot  die  pensioenfonds  en  die  gemeente  se  deel  van  die  voorsiening 
vir  mediese  uitgawes  te  betaal. 

Klerksdorp-Oos  Gemeente  het  egter  steeds  oor  'n  baie  indrukwekkende  kerkgebou 
beskik.  Die  kerkgebou  kan  by  die  700  tot  800  persone  akkommodeer.  ‘n  Saal  en 
kombuiskompleks  toegerus  met  van  die  beste  onthaalgerei.  asook  ‘n  doelmatig 
pastorie  is  steeds  deel  van  die  gemeente  se  bates.  Die  oop  area  tussen  die 
kerkgebou  en  Hoofrifweg  bied  meer  as  genoeg  spasie  vir  parkeer  doeleindes  by  die 
kerk.  Die  ooreenkoms  tussen  die  gemeente  en  Janie  Schneider  Skool,  waarvolgens 
die  gemeente  op  Sondae  van  die  skool  se  klaskamers  gebruik  maak  as  kategese 
lokale  en  die  skool  sekere  oggende  in  die  week,  van  die  gemeente  se  saal  gebrulk 
maak  is  steeds  van  krag  en  bied  uitstekende  kategese  fasiliteite. 


- 1 59  - 


Nadat  die  memorandum  bespreek  is,  het  die  kerkraad  van  Klerksdorp-Oos  besluit 
om  voort  te  gaan  met  die  onderhandelinge  met  Doringkruin.  Daar  is  nietemin  besluit 
om  ook  met  die  gemeentebou  proses  voort  te  gaan. 

Prof.  Malan  Nel  het  die  kerkraadsvergadering  gehou  op  15  November  1999 
bygewoon  om  die  kerkraad  te  ontmoet.  Tydens  hierdie  vergadering  het  prof.  Nel  self 
verduidelik  wat  gemeentebou  alles  behels.  Nadat  die  vergadering  hom  aangehoor 
het,  is  besluit  om  die  analise  gedurende  Februarie  2000  te  skeduleer.  Prof.  Malan 
Nel  is  aangestel  om  as  fasiliteerder  op  te  tree. 

Gedurende  November  het  daar  egter  'n  ander  probleem  opgeduik  wat  ook  later  sou 
inwerk  op  die  verhoudinge  tussen  Klerksdorp-Oos  en  Doringkruin.  Ds.  Stephan 
Botha  is  tydens  die  Ringsvergadering  weer  tot  visie-skriba  van  die  Ring  verkies.  Die 
visie-skriba  het  op  daardie  stadium  as  Voorsitter  van  die  Ringsraad  vir  Kerklike 
Goedere  gedien  en  was  verantwoordelik  vir  die  administrasie  van  die  Ring  se 
Finansies.  'n  Skinderstorie  het  by  ds.  Stephan  uitgekom  dat  daar  van  die  ander 
predikante  was  wat  van  mening  was  dat  hy  homself  bevoordeel  met  betrekking  tot 
hulp  uit  die  Ringsopboufonds  ten  koste  van  ander  gemeentes  wat  finansieel  gesukkel 
het.  Op  hierdie  stadium  was  hy  as  gevolg  van  die  gemeente  se  beperkte  finansiële 
vermoeëns  steeds  afhanklik  van  hulp  uit  die  Ringsopboufonds  ten  einde  soort  van 
mediese  voorsiening  vir  sy  gesin  en  deelname  aan  die  kerk  se  pensioenfonds  te  kon 
handhaaf.  Ds.  Stephan  het  verskriklik  seergemaak  gevoel  deur  die  aantuigings  en 
het  op  11  November  sy  bedanking  as  visie-skriba  ingedien.  Hy  het  gevoel  dat  hy 
deur  sy  bedanking  in  te  dien  die  ringskommissie  geleentheid  sou  gee  om  die  saak 
grondig  te  ondersoek  waarna  hulle  sou  kon  besluit  of  hulle  sy  bedanking  sou  aanvaar 
of  nie.  Ds.  Botha  het  geen  twyfel  gehad  dat  'n  ondersoek  in  hierdie  verband  sy 
onskuld  sou  aantoon  nie  en  hy  sou  dan  met  sy  werksaamhede  kon  aangaan  sonder 
dat  die  bedanking  aanvaar  hoef  te  word.  Die  Ringskommissie,  onder  leiding  van  dr. 
Flip  Schutte  het  egter,  sonder  om  selfs  met  hom  oor  dle  saak  gesprek  te  voer,  sy 
bedanking  aanvaar  en  die  hele  werkswyse  gewysig  sodat  die  skriba  weer  volle 
verantwoordelikheid  geneem  het  vir  die  finansiële  administrasie.  Die  Ringsraad  vir 
Kerklike  Goedere  en  al  die  werksaamhede  daarvan  is  ook  so  te  sê  totaal  afgestel. 
Die  enigste  afleiding  wat  ds.  Botha  kon  maak  was  dat  die  Ringskommissie  dus  met 
die  aantuigings  saamgestem  het.  Hierdie  persepsie  was  die  begin  van  'n  gespanning 
verhouding  tussen  homself  en  dr.  Schutte.  Hierdie  spanning  sou  met  tyd  ook 
oorspoel  na  sy  verhouding  met  van  die  ander  predikante. 

Gedurende  1999  het  die  Jeug  ook  met  hulle  gebruiklike  aksies  voortgegaan.  Op  16 
Junie  het  die  jonges  ‘n  ronte  “paint  ball"  gaan  speel,  Daar  was  vele  wat  van  mening 
was  dat  dit  dalk  eerder  “pain  ball”  moes  gewees  het!  Veral  die  predikant  was  'n 
gunsteling  teiken.  Op  30  Julie  is  daar  marshmallows  gebraai.  Daar  is  weereens  gaan 
ysskaats  en  die  Hoërskooljeug  het  op  18  September  weer  aan  die  Ring  se 
suikerkaskenades  deelgeneem.  Die  naweek  van  15-17  Oktober  het  die  jonges  weer 
'n  baie  geslaagde  kamp  gehad. 

Die  inkomste  gedurende  1999  was  R294969.34  en  die  uitgawes  het  R296425.98 
beloop.  Hierdie  bedrae  sluit  die  bydrae  van  Declercqville  ten  opsigte  van  die  werk 
wat  ds.  Botha  daar  gedoen  het  in.  R52371.45  is  met  fondsinsamelingspogings 
ingesamel.^°° 


Finansiele  Opgawes  19W. 

DIE  JAAR  2000  - GEMEENTE-ANALIESE  EN  STRATEGIESE  BEPLANNING 


Die  aanbreek  van  die  jaar  2000  was  'n  groot  gebeurtenis  oor  die  hele  wêreld.  Baie 
mense  het  besluit  om  die  nuwe  millennium  met  pret  en  plesier  te  begroet.  Vir  baie 
lidmate  is  hierdie  jaar  begroet  op  dieselfde  wyse  as  die  jare  voor  dit.  Op  hierdie 
stadium  het  die  gebruik  reeds  ontstaan  dat  ds.  Stephan  en  ds.  Piet  om  die  beurt  die 
jaar  se  Kersfees  en  nuwejaar  eredienste  waarneem.  Die  31  Desember  middernag- 
erediens  vind  altyd  in  die  kerkgebou  van  Declercqville  plaas.  Aan  die  einde  van  1999 
was  dit  ds.  Piet  Botha  se  beurt  en  hy  het  dus  die  voorreg  gehad  om  heelwat  van  die 
twee  gemeentes  se  lidmate  in  n erediens  die  nuwe  millenium  in  te  begelei.  Ds. 
Stephan  en  sy  gesin  was  ook  by  die  erediens  teenwoordig. 

Van  die  bangmaak  stories  oor  die  jaar  2000  het  nie  veel  gekom  nie.  Vir  Klerksdorp- 
Oos  gemeente  sou  dit  eerder  die  begin  wees  van  die  geboorteproses  van  'n  nuwe 
identiteit. 

Die  jaar  het  soos  die  vorige  een  met  groot  spoed  begin.  Die  basaar  was  weer  vir  die 
einde  van  Februarie,  om  presies  te  wees  26  Februarie,  geskeduleer  gewees.  Wat  die 
werkdrukte  egter  aansienlik  vererger  het  was  dat  die  lankverwagte  gemeente- 
analiese  vir  die  naweek  net  voor  die  basaar  beplan  is!  Prof.  Malan  Nel  het  die 
naweek  van  18-20  Februarie  die  gemeente  besoek  en  as  fasiliteerder  opgetree 
tydens  die  analise.  Hy  het  ook  die  Sondag  die  erediens  gelei.  Die  geleentheid  van 
die  analiese  is  goed  bygewoon  en  daar  is  aan  die  hand  van  Callahan  se  twaalf 
sleutels  van  effektiewe  gemeentes  by  sinvolle  gevolgtrekkings  uitgekom.  Daar  is  ook 
'n  gemeenteboureelingskomitee  gekies  uit  die  lidmate  wat  die  anelise  bygewoon  het. 
Hierdie  komitee  is  getaak  om  weer  op  11  Maart,  onder  leiding  van  prof.  Nel  en  ds. 
Botha  byeen  te  kom  om  'n  konsep  missie  te  formuleer  en  strategiese  beplanning  te 
doen. 

Met  die  basaar  het  dit  weereens  goedgegaan.  Daar  is  hierdie  jaar  ook  'n  lywige 
veiling  deur  Concorde  Afslaers  in  Pretoria  aangebied.  n Baie  professionele  "Mnr.  en 
Mej.  basaar-karnaval  2000"  is  aangebied  en  die  ouers  het  behoorlik  gespog  met 
hulle  kinders.  Die  helikopter  ritte  was  ook  weer  'n  groot  sukses  en  daar  is  verder  ook 
"paint  baH’’  aangebied.  Deur  die  jaar  is  daar  verskeie  ander  fondsinsamelingspogings 
addisioneel  by  die  basaar  en  die  "Projek  100"  geloots.  Die  totale  inkomste  uit 
fondsinsameling  het  uiteindelik  op  R55910.27  te  staan  gekom. 

Op  5 Maart  2000  was  dit  presies  vyf  jaar  gelede  gewees  dat  ds.  Botha  in  die 
kerkgebou  van  Parys  gemeente  georden  is.  Die  gemeente  het  die  mylpaal  saam  met 
hom  gevier  en  oudl.  I.J.  Stoltz  het  hom  tydens  die  gemeentevergadering  geluk 
gewens  en  'n  skildery  as  geskenk  aan  hom  oorhandig.  Oudl.  Stoltz  het  ook  gereël 
dat  sy  broer,  oom  Hennie  Stols  (die  van  is  reg  gespel  - dit  is  n ander  storie!)  die 
erediens  asook  'n  onderhoud  met  ds.  Botha  op  video  afneem. 

Die  gemeenteboureelingskomitee  het  het  op  1 1 Maart  hulle  werk  gedoen  en  tydens 
die  gemeentevergadering,  gehou  op  21  Mei  2000  is  die  volgende  strategiese 
beplanning  aan  die  gemeente  voorgelê  vir  besluit. 


Eerstens  moes  die  gemeente  op  ‘n  missie  besluit  wat  die  oorhoofse  rigting  van  die 
proses  sou  aandui.  Op  voorstel  van  die  komitee  het  die  gemeentevergadering  die 
volgende  missie  vir  die  gemeente  aanvaar: 


Om  as  huisgesin  van  God  - 
Hom  te  aanbid, 
mekaar  te  versorg, 

en  met  die  goeie  nuus  van  Jesus  Christus  na  ander  uit  te  reik. 

Die  volgende  doelwitte  is  ook  deur  die  gemeentevergadering  aanvaar: 

1.  Missionêre  bediening  in  gemeenskap:  (Om  God  se  liefde  tasbaar  en  sigbaar  te 
maak  aan  ander  mense) 

1.1  Om  teen  einde  Augustus  2000,  10  gemotiveerde  lidmate  op  te  lei  in  die 
verkondiging  van  die  evangelie,  ten  einde  georganiseerd  uit  te  reik  na 
geïdentifiseerde  kerkvervreemdes  en  buitekerklikes  in  die  gemeenskap. 

1.20m  teen  einde  Junie  2000  'n  gemotiveerde  lidmaat  met  die  nodige  gawes  te 
identifiseer  onder  wie  se  leiding  'n  hulpverienings-  bediening  in  die  gemeente  vir 
die  gemeenskap  kan  ontwikkel. 

1.30m  teen  einde  April  2000  ‘n  gemotiveerde  lidmaat  te  identifiseer  onder  wie  se 
leiding  'n  media-bediening  vir  die  gemeente  en  gemeenskap  ontwikkel  kan  word. 

2.  Pastorale  besoeke:  (huisbesoek  en  of  herderlike  besoeke) 

2.1  Om  teen  einde  November  2000  die  kerkraadslede  in  pastorale  en  diakonale 
besoeke  op  te  lei  om  op  'n  gestruktureerde  wyse  betekenisvolle  besoeke  in  die 
gemeente  en  die  gemeenskap  te  doen. 

2.2 Om  teen  einde  April  2001  die  lidmate  te  motiveer  om  aan  nuwe  lidmate  en  nuwe 
intrekkers  in  die  wyk  en  straat  betekenisvolle  besoeke  te  bring. 

3.  Gemeenskaplike  en  dinamiese  eredienste 

3 1 Om  teen  1 Januarie  2001  ‘n  liturgiese  werkgroep  te  stig,  bestaande  uit  6 lidmate 
waarvan  50%  telkens  elke  kwartaal  wissel. 

3.2 Om  teen  begin  September  2000  ‘n  lidmaat  met  die  nodige  gawes  te  identifiseer 
onder  wie  se  leiding  'n  gasvryheid-bediening,  gekoppel  aan  die  erediens, 
ontwikkel  kan  word. 

3.30m  teen  einde  April  2000  'n  lidmaat  te  identifiseer  onder  wie  se  leiding  die 
musiek  bediening,  in  samewerking  met  die  orrelis,  uitgebou  en  gekoórdineer 
word. 

4.  Betekenisvolle  verhoudings-groepe 

4.1  Om  teen  einde  Augustus  2000  ‘n  behoefte  bepaling  af  te  handel  t.o.v. 
betekenisvolle  verhoudings-groepe  in  die  gemeente  en  op  grond  daarvan 
alternatiewe  moontlikhede  naas  die  wykstelsel  te  ondersoek  en  te  implementeer. 

5.  Deeglike  en  deelnemende  besluitneming. 

5.1  Om  teen  einde  Junie  2000  prosedure  te  formuleer  waarvolgens  voorstelle 
ingedien  word  en  besluite  geneem  word.  Voorgestelde  prosedures  moet  aan  die 
gemeente  voorgelê  word  vir  kommentaar,  sodat  daar  teen  einde  Julie  2000  ‘n 

besluit  geneem  kan  word.  Terugvoering  sal  aan  die  gemeente  gegee  word  sodat 
almal  vertroud  is  met  die  prosedure. 

5.2  Om  teen  30  September  2000  die  huidige  gemeente-strukture  te  evalueer,  en  teen 
31  Desember  2000  die  strukture  te  verbeter  en  te  rasionaliseer  indien  nodig. 
5.30m  teen  einde  Mei  2000  'n  stelsel  te  vestig  wat  beter  kontroie  verseker  t.o.v.  die 
uitvoering  van  besluite  wat  geneem  is,  en  ten  einde  doelwit-bereiking  te 
bewerkstellig. 

Die  enigste  voorstel  van  die  Gemeentebou-reëlingskomitee  wat  nie  aanvaar  is  nie, 
het  gehandel  oor  ‘n  blaadjie  wat  weekliks  by  die  erediens  uitgedeel  sou  word.  Die 
gemeentevergadering  het  dit  verkies  dat  die  afkondigings  mondelings  oorgedra  word 
en  was  van  mening  dat  die  Oos  Nuus  voldoende  was  om  inligting  op  'n  skriftelike 
wyse  deur  te  gee.  Die  Gemeentebou-reëlingskomitee  het  egter  op  eie  inisiatief  'n 
blaadjie  genaamd  “Mórester"  uitgegee  om  spesifiek  inligting  ten  opsigte  van  die 
gemeentebouproses  aan  die  gemeente  deur  te  gee.  Die  bladjie  het  egter  slegs  'n 
paar  uitgawes  beleef.  (Hierdie  saak  sou  egter  veel  later  weer  aangespreek  word  en 
die  “Mórester  Roep"  het  vanaf  16  Mei  2004  verskyn) 

Die  implementering  van  die  beplanning  het  goed  gevorder. 

Op  1 1 November  2000  het  ds.  P.J.E.  Botha  die  kerkraad  toegerus  met  betrekking  tot 
huisbesoek.  Oudl.  Sakkie  van  der  Westhuizen  het  ook  op  eie  koste  boekmerke  laat 
druk  met  die  gemeente  se  missie  op.  Die  boekmerke  is  aan  elke  gemeentelid 
uitgedeel  sodat  die  mense  die  gemeente  se  missie  kon  leer  ken.  Slegs  die 
organisering  van  evangelisasiegroep  het  'n  probleem  gebly. 

Later  het  'n  groepie  wat  hulpverleen  in  die  gemeenskap  onder  leiding  van  diak. 
Hannetjie  Wessels  en  sr.  Wynne  Ward  goed  op  dreef  gekom.  Daar  is  aanvanklik  elke 
Vrydag  in  samewerking  met  ‘n  prokureursfirma  in  die  dorp  kos  voorsien  aan 
behoeftige  leerlinge  by  President  en  Unie  Laerskole.  Later  is  daar  ook  op 
Donderdae,  op  koste  van  die  gemeente,  kos  voorsien  aan  leerlinge  van  President 
Laerskool.  Daar  is  ook  begin  met  'n  projek  om  sterk  gegeurde  gemmerkoekies  vir  die 
kankerpasiënte  by  die  Algemene  hospitaal  te  bak  en  af  te  lewer. 

Daar  is  ook  aan  die  werk  gespring  om  'n  doeltreffende  klankstelsel  wat  ook  'n 
bandopnemer  sou  insluit  te  bekom.  Diak.  Mariëtte  Mynhardt  sou  badjies  van  die 
eredienste  aan  tuisgebonde  lidmate  voorsien  sodra  die  stelsel  in  werking  gestel  is. 

‘n  Liturgiese  werkgroep  het  onder  leiding  van  oudl.  Hannelie  Smit  begin  funksioneer. 
Die  plan  was  aanvanklik  dat  die  groep  weekliks  vir  'n  beplannings  sessie  saam  met 
die  predikant  sou  vergader  om  die  prediking  en  erediens  vir  die  week  te  beplan.  Die 
gebruik  het  egter  ontstaan  dat  die  groep  slegs  een  keer  per  maand  vergader  om  die 
eredienste  te  evalueer  en  beplanning  vir  die  volgende  maand  se  eredienste  te  doen. 

Die  gasvryheidsbediening  het  aanvanklik  onder  leiding  van  sr.  Elize  Bosman  begin 
funksioneer.  Daar  is  hart  gewerk  daaraan  om  die  lidmate  te  laat  verstaan  dat 
gasvryheid  en  vriendelikheid  nie  iets  is  wat  net  by  sektekerke  hoort  nie! 
Boeregasvryheid  was  en  is  hopelik  nog  steeds  ‘n  goeie  karaktereienskap  van  ons 
volk.  Later  is  hierdie  groep  deur  br.  Ryk  de  Bruin  aan  die  gang  gehou  totdat  dit  veel 
later  deel  geword  het  van  die  weeklikse  uitdeel  van  die  afkondigingsbladjie. 

Ook  die  musiekbediening  het  aanvanklik  goed  op  dreef  gekom.  Onder  leiding  van  die 
orrelis,  oudl.  Elize  Scheepers,  het  ‘n  groepie  lidmate  begin  om  Sondagaande  vanaf 
vyf  uur  in  die  kerkgebou  te  sing.  Soms  is  daar  sommer  tot  laat  gesing!  Ook  die 

samesang  voor  die  erediens  het  begin  koers  kry,  aanvanklik  met  die  hulp  van  sr. 
Willien  Kluever  en  oudl.  Frik  Scheepers. 

Ten  opsigte  van  betekenisvolle  verhoudingsgroepe  het  die  kerkraad  besluit  om  as 
eerste  stap  die  wyke  kleiner  te  maak.  Die  wyke  is  van  14  na  24  vermeerder.  Die 
bedoeling  was  dat  die  kleiner  wyke  geleidelik  in  groepies  sou  ontwikkel  waar  die  lede 
meer  van  mekaar  weet  en  betrokke  is  by  mekaar  se  lief  en  leed. 

Ten  opsigte  van  die  formulering  van  prosedure  om  voorstelle  te  maak  en  beter 
kontrole  uit  te  oefen  nadat  besluite  geneem  is  het  br.  I.S.  Cronjé  'n  memorandum 
opgestel  wat  so  te  sê  net  so  aanvaar  is  en  geïmplementeer  is.  Die  belangrikste 
uitvloeisel  was  dat  elke  vergadering  'n  hulpsekretaris  aangewys  het  wat  spesifiek 
daarvoor  verantwoordelik  was  om  opdragte  skriftelik  onder  die  betrokke  persone  se 
aandag  te  bring  en  kontrole  uit  te  oefen  oor  die  implementering  van  die  besluite. 
Oudl.  J.A.S.  Pretorius  het  ‘n  stelsel  in  hierdie  verband  gevestig  wat  vandag  nog  met 
vrug  deur  die  ''slim"  vergaderings  gebruik  word.  Die  resultate  was  aanvanklik  baie 
goed  en  het  sigbaar  geword  in  die  doelwitte  wat  bereik  is  en  die  opdragte  wat 
suksesvol  afhandel  is. 

Daar  was  ook  'n  paar  mislukkings! 

Weens  'n  gebrek  aan  belangstelling  kon  die  Getroue  Getuies  kursus  nog  nie  dadelik 
weer  aangebied  word  nie.  Dit  het  veroorsaak  dat  die  Werkgroep  vir  Evangelisasie 
ook  nie  werklik  van  die  grond  af  kon  kom  nie  en  uiteindelik  doodgeloop  het. 

Geen  behoeftebepaling  ten  opsigte  van  betekenisvolle  verhoudingsgroepe  is  van 
stapel  gestuur  nie.  Die  kerkraad  het  besluit  om  eers  te  kyk  wat  ontstaan  natuurlik  uit 
die  kleiner  wyke. 

DIE  HATTINGS  VERLAAT  DIE  GEMEENTE 

Vanaf  Maart  2000  het  daar  'n  baie  hartseer  situasie  ontstaan  nadat  die  voorsitter  van 
die  diakens,  diak.  Roelf  Hatting  beswaard  gevoel  het  ná  die  verkiesing  van  sr. 
Hannetjie  Wessels  as  diaken.  Daar  het  aan  die  einde  van  1999  konflik  ontstaan 
tussen  sr.  Wessels  en  diak.  Hattingh  se  vrou,  sr.  Annatjie  Hattingh.  Die 
ongelukkigheid  het  voortgespruit  uit  'n  misverstand  wat  ontstaan  het  tydens  die 
reëlings  van  sr.  Wessels  se  broerskind  se  troue  wat  op  4 Desember  1999 
plaasgevind  het.  Nadat  die  probleem  selfs  ná  samesprekings  tussen  die  susters 
onder  leiding  van  ds.  Botha  by  die  pastorie,  nie  uit  die  weg  geruim  kon  word  nie,  het 
sr.  Hatting  mondelings  as  koster  bedank.  Die  kerkraad  het  egter  besluit  om  nie  haar 
bedanking  te  aanvaar  nie  maar  ook  nie  weer  haar  kontrak  te  hernu  nadat  dit  aan  die 
einde  van  1999  sou  verval  nie.  Diak.  N.J.  Mynhardt,  wat  gewoonlik  waargeneem  het 
wanneer  sr.  Hatting  met  verlof  was,  is  vanaf  1 Januarie  2000  as  waarnemende 
koster  aangestel.  Die  aanstelling  sou  van  krag  bly  solank  dit  vir  hom  moontlik  was 
om  die  werk  te  doen. 

Die  kerkraad  het  op  28  Maart  2000  in  'n  buitengewone  vergadering  byeen  gekom  om 
diak.  Hattingh  se  beswaar  teen  sr.  Wessels  se  verkiesing  te  hanteer.  Diak.  Hatting 
het  self  nie  opgedaag  nie  en  die  vergadering  het  besluit  om  die  beswaar  soos  in  sy 
brief  uiteen  gesit  nie  te  handhaaf  nie.  Sr.  Wessels  is  gevolglik  as  diaken  bevestig. 
Omdat  die  ongelukkigheid  by  die  Hattingh-gesin  voortgeduur  het,  het  die  kerkraad  op 
16  April  2000  'n  kommissie,  bestaande  uit  oudle.  C.  du  Plooy,  A.J.  Visser,  E.J. 
Scheepers  en  ds.  Botha  aangstel  om  met  die  gesin  gesprek  te  voer. 

Ook  hierdie  gesprek  kon  nie  daarin  slaag  om  die  probleem  by  te  lê  nie  en  die 
kerkraad  het  op  7 Mei  2000  kennis  geneem  dat  diak.  Hattingh  mondelings  bedank 
het  as  diaken.  Alhoewel  die  kerkraad  versoek  het  dat  diak.  Hattingh  sy  bedanking 
skriftelik  moes  indien,  het  dit  nooit  gebeur  nie  en  is  sy  bedanking  noodgedwonge  met 
spyt  aanvaar.  Die  Hattingh-gesin  het  kort  hierna  besluit  om  weer  by  Klerksdorp-Suid 
gemeente  in  te  skakel  in  wie  se  grense  hul  woning  geleë  is.  Vir  Klerksdorp-Oos  was 
die  verlies  van  hierdie  gesin  'n  baie  gevoelige  slag  omdat  die  Hattinghs  geliefd  was 
en  baie  hard  gewerk  het  veral  ten  opsigte  van  fondsinsameling  vir  die  gemeente. 
Diak.  Hattingh  het  bo  en  behalwe  die  leiding  wat  hy  in  die  diakensvergadering  gegee 
het,  ook  werk  van  onskatbare  waarde  gelewer  ten  opsigte  van  die  instandhouding 
van  die  gemeente  se  geboue.  Hy  was  ook  baie  betrokke  by  die  Ring  se  sending- 
arbeid,  in  besonderdie  oprigting  van  die  kerkgebou  in  die  Kanana  woongebied. 

Die  voorstel  rondom  die  moontlike  samesmelting  tussen  Klerksdorp-Oos  en 
Doringkruin  gemeente  het  op  'n  dooiepunt  uitgeloop.  Daar  is  nooit  amptelike 
terugvoer  van  Doringkruin  oor  die  saak  ontvang  nie  maar  dr.  Schutte  het  dit 
mondelings  aan  ds.  Botha  oorgedra  dat  Doringkruin  se  gevoel  oor  die  saak  was  dat 
Klerksdorp-Oos  of  volledig  in  hulle  gemeente  opgeneem  moet  word  of  dat  die 
samesmelting  heeltemal  gelaat  moet  word.  Die  gedagte  van  twee  biedieningspunte  / 
kerkgeboue  was  vir  hulle  totaal  onaanvaarbaar  en  Klerksdorp-Oos  se  kerkgebou  sou 
dus  verkoop  moes  word.  Klerksdorp-Oos  gemeente  was  geensins  op  hierdie  stadium 
gereed  om  so  'n  moontlikheid  te  oorweeg  nie  en  die  saak  is  gevolglik  laat  vaar. 

Op  16  April  2000  het  die  kerkraad  besluit  om  weer  die  moontlikheid  van  ‘n 
grensverskuiwing  te  ondersoek.  Op  voorstel  van  oudl.  0.  du  Piooy  het  die 
vergadering  besluit  om  'n  versoek  tot  die  Ring  te  rig  dat  'n  konsultant  aangestel  word 
om  aandag  te  gee  aan  die  herindeling  van  die  gemeentes  in  die  Ring.  Oudl.  Du 
Plooy  is  versoek  om  die  voorstel  op  skrif  te  formuleer  sodat  dit  aan  die 
Ringsvergadering  voorgelê  kan  word.  Die  saak  is  nie  pertinet  hanteer  op  die 
Ringsvergadering  van  4 Junie  2000  nie  maar  daar  is  wel  'n  besluit  geneem  dat  die 
ringskommissie  opdrag  kry  om  lede  te  koopteer  en  gemeentes  te  help  met  hulle 
strategiese  beplanning. 

Nadat  sr.  Elsabé  de  Beer  en  haar  man  oudl.  Dries  de  Beer  uit  die  gemeente  verhuis 
het,  het  die  “Oos  Nuus''  vir  meer  as  'n  jaar  van  die  toneel  af  verdwyn.  Niemand  het 
kans  gesien  om  as  “redakteur"  te  dien  nie.  Op  31  Mei  2000  het  oudl.  Kobus  Fourie  te 
kenne  gegee  dat  hy  sal  poog  om  die  blad  weer  aan  die  gang  te  kry.  Hy  is  in  hierdie 
poging  bygestaan  deur  oudl.  Ida  Pretorius.  Ida  sou  vir  etlike  uitgawes  daarna  die 
"Oos  Nuus"  versorg. 

Op  31  Mei  2000  het  die  kerkraad  'n  nuwe  konsep  aanvaar  waarvolgens  die 
Finansiële  Komitee  van  die  gemeente  saamgestel  word. 

Hiervolgens  word  die  Finansiële  Komitee  saamgestel  deur  persone  wat  die  volgende 
posisies  in  die  gemeente  vul.  Voorsitter  van  die  Finansiële  komitee  soos  aangewys 
deur  die  kerkraad,  predikant,  skriba,  kassier,  voorsitters  van  die  ouderlinge,  diakens, 
gemeenteboureëlingskomitee,  kolporteur,  sameroepers  van  die  werkgroepe  vir 
fondsinsameling  en  instandhouding  en  drie  addisionele  lede  soos  aangewys  deur  die 
kerkraad.  Die  finansiële  komitee  wys  self  ‘n  sekretaris  en  hulp-sekretaris  uit  die  lede 
aan.  Op  30  Mei  2001  het  die  kerkraad  ‘n  nuwe  voorsitter  van  Finansies  aangewys. 
Omdat  die  kerkraad  graag  die  kundigheid  van  die  uittredende  voorsitter,  oudl.  C.  du 
Plooy,  by  die  Finansiële  komitee  en  kerkraad  wou  behou,  is  daar  besluit  om  ‘n 
spesiale  opdfag,  naamlik  regsadviseur  van  die  kerkraad,  aan  oudl.  du  Plooy  op  te 
dra.  Die  kerkraad  het  verder  besluit  dat  die  regsadviseur  van  die  kerkraad  ook  op  die 
Finansiële  komiteesitting  moet  neem.  Die  kassier,  oudl.  J.C.  Pretorius,  is  op  hierdie 

dag  as  voorsitter  van  Finansies  aangewys.  Sr.  Mariette  Potgieter  is  as  kassier 
aangewys  en  die  posisie  van  hulp-kassier  is  ingestel  om  haar  by  te  staan.  Oudl.  J.E. 
Smit  is  as  hulp-kassier  aangewys. 

Sr.  Potgieter  het  egter  beina  onmiddelik  na  haar  aanstelling  weer  as  kassier  bedank. 
Oudl.  Pretorius  het  steeds  die  werk  op  datum  gehou.  Die  kerkraad  het  weer  'n  poging 
aangewend  om  'n  kassier  aan  te  stel.  Hierdie  keer  is  br.  Casper  Botes  as  kassier 
voorgestel.  Br.  Botes  is  op  12  Augustus  2001  deur  die  gemeentevergadering,  as 
ouderling  met  opdrag  kassierswerk  verkies.  Kort  nadat  oudl.  Botes  bevestig  is  het 
ook  hy  te  kenne  gegee  dat  hy  weens  druk  by  sy  werk  nie  die  kassierswerk  sal  kan 
doen  nie.  Die  kerkraad  het  gevolglik  besluit  om  diak.  Hanlie  Veldman  as  kassier  te 
verkies  en  op  te  lei.  Omrede  diak.  Veldman  oor  min  ondervinding  in  hierdie  verband 
beskik  het,  het  die  kerkraad  op  1 November  2001  die  kassierswerk  geherstruktureer. 
Die  voorsitter  van  finansies,  oudl.  J.C.  Pretorius  sou  die  beplanning  en 
verslaggewing-take  by  die  kassier  oorneem.  Die  kassierswerk  is  verdeel  tussen  'n 
administratiewe  kassier  en  'n  inkomste  kassier, 

Diak.  Veldman  sou  as  administratiewe  kassier  verantwoordelik  wees  vir  die  byhou 
van  die  registers  en  kasboek  en  die  betalings  doen.  Oudl.  J.E.  Smit,  wat  voorheen 
die  hulp-kassier  was,  sou  as  inkomste  kassier  verantwoordelik  wees  vir  die  ontvang 
en  bank  van  gelde. 

Dir  Ring  se  Pinkster  sangdiens  is  op  1 1 Junie  2000  deur  Klerksdorp-Oos  aangebied. 
Ds.  Botha  het  die  erediens  gelei  en  die  kerkraad  het  diens  gedoen.  Die  geleentheid 
het  soos  gebruiklik  in  die  kerkgebou  van  Doringkruin  plaasgevind. 

Nog  'n  paar  gebeurtenisse  van  die  jaar  2000  wat  uitstaan  is  onder  andere  die 
Alabama  konsert  wat  die  gemeente  op  4 Augustus  aangebied  het,  die  Hoërskool 
jeug  wat  vir  die  soveelste  keer  deergedring  het  tot  op  Streeksvlak  van  die  landswye 
Bybelvasvra  kompetisie  en  die  Bybelloop  ten  bate  van  Bybeiverspreiding.  Spesiale 
jaar  2000  medaljes  is  vir  hierdie  doel  deur  die  Bybelgenootskap  beskikbaar  gestel. 
Die  jeug  het  weer  op  24  Mei  marshmallows  gebraai  en  op  17  November  het  hulle 
kleurvolle  pannekoeke  gebak  en  geëet. 

Daar  is  ook  'n  paar  gedurende  die  jaar  'n  paar  verbeterings  aan  die  gemeente  se 
fasiliteite  aangebring.  Aan  die  einde  van  2000  het  die  NHSV  gordyne  aangekoop  vir 
die  vergaderlokaal  in  die  pastorie.  Die  gordyne  is  deur  tannie  Johanna  Fourie 
gemaak.  Daar  is  ook  nuwe  kantgordyne  voorsien  vir  die  sitkamer  en  studeerkamer. 
Oudle.  C.W.  Raath  en  Marcus  Markusse  het  ook  na  die  einde  van  die  jaar  begin  om 
die  klokke  van  die  kerkgebou  te  herstel.  Daar  was  groot  opgewondenheid  by  die 
gemeente  toe  al  drie  die  klokke  weer  gelui  kon  word.  Die  opgewondenheid  was  egter 
van  korte  duur  aangesien  daar  kort  daarna  weer  probleme  met  die  klokke  se 
elektriese  motors  ontstaan  het.  Die  broers  het  egter  nie  moed  opgegee  nie! 

Behalwe  vir  die  besluit  in  April  het  die  kerkraad  gedurende  2000  nie  veel  aandag 
gegee  aan  die  kwessie  van  die  gemeentegrense  nie.  Gedurende  November  2000  is 
daar  egter  besluit  om  weer  met  alle  erns  aan  die  saak  aandag  te  gee.  Die  kerkraad 
het  besluit  dat  die  onderhandelinge  met  Doringkruin  gemeente  weer  amptelik 
aangeknoop  moet  word.  Die  ouderlingevergadering  is  versoek  om  die 
onderhandelinge  te  behartig. 

Op  14  November  2000  het  ds.  Botha  'n  brief  aan  die  ouderlinge  van  Doringkruin 
gerig  waarin  hy  afsluit  met  die  woorde; 

"Uit  dit  wat  tot  op  datum  gesê  is,  blyk  dit  dat  'n  volledige  samesmelting  tussen  ons 
gemeentes  nie  vir  die  huidige  'n  oplossing  bied  nie.  Ons  wil  dus  graag  vra  dat  ons  in 
die  jaar  2001  weer  die  moontlikheid  van  'n  grensaanpassing  tussen  ons  gemeentes 

moet  ondersoek.  As  alternatlef  vir  hierdie  voorstel  kan  ons  ook  kyk  na  die 
werkbaarheid  van  ‘n  losser  tiepe  kombinasie  ooreenkoms  waarvolqens  die  twee 
gemeentes  meestal  op  hulle  eie  funksioneer  maar  'n  standplaas  deel. 

Die  ouderlingevergadering  van  Doringkruin  het  op  13  Mei  2001  die  brief  bespreek  en 
oudl.  Adolph  Swart  het  op  14  Mei  namens  die  vergadering  per  brief  geantwoord; 

"Dit  spyt  ons  dat  ons  gemeente  ongelukking  nie  vir  u 'n  oplossing  met  u probleem 
kan  bied  nie.  Soos  in  u brief  vermeld  het  elke  gemeente  sy  eie  karakter  en  sal 
grensaanpassings  net  nie  nou  by  ons  gemeente  byval  vind  nie.  Die  deel  van  'n 
standplaas  sal  ook  praktiese  probleme  skep  wat  eerder  nadelinge  gevolge  mag  hê  in 
plaas  van  u idée  van  swiergisme. 

Ons  ouderlingvergadering  is  verder  van  mening  dat  ons  op  hierdie  stadium  in  ons 
gemeente  ook  nie  'n  behoefte  het  aan  meerdere  bearbeiding  nie,  terwyl  daar  wel 
ander  gemeentes  in  ons  ring  is  met  sodanige  behoeftes."'°^ 

Die  ouderlingevergadering  het  gevolglik  op  30  Mei  2001  hul  opnuut  tot  die  Ring 
gewend  en  per  brief  versoek  dat  die  saak  van  die  gemeentegrense  weer  op  die 
agenda  geplaas  word. 

Die  inkomste  gedurende  2000  was  R299034.66  en  die  uitgawes  het  R280146.68 
beloop.  Hierdie  bedrae  sluit  weereens  'n  bydrae  van  R42000.00  in  wat  Declercqville 
gemeente  ten  opsigte  van  die  standplaas  betaal  het.^°^ 

2001  - DIE  EREDIENS  EN  TEGNOLOGIE 

Vir  sover  dit  die  administarsie  van  die  gemeente  aangaan  sal  2001  altyd  uitstaan  as 
'n  besonderse  jaar.  Met  ingang  1 Januarie  2001  is  oudl.  Ida  Pretorius  as  skriba 
verkies  nadat  oudl.  A.J.  Visser  se  dienstermyn  verstryk  het  soos  bepaal  in  die 
kerkorde.  Ida  het  haar  spoedig  as  'n  baie  toegewyde  en  effektiewe  skriba  onderskei. 
Sy  het  selfs  van  tyd  tot  tyd  hier  en  daar  met  iemand  koppe  gestamp  wat  as  jy 
onderneem  het  om  iets  te  doen  sal  Ida  jou  by  jou  woord  hou!  Ida  het  aanvanklik  die 
kolporteerswerk  ook  verrig  maar  het  later  versoek  dat  hierdie  taak  vir  iemand  ander 
gegee  word.  Op  11  November  2001  is  sr.  Rita  Stoltz  gevolglik  as  diaken  verkies  met 
spesiale  opdrag  kolporteurswerk. 

Vir  'n  derde  jaar  is  die  gemeente  se  basaar  aan  die  einde  van  Februarie  gehou.  2001 
se  basaar  het  op  24  Februarie  plaasgevind.  Daar  is  weer  helikopter  ritte  aangebied 
maar  om  die  aantrekingskrag  van  die  basaar  te  verhoog  is  daar  eers  gepoog  om 
soos  Doringkruin  kore  na  die  basaar  te  nooi.  Hierdie  poging  het  egter  nie  geslaag  nie 
omrede  die  basaar  te  vroeg  in  die  jaar  was  en  die  kore  nog  nie  gereed  was  om  op  te 
tree  nie.  As  'n  tweede  opsie  is  daar  gepoog  om  'n  vlooimark  saam  met  die  basaar  te 
hou.  Daar  het  'n  paar  stalletjies  deelgeneem  maar  die  potensiaal  van  so  'n 
moontlikheid  was  nog  nie  ten  volle  benut  nie.  lets  wat  hierdie  basaar  laat  uitstaan  is 
die  groot  wit  tent  wat  Piet  Slabbert  bekom  het  waaronder  die  basaar  plaasgevind  het. 
Daar  was  ook  ander  trekpleisters,  die  Zefros  jeug  blaasorkes  het  by  die  basaar 
opgetree  en  Emile  Roos  het  van  sy  eksotiese  slange  en  ander  reptiele  in  die  saal 
uitgestal.  Die  gemeente  het  weereens  verskeie  projekte  gedurende  die  jaar  geloots. 
Op  13  Januarie  het  die  gemeente  vir  die  eerste  keer  'n  fietswedren  aangebied.  Die 
idee  het  oorspronklik  van  Henry  Paasch  gekom  maar  Annetjie  van  der  Westhuizen 
wat  op  hierdie  stadium  die  koórdineerder  van  fondsinsamelihg  was  het  die  ren 
gereël.  Henry  en  Susan  Paasch  het  baie  gehelp  en  sou  vir  etlike  jare  telkens  by  die 


' ' Gemeente  konespondensie  in  die  argief  van  Klerksdorp-Oos. 

reëlings  van  die  fietsren  betrokke  wees.  Hierdie  eerste  fietsren  het  'n  wins  van 
R6149.13  opgelewer.  Daar  is  ook  weer  later  die  jaar  'n  Alabama  Konsert  aangebied 
en  die  het  die  mooi  bedrag  van  R1 2844.92  opgelewer.  Die  projekte  het  aan  die  einde 
van  die  jaar  'n  bedrag  van  R57582.37  opgelewer. 

Daar  is  weer  vroeg  in  2001  weer  'n  poging  aangewend  om  'n  aktiewe  werkgroep  vir 
evangelisasie  op  die  been  te  bring.  Oudl.  Sonja  Fourie  het  haarself  geroepe  gevoel 
om  by  hierdie  saak  betrokke  te  raak  en  ds.  Botha  het  gevolglik  begin  om  haar  en  ‘n 
groepe  ander  dames  deur  middel  van  die  Getroue  Getuie  kursus  toe  te  rus.  Die 
kursus  is  op  Sondae  middae  aangebied  en  het  aanvanklik  baie  goed  gevorder.  Ook 
hierdie  groep  het  ongelukkig  nie  werklik  genoeg  mense  opgelewer  om  'n 
georganiseerde  evangelisasie  groep  in  die  gemeente  tot  stand  te  bring  nie.  Sonja  het 
egter  nie  moed  verloor  nie  en  het  hierdie  nuwe  kennis  toegepas  wanneer  sy  met  die 
"Sterretjies"  groepie  gewerk  het.  Op  een  stadium  het  Sonja  al  die  kindertjies  wat  sy  in 
die  Pienaarsdorp  en  Dawkingsville  gebiede  in  die  hande  kon  kry  aangery  kerk  toe  vir 
''Sterretjies”.  Op  hierdie  wyse  is  vele  kindertjies  wat  nog  nooit  kontak  met  die  kerk 
van  ons  Here  gehad  het  nie  ook  vertel  van  ons  Here  Jesus. 

Op  27  en  28  Maart  is  daar  weer  'n  Buitengewone  Algemene  Kerkvergadering  gehou 
om  die  nuwe  Liedboek  te  bespreek.  Ds.  Botha  en  oudl.  Sakkie  van  der  Westhuizen 
het  weer  die  gemeente  verteenwoordig.  Die  gemeente  het  dus  voor  die  probleem  te 
staan  gekom  dat  almal  uiteindelik  weer  nuwe  boekies  sou  moes  aankoop  voordat  dit 
op  28  Oktober  2001  amptelik  in  gebruik  geneem  sou  word.  Dit  is  dus  as  'n  gulde 
geleentheid  gesien  om  weer  die  kwessie  van  'n  elektroniese  liedbord  waarmee  die 
liedere  tydens  die  erediens  vertoon  kan  word,  aan  te  roer.  Die  saak  het  reeds  op  11 
Februarie  2001  tydens  die  gemeentevergadering  ter  sprake  gekom.  Na  deeglike 
bespreking  het  die  gemeentevergadering  dit  goedgekeur  dat  kwotasies  vir  'n 
elektroniese  liedbord  aangevra  kan  word  vir  voorlegging  tydens  'n  volgende 
vergadering.  Op  30  Mei  2001  het  die  kerkraad  besluit  om  as  'n  tussentydse  maatreël 
van  'n  tri-projekter  gebruik  te  maak  om  die  liedere  tydens  die  erediens  te  vertoon.  Die 
kerkraad  het  dit  goed  gedink  om  die  besluit  of  'n  elektroniese  liedbord  aangebring  sal 
word  aan  die  gemeentevergadering  oor  te  laat  vir  besluit. 

Die  gemeentevergadering  het  op  6 Mei  2001  die  aanbring  van  die  elektroniese 
liedbord  breedvoerig  bespreek.  Tydens  hierdie  vergadering  is  gerapporteer  dat  die 
liedbord  ongeveer  R25000.00  sou  kos.  Die  bord  sou  egter  nie  note  kon  vertoon  nie, 
maar  slegs  die  woorde.  Daar  was  egter  'n  beduidende  groep  wat  gevoel  het  dat  die 
gemeente  nie  oor  die  fondse  beskik  om  die  liedbord  aan  te  koop  nie.  Daar  is  reeds 
voorheen  gerneld  dat  die  kerkgebou  se  bedrading  vervang  moes  word  omdat  dit  'n 
brandgevaar  inhou  aangesien  dit  reeds  oud  is.  'n  Ander  groep  van  die  gemeente, 
veral  jonger  lidmate,  het  egter  gevoel  dat  die  bord  die  gemeente  se  sang  kon 
verbeter  en  die  gemeente  gevolglik  meer  aantrekliker  maak  vir  jongmense.  Die 
moontlikheid  dat  lidmate  spesiale  donasies  vir  die  aankoop  van  die  bord  kon  maak,  is 
ook  geopper,  Die  moontlikheid  om  te  volstaan  met  die  gebruik  van  die  tru-projektor  is 
ook  geopper.  Omdat  die  gemeente  nie  eenstemmigheid  kon  bereik  nie,  is  besluit  om 
die  saak  met  'n  volgende  vergadering  weer  te  bespreek  nadat  almal  kans  gehad  het 
om  die  saak  mooi  te  oordink,  Tydens  die  volgende  vergadering,  gehou  op  3 Junie 
2001,  het  die  instandhoudingskomitee,  onder  leiding  van  oudl.  C.W.  Raath,  'n 
gedetaileerde  verslag  gelewer  van  die  herstelwerk  wat  nodig  is  aan  die  kerk,  saal  en 
pastorie,  Daar  is  ook  op  moontlike  ander  projekte  soos  kussings  vir  die  kerkbanke 
gewys.  Na  bespreking  het  die  gemeentevergadering  ingestem  dat  herstelwerk  aan 
die  gemeente  se  geboue  voorrang  moet  geniet  bo  die  aanbhng  van  'n  elektroniese 
liedbord. 

Op  1 November  2001  het  die  kerkraad  versiag  ontvang  dat  heelwat  van  die 
instandhouding  afgehandel  was.  Die  kerkraad  het  besluit  om  weer  die  projektering 
van  die  liedere  tydens  eredienste  op  die  agenda  van  die  gemeentevergadering  te 
plaas.  Kommer  is  egter  uitgespreek  oor  die  estetiese  karakter  van  die  kerkgebou  wat 
aangetas  sou  word  deur  die  aanbring  van  die  bord.  Die  gemeentevergadering  het  op 
1 1 November  2001  met  48  teen  39  besluit  om  voort  te  gaan  met  die  projektering  van 
liedere  tydens  eredienste.  Die  besluit  is  met  'n  groot  meerderheid  bevestig  op  10 
Februarie  2002.  Die  gemeente  het  gevolglik  van  die  tru-projektor  gebruik  gemaak  om 
die  liedere  tydens  eredienste  te  projekteer.  Oudle.  C.W.  Raath  en  J.F.  Scheepers  het 
die  saak  hanteer.  Omdat  die  skerm  slegs  agter  die  predikant  se  rug  op  die  kansel 
aangebring  kon  word,  het  sommige  lidmate  dit  steeds  baie  steurend  beleef.  Die 
skerm  is  ook  tydens  troues  en  begrafnisse  verwyder.  Na  een  van  die  begrafnisse  is 
die  skerm  nie  weer  teruggeplaas  nie  en  het  die  situasie  natuurlik  onstaan  dat  die 
projektering  van  die  liedere  gestaak  is.  Byna  al  die  lidmate  het  ook  op  hierdie 
stadium  reeds  oor  nuwe  liedboeke  beskik.  Die  gemeentevergadering  het  gevolglik  op 
28  November  2002  besluit  om  sonder  die  projektering  van  die  liedere  klaar  te  kom. 

2001  sou  ook  die  jaar  wees  waarin  daar  weer  aandag  gegee  kon  word  om  die 
gemeente  se  tuine  op  te  knap.  Op  15  April  2001  het  die  kerkraad  toestemming  gegee 
dat  daar  weer  'n  boorgatpomp  vir  die  pastorie  aangekoop  kon  word.  Die  pomp  het 
R31 93.87  gekos.  Nadat  die  pomp  weer  water  voorsien  het  kon  daar  begin  word  om 
die  pastorie  se  tuin  mooi  te  maak.  Ds.  Botha  se  vrou  Retha  het  die  taak  op  haar 
geneem.  Met  die  hulp  en  bystand  van  diak.  Heiéne  du  Plooy  het  die  pastorie  se  tuin 
sommer  spoedig  beter  gelyk.  Die  probleem  was  egter  dat  dit  baie  geld  gekos  het!  Op 
die  ou  end  het  die  opknapping  van  die  pastorie  se  tuin  by  R7000.00  gekos.  Om  díe 
pastorie  gesin  te  help  om  van  die  geld  weer  terug  te  kry  het  die  gemeente  op  2 
September  weer  'n  papierherwinningsprojek  van  stapel  gestuur.  Soos  die  geld 
ingekom  het  is  dit  aan  die  gesin  beskikbaar  gestel  om  vorige  onkoste  terug  te  verhaal 
of  nuwe  onkostes  te  bekostig.  Op  hierdie  wyse  is  R5000.00  van  die  R7000,00 
verhaal.  Die  kerkraad  het  ook  vir  diak.  Helene  du  Plooy  gevra  om  leiding  te  neem 
met  die  opknapping  van  die  kerk  se  tuin.  Op  16  September  2001  het  die  kerkraad 
besluit  om  die  bessie  bome  langs  die  kerkgebou  af  te  saag  sodat  beter  bome  geplant 
kan  word  wat  nie  die  motors  so  erg  sou  bemors  nie.  Die  keuse  het  uiteindelik  op 
Karob  bome  geval. 

Instandhouding  is  is  saak  wat  maar  deurlopend  aandag  moet  geniet.  Gedurende 
Augustus/September  2001  is  R29477.65  spandeer  om  die  pastorie  en  saal  se  dakke 
te  herstel.  Daar  is  ook  aandag  gegee  aan  die  veiligheid  van  die  pastorie  gesin  en  al 
die  deure  in  die  pastorie  is  uiteindelik  gedurende  Augustus  van  diefwering  voorsien. 
Daar  was  ook  'n  probleem  met  van  die  waterpype  by  die  pastorie.  Die  kerkraad  het 
besluit  om  die  probleem  ten  volle  uit  te  skakel  en  al  die  buite  waterpype  by  die 
pastorie  is  gedurende  November  2001  vervang. 

Daar  is  nog  ander  gebeurtenisse  van  2001  wat  ook  uitstaan. 

Op  18  Maart  2001  het  die  Zephros  blaasorkes  begeleiding  tydens  die  erediens 
gedoen,  Almal  wat  dit  bygewoon  het  was  dit  eens  dat  dit  'n  uitsonderlike  erediens 
was. 

Op  23  Junie  2001  was  daar  groot  pret  by  die  kerk  toe  die  jeug  'n  omgekeerde  troue 
saam  met  'n  ete  aangebied  het.  Ds  en  mev  Botha  was  die  omgekeerde  bruidspaar. 
Oudle.  Wally  Raath  en  Dirk  Visagie  was  die  twee  waardige  moeders  en  hulle 
vrouens,  Etta  fen  Fransie  was  die  vaders.  Oudl.  Frik  Scheepers  was  verplig  om  die 
strooimeisie  te  wees  anders  wou  die  predikant  nie  saamspeel  nie!  Natuurlik  was  sy 

vrou,  oudl.  Elize  Scheepers  die  strooijonker.  Die  Jonker  broers  was  tog  te  fraai 
geklee  as  blommemeisies!  Die  projek  was  groot  pret  en  'n  reuse  sukses. 

2001  was  ook  'n  jaar  waarin  die  Algemene  Kerkvergadering  weer  vergader  het.  Die 
66ste  AKV  het  van  30  September  tot  en  met  6 Oktober  plaasgevind.  Ds.  Botha  en 
oudl.  Sakkie  van  der  Westhuizen  is  weer  deur  die  kerkraad  afgevaardig.  Oudl. 
Sakkie  van  der  Westhuizen  het  die  gemeente  verskeie  kere  op  bykomende 
vergadering  verteenwoordig.  Dit  kan  ook  vermeld  word  dat  hy  met  onderskeiding  op 
die  Ringskommissies  gedien  het  wat  in  1999,  2000  en  2001  verkies  is.  Dan  praat  ons 
nog  net  van  die  tydperk  wat  hy  op  die  kerkraad  van  Klerksdorp-Oos  gedien  het! 

Op  24  November  2001  het  die  NHSV  se  afsluiting  die  vorm  van  'n  viotvaart  op  die 
Vaalrivier  aangeneem.  Die  afsluiting  was  'n  reuse  sukses  en  is  deur  almal  baie 
geniet. 

Die  inkomste  gedurende  2001  was  R320607.13  en  die  uitgawes  het  R342459.20 
beloop.  Hierdie  bedrae  sluit  weereens  'n  bydrae  van  R42000.00  in  wat  Declercqville 
gemeente  betaal  het.^°'' 

2002  - ‘N  JAAR  VAN  WOELINGE  IN  DIE  RING 

2002  was  'n  jaar  van  kontraste.  Daar  was  groot  vreugde  oor  doelwitte  wat  uiteindelik 
gerealiseer  het  maar  daar  was  ook  groot  hartseer  omdat  die  ds.  Botha  en  die 
kerkraad  openlike  vyhandigheid  van  sommige  van  die  ander  gemeentes  en 
predikante  in  die  ring  begin  ervaar  het. 

Een  van  die  doelwitte  wat  gerealiseer  het  was  die  aankoop  van  'n  bandopname 
masjien  om  die  preke  mee  op  te  neem.  Gedurende  Januarie  2002  het  oudl.  Hennie 
Wasserman  besluit  om  persoonlik  in  te  tree  en  hy  het  geld  geskenk  vir  die  aankoop 
van  'n  badopnamemasjien.  Hy  het  ook  in  samewerking  met  diak.  Mariette  Mynhard 
die  projek  om  bandjies  aan  bejaardes  te  voorsien  op  hom  geneem.  Die  projek  is  later 
deur  oudl.  Wally  Raath  georganiseer. 

Reeds  aan  die  einde  van  2001  het  die  kerkraad  besluit  om  iets  daadwerklik  te  begin 
doen  aan  die  situasie  dat  daar  lidmate  was  wat  in  effek  net  ‘n  naam  om  die 
gemeente  se  boeke  was  maar  nie  werklik  aan  die  gemeente  lewe  deelgeneem  het 
nie  Die  kerkraad  het  op  1 November  2001  besluit  om  die  moontlikheid  te  ondersoek 
om  'n  wyk  te  stig  spesifiek  met  die  oog  op  die  hantering  van  hierdie  probleemgevalle 
in  die  gemeente.  Die  wyk  is  tydens  'n  buitengewone  vergadering  op  3 Februarie 
2002  gestig.  Die  naam  “Drumpel  wyk’’  is  gekies  om  daarmee  aan  te  dui  dat  die 
lidmate  wat  in  die  wyk  geplaas  word  op  die  rand  van  die  gemeente  verkeer.  Oudl. 
Elize  Bosman  en  haar  suster,  diak.  Hannetjie  Wessels,  is  aangewys  om  die  wyk  te 
bedien.  Die  ouderlingevergadering  het  die  wyk  se  naam  gedurende  November  2002 
na  die  "Omgee  wyk’’  verander.  Dit  is  gedoen  omrede  daar  gevoel  Is  dat  die  naam 
"Drumpel  wyk’’  te  negatief  in  die  lig  daarvan  dat  die  eintlike  doelwit  van  die  wyk  is  om 
probleem-lidmate  weer  op  die  regte  spoor  te  kry  en  nie  om  hul  lidmaatskap  te 
bedank  nie.  Dit  was  egter  onvermydelik  dat  sommige  van  die  lidmate  wel  hul 
lidmaatskap  bedank  het  ná  bearbeiding  deur  die  kerkraad  van  hierdie  wyk. 

Soos  reeds  gemeld  is  die  kwessie  van  'n  grensverskuiwing  opnuut  tydens  die 
Ringsvergadering  van  2001  op  die  agenda  geplaas.  'n  Hernude  gesprek  tussen 
afvaardigings  van  Klerksdorp-Oos  en  Doringkruin  saam  met  die  ringskommissie, 
onder  leiding  van  ds.  Piet  Botha,  het  egter  eers  op  21  Februarie  2002  aan  huis  van 
oudl.  Sakkie  van  der  Westhuizen  plaasgevind.  Tydens  die  gesprek  was  dit  duidelik 

dat  Doringkruin  se  kerkraad  en  predikant  geduld  verloor  het  met  die  oortuiging  van 
die  kerkraad  van  Klerksdorp-Oos  dat  hulle  wel  'n  verantwoordelikheid  teenoor  hulle 
"ouma”  gemeente  het.  Die  ringskommissie  het  ingesien  dat  die  kerkraad  van 
Doringkruin  onder  geen  omstandighede  'n  grensverskuiwing  tussen  die  gemeentes 
wil  oorweeg  nie.  In  die  lig  van  die  feit  dat  Doringkruin  se  afgevaardigdes  gemeld  het 
dat  hulle  wel  finansiële  steun  aan  ander  gemeentes  van  die  Hervormde  Kerk  gee,  het 
die  Ringskommissie  'n  versoek  gerig  dat  hulle  dit  sal  oorweeg  om  eerder  finansiële 
steun  aan  Klerksdorp-Oos  te  gee.  Daar  het  egter  niks  van  hierdie  versoek  gekom 
nie. 

Nieteenstaande  die  terugslae  ten  opsigte  van  die  poging  om  die  gemeente 
geografies  weer  lewensvatbaar  te  kry  het  dit  finansiël  tog  beter  met  die  gemeente 
gegaan.  Die  feit  dat  heelwat  lidmate  van  ander  gemeentes  die  keuse  uitgeoefen  het 
om  by  Klerksdorp-Oos  in  te  skakel,  het  die  gemeente  finansiël  laat  vooruitgaan. 
Ongelukkig  was  dit  egter  teen  'n  prys. 

Teen  1999  het  ‘n  beduidende  persentasie  van  Klerksdorp-Oos  se  lidmate  nie  meer 
binne  die  grense  van  die  gemeente  gewoon  nie.  Hierdie  toedrag  van  sake  was 
hoofsaaklik  daaraan  te  wyte  dat  lidmate  wat  weens  die  vordurende  demografiese 
verskuiwings  in  die  gemeente  se  area,  oor  die  grense  verhuis  het  die  keuse 
uitgeoeffen  het  om  by  die  gemeente  te  bly.  Daar  was  egter  ook  ‘n  beduidende  getal 
wat  ongelukklg  was  in  hulle  eie  gemeentes  en  daarom  oorgekom  het  na  Klerksdorp- 
Oos.  Negatlwiteit  teenoor  Klerksdorp-Oos  oor  hlerdie  toedrag  van  sake  is  veral  vanaf 
lidmate  van  Stilfontein  en  Klerksdorp-Suid  gerapporteer.  Die  toedrag  van  sake  het 
ds.  Botha  reeds  op  11  Maart  2002  laat  besluit  om  in  sy  hoedanigheid  as  predikant 
van  Kierksdorp-Oos,  briewe  te  rig  aan  die  ouderlingevergaderings  van  gemeentes 
Stilfontein  en  Kierksdorp-Suid  om  sy  gevoel  dat  daar  ongelukkigheid  by  hulle 
bestaan  met  hulle  te  deel.  Die  bedoeling  was  om  'n  gesprek  aan  die  gang  te  sit  sodat 
die  probleme  uitgeklaar  kon  word.^°®  Die  feit  dat  nie  een  van  die  twee  ouderlinge 
vergadering  op  sy  skrywe  geantwoord  het  nie  was  vir  hom  'n  besliste  aanduiding  dat 
dinge  nie  pluis  was  nie. 

Hierdie  gevoel  dat  daar  'n  baie  negatiewe  persepsie  van  Klerksdorp-Oos  bestaan  het 
het  ds.  Botha  genoop  om  na  oplossings  te  begin  soek.  Een  van  die  moontlikhede  wat 
hy  gesien  het  was  om  die  gemeente  se  identiteit  van  die  “swartskaap  van  die  ring"  te 
probeer  verander.  Tydens  die  gemeentevergadering  gehou  op  10  Februarie  2002  het 
ds.  Botha  gevolglik  versoek  dat  die  moontlikheid  oorweeg  moet  word  om  die 
gemeente  se  naam  te  verander.  Ds.  Botha  het  daarop  gewys  dat  byna  die  helfte  van 
die  gemeente  nie  meer  binne  die  gemeente  se  grense  woon  nie  en  dat  baie  in 
Stilfontein  woon.  Om  hierdie  rede  het  hy  voorgestel  dat  'n  neutrale  naam  oonweeg 
word.  As  voorbeeld  het  hy  die  naam  “Mórester"  genoem.  Slegs  drie  persone  het  hul 
teenkanting  aangedui,  die  res  van  die  gemeentevergadering  het  hulle  bereid  verklaar 
om  die  moontlikheid  te  oorweeg. 

Dat  die  naamsverandering  tog  'n  kontroversiële  aangeleentheid  was,  kan  afgelei 
word  uit  die  feit  dat  ds.  Botha  op  22  Mei  2002,  tydens  die  kerkraadsvergadering,  te 
kenne  gegee  dat  hy  sy  voorstel  om  die  gemeente  se  naam  te  verander  wil  terugtrek. 

Die  naam  kwessie  binne  die  gemeente  is  egter  spoedig  weer  deur  faktore  in  die  Ring 
be'ínvloed.  Die  Ringskommissie  het  na  aanleiding  van  die  besluite  van  die 
hngsvergadering  van  2001  oor  strategiese  beplanning  om  die  probleme  in  die  ring 
die  hoof  te  bied  besluit  om  aan  die  ringsvergadering  van  2002  voor  te  stel  dat  die 
moontlikheid  oorweeg  moet  word  om  van  die  gemeentes  in  die  Ring  van  Klerksdorp 

te  laat  saamsmelt  om  'n  mega  gemeente  te  vorm.  Hierdie  nuwe  rigting  wat  die  Ring 
kon  inslaan  het  vir  die  kerkraad  van  Klerksdorp-Oos  hoop  gegee  dat  daar  lewers 
langtermyn  oplossings  gevind  sou  word. 

Al  het  die  gemeente  tot  'n  mate  ‘n  "wag  en  sien”  houding  ingeneem  is  daar  op 
grondvlak  met  die  gewone  werksaamhede  voortgegaan. 

Op  die  gemeentebou  terrein  het  dinge  steeds  van  krag  tot  krag  gegaan.  Reeds 
gedurende  Februarie  2002  het  verskeie  sleutel  lidmate  die  gemeenteboukursus  by 
Kemptonpark-Oos  gemeente  bygewoon.  Die  leiers  het  begeestert  teruggekom  en  het 
heelwat  nuwe  idees  gehad  wat  oorweeg  kon  word  vir  implimentering.  So  het  daar 
byvoorbeeld  onder  leiding  van  oudl.  Sonja  Fourie  'n  projek  die  lig  gesien  waar  daar  ‘n 
kers  met  'n  bekendstellingsbrief  aan  in  die  posbusse  van  die  meeste  huise  in  die 
Adamayvew  en  Irene  Park  omgewing  geplaas  is.  Daar  was  nie  juis  reaksie  gewees 
nie  maar  die  gemeenskap  het  beslis  van  die  gemeente  kennis  geneem! 

Op  22  Mei  2002  het  die  kerkraad  verneem  dat  die  gemeenteboureëlingskomitee 
oudl.  Kobus  Fourie  as  voorsitter  aangewys  het  in  die  plek  van  oudl.  Sakkie  van  der 
Westhuizen  wat  besluit  het  om  uit  te  tree  as  voorsitter.  Kobus  het  ook  die  besoek  aan 
Kemptonpark-Oos  meegemaak  en  was  absoluut  gemotiveerd  om  met  die  werk  voort 
te  gaan.  Onder  leiding  van  oudl.  Fourie  is  die  daarstel  van  'n  georganiseerde 
evangelisasie  werkgroep  en  'n  groep  wat  spesifiek  werk  aan  die  gasvryheid  tydens 
die  eredienste  as  prioriteite  vir  die  komitee  gestel. 

Die  ringsvergadering  van  9 Junie  2002  was  geen  aangename  geleentheid  nie.  Vroeg 
in  die  vergadering  het  dit  duidelik  geword  dat  diegene  wat  nie  met  die  voorstel  van 
groter  samewerking  tussen  die  gemeentes  gediend  was  nie  druk  agter  die  skerms 
gewerk  het.  Die  voorstel  van  die  vorige  ringskommissie  is  nietemin  hanteer  en  die 
vergadering  het  dit  aan  die  nuwe  Ringskommissie  opgedra  om  die  saak  verder  te 
hanteer.  Die  nuwe  Ringskommissie  onder  leiding  van  ds.  Jan  Wilson  het  al  die 
gemeentes  versoek  om  hul  toekomsbeplanning  in  heroorweging  te  neem.  Die 
gemeentes  sou  vroeg  in  2003  geleentheid  kry  om  saam  oor  die  toekoms  van  die 
Hervormde  Kerk  in  die  KOSH  area  te  besin. 

Tydens  die  gemeentevergadering  gehou  op  11  Augustus  2002  het  die  vergadering 
hulle  oor  die  toekoms  planne  van  die  gemeente  uitgespreek.  Die  vergadering  het  die 
aanbeveling  van  die  ouderlingevergadering,  naamlik  dat  Klerksdorp-Oos  as  ‘n 
selfstandige  gemeente  wil  voortbestaan,  voorlopig  steeds  in  samewerking  met 
Declercqville-gemeente  ten  opsigte  van  die  standplaas,  aanvaar. 

Tydens  die  gemeentevergadering  van  1 1 Augustus  2002  is  besluit  ook  besluit  om  die 
kwessie  van  ‘n  nuwe  naam  vir  die  gemeente  te  laat  oorstaan  totdat  daar  meer 
duidelikheid  is  oor  waarheen  die  ringskommissie  se  voorstel,  om  die  Ring  se 
gemeentes  te  herstruktureer,  sou  lei.  Tydens  die  gemeentevergadering  van  10 
November  2002  is  daar  besluit  om  weer  in  2003  aan  die  kwessie  van  ‘n  nuwe  naam 
aandag  te  gee.  Op  28  November  2002  het  die  kerkraad  ook  na  aanleiding  van  ‘n 
voorstel  deur  oudl.  Hennie  Wasserman  besluit  om  die  kwessie  van  ‘n 
naamsverandering  ook  op  die  agenda  van  die  kerkraadsvergadering  te  plaas. 

Die  spanning  het  op  22  Augustus  2002  breekpunt  bereik.  Die  kerkraad  het  op  hierdie 
dag  in  die  saal  byeengekom  vir  ‘n  spesiale  ringsvisitasie,  gevolg  deur  ‘n 
buitengewone  vergadering  om  die  Ringsvergadering  se  besluite  oor  die 
toekomsbeplanning  van  die  gemeentes  te  bespreek.  Die  ringskommissie,  bygestaan 
deur  die  sekundus  lede  het  reeds  om  17:00  byeengekom  vir  'n  vergadering  in  die 
konsistorie  van  Klerksdorp-Oos.  Die  beplanning  was  dat  hulle  om  18:00  by  die 
kerkraad  in  die  saal  sou  aansluit  om  met  die  visitasie  te  begin.  Terwyl  die 

nngskommissie  vergadenng  gehou  het,  het  die  kerkraad  van  Klerksdorp-Oos  onder 
groot  spanning  byeen  begin  kom  vir  die  visitasie.  Daar  is  vooraf  verneem  dat  ds. 
Wilson  van  plan  was  om  die  kerkraad  aan  te  vat  omdat  hulle  lidmate  van  ander 
gemeentes  "werf'  om  by  Klerksdorp-Oos  in  te  skakel.  'n  Klagte  in  hierdie  verband  is 
deur  Stilfontein  gemeente  by  die  Ringskommissie  ingedien.^'^ 

Sesuur  die  aand  het  onder  hierdie  spanning  aangebreek  sonder  dat  die 
Ringskommissie  uit  die  konsistorie  te  voorskyn  getree  het.  Toe  die  Ringskommissie 
langer  neem  as  wat  ds.  Botha  dit  kon  hanteer  om  by  die  kerkraad  in  die  saal  aan  te 
sluit  het  hy  na  die  konsistorie  gegaan  en  die  Ringskommissie  aangespreek  omdat 
hulle  die  kerkraad  laat  wag.  Ds.  Botha  wat  die  spanning  reeds  as  ondraaglik  beleef 
het,  het  ongelukkig  baie  aggresief  oorgekom  en  die  lede  van  die  Ringskommissie 
was  gekok  in  sy  optrede  en  wou  ho  selfs  aankla  vir  wangedrag!  Tydens  die  visitasie 
het  dit  nie  veel  beter  gegaan  nie.  Die  beskuldiging  van  "werwing"  is  gemaak  en  die 
kerkraad  van  Klerksdorp-Oos  het  gereed  gestaan  om  hulself  te  verdedig.  Ds.  Botha 
het  voet  by  stuk  gehou  dat  as  een  van  die  lidmate  van  Klerksdorp-Oos  hulself  skuldig 
maak  aan  onchristelike  gedra  die  saak  eerstens  met  die  ouderlingevergadering  van 
die  gemeente  opgeneem  moet  word  alvorens  die  saak  na  die  Ringskommissie 
verwys  kan  word. 

Die  naweek  van  30  Augustus  tot  1 September  2002  het  die  gemeente  'n  baie 
geslaagde  eerste  Gesinskamp  beleef.  Oudle.  Frik  en  Elize  Scheepers  het  die  kamp 
wat  by  Ijaane  Park  plaasgevind  het  gereël.  Heelwat  gesinne  het  dit  bygewoon.  Daar 
is  uiteindelik  besluit  om  die  die  gesinskamp  elke  tweede  jaar  aan  te  bied.  Die 
bedoeling  was  dat  veral  die  gesinne  met  kindes  in  die  kategese  nie  die  kamp  moes 
misloop  nie.  Die  kamp  is  egter  net  so  deur  van  die  ouer  lidmate  geniet.  Die 
finalejaars  het  ook  die  naweek  van  27  tot  29  September  'n  ringskamp  kon  bywoon. 

Omrede  die  kerkraad  gevoel  het  dat  die  oorspronklike  Februarie  Basaar-Karnaval 
gedagte  nie  meer  die  gewenste  uitwerking  het  nie  is  daar  ook  totaal  nuut  oor  die 
basaar  probeer  dink.  Oudl.  Greta  Wilkins  het  voorgestel  dat  daar  na  die  Kunsmark 
konsep  gekyk  moes  word.  Sy  het  opgemerk  dat  gemeentes  aan  die  Rand  die  konsep 
met  groot  vrug  benut.  Uit  hierdie  voorstel  is  uiteindelik  die  "Opklop  Expo"  van  30 
September  tot  5 Oktober  gebore.  Niemand  kan  die  gemeente  daarvan  beskidig  dat 
daar  nog  nooit  groot  gedink  is  oor  fondsinsameling  nie!  Die  blote  feit  dat  die 
gemeente  dieselfde  datums  as  die  gewilde  Aardklop  fees  gekies  het  bewys  reeds  die 
feit.  Die  naam  "Opklop  Expo"  is  deur  Jacques  Faul  uitgedink.  Basies  het  dit  behels 
dat  die  gemeente  van  30  September  tot  2 Oktober  n kuns  en  kersmark  in  die  Jaap 
Steyn  Saal  aangebied  het.  Op  3 Oktober  is  die  kunsmark  opgepak  en  die  aand  is 
daar  ‘n  "Opklop  Superstars"  konsert  in  die  Auditorium  aangebied.  Die  verskillende 
skole  se  sport  spanne  het  vir  pryse  meegeding.  Kobus  Fourie  en  sy  twee  swaers, 
Werner  en  Jacques  Faul  was  die  organiseerder  van  hierdie  item.  Op  Vrydag  4 
Oktober  is  daar  Kleuterkaskenades  op  die  Rugbyveld  van  die  Westelikes 
Sportgronde  aangebied.  Hierdie  pragtige  byeenkoms  is  deur  Sonja  Fourie  en  Janet 
van  Niekerk  gereel.  En  toe  het  die  “Grand  Finale"  op  Saterdag  5 Oktober,  ook  op  die 
rugbyveld  gevolg.  Hierdie  geleentheid  het  om  7:00  begin  met  'n  "Breakfast  Spinning" 
gereel  deur  Marita  Fául.  Sy  het  selfs  die  spinning  wêreld  kampioen  Bruce  Wallis  daar 
gehad!  Vir  die  res  van  die  dag  was  dit  basies  die  basaar  van  die  vorige  jare  met  die 
helikopter  inkluis!  Een  voordeel  van  die  rugbyveld  was  dat  die  trompoppies 
uiteindelik  suksesvol  by  een  van  ons  basaars  kon  optree!  Dit  het  baie  beter  met  die 
projek  gegaan  as  wat  daar  aanvanklik  gedink  is.  Tog  was  die  projek  nie  die  groot 
sukses  wat  almal  gehoop  het  dit  sal  wees  nie.  Oorwegend  het  die  meeste  lidmate 

gevoel  dat  daar  effens  meer  afgebyt  is  as  wat  die  gemeente  instaat  was  om  te  kou. 
Daar  is  gevolglik  besluit  om  die  volgende  jaar  maar  weer  'n  hanteerbare  basaar  by 
die  kerk  te  hou.  Dalk  was  dit  jammer  dat  die  gemeente  nooit  probeer  het  om  op  die 
suksesse  van  die  reuse  projek  te  bou  nie.  Maar  dalk  was  almal  net  te  moeg  om  dit 
ooit  weer  aan  hulleself  te  doen!!  Aan  die  einde  van  die  jaar  het  die  totale  basaar 
poging  'n  mooi  bedrag  van  R40445.37  opgelewer.  Die  fietsren  aan  die  begin  van  die 
jaar  het  R8403.80  opgelewer.  Annetjie  van  der  Westhuizen  het  ook  op  7 September 
'n  maskerbal  vir  die  gemeente  gereël  en  daar  is  ‘n  mooi  bedrag  van  R4903.00  met 
die  projek  ingesamel.  Die  totale  inkomste  van  fondsinsamelingsprojekte  vir  2002  het 
op  R66535.24  te  staan  gekom. 

Soos  reeds  gemeld  het  die  gemeente  se  finansiële  posisie  aansielik  verbeter  teen 
2002.  Die  gemeente  was  gevolglik  instaat  om  vanaf  begin  2002  die  voorsiening  vir 
die  mediese  versorging  van  die  pastoriegesin  aansienlik  te  verbeter.  Op  16  Junie 
2002  het  die  kerkraad  verder  besluit  om  ds.  Botha  se  traktement  aan  te  pas  nadat 
die  Ringsvergadering  besluit  het  om  die  gemeente  finansiëel  te  ondersteun  deur  die 
gemeente  se  heffings  vir  2002  te  betaal.  Kort  hierna  het  die  kerkraad  egter  kennis 
geneem  dat  die  Ringskommissie  besluit  het  om  die  hulp  na  R24000.00  vir  die  jaar  te 
verminder. 

Verdere  veranderings  het  gekom  nadat  ds.  Stephan  Botha  besluit  het  om,  in  die  lig 
van  die  finansiële  druk  wat  Declercqville-gemeente  ondervind  het  nadat  die 
Noordwes-Skou  projek  verval  het,  sy  aanstelling  daar  te  bedank.  Die  R4200.00  wat 
Declercqville-gemeente  tot  die  standplaas  bygedra  het,  het  dus  met  ingang  1 
Oktober  2002  verval.  Om  dit  vir  die  gesin  moontlik  te  maak  om  steeds  finansiël  te  kan 
oorleef,  het  mev.  Retha  Botha  vanaf  1 Oktober  2002  'n  nagdiens  pos  by  die  Anncron 
Kliniek  aanvaar.  Dit  was  gevolglik  ook  vir  die  gesin  moontlik  om  by  die  mediesefonds 
van  die  hospitaal  in  te  skakel.  Hierdie  verwikkeling  het  weer  die  kerkraad  instaat 
gestel  om  die  geld  wat  vooreen  aan  'n  mediese  fonds  vir  die  gesin  bestee  is  te 
gebruik  om  ds.  Botha  se  traktement  aan  te  vul.  Om  mev.  Botha  in  staat  te  stel  om  die 
nagdiens-pos  te  kan  aanvaar,  het  die  kerkraad  ingestem  dat  ds.  Botha  die  aande  wat 
hy  voorheen  by  Declercqville-gemeente  huisbesoek  gedoen  het  vry  kan  wees  om  na 
hul  twee  kinders  om  te  sien. 

Op  24  Oktober  het  die  stryd  tussen  die  kerkraad  van  Klerksdorp-Oos  en  die 
Ringskommissie  nog  'n  rondte  beleef.  Ongeag  ds.  Botha  se  vermaning  dat  die 
Ringskommissie  nie  lidmate  van  Klerksorp-Oos  kan  aankla  sonderom  die  ouderlinge 
van  die  gemeente  in  díe  saak  te  ken  nie,  het  die  Ringskommissie  voortgegaan  om  ‘n 
klag  teen  br.  I.E.  van  Breda  te  lê.  Die  klag  het  onder  ander  oor  die  werwing  van 
lidmate  vir  Klerksdorp-Oos  gegaan.  Die  ouderlinge  van  Klerksdorp-Oos  het  gevolglik 
besluit  om  oudle.  Sakkie  Stoltz,  Frik  Scheepers  en  Hennie  Wasserman  af  te 
vaardiging  om  'n  opsiggesprek  met  die  Ringskommissie  oor  hierdie  saak  te  voer. 
Hierdie  gesprek  het  op  25  November  plaasgevind.  Die  uiteinde  van  die  saak  was  dat 
die  Ringskommissie  die  klag  laat  vaar  het  maar  die  polarisasie  in  die  Ring  het  net 
nog  groter  geword.  Ds.  Botha  het  dit  veral  aan  die  lyf  gevoel  wánneer  die  predikante 
elke  Woensdag  bymekaar  kom  om  hulle  werk  te  koórdineer  en  sommer  net  met 
mekaar  te  skakel. 

Ongeag  die  wyer  probleme  het  die  kerkraad  van  Klerksdorp-Oos  gedurende 
November  nog  'n  tree  gegee  in  die  proses  om  beter  gemeente  strukture  te  ontwikkel. 
Op  28  November  2002  het  die  kerkraad  besluit  om  ook  'n  stelsel  van 
groepouderlinge  en  -diakens  in  te  stel.  Die  bedoeling  is  dat  groepouderlinge-  en 
groepdiakensvergaderings  voor  elke  ouderlinge-  en  diakensvergadering  sal 

plaasvind  om  verslae  te  hanteer  en  die  agendas  vas  te  stel  Die  groepouderlinge  en 
-diakens  sal  ook  in  'n  opsighoudende  en  hulpverlenende  hoedanigheid  optree 
teenoor  die  ouderlinge  en  diakens  in  hul  groepe.  Vyf  groepe  ouderlinge  en  diakens  is 
onderskeidelik  aangewys.  As  eerste  groepouderlinge  is  verkies'  Oudle.  Hennie 
Wasserman,  Marcus  Markusse,  Lukas  Claase  en  Dirk  Visagie.  Die  voorsitter  van  die 
ouderlinge,  oudl.  Frik  Scheepers  was  verantwoordelik  vir  die  vyfde  groep.  Oudl. 
Markusse  het  egter  nie  aangeneem  nie  en  oudl.  Attie  Visser  is  in  sy  plek  verkies. 

As  groepdiakens  is  verkies:  Diaks.  Mariette  Mynhardt,  Hanlie  Veldman,  Fransie 
Visagie  en  Veronica  Blake.  Die  voorsitter  van  die  diakens,  diak.  Hannetjie  Wessels 
het  ook  die  vyfde  groep  geneem. 

Op  28  November  2002  het  die  kerkraad  by  'n  punt  gekom  dat  hulle  moed  begin 
verloor  het  dat  die  Ring  ooit  aanpassings  sou  maak  om  vir  die  gemeente  'n 
regverdige  kans  op  voortbestaan  te  gee.  Daar  is  gevolglik  besluit  dat  dit  geen  doel 
sal  dien  om  verdere  versoeke  tot  die  Ring  te  rig  om  die  gemeentegrense  te  hersien 
nie.  Tydens  die  vergadering  is  daar  frustrasie  uitgespreek  oor  die  feit  dat  die  Ring  die 
saak  telkens  na  ‘n  kommissie  verwys  wat  net  met  afvaardigings  van  die  gemeentes 
gesprek  voer  en  niks  daadwerklik  doen  nie. 

Die  kerkraad  het  ook  besluit  om  nie  weer  aansoek  te  doen  om  hulp  uit  die 
Ringsopboufonds  nie.  Hierdie  besluit  is  geneem  omdat  die  kerkraad  gevoel  het  dat 
sodanige  aansoek  die  persepsie  by  van  die  ander  Hervormers,  nl.  dat  Klerksdorp- 
Oos  geen  bestaansreg  het  nie,  kan  versterk. 

Ook  binne  die  gemeente  was  daar  nuwe  struikelblokke  om  te  oorkom.  Op  28 
November  2002  het  die  kerkraad  kennis  geneem  dat  diak.  Hanlie  Veldman  bedank 
het  as  admin-kassier.  Omdat  niemand  gevind  kon  word  om  die  take  oor  te  neem  nie. 
het  oudl.  Jan  Pretorius  die  take  maar  weer  op  hom  geneem. 

Gedurende  2002  was  daar  nie  groot  instandhoudingswerk  gedoen  nie.  Daar  was 
egter  groot  dankbaarheid  toe  die  middelste  skuifdeur  van  die  saal,  uiteindelik  in 
Oktober  met  'n  nuwe  aluminum  deur  vervang  is.  Die  projek  het  R9860.00  gekos. 
Gedurende  2002  het  die  Reik-uit-na-mekaar  Klub  begin  om  ook  vir  Bybelverspreiding 
straattafels  te  hou.  Die  mooi  bedrag  van  R1 500.00  is  vir  hierdie  doel  oorbetaal. 

Die  inkomste  gedurende  2002  was  R387464  75  en  die  uitgawes  het  R343474.35 
beloop.  Hierdie  bedrag  sluit  R31 500.00  in  wat  van  Declercqville  ontvang  is  en 
R24000.00  wat  uit  die  Ringsopboufonds  ontvang  is. 

2003  - MÓRESTER! 

Die  jaar  2003  was  veronderstel  om  'n  groot  jaar  vir  die  gemeente  te  wees.  Op  20 
Junie  2003  sou  die  gemeente  reeds  vir  vyftig  jaar  bestaan.  Die  feesvieringe  wat  tien 
jaar  gelede  deur  die  mat  geval  het  sou  plaasvind.  Ongelukkig  het  die  probleme  in  die 
ring  wat  in  2002  akuut  geraak  het  steeds  bestaan.  Hierdie  aspek  van  2003  het  tot  n 
mate  die  jaar  bederf. 

2003  het  afgeskop  sonder  die  staatmaker  aan  die  stuur  van  die  gemeente  se 
administarsie.  Die  skriba,  oudl.  J.A.S.  Pretorius,  het  weens  gesondheidsredes  besluit 
om  met  ingang  1 Januarie  2003  as  skriba  en  skriba  vir  registrasie  te  bedank.  Die 
kerkraad  was  genoodsaak  om  so  gou  moontlik  weer  te  herorganiseer  en  dit  is  dan 
ook  tydens  'n  buitengewone  vergadering  gehou  op  12  Januarie  2003  gedoen.  Op 
hierdie  dag  het  die  kerkraad  die  volgende  persone  aangewys  om  die  gemeente- 

administrasie  te  behartig.  Oudl.  J.E.  Smit  is  as  skriba  aangewys  en  oudl.  I.J.  Stoltz  as 
admin-kassier.  Oudl.  J.J.  Wessels  is  as  skriba  vir  registrasie  aangewys. 

Met  die  verkiesing  van  hierdie  persone  is  daar  ook  'n  nuwe  era  ingelei  in  die 
hantering  van  die  gemeente-administrasie.  Tydens  die  voorafgaande 
kerkraadsvergadering,  gehou  op  28  November  2002,  is  besluit  om  nie  meer  'n  vaste 
bedrag  per  maand  as  honorarium  te  begroot  nie,  maar  persone  slegs  vir  werklike 
uitgawes  terug  te  vergoed.  Vanaf  1 Januarie  2003  word  hierdie  take  dus  ook  as 
dienswerk  gereken  soos  enige  ander  taak  wat  in  die  gemeente  gedoen  word. 

Ook  die  fondsinsameling  het  veranderinge  ondergaan.  Na  die  bedanking  van  oudl. 
Annatjie  van  der  Westhuizen,  het  die  kerkraad  op  28  November  2002  besluit  om  nie 
weer  'n  spesifieke  persoon  aan  te  wys  om  as  oorhoofse  koórdineerder  van 
fondsinsameling  te  dien  nie.  Daar  is  besluit  dat  elke  projek  deur  'n  eie  sameroeper 
hanteer  sal  word  onder  toesig  van  die  finansiële  komitee. 

So  het  dit  gebeur  dat  oudl.  Charl  du  Plooy  betrokke  geraak  het  by  die  organisering 
van  die  gemeente  se  fietswedren.  Die  fietsren  het  weer  'n  mooi  opbrengs  van 
R7899.92  gelewer.  Die  Alabama  is  ook  weer  onder  leiding  van  Hannelie  Smit 
aangebied  en  het  'n  bedrag  van  R7701.56  opgelewer.  2003  sal  egter  ook  onthou 
word  as  die  jaar  waarin  die  gemeente  vir  die  eerste  keer  daarin  kon  slaag  om  'n 
kosstalletjie  by  die  Aardklop  fees  te  bekom.  Die  gemeente  het  pap  en  kaiïngs  en 
jaffels  verkoop  en  'n  mooi  wins  van  R1 7671. 95  gemaak.  Oudle.  Sakkie  Stoltz  en  Dirk 
Visagie  het  leiding  geneem  by  Aardklop. 

Die  fokus  van  2003  sal  egter  altyd  die  viering  van  die  gemeente  se  vyftigste 
bestaansjaar  bly.  Met  die  oog  op  die  fees  het  die  gemeentevergadering  reeds  op  10 
November  2002  'n  Feeskomitee  aangewys.  Oudl.  A.J.  Visser  is  as  voorsitter 
aangewys  en  as  addisionele  lede  is  verkies;  Oudle.  J.E.  Smit  en  A.M.  Pretorius,  diak. 
V.  Blake  en  br.  I.S.  Cronjé. 

Dit  was  ook  hierdie  vergadering  gewees  wat  besluit  het  dat  die  gemeente  se 
geskiedenis  te  boek  gestel  moes  word.  Oudl.  Visser  het  gevra  dat  ds.  Stephan  Botha 
die  taak  op  hom  moet  neem. 

Die  Feeskomitee  het  soos  die  tyd  aangestap  het  'n  paar  veranderinge  ondergaan.  Br. 
Cronjé  het  hom  later  onttrek  en  oudl.  I.J.  Stoltz  en  sr.  Ella  Marais  is  aan  die  einde 
van  die  beplanning  by  die  komitee  betrek  om  die  feesviering  self  te  organiseer.  Die 
feesviering  is  beplan  om  op  Saterdag  21  Junie  en  Sondag  22  Julie  plaas  te  vind. 

Voor  daar  by  die  feesvieringe  uitgekom  is,  het  daar  egter  'n  hele  paar  ander  dinge 
gebeur. 

Die  strategiese  beplanning  wat  die  Ringsvergadering  begin  het,  het  op  22 
Februarie  2003  daarop  uitgeloop  dat  ‘n  afvaardiging  van  die  Kommissie  van  die 
Algemene  Kerkvergadering  die  Ring  besoek  het  om  saam  met  die  gemeentes 
oor  die  saak  te  besin.  Die  byeenkoms  het  onder  leiding  van  ds.  Beukes  en  mnr. 
Kobus  Viljoen  in  die  kerkgebou  van  Doringkruin  plaasgevind.  Tydens  hierdie 
byeenkoms  is  daar  besluit  dat  die  twee  gemeentes  van  Stilfontein  en  die  twee 
van  Orkney  afsonderlik  sou  vergader  om  hulle  situasie  te  bespreek.  Die 
gemeentes  van  Klerksdorp  en  Hartbeesfontein  sou  ook  vergader  om 
beplanning  te  doen.  Ds.  Jan  Wilson  is  as  sameroeper  van  die  Klerksdorpgroep 
aangewys.  Omrede  die  Ringsvergadering  van  2003  al  nader  gekom  het  en  geen 
vergadering  belé  is  vir  die  Klerksdorpgroep  nie,  het  ds.  G.S.  Botha  weer  sy  nek 
uitgesteek  en  in  April  2003,  tydens  ‘n  Woensdag  byeenkoms  by  die  hospitaal 
gevra  dat  die  vergadering  gehou  sal  word.  ‘n  Vergadering  is  toe  vir  23  April 
2003  by  Klerksdorp-Oos  belê.  By  hierdie  vergadering  het  egter  net  Klerksdorp- 

Oos  en  Wilkoppies  se  afgevaardigdes  opgedaag.  Daar  is  nie  te  min  oor  die 
saak  gepraat  en  oudl.  Willie  van  Zyl  wat  ‘n  lid  van  die  Ringskommissie  was,  het 
onderneem  om  die  byeenkoms  se  voorstelle  aan  die  Ringskommissie  deur  te 
gee  vir  insluiting  in  die  agenda.  Omrede  dit  vir  die  afgevaardigdes  van 
Klerksdorp-Oos  duidelik  geword  het  dat  die  res  van  die  gemeentes  in 
Klerksdorp  nie  werklik  daarin  belangstel  om  ‘n  gesamentlike  oplossing  vir  die 
probleme  te  vind  nie  het  hulle  versoek  dat  hulle  grens  met  Doringkruin  weer  op 
die  agenda  van  die  Ring  geplaas  sal  word. 

Gedurende  Mei  was  daar  egter  nie  veel  tyd  om  verder  aandag  te  gee  aan  die  stryd  in 
die  Ring  nie.  Die  basaar  van  2003  is  beplan  om  saam  te  val  met  die  gemeente  se 
50ste  verjaardag.  Vir  hierdie  doel  het  die  kerkraad  besluit  dat  die  basaar  oor  twee 
dae  sou  strek  en  op  Vrydag  30  Mei  en  Saterdag  31  Mei  sou  plaasvind.  Die  50  Jaar 
Fees  Basaar,  soos  dit  genoem  is,  het  die  "OO's''  as  tema  gehad.  Daar  is  weer  van  die 
helikopter  gebruik  gemaak  en  die  jeug  het  ook  hard  gewerk  om  'n  vlot  te  bou  wat  die 
kerkgebou  uitgebeeld  het.  Hierdie  vlot  is  deur  die  strate  gery  om  die  publiek  attent  te 
maak  op  die  basaar.  Tydens  die  basaar  is  daar  ook  stallietjies  beskikbaar  gestel  vir 
mense  wat  hulle  eie  handewerk  wou  verkoop.  Teen  2003  het  oom  Jan  Veldman 
homself  begin  onderskei  ten  opsigte  van  die  reelings  rondom  die  opslaan  en  afslaan 
van  die  basaar.  As  mens  dit  nog  nooit  self  moes  doen  nie,  is  dit  moeilik  om  te 
verstaan  hoeveel  moeite  dit  verg  om  te  sorg  dat  daar  genoeg  tente  en  veral  tafels  by 
die  basaar  is  - en  natuurlik  moet  alles  weer  by  hulle  regte  eienaars  terug  besorg 
word.  Die  puik  diens  wat  oom  Jan  Veldman  in  hierdie  verband  gelewer  het,  het  later 
daarop  uitgeloop  dat  hy  die  "Kwartiermeeter  Generaal"  van  die  gemeente  geword 
het.  Oom  Jan  is  steeds  verantwoordelik  vir  die  veilige  bewaring  en  instandhouding 
van  al  die  gemeente  se  roerende  bates.  Die  basaar  het  aan  die  einde  van  2003  'n 
wins  van  R44210.23  getoon.  Saam  met  al  die  ander  projekte  is  die  mooi  bedrag  van 
R87712.61  vir  2003  ingesamel. 

Die  Ringsvergadering  het  die  dag  net  na  die  basaar  plaasgevind  en  die 
afgevaardigdes  van  Klerksdorp-Oos  was  sommer  nog  lekker  moeg  gewees.  Tydens 
die  vergadering  het  die  saak  rondom  die  grens  tussen  Klerksdorp-Oos  en 
Doringkruin  toevallig  onder  bespreking  gekom.  Die  bespreking  het  ongelukkig  weer 
op  'n  konfrontasie  tussen  ds.  GS  Botha  en  van  die  ander  predikante  uitgeloop.  Ds. 
Botha  het  uit  radeloosheid  'n  voorstel  gemaak  dat  die  Ringsvergadering  onmiddelik 
die  grens  tussen  Klerksdorp-Oos  en  Doringkruin  na  Monicalaan  verskuif.  Omrede  die 
voorstel  deur  die  ouderlinge  van  Klerksdorp-Oos  gesekondeer  is  was  die  vergadering 
verplig  om  dit  te  hanteer.  Daar  is  uiteindelik  'n  teenvoorstel  ingedien  deur  di.  Piet 
Botha  en  Wessel  Swart.  Hierdie  voorstel,  dat  die  kwessie  van  die  gemeentegrense 
na  die  Ringsraad  vir  Ouderlinge  verwys  word  vir  hantering  en  dat  die  vergadering 
binne  twee  maande  moet  plaasvind,  is  teenoor  die  voorstel  van  ds.  G.S.  Botha 
gestel.  Ds.  Stephan  se  voorstel  is  uitgestem  en  die  saak  is  vir  die  soveelste  keer  na 
'n  kommissie  verwys.  Die  vergadering  was  oor  die  algemeen  maar  'n  riller.  Daar  sou 
later  selfs  'n  meningsverskil  oor  die  notule  ontstaan! 

'n  Gevolg  van  die  vergadering  was  dat  die  voorsitter,  ds.  Wilson  sy  onwilligheid  te 
kenne  gegee  het  om  'n  groeteboodskap  by  die  feesvieringe  van  die  gemeente  te 
bring.  In  hierdie  verband  het  oudl.  Frik  Scheepers  uitstekende  werk  gedoen  en  het  hy 
op  eie  inisiatief  daarin  slaag  om  versoening  tussen  ds.  Wilson  en  ds.  Botha  te 
bewerk. 

Gemeente  Klerksdorp-Oos  se  50ste  bestaansjaar  is  op  21  en  22  Junie  gevier. 

Die  Saterdag  is  daar  heerlik  gekuier  en  die  lidmate,  en  selfs  'n  paar  van  die  oud 
lidmate  het  geleentheid  gehad  om  weer  heerlik  met  ds.  Herbert  Dreyer  en  sy  gade. 

ds.  Attie  Swart  en  sy  gade  en  ds.  Kalfie  Loots  en  sy  gesin  te  gesels.  Die  oud  lidmate 
wat  teenwoordig  was  het  mense  soos  oom  Tobie  Herselman  en  oom  Bes  en  tannie 
Marie  Bezuidenhout.  Oom  Bes  se  broer  wat  die  saal  gebou  het  was  ook  een  van  die 
eregaste  gewees. 

Die  verrigtinge  het  die  Sondag  met  ‘n  nagmaal-erediens  begin.  Ds.  Herbert  Dreyer 
het  die  diens  gely  waarna  die  vorige  predikante  elk  'n  tafel  bedien  het.  Oudl.  Frik 
Scheepers  was  die  ouderling  aan  diens. 

Ná  die  nagmaal  is  daar  vir  ‘n  kort  pouse  verdaag  waarna  ds.  F.G.J.  Loots  'n 
dankseggingserediens  om  11:00  gely  het.  Na  hierdie  diens  is  daar  onder  die 
bekwame  leiding  van  oudl.  Attie  J.  Visser  wat  die  seremoniemeester  was,  met  die 
groeteboodskappe  begin.  Oudl.  M.F.  (Giel)  Pretorius  het  ‘n  boodskap  namens  die 
Kommissie  van  die  Algemene  Kerkvergadering  gebring  en  ds.  Jan  F.  Wilson  het 
namens  die  Ring  van  Kierksdorp  gepraat.  Na  hom  het  ‘n  ouderling  van  die  NG  Kerk 
gevolg  deur  oudl.  Paul  Kruger  van  die  Gereformeerde  Kerk  en  oudl.  dr.  Douw  van 
der  Merwe  van  die  AP  Kerk  groeteboodskappe  gebring. 

Ds.  G.S.  Botha  het  toe  die  skriftelike  groeteboodskappe  van  vorige  predikante  en 
lidmate  gelees  waarna  die  gemeente  verdaag  het  om  verversings  in  die  Johanna 
Dreyersaal  te  geniet. 

Hiermee  het  die  geskiedenis  van  Klerksdorp-Oos  die  eerste  sirkel  van  vyftig  jaar 
voltooi. 

'n  Volgende  sirkel  sou  op  6 Julie  2003  begin  toe  die  gemeentevergadering  na 
deeglike  beredenering  besluit  het  om  wel  die  gemeente  se  naam  te  verander.  Na 
aanleiding  van  ‘n  voorstel  wat  aanvanklik  deur  ds.  Botha  gemaak  is,  en  deur  oudl. 
Hennie  Wasserman  lewend  gehou  is,  het  die  vergadering  besluit  dat  die  gemeente 
voortaan  bekend  sal  staan  as  Gemeente  Klerksdorp-Oos  Mórester. 

■N  PAAR  EERSTES.... 


EERSTE  KERKRAADSLEDE: 
20  Junie  1953: 

Ouderlinge: 

R.J.  Pretorius 
J.C.  Pieterse 
J.H.  van  Vuuren 
C.J.  Campher 

E. J.  Smith 
J.D  Nell 
P.F.  Visser 
J.  Schoeman 
C.S.  Jacobs 
L.J.  Meyer 

H.  van  Heerden 

F. J.  Louw 


Diakens: 

C.  van  Aswegen 
\A/.  Boshoff 

C. H  W Daught 
L.  Steyn 

A.M.  van  der  Westhuizen 
R.J.  Bezuidenhout 
J..D.  Cronjé 

D.  Coetzee 
P.A.J.  Nel 

A. J.  du  Plessis 
H.  Bezuidenhout 

B. Marais 


EERSTE  DOPELINGE: 

Die  eerste  doopplegtigheid  in  die  gemeente  het  in  die  ou  saalgebou  plaasgevind  op 
16  Augustus  1953.  Die  doop  is  deurds.  J Dreyer  bedien.  Die  dopelinge  was; 
Magrietha  Jacomina  Hamman,  Dirk  Arnoldus  Visagie,  Linda  Brits,  Jan  Hendrik 
Jacobs  en  Leonard  Blake. 

Hannetjie  Wessels,  huidige  Koster  van  ons  gemeente.  was  een  van  die  eerste  babas 
wat  in  die  kerkgebou  gedoop  is.  Sy  is  op  10  Junie  1956  gedoop  as  Margrietha 
Johanna  Bezuidenhout.  Dit  is  interessant  dat  op  hierdie  dag,  die  meeste  dopelinge 
nóg  in  die  geskiedenis  van  die  kerk  op  een  slag  gedoop  is,  naamlik  23. 

Interessante  statistiek  is  dat  daar  in  die  geskiedenis  van  die  gemeente.  vanaf  1953 
tot  2003.  1 658  babas  gedoop  is.  By  twee  geleenthede  het  twee  gesinne 

onderskeidelik  7 kinders  op  een  dag  gedoop.  Op  1 November  1970  het  Broer  T.W 
van  As  en  Suster  A.J.  van  /As  hul  sewe  kinders  gedoop  en  Broer  C.J.  le  Roux  en 
Suster  I.  le  Roux  het  op  4 Junie  1972  die  doopbelofte  vir  hul  sewe  kinders  afgelé 


EERSTE  LIDMATE  WAT  BELYDENIS  VAN  GELOOF  AFGELÊ  HET: 

Op  15  November  1955  het  nege  katkisante  onder  Ds  J.G.M  Dreyer  belydenis  afgelé: 
M.J.  Bezuidenhout,  J.G.  Wolmarans,  S.C.H.  van  der  Westhuizen, 

J.G.  Booysen,  T.J.  Bosman,  S.C.  Cronjé,  C.C.  Groenewald,  L.D.  Stols  en  J.A.P.  van 
der  Westhuizen. 

DIE  HEEL  EERSTE  INSKRYWING  IN  DIE  LIDMAATSKAPREGISTER: 

Everhardus  Johannes  Smlth  op  10  Februarie  1955.  Hy  het  in  1976  verhuis  en  sy 
attestate  is  oorgestuur  na  Wilkoppies  gemeente. 

12.  BOUSTENE  IN  DIE  GESKIEDENIS  VAN  KLERKSDORP-OOS 


Oom  Attie  Visser,  self  ‘n  legende  in  die  gemeente,  het  ‘n  paar  profiele  van 
staatmakers  uit  die  verlede  van  ons  gemeente  saamgestel.  Dit  ivas  natuurlik  nie  die 
enigste  mense  wat  iets  tot  die  kerk  bygedra  het  nie!  Die  tyd  het  ons  ingehaal  om  die 
boek  voor  die  afsnydatum  pers-gereed  te  hé  en  ons  kon  dus  nie  langer  soek  vir 
interessante  staaltjies  en  feite  uit  die  geskiedenis  nie.  Maar  dit  is  nie  die  einde  nie! 
Daar  is  sekerlik  juweeltjies  uit  die  verlede  wat  nie  vir  die  nageslag  verlore  mag  raak 
nie.  Skryfdit  neer  en  bewaar  dit,  want  dit  mag  dalk  gebruik  word  in  ‘n  volgende 
uitgawe  van  ons  kerkgeskiedenis. 


JP  JONKER 

Jan  Jonker  was  'n  gebore  Wes-Transvaler.  Hy  het  hier  grootgeword  en  sy  matriek 
aan  die  Hoërskool  Klerksdorp  voltooi.  Hy  was  beslis  een  van  die  leiersfigure  in  die 
Kerk.  Broer  Jan  Jonker  'n  besliste  voorstander  vir  die  afstigting  van  Klerksdorp-Oos. 
Hy  het  op  verskillende  komitees  gedien  en  is  verkies  as  die  eerste  Skriba/Kassier 
van  die  nuutgestigte  gemeente  in  1953.  Broer  Jan  was  as  lid  van  die  boukommissie 
betrokke  by  die  aankoop  van  grond  vir  die  pastorie  en  gedurende  sy  eerste 
dienstydperk  is  die  bouwerk  van  die  pastorie  voltooi.  Hy  was  ook  die  eerste 
Superintendent  van  Sondagskole  tot  aan  die  einde  van  1954. 

Hy  was  ook  die  eerste  ouderling-afgevaardigde  na  die  Ring.  Op  27  Januarie  1956 
het  hy 

bedank  as  Skriba/Kassier,  maar  is  weer  op  1 1 Maart  1960  verkies  as  Skriba.  Hy  het 
hierdie  amp  beklee  tot  in  1966.  Vanaf  Augustus  1953  was  Br  Jan  ‘n  ouderling.  Hy 
het  oral  uitgeblink,  in  die  onderwyskringe  sowel  as  in  die  ampte  van  die  Kerk.  Hy 
was  voorwaar  iemand  op  wie  Klerksdorp-Oos  baie  trots  was. 


Die  Jonker-gesin 

RJ  BEZUIDENHOUT 

Roelof  Johannes  Bezuidenhout  is  gebore  op  1 Desember  1923  en  is  in  hart  en  siel  'n 
Wes-Transvaler.  Hy  het  sy  skoolopleiding  in  Potchefstroom  en  in  die  distrik  ontvang 
en  was  werksaam  by  Senwes  tot  met  sy  aftrede. 

Oom  Bes,  soos  hy  alom  bekend  is,  is  'n  militaris,  kultuur-  en  sportman.  Hy  het  hom 
op  baie  gebiede  onderskei  en  het  vele  toekennings  verwerf. 

Hy  was  een  van  die  eerste  diakens  en  was  onder  andere  die  diaken  van  Oudl  Jan 
Nell.  Hy  dien  op  verskeie  kommissies  van  die  Kerk.  Oom  Bes  was  dan  die  eerste 
skriba  vir  Registrasie.  In  Februarie  1956  word  hy  as  Ouderling  in  die  amp  bevestig, 
en  word  as  die  tweede  Skriba/Kassier  van  die  gemeente  verkies  ná  die  bedanking 
van  Ouderling  Jan  Jonker,  Hy  beklee  die  pos  van  Skriba  tot  op  20  September  1956 
Oudl  Coetzee  het  by  hom  oorgeneem. 

Ouderling  Bezuidenhout  is  getroud  met  Marie  van  der  Linde  op  1 Maart  1947.  Sy 
was  net  so  gemeenskaps-betrokke  en  het  dien  op  ongeveer  10  komitees  gedien. 
Hulle  het  mekaar  op  elke  moontlike  terrein  van  die  lewe  aangevul.  Hulle  het  waarlik 
diep  spore  in  die  Kerk  getrap.  Op  1 Desember  2003  word  Oom  Bes  80  jaar  oud. 
Hulle  is  tans  lidmate  van  Doringkruin-gemeente. 


JAN  NELL 

Wie  ken  nie  vir  Oom  Jan  Nell  nie?  Hy  was  inderdaad  'n  legendariese  figuur,  'n  ware 
kampvegter  vir  die  afstigting  van  Klerksdorp-Oos. 

Oom  Jan  dien  op  byna  al  die  komitees  en  was  die  eerste  voorsitter  van  die 
Finansiele  Komitee.  Ouderling  Nell  was  die  eerste  ouderling-afgevaardigde  na  die 
Algemene  Kerkvergadering. 

Gedurende  1955  dien  hy  op  die  kommissie  vir  afstigting  van  Orkney. 

Op  25  Januarie  1961  word  Oom  Jan  Ere-ouderling  met  stemreg  en  geniet  volle 
ampsvoorregte  tot  en  met  sy  afsterwe  op  1 Januarie  1973. 

Ons  sal  hom  altyd  onthou  vir  sy  vrygewigheid.  Hy  het  met  elke  basaar  'n  paar  beeste 
geskenk! 


DJ  BOOYSEN 

Oom  Daan  Booysen  is  een  van  Klerksdorp-Oos  se  hoë-profiel  Ouderlinge.  Hy  is  in 
1961  verkies  as  ouderling.  Van  die  begin  af  beywer  hy  hom  vir  'n  busdiens  vanaf 
Ellaton. 

Ouderling  Daan  was  vir  verskeie  termyne  verkies  as  superintendent  van  kategese. 
Op 

12  Oktober  1977  word  hy  verkies  as  Hoofouderling  en  in  September  1980  as 
Kolporteur  van  die  gemeente. 

Gedurende  1981  was  ouderling  Daan  se  laaste  taak  om  te  help  met  die  afstigting  van 
Klerksdorp-Suid.  Ná  afstigting  word  Oom  Daan  'n  lidmaat  van  Klerksdorp-Suid 
gemeente. 

Ons  sal  altyd  onthou  dat  hy  altyd  'n  uur  voor  die  erediens  begin,  al  by  die  Kerk  was. 
Hy  het  beslis  'n  mooi  voorbeeld  vir  sy  mede-kerkraad  gestel.  Oom  Daan  is  intussen 
oorlede. 

TJ  HERSELMAN 

Op  20  November  1954  word  Oom  Tobie  verkies  as  Ouderling,  en  aan  die  einde  van 
1956  aanvaar  hy  die  benoeming  as  superintendent  vir  Sondagskole. 

Oom  Tobie  dien  op  verskillende  kommissies  en  lewer  altyd  'n  positiewe  bydrae.  Sy 
empatie  met  weeskinders  skemer  duidelik  deur  wanneer  hy  voorstel  dat  die 
Sondagskoolkollekte  op  die  laaste  Sondag  van  die  kwartaal  aan  die  weeshuis 
oorbetaal  word,  ook  dat  ’n  tweede  sakkie  by  die  deure  vir  die  doel  geplaas  word. 
Nadat  hy  op  2 Mei  1969  bedank  het  as  superintendent  van  Sondagskole,  lewer  hy 
vanaf  25  Januarie  1961  'n  belangrike  bydrae  as  komiteelid  op  die  Evangelisasieraad. 
Hy  word  daadwerklik  ondersteun  deur  sy  eggenote  wie  as  NHSV-verteenwoordiger 
op  die  Armsorgkomitee  dien. 

Danksy  sy  ruim  skenking  kon  die  boorgat  by  die  pastorie  op  25  Mei  1969  gesink 
word. 

In  Januarie  1976  verklaar  Oom  Tobie  hom  bereidwillig  om  as  koster  diens  te  doen  en 
verrig  die  taak  totdat  Oom  Koos  Botes  die  taak  by  hom  oorneem.  Oom  Tobie  tree  as 
katkisasiemeester  op  vir  die  finalejaar  katkisante  tot  en  met  sy  vertrek  na  Klerksdorp 
gemeente.  Hy  het  verhuis  na  Panorama  aftree-oord. 

NJ  (Klaas)  COETZEE. 

Op  14  November  1953  word  Oom  Klaas  op  die  kerkraad  van  Klerksdorp- 
Oosgemeente  verkies. 

In  1955  neem  hy  die  voortou  met  die  stigting  van  'n  jeugvereniging  in  die  gemeente 
en  in  die  dieselfde  jaar  woon  hy  die  jeugkongres  by. 

Hy  aanvaar  sy  verkiesing  as  Skriba  vir  registrasie  op  27  Januarie  1956,  en  word  ook 
eenparig  tot  Skriba  gekies  op  20  September  1956. 

KERKRAADSLEDE  1953  - 1978,  25-JAAR  VIERING 


Voor:  H.F.Stutterheim,  J.Stutterheim,  ds.C.S.van  H Steenekamp,  ds.  A.A.J.Swart, 
A.Pretorius,  P.J.Coetzee,  A.A.Visser,  D.J.Booysen. 

2de  ry:  S.J.Venter,  C.H.Coetzee,  J.F.Wolmarans,  P.R.Minnaar,  D.S.L.Muller,  M.A.J. 
van  Rensburg,  J.C.BIake,  J.S.Ludwich,  AvanVuuren,  E.J.Smith. 

3de  ry:  C.van  Biljon,  F.J.C.Giessing,  A.M.Pretorius,  J.van  Vuuren,  J.Holtzhauzen, 

A J.van  Rensburg,  H.Grobler,  C.J.Bornman,  J.F.van  Rensburg,  T.Herselman,  P.van 
Rensburg,  M.J.van  Rensburg.  J.F.  Nel. 

4de  ry:  A.Pienaar,  S.J.Esterhuizen,  S.W.SIabbert,  F.Cronjé,  A.Botha,  H.Bornman,  A. 
Botha,  G.van  Niekerk,  H.van  Heerden,  M.C.Bekker,  P.Raath,  H.S.Harmzen, 
P.Harmzen,  R.F.Hattingh,  A.N.van  der  Westhuizen,  J.A.van  Rensburg. 

LERAARS  VAN  KLERKSDORP-OQS,  1954-VANDAG 


Die  predikant  se  rol  in  'n  gemeente  is  dikwels  van  deurslaggewende  belang.  Hierdie 
mense  het  die  afgelope  vyftig  jaar  as  herder  en  leraar  die  leiding  geneem.  (Oor 
elkeen  sal  u meer  lees  in  die  bladsye  van  die  boek) 


Ds.  C.S.  van  H Steenekamp 
20.06.1954-27.07.1958 


Ds.  H.M.E.  Dreyer 

06.12.1958-31.12.1959/ 

08.01.1961-02.041967 


Ds.  B.J.  van  Staden 
01.05.1966-22.12.1968 


Ds.  A.A.J.  Swart 

17.01.1969-03.06.1970  (past.  hulp) 
06.1970  - 18.11.1979 

Ds.  H.J.J.  van  Rensburg 
29.06.1980-08.08.1982 


Ds.  F.G.J.  Loots 
02.10.1983-27.03.1988 


Ds.  A.  Oosthuizen  (pastorale  hulp) 
1994  - 1996 


Ds.  G.S.  Botha  (jr)  (deelsorg) 
02.03.1997  - tans 

DIE  NHSV  EN  FONDSINSAMELING 


Die  eerste  NHSV-tak  van  Klerksdorp-Oos  is  op  15  Augustus  1954  gestig.  Deur  die 
jare  was  die  vroue  van  die  gemeente  die  ruggraat  van  die  kerk.  Agter  elke 
suksesvolle  organisasie,  staan  'n  vroue-komitee! 

Die  belangrikste  funksie  van  die  NHSV  is  fondsinsameling  en  maatskaplike  werk. 

Die  susters  van  die  gemeente  het  hard  gewerk  en  het  'n  paar  keer  deur  die  jare  die 
finansiële  las  vir  die  kerk  baie  ligter  gemaak. 

Hannelie  Smit  en  Ella  Marals  is  twee  legendes  in  die  gemeente.  Hulle  onthou  hoe 
hulle  veral  in  ds  Loots  se  tyd  baie  hard  gewerk  het.  Dit  was  'n  era  van  spysenier  EN 
pret  en  plesier!  Hulle  onthou  veral  een  geleentheld  toe  hulle  bakke  bola  vir  'n  funksie 
gemaak  het.  Dit  mense  moes  vreeslik  dors  gewees  het,  want  die  bakke  het  gevaarlik 
vinnig  gesak.  Ds  Loots  verklaar  toe  baie  bekommerd:  'Maak  toe  die  hekke,  die 
mense  kom  in  soos  bokkel' 

By  'n  ander  geleentheid  moes  hulle  gaan  help  met  spyseniering  op  Orkney.  Ná  die 
byeenkoms  het  ene  oom  Apie  met  ds.  Loots  op  die  stoep  gestaan  en  gesels,  hul 
twee  wederhelftes  toe  alreeds  op  die  straat.  Een  van  die  ouderlinge  het  trugestoot 
en  nie  die  twee  dames  gesien  nie.  Mev.  Loots  kon  betyds  uit  die  pad  spring,  maar 
tant  Lenie  was  ‘n  bietjie  stadig.  Oom  Apie  spring  benoud  nader!  'Ag  dominees.  daar 
ry  hulle  nou  my  d....erse  vrou  dood!'  Dit  was  toe  gelukkig  glad  nie  so  ernstig  nie  en 
toe  iemand  die  tante  later  van  oom  Aple  se  woorde  vertel,  verklaar  sy  ewe  kalm;  'Ag, 
dlt  bewys  net  weer  hoe  llef  hy  vir  my  is!' 


Die  NHSV  van  1956. 

Voor,  van  links  na  regs,  is:  Mevv.  L.Meyer,  J.M.Bezuidenhout  (bestuur),  J.Enslin 
(bestuur),  C.Botha  (tesourier),  M.Steenekamp  (voors),  A.Campher  (sekr),  S.de 
Kock  (best),  A.J.Bezuidenhout. 

Middel:  T.Herzelman,  J.van  der  Merwe,  P.Steyn,  A.Theunissen,  E.Smith, 
C.Jacobs,  B.Dauth,  J.Heyneke,  L.van  Wyk,  A.Louw,  N.  Coetzee 
Agter:  M.Smith,  E.Grimbeeck,  J.Hamman,  S.Reyneke  (best),  M.Pieterse 
W.Meintjies,  A.C.Bezuidenhout,  C.Hurter. 


KERKRADE  UIT  DIE  GESKIEDENIS 


KERKRAAD,  1985 


Voor;  A.P.Britz,  S.J.du  Bruyn,  A.J.J.Botha,  D.S.L.Muller,  J.C.KIopper,  ds. 
F.G.J.Loots,  S.P.Erasmus,  P.J.Raath,  P.H.R.du  Plooy,  A.Esterhuizen. 

Middel:  C.M.Bekker,  M.D.J.G.Kruger,  C.P.F.Ritchie,  J.P.van  Wyngaardt, 
R.M.Esterhuizen,  J.A.Holtzhauzen,  C.Barnard,  J.H.Meijer. 

Agter:  H.J.Grobler,  J P.van  der  Merwe,  E.J.J.van  Rensburg,  J.M.Botha, 
D.J.Mynhardt,  D.Stoltz,  N.W.Smit,  J.W.B.Meyer,  G.L.C.Vosloo,  D.de  Villiers, 
A.C.Botha,  C.du  Plooy. 

Afwesig:  F.J.C.Giessing,  F.S.Nel,  S.J.BIake,  W.P.Duvenhage,  C.B.van  Heerde. 

KERKRAADSLEDÍ-:,  1097  2003 


Iste  ry:  Oudlc.  N..!.Mynliardt  (Koster),  J.F.Scheepers  (voors.  Oudle).  .I.C.I’rctorius  (voors. 
l'inansies),  J.E.Smit  (skriba).  ds.  G.S.Botha  (jr).  I.J.Stolt/  (kassicr).  diak.  M.J.Wessels  (voors. 
diakens),  oudlc.  .M.J.Fouric  (voors.  gcmccntcbou).  .A...I.Visscr  (voors.  teeskomitcc). 

2dc  ry:  diaks.  .A.C.Botha.  A.E.Pretorius,  oudl.  E.E.Schcepers  (orrelis),  diak.  M.J.Mynhardt, 
oudl.  S.Fourie,  diak.  E.J.Hami/cn,  oudl.  .A.E.Bosman,  diaks.  J.S.S.Wcssels.  A.CIaase. 

M.FEde  Beer,  S.M.van  Stadcn.  E.Noordman,  H.D.van  Schalkvvyk,  G.G.B.van  Schalkvvyk. 

.■Fc  ry:  diaks.  T.E.Botha.  K.Obcrhol/er.  A.A.S.du  Toit,  oudle.  P.F.('oet/ce,  J.J.Wessels.  diaks. 
A.van  Vreden,  M.M.Stoltz,  J.van  Nickcrk.  oudl,  H.C.C'.Wasscniian.  diak.  S.S.Pretorius.  oudl. 
A.M.Prctorius. 

4dc  ry:  Oudle.  J.J.B.Marit/,  J.D.Oberholzer,  diak.  V.Blake,  oudlc,  .I.F.du  Toit,  P.H.van 
Vredcn,  diak.F.M.Visagic,  oudlc.  D.A.Visagie,  B.J.van  Niekcrk,  diaks.  .I.C.Vcldman, 
M.M.J.Holl/hauzen.  oudle.  J.E.Visser,  L.J.B.CIaase,  H.J.Paasch,  C.W.Raath. 

Afvvesig:  Dicnendc  2li03:  oudle.  C.F.Badcnhors,  (^.du  Plooy,  P.H  R.du  Plooy,  E.M.le  Rou.x, 
J.A.S.  Pretorius.  diaks.  GPBadenhorst.  H..M.du  Ploov,  G.P.Gckicnhuis,  E.B.Ie  Roux. 
E.D.Wales. 

KERKRAAD  2005 


Voor:  Carl  Bierman,  Arden  Botha,  Sonja  Fourie,  Kobus  Fourie,  Jurie  Wessels, 
Hannelie  Smit,  Stephan  Botha,  Piet  du  Plooy,  Andries  Fourie,  Jan  Pretorius,  Boet 
Pretorius,  Sakkie  Stoltz. 

2de  ry:  Egbert  van  Zyl,  Elsa  Pieters,  Annemarie  van  Vreden,  Fransie  Visagie,  Janet 
van  Niekerk,  Patsy  Pretorius,  Kate  Slabbert,  Pollie  Wessels,  Elize  Bosman,  Bettie 
Jacobs,  Rita  Stoltz,  Amy  Claase,  Mariette  Joubert,  Betsie  le  Roux,  Marietjie 
Volschenk,  Hannetjie  Visser. 

3de  ry:  Piet  van  Vreden,  Dirk  Visagie,  Martie  de  Beer,  HanlieVeldman,  Marie 
Rudolph,  Sally  Pretorius,  Lenie  van  Heerden,  Likas  Claase,  Marcus  Markusse. 

Agter:  Theo  Botha,  Pieter  Greyling,  Johan  Visser,  Evan  le  Roux,  Rudie  Smit. 

Afwesig:  Jan  Conradie,  Charl  du  Plooy,  Héléne  du  Plooy,  Petro  Coetzee,  Tiekie 
Nagel,  Attie  Visser,  Jan  Maritz,  Ella  Marais,  Veronica  Blake,  Dorette  Bosman,  Gideon 
Badenhorst,  Kate  Maritz,  Dewald  Botha,  Susan  Markusse. 

14. 


SLOTWOORD  DEUR  DS.  STEPHAN  BOTHA 


As  mens  die  boek  hier  sou  eindig,  sal  dit  in  wese  ‘n  verhaal  wees  wat  op  'n  negatewe 
noot  eindig.  Dit  is  egter  met  groot  vreugde  dat  ek  die  lesers  kan  verseker  dat  dit  met 
Klerksdorp-Oos  Mórester  gemeente  van  hier  af  net  beter  en  beter  gegaan  het.  n 
Paar  maande  ná  die  Ringsvergadering  het  die  Ringskommissie  uiteindelik  die  grens 
tussen  die  gemeentes  Klerksdorp-Oos  Mórester  en  Doringkruin  na  Monicalaan 
verskuif.  Doringkruin  se  kerkraad  het  vrede  gemaak  en  die  skuif  ondersteun.  Hierdie 
verwikkeling  het  pragtige  mense  tot  die  gemeente  bygevoeg  en  daar  word  met 
verwagting  na  die  toekoms  uitgesien  wanneer  al  die  Hervormers  wat  in  die  nuwe 
grondgebied  van  die  gemeente  woon,  lidmate  van  die  gemeente  sal  wees.  Alhoewel 
die  verhouding  tussen  ds.  Stephan  en  ds.  Jan  Wilson  baie  verbeter  het,  bly  dit  n feit 
dat  beswaarde  lidmate  wat  oor  die  grens  beweeg,  maar  steeds  n netelige  saak  is  In 
Stilfontein-gemeente  het  die  dinge  baie  verander  en  gaan  dit  eintlik  onder 
omstandighede  goed. 

Daar  was  egter  ook  hartseer  dae.  Sakkie  en  Annatjie  van  der  Westhuizen  het  na 
jare  se  toegewyde  diens  besluit  om  weer  hull  gewig  by  Stilfontein-Wes  gemeente  in 
te  gooi.  Ook  Frik  en  Elize  Scheepers,  wat  na  Stilfontein  verhuis  het.  het  besluit  om 
hulle  bekwame  arbeid  in  diens  van  die  Here  daar  voort  te  sit  Toe  oom  Marcus  en 
tannie  Susan  Markusse  verhuis  het,  was  daar  ook  groot  hartseer.  Die  hartseerste  is 
egter  die  mense  wat  die  geskiedenis  help  skryf  het  wat  ons  intussen  aan  die  dood 
moes  afstaan.  Daar  is  so  baie.  maar  ek  dink  vinnig  aan  beide  tannie  Babsie  Nell  en 
tannie  Elize  Visser  wat  ná  jare  van  stryd,  die  wedloop  teen  kanker  in  die  arms  van 
ons  Hemelse  Vader  voltooi  het.  Dit  was  ook  by  ons  almal  'n  groot  skok  toe  oom 
Hennie  Wasserman  een  aand  skielik  oorlede  is.  Hy  was  nie  lank  in  die  gemeente  nie, 
maar  hy  het  diep  spore  getrap.  Oom  Freek  du  Toit,  wat  by  die  instandhouding  en 
baie  ander  sake  betrokke  was,  en  oom  Eddie  Wales,  wat  so  te  sê  met  die  offergawe 
boek  in  die  hand  oorlede  is,  sal  ook  onthou  word.  En  wie  sal  nie  vir  oom  Peet 
Swanepoel  onthou  nie?  Ook  hy  het  gaan  rus.  Tannie  Mara  Botha  en  oom  Tubby 
Marais  val  ook  onder  diegene  wie  se  plekke  leeg  is.  Ook  oom  Daantjie  Booysen  en 
tannie  Flippie  is  intussen  oorlede. 

Die  werksaamhede  van  die  gemeente  gaan  steeds  van  krag  tot  krag.  Die 
gemeentebou-proses  is  steeds  aan  die  gang  en  het  al  gesorg  vir  pragtige  projekte 
soos  die  40-dae  doelgerigte  lewe-veldtog  wat  in  2004  aangebied  is.  Ook  die 
kategese  van  die  gemeente  het  n totale  verandering  ondergaan.  Daar  word  nou 
gebou  op  die  sterk  punte  wat  klein  groepies  kinders  kan  bied.  Selfs  die  liedere  word 
nou  Sondae  met  'n  doelmatige  projector,  wat  deur  Jan  en  Ida  Pretorius  geskenk  is. 
vertoon.  Die  gemeente  is  tans  ook  besig  om  'n  monument  by  die  kerkgebou  te  bou 
waar  geliefdes  se  as  in  rus  en  vrede  gebêre  kan  word.  Daar  word  groot  verwagtings 
van  die  projek  gekoester,  veral  ten  opsigte  van  die  inkomste  wat  daaruit  gegenereer 
kan  word  om  die  gemeente  en  die  geboue  in  stand  te  hou.  Al  wat  dieselfde  gebly  het 
is  dat  basaar-hou  vir  almal  stres  gee  en  baie  harde  werk  is... 

Sal  dit  ooit  anders  wees  as  'n  stryd  om  vrede? 

AMPTE  EN  FUNKSIONARISSE 


Skriba/Kassier 

Br./Oudl.  J.P.  Jonker  20.6.1953  - 27.1 .1956 

Diak./oudl.  R.J.  Bezuidenhout  27.1.1956-20.9.1956 


Skriba 

Oudl.  N.J.  Coetzee 
Oudl.  N.J.R  Terblanche 
Oudl.  C.J.  Campher 
Oudl.  T.F.J.  Pretorius 
Diak.  J.C.  Pretorius 
Br.  I.S.  Cronjé 
Oudl.  A.A.G.  J van  Vuuren 
Diak.  J.P.  Jacobs 
Oudl.  G.N  de  Lange 
Oudl.  A.J.  Visser 
Diak.  G.C.  Beukes 
Diak.  J.P.  Jacobs 

Oudl.  P.A.  Harmzen  (waargeneem) 

Oudl.  Ben  van  der  Merwe 

Diak.  J.P  Jacobs 

Oudl.  F Hamilton 

Oudl.  P.H.R.  du  Plooy 

Oud.  F.J.R.  J van  Rensburg 

Oud.  G.P.  Pretorius 

Oudl  W.P.  Duvenhage 

Oudl,  A.J,  Visser 

Oudl.  J.A.S.  Pretorius 

Oudl.  J.E.  Srnit 


20.9.1956-7.6.1957 
7.6.1957-  14.2.1958 
14.2.1958-  1966 
1.7.1966-21.3.1967 
21.3.1967  - 11.5.1967 
1967  - 

- 20.1.1971 

20.1.1971  - 18.8.1971 

18.8.1971  - 19.1.1972 
19.1.1972-7.11.1973 
7,11,1973  - 1976 
14.1.1976  - 1979 
1977 

1979 

10.1.1979-24.6.1981 
24  6.1981  - 1983 
19.1.1983-21.7  1990 
7.8.1990-6.8.1991 
6.8.1991  - 10.8.1993 
10.8.1993-  1.11.1994 
1 .1 1 .1994  - einde  2000 
1.1.2001  - 1.1.2003 
12.1.2003 -tans 


Kassier 

Oudl.  R.J.  Bezuidenhout 
Oudl.  A.C.  Friedman 
Oudl.  G.N.  de  Lange 
Oudl.H.F.  Stutterheim 
Br  B.H.  Grobler 
Diak.  H Kotzee 

Diak.  H.J.  Grobler  (hulpkassier) 
Oudl.  S.P.  Erasmus 
Oudl.  D.S.L.  Muller 
Ds  du  Plessis 

Oudl,  S.A.  Janse  van  Rensburg 

Oudl.  D.S.L.  Muller 

Oudl  I.J.  Stoltz 

Oudl.  D.S.L.  Muller 

Oudl.  J.C.  Pretorius 

Br.  Casper  Botes 

Diak.  Hanlie  Veldman,  admin 

Oudl.  J.E  Smit,  inkomste-kassier, 

Oudl.  J.C  Pretorius 


20.9.1956-  1966 
1.7.1966 -einde  1971 
19.1.1972-8.8.1973 
8.8.1973-30  11.1979 
1.12.1979-30.11.1980 
12.1980  - 
24.6.1981 

19.1 .1983  - begin  1987 
8.2.1987-20.3.1992 
10.3.1992- 
4.11.1992  - 10.8.1993 
1993-26.1.1997 

26.1.1997  -2.1997 

2.1997  - 5.10.1997 
5.10,1997-  30,5,2001 
12,8.2001  - 

8.2001  -28.11.2002 
8.2001  -28.11.2002 
28.11.2002-  12.1.2003 


Oudl.  I.J.  Stoltz 

Skriba  vir  Registrasie 

Diak.  R.J.  Bezuidenhout 
Oudl.  N.J.  Coetzee 
Oudl.  C.J.  Campher 
Diak./Oudl.  J.M.  Botha 
Diak./Oudl.  D.S.L.  Muller 
Oudl.  T.N.  Hefer 
Oudl.  I.S.  Cronje 
Oudl.  A.A.  van  Vuuren 
Oudl.  S.  T’Hart 
Oudl.  Steve  Beukes 
Br.  I.S.  Cronje 
Mev.  J.l.  Stolts 
Mev.  E.M.S.  de  Lange 
Mev  E.  Visser 
Oudl.  A.J.  Visser 
Oudl,  J.A.S.  Pretorius 
Oudl.  J.J.  Wessels 


Koster 

Oudl.  E.J.  Smith 

Br.  Maartins 

Oudl.  J.F.  Wolmarans 

Br.  A.C.  Botha 

Oudl  Koos  Botha 

Oudl.  J.G.  Stróh 

Br.  Yssel 

Oudl,  Herselman 

Oudl.  J.  Botes 

Mev.  H Stolts 

Mev.  B.  du  Plessis 

Gerald  Ferreira 

Mev.  M.J.J.F.van  der  Menwe 

Mev  A Hattingh 

Oudl.  N.  Mynhardt 

Mev.  H.  Wessels 


12,1.2003  - tans 


20.6.1953-27.1  1956 
27.1.1956-7.6.1957 
7.6.1957-20.1.1966 
20,1.1966-9.11.1967 
8.2.1968-7.11.1973 
7.11.1973  - 1975 
22.6.1975-  1978 
25.1.1978  - 1979 
21.11.1979  - 1984 
26.2.1984-  7.5.1985 
7.5.1985-  1988 
1988 

4.8.1992-  ? 

? 

? 

? - einde  2003 
12.1.2003  - tans 


22.8.1953  - 
19.11.1980 
8.11.1993-  1984 
tot  7.2.1989 
1991 
? 

13.8.1996  - 1998 
22.11.1998-11.2001 
11.11.2001  -tans 


17.6.1955-  7.3.1958 
30.3.1962  - 31.12.1965 
20.1.1966-9.5.1968 
9.5.1968-8.8.1973 

8.8.1973- 7.11.1973 

7.11.1973- 2.10.1974 

6.11.1974-  19.11.1975 
11.1975  - ? 

1979-  31.12.1981 

5.11.1985-1988 

16.8.1988-7.2.1989 

25.8.1991  -8.12.1991 

8.12.1991 
? - 2002 
2002-  12.  2005 
1 .2006  - tans 


Kolporteur 

Br.  J.P.  van  Wyk 
Oudl.  D J.  Booysen 
Oudl.  D.S.L.  Muller 
Mev.  M.G.  de  Bruyn 
Vakant 

Diak,  H du  Plooy 

Oudl.  Annetjie  van  der  Westhuizen 
Sr.  J.A.S.  Pretorius 
Sr  Rita  Stolz 

Orrelis 

Mej.  L.  Steenekamp 

Tydperk  voor  kerkgebou  opgerig  is 

Mej.  E.  Ennis 

1.8.1956-  31.1.1965 

Mev.  Esterhuizen 

1.2.1965  - 31.12.1965 

Mnr.  E.H,  Bekker 

24.2.1966-8.8.1968 

Mnr.  Sarel  Venter 

23.4.1970-3.1.1986 

Mev  van  Jaarsveld 

5.8.1986 

Mev,  C.M  Pretorius 

tot  10.11.1988 

Mej  S.  Rautenbach 

7.2.1989-3.12.1989 

Gert  Potgieter 

3.12.1989-5.2.1991 

Mej  Martha  van  der  Westhuizen 

5.2.1991-einde  1991 

Mev  Wilma  Crafford 

1.1.1992-1997 

Henning  Joubert 

9.11.1997-  10.5.1999 

E.E.  Scheepers 

10.5.1999-  12.2003 

Alta  Olivier 

1.2004-2.2004 

Suzie  van  Zyl 

3.2004  - tans 

Jeugouderlinge 

Oudl.  G.F.  Roos 

9.11.1963  - 1965 

Oudl.  J.J.  Jansen  van  Rensburg 

13.2.1965-31.8.1965 

Oudl.  Dr.  H.  de  Graaf 

23.9.2965-  13.8.1967 

Oudl.  T.J.  Herselman 

13.8.1967-5,1968 

Oudl.  M.C.  van  der  Westhuizen 

12.5.1968-  11.1969 

Oudl.  F.J.C.  Giessing 

20.11,1969-8.8.1973 

Oudl.  Boet  Pretorius 

7.11.1973-7,8.1974 

Diak.  De  Villiers  Botha 

10.8.1974-3.1975 

Oudl.  P.R.  Minnaar 

19.3.1975-  19.11.1975 

Oudl.  Boet  Pretorius 

19.11.1975 

Oudl.  J.S.  Ludick  (2e  jeugoudl.) 

15.6.1977 

Oudl.  F.J.C.  Giessing 

20.2.1980-8.1980 

Oudl.  F.C.  Hattingh  (hulpoudl  ) 

20.2.1980 

Oudle.  P.N.  van  Rensburg  & R Hattingh  15.10.1980 

Oudle.  R.  Hattingh  & N.W.  Smit 

4.8.1982  - 1990 

Oudl.  G.L.C.  Vosloo 

7.8,1990 -einde  1990 

Oudl.  A.A.  de  Beer 

Begin  1991  -5.11.1991 

Oudl.  G Nieuwoudt 

5.5.1992  - ? 

Oudl.  F.  Scheepers 

10.5.1995 

Oudl.  K.  Fourie 

7-5.2006 

Oudl.  E.  le  Roux 

5.2006  - tans 

Superintendent  van  Sondagskole 

Oudl.  Tobie  Herselman 

Oudl.  J.R.  Swart  (waarnemende) 

Oudl.  D.J.  Booysen 

Oudl.  A.J.  Visser 

Oudl.  J.C.  Blake 

Oudl.  D.J.  Booysen 

Oud.  J.C  Blake 

Oudl.  J.  Swart 

Oudl.  J.G.  Swart 


Kategesehoof 

9.11.1956-23.9.65 

23.9.1965 

1.7,1966-22.11.1972 

22.11.1972-7.11.1973 

7.11.1973- 30.1.1974 

30.1.1974-  17.11.1976 
17.11.1976-  10.1.1979 
10.1.1979- 
8.11.1983-3.1984 

Oudl.  F.J.C.  Giessing 
Oudl.  J.C.  Klopper 
Oudl.  R.M.  Esterhuizen 
Oudl.  W.A  Hitge 
Oudl.  A.A  de  Beer 
Diak.  P.F.  Coetzee 
Oudl.  D Potas 
Oudl.  F.  Scheepers 
Oudl.  K.  Fourie 


26.2.1984- 8.5.1984 

8.5.1984- 5.11.1985 
16.8.1988  -7  2.  1989 
7.2.1989-  1991 

6.8  1991  - einde  1992 
1.1.1993-1.11.1994 
1.11.1994  - 10.5.1995 
10.5.1995-"? 

? - afgeskaf 


Kategesehoof  Laerskool;  Oudl  Sonja  Fourie.  tans 
Kategesehoof  Hoërskool:  Oudl.  Kobus  Fourie,  tans. 


Ouderlinge  1953 

Bekker  H.J. 
Benade  Z. 
Bezuidenhout  F.C 
Bezuidenhout  R.J 
Blake  J.C. 

Booysen  D.J. 
Bornman  C.J. 
Botes  J.J. 

Botha  A.J.J. 

Botha  H.F. 

Botha  J.C. 

Botha  J.M. 

Botha  R.J. 

Britz  A.P. 
Brooderyk  J.C. 
Campher  C.J. 
Cilliers  H.C. 

Combrink  F.J 
Cronjé  I.S.  (skr) 
Cronjé  J.D. 

Dauth  C. 

De  Beer  A.A. 

De  Beer  C.J. 

De  Graaf  H.  (dr) 
De  Kock  S.C. 

De  Lange  C.J. 

Denner  H M. 

Du  Bois  J.P. 

Du  Plooy  C. 

Du  Plooy  P.H.R. 
Du  Toit  J.A.C. 
Dupper  B.M. 
Dupper  J.E.W. 
Cilliers  H.J. 


- 1972;  1988  - 1994 

1956-9.56 

21.1.55- 6.55 
19.1.62  -17.4.64 
1956  - 5.66 
22.12.68-70; 
7-7.2.89 

3.11.61  -70 
1976 

29.9.66- 70 

7.2.89  - 8 92 

7.2.89- 6.2.90 
1980 

7.2.89-  11.89 

1975 

7.2.89  - 9.5.89 

•?  - 8.56 

20.6.53-30.1.64 

30.3.62  -5.62 

1958  -2.66 
10.8.67  - 6.69 
2.1966-5.66 

16.3.56- 5.58 

6.2.90 

23.4.70-4.70 
3.1966  - 5.66 
1953  - 5.66 
7.5.91/4.5.93- 
9.11.93 

16.3.56- 9.56 
(5.2.91)  - 9.2.93 

7.2.89- 8.5.90 
7 2.89-7.8.90 
7.7.60-5.66 

? 

1976 

20.1.66- 5.66 


Claase  L.J.B.  6.2.90 

Coetzee  C.H.  1974 

Coetzee  D.J.D.W.W.  7.2.89 
Coetzee  N.J. 

Coetzee  P.J. 

Duvenhage  W.P. 

Els  E.J. 

Enslin  J.P. 

Esterhuizen  P.J. 

Esterhuizen  R.M 
Friedman  A.C. 

Gates  J.G.P. 

Geels  H. 

Giesing  F.J.C. 

Goetz  J J 
Goosen  F.J. 

Hamilton  F.C. 

Hefer  T.N. 

Henning  G.G.D. 

Henning  G.J.D. 

Herselman  T.J. 


- 7.5.91 
11.57 


Hitge  W.A. 
Holsthausen  J.A. 
Horn  P.S. 

Hurter  T.I.M. 
Jacobs  C.S. 
Jacobs  J.A. 

Jacobs  J.P. 
Jacobs  P.J. 
Jacobz  P.J.L. 

J van  Rensburg  A. 


31.7.54 
1976 
4.8.92 

10.8.56-2.58 
(17.6.55) -2.58 
1980 

7.2.89 

21.4.61  - 70 
1980 

15.6.62 
29.9.66-70 
8.8.63  - 20.1.66 
9.11.93 

1980 

23.4.70-4.70 

14.11.53 

8.8.68-70 

18.3.55-57; 

64  - 8.6. .68 

7.2.89 
? - 7.2.89 
14.2.58  - 2.58 
17.6.55  - 8.61 
20.6.53  -30.1.64 

7.2.89  - 11.89 
1978 

1961  -11.61/9.66 
28.1.65-70 
9.2.93 


J van  Rensburg  F.J.R.  ? - 6.8.91 
J van  Rensburg  J.J,  20.9.56-9.56 
J van  Rensburg  M.A.J,  1962;  31 ,1 .63  -70 
J van  Rensburg  M.J.J.  21.4.61  -24.1.69 
J van  Rensburg  N.J.L.  1978 
J van  Rensburg  P.N.  (jr.)1976 


J van  Rensburg  S.A. 
J van  Rensburg  W.J. 
J van  Vuuren  A.A. 

J van  Vuuren  A.A.G. 
J van  Vuuren  G.L. 

J van  Vuuren  J.A 
J van  Vuuren  J.H. 

J van  Vuuren  D.J. 

J van  Vuuren  T.J. 
Jonker  J.P. 

Jooste  C.J. 

Joubert  A. 

Kern  I H.J. 

Kies  H.C. 


6.8,91 

30.1.64-69 

1977 

8.11.68  - 70 
9.5.68- 

14.11,53-  17.8.64 

24.6.65  (JO)-9.65 
70  / 1976 

24.1.69  - 1.69 

24.6.65  - 5.66 
22.8.53  -1957/5.66 
29.11.60  -8.11.68  / 70 

23.9.65  - 5,66 

29.9.66  - 11.67 
21.1,55-9.56 

Klopper  J.C. 

9.2.93 

Klopper  S.J. 

7.12.56-2.58 

Kok  J.P.J. 

2.66-5.66 

Lombaard  A.A.A 

7.2.89  - 5.9 

Lottering  M.J. 

8.11  68  -24.1.69  / 

Louw 

F.J. 

20.6.53 

Louwrens 

T.F. 

26.8.55-  9.56 

Ludwick 

J.S. 

1977 

Meyer 

L.J. 

20.6.53  - 2.58; 

21.10.70  - ? 

Meyer 

M.H. 

5.2.91  - 10.8.93 

Minnaar 

P.R. 

23.11.66  -9.11.67  /69 

Minnie 

K.J.H. 

25.6.64 

Moodie 

H.N.J. 

(17.6.55) -8.56 

Mostert 

J.C. 

2.10.59  -29.11.60 

Muller 

D.S.L 

7.12.56-10.8.63/70 

Muller 

D.S.L.  (jT)22.12.68-69; 

10.3.92 

Muller 

W.B.H. 

7.12.56  -2.10.59 

Múller 

J.C. 

14.2.58  - 2.58 

Nel 

F.S. 

7.2.89/6.8.91  -7.8.90 

Nel 

J.F. 

1978 

Nell 

J.D. 

20.6.53-  1962? 

8/67 

Nepgen 

F.J. 

14.11.53-9.56 

Nieuwoudt 

G. 

5.5.92-  9.11.93 

Oberholzer 

G. 

29.9.66  -23.11.66 

Oberholzer 

J. 

11.5.67-5.67 

Oberholzer 

J.D. 

8.8.89-  6.11.90 

Oosthuizen 

A.H.J. 

15.6.62  - 5.66 

Oosthuizen 

A.J.G. 

27.1.56-11.5.63 

Piek 

J.M. 

18.7.58 

Pienaar 

G.M. 

11.3.60 

Pienaar 

Z.W. 

22.2.57  - 1959 
/3.68 

Pieterse 

J.C. 

20.6.53  - 5.54 

Potgieter 

W.J.J. 

9.8.57 

Pretorius 

A.M. 

? 

Pretorius 

D.C. 

26.8.55-  5.66 

Pretorius 

G.P. 

1980 

Pretorius 

J.D. 

17.1.58  - 5.66 

Pretorius 

R.J. 

20.6.53  - 2.58 

Pretorius  (Skriba)T.F.J. 

25.6.64-70; 

1974 

Prinsloo 

N.M. 

1972  -27.6.76 

Prinsloo 

P.W. 

3.62  - 31.10.63; 

? - 13.2.65 

Raath 

P.J. 

18.11.70-11.70 

Ras 

H.W. 

8.8.68  - 11.68 

Reynecke 

C.R. 

7.8.59  - 5.61 

Reynecke 

M.J. 

24.1.69  -23.4.70 

Roets 

S.F. 

1980  - 5.92 

Roos  (JeugO) 

G.F. 

30.1.64  -28.1.65 

Rothman 

P.A. 

(21.4.61)  - 8.61 

Scheepers 

J.F. 

9.11.93 

Schoeman 

C.A. 

15.6.62 

Simpson 

C.J. 

7.7.57  - 2.58 

Smit 

C.B. 

(5.2.91)- 
? - 10.8.93 

Smit 

N.W. 

7.2.89/3.11.92 

Smith 

E.J. 

20.6.53  - 5.66; 
25/3/69  -20.11.69 

Smuts 

C.J. 

31.8.62-8.66 

Steyn 

N.M.J. 

8.11.68-70 

Strydom 

A.J. 

10.3.92  -30.6.92 

Stutterheim 

H.F.F. 

1972 

Sullivan 

F. 

1980 

Swart 

A.A.J. 

(Ds.) 

? 

Swart 

J.R. 

20.1.66  (JO)-5.66 

Terblanche  N.J.R.  (Skr) 

22.2.57  -31.10.63 

Theunissen 

C.J. 

27.1.56  - 1.62 

Van  Aswegen 

J.G. 

29.11.60-30.1.64 

Van  den  Heuvel 

J.A. 

31.10.63  - 5.66 

Van  der  Berg 

W.J.A. 

9.11.93 

Van  der  Merwe 

H.J. 

(14.2.58)-  1.64; 
0-20.11.69 

Van  der  Westhuizen 

A.M. 

20.9.56  - 9.56 

Van  der  Westhuizen 

J. 

27.1.56-  9.56 

Van  der  Westhuizen 

J.P.C. 

6.11.90-5.2.91 

Van  der  Westhuizen 

M.C.  Go) 

23.9.65-70 

Van  Lill 

G.H.C. 

21.3.67-6.2.70; 

0 - 1972 

Van  Rooyen 

D.F.P. 

4.8.61  - 5.66 

Van  Vuuren 

H.J. 

14.2.58 

Van  Wyngaardt 

D.J. 

31.10.63-9.11.67 

Van  Wyngaardt 

P.C. 

7.7.60-5.66 

Veldman 

M.H. 

25.3.69-  14.5.70 

Venter 

C.A. 

7.7.60-70 

Venter 

N. 

10.8.93 

Viljoen 

J.P. 

5.3.64 

Viljoen 

M.J. 

8.8.63 

Viljoen 

M.J. 

4.8.92 

Visser 

A.J. 

1872  - 11.89; 

? - 10.3.92 

Visser 

P.F 

20.6.53-  11.57 

Visser 

P.P. 

17.1.58  - 2.66 

Vosloo 

G.L.C. 

7.2.89 

Wepener 

A.J. 

22.3.68-70 

Wolmarans 

J.F. 

17.4.64  -3.68; 
25.3.69  - 70 

Diakens  1953  - 1972,  1988  - 1994. 


Bekker 

Bekker 


C.M. 

G.J. 


29.9.66  -6.2.70 
8.8.63  - 5.66 


Bekker 

H.J. 

Benade 

J.G.M. 

Beukes 

D.P. 

Bezuidenhout 

F. 

Bezuidenhout 

F.C. 

Bezuidenhout 

G.P.F. 

Bezuidenhout 

R.J. 

Blake 

J.C. 

Blake 

S.J. 

Blake 

V.  (mev.) 

Blignaut 

M.J. 

Blom 

P.J. 

Bosch 

J.F.  duT. 

Boshoff 

W. 

Bosman 

D.J. 

Botes 

W.H. 

Botha  (Hulp  JO) 

A.C. 

Botha 

A.J. 

Botha 

A.J.J. 

Botha 

A.P. 

Botha 

J.M.  (skrr) 

Botha 

J.P.deV. 

Botha 

O.C. 

Botha 

R. 

Botha 

T.E. 

Bothma 

C. 

Britz 

A.P. 

Brlts 

D.W. 

Brits 

N.J. 

Broodryk 

J.C. 

Bruyns 

C.H. 

Buys 

D.J. 

Campher 

I.J.H. 

Claase 

A.(mev.) 

Claase 

L.J.B. 

Claasen 

D.M.P. 

Clarke 

A.J. 

Coetzee 

C.A. 

Coetzee 

D. 

Coetzee 

E.M.  (mev.) 

Coetzee 

G.J.  (mev.) 

Coetzee 

J. 

Coetzee 

J.C. 

Coetzee 

J.H. 

Coetzee 

P.F.  (mev.) 

Coetzee 

P.J. 

Coetzer 

D. 

Coetzer 

P.D. 

Combrink 

F.J. 

Cronjé 

I.S. 

Cronjé 

J.D. 

Dauth 

C.H.W. 

De  Beer 

A.C. 

21.1.55  - 1956  (oudl.  geword) 
1.11.62 

12.12.58 

14.11.53 
15.6.62-9.66 
10.9.70  - 9.70 

20.6.56  - 2.56  (oudl.  geword) 
(7.12.56)  - 10.8.67  (oudl  geword) 

7.2.89 

4.8.92  - tans. 

14.2.58-2.58 

(2.10.59) - 30.1.64;  8.2.68-? 

9.3.56  - 1958 

20.6.53 

29.11.60-  17.4.64 

27.1.56  - 9.56 
23.4.1970  -4.70 

10.8.67  - 1969;  1972  -tans. 
17.9.64-5.67 

8.8.89  -5.92 
(14.11.53)-9.11.67/ 

?-  10.8.74  (oudl.  geword) 

1979 
9.8.57 
? - tans 

28.1.65 
2.66-5.66 

13.6.58 
23.4.70-4.70 

13.5.54 

21.4.61  -5.66 
10.8.67-8.8.68 

30.3.62 

6.2.90  - tans. 

7.2.89  - oudl.  geword. 
8.8.68-6.69 

24.2.66 

24.2.54  - 8.66 
9.3  56 

5.5.92 
1975 

21.3.67  - 3.67 

2.66  - 5.66 
27.6.76(uits) 

9.5.89 

- 26.1.75 
(17.6.55) 

17.9.64 

1 5.6.56  - 1 1 .57  (oudl.  geword) 
19.6.69-70 

20.6.53  - O 1.66 

14.1 1 .53  - 2.56  (oudl.  geword) 
9.11.93 

De  Beer 

J.A.J. 

De  Beer 

J.J. 

De  Beer 

M. 

De  Beer 

M.H. 

De  Beer 

S.J.  (v) 

De  Bruyn 

D.S.L. 

De  Bruyn 

J. 

De  Bruyns 

C. 

De  Koker 

M.P. 

De  Lange 

C.J. 

De  Lange 

E.M.S.  (mev. 

De  Waal 

C.J. 

Deale 

W.T. 

Dekker 

T.J. 

Delport 

C.P.J. 

Du  Plessis 

A.J. 

Du  Plessis 

C.P.A. 

Du  Plessis 

H.C. 

Du  Toit 

F.J. 

Du  Toit 

J.J 

Dupper 

B.M. 

Dupper 

E.  (V) 

Dupper 

J.E.W 

Duvenhage 

W.P. 

Ehrke 

C.F.E, 

Els 

P.J.J. 

Engelbrecht 

J.J.H. 

Erasmus 

J.F. 

Ernst 

Johan 

Esterhuizen 

G.D. 

Esterhuizen 

G.E.  (mev.) 

Esterhuizen 

J. 

Esterhuizen 

R.J. 

Esterhuizen 

R.M. 

Esterhuizen 

S.J.N. 

Ferreira 

F. 

Ferreira 

1. 

Frieslich 

P.J.H.S. 

Geels 

E.F, 

Geels 

H. 

Glerke 

C, 

Goosen 

E.M.  (mev.) 

Grimbeek 

E.J. 

Grobler 

H.J. 

Flamilton 

F.C. 

Flamman 

J.J. 

Ftamman 

N.J. 

Harmse 

M.J. 

Harmzen 

E.J.  (mev.) 

Harmzen 

G. 

Harmzen 

G.S 

Harmzen 

H. 

Harmzen 

P.A. 

3.11.61  - 11.62 

8.8.89  - 10.3.92 
?- 23,9.65 

3.11.61  - 11.8.62 
7 8.90 

18.7.58 

23.9.65 

24.6.65 
1978 

6.2  90  - 5.91  (oudl.  geword) 

7.5.91  -9.11.93 
8.8.63-  30.1.64 

24.5.68  - 5.68 
23.4.70  - 70 

29.9.66  - 23.11.66 

20.6.53  -9.56 
20.8.60 
7.8.59 

10,8.93 

30.3.62 

? - O 17.1.76 
1980 

4.8.61  - 11.8.73  (oudl.  geword) 

7.2.89  - 5.92  (oudl.  geword) 

24.6.65 

21.4.61  - 31.8.62 

17.4.64  -23.9.65 

5.2.91  - 3.92 

18.9.54 

8.11.68  - 1.69 

7.5.91  - 5.92 

28.1.65 
9.8.57-2.58 
31.10.63  - 25.6.64 
1975 

9.3.56-2.57 

24.6.65  - 5.66 

19.1.62  - 11.8.62 

7.11.89  - 6.2.90 

1 1 .3.60  - 10.2.62  (nm  as  oudl.) 

? - 5.66 

9.11.93 

27.1.56  -9.56 
1976 

1976  - O 17.5.80 

9.3.56  - 2.58 

27.1.67  - 69  / 1970 
15.4.55-4.57 

9.2.93  - 

1980 

1978 

1970 

17.1.58  - 17.4.64 

Harmzen  P J E. 

Hattingh  R. 

Hattingh  R.F. 

Henning  G. 

Holtzhauzen  J.A. 
Holtshousen  J.O.  ?A 
Human  J.C.J. 

Jacobs  F.J.S. 

Jacobs  J.F. 

Jacobs  J.P.  (skr) 


Jacobs 

K.H. 

Jacobs 

M. 

Jacobs 

M.J. 

Jacobs 

P.J. 

Jansen  van 

Rensburg 

C. 

Jansen  Van 

Rensburg 

c. 

Jansen  Van 

Rensburg 

E.J.J. 

Jansen  van 

Rensburg 

F. 

Jansen  van 

Rensburg 

F.J.R. 

Jansen  van 

Rensburg 

J. 

Jansen  van 

Rensburg 

J.A. 

Jansen  van 

Rensburg 

J.J. 

Jansen  van 

Rensburg 

J.J. 

Jansen  van 

Rensburg 

J.J. 

Jansen  Van 

Rensburg 

M.A..J 

Jansen  van 

Rensburg 

M.J. 

Jansen  Van 

Rensburg 

P.A.M. 

Jansen  van 

Rensburg 

P.J. 

Jansen  van 

Vuuren 

G.J.L.. 

Jansen  van 

Vuuren 

H.P. 

Jansen  van 

Vuuren 

J.J. 

Jansen  van 

Vuuren 

P.J. 

Jansen  van 

Vuuren 

Z.A.J. 

Jonker 

M. 

Kern 

H. 

Knoetze 

A.C. 

Knoetze 

H.J.P.  (mev) 

Knopp 

P.C. 

Kok 

C.J. 

Kotze 

A.J. 

Kotze 

D.J. 

Kotzee 

H.E.P. 

Kruger 

A.J. 

Labuschagne  J.G. 

Le  Roux 

D.C. 

Louw 

H. 

Louw 

H.H. 

Louw 

N.E.  (mev) 

Louw 

P.J. 

Lubbe 

F. 

Marais 

B.W. 

Marais 

S.W. 

Meintjies 

J.W. 

4.8.61  - 11.61 
1976 
9.11.93 

20.6.53 
23.4.70  - 5.68 
9.5.68-5.68 
14.2.58  - 2.58 
5.2.91  -7.5.91 

18.9.54  - 10.8.56 
27.1.67  -70 

7.2.89 

5.2.91  - 7.5.91 
1962:31.1.63-  30.1.64 

25.1.61  -5.61  (oudl.  geword) 

25.6.64  - 2.66 

24.6.65  - 5.66 

7.2.89- 6.2.90 

9 - 

9.5.89  - 2.90  o 
lOOO"?  - 1.62 
1974 

17.6.55  - 8.56/  8.60 

21.4.61  - 29.10.64 

31.10.63- 20.1.66 
(jr)  27.1  67  -9.11.67 

(4.2.59)-  1.61  (oudl.  geword) 

23.11.66  - 70 
1968 

25.6.64-8.67 
10.8.56-9.56 
? - 13.2.65  (nm  as  oudl  ) 

19.6.69  - 70 

31.10.63- 9.5.68 

9.5.89  - 7.11.90 

? - nm  oudl  1 .7.66 
~ 30.3.62  - 5.62 

7.8.90- 6.8.91 
1978 

14.2.58-2.58 

10.9.70- 9.70 

29.9.66  - 8.68 

23.4.70  -70 

23.4.70- 70;';’-  1972 
28.1.65 

1971 

2.66-5.66 
1966  - 6.2.70 
9 5.89 

28.1.65-  1.67 
1962  - 10.8.63 
20.9.56-  2.58 
20.6.53-2.56 

15.6.62 


Meyer 

J.  (V) 

5.2.91  - 10.8.93 

Meyer 

J.P. 

1978 

Meyer 

M.H, 

7.1 1 .89  - 6.1 1 .90  (oudl.  geword) 

Meyer 

P.F. 

20.9.56 

Meyer 

P.H. 

27.1.56  - 9.56 

Meyer 

P.J. 

? 15.4,59 

Minnaar 

P.A. 

1963  - 5.66 

Minnaar 

P.R. 

9. 3. 56 - 8. 66;  7-23, 2. 70 

Moolman 

C.J. 

17.6.55-9.56 

Mostert 

J.C. 

7.7.57-  7.8.590 

Muller 

D.S.L.  (j'r) 

29.9.66  - 0 8.11.68  (oudl.  geword) 

Muller 

W.H.B. 

27.1.56  - 11.56  (oudl.  geword) 

Muller 

C.G. 

26.4.57  - 5.6 

Nel 

P.A.J. 

20.6.53  -2.66 

Nieuwoudt 

A.S.  (mev.) 

10.8.93  - 9,11.93 

Nieuwoudt 

G. 

7.5.91  - 3.92  (oudl.  geword) 

Nortjé 

J.P. 

1975 

Oberholzer 

C.M.  (mev) 

8.8.89-6.11.90 

Oberholzer 

J.B. 

20.9.56-9.56 

Otto 

B.J, 

19.6,69-69 

Otto 

C.E.D. 

1956-  5.61 

Pienaar 

Z.W. 

9.3.56  - 1 1 .56  (oudl  geword) 

Pieters 

J.J. 

4.5.93 

Pieterse 

E.H.C. 

(17.6.55) -9.56 

Pieterse 

H.N. 

20.9.56  - 9.56 

Pieterse 

J.J. 

17.4,64-5.66 

Pretorius 

A.  (mev) 

1976 

Pretorius 

A.M. 

20.8.60  - 6.2.70;  - 12.4.75  (oudl.  geword) 

Pretorius 

D.C. 

(nm  as  oudl.) 

Pretorius 

G.P. 

31.10.63 

Pretorius 

G.W. 

7.12.56  - 2.58 

Pretorius 

J.C.  (skr) 

20.1.66  -70 

Pretorius 

J.D. 

7.12.56  - 1 1 .57  (oudl.  geword) 

Pretorius 

J.L. 

1965  -24.1.69 

Pretorius 

T.F.J. 

3.11.61  - 30.1 .64(oudl.  geword) 

Rademeyer 

J.H.vT. 

3.11.61 

Ritchie 

C.P.F. 

? - 7.2.89 

Roesch 

J.D. 

28.1.65  - 8,66 

Roesch 

M. 

1972 

Roets 

J P.  (mev) 

7.8.90-5.92 

Roodt 

J.F. 

1979 

Rossouw 

P.S. 

8.8.63-  13.2.65 

Rykaart 

H.J. 

2.66  - 5.66 

Scheepers 

J.F. 

1976 

Scheffer 

F.P. 

8,11.68  - 6,2.70 

Schoeman 

C.A. 

2.5.60  - 10.2.62  (as  Cudl  voorgestel) 

Senekal 

F. 

28.1.65  -27.1.67 

Slabbert 

S.W.J. 

1978 

Smit 

G.J, 

23.4.70  - 70 

Smit 

J.F. 

22.3.68  - 9.5.68 

Smit 

J.E.  (mev) 

7.2.89  - 10.3.92 

Smit 

N.J. 

9.5.68  - 1,69 

Smit 

P.C. 

9.11.67  - 19.6.69 

Smith 

E.J.  (jr) 

Smith 

N.J. 

Smith 

N.M. 

Smith 

J.F. 

Smook 

F.J. 

Snyman 

J.C.J. 

Snyman 

J.H. 

Steyn 

L.J. 

Steyn 

P.S. 

Stoltz 

H.J. 

Stutterheim 

J.C.  (mev) 

Swanepoel 

A.C. 

Swanepoel 

S.  (mev) 

Swart 

J.R. 

TenCate 

S. 

Ungerer 

S.F. 

Van  Antwerpen 

P.J. 

Van  Aswegen 

C.J. 

Van  Aswegen 

F. 

Van  den  Berg 

A.L. 

Van  der  Berg 

A.  (V) 

Van  der  Berg 

G.A. 

Van  der  Merwe 

D.J. 

Van  der  Merwe 

F.P. 

Van  der  Merwe 

J.C. 

Van  der  Merwe 

J.C. 

Van  der  Merwe 

J.P, 

Van  der  Merwe 

J.P. 

Van  der  Vyfer 

J.L. 

Van  der  Walt 

7 

Van  der  Walt 

A.J. 

Van  der  Westhuizen  A.M 

Van  der  Westhuizen  A.N. 

Van  der  Westhuizen  J.H. 

Van  der  Westhuizen  N.G 

Van  Eden 

F.J. 

Van  Eden 

T.D. 

Van  Greuning 

E.  (mev) 

Van  Niekerk 

G. 

Van  Schalkwyk 

D.J. 

Van  Staden 

A.C. 

Van  Zyl 

G.A. 

Venter 

N. 

Venter 

P.J. 

Vermaak 

C.J. 

Viljoen 

M.J. 

Viljoen 

M.J. 

Viljoen 

P.H. 

Visser 

C.J. 

Visser 

G.J.C. 

Vosloo 

H.P. 

Welgemoed 

A.S. 

Wessels 

J. 

17.9.64  - 1.69 
4.2.59-2.68 
27.1.56  - 5.66 

21.4.61;  10.8.67  -2.66  /2.68 
18.3.55 

17.1.58 
5.3  64 
24.2.54 

20.6.53  - 9.56 
? - 24.6.65 
1975 
(2.10.59) 

4 8.92 

17.4.64  - 28.1.65  (nm  as  oudl.) 

8.11.68  - 24.1.69 

1979 

24.1.69  - 70 

20.6.53 

20.11.69  - 11.69 
(7.5.91)-9.11.93 

9.11.93 

23.9.65- 5.66 
9.11.67  - 11.67 
9.5.68-6.2.70 

13.6.58 

9.11.93 

29.9.66-  70 

7.2.89 

7.7.60  - 11.6 
2.66  - 5.66 
2.66  - 5.66 

20.6.53  - 5.54/ 

1957  -6.2.70 
20.9.56-  9.56 

24.1.69  - 3.69 
7.7.57-2.58 
1957  -2.58 

7 

1977 

18.4.63  - oorlede  1 .65 
1960-  8.6 

5.9 -5.9 
5.2.91  - 10.3.92 
23.4.70-4.70 

1980 

31.1.63  - 30.1.64 

9.2.93 

20.1.66-  5.66 
19.6  69  - 20.11.69 

30.1.64 

7.2.89 

23.4.70  - 70 

9.5.89  - 6.11.90 


Wheeler 

J.C. 

9.3.56-9.56 

Wheeler 

R.E. 

4.8.61  - 5.66 

Wilkens 

M.P. 

7.12.56 

Wilkens 

T. 

23.4.70-70 

Wolmarans 

C.J.J. 

(7.8.59)-  1.62 

Wolmarans 

J.F. 

31 .8.62  - 30.1 .64  (nm  as  oudl) 

Zaayman 

P.L. 

26.4.57  - 1962 

